
		
			
				

				[image: maanschijnbaaideel2cover.jpg]

			

		

	
		
			
				Titelblad

				[image: maanschijnbaaideel2title.jpg]

			

			
				[image: LAPAUitgewerslogo.jpg]

				www.lapa.co.za

				lapa@lapa.co.za

			

		

	
		
			
				Die Calitze

				[image: maanschijnbaaideel2extra.jpg]

			

		

	
		
			
				Aanhaling

				“Myself I long for love and light,

				but must it come so cruel, and oh so bright?”

				

				(Leonard Cohen – Joan of Arc)

			

		

	
		
			
				Een

				EEN

				9 Augustus, Vrouedag

				Skinder laat mens se gesig anders lyk as gesels. Galsterig of iets. En daar is by Jeannie geen twyfel dat die twee vrouens wat sy by die Moonbream se Vrouedagontbyt bedien, aan die skinder is nie. 

				Sonder om haar gesprek te onderbreek glip die bottelblonde vrou se blik vlugtig oor die bord wat Jeannie voor haar neersit. 

				Selfs bo die roesemoes van die stuk of dertig vroue op die restaurant se balkon is haar woorde duidelik hoorbaar. “Ek hoor die mense van Maanschijnbaai gaan ’n petisie optrek. Hendrien, dis nou daardie voorslagvrou van die Spens hierbo in die straat, sê vir my daardie aaklige kasarm daar onder gaan nog erger lyk as voorheen, selfs as dit klaar is. Die plek gaan glo met stukke teëls beplak word en die Vader weet wat alles.”

				Trencadismosaïek is ’n kunsvorm en Riekie, die einste Hendrien se dogter, is ’n baie begaafde kunstenaar, sou Jeannie haar kon reghelp, maar sy bly liewer stil. Die twee skinderbekke sal maar oor ’n jaar of wat moet sien wat iemand met verbeelding, geduld en ’n fyn kunstenaarsoog met “stukke teëls” kan doen.

				Die vrou se tafelgenoot skud haar bottelbrunetkop spytig. “Mens sou dink ’n argitek van Saul Wienand se kaliber sou geweier het om so iets te ontwerp. Aan die ander kant, hy het ’n goeie vrou soos Priscilla, die ma van sy kind, soos ’n hond behandel.”

				Jeannie moet dié keer haar onderlip vasbyt om seker te maak sy sê nie iets nie. Saul is miskien nie haar alfa en omega soos vir haar ma nie, maar vir Priscilla het hy beslis nie soos ’n hond behandel nie. Inteendeel, hy trek noustrop omdat hy haar ’n baie goeie egskeidingspakket aangebied het.

				“Wys jou net die swak oordeel wat ’n man aan die dag kan lê. Ek verstaan hy vry nou na die Calitz-vrou wat die plek geërf het. Hondjies en halsbandjies, nè. En dié Jo Calitz is glo bietjie van ’n sloerie ook.” 

				Ja, Saul vry inderdaad na die sloerie wat die kasarm geërf het. Jeannie grinnik heimlik. Jo sal nie te beïndruk wees om te hoor sy is ’n halsbandjie nie, maar “sloerie” is een van die sagter benaminge waaraan die Calitze die afgelope jaar gewoond moes raak. 

				Wag maar tot die mense wat hulle monde so vol het oor die kasarm sien wat aan die ander kant gaan uitkom. Laat hulle maar petisies optrek. Die Calitz-slette het al baie erger dinge oorleef.

				“Al vier van hulle is glo ligtekooie. En Priscilla sê my hoeka hulle trek vir Saul kaal uit. Sy sê sy sal nie verbaas wees as hy bankrot speel voor die plek klaar is nie en waar los dit haar?”

				Jeannie slaak ’n heimlike sug van verligting toe sy buite hoorafstand van die skinderbekke is en ’n tafel wat pas ontruim is, begin afdek. Sy wonder wat Saul sal sê as hy hierdie nuutste stertjie hoor. Sy lei af die restourasie gaan Jo-hulle uiteindelik meer kos as die drie miljoen waarvoor hulle begroot het, maar Saul sal darem sekerlik nie bankrot speel nie? 

				Met die stapel borde in haar hande, kyk sy vlugtig na die lelike huis op die lieflike stuk grond wat haar ma amper ’n jaar vantevore so onverwags geërf het. 

				Die enorme kasarm wat doer onder aan die soom van die rotsagtige strand staan, het hulle asem om meer as een rede weggeslaan toe hulle dit die eerste keer gesien het. Min daarvan was aangename redes. Soos die skel turkoois wat dit geverf is. Of liewer, was. Die dele wat oorgebou is, is nou sementkleurig so tussen die turkoois deur. Dit was inderdaad ’n liederlike plek en dis nou nog, as mens nie weet wat aan die gebeur is nie. As mens nie Saul se herontwerp in ’n styl wat aan Antoni Gaudi se Batlló-huis in Barcelona herinner, gesien het nie. 

				Die twee vleuels begin darem al beter lyk vandat die regte erkervensters in is. Spesiaal vervaardig deur kunstenaars wat glas en hout verstaan. Nie dat mens op die oomblik iets van die erkers kan sien agter die steiers en die seile wat oor die golwende glas- en houtwerk gespan is om dit te beskerm nie. As daardie skinderbek van ’n vrou maar weet watse meesterstukke agter daardie seile lê, sal sy nie so gou oordeel nie. 

				Vandag lyk dit vir ’n verandering stil daar, maar Jeannie weet aan die binnekant word gewoeker. Riekie lê die laaste gedeelte van die gang aan die bergkant met haar trencadismosaïekwerk uit en Jo help haar die teëltjies sny. Die gang na Sue se vleuel toe is volgende aan die beurt. Dan is Sue en Nan, wat in Jeannie se lewe soms eerder die rolle van fairy godmothers as Jeannie se tante en ouma vertolk, se suites amptelik klaar. 

				En nou is Nan nie eens hier om dit te geniet nie. Dit het aanvanklik snaaks gevoel dat Riekie in Nan se plekkie ingetrek het terwyl dié oorsee is, maar Jeannie is nou feitlik nooit meer by die huis vandat sy by die sjefskool ingeskryf het nie. En Jo sê hulle kom skaars agter Riekie is daar, behalwe wanneer sy twee keer ’n week in die kombuis inspring en vir hulle ’n ordentlike maaltyd kook. Jeannie wil nie weet wat daar op die tafel kom wanneer Jo en Sue hulle kookbeurte waarneem nie. 

				“Waitress!”

				Jeannie laat haar oë vinnig oor haar klante gly, maar dis een van Monique se tafels wat haar aandag probeer trek deur ’n leë bottel vonkelwyn in die lug te hou. Jeannie glimlag gedienstig en knik. Sy kry Monique op pad uit die kombuis met twee volgelaaide borde in haar hande.

				“Villieria Rosé vir tafel ses.”

				Die kyk wat Monique haar gee toe hulle verby mekaar skuur, kan ’n atoom split.

				Jeannie steur haar lankal nie meer aan Saul se laatlamsussie nie. Hulle het nog nooit ooghare vir mekaar gehad nie. Dis jammer, want Jo en Saul sal seker trou sodra die kasarm klaar is. Aan die ander kant is Saul ook nie op Monique se baie kort gebedelysie nie. Jeannie het dus nie veel rede om enigiets met Monique te doen te hê as hulle aangetroude familie word nie. En dis darem net die uitsondering dat hulle soos vandag by dieselfde restaurant werk.

				Jeannie plak weer die glimlag op haar gesig toe sy buite kom en ’n gas by een van haar tafels ’n hand in die lug opsteek. Toemaar, troos sy haarself, eendag, nie meer so ver in die verskiet nie, is sy die een wat die sjefsmus dra pleks van die kelnervoorskoot. In haar eie restaurant. En daardie dag kan nie gou genoeg kom nie.

				“Sedert die mens vir die eerste keer vuurklippe gebruik het, en waarskynlik selfs lank voor dit, is kristalle en klippe die bron van verwondering en word magiese kragte daaraan toegedig.” Seamus O’Reilly se hipnotiese stem spoel oor Nan waar sy in die lesinglokaal sit. 

				Die Vrouedaglesing is inleidend tot die res van die kursusse waarvoor Nan ook ingeskryf het.

				Seamus O’Reilly kan niks anders as ’n Ier wees nie. Dis nie net sy naam en melodieuse Ierse Engels wat dit verklap nie, maar ook sy groot lyf en skelblou oë. Sy dik bos hare blink silwerwit onder die lokaal se ligte en hy is verrassend bruingebrand vir iemand van hierdie wêreld. Of is hy van hierdie wêreld? Op die oomblik voel dit asof hy van ’n ander planeet kan wees. 

				Die afgelope drie maande voel onwerklik. Sy is kruis en dwars deur Europa en Brittanje, het wie weet hoeveel kristalwinkels besoek en met kristalkenners van oraloor gesels, en tog voel dit steeds asof net haar liggaam hier in Ierland sit, terwyl haar gees nog oor Maanschijnbaai sweef. Asof die dendriete van haar gees aanhou soek om met Jo, Sue en Jeannie s’n kontak te maak. 

				“Elke ding op hierdie aarde en elkeen van ons ook, bestaan uit elektromagnetiese energie. Wanneer jy ’n kristal in jou hande hou, tree jou elektriese impulse in wisselwerking met die kristal, en piësoëlektrisiteit ontstaan. Die kristal begin vibreer en die energie wat sodoende ontstaan, kan oorgesein word na jou interne energiestroombaan.” 

				O’Reilly se intense oë dwaal oor die vroue wat in ’n halfmaan om hom sit, en rus langer op haar as op die ander. Nan kyk weg. Sy oë is amper te blou om na te kyk. Anderkant die lesingkamer se venster is die lug grou en onsomers. On-Afrika op ’n manier wat mens eerder aanvoel as werklik waarneem. 

				“Neem magnete as voorbeeld. Afhangende van die krag, grootte en digtheid van die magneet sal verskillende objekte verskillend op elke magneet reageer. So reageer jou fisieke energieveld verskillend op verskillende stene of geleiers.”

				Nes die Maanschijnbaai-mense so verskillend op die Calitze gereageer het, kan Nan nie help om te dink nie. Sommige word aangetrek deur hulle bedrywighede, opgeneem in Jo en Saul se droom, terwyl ander daardeur afgestoot word en enigiets sal doen om te keer dat die kasarm herbou word. Of om, verkieslik, die Calitze daar weg te kry.

				Of soos O’Reilly wat ’n eiesoortige magnetisme op haar uitoefen vandat sy vanoggend hier aangekom het. Sy kan nie besluit of die gevoel aangenaam of onaangenaam is nie. So anders as die latente magnetisme tussen haar en Gideon. Iets wat onontgin gebly het omdat sy daarvan gevlug het. Van hom af. En miskien van haarself af.

				“As jy glo ’n objek het magiese krag, dan het dit. Bloot omdat jou spirituele ingesteldheid dit moontlik maak. Hierdie objekte het egter nie in sigself magiese kragte nie. Hulle beskik oor energie, maar die kragte kom van iemand wat die energie vir ’n spesifieke doel aanwend.”

				Behoede die Calitze as die M-baaiers dit agterkom. Nan sien al hoe Priscilla en Hendrien bose kragte in hulle kristalle inblaas om die Calitze weg te abrakadabra.

				“Die woord kristal kom van die Griekse woord ‘krystallos’ wat helder ys beteken. Die Grieke het geglo kristalle is ’n soliede vorm van water. Maar kristalle word gevorm wanneer atome, molekules of ione onder druk geplaas word. Kristalle begin groei danksy ’n proses wat ons kernvorming noem.”

				Nan luister met ’n halwe oor verder. Casper Calitz was die kern en Maanschijnbaai het molekule vir molekule rondom hom gegroei. Dis nou nadat die vissers in die apartheidsjare uit hulle huise weggejaag is toe die visfabriek toegemaak het. Casper het die potensiaal in die vervalle geboue gesien. Gesien dat Hawestraat ’n kunstenaarsmekka kan word. En dit het. 

				Sou sy sukses iets te doen hê daarmee dat hy juis kristalle in die Hiërofant, die heel eerste winkel in Hawestraat, begin verkoop het? Sou hy die energie van die kristalle opgewek en omskep het in kragte? Magiese kragte? Is dit dieselfde as heksery?

				Nan het ’n groot probleem met die manier waarop predikante haar behandel het. Eers toe sy op sestienjarige ouderdom vir Jo verwag het en aanneming geweier is en Jo nie kon laat doop nie. En jare later weer toe Jo die geskiedenis min of meer herhaal het. Maar al het sy hoe kwaad geword vir die mense van die kerk, het sy nooit haar Calvinistiese oortuigings laat vaar nie. Nooit die naelstring Boontoe geknip nie.

				Waar hierdie oortuigings vandaan kom, kan sy nie met sekerheid sê nie. Gewis nie van haar ma Hannetjie af nie. Seker maar op skool. In die sestigs en sewentigs het niks gebeur as dit nie met Skriflesing en gebed geopen is nie. En daar was ook die Sondagskool waarheen sy teen wil en dank moes gaan, al het Hannetjie nooit ’n voet in die kerk gesit nie. In elk geval nie nadat Casper vir Hannetjie en haar drie dogters laat staan en in sy Studebaker weggery het om nooit weer terug te kom nie.

				En nou sit sy wat ’n stewige klap van Calvinistiese Afrikaner-oortuigings weg het, en luister na ’n sjamaan van ’n aard wat haar gaan leer om magiese kragte uit kristalle op te wek. Is sy van haar verstand af? Wat maak sy hier in die vreemde? Sy behoort op Maanschijnbaai te wees en Jo-hulle by te staan in hulle stryd teen die M-baaiers. Sy behoort daar te wees vir Jeannie, selfs vir Sue in hierdie nuwe fase van hulle lewe.

				So bly as wat sy is dat dit klaarblyklik met hulle voorspoedig gaan, is dit half ’n klap in die gesig dat hulle so goed sonder haar oor die weg kom. Jeannie doen glo uitstekend in die sjefskool en sover mens enigiets uit Sue kan kry, is sy so gelukkig soos ’n vark in Palestina sedert haar en Zach se verhouding deur die tandekrystadium is. En natuurlik nadat sy die skok van die aanrandingsaak teen haar verwerk het. 

				Om te dink sy sit nou met ’n kriminele rekord en die swaard van ’n driemaandevonnis, opgeskort vir vyf jaar, wat oor haar hang. En dit omdat sy daardie skarminkel van ’n Con Coetzee met die knie bygekom het waar dit vir ’n man baie saak maak. En as sy nie het nie? Wat sou dan gebeur het? Con en Quintin de Vos sou waarskynlik in hulle doel geslaag het om die kasarm af te brand, met Jo en Sue in die toringkamer opgesluit terwyl dit gebeur. 

				En daar kry Con toe net drie jaar gevangenisstraf vir al die ellende wat hy oor die Calitze gebring het. Gelukkig het die streekshof in Hermanus besef wat ’n gevaarlike man Quintin is toe hy skuldig bevind is aan poging tot moord en bedrog. Quintin se stiefma het skoon aan die gil gegaan toe sy hoor hy word vir vyftien jaar weggesluit.

				Nan wens dit was eerder honderd en vyftig jaar. Maar sy kan ook nie help om die arme Santie de Vos jammer te kry nie. Dit was seker vir haar hel om daarmee vrede te maak dat haar twee dogters deur ’n sekteleier oortuig is selfmoord is die weg na die Nuwe Aarde. Maar dis duidelik dat sy nie glo Quintin het enige aandeel daaraan gehad nie. Soos Quintin, het Santie haar haat op die Calitze toegespits en baie spesifiek op Jeannie wat net-net aan dieselfde lot as die De Vos-dogters ontsnap het.

				Deesdae praat Jo en Sue-hulle nie eintlik meer oor daardie spanningsvolle tyd gedurende die hofsake nie. Hulle wil dit almal agterlaat, soos ’n nare nagmerrie probeer vergeet. Net om op die onmoontlikste tye weer daaraan herinner te word.

				Gelukkig is daar baie ander dinge waarop hulle kan konsentreer. Die kasarm veral hou die spulletjie bitter besig en Jeannie kan nie haar mond oopmaak nie of die woorde “restaurant” of “sjefskool” spring uit. En daar is natuurlik Jo en Sue se liefdeslewe wat so verrassend goed uitgewerk het. En as Nan dit nie mis het nie, noem Jeannie ook al hoe gereelder Ieg se naam in haar lang, maar ongereelde SMS’e.

				Die nuwe verhoudings en lewensomstandighede in die res se lewe is waarskynlik ook waarom syself rusteloos geraak het. Aftrede akkordeer nie heeltemal met haar nie en niemand het haar meer werklik nodig nie. 

				Dis miskien waarom Casper se boeke oor kristalle en allerhande esoteriese dinge stadigaan die saadjie by Nan geplant en haar nuuskierig gemaak het. Nie net oor haar pa en die soort man wat hy moes gewees het nie, maar ook oor die dinge waaroor hy met Gideon gestry en gesels het. Maar aan Gideon wil sy nie nou dink nie. Dis eers toe sy hier aangekom en haar gedagtes aanhoudend na hom toe gedwaal het, dat sy besef het dis deels ook van hom wat sy gevlug het. 

				Gideon het gevoelens in haar ontketen waarvoor sy nie naastenby gereed is nie. Sy het gedink haar erotiese sy is saam met Adriaan dood en toe ... 

				Laat staan, Nan Calitz. Oor twee weke word jy ses en vyftig jaar oud. Jy is al amper twintig jaar lank ’n ouma. Act your age. Maar sy voel nie ses en vyftig nie. Of soos ’n ouma in die tradisionele sin nie. Gideon het haar weer laat besef dat sy ’n vrou is. Een met behoeftes van die lyf. 

				Die vet weet hoe hy dit reggekry het. Hy het nog nooit eens aan haar geraak op enige ander manier as vriendskaplik nie. Hoogstens ’n wangpikkie as groet, of ’n hand op die arm of skouer om te troos of ter beklemtoning. Maar Nan is vrou genoeg om te kon raaksien dat sy oë ’n storie van hulle eie vertel. ’n Storie wat iets by haar opgewek het wat sy gedink het reeds begrawe is. Dat hy sy lewe lank ’n predikant was, maak egter die saak net soveel ingewikkelder. Benewens al die implikasies wat daarmee saamgaan, assosieer mens nie predikante met die lyflike nie. 

				“Daar is verskillende positiewe maniere om die kristalenergie wat jy opwek te gebruik. Vir jouself deur middel van visualisering, maar ook vir ander as ’n metode van holistiese genesing,” dring die sangerige stem weer tot haar deur. Is dit net die Ierse Engels of maak dit wat hy sê regtig nie eintlik sin nie?

				Maar genesing vir die Calitz-siele, sal dit nie wonderlik wees nie? Nan skakel doelbewus haar gedagtes aan Maanschijnbaai en die mense wat sy die liefste op aarde het af, en konsentreer op Seamus O’Reilly. Sy is nie seker of hy ’n sjamaan of ’n swendelaar is nie, maar sy het nou eenmaal vir die kursus betaal en sy kan net so wel soveel as moontlik daaruit put. 

				As sy ’n krag van ’n aard uit ’n kristal opgewerk kry, toor sy sommer die hele Maanschijnbaai reg. En vir Gideon Wienand toor sy tot ’n prins wat nooit ’n predikant was nie.

				Jeannie slaak ’n sug van verligting toe die laaste van haar tafels se rekeninge vereffen en haar skof amptelik verby is. 

				Dis ’n verstommend mooi dag vir Augustus en sy het sommer van die kasarm af restaurant toe gestap. Die voetpaadjie wat haar oupagrootjie glo nog deur die fynbos gemaak het na Hawestraat toe, is deesdae weer begaanbaar vandat Sue en ’n handlanger met tuingereedskap ingespring en die plantegroei teruggesnoei het.

				Op die hoogste gedeelte waar ’n plat rots ’n natuurlike uitkykpunt maak, gaan staan sy stil. Sou Casper Calitz ook soms hier vasgesteek het? Hom verwonder het aan die onmeetlikheid van die stuk water voor hom? 

				Hulle weet eintlik so min van hom af. As die oudste, is Nan die enigste een van sy drie dogters wat hom onthou. Sue was maar ’n jaar oud toe hy uit hulle lewe verdwyn het. Nan was elf en Gretha, wat reeds jare terug oorlede is, was nege. Niemand het gedink Casper weet van Nan se dogter Jo, of dié se dogter nie – sy, Jeannie. Of van Gretha se seun Quintin nie. 

				Maar Casper het, en klaarblyklik het hy hulle wel probeer opspoor al het Nan al die jare geglo hy het hulle willens en wetens versaak. Dit het hulle eers uitgevind nadat hulle hul eienaardige erfporsies gekry het. Jo die kasarm, Sue die pienk Cadillac, Nan die winkel genaamd die Hiërofant, en Jeannie sy boekery wat honderde kookboeke insluit. Sommige splinternuut, asof hy dit spesiaal vir haar gekoop het. Wat beteken dat hy, benewens Quintin se skinderstories oor die vier Calitz-vroue, ook moes gehoor het kos fassineer sy agterkleindogter.

				Die see dein sterk, maar dis windstil. Sy sal nooit moeg raak vir die uitsig nie. Ook nie vir die omgewing nie. Maanschijnbaai se mense behandel die Calitze dalk stief, maar die plek is magies. Jeannie kan haar nie indink dat sy ooit weer hier sal wil weggaan nie. Of in ’n ander huis as die kasarm wil woon nie. Al is sy soos Sue en Jo teen hierdie tyd ook hartlik sat vir die gedurige gewerskaf wat die restourasie meebring. Al weet sy hulle sal die plek oor twee jaar, sodra dit op Jo se naam kom, moet verkoop om die miljoene wat daar ingesteek is te verhaal en hopelik ’n wins te maak.

				Teen die agtergrond van hemel en branding lyk die kasarm van hier af soos ’n koddige skip wat hom op die rotse te pletter geloop het. Oor ’n jaar of wat gaan dit egter lyk asof ’n meerminpaleis uit die water opgedobber en sy staan daar gekry het. 

				Sy wens sy kon permanent hier woon. Elke dag die buie van see en lig en elemente hier ervaar. Vandat sy by die sjefskool begin het, kom sy maar min hier. Dis ’n stywe kursus. En ’n vrek duur een, daarom moet sy naweke dikwels in die stad bly om kelner of sjefhandlanger te speel waar sy kan. Selfs as sy vir ’n naweek of ’n vakansie Maanschijnbaai toe kom, werk sy die meeste van die tyd in een van die restaurante hier. 

				Vandag het sy besluit om net een skof te doen. Sy het Ieg nog skaars die naweek gesien en môre moet sy weer douvoordag teruggaan Kaap toe. Wanneer hy nie by die kasarm werk nie, werk sy by ’n restaurant en andersom. Maar vanmiddag, het hulle besluit, draai albei stokkies en gaan Kiosk toe.

				Jeannie raak sommer so sag binnekant as sy aan Ieg dink. 

				Die eerste keer wat sy hom gesien het, was sy een oog potblou en toegeswel. Sy hele gesig is in ’n kroeggeveg pimpel en pers geslaan toe hy ’n man van Bloumond wou regsien omdat dié Jo durf beledig het. Dit was toe die liederlike skinderstories oor die Calitze pas begin versprei het, danksy Riekie se ma Hendrien, wat haar ore vir Jo se neef Quintin uitgeleen het.

				Selfs daardie dag, met Ieg se verwronge gesig en al, het iets ’n plukkie in haar gegee. Daarna het sy hom hier en daar oor naweke raakgeloop, maar net in die verbygaan. Sy het gemaak asof sy skaars van hom bewus was, asof hy net nog een van die werkers aan die kasarm was, maar vandat die kneusings verdwyn het, was die beeld van hoe hy regtig lyk op haar oogvliese geëts. ’n Beeld wat telkens haar drome en dagdrome gekaap het.

				Al was hy maar altyd in en om die kasarm besig met watter opdrag ook al, was dit eers maande later oor Paasnaweek dat sy hom beter leer ken het. Hy het haar op die strand gekry, die dag nadat Nan aangekondig het sy gaan oorsee. 

				Ieg het saam met haar tot by die Bloumond Kiosk, ’n yslike ent van die kasarm af, gestap en vir wie weet hoe lank op die houtdek gesit en gesels. Oor alles behalwe die stories rondom die Calitze. Nie eens oor Jo en Sue wat laas jaar amper deur Quintin de Vos die ewigheid ingestuur is nie. En ook nie oor Nan wat besluit het om oorsee te gaan nie.

				Musiek, flieks, boeke en die voor- en nadele van sy nuwe iPhone was die hoofonderwerpe. Asof sy ’n gewone meisie met ’n gewone agtergrond is, pleks van ’n neuroot uit ’n familie wat bekend staan as slette. Asof sy nog nooit van die Maidens of Sappho gehoor het nie; nie ’n rukkie lank vasgevang was in dié Oordeelsdagsekte se strikke nie. Asof sy nie bang was sy het dalk lesbiese neigings nie.

				Ieg het ’n rukkie daarna gebieg dat hy haar die eerste keer gesien het toe sy vir Jo en Sue in Wine o’Clock kom roep het. Dit was toe hulle die heel eerste keer Maanschijnbaai toe gekom en van die kasarm af met Sue se pienk Cadillac die dorpie binnegery het. Hy het vertel hoe hy dadelik gevoel het iets het met hom gebeur. Iets wat hy nie kon verstaan nie. 

				“Jy het so ’n terrible rokding aangehad en die liederlikste skoene. Nie ’n greintjie grimering nie. Jy het gelyk soos Sannie-gaan-weeshuis-toe, maar dit het nie saak gemaak nie. Hoe ek ook al met myself geredeneer het, ek kon jou nie uit my gedagtes kry nie, pierewiet,” het hy met sy skewe glimlag gesê. 

				Sy woorde is in haar geheue geëts. Dit was die mooistes wat sy al ooit gehoor het. 

				Sy kyk af na die bliengsandale aan haar voete. Nie meer die Docs waarin sy destyds geleef het nie. Vandat Sue haar onder hande geneem en Gideon haar help perspektief kry het, is daardie dae verby. Dae van vormlose rokke en haar pogings om so onaantreklik as moontlik te lyk om by haar twee vaal vriendinne in te pas. Maar selfs toe sy nog daardie Jeannie was, het Ieg haar al raakgesien. En dit het nie aan hom saak gemaak dat sy anders as ander meisies was nie.

				Jeannie lig haar gesig na die son wat klaarblyklik vergeet het dis nog winter, en maak haar oë toe. Van die Maidens en alles daar rondom kon sy Ieg nie vertel het nie. En sy weet nie of sy ooit sal kan nie. Veral nie ná die afgelope Julievakansie nie. Toe sy en Ieg agtergekom het hulle hou regtig so baie van mekaar as wat hulle albei vermoed het. Dat hulle oor dieselfde goed lag, dieselfde soort goed verafsku, dieselfde goed bewonder. En dat hulle lywe sommer baie van mekaar hou. 

				Nie dat dit verder as soen gegaan het nie. Maar dis waar die ware wonderwerk vir Jeannie lê. Uiteindelik weet sy, dit wat gebeur het die aand toe sy na ’n private byeenkoms van die Maidens of Sappho gegaan het, beteken dalk sy was onnosel, maar nie dat sy lesbies is nie.

				Hoekom sy haar in die hele Maidens-ding begewe het, kan sy tot vandag toe nie mooi verstaan nie. Saul se pa het vir haar probeer verduidelik dat sy ’n geestelike heenkome gesoek het en dat manipulerende mense soos Sappho op soekende mense teer, en mense soos die De Vos-susters floreer op emosionele manipulasie. Gideon het baie dinge verduidelik, ook dat lyflike plesier vele sye het. Maar niks wat die afgetrede predikant en pastorale berader haar vertel het, was so oortuigend soos die eerste keer toe Ieg haar regtig gesoen het nie. Soos ’n man ’n vrou soen wat hy begeer. Dis toe dat sy bo alle twyfel geweet het ’n vrou sal nooit sulke gevoelens in haar kan losmaak nie. Toe eers het sy Gideon geglo. 

				“Verlustig jy jou in die Calitz-slette se koninkrykie? Of in die feit dat julle Maanschijnbaai in twee geskeur het? Alles hier kom opfoeter het?”

				Jeannie se oë vlieg oop en sy swaai om.

				Daar is ’n nyd in Monique se oë wat rillings teen Jeannie se ruggraat afstuur en haar wreed terugruk na die werklikheid. Hoe anders is Monique nie as haar pa en haar broer nie. Sy kan amper nie glo Monique is Gideon se dogter en Saul se sussie nie. Sy sou eerder kon dink sy is Priscilla se dogter. Monique het haar uit die staanspoor geskaar by Saul se eksvrou wat die Calitze verafsku en net so giftig is soos Monique, al is dit op ’n baie meer bedeesde, amper agterbakse manier. 

				Monique kan tog nie regtig so kwaad wees net omdat Jeannie haar daarop gewys het dat haar tafel vonkelwyn soek nie?

				“Monique, ek weet regtig nie hoekom jy jou netnou so vir my gewip het nie. Ek het net probeer help.”

				“Ek het nie hulp nodig nie. Jy het my sleg laat lyk voor mense wat vir my tips moet gee. Maar dit is nie net daaroor nie. Dis omdat jy jou alewig so beterweterig hou. Jy weet mos alles van waitressing af. Kruip behoorlik gat by jou tafels. En as mens jou moet glo, is jy op pad om die wêreld se voorste kok te word.” 

				Waar val sy nou uit? Jeannie kan nie onthou dat sy ooit eens ’n volwaardige gesprek met Monique gevoer het nie, laat staan oor kos praat. 

				“Jy maak my siek.” Monique spoeg behoorlik die laaste woord uit.

				“Wat my laat wonder waarom jy my hierheen agtervolg het en wat jy nou eintlik hier maak.” Jeannie weet sy klink sarkasties. Dalk nog hooghartig ook. Dit was nog altyd haar verweer. Sy is nie goed met konfrontasie nie en was nog nooit. Oorreageer altyd. Nie soos Nan wat altyd weet wat om wanneer te sê, wanneer om kalm en wanneer om stil te bly nie.

				“Ek het jou kom sê jy moet Ieg uitlos.” 

				Jeannie kyk haar onbegrypend aan. Verbeel sy haar of bewe Monique se onderlip effens? “Dink jy nie dis ’n bietjie vermetel nie, Monique?” is al waarmee sy vorendag kan kom.

				“Nee, wat wel ‘vermetel’ is, is dat jy tussen my en Ieg gekom het. Voor julle Calitze met daardie simpel pienk skip van ’n kar hier in Hawestraat ingery gekom het, was ek en Ieg ’n item. Ons is bestem vir mekaar. Hoekom dink jy werk ek so hard om geld te spaar? Ek en Ieg beplan al lankal om Amerika toe te gaan. Voor julle hier aangekom het al. En toe sleep Zach hom in by die kasarm se kastige restourasie. En soos jy weet, as sy neef hom vra om te spring, vra Ieg net hoe hoog. Nou kan ons eers gaan wanneer hy klaar is by daardie ellendige krot van julle.”

				Jeannie kan haar net aanstaar. Dit verras haar dat Monique so minagtend na Zach verwys. Ieg se neef was nog altyd net goed vir Monique. Vir haar ook. As dit nie vir Zach se restaurante in Hawestraat was nie, het nie sy of Monique werk gehad nie. Of is dit omdat Zach en Sue die afgelope maande onafskeidbaar is? Omdat nog ’n Maanschijnbaai-man vir ’n Calitz-slet geval het, soos Saul vir Jo? Maar wat Jeannie werklik sprakeloos maak, is die implikasie agter die res van Monique se beskuldiging. Sy weet Ieg en Monique het af en toe uitgegaan voor hulle Calitze se aankoms hier, maar dat die twee saam Amerika toe sou gaan, is vir Jeannie nuus. Dit plaas hulle verhouding in ’n heel ander lig. 

				“Ieg wil my die plekke gaan wys waar Zach gewerk het. Plekke wat soos Maanschijnbaai was, maar waar ordentlike mense nou kan kom. Plekke soos die vooruitstrewende dorpie wat Maanschijnbaai kon gewees het, as jou oupa Casper die plek nie kom besoedel en julle nie jul neuse hier kom insteek het en daardie monstrosity in ’n nog groter monstrosity begin verander het nie.”

				“As dit nie vir Casper Calitz was nie, was daar nie ’n Hawestraat of ’n Maanschijnbaai nie. En moenie probeer om dit te laat klink asof Ieg ook jou en Priscilla en Hendrien en die res se opinie deel nie,” vererg Jeannie haar. “Ieg werk hom morsdood aan die sogenaamde monstrosity. Hy is in elke opsig deel van die span.” 

				“Dis net vir die geld.” Haar mond krul vermakerig. “Sodat ons langer in Amerika kan bly.”

				“Jy bedoel seker ‘kon gebly het’. As julle nog ’n item was.” Jeannie wend ’n poging aan om haar humeur te beteuel soos Nan sou gedoen het. “Kyk, Monique, ek baklei nie oor ’n man nie. As hy jou wil hê, kan hy jou kry, maar h’y moet dit vir my sê.”

				“Hy is verblind!” Vir ’n oomblik lyk dit asof Monique na aan trane is, maar sy herstel gou. “En natuurlik omdat hy jou jammer kry. Hy is altyd aan die underdog se kant. Hy verbeel hom hy het gevoelens vir jou omdat jy so pateties is. Dis al. Jy sal sy oë vir hom moet oopmaak, Jeannie Calitz. Jy is dit aan my verskuldig.”

				“Verskuldig? Aan jou? Hoe kom jy daarby uit?” Jeannie weet nie of sy moet lag of huil nie. Sy skaam haar morsdood as Ieg hulle nou moet hoor.

				“As dit nie vir my was nie, het jou ma en Sue nie daardie dag toe Con Coetzee agter hulle aan was so maklik daarvan afgekom nie. Wat dink jy sou Sue teen hom kon uitrig? Hy sou die mes by haar afgeneem het en dan was dit klaarpraat. Met jou ma ook. Dis net die polisiesirenes wat hom laat weghol het. En wie was dit wat die polisie gebel het? Ek. En wie het iemand gestuur om jou ma en Sue te gaan haal waar die Landie vasgesit het in die sand? Ek. Jo en Sue is hulle lewe aan my verskuldig. En in ruil daarvoor rokkel jy Ieg by my af!”

				Jeannie wil nog iets sê, maar Monique praat haar dood. “Tannie Priscilla is reg. Julle het geen respek vir julleself nie en daarom ook nie vir ander nie. Julle is boos. ’n Klomp hekse wat al wat ’n man is, toor. Jou ma vir Saul. Sue vir Zach. Dit het selfs gelyk asof jou ouma haar visier op my pa gestel het voor sy hier weg is. Verbeel jou, ’n slet wat ’n predikant probeer verlei.” Monique skep vinnig asem. “As jy Ieg net uitlos, sal hy tot sy sinne kom. Watse magic spell of ’n ding jy ook al oor hom uitgespreek het in daardie satanistiese nes waarmee jy deurmekaar was, kan verbreek word deur ware liefde. En my liefde vir hom vandat hy hier op Maanschijnbaai aangekom het, is ware liefde. Los hom net uit!”

				“En as hy nie uitgelos wil word nie?” Jeannie besluit om die res te ignoreer. Soos Sue gesê het toe Jeannie vir die soveelste keer uitgevaar het teen die onregverdigheid van die hele situasie waarin hulle hul bevind: Mens poep nie teen donderweer nie, Rooikappie.

				Monique se mond vertrek. “Ek sal hom die waarheid vertel. Dat jy ’n verdomde dyke is. Jou niggies het dit met hulle eie oë gesien en jou oom in hulle vertroue geneem. Hy het my in detail vertel toe hy eendag vir tannie Hendrien by Priscilla kom soek het terwyl hulle uit was.”

				Die skok is elektries en ’n onmiddellike naarheid stoot in Jeannie op, soos altyd wanneer sy gespanne raak, maar sy probeer kophou. “Bedoel jy nou Quintin? Die man wat my ma en Sue in die kasarm wou opblaas? En jy glo hom? Daardie aartsskelm wat op hierdie einste oomblik in die tronk sit, skuldig bevind is aan onder meer poging tot moord op my ma en Sue?”

				Monique grynslag vermakerig. “Ek waarsku jou, Jeannie Calitz, hou jou kloue van Ieg af anders vertel ek hom presies wat by daardie plek aangegaan het. En dis nie net vir Ieg wat ek sal vertel nie.” Monique se oë trek op skrefies voor sy omdraai en met swaaiende heupe wegstap.

				Jeannie kan haar net verslae agternakyk. As Nan moet hoor, of Jo ... En as Hendrien hoor, lê dit die hele wêreld vol. Dis ondenkbaar. Maar die ondenkbaarste van alles sou wees dat Ieg sal uitvind wat daardie onheilsnag in Bloubergstrand gebeur het.

				TWEE

				“Ag nee, Jeannie! Jy sou eers môre teruggegaan het?” laat hoor Jo teleurgesteld toe sy Jeannie se kamer binnekom en die pakkery reg interpreteer.

				“Jammer, Jo. Die spul vakansiedae maak dit moeilik om deur die sillabus te kom. Ek het besluit ek wil eerder nou ry. Anders moet ek môre te vroeg opstaan om betyds by ’n kombuis uit te kom. Ek het een vir ’n private sessie bespreek om voor te berei vir Vrydag se prakties.” Dis nie heeltemal ’n leuen nie, maar as dit nie vir Monique was nie, sou sy definitief nie nou op pad terug Rondebosch toe gewees het nie. En haar hart sou ook nie gepyn het asof ’n vuis daaromheen toegeknyp is nie.

				Jo draai haar kop skuins. “Sou jy en Ieg nie vanmiddag saam deurgebring het nie?”

				Verdomde Ieg, blaker ook alles aan Jo uit. “Ek het hom ge-SMS dat ek dit nie kan maak nie.”

				Die koperhemelbed wat Ieg gerestoureer het, ratel effens toe Jo gaan sit. “Jeannie, wat gaan aan? Dink jy ek kan nie sien jy het gehuil nie?”

				“Jy’s laf. Dis die skerp lig op die see. Jy weet my oë is sensitief.”

				“En dis hoekom jou ooglede soos vetplante lyk?”

				Jeannie klap die tas se deksel toe en ruk die ritsklepeltjies ergerlik tot teen mekaar. “As ek dit nie mis het nie, is jy die een wat altyd aan my sit om die meeste van my studie te maak. Nou doen ek dit en nou is dit ook nie goed genoeg nie.”

				“Jimmel, Jeannie ek ...”

				“Wat gaan hier aan?” vra Sue vanuit die oop kamerdeur. Sy lig haar oë ten hemele toe Jeannie die tas van die bed af swaai en op die vloer neersit. “Ieg is hier onder in die sitkamer. Lyk asof hy ’n hou in die wind gekry het. Wat dit ook al is, gaan maak dinge reg. En dis ’n opdrag, Repelsteeltjie.” 

				“Kan julle my nie net bleddiewil uitlos nie! Sê vir hom hy kan by Monique gaan kuier. Hulle kan sommer begin reëlings tref om Amerika toe te gaan. Sy is dalk lus vir hom. Ek nie.” Jeannie druk verby Sue en sluit haar in haar badkamer toe. 

				Teen die rand van die ingeboude hoekbad kyk die mosaïekmeerminne wat Riekie in soveel detail daar aangebring het, haar beskuldigend aan. Sy kan sweer die een skud haar kop. 

				“En wat sou j’y nogal gedoen het?” Jeannie draai haar rug op die meermin.

				“Jeannie?” Jo se stem kom pleitend deur die ou deur.

				“Laat staan gatlek, Jo. Jeannie, kry jou stêre uit daardie badkamer en tree op soos die bleddie volwassene wat jy beweer jy is. Sorteer jou sake met Ieg uit. Magtig, jy word volgende maand twintig. En by the way, jaloesie is ’n vieslike eienskap.” Sue klink regtig kwaad. “Ek skaam my ...”

				Jeannie druk die toilet se handvatsel af. Die geluid van water wat spoel, doof wat Sue ook al verder te sê het. Die een of ander tyd sal Sue en Jo die aftog moet blaas. Maar ongesiens sal sy nie kan wegkom nie. Die enigste pad uit haar heiligdom op die tweede verdieping is met die trap af en deur die sitkamer. En inwag sal een van hulle haar inwag.

				“Jeannie, as ek my sonde nie ontsien nie!”

				Jeannie druk weer die handvatsel al is die bak nog nie eens weer volgetap nie. Hulle kan maklik praat. Nie Zach of Saul het ooit weer na ’n vrou gekyk vandat hulle Sue en Jo onderskeidelik ontmoet het nie. En haar ma en tante se verlede is miskien onguur, maar nie een van hulle s’n sluit ’n spul fanatiese vroue in wat almal selfmoord gepleeg het nie. Nie een van hulle het op ’n altaar gelê terwyl ...

				Die beelde van daardie aand flits verby soos een van Nan se outydse videobande op fast forward. Jeannie druk haar oë toe asof sy die herinnering so kan wegweer. 

				“Jeannie!”

				Sy laat die waterbak weer spoel. Jo en Sue kry klaarblyklik dié keer die boodskap. Die stilte wat aan die ander kant van die deur volg, is egter eerder onheilspellend as gerusstellend. Sy ken Sue nie as iemand wat sommer die aftog blaas nie. 

				Ná nog ’n paar lang minute se wag, sluit sy die deur so saggies as moontlik oop en loer deur ’n kier. Die biblioteek wat deel uitmaak van haar suite lyk onbeset. 

				Jeannie gee ’n gilletjie toe die deur ferm oopgedruk word.

				Ieg plant hom in die raam van die kosyn en vou sy arms. Sy oë lyk onstuimig en verskriklik groen. “Wat gaan aan?”

				“Ek moet teruggaan. Ek het ’n kombuis bespreek vir ’n oefensessie. Vir ’n praktiese klas Vrydag.”

				“Twak. Dis nie waarom jy konsuis nou moet ry nie. Vanoggend nog het jy gesê jy ry môre vroeg genoeg om betyds te wees. En wat is dit van Monique? Ek het tog al verduidelik dat ons af en toe uitgegaan het voor ek jou ontmoet het.”

				“Maar nie dat jy beplan het om saam met haar Amerika toe te gaan nie,” val sy aan al weet sy dit het min met die hele saak uit te waai. Dis die enigste invalshoek wat sy kan gebruik.

				“Is dit waaroor dit gaan? Liewe hel, Jeannie, ons het heel in die begin oor so ’n moontlikheid gepraat. Voor ek nog besef het Monique is nie heeltemal wie ek gedink het sy is nie. Maar ons het nooit vaste planne gehad nie. Dit was sommer praatjies oor ’n bottel wyn. Dis al.”

				“Gaan vertel dit vir Monique, want ek waarborg jou, haar weergawe verskil aansienlik van joune.” Asof dit is waaroor dit eintlik gaan. Maar dis ten minste ’n verskoning. Soveel beter as om te sê jammer, Ieg, maar as jy eers uitvind wat ek alles by die Maidens of Sappho beleef het, sal jy my in elk geval nooit weer wil sien nie.

				“En jy glo haar eerder as vir my?” Sy hande kom swaar op haar skouerknoppe neer. “Besef jy nou nog nie sy is so jaloers op jou dat sy kan vrek nie?”

				“Daar is niks wat ek het waarop sy jaloers kan wees nie.” Niks behalwe die aandag wat jy aan my bestee nie, maar dit sê sy liewer nie. 

				“Jy sal verbaas wees, Jeannie Calitz, op hoeveel dinge ’n gifappel jaloers kan wees. Soos dat jy so mooi is. So begaaf is. ’n Wilgerlatlyf het. ’n Ma en tante en ouma het wat alles feil vir jou het. Wat jou lief het soos jy is. Onvoorwaardelik. En dis maar die begin van die lys.” Hy sug. “Jeannie, asseblief, voor ek jou ontmoet het, was daar bitter min tussen my en Monique, en nou minder as niks nie, behalwe dalk in haar verbeelding.”

				“Hoe min is bitter min?”

				Ieg sug effentjies. “Ons het uitgegaan, ’n bietjie gecuddle en so, maar dit was al. Nog voor julle hier aangekom het, het ek geweet dit gaan nie werk nie. Sy is mooi en als, maar sy is nie lekker nie. Priscilla en Monique se ma het te veel met haar kop gesmokkel en nie Saul of oom Gideon kon dit ongedaan maak nie. Boonop kuier sy die afgelope tyd knaend by tannie Hendrien, wat ’n opstoker van formaat is.”

				Hendrien. Die naam ruk haar terug na die volle omvang van die saak. As Monique vir Hendrien vertel ... Daar is net een manier om dit te verhoed. 

				“Jammer, Ieg, dit gaan nie werk nie. Ek sal verkies dat ons mekaar nie weer sien nie.”

				Ieg snak hoorbaar na sy asem. “Jeannie, jy kan nie ernstig wees nie. Buitendien, ek gaan nog lank hier aan die kasarm werk, hoe gaan ons mekaar nie sien nie?”

				Jeannie kyk hom baie ernstig aan. “Ek sal sorg dat ek net hierheen kom wanneer jy nie hier is nie. Monique het waarskynlik iemand nodig wat werklik vir haar omgee. As jy enige ordentlikheid in jou het, gee dit vir haar. Só sal sy aan die ander spul gifappels kan ontsnap.”

				Sy betrap hom onkant toe sy verby hom glip, maar selfs toe sy na haar kamer stap en die naweektas gaan haal, bly hy net so staan. Eers toe sy by die trap afgaan, kom hy weer in beweging. “Jeannie?”

				Sy gaan staan en skud haar kop. “Dit sal nooit werk nie, Ieg. En dis finaal.”

				Sue lê terug teen die vet kussings van Zach se rusbank, trek diep aan haar sigaret en beskou haar voete wat op die armleuning geparkeer is aandagtig. Sy het dringend ’n pedikuur nodig. Dis nou benewens nuwe familie. 

				As Jeannie nie amper twintig was nie, het sy haar verdomp oor haar skoot getrek en ’n afgedankste loesing gegee. Maar dis ook waaragtig nie nodig dat Zach hom so met die hele storie bemoei nie. Ieg is nou al wie weet hoe lank daar by hom in die studeerkamer. Die gode alleen weet wat daar aan die uitbroei is.

				Die kinders moet hulle eie dinge uitwerk. Sy is in elk geval al van die begin af ongemaklik oor hierdie liefde wat so tussen Ieg en Jeannie begin blom het. Nie dat daar iets met Ieg skort nie. Sy is mal oor die knaap, maar hy is ses jaar ouer as Jeannie en sonder twyfel nie meer ’n innocent nie, terwyl Jeannie dit wel is.

				As sy reg onthou, het Ieg nie alte lank gelede nie op trou gestaan en sou ook die knoop deurgehak het as die meisiekind se ouers haar nie verbied het nadat hulle uitgevind het Ieg se pa was in die tronk vir bedrog nie. Shannon, onthou sy wonder bo wonder die meisiekind se naam.

				Sy laat haar nie vertel die tweetjies sou gewag het tot die huweliksnag nie. Veral nie as Ieg enigsins na sy neef aard nie. En as sy die saak so bekyk, aard hy inderdaad in daardie opsig na Zach. Hulle trek boonop op mekaar. Wat ook beteken dat meer meisies as net Monique waarskynlik dol is oor hom en dat Shannon nie noodwendig die eerste of laaste vrou in sy kooi was nie. Die De Graaffs is so sexy as kan kom. Hulle trek vroue aan soos ’n Fanta-blikkie bye by ’n piekniek lok.

				Sy kan Jeannie dus nie kwalik neem dat sy vir die mannetjie geval het nie, maar al wat die Calitze donnerswil nodig het, is dat Zach se broerskind haar susterskind op die paal sit. Daar sal nou vir jou ’n fokkop van ’n voltooide sirkel wees. Met hulle geskiedenis is dit ’n ramp wat ryp is om te gebeur. Hulle is immers nie net die eksentrieke Casper se nakomelinge nie. Hulle is ook die slagoffers van Hannetjie Calitz se wellustige gene. 

				Ja-nee, miskien is dit maar goed dat Jeannie Ieg padaf gestuur het. Om watter onverklaarbare rede ook al. Jo sal kraam as Jeannie nie haar sjefkursus klaarmaak nie. En dis maar een van die mindere komplikasies waaraan sy kan dink.

				Dofweg hoor sy ’n deur oop- en toegaan, ’n gemurmel van twee eenderse manstemme en daarna voetstappe in die gang.

				Sue loer om. Zach is gelukkig alleen. “En? Is Ieg oukei?”

				Zach skud sy kop, kry een van haar sigarette uit die pakkie op die koffietafel en gaan sit in die leunstoel aan haar voete se kant.

				“Ieg is platgeslaan. Hy verstaan glad nie wat met Jeannie aangaan nie. Hoe meer hy vir haar sê hy voel niks vir Monique nie, hoe minder wil sy vir hom luister.”

				“Ieg is al mooi groot, Zach. Laat staan die kinders. Hulle moet hulle eie heil vind. Dit help nie ons raak betrokke nie.” Sy rek en druk haar sigaret in die asbak dood. 

				Zach gee haar ’n bedonnerde kyk. “That’s a bit rich coming from you, Suzi. Al wat julle Calitze ooit doen, is om julle met mekaar te bemoei. Mekaar ten alle koste te beskerm.”

				Sue onderdruk haar ergernis met moeite. “Moenie jy ook nou begin met ‘julle Calitze’ nie, Zacharia.” Sy kom regop. “Ons kry genoeg flack van vyande, ons het dit nie nodig van vriende en geliefdes nie.”

				“Oukei, maar onthou net, die Calitze het nie alleenreg daarop om vir mekaar om te gee nie. Jy weet hoe ek oor Ieg voel. Hy is iets tussen ’n broer en ’n seun vir my.”

				En dis hoekom jy hom altyd maar net werk gee en instop, wil sy sê, maar swyg liewer. Ieg is kunstig en begaafd, hardwerkend ook as hy eers aan die gang kom, maar as sy die saak so bekyk, het hy die verantwoordelikheidsin van ’n mannetjieskat en die ambisie van ’n straatveër. Jeannie is dalk wyser as wat mens haar wil toegee. Veral as mens in ag neem hoe gedrewe en ambisieus sy is. Sy is bereid om die leer van onder af te klim, maar sy sal met niks minder as haar eie restaurant tevrede wees nie. En Ieg? Hy sal waarskynlik tot in lengte van dae vir Zach in die oë kyk vir los werkies. Darem so lekker om ’n skatryk neef te hê.

				“Sê wat jy wil sê, Sue, en kry klaar. Moenie my net met befokte oë aanstaar nie.”

				Sue staan op. “Jy is kwaad vir Jeannie, nou pick jy ’n fight met my. Jammer, Zach, ek val nie daarvoor nie.” Sy gaan sit op sy skoot en vly haar suggestief teen hom aan. “Ek kan aan baie beter dinge dink om op ’n Vrouedagmiddag te doen.”

				“Skei uit, Sue.” Hy draai sy gesig weg toe sy hom wil soen.

				Sue sit terug en kyk hom ongelowig aan. “Fok, Zach, wat gaan aan met jou?” Só het hy nog nooit gereageer wanneer sy hom aanleiding gee nie. 

				“Ek is moeg en gatvol. Ieg wou sommer waai. Amerika toe. Ek het hom net met die grootste moeite daaruit gepraat. Ek kan hom nie nou verloor nie. Daar is nog ’n magdom werk wat hy by die kasarm moet uitrig en ek praat nie eens van die res nie.” 

				Hy stoot haar van sy skoot af en staan op. “Speaking of which, daardie verdomde plek maak ons bankrot. Saul is soos ’n besetene. Alles moet net só gedoen word en net sus lyk. Mens sou sweer ons bou ’n graftombe vir ’n koning. As hy nog een keer vir my sê hy weier om shortcuts te vat, skree ek. Asof die bliksemse gebou inmekaar sal stort as ons effens afwyk van sy planne. As ek geweet het hy gaan so ’n pyn in die gat wees, het ek destyds my hande van hulle gewas. Jo is net so erg.”

				Sue kry uiteindelik die asem terug wat van vernedering en die daaropvolgende woede uit haar gepers is. “Well, with all due respect, Zacharia de Graaff.” Sy gryp haar handsak, gooi die bande oor haar skouer en plant haar vuiste in haar sye. “As my familie so ’n groot probleem vir jou is, fok jou.”

				“Jissis, Sue.” Zach steek sy hand na haar toe uit, maar sy klap dit weg.

				“Moenie my ‘jissis, Sue’ nie. As jy ’n probleem met Jo of Saul het, bespreek dit met hulle. Moenie my uitkak en verneder nie. En as jy jou neus in jou nefie se sake wil steek, gaan sê eerder vir hom ons Calitze soek mans wat hulle man kan staan en nie vir elke bakatel op hulle neefs se skouers kom huil of op hulle sponge nie. Sê vir hom om ’n lewe van sy eie te kry, en ’n bietjie ambisie en ’n verantwoordelikheidsin sal ook nie te versmaai wees nie. Dan sal hy dálk iemand soos Jeannie verdien.” Sy skep vinnig asem. “Julle kan nie altyd net agter julle Hugh Jackman-gesiggies wegkruip en verwag dat almal – soos julle – dink die wêreld draai om julle nie.”

				Sue swaai om, op pad om deur toe te stoom, toe sy ’n doodsbleek Ieg in die gangdeur sien staan. Vir ’n oomblik lank wil sy skaam kry oor haar uitbarsting, maar nee, sy het elke woord bedoel. “Catch a wake-up, buster,” voeg sy Ieg toe en kry haar koers.

				Sue lyk soos ’n donderweerwolk vasgevang in ’n laagdrukstelsel toe sy met lang treë en sonder ’n woord verby die sitkamer na haar suite toe marsjeer.

				Saul lig sy wenkbroue. 

				Jo maak haar oë toe en skud haar kop. Asof dit nie genoeg is dat sy haar morsdood oor Jeannie bekommer nie. Die meisiekind was so ontsteld toe sy hier weg is. Sy kyk op haar polshorlosie net toe haar selfoon ’n SMS aankondig. Jo gryp die foon en slaak ’n sug van verligting toe sy dit lees. Sy het veilig aangekom en sê ons moenie oor haar bekommerd wees nie, sy is oukei.

				“Dankie tog. Julle vroumense sal my nog klaarmaak.” Saul leun terug in die rusbank en tik langs hom. “Kom sit ’n bietjie hier by my? Jy is nou al die afgelope uur en ’n half so opgewen soos ’n tol.”

				Jo gehoorsaam, kruip onder sy arm in en laat rus haar wang teen sy bors. Saul se hart klop gerusstellend teen haar oor. “Ek wens Nan was hier. Sy sou geweet het hoe om dinge uit te stryk.” 

				“Ek is bly vir Nan se onthalwe sy is nie hier nie. Sy het lank genoeg al julle dinge vir julle probeer uitstryk. Wanneer het jy laas van haar gehoor?”

				“Sondag. Op Facebook ’n kort gesprek gehad. Sy was op pad na ’n dorpie êrens in die Galway-provinsie vir die een of ander kursus wat vandag begin.”

				“Het jy ...” Saul bedink hom klaarblyklik, maar dis te laat.

				Jo sug en skuif weg van hom. “Nee, Saul, ek het nie genoem dat ons finansieel noustrop trek nie. Dit was maar ’n kriptiese gesprek, sy was op haar BlackBerry en jy weet sy sukkel met die klein lettertjies. Buitendien, sy het meer as haar deel bygedra vir die kasarm. Dis nie haar skuld dat ons nie binne die begroting kan bly nie.” Sy huiwer toe Saul stilbly, maar druk tog deur. “Moet ons nie maar Zach se voorstel oorweeg en die torings grotendeels los soos dit is nie?”

				Saul kom orent en gaan staan voor die groot ruitjiesdeure, maar Jo twyfel of hy die fenomenale uitsig oor die Atlantiese Oseaan inneem. Hy druk sy hande in sy broeksakke en wieg op sy hakke. Lang oomblikke later draai hy om. “Dit sal alles bederf, Jo. Ek weet Zach se sogenaamde shortcuts maak finansieel sin, maar net voorlopig. Die eindproduk gaan net nie dieselfde wees as ons byvoorbeeld nie die balkonnetjies doen nie en dit beteken dat dit nie die impak gaan hê wat dit kan nie. Dis baie belangrik vir die geheelaansig. En ons kan dit nie later doen nie. Dit sal die hele logistiek omverwerp en ons uiteindelik meer geld uit die sak jaag as ons dit ná die tyd wil doen. Ek is bevrees ons sal moet vasbyt en deurdruk. Ek hoop nog steeds een van my kliënte sal terugkom.”

				Dit was vir Saul ’n swaar slag toe drie kliënte van argitek verander het nadat die bom oor die Calitze laas jaar hier gebars het. Hy het op die geld gereken toe hy sy somme gemaak en die vennootskap met haar en Zach aangegaan het. 

				Saul sug diep. “Ek is jammer ek het dit opgehaal. Kom ons vergeet dit nou. Wat dink jy het tussen Jeannie en Ieg verkeerd geloop?”

				Jo skud haar kop. Haar vrees dat dit dalk iets met Jeannie se ondervinding met die Maidens of Sappho te doen het, wil sy nie met hom bespreek nie. Hoeveel Jeannie vir Gideon vertel het, kan sy nie sê nie, maar Saul en die res ken net die heel basiese feite. Jeannie het haar die dood voor die oë gesweer as sy ooit met enigiemand daaroor praat. Vir Nan en Sue ook. Buitendien, niemand behalwe Jeannie weet wat werklik gebeur het nie. Al weet sy en Nan en Sue heelwat meer daarvan as enige van die ander, weet hulle ook Jeannie steek heelwat weg. 

				“Dié keer gaan ek nie inmeng nie, Saul. Ek het net eenvoudig nie die krag daarvoor nie.” En dis geen leuen nie. Partykeer voel sy tot in haar siel toe moeg. Sy hoop waaragtig nie haar menopouse skop nou al in nie. Sy word in Desember eers nege en dertig. Hierdie tamheid is egter nie normaal nie. Nie eens vir iemand wat die afgelope jaar pal onder druk gewerk het nie. En al die drama van laas jaar en die hofsake vroeër vanjaar kan ook nie die skuld kry nie. Miskien is dit die kombinasie daarvan. 

				Dit en die ellendige kasarm wat hulle almal se lewe oorgeneem en gulsig ingesluk het. As die plek eers klaar is, sal hulle almal weer kan asemhaal. Hopelik.

				Nan is nie verras toe Seamus O’Reilly haar ná die laaste lesing vir die dag vra om saam met hom te gaan koffie drink nie. Net ’n blinde sou misgekyk het dat hy meer vir haar as enige van die ander kursusgangers gekyk het, dat hy van haar vrae en haar antwoorde op syne gehou het en haar besware oor sommige aspekte interessant gevind het.

				“Dit was ’n vol dag,” probeer sy skerm.

				“En ’n koppie koffie is te veel gevra?” Sy glimlag is sjarmant en effens tergerig. “Al wat ek vra, is ’n halfuur van jou aangename geselskap. Ek wil ook graag meer van Suid-Afrika hoor.”

				“’n Halfuur, maar daarna wil ek by my kamer uitkom en ontspan,” stem sy in, nie heeltemal onwillig nie. Die man is interessant. En aantreklik, moet sy ook toegee. En dis darem ’n lekker gevoel om te sien dat so ’n man in jou geïnteresseerd is.

				Seamus O’Reilly is klaarblyklik ’n man van sy woord. Teen die tyd dat hy haar afsien by haar kamerdeur in die Inn, is daar net meer as ’n halfuur verby. ’n Halfuur waarin hy haar uitgevra het soos iemand wat werklik belangstel en na haar antwoorde geluister het soos min mans kan luister. Saamgesels het waar dit van pas was en stilgebly het wanneer dit ’n beter opsie was. Voorlopig kan sy nie ontken dat Seamus O’Reilly ’n sjarmante sjamaan is nie. Of dalk ’n sjarmante charlatan.

				“Sien ek jou môre by die tweede lesing, Nan?” Sy blik is so warm as wat blou oë kan wees.

				“Ek het ingeskryf vir die hele kursus, en die twee wat op joune volg, Seamus, nie net vandag se Vrouedaglesing nie. Ek sal op my pos wees,” glimlag sy.

				“Wat ’n voorreg, Nan, om ’n vrou soos jy te ontmoet.” Hy leun vinnig vorentoe en soen haar met onverwagte innigheid op haar mond voor hy in die gang af verdwyn.

				Voorbarig, dink Nan toe sy hom agternakyk. Baie voorbarig. As Gideon maar so voorbarig wou wees.

				Sy gaan die onpersoonlike kamer binne en druk die deur agter haar toe. Ja, as Gideon so voorbarig was, sou sy dalk nie nou hier in die verre land gesit en kristalle se magiese kragte probeer opwerk het nie. Ander magiese kragte sou aan die werk gewees het. Kragte wat haar by die huis sou kon hou.

				DRIE

				Nadat Jeannie die derde oproep geïgnoreer en dit reggekry het om nie een van die vyf SMS’e te beantwoord nie, skakel sy haar selfoon af.

				Die rit terug Rondebosch toe het haar tyd gegee om effens kalmer te raak, na te dink oor haar besluit. Die gevolgtrekking waartoe sy gekom het, is dat sy miskien kinderagtig opgetree het, maar sy was nie verkeerd om Ieg weg te stuur nie. Hy sal nooit verstaan nie, al probeer sy verduidelik. Sy verstaan self nie eens nie.

				Hoe sy gevorder het van die konserwatiewe Young Women for Christ tot in die hart van Maidens of Sappho, is vir haar steeds duister. Sy kan nie eens Cassandra en Imogen die skuld gee nie. Quintin se twee halfsussies het haar omgepraat om die nuwe “kerk” te besoek, maar sy kon geweier het. Dit was in ’n stadium toe hulle al drie ’n bietjie gefrustreerd geraak het met die konvensionaliteit van reverend McDougall wat YWC gestig het om vir jong Christelike meisies van alle denominasies ’n plek van samekoms te skep. 

				Gedurende ’n hewige argument met een van die leiers omdat sy nie kon insien dat goed soos tarotkaarte en astrologie verkeerd kan wees nie, het sy beskuldiging dat sy haar met heksery wil ophou, haar humeur die hoogte laat inskiet. Miskien het dit daartoe bygedra dat sy haar deur die susters laat ompraat het om saam met hulle na ’n kerk te gaan waar daar volgens hulle ’n vrydenkende, vroulike predikant is. Eers met hulle aankoms het sy besef dat daar van ’n kerk en ’n predikant, van watter geslag ook al, nie veel sprake was nie.

				Jeannie kry haar groentee en heuning uit haar kas en stap deur na die eetkamer waar hulle meesal die kos eet wat hulle die dag as deel van die kursus voorberei het. Oor naweke en op vakansiedae soos vandag moet hulle egter self sien kom klaar. Maar daar is darem ’n ketel, ’n yskas en ’n mikrogolf. Sy skakel die ketel aan en gaan staan voor die venster. Die tuine is mooi, maar dis die soort tuin wat hom min of meer self moet onderhou. Daar is hoofsaaklik struike en min daarvan dra blomme. Nes by die Maidens se amptelike bymekaarkomplek teen die berghange bokant Houtbaai.

				Daardie eerste Sondag reeds het sy ongemaklik gevoel tussen die Maidens, al het daar toe nie veel gebeur nie. Eerstens was al die lede vroue. Die soort vroue waar die susters se vaalheid en haar poging om ook vaal te wees, nie uitgestaan het nie. Sy kon aanvoel iets is nie lekker nie en moes haar gesonde verstand gebruik het, nie twee dae later weer saam met die susters gegaan het nie.

				Maar toe verbied Jo en Sue haar vir alle praktiese doeleindes en uit louter hardkoppigheid stem sy toe wel in om die susters na die private geleentheid naby Bloubergstrand te neem. Sy wou Jo-hulle wys sy kan haar eie lewe lei, haar eie oordele vel, haar eie besluite neem. Al wat sy bewys het, is dat sy stompsinnig was en daarvoor het sy die prys betaal.

				As sy net na haar intuïsie geluister het, sou sy in die eerste plek nie eens so dik bevriend geraak het met die susters nie. 

				Alhoewel die susters se vriendskap aanvanklik oneindig baie vir haar beteken het terwyl Jo toegegooi was onder werk, het sy besef dat hulle soort andersheid hemelsbreed verskil van hare. Waar sy haar hele lewe lank soos ’n uitgeworpene gevoel het oor haar eetversteuring en ’n paar ander dinge, was hulle regtig weird. 

				Dit het sy geleidelik agtergekom. Maar teen daardie tyd was Jo so betrokke by die projek wat sy vir Con Coetzee gedoen het, en ook by Con, dat die susters haar enigste toevlugsoord was. By hulle het sy amper normaal gevoel, juis omdat hulle nog weirder as sy was. 

				Jeannie draai weg van die venster toe die ketel agter haar afskakel en skink die kookwater oor die teesakkie. Sy staar in die donker wordende vloeistof af asof sy daar insig in die geheimenisse van die lewe sal kry. 

				Sy het gou agtergekom Cassandra en Imogen stel nie in mans belang nie. Imogen het laat val dit kom van hulle skooldae af toe seuns op skool agter hulle rûe gelag het oor hulle grou gelaatskleur en lomp posture, en hulle die “ugly ducklings” genoem het. 

				Swane het hulle nie geword nie en ook nie eens probeer nie. Aanvanklik kon Jeannie nie verstaan waarom hulle eerder hulle onaantreklikheid wou beklemtoon as om ten minste te probeer beter lyk nie. Maar geleidelik het sy agtergekom die susters beweeg ongesiens deur die lewe. Mense kyk nie vir hulle nie. Om die waarheid te sê, ná die eerste vlugtige aanblik het mense vermy om na hulle te kyk. Dit het dit baie maklik gemaak om in die agtergrond te verdwyn, wat natuurlik sy voordele het. Die susters kon omtrent enigiets aanvang; selfs al het iemand iets agtergekom en hulle aangespreek, het hulle net hul koppe laat sak, effens heen en weer gewieg en stilletjies begin huil. Dit het elke keer gewerk. Dis asof mense skuldig gevoel het omdat die susters so onaantreklik is. 

				Mans, veral, het draaie om die susters geloop. Dit het Jeannie nog meer as voorheen van die teenoorgestelde geslag vervreem. Mans was al klaar nie deel van haar verwysingsraamwerk nie en omdat sy hulle nie verstaan nie, was sy nog altyd sku vir hulle. Nou het sy hulle begin kwalik neem dat hulle met nouliks versluierde afkeer op die susters se uiterlike gereageer het, al het dit gelyk asof dit Cassandra en Imogen nie in die minste gepla het nie. 

				Jeannie skep die teesakkie uit en roer ingedagte die heuning in die warm vloeistof.

				Die susters se onaantreklikheid en gebrek aan belangstelling in mans was egter nie al wat hulle weird gemaak het nie. Die weirdste was hulle gesinslewe. Oom Hendrik en tannie Santie het so ’n skrille kontras met Jo, Nan en Sue gevorm, dit het vir Jeannie gevoel sy betree ’n fassinerende planeet wanneer sy af en toe by die susters se ouerhuis oorgeslaap het.

				Die oom het feitlik nooit ’n woord gesê nie. In elk geval nie terwyl sy daar was nie. Hy het pal in die donker sitkamer met sy liederlike groen toegetrekte gordyne gesit en godsdienstige programme op TV gekyk. Daarheen het die tannie vir hom sy kos, eindelose koppies flou rooibostee of lang glase water geneem en op ’n TV-skinkbord voor hom staangemaak. Maar dit het Jeannie eers mettertyd agtergekom, want in die sitkamer is Jeannie nie toegelaat nie. Nie eens om hom te groet nie. Tot vandag toe weet sy nie hoe hy lyk nie. Elke keer as sy verby die sitkamer gestap het, kon sy net sy agterkop sien waar hy, omgewe van ’n groen waas, op sy regop stoel gesit en stip na die beelde op die TV gestaar het.

				Hulle pa is jare gelede al geboard, het die susters verduidelik. Hulle leef van sy klein pensioen en die rente op ’n bedrag wat Boetie Tienie, oom Hendrik se seun uit sy eerste huwelik, vir hulle belê het. Boetie Tienie wat toe al die tyd Quintin was. Quintin wat die susters aanvanklik YWC toe gestuur en gesê het hulle moet Jeannie Calitz se siel ook help red. En hulle ’n ruk later aangemoedig het om by die Maidens of Sappho aan te sluit en Jeannie saam te neem.

				Jeannie dra haar beker kamer toe en gaan sit op die rand van haar bed. Sy neem slukkies van die warm tee. Die soet smaak kalmeer haar gemoed effens.

				Haar pa ly aan depressie en ’n paar fobies, het Cassandra verduidelik toe Jeannie gevra het waarom oom Hendrik medies ongeskik verklaar is. By hulle het sy geleer wat agorafobie, antropofobie, hamartofobie en fengofobie is. Depressie het nog vir haar sin gemaak, maar sy kon nie begryp dat mens ’n irrasionele vrees vir óf oop en publieke plekke, óf mense, óf sonde óf daglig kan hê nie, laat staan vir al vier op een slag. 

				Dit was as gevolg van sy vrees vir mense wat Jeannie nie in die sitkamer mag gekom het nie aangesien dit die enigste plek was waar hy veilig gevoel het. Die groen gordyne het die buitewêreld wat hy so vrees, afgeskort en ook die daglig uitgehou. Dit was egter sy vrees vir sonde wat die grootste effek op die susters gehad het. Die De Vosse se hele lewe het daarom gedraai om tog net nie sonde te pleeg nie. En feitlik alles was sonde. 

				Uit Cassandra en Imogen se praat het Jeannie afgelei oom Hendrik laat die Katolieke se Seven Deadly Sins na kinderspeletjies lyk. Ydelheid, gierigheid, wellus, woede, vraatsug, afguns en luiheid was maar net die begin van die ellelange lys. 

				Nie eens hoesmedisyne is in sy huis toegelaat as daar alkohol in is nie, en rook was ’n skending van die heilige tempel wat die menslike liggaam is. Kos wat nie op die eenvoudigste denkbare manier gaargemaak is nie, was gelykstaande aan dwelmgebruik. Sout en geurmiddels was, soos suiker en kafeïen, taboe. Kragwoorde was spiese in die ore van die Here. En enige aanraking tussen mense van die teenoorgestelde geslag wat nie getroud is nie, was hoerery. Selfs aanraking tussen pa en dogter was boos. Volgens Cassandra het haar pa nog nooit aan haar en Imogen geraak nie, nie eens toe hulle babas was nie.

				Jeannie weet nie baie van pa-dogter-verhoudings nie. In die vyf jaar wat Jo met Jeannie se biologiese pa getroud was, het Wikus net aanvanklik aan Jeannie aandag gegee en met die intuïsie van ’n kind kon sy aanvoel dit was nie opreg nie. Maar sy het wel desjare by haar maatjies gesien hoe hulle pa’s hulle drukkies gee, nagsoen, soengroet. Niks daarvan het vir haar soos sonde gelyk nie. Inteendeel, sy het gewens sy het só ’n pa gehad pleks van een wat haar net gebruik het om by haar ma uit te kom.

				Al hierdie dinge sal sy vir Ieg kan vertel. Hy sal miskien verras wees dat sy by so ’n vreemde vriendskap in so ’n vreemde opset betrokke geraak het, maar dit sou op niks meer as onoordeelkundigheid neergekom het nie. Dit sal die beeld wat hy van haar het, nie aantas nie. Hy het haar immers in daardie fase van haar lewe gesien en haar nie verwerp omdat sy eienaardig was nie.

				Ongelukkig is dit nie al wat in daardie vreemde huis aangegaan het nie. En die res kon sy nog vir niemand van vertel nie. Nie eens vir Gideon nie. In elk geval nie alles nie.

				Die kamer in die Inn is ongesellig en die verwarmer kry dit skaars reg om die ergste koue uit Nan se murg te hou. 

				Sy skop haar skoene uit, klim sommer klere en al onder die verekombers in en trek dit tot teen haar nek op. Eers toe sy ’n bietjie warmer voel, tel sy haar BlackBerry van die bedkassie af op, verander die luitoon van geluidloos na normaal en kyk of daar e-posboodskappe deur die dag aangekom het. Sy het al gewoond geraak daaraan dat Jo feitlik elke aand ietsie vir haar stuur, al is dit net ’n lekkerslaapboodskap.

				Haar oë rek toe sy Gideon se naam op die lys sien. Het nou vir my ook ’n BB aangeskaf. Leer nog daarmee werk. Vertrou dit gaan goed? Ons mis jou.

				Nan lees die boodskap nog twee keer. Dit bly ewe niksseggend behalwe dat sy nie juis weet wie die “ons” is na wie hy verwys nie. Sy ken Donnie skaars en vir Priscilla, Hendrien en Monique sal dit beslis nie insluit nie. Miskien bedoel hy maar Saul en Jo-hulle. 

				Of dalk wou hy nie pertinent sê hy mis haar nie. 

				Nan sug diep. Sy verstaan mans nie. En ook geen wonder nie. Daar was nog net twee in haar lewe: Die vark en Adriaan, die man wat op die oog af haar baas was, maar in werklikheid soveel meer.

				Die vark was haar stiefpa se broer wat hom een nag, toe sy nog nie eens sewentien was nie, in haar eie slaapkamer onder haar ma se dak op haar afgedwing het terwyl hy haar mond toedruk. Soos ’n dief in die nag het hy haar onskuld kom steel, vir haar ’n baba gelos en toe alles ontken. En hom, deur die genade, ’n ruk later teen ’n stilstaande trok te pletter gery.

				Vir jare ná Jo se konsepsie het Nan nie in mans belanggestel nie. Tot sy en Adriaan een aand terwyl hulle laat gewerk het, gelyktydig hulle hande na dieselfde dokument uitgesteek, na mekaar gekyk en iets heel anders gesien het as die Nan en Adriaan wat hulle nog oomblikke vantevore was.

				Sy het in daardie stadium reeds ’n maand vir Adriaan by sy pasgestigte firma gewerk. Dit voel soos nou die dag en tog is dit al negentien jaar gelede. En elf jaar vandat hy dood is. Sy was sewe en dertig, twee jaar jonger as wat Jo nou is. 

				Hulle het agt jaar saam gehad. Agt jaar van harde werk om ’n sukses van sy firma te maak. Agt jaar waarin hy haar deur moeilike tye ondersteun het. Jo se Rebellie, Jeannie wat moes grootkom, Jo se rampspoedige huwelik met Jeannie se pa en later Wikus se dusdanige siekte. En daar was Sue wat blindelings die een verhouding na die ander met getroude mans aangeknoop het. Wat haar liggaam misbruik het om weg te steek hoe rou haar hart en hoe weerloos sy eintlik is, ondanks haar hardgebaktheid.

				Nan se verhouding met Adriaan het klandestien begin en moes klandestien bly. Sy kon nie bekostig dat Jo of Sue uitvind nie. En hy kon nie bekostig dat sy vrou en kinders uitvind nie.

				Nan draai op haar sy en trek die duvet oor haar kop asof sy só kan wegkom van die herinneringe, maar haar knus kokon kan haar net teen die koue beskerm, nie teen die aanslag van haar geheue nie.

				Adriaan was gedrewe in alles wat hy gedoen het. Dis hoekom sy besigheid wat sy help opbou het, uiteindelik ’n reusesukses was. Dis hoekom sy vrou die kruin van die sosiale golf, aangedryf deur Adriaan se persoonlikheid, gery het. Dis hoekom Nan aan hom en sy aanraking verslaaf geraak het.

				Hy kon so lekker lag. ’n Diep, rammelende lag wat sy hele lyf betrek het. Dank die gode hulle was nie Britse koninklikes nie, het hy met daardie soort oorgawe gelag toe hulle hoor prins Charles en Camilla Parker-Bowles het ook ’n geheime verhouding wat toe nie geheim gebly het nie. 

				Adriaan kon ook met oorgawe kwaad word. En met oorgawe vrede maak. Adriaan was ’n man wat gehoor en gehoorsaam moes word. ’n Onrustige man wat met passie geleef het, liefde gemaak, baklei, geoordeel en veroordeel het. ’n Ongeduldige man wat geweet het wat hy wou hê en gesorg het dat hy dit kry. Ook vir Nan, al het sy ’n ruk lank teengestribbel. Al wou haar gewete haar versmoor, al het sy elke oomblik van die dag skuldig gevoel voor sy toe tog toegegee het aan die onvermydelike. 

				Ondanks die geheimhouding was hulle so ... saam. Op alle vlakke. Hulle was saam geskok oor Chris Hani se dood. Saam trots op F.W. en Madiba se Nobelprys vir vrede. Hulle het saam in die ry gestaan vir die eerste volle demokratiese verkiesing. Was saam in vervoering toe die Springbokke die Wêreldbeker gewen het, gegrief oor O.J. Simpson vrygespreek is. Saam met die res van die wêreld het hulle verneem prinses Di is dood, Madiba het Mbeki as sy opvolger aangewys en Penny Heyns hou in daardie stadium elf wêreldrekords.

				Hulle kon nie bymekaar wees vir die viering van die nuwe millennium nie, maar in die gees was hulle saam. Soos so dikwels op spesiale dae, wanneer sy gesin voorkeur geniet het.

				Nan het geleer om met die konsekwensies saam te leef. En dat daar nie net sy vrou en kinders was nie, maar ander vroue ook. Tog weet Nan met ’n onwrikbare weet dat Adriaan haar liefgehad het tot die dag van sy dood. Sy kon dit in sy oë sien net voor die finale hartaanval deur hom geruk het terwyl sy hom vashou en hulle daar in die kantoor waarvandaan hy sy koninkrykie bestuur het, op die ambulans wag.

				“Nan, my Nan,” het hy nog uitgekry en toe, met haar naam op sy lippe, is Adriaan Cloete oor Anderkant toe.

				Ná sy dood was daar geen ander mans nie. Sy het geen behoefte aan iemand anders gehad nie. Sy was vyf en veertig. Sy het die liefde van haar lewe gesmaak. Al was dit in soveel opsigte so onbevredigend, was dit vir haar genoeg.

				En toe praat Gideon op ’n dag agter haar in die kasarm waar hy skrynwerk vir Jo doen. En skielik was dinge anders. 

				Aanvanklik het sy stem vir haar soos Adriaan s’n geklink. Nou kan sy dit skaars glo. Sy kan ook nie eens meer onthou presies hoe Adriaan geklink of hoe hy gelyk het nie. Dis toe sy dit besef het, dat sy benoud geraak het wanneer sy Gideon sien. Wie was hy om Adriaan se stem en gesig uit haar geheue te kom steel? 

				Wanneer Gideon by die kasarm kaste kom installeer, het hy nie meer of minder met haar gesels as met Jo of enige van die ander nie. En tog het sy agtergekom dat hulle mekaar weg van die kasarm te veel kere raakloop om toeval te kon wees. Gewoonlik wanneer sy strandlangs gaan stap het. Hy sou sommer langs haar inval en gesels asof hulle ou vriende is. Luister as sy iets te vertelle het.

				Sy het Gideon leer ken as ’n man wat alles is wat Adriaan nie was nie. ’n Stil man met diep wyshede. ’n Kalm man wat oor weinig opgewonde raak en, selfs wanneer dit gebeur, in beheer van sy emosies bly. ’n Geduldige man wat Nan net met sy oë laat verstaan hy hou van wat hy sien. Oë wat onbegrypend geknipper het toe hy hoor sy gaan vir ’n jaar oorsee, maar uiteindelik het hy net gesê hy hoop sy vind wat sy soek.

				Dit was vir haar slegs een keer nodig om ’n uitnodiging om saam met hom te gaan koffie drink van die hand te wys voor hy opgehou het om haar uit te vra. Miskien was hulle gesprekke genoeg vir hom. Wie sal weet? Tog sê iets vir haar hy sou wou hê daar moet meer wees. Of is dit dalk sy wat graag sou wou hê daar moet meer wees?

				Maar dis buite die kwessie. Hoe vertel mens vir ’n oudpredikant jy was agt jaar lank “die ander vrou” in ’n huwelik? Hoe verduidelik jy dat jy nie eens skuldig daaroor voel nie, net wens dit kon anders gewees het. Wens dit was saam met jou dat ’n ander vrou se man spesiale dae kon deurbring. Wens dat jou liefde nie ’n geheim hoef te bly nie. Wens dat jy die een was wat die trouring gedra het. In die yslike huis wat Adriaan later gebou het, kon intrek. Dat jy die een was wat die slaapkamer met hom kon deel. Soms selfs gewens het sy wettige vrou gaan dood sodat jy jou regmatige plek kan inneem.

				Nan gooi die verekombers van haar af. Ja, dominee Gideon, hoe vertel ek jou dit? Durf ek toets hoe ver jou begrip van en vermoë tot vergifnis werklik strek? 

				Jeannie kan haar die luukse van ’n bad veroorloof omdat die ander meisies nog nie terug is nie. Die meeste van hulle sal eers môreoggend inklok ná die ellelange naweek. Daarna sal warm water weer skaars wees.

				Sy probeer ontspan nadat sy in die stomende water ingegly het, maar kry dit nie heeltemal reg nie. In die paar uur sedert sy by Maanschijnbaai weg is, het sy nog nie ’n oplossing vir haar dilemma gekry nie. Haar gedagtes bly heeltyd terugdwaal na die De Vosse. 

				Ná die hofsake haat tannie Santie die Calitze met ’n passie. Maar met haar dogters Imogen en Cassandra se begrafnis was dit al klaar duidelik dat sy ’n knou weg het waarvan sy nooit gaan herstel nie. Sy het Jeannie geïgnoreer asof sy nie bestaan nie en Jo wat saamgegaan het, net ’n vuil kyk gegee. Dit het seker ook nie gehelp dat oom Hendrik nie daar was om haar by te staan nie. Nie eens vir sy dogters se begrafnis kon hy sover kom om uit die huis te gaan nie.

				Die eerste paar keer wat Jeannie by die susters aan huis gekom het, was dit in die middag en het hulle agter in die tuin gesit of in hulle slaapkamer. Dit was eers toe sy die eerste keer daar oornag het dat die res van die legkaartstukke inmekaar begin pas het. 

				Net voor negeuur die aand het Cassandra aangekondig hulle moet na die buitekamer toe gaan. Hulle pa glo as mens getroud is, het sy verduidelik, moet jy elke aand jou huweliksplig teenoor jou gade nakom. Sodat die gade nie in die versoeking kom en buite-egtelik deur behoeftes van die vlees verlei kan word nie. Cassandra het nog die Bybelvers uit Korintiërs aangehaal waar Paulus iets in hierdie lyn gestaaf het. 

				Daarom moes Cassandra en Imogen elke aand tussen nege en tien in die buitekamer gaan wag tot hy sy plig nagekom het. Jeannie het daardie aand die uur saam met hulle in die buitekamer deurgebring. Knus was dit nie, klein wel. Die regop stoel wat vir haar daar ingedra is, ’n enkelbedjie wat as ’n bank dien en ’n tafeltjie met ’n CD-speler, is al wat ingepas het en ook maar net-net. Hulle was veronderstel om na kerkmusiek te luister, maar nadat Cassandra die CD-speler glo laat val het, het dit nie meer gewerk nie en sy was te bang om haar pa daarvan te sê. 

				Wat oom Hendrik sekerlik nie besef het nie, is dat die hoofslaapkamer se venster regoor die buitekamer s’n was. Sonder die kerkmusiek het sy gekreun en gesteun, tannie Santie se kermgeluide en die bed wat teen ’n toenemende tempo kraak, ’n storie van sy eie vertel. ’n Storie wat om die beurt afsku en wulpse gevoelens by Jeannie teweeg gebring het.

				Daardie eerste keer het sy haar voorgeneem sy gaan nooit weer by hulle oorslaap nie, al het dit gelyk asof die susters die geluide skaars hoor en net voortgaan met hulle fluistergesprekke asof niks buitengewoons plaasvind nie. Die kontras tussen hulle alledaagse geselsies en dit wat ’n skrale paar meter van hulle af gebeur, het egter ’n fassinasie vir Jeannie ingehou. 

				Miskien is dit waarom sy haar laat ompraat het om weer daar oor te slaap. Of dalk was dit Cassandra se vermoë om mens iets teen jou sin en selfs teen jou beterwete te laat doen. Nou eers, ná haar gesprekke met Gideon, besef Jeannie Cassandra was in eie reg ’n manipuleerder van formaat. Emosionele afpersing, noem Gideon dit.

				Wat dit ook al was, Jeannie het ’n tweede keer gegaan. Dié keer het sy saam met die susters gegiggel terwyl hulle fluisterend die geluide nagemaak het. Maar ná ’n rukkie was dit nie meer snaaks nie. 

				Cassandra moes iets agtergekom het. Sy het aangekondig hulle drie moet ’n eed van kuisheid aflê. Saam het hulle ’n heilige onderneming gemaak dat ’n man nooit aan een van hulle mag raak voor hulle getroud is nie, soos die Bybelse opdrag dit ook wil hê. En met die geluide uit die hoofslaapkamer in die agtergrond, het Jeannie heimlik gedink sy wil in elk geval liewer nie trou nie.

				Namate Jeannie agtergekom het dat die susters die hele nege-tot-tien-ritueel as doodnormaal beskou, het sy haarself oortuig dat sy nie die reg het om iemand te oordeel wat sondeloos en in ooreenstemming met die Bybel se opdragte wil leef nie. En seks tussen getroudes is immers normaal, al sou sy liefs nie op dié manier daarmee gekonfronteer wou word nie. 

				Dit het ook ’n invloed gehad op die manier waarop sy na haar familie gekyk het. Sue se los-en-vas-verhoudings met getroude mans het skielik ’n baie meer grafiese betekenis vir Jeannie gekry en haar anders na Sue laat kyk. Met ’n onwillekeurige afkeer, al was sy steeds bitterlik lief vir haar tante.

				Toe Jeannie op ’n dag, nadat sy die vorige aand by die susters oorgeslaap het, op ’n blikkie Ego-deodorant in Jo se badkamerkassie afgekom het, was haar weersin nog groter. Sy het Con Coetzee begin haat en vir Jo gegril toe die implikasie tot haar deurgedring het. Wat Hendrik en Santie de Vos saans tussen nege en tien aanvang, het ook hier in haar ma se kamer plaasgevind. En Con en Jo was nie eens verloof nie, laat staan getroud.

				Dié kennis het haar tussen Scylla en Charibdis gelaat. Sy wou nie by die huis wees nie, ingeval Con daar aankom, en sy wou ook nie regtig by Cassandra-hulle wees nie. Maar die susters was verkieslik bo die gedagte aan Con wat dalk by haar ma sal oorslaap. 

				As sy nou daaraan terugdink, kan sy nie verstaan dat sy so geredelik aanvaar het die sondebewuste Cassandra en Imogen het dit nie as sonde beskou om aan mekaar te raak nie. Sy het daaraan gewoond geraak dat Cassandra, wanneer hulle saans vir daardie uur in die buitekamer was, op die bedjie met Imogen lepel lê terwyl hulle met Jeannie gesels. 

				Aanvanklik het Jeannie skaars agtergekom dat Cassandra die gewoonte het om liggies oor Imogen se lyf te streel. Tot sy een aand haar hand by Imogen se hals ingesteek en dié se oë toegegaan het terwyl haar suster haar bors liefkoos. Dis nie asof hulle mekaar opgevry het nie; Cassandra het nie eens opgehou gesels nie, die streling was byna terloops, maar dit het Jeannie ongemaklik laat voel. 

				Miskien, het Jeannie hulle optrede destyds probeer regverdig, is dit maar hoe susters maak. Miskien is susters so eie met mekaar. Hoe sou sy wat nooit broers of susters gehad het nie, ook nou weet? En tog kon sy haar nie indink dat Nan en Sue byvoorbeeld só aan mekaar sou raak nie. 

				Eers later het sy besef die susters se optrede het haar afgestomp vir die rituele in die Maidens se geledere en die implikasies daarvan.

				Maar hoe verduidelik sy dit aan Ieg? Vir enigeen wat hulle nie in dieselfde omstandighede as sy bevind het nie, vir enigeen wat nie soos sy makgemaak is deur die susters se optrede en agtergrond nie, sal haar stommiteit onbegryplik wees. Daarom kon sy nie eens vir Gideon alles vertel nie, al is hy hoe begrypend en onbevooroordeeld. En as sy nie eens vir Gideon kan vertrou om te probeer verstaan nie, hoe kan sy ooit vir Ieg vertel? 

				

			

		

	
		
			
				Vier

				VIER

				Woensdag 10 Augustus

				Van ’n oefensessie vir Vrydag se prakties gaan daar vanoggend niks kom nie, weet Jeannie toe sy eers seweuur wakker skrik en agterkom die wekker op haar selfoon het nie afgegaan nie. Dieselfde wekker wat elke weeksoggend stiptelik sesuur kraai, maar wat sy gister nog vir halfvyf gestel het om vroeg genoeg van M-Baai af weg te ry. Sy moes halfsewe al in die kombuis gewees het.

				Een kyk na haar selfoon laat haar besef wat gebeur het. Sy het die foon nooit weer geaktiveer nadat sy dit gistermiddag afgeskakel het om nie Ieg se oproepe of SMS’e te hoor inkom nie.

				“Sjjjit!” swets sy binnensmonds, voel dadelik skuldig oor die spies in die Here se oor en wonder of Sue trots op haar sal wees as sy sou uitvind Jeannie se woordeskat is nie meer so onbevlek soos in die verlede nie. 

				Een ding staan egter soos ’n paal bo water, die hoof van die sjefskool gaan verantwoording eis. Mens bespreek nie ’n kombuis en daag nie op nie. Moira Moreau gaan ’n aap baar as Jeannie sê sy het verslaap.

				Tensy sy nog nie agtergekom het nie. Jeannie vlieg uit die bed, borsel tande, bind haar hare in ’n poniestert en spring in jeans en ’n T-hemp. Daar is geen manier dat sy ’n soufflé aanmekaargeslaan gaan kry voor haar eerste klas nie, maar miskien kan sy dit laat lyk asof sy wel het. Produktief is dit nie, maar dis ten minste skadebeheer. Sy kan net vir Moira sê die eindresultaat was ’n flop en sy het dit weggegooi.

				Op pad uit gryp sy haar sjefsbaadjie en -mus en haar motorsleutels, en moet toe weer terughardloop vir haar mandjie toerusting en onbederfbare bestanddele wat reeds regstaan. Die res het sy gereël moet in die oefenkombuis se yskas gehou word. Vir oefensessies moet hulle vir hul eie bestanddele sorg.

				Moira benader en bestuur haar sjefskool heeltemal anders as die ander waarna Jeannie ondersoek ingestel het. Die fasiliteite is egter uit die boonste rakke en Moira gee ook haar studente ’n redelike mate van vryheid binne haar eie eienaardige perke. Maar as daar nie êrens in Moira Moreau se vormingsjare ’n militaris voelbaar teenwoordig was nie, sluk Jeannie haar sjefsmus heelhuids in. 

				Moira is hoofsaaklik bekend vir twee dinge. Die sjefs wat onder haar hande deurgeloop het, is wêreldwyd gesog, en sy is hoogs beneuk en sal nie skroom om ’n student uit te skop as hy nie aan haar verwagtinge of vereistes voldoen nie. 

				Volgens een gerug het sy een jaar nie ’n enkele gekwalifiseerde sjef die wêreld ingestuur nie. Wat redelik geloofwaardig is as mens in ag neem hoe streng sy is. Blykbaar het nie een van die seniors daardie jaar aan haar hoë standaarde voldoen nie.

				Omdat Moira net agt studente per jaar vir die driejaarkursus keur, is daar nooit meer as vier en twintig studente op ’n slag by die Moira Moreau Cuisine Academy nie, gewoonlik minder. Twee van verlede jaar se eerstejaars het gesneuwel en net vier seniors het oorgebly. Saam met hulle agt eerstejaars is daar dus op die oomblik net agtien studente.

				Jeannie het meeste van hierdie dinge geweet toe sy aansoek gedoen het. Wat sy egter nie besef het nie, is dat Franse cuisine Moira se begin en einde is, al sluit sy ’n verskeidenheid Franse kookkulture by die kurrikulum in. Ruimte vir ware oorspronklikheid en individualiteit is daar nie. Moira se weg is smal en dis die ware weg. Só glo sy in elk geval.

				Skaars vyf minute nadat Jeannie weggetrek het by die anneks waarin sy en nege van die ander vroulike studente bly, parkeer sy die Uno onder ’n akkerboom. As sy nie so laat was nie, kon sy eintlik eerder gestap het. 

				Haar moed sink in haar skoene toe sy ’n figuur op die trappies na die ry kombuise sien sit. Te lank vir Moira, en dié sal in haar dag des lewens nie haar stewige blaker op ’n sementtrap parkeer nie. Maar net mooi lank genoeg vir die een persoon wat Jeannie heel laaste op aarde wil sien.

				“Jy is baie laat,” sê Ieg toe sy verby hom met die trappies ophardloop.

				Haar hande bewe toe sy die deur oopsluit en die neonligte laat aanflikker. “Loop, Ieg. Niemand mag sonder Moira se toestemming hier kom nie.”

				“Ek kan nie sien dat jy jou soufflé betyds klaar gaan kry voor jou klasse begin nie. En daarna moet jy nog jou kombuis skoonmaak.”

				Onthou hy verdomp elke liewe ding wat sy hom vertel? “Dis my probleem. Een wat ek bereid is om self op te los, maar ek weier om in die moeilikheid te kom omdat jy simpel genoeg was om hierheen te kom.” Sy pluk die yskasdeur oop en strek haar hand uit na die halfdosyn eiers in die boksie.

				“Ek kan agter jou skoonmaak terwyl jy werk.”

				Sy kyk ergerlik oor haar skouer. “Jy sal niks van die aard ...” Haar vingers gryp-gryp na die boksie toe dit êrens vashaak en sy haar greep verloor, maar dis te laat. Dit beland met ’n dowwe plof op die teëlvloer. Die verpakking begin onmiddellik verkleur. 

				“Sien jy nou wat vang jy aan!” Jeannie hurk haastig en lig die deksel. 

				“Geen oorlewendes nie,” verklaar Ieg êrens bokant haar kop. Asof sy nie self kan sien daar is niks aan die eiers te redde nie.

				Sy kom stadig orent en kyk op na Ieg. “Gaan weg. Nou, op hierdie oomblik. Ek wil jou nooit weer sien nie.”

				“Jeannie ...”

				“Voertsek!” verloor sy die laaste stukkie rasionaliteit wat nog êrens probeer vaskleef het. “Voertsek net uit my lewe uit!”

				“En wat in die naam van alles wat heilig is, gaan hier aan?” Engels wat met ’n Franse aksent gepraat word, kan dalk in ander omstandighede bekoorlik wees, maar nie as daar soveel dreiging in vervat is nie. Jeannie lig haar oë teensinnig na Moira wie se gul lyf die kosyn van kant tot kant vul. 

				Daar is baie waarvoor Jeannie kan bid, maar op die oomblik bid sy net Moira Moreau verstaan regtig nie Afrikaans nie. Vir Moira is hoflikheid te alle tye ononderhandelbaar.

				“Miss Moreau, dis alles my skuld. Ek ...” begin Ieg. 

				Jeannie krimp nog verder ineen. Dis baie edel van hom, maar die Amerikaanse aksent slaan sterk deur as hy Engels praat. En Moira het nog nooit doekies omgedraai daaroor dat sy die nasie wat die doodsonde gepleeg het om Big Macs te verhef tot kos pleks van die die varkvoer wat dit volgens haar eintlik is, verafsku nie. 

				“Ek praat nie met jou nie, jongman. Ek sien jou nie eens nie. Om die doodeenvoudige rede dat daar geen moontlikheid bestaan dat jy inderdaad hier kan wees nie. Niemand, maar niemand benewens my studente word hier toegelaat nie. Ek raai jou dus aan om te disintegreer soos die fantoom wat ek glo jy moet wees.” 

				Jeannie kan sien die sarkasme sny deur Ieg.

				“Jeannie ...” begin hy met iets soos magteloosheid in sy stem, maar sy ontmoet nie sy oë nie. “Ek is jammer,” hoor sy hom sê voor die kombuisdeur agter hom toegaan.

				“Daar is geen manier hoe jy hierdie situasie aan my kan verduidelik nie, M’mselle Calitz, dus raai ek jou aan om die gemors skoon te maak en by jou klasse uit te kom. Jy kan my in jou etensuur kom spreek sodat ons kan bepaal of jy nog in hierdie gevierde instansie hoort.”

				Jeannie knik net.

				Moira is amper by die deur uit toe sy omdraai. “Wat beteken daardie woord wat jy soos ’n viswyf uitgeskree het?”

				“Gaan weg.” Jeannie skrik haar koud toe Moira se oë soos pierings rek. “Nee, ek bedoel nie jy nie. Die woord wat ek gebruik het, beteken ‘gaan weg’.”

				Moira se oë vernou van pierings tot skrefies. “Eenuur. Stiptelik. In my kantoor.”

				Saul sit die plaaslike koerant wat tweeweekliks op Woensdae uitkom sonder ’n woord voor Jo neer.

				Projek van miljoene ’n seer oog en verleentheid, lees sy onwillekeurig die hoofopskrif. Daaronder pryk ’n onduidelike foto van die kasarm.

				Na aanleiding van briewe wat na die Bloumond Chronicle stroom, het die redaksie ondersoek ingestel na die onoordeelkundige verbouings wat gedoen word aan ’n geskiedkundige baken in Maanschijnbaai.

				Die destydse visfabriekbestuurder se huis is in die vyftigerjare opgerig en vir jare reeds ’n bekende en geliefde landmerk van die omgewing. In die sewentigs het een van ons kleurryker inwoners, wyle meneer Casper Calitz, die huis gekoop en toe reeds onoordeelkundig aan die monument uit ons vissersgeskiedenis laat aanbou. 

				So ongewens as wat daardie veranderinge was, word dit by verre oorskry deur wat nou aan die gebeur is. Die atmosferiese gebou word sedert verlede jaar sogenaamd gerestoureer deur ’n groep van drie individue wat deur ingeligtes as “onbekwame ontwikkelaars en onbeskroomde geldjagters” bestempel word. 

				Sover ons korrespondent kon vasstel, is die uitsluitlike doel van die verbouings om die aandag van ’n ryk en eksentrieke koper te trek met winsbejag as oogmerk. Wat selfs kommerwekkender is, is dat die groep na bewering in geldelike nood verkeer wat moontlik daartoe kan lei dat die projek nie voltooi sal word nie. 

				Indien dit sou gebeur, sal Maanschijnbaai in alle waarskynlikheid die bedenklike voorreg hê om met die lelikste halfvoltooide gebou op die aarde te kan spog.

				“Behalwe vir die vrot skryfstyl, is dit boonop laster.” Jo skuif die koerant ergerlik van die kombuistafel af sonder om klaar te lees en steur haar nie daaraan toe die blaaie vloer toe fladder nie. Sy laat sak haar gesig in haar hande. Sy is moeg. So verskriklik moeg.

				“Kan nie laster wees as ons name nie genoem is nie en verder is alles ’na bewering’, ‘in alle waarskynlikheid’, ‘deur ingeligtes bestempel as’ en dergelike lafhartige frases.” Hoe Saul so besadig kan klink, gaan Jo se verstand te bowe. As argitek word hy liederlik in die gesig gevat. Miskien het dit sy voordele om as predikantskind groot te word. Miskien leer dit mens dinge vinniger verwerk. Maar vaderweet, sy het genoeg gehad.

				“Wie’s dood?” vra Sue toe sy oogvrywend binnegestap kom. 

				“Ons,” sug Jo en beduie na die blaaie op die vloer. 

				Saul buk en gee die voorblad vir Sue aan. “Daar is briewe ook.”

				Sue snork hardop terwyl sy lees en smyt weer die koerant neer. “Monument uit ons vissersgeskiedenis! Liewe fok, en dit van mense wat die vissers onder die agterent uit huis en haard geskop het, of sonder om ’n oog te knip, toegekyk het toe dit gebeur! En as enigeen glo hierdie kasarm was ooit in sy lewe ‘atmosferies’, kan hulle ook glo vissies ry met bicycles na hulle skool toe. Jissis, partykeer wil ek sommer net emigreer. Verkieslik na ’n eiland toe. Een met net ’n onbewoonde eennonklooster.”

				“Ek weet nie of ek nog vir veel meer kans sien nie.” Jo sluk haar trane met moeite weg. Sy kan nie nou staan en tjank nie. Sy het nie die energie daarvoor nie.

				Sue haal ’n pakkie Romany Creams uit die koskas, skeur die sakkie oop en hou dit voor Jo se neus. “Dè, trooskos.”

				Jo skud haar kop. Daar is niks wat haar kan troos nie. Behalwe dalk Nan. Sy verlang haar stukkend na haar ma.

				“Ek neem aan julle het die koerant gesien?” Zach groet nie eens toe hy van buite af inkom nie.

				Jo verwerdig haar nie om te antwoord nie. Saul of Sue het seker geknik, of die stilte was genoeg antwoord.

				“Vergadering vyfuur vanmiddag. Oukei?” neem Zach soos gewoonlik die administratiewe leisels.

				“As jy wil uitbail, moet jy liewer nou so sê, Zach.”

				Jo kyk vinnig op na Saul. Hy is doodernstig.

				Sue se oë het ook groot geword. “Wie wil uitbail?”

				“Zach.”

				Soos gewoonlik bly Zach kalm. “Niemand wil uitbail nie, Saul, maar ons sal moet aanpassings maak. Selfs die weduwee se kruik het ’n bodem.”

				“Nie die torings se balkonne nie.”

				“Vyfuur vanaand.” Daarmee stap Zach weer weg.

				“Doos,” sê Sue net-net hard genoeg vir Zach om tot stilstand te kom. 

				Hy draai op sy hakke om. “Ek wou nog sê, Sue. Buster het toe ’n wake up gecatch. Ieg het vanoggend deurgery Kaap toe en is op hierdie oomblik van voor af in sak en as nadat julle liewe Jeannie hom weer weggejaag het, maar hy het ten minste probeer. En ek hou dit nie teen jou dat jy hom ’n bietjie laat wakker skrik het nie, maar as jy my ooit weer ’n doos noem, is ek nie verantwoordelik vir my dade nie, oukei?” 

				Sue gly van die toonbank af waar sy, vandat Zach ingekom het, sit en bene swaai het. Sy gee hom ’n kyk en stap heupswaaiend in die gang af.

				“Oukei?” roep Zach agter haar aan.

				“Oukei!” roep sy oor haar skouer en vervolg net effens sagter, “doos.”

				Toe Zach agter haar aanstap, Sue giggelend vir hom weghardloop en hy haar vang en met ’n hees lag oor sy skouer gooi voor hulle buite sig verdwyn, weet Jo finaal dat sy nie haar tante of haar verhouding met Zach ooit sal verstaan nie.

				“Dink jy dis hulle kodewoord vir let’s kiss and make up?” vra Saul droogweg.

				Jo skud net haar kop, maar die swaarheid wat oor haar gesak het, lig beduidend toe sy teen wil en dank moet lag.

				“Jy het verslaap.” Moira se stem is ysig. “En dis wat jy vir ’n bruid sal sê wanneer sy by die onthaal aankom en die kos is nie gereed nie? Dis wat jy vir ’n president gaan sê as die staatsbanket nie betyds kan begin nie?”

				Jeannie laat sak net haar oë na haar hande wat die woordeboek op haar skoot vasklem.

				“Kyk vir my wanneer ek met jou praat, m’mselle Calitz.” Die ys het in staal verander.

				Jeannie kyk vinnig op. “Jammer, madame Moreau.”

				Moira sug diep voor sy Jeannie weer vaspen met haar donker, beneukte oë. “Jy weet ek het min geduld met lakse studente, maar laat ek jou ’n geheim vertel. Ek het geen, maar geen geduld met buitengewoon begaafde studente wat laks is nie.”

				As dit veronderstel is om ’n kompliment te wees, kon Moira maar eerder laat staan het. Dit verg al Jeannie se selfdissipline om nie weg te kyk nie.

				“Jy het ’n godgegewe talent, Jeannie.”

				Nie eens die gebruik van haar noemnaam kan Jeannie laat ontspan nie, al weet sy Moira noem net haar gunstelingstudente op die naam. Soos Rochelle en Gordon, haar twee witbroodjies. 

				“’n Talent wat ander jou net kan beny. Dis jou plig en jou voorreg om die meeste van daardie talent te maak. As individu, maar ook as ’n spanmaat. En terwyl ons op die onderwerp is, jou spanwerk laat veel te wense oor. Die idee van spanwerk is nie dat jy regmaak wat ander verbrou nie. Ook nie dat jy dubbel soveel werk as die ander doen nie. Eerstens gaan jou spanmaats jou nie daarvoor bedank nie, want jy laat hulle dom of onhandig voel. 

				“Tweedens ontneem jy hulle die geleentheid om te leer uit hulle foute. Die mikpunt is nie die perfekte eindresultaat nie. Die idee is dat jy leer om saam te werk soos dit sal gebeur in enige kombuis waar jy nie die algehele baas is nie.” Moira kyk op haar horlosie. “Ek trek tien persent van jou semesterpunt af. Trek jou sokkies op. Vergeet van muisneste. Dis jou eerste en laaste waarskuwing. Jy kan bitter bly wees ek gee jou nog ’n kans.”

				Tien persent! Jeannie sluk swaar. Die slaagpunt is tagtig persent. Sy sal dus ’n gemiddeld van oor die negentig persent moet kry. En dit sonder om spanmaats te affronteer.

				“Dankie, madame Moreau. En ek is baie jammer. Dit sal nie weer gebeur nie.” Jeannie kom regop en maak die woordeboek oop. 

				Moira frons.

				Jeannie druk haar vinger op “voertsek” en hou die boek só dat Moira die Engelse vertaling kan lees.

				“En dis wat jy vir daardie mooi jongman geskree het?”

				Jeannie knik en maak die woordeboek toe. 

				Die glimlaggie om Moira se mondhoeke is suurderig, maar dis daar. “En hy het geluister?”

				“Ek dink so, madame Moreau.” Nie eens een SMS nie, en sy het die selfoon voortdurend dopgehou al moes sy dit skelm doen.

				“H’m,” is al wat Moira verder te sê het voor sy Jeannie met ’n swaai van haar hand verdaag.

				Al die ander kursusgangers sit reeds ’n kristal voor hulle en bestudeer toe Seamus by haar tafeltjie tot stilstand kom. Die natuurlike kristal wat Seamus voor Nan neersit, is eteries mooi. Eers het sy gedink dis ’n baie ligte pienk, maar toe hy dit effens draai, word die pienk pers. Nog ’n draaitjie en die kristal is kleurloos.

				“Hierdie soort kristalle is eers in 1902 behoorlik omskryf en wel deur ’n jongman met die naam George Frederick Kunz. Soos die gebruik is, is die steen na hom vernoem. Dit word kunzite genoem. Soos jy kan sien, verander die kleur na gelang van die hoek waaruit mens dit besigtig. In Afganistan het die stene soms ook ’n groen skynsel. In gemmologie staan die verskynsel bekend as pleochroïsme, wat dui op die veelkleurige aard van die steen. Omdat kunzite van nature baie lig van kleur is, is dié wat sterk kleure het die kosbaarstes.”

				“Ek is nie vertroud daarmee nie?” Nan wag dat hy verduidelik watse krag aan die steen toegedig word, maar hy kyk haar net met ’n glimlag aan terwyl sy oë hare vaspen. Nan kyk af na die steen, draai dit weer sodat die diep pers kleur na vore kom.

				“Cathy?” Nan is verlig toe hy na die vrou langs haar draai. “Wat weet jy van kunzite se kwaliteite?”

				“Dis die steen vir minnaars,” giggel die middeljarige vrou ietwat verspot en knipoog vir Nan.

				Terwyl Nan voel hoe haar wange vuurwarm word, grinnik Seamus. “Wat Cathy bedoel, is dat die steen die kapasiteit vir toewyding en verering versterk.”

				“En slaafse navolging,” giggel Cathy weer.

				“Dit staan ook bekend daarvoor dat dit die draer bevry van bekommernis en angstigheid, en bydra tot innerlike vrede en wat die Franse ‘joie de vivre’ noem. Lewensvreugde.”

				Nan is verlig toe hy wegdraai en vorentoe stap. “Absorbeer die krag van die stene wat ek uitgedeel het, en skryf neer wat julle voel, wat julle ervaar. Ek gee julle ’n halfuur.”

				“Ek het sommer geweet jy gaan dié keer die kunzite kry,” fluister Cathy, wat klaarblyklik die kursus al drie keer gedoen het.

				Nan kyk fronsend na haar. Cathy gee ’n laggie, druk haar wysvinger teen haar duim en maak ’n draaibeweging voor haar mond. “Tick-a-lock,” fluister sy.

				’n Rilling trek teen Nan se ruggraat af, amper soos ’n rits wat oopgetrek word. Daar is iets aan Seamus wat haar boei, en dis nie net sy kennis van kristalle nie. Dis egter die soort boei wat gevaarliggies baie helder laat flikker.

				Dinsdag 6 September, vier weke later

				“Hoe bedoel julle Con het parool gekry?” Jeannie kyk verdwaas van Jo na Sue. 

				“Vol tronke. Goeie gedrag,” verklaar Sue en neem ’n diep sluk uit haar glas. “Die upside is dat daar streng paroolvoorwaardes is. Sy bewegings is beperk tot die groter stad Kaapstad en hy moet toestem∂ming kry vir feitlik elke beweging behalwe om kerk en werk toe te gaan. En ons het darem nou ook ’n dringende tussentydse interdik teen hom gekry. Hy mag nie die kasarm se terrein betree nie en ook nie naby ons vier kom nie. Die bevel is nisi toegestaan nadat ons glo ’n prima facie-saak uitgemaak het. As dit enigiets vir enigiemand beteken.” Sue lyk moeg en Jo nie veel beter nie. Dit moes ’n uitmergelende dag gewees het. Eers die nuus van die parool, toe die aansoek vir die interdik en daarna ry hulle nog hierheen en neem haar uit vir ete as ’n pre-birthday treat, soos Sue dit noem.

				“’Nisi’ beteken hy moet voor ’n sekere datum redes aanvoer waarom die bevel nie permanent gemaak moet word nie,” verduidelik Jo. “Maar ons het alle rede om te glo dat dit wel permanent gemaak sal word. Dan geld dit selfs ná sy vonnis uitgedien is.”

				“Parool” is vir Jeannie ’n onheilspellender woord as “nisi”. ’n Naarheid stoot in haar op. Dis nie hoe dit veronderstel is om te wees nie. “Maar sal Quintin dan nie ook parool kan kry nie?” 

				Sue haal haar skouers op. “Moet jou nie verkommer nie, Gouelokkies. Daar sal baie water in die see moet loop voor Quintin op parool kan uitkom en dis te betwyfel of hy sal. En as Con sy paroolvoorwaardes oortree of die interdik ignoreer, is dit onmiddellik terug tronk toe vir hom. Mens wens eintlik hy wil.”

				Jo se hand bewe effens toe sy dit na haar wynglas uitsteek. “Ek het nooit gedink ek sal dit sê nie, maar ek kry Ingrid en Inge jammer. Ek het hulle nou die dag in Somerset Mall raakgeloop. Ingrid het behoorlik oud geword en Inge het so verskrik soos ’n vlakhaas gelyk. Ek het hulle skaars herken, maar Ingrid het kom groet. Lyk my hulle trek swaar. Ingrid sê sy was verplig om haar meenthuis in die mark te sit en sy bid nou net dit verkoop.” 

				Jeannie kan nie juis simpatie vir Con se eksvrou voel nie. Sy het haar nog nooit ontmoet nie, maar het hulle dogter ’n paar keer opgepas toe Jo nog met Con deurmekaar was en Inge was ’n regte brat. Sy moet seker nou so nege wees.

				“Ingrid het selfs om verskoning gevra oor Con se dinge,” vervolg Jo, “asof dit haar skuld is dat ons albei die oordeelsfout begaan het om Con Coetzee in ons lewe toe te laat. Dit het my haar in ’n ander lig laat sien.”

				Sue kyk weg, maar sê niks. Jeannie weet Sue voel steeds skuldig omdat sy Jo se vaardigheid as binnehuisversierder wat spesialiseer in restaurante by Con opgehemel het. Dit was toe Sue nog in ’n verhouding was met Con en lank voor hulle agtergekom het Quintin het vir hulle meer as een strik gestel.

				“Sue, hoeveel keer moet ek nog vir jou sê dit was nie jou skuld nie?” Jo moes ook Sue se skuldgevoelens in haar gesigsuitdrukking gelees het. “Quintin is die een wat alles bewimpel het. Hy het ons almal net misbruik omdat hy ons haat en die kasarm wou inpalm om sy perlemoensmokkelary van daar af te bedryf. Hoe op aarde kan j’y daaroor skuldig voel?”

				“Ag, kom ons los dit, Jo.” Sue kyk na Jeannie. “Vertel ons eerder hoe dit met jou gaan, Gouelokkies. Het Moira die Monster jou darem al vergewe?”

				“Moira vergewe nie. Sy folter. En sy is ’n meester daarin.” Jeannie probeer glimlag, maar kry dit nie heeltemal reg nie. 

				Dis geensins oordrywing nie. Benewens die tien persent wat sy as straf van Jeannie se punte vir die voorgeregafdeling afgetrek het, maak Moira ook seker sy deel haar telkens by die onbekwaamste span in. Dit was so hittete of sy het nie die slaagsyfer gemaak in die pas afgelope toetsreeks nie. Gelukkig begin hulle volgende week met die nageregsillabus en is die lei hopelik weer skoon. 

				“Maar ek kom reg. Jy weet mos, ons laat ons nie onderkry nie. Hoe gaan dit by die kasarm?” Jeannie kan nie die blik miskyk wat Sue en Jo wissel nie. Dit voorspel niks goeds nie. Sy was die afgelope maand so besig, sy het skaars tyd gehad om haar te draai en het selde gebel. En sy wou in elk geval nie op datum gehou word van Ieg se doen en late nie. Dis duidelik dat daar verwikkelinge was waarvan sy nie weet nie.

				“Dit vorder, maar ons sukkel om by die skedule te hou.” Jo se gesigsuitdrukking verklap dat dit nie die volle waarheid is nie.

				“Saul en Zach sit vas oor ’n paar goed,” erken Sue toe Jeannie agterdogtig van een na die ander kyk. Sue gee een van haar moedswillige glimlaggies. “En net in geval jy wonder, Ieg is oor die ergste. Hy werk harder as ooit. Hy is omtrent die enigste een wat byhou met die contingency plan.”

				“En daardie koerantberig waarvan jy my vertel het?” ignoreer sy Sue en kyk na Jo.

				“In dié stadium is die interessantste gevolg dat daar nou ook briewe geplaas word van inwoners wat nie gekant is teen die nuwe aansig nie. Die algemene gevoel onder hulle is dat ons eers moet klaarmaak voor hulle ’n oordeel uitspreek. Ons vermoed dis danksy Gideon wat voorspraak gemaak het op ’n belastingbetalersvergadering, waar die saak bespreek is. Hy dien op een van die komitees wat onder hulle val.”

				“Wonder wat onse Gideon gaan sê as hy uitvind Nan het ’n affair aan met die leier van daardie kursus.” Sue draai haar glas om en om in haar hande en gee ’n befoeterde kyk na die No Smoking-bordjie teen die veranda se muur.

				“Wát?” vra Jeannie.

				Jo skud haar kop. “Ag, Sue is laf. Nan het ons net op Facebook gemessage dat hulle op haar verjaardag saam gaan uiteet het en af en toe saam koffie drink.”

				Jeannie wens sy was nie so tegnologieverskrik nie; dalk sou sy dan ook geweet het wat aangaan. Op haar ouderdom is sy sekerlik veronderstel om alles van sosiale netwerke te weet, maar voor sy met die susters deurmekaar geraak het, het sy nie juis belanggestel nie omdat sy in elk geval nie vriende gehad het nie. En nadat die susters onomwonde verklaar het die internet is die werk van die Antichris, was dit vir haar ook taboe. Buitendien, sy pes internetkafees. Dis so ironies dat Nan en die res hierdie soort goed voor haar baasgeraak het. Miskien sal dit beter gaan as sy eendag ’n BlackBerry het pleks van Jo se hand-me-down nadat Jeannie haar foon verloor het.

				“En?” dring Sue aan.

				“En hy het haar glo die naweek Blarney toe gevat om die Blarney Stone te soen.”

				“Wat is die Blarney Stone?” frons Jeannie. 

				“’n Klip in die Blarney-kasteel. Volgens ’n legende raak mens welsprekend as jy die klip soen,” verduidelik Sue. “En hulle het in Blarney oorgeslaap. Dis nou behalwe dat sy uit die Inn getrek het en ’n kothuis vir die volgende twee maande gehuur en vir nog ’n kursus ingeskryf het. En haar boodskappe is deurspek met O’Reilly dit en Seamus dat. Maak oop jou oë, Jo. Jy kan nie so dom wees nie. Glo my, die Blarney Stone is nie al wat gesoen is nie. En om te dink ék is die blonde in die familie.”

				Jeannie sit verdwaas terug in haar stoel. “Maar as Nan met ’n Ier deurmekaar raak ... Sy sal mos nooit weer terugkom nie?”

				“Nan is mooi groot, Doringrosie, en dis haar lewe. As sy gelukkig is, moet ons haar dit gun.” Sue vul hulle glase aan, al is nie een s’n leeg nie. Wanneer sy nie kan rook nie, ontaard Sue in die rusteloosste wese denkbaar.

				“Maar sy kan mos nie nog affairs en goed hê nie? Sy is ses en vyftig!” protesteer Jeannie.

				“En hoekom nie? Sy is maar tien jaar ouer as ek en dis geen geheim dat ek vir die res van my lewe nog soveel as moontlik seks wil hê nie.”

				Seks? Jeannie het nog nie eens sover gedink nie. “Maar Nan haat mans!” Jeannie voel skielik na aan trane. Sy het grootgeword met die besef dat Sue seksueel baie aktief is. En sy kon vrede daarmee maak dat Jo en Saul saamslaap, solank sy nie enige bewyse daarvan sien of hoor nie. Maar Nan kan nie seks hê nie. Sy kan nie op ’n katel lê en steun en kreun saam met ’n man nie. Dis ondenkbaar. Nie Nan nie.

				“So het ons gedink, maar het dit vir jou dalk gelyk asof sy Gideon haat? Het jy nie gesien hoe hulle vir mekaar kyk as hulle dink niemand sien hulle nie?” Sue grinnik. “Laat ek jou vertel, as Gideon net ’n bietjie meer die moed van sy oortuiging gehad het, is Nan dalk nooit oorsee nie. En nou is dit sy loss as die Ier hom voorgespring het.”

				Natuurlik was sy bewus daarvan dat Gideon en Nan aanklank by mekaar vind, maar wat Sue nou insinueer, is heiligskennis. Die prentjie van Gideon en Nan in die krakende bed is verby ondenkbaar. Jeannie spring op en hardloop kleedkamer toe. Sy maak die toilet net betyds.

				“Sien jy nou wat jy aangevang het,” hoor sy Jo deur die oop venster bokant haar kop sê. “Jy weet sy beskou Gideon as verhewe bo gewone sterflinge. En jy weet wat gebeur wanneer sy ontsteld is.” 

				“Dis tyd dat Jeannie grootword, Jo. Liewe fok. Dink sy Saul en Monique is die gevolg van immaculate conception? Of dat dit die enigste twee kere is wat Gideon sy vrou gepiets het? Ek sal my kop op ’n blok sit ou Gideon is ’n bok vir sports in die bed. Het jy gesien hoe gespierd is daai buns van hom nog? En dit op sestig. Daai boudspiere het gewerk, sê ek jou. Ek dink wyle Esther, bless her soul, het les opgesê.” 

				“Sue!” Jo se magtelose laggie ondermyn die teregwysing.

				“En ek dink Nan ...”

				Jeannie druk haar ore toe. Sy wil niks, maar niks, meer hoor nie.

				“En as jy so ingedagte is?” vra Seamus terwyl hy oor die ouderdomsvlekke op Nan se hand streel. Die taverne waar hulle ’n drankie kom drink het om die afsluiting te vier van die kursusafdeling waarvoor Seamus verantwoordelik was, is relatief stil voor die aanslag van die aandbesoekers. “Mens sou dink die Blarney Stone sou jou spraaksamer gemaak het, maar jy raak net al hoe stiller.”

				Nan glimlag. “Ek dink aan my kleindogter. Sy verjaar môre. En aan Con wat nou op parool is.”

				“Ek het gesien Jo se SMS het jou ontstel.”

				Dis so maklik om met Seamus te praat dat sy omtrent al alles teenoor hom uitgeblaker het gedurende hulle gereelde kuiertjies die afgelope maand. Hy is ’n uitstekende luisteraar en ken al feitlik almal in haar lewe se naam en omstandighede. Sy het hom van Adriaan vertel, en selfs Gideon se naam het af en toe te berde gekom. Seamus, het sy agtergekom, is anders as enige man wat sy al ontmoet het. Niks skok hom nie. Niks ontstel hom nie.

				Sy innerlike vrede is deel van die druïdetradisie, het hy haar gesê die aand toe hulle in Blarney oorgeslaap het. Voor hy ’n sangerdigter in die druïdeorde geword het, was hy ’n gewone Ierse elektrisiën wat te veel gedrink en gerook het, te veel vroue verlei en te veel vuisgeslaan het. Dis hoekom sy vrou hom gelos het.

				Iewers in sy veertigs het hy letterlik, soos hy dit met ’n skewe glimlag gestel het, the shock of his life gekry toe iets in sy werk verkeerd geloop het en wie weet hoeveel volts deur sy lyf is. Daarna, beweer hy, het alles verander. Hy het besef hy mors met sy lewe. Sy vertelling was deurspek met die woord “epiphany”. Hy het hom tot die esoteriese gewend, agtergekom die krag van kristalle en stene spreek tot hom vanweë sy agtergrond as elektrisiën, en hom daarin verdiep. ’n Ruk later het hy by ’n druïdeorde aangesluit en vir die eerste keer in sy lewe gevoel sy lewe het sin.

				Nan is steeds nie seker wat om te dink van die druïdekonneksie nie. Sy weet nou heelwat meer daarvan as vantevore, maar sy assosieer dit nog altyd met ’n spul gekke in Ku Klux Klan-gewade wat by Stonehenge rondstaan. Sy sug heimlik. Van ’n dominee na ’n druïde. Haar lewe raak so op haar oudag heeltemal te interessant om begryplik te wees.

				“Dis logies dat jy verlang, Nan. Dis jou familie en jy sit in ’n land wat vir jou vreemd moet wees.”

				“Dis meer as verlang. Ek voel ek versaak hulle. Ek is bang hulle – en ek – verander terwyl ek weg is. Dat ons nie weer die drade sal kan optel nie. Dat niks ooit weer dieselfde sal wees nie.”

				Hy druk haar kneukels teen sy ferm mond. “Nan, dit het reeds gebeur. Julle het reeds verander in die amper vier maande wat jy weg is. Niks sál ooit weer dieselfde wees nie. Maar dis nie te sê dit kan nie beter wees as voorheen nie.”

				Nan sug en neem ’n slukkie van haar G&T. Sy staar ’n paar oomblikke na die rooi tafeldoek voor sy na die grou aand aan die ander kant van die ruitjiesvensters geraam deur robynrooi gordyne kyk. “Jy is seker reg.”

				“Is ek ook reg dat dit nie net jou meisiekinders is waaroor jy vertwyfeld is nie?”

				Nan kyk vinnig op na hom. “Wat bedoel jy?”

				Sy oë is baie blou en baie ernstig al speel daar ’n glimlaggie om sy mond. “Jy het in die maand wat ons mekaar nou ken, een naam net mooi drie keer genoem. En elke keer het die noem van dié naam ’n reaksie in jou laat plaasvind. Jou pupille het effens vergroot, jou hande het senuagtig geraak en jy het kort daarna oor jou lippe gelek. Dit het vir my die antwoord gegee op die vraag wat ek tot nou toe nie durf vra het nie.”

				“Wat is die vraag?” probeer sy die onvermydelike uitstel.

				“Waarom jy my toelaat om jou te soen, vas te hou, maar daarop aandring dat dit daarby bly. Baie spesifiek aangedring het dat jy net saam met my Blarney toe sal gaan as ons in aparte kamers slaap. En dit terwyl ons darem waaragtig al volwasse is. Terwyl ons weet ons hou baie van mekaar en dat daar ’n aantrekkingskrag tussen ons is.”

				Nan laat sak haar oë, sien hoe hy albei sy hande om hare vou.

				“Nan?”

				Sy kyk teensinnig op.

				“Gideon is ’n baie gelukkige man. Is jy seker hy kan jou gelukkig maak?”

				Nan sug diep. “Al waarvan ek seker is, is as ek hom net die helfte vertel van alles wat ek jou vertel het, hy nie daarin sal belangstel om my gelukkig te maak nie.”

				Hy skud sy kop. “In daardie geval is hy jou nie werd nie.”

				“Hy verdien beter.”

				Hy soen haar handpalm. “Nee, Nan. J’y verdien beter.”

				Sy lippe volg die roete van haar lewenslyn asof hy verken wie en wat sy was, is en nog sal wees. Sy asem gloei intiem teen haar vel. Eroties.

				“Wat sien die druïde in die toekoms lê?” probeer sy die oomblik verbreek, maar haar poging tot humor val plat toe sy mond warm oor die venusheuwel van haar palm sluit. Asof dit ’n ander venusheuwel is. Nan snak stilweg na haar asem.

				Hy lig sy mond net ’n asemhaling weg en loer van onder sy woeste silwer hare na haar. “Ek sien ons na jou kothuis stap. Ek sien hoe ons die deur agter ons toemaak. Ek sien hoe ek jou in my arms neem. Op die bed neerlê. Jou stadig, baie stadig uittrek. Ek sien hoe lieflik jou lyf is. Hoe ontvanklik. Ek sien hoe ...”

				Nan trek haar hand uit syne. Haar lyf is aan die brand. Dit voel asof daar ’n primordiale diertjie is wat aan elke erotiese sone klop, pleit om vrygelaat te word.

				Wellus. Blote wellus, probeer sy haar sinne onder beheer kry. Maar dit is nie net dit nie. Seamus verstaan iets in haar wat sy nie seker is sy self eens verstaan nie. En Gideon is nie hier nie. Gideon is haar nie beskore nie.

				Deur ’n waas van lyflike begeerte sien sy Seamus opstaan, ’n paar note onder die Guinness-glas indruk om vir hulle drankies te betaal en sy hand na haar toe uithou.

				Sy neem sy hand, stap saam met hom in die triestige Ierse weer uit. Die klipstraat glinster nat. Die klipmure van die kothuis, waar dit nie met klimop bedek is nie, blink. Sy keer hom nie toe hy saam met haar by die voordeur instap nie. Ook nie toe hy die deur agter hulle sluit of toe hy haar in sy arms neem nie.

				Gideon skrik wakker uit die ligte sluimering waarin hy verval het. Die program wat hy op die TV gekyk het, is verby, sien hy aan die erkennings wat oor die skerm rol. Maar dis nie die TV se klank wat soos ’n eggo in die lug hang nie. Nie een van die karakters se name was Gideon nie. 

				En dis die spookklank wat hom wakker gemaak het. ’n Stem wat sy naam roep. Nan se stem. 

				Gideon vryf sy nek wat styf geword het. Sal hom leer om te sit en visvang soos ’n ouderling gedurende ’n vervelige preek. 

				Hy gaan drink ’n glas water, maar die ongedurigheid wil hom nie verlaat nie. Hy droom dikwels van Nan, maar nog nooit het hy haar stem so duidelik gehoor nie. Nog nooit het sy naam so mooi geklink nie. Hy moes ’n erotiese droom gehad het, hy voel dit aan sy lendene, maar ook die manier waarop Nan sy naam gesê het, laat hom so dink. Die uitroep het geklink soos dié van ’n vrou in die hoogtepunt van passie vasgevang. Of soos hy dink dit sou kon klink, want die stem van ’n vrou op die golf van ’n orgasme het hy nog nooit gehoor nie.

				Hy skink nog ’n glas water in, maar staar net daarna. Dit kom nou van wensdinkery. Dit kom nou daarvan dat hy te papbroekig was om meer te doen as om haar so dikwels as moontlik “toevallig” raak te loop. Te papbroekig was om haar uit te vra nadat sy die eerste uitnodiging van die hand gewys het. So papbroekig dat hy, toe hy uiteindelik die moed bymekaargeskraap het om ’n boodskap vir Nan te stuur, dit eintlik ’n totaal niksseggende een was. Een waarop sy met net so ’n niksseggende boodskap gereageer het: Mis ook my mense, maar dit gaan goed. Sterkte met BB. Dis dalk sy verdiende loon, maar wat sê mens nou daarop?

				Maar die groot vraag is: waarom was hy so papbroekig? Die antwoord is vir hom ’n verleentheid: Omdat hy sy agterent afgeskrik het oor die gevoelens wat sy in hom ontlok. Gevoelens wat hy metterjare met sonde vereenselwig het, al weet hy dis dwaas.

				In sy loopbaan het daar menige versoeking oor sy pad gekom. As pastorale berader veral moes hy in sy pasoppens wees dat vroue nie empatie met iets anders verwar nie. En hy moes ook maar soms sy oë styf toeknyp vir hoe aantreklik sommige vroue vir hom was.

				Hy het Esther nooit met sy liggaam verneuk nie, maar die Vader weet, sy gedagtes was nie altyd ewe suiwer en sondeloos nie. Hoe graag sou hy nie ’n vrouelyf wil bemin sonder om te voel asof hy haar elke keer onteer nie. Hoe graag sou hy nie Newton se wet ook in die bed in aksie wou sien nie: ’n Vrou wat met vreugde en oorgawe ontvang wat hy gee en in dieselfde maat en met ewe veel vreugde teruggee.

				Maar Esther was Esther. Sy het haar plig gedoen, maar dit was al. Partykeer het hy haar verag as hy aanduiding van sy behoefte gee en sy bloot in ’n toeganklike posisie gaan lê. Hom met ’n gepynigde, soms selfs verveelde uitdrukking op haar weggedraaide gesig verduur het. Maar nooit meer as wat hy homself verag het omdat hy nie daartoe in staat was om haar dit te spaar nie. Waarom kan hy nie soos Paulus wees nie, het hy dit male sonder tal innerlik uitgekreet. Waarom hierdie drange aan die mens gee en toe sonde daarvan maak?

				Want tussen hom en Esther was dit sonde. Van die begin af in haar oë, maar later ook in syne. Toe hy besef het dat hy die vrou wie se liggaam hy binnedring, nie liefhet nie en nooit sal kan liefkry nie en hom tog nie van haar kan onthou nie. En dit het van hom nie veel meer as ’n dier met paringsdrang gemaak nie.

				Dit was eers later, vyf jaar voor Esther oorlede is, dat hy beheer oor sy drange gekry het. Besluit het Onan se sonde is beter as die sonde wat Gideon Wienand oor die jare teen Esther gepleeg het. 

				Hulle het nooit daaroor gepraat nie, maar hy is seker Esther het geweet. Haar veragting vir hom het toegeneem pleks van minder geword. In haar oë was hy steeds ’n wellusteling. Hy glo die dood was vir haar ’n verlossing. Vir die ondermaanse was sy nie gemaak nie. Hopelik gaan dit met haar beter in die hemel.

				Ná ’n oomblik se huiwering stap Gideon na die kruidenierskas, haal die bottel whisky uit en skink vir hom ’n stywe dop. Hy maak die glas halfvol ysblokkies, skakel die TV af en gaan sit in die stoel waar hy die afgelope nege en dertig jaar al sit.

				Die stoel in die sitkamer in die huis in die dorp waar hy sy lot begin aanvaar het. Tot die ellendige Calitze op Maanschijnbaai se horison verskyn het. Nee, nie die horison nie. Hulle het die plek binnegeval en binne ’n oogwenk beleër sonder dat hulle dit eens besef het. Soos hulle klaarblyklik ook nie besef ieder en elk van hulle het daardie iets wat mans se hormone opklits nie. Daardie ondefinieerbare kenmerk waaroor sommige vroue net van nature beskik. ’n Kwaliteit wat niks met skoonheid of ’n mooi lyf of intelligensie te doen het nie, al is die Calitze ook daarmee toebedeel. Asook met moed en daadkrag, deursettingsvermoë en ’n beskermingsdrang soos hy nog selde tussen familielede teëgekom het.

				“Ek knip jou knaters met ’n stomp skêr af. Predikant of nie fokken predikant nie,” het Sue Calitz vir hom gesê toe hy Jeannie onnadenkend ontstel het tydens hulle eerste ontmoeting.

				Die probleem, Sue, wil hy nou vir haar sê, is dat my knaters vir alle praktiese doeleindes op my huweliksnag afgeknip is. Wat een ding is. Die ander ding is dat dit verstommend vinnig aangegroei het toe ek in jou suster se glasblou oë kyk en iets herken het wat ek nou nog nie kan identifiseer nie. 

				Geen wonder hy sit en droom oor Nan nie. Sy het ’n wonderwerk verrig.

				“Ek is jammer.”

				Seamus vou haar toe in sy arms en trek haar teen hom vas. “Waaroor, Nan?”

				Sy druk haar voorkop verleë teen sy harige bors. “Jy weet.”

				“Nee, ek weet nie. Is jy spyt dat jy my nie weer weggewys het nie? Is jy jammer omdat jy die begeerlikste, sexyste vrou op die aardbol is? Of is jy skaam omdat jy ’n wonderlike orgasme beleef het?” Hy lig haar ken met sy wysvinger. “Of vra jy om verskoning omdat jy ’n ander man se naam uitgeroep het toe jy die kruin bereik?”

				“Daaroor.”

				“Moenie wees nie, Nan. Dis in my arms wat jy lê. Dis my lyf wat joune my eie gemaak het. Ek weet ek is tydelik in jou lewe. Ek weet hy is die een wat jou siel aangeraak het. Wat die toekoms ook al inhou, is nie vanaand ter sake nie. Nou is nou en dis al wat daar is: Nou. Hier. Ons.” Hy soen haar diep en innig. “Vanaand is jy myne. En dit is goed genoeg vir my.”

				Eers lank nadat sy asemhaling egalig geword en sy troostende greep op haar verslap het, wonder Nan vir hoeveel vroue hy dit al gesê het: En dis al wat daar is: Nou. Hier. Ons. 

				Dit het net te geoefen, te in die kol geklink. En tog maak dit nie werklik saak nie. Die intimiteit tussen hulle het in elk geval niks verder as hulle liggame gegaan nie. 

				Hy is reg. Wat hulle deel, is tydelik. Soms troos die lyf wat die siel ontstel. En dit is goed so.

				Dis nog baie vroeg toe Nan wakker word. Seamus staan gestort en aangetrek langs haar bed. Daar is ’n sagte glimlag om sy mond. 

				“Slaap gerus weer, Nan. Ek wou net groet.” Hy buig oor haar en soen haar sag en sonder ’n sweem van erotiek. Toe hy oor haar hare streel, is dit ook eerder asof hy ’n kind troos. 

				“Dit gaan jou goed, Nan. Met of sonder jou predikant.”

				Sy knik. “Dit gaan jou ook goed, Seamus.” 

				Toe sy die druïde met die wyse hande die voordeur agter hom hoor toetrek, weet sy hulle is weer elkeen terug op sy eie planeet. Twee planete wie se wentelbane net vlugtig gekruis het. En sy weet, ook dit is goed so.

				Woensdag 7 September

				Sy verjaar. Sy is nie meer ’n tiener nie. Sy is twintig. Nog voor Jeannie haar oë oopmaak, storm dié drie gedagtes op haar af.

				En toe ’n vierde: Sy is nou groot. Sy sal moet leer om dinge te aanvaar soos dit is, nie hoe sy graag sou wou hê dit moet wees nie. Sy sal die lewe in die oë moet staar. Sy sal byvoorbeeld moet aanvaar dat seks deel van mens se lewe is. Natuurlik is. Só het Sue gisteraand vir haar gepreek terwyl hulle geëet het. 

				Jeannie kruip onder die duvet uit, maar bly op die bed se rand sit. Sy sal haarself moet vergewe dat haar lyf op Sappho se aanraking gereageer het. Sy sal moet ophou bang wees vir die gevoelens wat Ieg in haar wakker maak. Maar die vet weet, as sy ooit in haar lewe gaan seks hê, sal dit op ’n bed moet wees wat nie kraak nie. En kreun, steun of kerm sal sy nie, al moet sy ’n sokkie in haar mond druk.

				Sy is op die punt om in die stort te klim toe sy die selfoon dofweg in haar kamer hoor lui. As dit Jo of Sue is, kan sy terugbel, maar as dit Nan is ... Nee wat, Nan sal haar weer bel.

				Eers toe sy klaar gestort is, kyk sy wie dit was. Sy laat val amper die foon toe sy Ieg se naam sien. Hy het nie ’n stemboodskap gelaat nie, maar daar is ’n SMS van hom. ’n Lange, sien sy toe sy kyk sonder om te lees.

				Jy is nou mooi groot, weerklink Sue se woorde in haar kop. 

				Geluk met verjaardag. Hoop dis ’n mooi dag, mooi jaar en mooi lewe. Ek kry die boodskap. Sal my nie verder aan jou opdring nie. Jy moet redes hê, al verstaan ek nie. Van 1 Nov af kan jy maar weer huis toe kom. Sal nie meer hier wees nie. Sien nie kans vir M-Baai sonder jou nie. Jy sal altyd vir my spesiaal wees. Liefde. Ieg.

				Jeannie blaas haar asem stadig uit. Nie gewone SMS-taal nie – asof hy wou seker maak daar kan geen misverstande wees nie. Haar eerste instink is om hom terug te bel, maar haar duim huiwer oor die groen knoppie en uiteindelik sit sy die selfoon op die bedkassie neer. Dis beter so.

				Daar is nog geen spoor van die ander kursusgangers toe Nan die lokaaltjie binnestap nie. Agter die kateder staan egter ’n buitengewoon aantreklike vrou wat die kleursimboliekkursus wat vandag begin, in alle opsigte verpersoonlik. Haar helderkleurige lang rok en bont baadjie lyk uitspattig teen die klipmuur agter haar, haar bloedrooi hare staan wild om haar treffende gesig en die oë wat op Nan vasgenael is, is heldergroen. 

				“Nan Calitz, neem ek aan?” In enige ander gesig sou haar mond te groot gelyk het; in hare pas dit perfek onder die hoë wangbene en imposante neus. Toe sy naderstap, is haar glimlag niks minder as skouspelagtig nie. “Margaret O’Reilly, aangename kennis.”

				Haar hand is bleek met opvallende lang vingers, haar vel koud toe sy Nan se hand skud. O’Reilly? Dis ’n algemene van in Ierland, ruk Nan haar reg.

				“My vennoot wat die kursus sou aangebied het, is in die bed met griep. Ek is hier in haar plek. En as jy wonder hoe ek geraai het wie jy is; ek kan my nie indink dat daar nog ’n kursusganger is met so ’n lang silwer vlegsel nie.”

				En hoe weet jy van die vlegsel? wil Nan vra maar nog ’n groepie kursusgangers kom geselsend binnegestap.

				“Margaret!” roep een uit. Cathy, sien Nan toe sy omkyk, die vrou wat sy die afgelope maand leer ken het as effens kruiperig, klaarblyklik verslaaf aan kursusse, maar andersins gaaf. “Ons het vir Sinéad hier verwag. Dis ’n aangename verrassing.” Sy draai na die res. “Ons is bevoorreg. Margaret is gewoonlik te besig met haar praktyk om self werkswinkels aan te bied, maar sy is die beste wat daar is. Om te dink dat ons nou albei O’Reilly’s getref het. Wat ’n voortreflike stukkie geluk.”

				Nan neem haar plek in, sit haar aantekeningboek en pen voor haar neer en vleg haar vingers inmekaar. Sy verstaan nie hoekom haar hande so bewe nie. 

				“Sy is wonderlik,” fluister Cathy toe sy langs Nan kom sit, asof Nan nie reeds haar akkolades oor Margaret O’Reilly gehoor het nie.

				“Familie van Seamus O’Reilly?” vra Nan en hoop sy klink ongeërg. 

				Cathy lag. “Sy vrou. Vir die tweede keer al. Was mos jare geskei, maar is weer getroud nadat hy sy Damaskus-ervaring gehad het.”

				Nan voel behoorlik hoe die bloed uit haar gesig dreineer. Duiselig kyk sy in die rigting van die kateder, waar Margaret weer gaan staan het. Hulle oë ontmoet oor ’n afstand van ’n hele paar meter, maar vir Nan voel dit asof daardie groen irisse in haar inbrand en alles blootlê wat sy verborge sou wou hou. Veral wat gisteraand gebeur het.

				“Kleur is die konsentrasie van ’n sekere ligfrekwensie,” begin Margaret sonder om weg te kyk. “Kleur kan stimulerend wees of neerdrukkend; konstruktief of ... destruktief.”

				Nan slaak heimlik ’n sug van verligting toe Margaret uiteindelik die res van die kursusgangers ook met haar blik vereer. “Elke kleur het ’n unieke effek en kan gebruik word vir sowel genesing en balansering as die stimulering van dieper bewussynsvlakke. Rooi, byvoorbeeld, is ’n baie stimulerende kleur. Te veel rooi kan ook die liggaam oorstimuleer en liggaamstoestande vererger. Hoë bloeddruk, byvoorbeeld, verklap dat daar te veel rooi energie in mens se sisteem is.”

				Nan wonder vlugtig hoe haar bloeddruk op die oomblik daar uitsien. Waarskynlik in die gevaarsone.

				“Rooi verskaf energie aan die basis-chakra. Dit verhit en aktiveer. Rooi wek ons fisieke lewenskrag op, versterk fisieke energie.” Die groen oë pen Nan weer vas. “Rooi stimuleer dieper passies, soos seks en liefde, moed of haat of ... wraak.” Die pousetjie is skaars waarneembaar, maar by Nan bestaan daar geen twyfel dat dit doelbewus was nie. Ook nie die klein handgebaar waarmee Margaret haar vlamrooi hare agter haar oor indruk nie. Dat die lig op daardie oomblik die Keltiese trouring aan haar vinger vang asof dit ’n boodskap na Nan toe uitblits, kan egter net toeval wees.

				Voor sy uit die Uno klim, maak Jeannie in die truspieëltjie seker haar maskara het nie gesmeer nie. 

				Die dag het verbygesleep, nog erger as ander dae. Miskien juis omdat sy daarna uitsien om haar verjaardag vanaand saam met Jo en Sue te vier. Dis die eerste keer dat sy nie met haar verjaardag by die huis is nie. Jo was ongelukkig omdat hulle ritueeltjie in die slag bly. Dat sy Jeannie nie die oggend kon wakker maak met groentee en ’n geskenkie in die bed en die ellendige New Kids on the Block se “Happy birthday” wat op die CD-speler blêr, soos wie weet hoeveel jaar al nie. 

				Sue het tussenbeide gekom, Jo oortuig twee aande in die Kaap saam met Jeannie is meer as die ekwivalent van tee in die bed.

				Jeannie kon vanaand die restaurant kies en haar keuse het tot Sue se misnoeë op Flower of Aphrodite geval, ’n restaurant wat bekend is vir disse wat eetbare blomme insluit. Sue was net effens getroos toe sy hoor daar is borrelpype beskikbaar, al is daar nie ’n rookafdeling nie.

				Vanaand gaan sy net geniet, neem Jeannie haar voor. Sy gaan nie aan Ieg dink nie. Ook nie aan die besef wat vandag vir die soveelste keer by haar ingesink het nie. Dat sy by die sjefskool maar net so ’n uitgeworpene is as in haar lewe voor die sjefskool. Al trek sy nou aan soos ander meisies van haar ouderdom. Al druk sy nie meer haar vinger in haar keel nie. Al het sy haar afkeer aan kos en drank wat sy inneem onder beheer. Al is sy nie meer so vrek maer nie. Al word sy deesdae net naar wanneer sy werklik baie gespanne is. 

				Sy gaan vergeet van haar vermoede dat daar iets aan haar is wat ander mense afsit. Vergeet dat sy al hoe meer agterkom sy is regtig nie uitgeknip vir spanwerk nie. Dat die sjefskool dalk nie so ’n goeie plan was nie. 

				Jo en Sue sit reeds toe Jeannie by die restaurant instap. Selfs Jo sal nie kan foutvind met die interieur nie. Muurskilderye van eksotiese blomme en Egiptiese simbole skep ’n anderwêreldse atmosfeer. Die beligting is net reg, en in die agtergrond speel Midde-Oosterse musiek teen net die regte desibels terwyl kelners en kelnerinne in Egiptiese klere geruisloos op kaal voete tussen die tafels beweeg.

				Jeannie steek vas toe sy sien hoe aandagtig Sue na een van die kelners luister terwyl hy klaarblyklik verduidelik hoe die borrelpyp werk. Jo sit en toekyk met ’n glimlag wat sy agter haar hand verskuil, maar wat verraai word deur die fyn lagplooitjies om haar ooghoeke.

				Sue trek seker weer die man se siel uit, maar dit lyk asof hy dit goed hanteer. Nogal aantreklik, kan sy nie help om te sien nie. Nie op ’n Ieg- of Zach-manier nie, daarvoor is sy gesig te fynbesnede, sy proporsionele lyf te skraal, maar nietemin wat Sue eye-candy sal noem.

				Eers nadat Sue die eerste trek geneem het en die rook met ’n salige glimlag uitblaas, stap Jeannie nader. “Ek hoop nie dis opium nie,” sê sy doelbewus opgewek.

				“Birthday girl! Nee, dis appel en kaneel. Min skop, maar heerlik.” Sue skuif haar stoel agteruit, kom orent en hou haar arms oop. “Happy, happy, happy!” 

				Uit Sue se omhelsing stap Jeannie in Jo s’n. “My meisiekind. Ek kan nie glo jy is twintig nie.” Jo klink effens aangedaan.

				“Hei, g’n niks getjankery nie, girls,” reageer Sue. Jeannie twyfel of die whisky wat langs die borrelpyp staan, Sue se eerste is.

				Jeannie het nog skaars gaan sit, toe is die kelner by met ’n bottel vonkelwyn. “Pop ons of gaan ons boring wees en dit op die korrekte manier doen?” Sy stemtoon is sameswerend en sy glimlag tower twee kuiltjies in sy soel wange op. 

				“Pop!” kom dit tegelyk van Sue en Jo. 

				Die prop skiet met ’n slag teen die gewelfde plafon vas. Die kelner lig sy hand verskonend vir ’n gas wat skrik en frons.

				“Op Jeannie.” Sue lig haar glas nadat die kelner geskink en verdwyn het. “Mag jy altyd die wind van agter hê, mag die son altyd oor jou skyn en al daai Ierse wense.”

				“Jy het nie dalk ook die Blarney Stone gesoen nie?” lag Jeannie en klink met haar glas teen Sue en Jo s’n.

				“Nee wat, ek is van nature ’n orator. Maar van Nan gepraat. Haal uit en wys, Jo.”

				Jo haal ’n geskenksak onder die tafel te voorskyn en lig ’n pakkie uit. “Van Nan af.”

				Jeannie skeur die geskenkpapier met haastige vingers af en slaan haar hand oor haar mond. “’n BlackBerry!”

				“Sodat julle makliker kan kommunikeer as met daardie uit-die-oude-doos selfoon wat jy op die oomblik het. Sy weet mos jy haat internetkafees. Sy betaal die kontrak ook, maar dis ’n top-up. Ek het die foon reeds laat laai. Jy kan net jou SIM-kaart insit en vir Nan ’n boodskap stuur.” Jo beduie hoe Jeannie die agterste deel van die foon moet afhaal.

				“Hoekom haat jy internetkafees?” vra Sue amper belangeloos voor sy weer diep aan die borrelpyp trek.

				“Maak my benoud; te veel mense,” is al wat Jeannie bereid is om te erken. Hulle hoef nie te weet sy is skaam omdat sy nie weet hoe om Facebook of Twitter te gebruik nie. Omdat dit nie net haar ou foon is wat uit die oude doos is nie. 

				“Ek wou nog vra,” sê Jeannie nadat sy en Nan met Jo en Sue se hulp ’n paar boodskappe gewissel het en sy klaar oor Sue en Jo se geskenke ge-oe en ge-a het, “sou Saul en Zach nie ook vanaand hier gewees het nie?”

				Jo loer na Sue. Dié trek net weer diep aan haar borrelpyp. “Hulle het ’n spul vergaderings en dinge gehad en kon nie hulle draai kry nie.”

				Sue gee Jo ’n kyk. 

				Jo sug. “Hulle is nie lekker vir mekaar nie en wou nie jou aand bederf nie.”

				Sue hou haar oë stip op die borrelpyp wat klaarblyklik sy laaste sug gegee het.

				“Oukei, sê maar wat regtig gebeur het.” Jeannie weet sommer dit het iets met haar te doen.

				“Kom ons los dit, Jeannie. Kom ons kuier net lekker, toe?” Die pleidooi in Jo se oë maak Jeannie net nog benouder.

				Jeannie skud haar kop. “Ek gaan net sit en worry daaroor.” 

				“Nou toe, Sneeuwitjie, as jy regtig wil weet.” Sue skuif die pyp eenkant toe. “Saul en Zach het gisteroggend voor ons Kaap toe gekom het, ná ’n afspraak by die bankbestuurder, ’n moerse fight gehad. Teen gisteraand het hulle min of meer vrede gemaak en sou vanmiddag hierheen deurgery het, maar toe kondig Ieg vanoggend aan hy gaan einde Oktober terug Amerika toe. Vir goed.” 

				“Amerika toe? Vir goed?” Jeannie kyk ongelowig van die een na die ander terwyl die skok deur haar trek. Sy het aanvaar hy trek net weg uit Maanschijnbaai, nie na die ander kant van die aardbol nie. Maar dis seker logies. Hy het lank daar gewoon en gewerk voor hy Zach M-baai toe gevolg het.

				Jo knik. “Dit kompliseer dinge wat die werk aan die kasarm betref oneindig. Ieg verrig ’n magdom take daar. Jy weet tog hoe veelsydig sy talente is. Dit het verdere wrywing tussen Saul en Zach veroorsaak.”

				“Wat jou ma bedoel, is Saul het gal gebraak oor Ieg hulle in die steek laat. Zach het gesê dit sou nie gebeur het as jy nie soos ’n verwende kind opgetree het nie. Toe spring hulle weer aan mekaar.”

				Jeannie voel haar maag inmekaar trek. “Saul en Zach het oor my baklei?”

				“Moet jou nie aan die spulle steur nie, Gouelokkies. Zach en Saul was klaar suur vir mekaar en hulle sal wel weer kiss and make up. En as Ieg so kinderagtig wil wees om die hasepad te kies, is daar niks wat enigeen van ons daaraan kan doen nie. Jy is dalk die oorsaak dat Ieg Amerika toe foeter, maar dit is nie jou skuld nie. Daar is ’n verskil. Ieg, en net hy alleen, is verantwoordelik vir die besluite wat hy neem.”

				“Sue is reg, Jeannie. Dis Ieg se goeie reg om te doen wat hy dink die beste vir hom is, nes dit joune is om dieselfde te doen. Saul en Zach sal dit ook weldra insien.” 

				Ondanks haar woorde, kan Jeannie die ongelukkigheid in Jo se oë sien. 

				“Kom ons bestel, eet ons blomme, drink ons vonkelwyn en wees vrolik. Basta met mans wat net mens se lewe versuur.” Sue wuif in die lug en die kelner staan binne oomblikke op aandag langs haar. 

				“Sinbad die Seevaarder, bring dié keer vir die tante iets met mentol in die pyp. En daarna kan jy vir ons kom vertel van die voorgeregte.” Sy loer op na hom. “En ek stel voor jy kry nog ’n bottel vonkelwyn op die ys. Dit gaan ’n lang aand word. Die meisiekind aan wie se boesem jy jou so vergaap, beleef haar eerste liefdesteleurstelling en ons gaan dit behoorlik vier. Moet dus nie dat ons vir jou kwaad word nie. Ons het vanaand ’n aksie teen julle geslag en jy kan net tweede kom.”

				Die kelner het die teenwoordigheid van gees om vir Jeannie te knipoog voor hy weer na Sue kyk. “Ek sal dit in gedagte hou, koningin Cleopatra. Vanaand is ek julle dienswillige slaaf.”

				Sue kyk effens verras na hom. “Nou toe nou, ’n man met ’n greintjie verstand. Dis ’n aangename afwisseling.” 

				“Maar as ek as slaaf my nikswerd opinie mag uitspreek, my geëerde koningin, is die man wat hierdie prinses se hart gebreek het ’n swaap van formaat.” Die woorde is dalk aan Sue gerig, maar sy neutbruin oë glinster terwyl hy vir Jeannie kyk.

				Waar sy oomblikke gelede op die punt gestaan het om in trane uit te bars, gaan Jeannie magteloos aan die giggel. Meer oor Sue se gesigsuitdrukking as die kelner se woorde.

				“Ek dink ek gaan jou moet koop, slaaf. Kry maar jou papiere reg,” grinnik Sue terwyl Jo ook begin skud van die lag.

				Nan sien op teen die lesing toe sy Donderdagoggend na die lokaal toe stap. Sy wens haar sambreel, reënjas en waterlaarse was nie rooi nie. Sy is byna daar toe haar BlackBerry piep. 

				In die hoop dat dit Jeannie is wat verslag doen van haar verjaardag, kyk sy dadelik. Maar dis Gideon se naam wat verskyn. 

				Het gisteraand van jou gedroom, Nan. Onthou nie wat nie, maar dit moes ’n mooi droom gewees het. Wat ek laas eintlik wou gesê het, is dat EK jou mis. Ek mis ons wandelinge langs die see. Ons gesprekke ook, al het dit dalk nie oor aardskuddende goed gegaan nie. Geniet jou tydjie daar, maar kom asb gou terug? Gideon x.

				Nan staar verdwaas na die kruisie. Is dit dieselfde Gideon wat haar ewe formeel met die hand kom groet het voor sy lughawe toe is? Iets het beslis oor die man se lewer geloop. Sy sou baie graag wou weet wat. En sy sal ook baie graag wil weet hoekom haar omgewing skielik soveel helderder en mooier lyk al is dit nog net so reënerig en grou om haar soos ’n paar minute gelede.

				In teenstelling met gister, ignoreer Margaret Nan toe sy die lokaal binnestap en ook vir die res van die dag. Dit het geen effek op Nan nie. Basta met Margaret O’Reilly en haar listige man. Gideon dink aan haar. Hy mis haar.

				Die dag gaan vir Jeannie in die waas van ’n dowwe hoofpyn verby. Sy het darem nie weer heeltemal marakkas gemaak soos destyds toe sy te veel saki saam met Sue en Nan gedrink het op die aand van haar eerste tree na haar nuwe lewe nie, maar sy is nie gewoond aan soveel vonkelwyn nie.

				Sy bly egter aanhoudend terugdink aan die kos en die manier waarop dit bedien is. Aan die geoliede ratte waarop die restaurant opsigtelik loop. Aan die uitstekende diens. En ook ’n bietjie aan die kelner wat dwarsdeur die aand sy slaafportefeulje met humor volgehou en hom nie deur Sue laat onderkry het nie.

				Selfs Moira se tirade vanmiddag oor die roompoffertjies wat skeefgeloop het, voel asof dit op die periferie van haar bewussyn verbygegaan het. Al waaraan sy kon dink, is die dag wat sy haar eie restaurant oopmaak. Een wat selfs Flower of Aphrodite die loef afsteek.

				Teen daardie tyd sal sy darem seker al vergeet het van Ieg en dat sy hom nooit weer gaan sien nie. 

				’n Gevoel van behaaglikheid spoel oor Jo toe sy Vrydagoggend weer in haar eie bed wakker word met Saul wat nog rustig langs haar lê en asemhaal.

				Die twee aande in die gastehuis in die stad het sy maar sleg geslaap. Dinsdagaand omdat sy haar lê en bekommer het oor Con wat op vrye voet is, maar ook oor Jeannie se ontsteltenis tydens die ete. Sue kan partykeer so onsensitief wees. En Woensdagaand oor die onmin tussen Saul en Zach, en veral omdat sy weet Ieg se besluit om Amerika toe te gaan, sal waarskynlik eers later sy ware effek op Jeannie hê. En hulle gaan hom ook baie mis. Nie net die werk wat hy by die kasarm doen nie. Ieg het die afgelope jaar of wat deel van hulle lewe geword. Selfs voor hy en Jeannie begin uitgaan het.

				Jo glip uit die bed, versigtig om Saul nie te steur nie. Hy verdien sy slaap. Die kasarm eis sy tol van hulle almal, maar Saul dra seker amper die grootste verantwoordelikheid. Dis sy breinkind, hierdie nuwe aansig wat al soveel reperkussies vir hulle ingehou het. Sy weet hy is doodbang dinge werk nie uit soos hy hom dit voorgestel het toe hy die lelike kuiken geneem en dit op papier in ’n pronkende pou verander het nie. 

				Sy skuif die gordyne saggies oop om, soos haar gewoonte geraak het, net in ’n klein stil oomblik, haar weer te vergewis dat sy nie droom nie. Dat sy werklik in hierdie huis aan die soom van die rotsagtige strand woon.

				Die gil spring uit haar keel voor sy dit kan keer.

				“Jo! Wat?”

				Sy hoor die bed agter haar kraak en toe Saul se haastige voetstappe, maar sy kan net met haar hand voor haar mond geslaan na die letters teen die venster kyk. Dit voel soos déjà-vu. Amper ’n jaar gelede het Quintin dieselfde woord met sy vinger in die soutaanpaksel geskryf: Voertsek. Maar Quintin is in die tronk en dié keer is die woord nie in spieëlbeeld of in aanpaksel geskryf nie. Dis met wit verf of iets dergeliks op die skoon ruite aangebring.

				“Fok.” Saul vloek selde, maar sy kan hom nie kwalik neem nie. Hy het seker ook dadelik die verbinding met Quintin gemaak.

				“Dink jy dit kan Con wees?” Jo het skaars beheer oor haar stembande en die woorde kom wankelrig uit.

				Saul draai haar om sodat sy nie meer die graffiti kan sien nie en vou haar in sy arms toe. Sy lyf is nog slaapwarm. “As dit is, het hy sowel die interdik- as sy paroolvoorwaardes oortree en is sy graf net nog ’n bietjie dieper gegrawe.” 

				Jo loer op na hom toe. “Jy dink dis iemand van Maanschijnbaai?”

				Saul laat rus sy ken op haar kroontjie en wieg haar troostend heen en weer. “Ek weet nie, Jo. Ek weet werklik nie wat om te dink nie. As dit is, is dit waaragtig gemeen. Almal weet waarop dit laas keer uitgeloop het toe Quintin dieselfde woord op die vensters kom skryf het en moet besef hoeveel spanning dit op ons sal plaas. Veral op jou.”

				En dis miskien die hele doel daaragter, dink Jo, maar sê dit liefs nie.

				“Lyk soos die soort goed waarmee mens tekkies wit hou,” verklaar die middeljarige luitenant byna ’n uur later. “En met gisteraand se wind is daar ook nie spore of enigiets nie.” Hy haal sy bonkige skouers op. “Ek kan nie sien dat ons enigiets sal kan doen nie, meneer Wienand. Dit kan ook net kwajongens wees.”

				“Luitenant, jy ken die geskiedenis. Die kanse dat dit kwajongens was, is nul.” Jo kan haar ergerlikheid kwalik onderdruk.

				“Wel, Quintin de Vos kan dit nie hierdie keer wees nie. Ek het gebel om seker te maak; hy is nog agter tralies. Ek probeer nog uitvind of Con Coetzee sy laaste aanmelding gemaak het, maar hy sal darem seker nie so onnosel wees nie. Hy weet dit sal hom terug in die tronk laat beland. En wat sou dit hom in elk geval baat? As ek julle was, het ek dit geïgnoreer. Dis nie asof iets gesteel is of julle lewe bedreig word nie. Dis swak smaak en kleinlik, maar nie veel meer nie. As julle ’n issue daarvan maak, gaan dit net water op die oortreder se meul wees.”

				“En daarmee moet ons tevrede wees?” vra Jo opstandig terwyl hulle ’n rukkie later die polisievoertuig agternakyk. 

				Saul sug. “Lyk my so. Maar miskien is hy reg. Kom ons hou dit maar stil. Gelukkig het Sue by Zach oorgeslaap en die werkers kom eers agtuur aan.” Hy haal sy selfoon uit. “Ek sal foto’s neem en die letters probeer afgewas kry voor hulle hier is.”

				“Ek weet darem nie, Saul,” sê Jo vertwyfeld. “Hy het nie eens vingerafdrukke probeer neem nie.”

				“Hier werk daagliks tientalle mense. Vingerafdrukke sal net mooi niks beteken nie. Ons het gedoen wat ons kan. Kom ons vergeet nou daarvan.”

				Jo sug diep toe Saul met lang treë wegstap. Hoe vergeet mens as dieselfde ding laas daartoe gelei het dat sy en Sue amper die ewigheid in is? Maar ten minste kon dit nie Quintin gewees het nie. Dis dalk ’n skrale troos, maar darem ’n troos.

				SEWE

				Sondag 11 September

				“Pa wil wat?” Saul kyk hom uit die veld geslaan aan.

				“Die huis verkoop,” herhaal Gideon geduldig. In die verte begin die kerkklokke lui. Hy voel nie skuldig dat hy nie vanoggend kerk toe is nie. Hy is moeg vir die beskuldigende blikke van een lot, verleë uitdrukkings op ander se gesigte. Bo alles is hy innig dankbaar dat hy nie meer op ’n preekstoel hoef te staan en vir ander mense hoef te vertel hoe om hulle lewe te lei terwyl hy sy eie so skouspelagtig vermors het nie.

				“Ek het gister na ’n paar erwe gaan kyk en daar is een wat my baie aanstaan. Ek wil hê jy moet solank vir my begin planne optrek. As die huis veelvlakkig ontwerp word, behoort ek van die boonste vlak af ’n uitsig op die see te hê.”

				“Maar Pa, huispryse is nou vrot terwyl boukoste die hoogte ingeskiet het.”

				“Die erf is teen ’n baie billike prys in die mark en die agent reken ons kan dit nog verder afstry. En ek soek nie ’n groot huis nie. Ruim, oop leefarea wat ’n kombuis insluit en twee slaapkamers. En suite. ’n Stoep en balkon en verder net ’n motorafdak. ’n Werkswinkel agter. Ek gaan Sue vra om die tuin vir my uit te lê. Jo kan my help om gordyne en bekleedsel uit te soek en my met die ander binnehuise goed help. Ek wil tweedehandse meubels koop en restoureer. Donnie kan hand bysit; hy is baie oulik daarmee.”

				“Verstaan ek reg? Pa wil van die meubels ook ontslae raak?”

				Gideon knik. “Elke liewe ding. Alles is in elk geval afgeleef en boonop verbeeldingloos.” En noudat hy dit die afgelope tyd objektief bekyk het, afgryslik. Kunssinnig was Esther nie en haar spaarsamigheid was ongemaklik na aan suinigheid.

				“Het Pa die Lotto gewen?”

				“Nee, Saul. Ek het net besluit dit help my niks as ek doodgaan met geld in die bank nie. Ek het jou geleerd gekry en noudat Monique mondig is, kan sy die geld kry wat ek vir haar opsy gesit het om te gaan leer, as sy regtig seker is sy wil nie studeer nie. Ek kan haar nie dwing as sy nie wil nie. Verder moet julle maar vir julle finansiële heil sorg. My geldsake sal ek só bedryf dat ek nooit op iemand se nek hoef te lê nie, maar wat ek kan gebruik, gaan ek gebruik op welke wyse my ook al plesier verskaf.”

				Saul se grinnik kom stadig. “Ek is bly, Pa. Daardie huis is soos ’n graftombe. Ek dink dis omdat ek die plek so verafsku het dat ek ’n argitek geword het. En ook waarom ek my voorgeneem het daar sal nooit ’n leiklip of ’n louvre window van ’n dag oud in enige van my ontwerpe te sien wees nie. Om nie te praat van die krulletjiesdiefwering en daardie badkamer met die siek groen teëls nie. Eintlik behoort elke huis hier rond wat in die laat sestigs en sewentigs gebou is, platgeslaan te word.” Saul gee hom ’n kloppie op die skouer. “Ek sal vir Pa ’n praktiese en kostebesparende maar mooi huis ontwerp.”

				“Teen ’n fooi. Billik, maar betaal wil ek betaal. Nes vir Sue en Jo. En vir Donnie ook.” 

				“Pa ...”

				“Saul, dis ononderhandelbaar, anders kry ek vir my ’n ander argitek.” Gideon kom orent. “Nou toe, ek wil nog met Sue en Jo ook gaan praat. Die wiele moet aan die rol kom. Ek wil in daardie huis ingetrek wees teen einde April volgende jaar.”

				“April? Maar dis al amper middel September,” protesteer Saul onmiddellik.

				“Mooi, jy het nog nie tred verloor met die tyd nie. Dit beteken jy sal jou riete moet roer. En ek myne. Ek sal môre ’n aanbod op die erf gaan insit.”

				“Hoekom April, Pa?” vra Saul agterdogtig.

				“E ...” Gideon gryp wild en wakker na ’n antwoord. “Omdat dit voor die winter is,” kry hy een raakgegryp. “En daarvan gepraat, ek soek ’n kaggel ook. Nie een van daardie swart gedrogte nie. ’n Regte kaggel.”

				“Einde Mei is ook voor die winter.” Saul mymer ’n oomblik voor hy sy vinger in die lug steek asof hy ’n Eureka-oomblik beleef. “A! Dit het natuurlik niks daarmee te doen dat Nan begin Mei hier weg is en gesê het sy sal ’n jaar daar oorkant wees nie?”

				“Hoe sal ek nou weet wanneer Nan terugkom?” vra Gideon en hoop hy klink so onskuldig soos wat hy graag sou wou.

				“Dalk omdat Pa se ore behoorlik op ’n spits trek elke keer as Nan ter sprake kom?”

				“Jy’s laf.” Kinders. Maak hulle groot na die beste van jou vermoë net sodat hulle jou kan uitlag. Hy kry sommer simpatie met Noag. “Lyk my ek gaan nie hier koffie kry nie. Miskien is ek gelukkiger by Jo.”

				“Jo slaap nog.” Dié keer is dit Saul wat effens ongemaklik lyk. “Sy is deesdae baie moeg. Ek dink sy is ’n bietjie uitgebrand.”

				“Sy het hier oornag?”

				“Dis naweek.”

				Dit neem Gideon ’n hele paar sekondes om die kriptiese antwoord te verstaan. Naweke wil die twee alleen wees, besef hy. Weg van die gewerskaf, waarskynlik weg van Sue-hulle, alleen in hulle liefdesnessie.

				“Jammer, seun. Ek het nie besef nie.”

				Saul kyk hom amper verwilderd aan. “Nie besef nie? Pa bedoel Pa het nog altyd gedink ek en Jo slaap nie by mekaar nie?”

				Gideon slaan sy oë ten hemele. “So onnosel is ek darem nou ook weer nie, Saul. Ek bedoel ek is jammer ek het inbreuk op julle alleentyd kom maak.”

				“Pa het die volste reg om by my te kom inloer wanneer Pa wil. Solank Pa nie vir my probeer preek nie. Wat ek en Jo het, is nie sonde nie. En ’n trousertifikaat gaan ons nie meer of minder getroud maak as wat ons reeds voel nie. Jo is my vrou, met of sonder stempels of kerklike seën.”

				“Nou maar hoekom maak julle dit nie amptelik nie? En die vraag het niks met preek te doen nie. Net met gesonde verstand.”

				Saul lyk effens ongemaklik. “Ons het besluit om te wag tot Donnie volgende jaar sy matriek maak. En ek en Priscilla is nou maar eers ’n jaar geskei.”

				“En wat op aarde het Donnie se matriek en hoe lank jy geskei is met die prys van eiers uit te waai? En as ek so na jou luister, klink dit my jy is die een wat nie wil trou nie. Albei ‘redes’, as mens dit so kan noem, draai om jou.”

				Saul steek sy hande diep in sy sakke soos hy van kleins af gemaak het as hy in ’n hoek gedruk is. “Oukei, ek is bang ek speel bankrot.”

				Gideon hoop nie die skok wys te duidelik op sy gesig nie. “Hoe naby is jy aan bankrot?”

				“Op die rand. My enigste redding is dat ek nie geld op hierdie huis skuld nie, maar dis ook op papier meer werd as wat dit in werklikheid sal kan realiseer. As ek dit ooit verkoop kan kry. Mense koop nie meer strandhuise nie, hulle probeer daarvan ontslae raak. En hierdie plek is in elk geval as argitekstudio ontwerp, op ’n plek waar niemand so iets wil hê nie, en dit val in ’n problematiese prysklas.” Saul sug diep. “Ek is in die moeilikheid, Pa, en ek wil Jo nie nog verder in die moeilikheid dompel as wat sy reeds is nie. As ons trou, gaan sy saam met my onder indien ek insolvent verklaar word. Of dit nou op finansiële of emosionele vlak of albei is. Ek wil Jo nie deur die trauma van bankrotskap sit sonder dat sy die keuse het om my sonder wetlike implikasies te kan verlaat nie. Ek is te lief vir haar om dit aan haar te doen.”

				“En jy dink nie ek het die reg om self te besluit nie? My eie ingeligte keuse te maak nie?”

				Gideon weet nie wie die vinnigste omswaai na die gangdeur nie, hy of Saul.

				Jo se hare is deurmekaar geslaap en daar lê ’n slaapplooi oor haar wang, maar dit doen nie afbreuk aan haar natuurlike skoonheid nie. Geen wonder Saul is so gek na haar nie.

				So, dink Gideon met een afdeling van sy brein, wil ek Nan ook in my nuwe huis sien staan, maar verkieslik sonder die vasberade trek in haar oë wat niks goeds vir Saul voorspel nie.

				“Môre, Jo. Saul, ek dink ek gaan maar. Ek sal jou bel oor die erf en die planne.” Hier kan hy nie inmeng nie. Dis ’n saak wat hulle alleen moet besleg.

				Dis met ’n gevoel van verligting dat Gideon die wenteldeur agter hom toetrek, maar ook met kommer in sy hart. Hoe kon Saul wat nog altyd so ’n goeie besigheidsman was, wat ’n welvarende man was, in hierdie penarie beland het?

				Daar is net een antwoord. Die kasarm.

				Teen Sondagmiddag het Nan twee sake vir haarself uitgemaak. 

				Seamus het nie vir haar gelieg nie, net nagelaat om te sê dat sy sogenaamde epiphany gelei het tot sy tweede huwelik met Margaret. Dis ook haar eie verdomde skuld. Hoekom het sy hom nie gevra of hy enkellopend is nie? Net aanvaar hy sal nie by haar aanlê as hy nie is nie. Maar die feit bly staan, sy het nie geweet hy is getroud nie terwyl hy dit wel geweet het. As Margaret wil kwaad wees, moet sy dinge met haar man uitklaar. 

				Die tweede saak het langer geduur. Wat is daar tussen haar en Gideon? Wat is dit wat haar so na hom toe aantrek? Hoekom is dit sy naam wat sy spontaan uitgeroep het? Dis maar enkele van die vrae waarmee sy geworstel het tot sy besef het sy het nie ’n antwoord nie en basta. Met tyd kom raad. 

				Hierdie besluit het haar rus vir haar siel gegee, maar alle sielerus is daarmee heen toe Margaret haar halfvier bel en vra of sy vieruur by Nan kan kom koffie drink.

				Nan verwag die klop aan die deur, maar wip nietemin van die skrik toe dit kom. Sy skakel die ketel aan voor sy gaan oopmaak.

				Margaret is so bont soos gewoonlik aangetrek, maar haar gesig vertoon bleek teen die vurige hare. Nan nooi haar stywerig binne en beduie na die piepklein sitkamertjie met net twee skommelstoele.

				“Sinéad, my vennoot, het nie griep nie. Ek wou self kom uitvind wat Seamus in jou sien.”

				’n Vrou wat nie doekies omdraai nie. Nan het waardering daarvoor. Sy hoor die ketel afskakel, maar bly sit. Vir die soveelste keer wonder Nan hoeveel Margaret weet en hoe. 

				Margaret draai die Keltiese ring rusteloos om en om haar vinger. “Ek het die afgelope maand ’n werkswinkel bygewoon by die Hill of Tara, een van ons sakrale plekke uit Antieke tye. Gewoonlik maak ons vir die duur van die werkswinkel nie kontak met die buitewêreld nie, maar drome wat ek gekry het, het my laat besef Seamus het uit my dampkring beweeg.” 

				Nan wag maar liewer dat sy voortgaan. Hier is sy heeltemal uit haar vaarwater.

				“Ek het rondgebel. Uitgevind julle is Blarney toe. Toe weet ek dis nie net seks nie.”

				“Ekskuus?” Verbeel sy haar of praat Margaret in raaisels? Of is dit net haar skuldgevoel wat haar verstand afstomp?

				“Blarney is spesiaal vir Seamus. Hy het sy welsprekendheid daar gekry. Nadat hy die lig gesien het.” Margaret moes haar verwarring opgemerk het. “O, jy bedoel die seksdeel? Ons het ’n oop huwelik. Seks is daar om geniet te word en ’n verskeidenheid seksgenote maak dit soveel opwindender.”

				Nan kan haar net aanstaar.

				“O, nou sien ek, jy het gedink ek is ontsteld omdat julle mekaar se liggame gedeel het. Nee, Nan, dis nie waaroor dit gaan nie. Seamus kan slaap by wie hy wil, solank hy my in detail daarvan vertel. Dis deel van ons ... spel. Maar dis die punt. Hy weier om daaroor te praat. Net gesê julle was die laaste aand van die kursus bymekaar, wie jy is en dat jy die vlegsel het. En dat jy soos ’n godin lyk wanneer jou hare los is.”

				Nan krimp stilletjies ineen. Hulle het oor haar gepraat? Sommer net so? En Margaret wou die detail weet? “Ek is bevrees ek begryp glad nie, Margaret. Ek wil net bysê ek het nie geweet hy is getroud nie, anders sou dit nie gebeur het nie.” ’n Bietjie skynheilig van haar ná haar verhouding met Adriaan, maar hierdie keer is dit anders. Sy sou beslis nie by Seamus geslaap het as sy van Margaret geweet het nie.

				“Moenie so seker wees daarvan nie. Seamus is ’n baie oorredende man, Nan, maar nietemin, dis nie die punt nie. Die punt is dat hy ons heilige verbondenheid verbreek het. Die verbondenheid op sielevlak. Wat oningewydes so ontoereikend liefde sal noem. Dis wat hier op die spel is.” Sy druk haar hande teenmekaar. “As ek dit in leketaal moet stel: Hy het nie net seks met jou gehad nie, hy het jou liefgekry.”

				“Ag, twak, Margaret.” Die woorde is uit voordat Nan kan keer.

				Margaret se oë rek.

				“Ons het seks gehad. Orgasmiese seks. En terwyl jy klaarblyklik nie ’n saak daarmee het dat jou man sy lyf met ander vroue deel nie, kan ek maar net so wel erken ek het elke oomblik daarvan geniet. Miskien veral omdat ek twaalf jaar laas seks gehad het. Maar dis al. Heeltemal, geheel en al ál.”

				“Twaalf jaar?” Dit lyk asof Margaret se oë nog net aan ’n paar seninkies kleef.

				Nan voel nie dis nodig om te beaam wat sy reeds gesê het nie.

				Margaret skud haar hare agtertoe. “Jou siel het nie ’n verbondenheid met Seamus gesluit nie?”

				“Nee, ek het hom, in leketaal sodat ons mekaar goed verstaan, nie liefgekry nie, nee. Ek het van hom gehou tot ek uitgevind het hy het my om die bos gelei en ’n vrou soos jy verneuk, maar niks meer as dit nie.”

				Om die een of ander rede lyk Margaret nog meer verslae as vantevore. “Maar dis nie moontlik nie. Dis altyd andersom. Dis die vroue wat hom liefkry. Dit maak hom sterk. Dit maak hom lewenskragtig. Dis die heel eerste keer dat hy ...” Sy laat die sin in die lug hang. “Daar is iemand anders.” Sy staan so vinnig op dat Nan ruk van die skrik. “Mag hy geseënd wees.”

				Nan kom ook regop. “Hoe nou?”

				“Die man met wie jy ’n sieleverbondenheid het, is sterker as Seamus. Hy moet ’n baie besondere man wees.” ’n Blos slaan op haar bleek wange uit. “Ek sou hom baie graag wou ontmoet.”

				Nan versluk haar byna. “Dit, Margaret, kan jy vergeet.” 

				“Jy het hom herken, nè? Jou sielemaat. Die oomblik toe jy hom die eerste keer gesien het. Dit gebeur wanneer mens mekaar deur baie reïnkarnasies leer ken en dis op sy sterkste wanneer ’n reïnkarnasie op ’n tragedie tussen die twee van julle uitgeloop het.”

				Margaret neem Nan se hande in hare en maak haar oë toe. Nan bedwing die impuls om haar los te ruk van hierdie vrou wat beslis nie al haar varkies op hok het nie. Margaret begin saggies neurie en lig haar gesig na die lae plafon. 

				Net toe Nan regtig ongemaklik raak, begin sy in ’n intonasielose stem praat: “Ek sien julle kniel. Dis ’n privaat seremonie. Net die twee van julle en ’n simpatieke heilige. Julle word in die geheim in die huwelik bevestig. Jy dra die klere van ’n Maja-prinses en hy die klere van ’n ... O, nee!” Haar hande klamp om Nan s’n. “Kukulcan het hom uitgesonder. Hy word daardie nag geoffer. Jy is trots op hom dat hy so dapper na die offerseremonie gaan. Jy weet julle sal mekaar weer ontmoet in ’n volgende lewe. En ook dat jy ná julle seremoniële eenwording reeds sy dogter onder jou hart dra.”

				Margaret maak haar smaraggroen oë uiteindelik oop. “Moenie dit in hierdie lewe laat verbygaan nie, Nan. Hy het nie meer veel inkarnasies oor nie. Hy het in hierdie een baie van sy karma afbetaal. Julle soek al so lank na mekaar.” 

				Nan kyk stip in haar oë. “Margaret, het jy dagga gerook of ander dwelms gebruik?”

				“Marijuana is deel van ons seremonies. Ons het vanmiddag ’n byeenkoms gehad. Ek het direk daarna hierheen gekom.”

				“Ek sien. As jy nie omgee nie, gaan ek nie daardie koffie maak nie. Ek dink ons het alles vir mekaar gesê wat daar te sê was.”

				Margaret se mooi mond plooi in ’n sagte glimlag. “Ja, ons het. En dit is goed so.” Sy stap deur toe, sit haar hand op die deurknop, maar kyk om. “Wil jy nie weet wat van jou en jou dogter in daardie inkarnasie geword het nie?”

				Nan skud haar kop.

				“Miskien is dit maar beter so. Maar jy kan meer uitvind by die Tikal-ruïne.”

				“Waar kom jy aan die Maja-ding? Aan Kukulcan?” kan Nan nie help om te vra nie.

				“Ek weet niks van hulle af nie. Ek is ’n druïde. Hoekom sal ek ’n ander nasie se geheimenisse probeer ontsyfer?” Daarmee glip sy by die deur uit.

				“Wie?” vra Jeannie verward. Die stem oor die foon wil halfbekend klink, maar sy het geen benul wie Emile Pasha is nie.

				“Die slaaf. Van Flower of Aphrodite. Ek het afgeluister terwyl ek julle bedien het en gehoor julle praat van Moira Moreau. Enige aap wat iets van kos af weet, weet wie sy is, maar sy en my ma ken mekaar ook al donkiejare. Toe bel ek die Academy en kry jou nommer onder die voorwendsel dat ons kelnerinne soek. Maar eintlik wil ek net vra of ek nie môreaand vir jou kan kosmaak nie. By die Flower.”

				Jeannie knipper haar oë. Dis ’n bietjie baie om tegelyk in te neem. Sy het ná haar middagskof doodmoeg op die bed neergesak en eers wakker geword van die sel se gelui. Dit was ’n diep slaap en sy is steeds nie seker of sy wakker is nie. “Hoe bedoel jy vir my kosmaak?”

				“Omdat die restaurant Maandae toe is, mag ek die kombuis gebruik om nuwe disse te toets. Ek is gekwalifiseer as sjef, maar my ma glo ek moet onder begin as ek eendag die restaurant wil oorneem.”

				“Flower of Aphrodite is jou ma se plek en jy is ’n kok,” probeer Jeannie sin maak. 

				“En ek wil vir jou kosmaak. Môreaand. Soos dit ’n goeie slaaf betaam.”

				Jeannie kan nie help om te lag nie. “Gewoonlik is ek die slaaf.”

				“In daardie geval is dit hoog tyd dat jy soos die prinses wat jy eintlik is, behandel word. Halfsewe? Kan ek jou kom haal?”

				“Nee, ek sal self daar kom. Halfsewe is reg. Dankie.”

				“Sien uit daarna. En kom na die afleweringsingang toe. Lekker slaap, prinses Jeannie.”

				Jeannie sak teen die kussings neer. Emile Pasha. En hy is ’n sjef. As hy die een is wat nuwe disse toets, woeker hy met eetbare blomme. En die kos was nie net uit die boonste rakke nie, dit was besonder mooi bedien ook. Baie soos die soort kos wat sy eendag in haar eie restaurant wil voorsit. Net sonder die sterk speserye. Sy wil hoofsaaklik met kruie geur, maar sy wil beslis blomme gebruik.

				Êrens het sy uiteindelik iets reg gedoen. Hierdie geleentheid is net mooitjies wat sy nodig het. En Emile Pasha is boonop nie onaansienlik nie. En hy laat hom nie deur Sue onderkry nie. Daar is min mans van wie mens dit kan sê.

				Maar hy is nie Ieg nie.

				So what. Jeannie spring op en klim onder die stort in. Môre sal sy verder dink. Nou is sy te moeg.

				Nan is Maandagoggend in ’n tweestryd. Voltooi sy Margaret se kursus of gee sy so vinnig as moontlik pad? Maar dan kan sy ook nie die laaste been van die kursus oor verskillende soorte kinese en die verband met kwantumfisika bywoon nie. En sy het twee maande vooruit vir die kothuis betaal.

				Haar binnegoed is in ’n knoop toe sy haar plek in die lesinglokaal inneem. 

				Teen teetyd is Nan egter bly sy het nie gevlug nie. Margaret behandel haar vriendelik, maar sonder haar nie uit nie. Sy bied die lesing professioneel aan met die minimum hokus-pokus. 

				Ná gisteraand glo Nan nie ’n snars van enigiets wat Margaret sê sonder om dit van alle kante te ontleed nie. Sy gaan haar egter nie laat onderkry net omdat Margaret gerook by haar aangekom het nie. Sy is nou hier. Sy sal uit die kursus haal wat haar pas en basta. 

				By Cathy hoor Nan wonderbaarlike verhale van siekes wat deur Margaret gesond gemaak is en tot haar verligting ook dat Seamus vanoggend vroeg na ’n “silent retreat” vertrek het vir die volgende drie weke. Dit pas haar uitstekend.

				Drieuur sluit Margaret haar lesing af en snuit die kerse waarmee sy die laaste deel geïllustreer het. “Nan? Mag ek jou ’n oomblik lank pla?” keer Margaret net toe Nan wil uitstap.

				As Margaret weer met haar lol, sug Nan heimlik, waai sy waaragtig. Die vrou lyk egter heeltemal by haar positiewe.

				Margaret wag tot die laaste kursusgangers uit is voor sy ’n perlemoenbedekte kissie uit ’n sak haal en op bakhande na Nan uithou. “Seamus het dié vir jou agtergelaat.”

				Nan kyk in die smaragoë en skud haar kop. “Dankie, Margaret, maar ek aanvaar niks van Seamus nie.” En ook nie van jou af nie, voeg sy liewers nie by nie.

				“Asseblief. Dit sal hom help om jou te laat gaan.”

				Nan skud weer haar kop. “Ek sal eerder doen wat ek vanoggend al moes gedoen het en weggaan. Dit lyk my nie hierdie ding gaan werk nie.”

				“Dit sal nie een van julle help as jy weggaan nie, Nan. Lokaliteit maak geen verskil nie. Seamus moet op spirituele vlak heel word voor hy weer my sielevennoot kan wees. Hiermee lê hy jou af.” Sy lig die kissie se deksel. In ’n nessie van wynrooi gefrommelde fluweel flonker die uitsonderlikste opaal wat Nan al gesien het. Dis in cabochonstyl geslyp en feitlik elke kleur is in die steen vasgevang, maar om elke kleur is daar aartjies wat robynrooi gloei asof dit uit die karmosynvlam in die middel sypel. 

				“Dis ’n vuuropaal. Dit kom uit Meksiko en is uit ’n vulkaniese rots gemyn. Baie naby aan die plek waar Seamus jou en Gideon duisend drie honderd jaar gelede in die geheim in die huwelik bevestig het. Ek het gisteraand ’n regressie vir Seamus gedoen. Hy was ...”

				Nan hou haar hand op en maak haar oë ’n rukkie lank toe voor sy weer vir Margaret kyk. “Margaret, asseblief. Ek glo nie in reïnkarnasies of regressies nie. Ek glo nie meeste van die goed wat julle hier kwytraak nie. Ek het net daarin geïnteresseerd geraak omdat ek ’n winkel met kristalle en boeke daaroor by my pa geërf het. Ek het hom net die eerste elf jaar van my lewe geken en ek dink ek doen hierdie kursus eintlik omdat ek hom wil probeer verstaan. Dis al. As ek moet eerlik wees, dink ek julle almal praat ’n klomp twak. En hierdie storie van my en Gideon, laat staan Seamus, in ’n Maja-tydperk is nie net twak nie, dit grens aan die belaglike.”

				“Dis wat jy jouself wysmaak en ek glo jy glo jouself, maar Nan, jy het nie self besluit om hierheen te kom nie. Die heelal het jou hierheen gestuur om heel te word en Seamus heel te maak. En dis nie net julle drie wat betrokke is nie. Hierdie inkarnasie van jou is ’n baie belangrike een vir ’n hele paar mense.”

				“Gaaf. Wonderlik. Ek is so bly.” Nan skuif die bande van haar drasak verder in oor haar skouer. “Ek sal nie môre hier wees nie. Dit gaan jou goed, Margaret.” Nan swaai om.

				“Nan, wie was jou pa?”

				Nan ignoreer haar. 

				“Is Calitz jou nooiensvan?”

				Nan steek vas, nie om Margaret te antwoord nie, maar omdat ’n meisietjie van so tien jaar oud haar weg in die oop deur versper. Sy is Margaret uitgeknip, maar het Seamus se felblou oë.

				“Haai,” groet sy met haar ma se kenmerkende glimlag. “Ek is Amethyst.”

				Met ’n kind durf mens nie ongeskik wees nie. “Hallo, Amethyst. Dis ’n baie mooi naam. Ek is Nan.”

				“My naam is Amethyst omdat ek in Februarie gebore is. My verjaardag is baie spesiaal. Twintig twee, twintig twee.”

				Op 20 Februarie 2002 sou Gretha vyf en veertig geword het. Waar die gedagte vandaan kom, weet Nan nie. Miskien is dit maar net omdat haar jonger sussie se geboortedatum in haar geheue ingegrif is. Nan was immers by toe haar ma se water gebreek het. Op driejarige ouderdom het Nan nie verstaan wat aangaan nie. Sy het gedink Hannetjie gaan dood. En toe kom haar pa daar aan, troos Nan en neem Hannetjie hospitaal toe.

				Die herinnering is vlugtig, maar so duidelik asof sy weer in die lyf is van die dogtertjie wat sy toe was. Dit verras haar. Sy het nie eens geweet sy kan so ver terug onthou nie. Dit het altyd vir haar gevoel asof haar eerste herinnering die dag was toe Casper hulle agtergelaat het. Maar dis natuurlik laf. 

				“Eintlik is my naam Margaret Amethyst,” verbreek die meisietjie haar vreemde gewaarwordings. Dit lyk asof sy nog iets wil sê, maar sy loer verby Nan. “Mammie, wat makeer?”

				Nan swaai om. Margaret staan lyksbleek en wieg, die boksie met die vuuropaal nog net so in haar bakhande.

				“Mammie!” Die kind hardloop verby Nan. Teen die tyd dat Amethyst by Margaret kom, het Margaret ophou wieg. Sy hurk om haar kind in haar arms te vang.

				“Alles is reg, Amy, alles is reg. Mammie was net ’n bietjie duiselig. Vat hierdie boksie en gaan gee dit vir Nan. Dis hare.” Sy fluister nog iets in die kind se oor, haar oë op Nan.

				Nan kyk magteloos na Margaret toe Amethyst na haar toe hardloop, voor haar kom staan en die kissie na haar uithou. “Mammie sê dit sal jou gesond maak. Mammie maak baie mense gesond.” Die onskuld in die hemelsblou ogies is een te veel vir Nan.

				“Dankie, Amethyst.” Sy neem die kissie, klap dit toe en druk dit in haar sak.

				“Sien jou môre, Nan,” groet Margaret met ’n glimlaggie.

				“Ek dink nie so nie.” Nan gee haar ’n kyk en maak vir die deur.

				“Ek dink tog so,” hoor sy nog Margaret se stem voor Nan die lokaal se swaar houtdeur beslis agter haar toedruk.

				

			

		

	
		
			
				Agt

				AGT

				Die erf is nie heeltemal so gelyk soos wat hy gedink het nie, besef Gideon nadat hy elke vierkante meter daarvan bekyk het, maar hy is seker Saul sal dit in ’n pluspunt kan omskep. 

				Hy het gisteraand baie hieroor gebid. Die Here gevra of dit ’n goeie ding is om die verlede so drasties af te sluit en Esther en hulle vier en dertig jaar saam, asook die vyf jaar daarna, op so ’n tasbare wyse finaal uit sy lewe te skuif. Hy is nie doodseker hy het ’n antwoord gekry nie.

				Gideon kyk in die bewolkte lug op. Hy weet hy mag nie vir tekens vra nie, maar hy weet ook as sy vermoede reg is dat hy die see oor die dak van die effens laer geleë huis aan die oorkant sal kan sien, hy die erf gaan koop. Vandag nog, so op die Maandagmiddag.

				Hy gaan haal die leer uit sy kombi, maak dit op die hoogste punt van die erf staan en klim versigtig op. ’n Salige gevoel spoel oor hom toe hy die bloutes van die oseaan twee blokke verder kan sien. Hy was reg en hy was verkeerd. Hy was reg in sy vermoede dat hy die see sal kan sien en verkeerd omdat hy gedink het dit sal net ’n flentertjie see wees. As hy net van die leer af al soveel kan sien, sal Saul vir hom iets kan ontwerp wat ’n lieflike uitsig bied.

				Hy het miskien nie vir ’n teken gevra nie, maar ’n antwoord het hy beslis gekry.

				Gideon is op die punt om af te klim toe hy ’n man op nog ’n leë erf, ’n ent hoër op aan die oorkant van die straat, iets sien aftree. Nog ’n man met ’n droom.

				Nadat hy die leer gebêre het, huiwer Gideon ’n paar oomblikke lank voor hy die entjie na die ander leë erf toe stap.

				“Middag,” groet Gideon. 

				’n Kort gesprek later weet Gideon dat Paul Verhage Vlaams is, in die Kaap woon, die erf onlangs gekoop het en hier ’n aftreehuis wil kom bou noudat sy seun die loodgieterbesigheid by hom oorgeneem het. En Paul Verhage weet daar is net een argitek in die omgewing wat sy sout werd is: Saul Wienand.

				“Jo, kan ons nie maar die ding uitpraat nie? Jy weet ek kan nie stilstuipe verduur nie.” Saul vee deur sy hare; ’n gebaar wat vir haar so dierbaar geword het. Hy lyk nog moeër as gewoonlik aan die einde van ’n dag nadat die werkers opgepak het. 

				Dis nie asof hy harde fisieke werk doen nie, al spring hy in waar hy ook al kan, dis eerder omdat hy te veel vrye tyd het. Vrye tyd wat hy kon aangewend het om aan ander projekte te werk. As hy net projekte gehad het. 

				Jo stel die plaat onder die aartappels laer en gaan sit oorkant hom by die kombuistafel. “Oukei, kom ons praat.” Gister kon sy nie. Sy was net te ontsteld en vandag was weer ’n gewone deurmekaar Maandag.

				“Jy het gehoor wat ek in ’n onnadenkende oomblik vir my pa gesê het. Ek is op die rand van bankrotskap.”

				“Is dit waaroor jy en Zach eintlik so vassit?”

				“Ek wil nie nou oor Zach praat nie. Ek wil oor ons praat.”

				Jo skud haar kop. “Eers Zach. Julle onmin maak ons almal klaar. Dit versuur noodwendig dinge tussen my en Sue ook. En met Ieg en Jeannie se dinge saam, raak dit regtig te veel vir my. As ek verstaan, sal dit dalk beter gaan.”

				Saul sug. “Zach weet in watse penarie ek sit. Dis hoekom hy kortpaaie wil neem terwyl ek voel ons sal net skade aan die eindproduk doen en ons uiteindelik in die voet skiet. Hy het aangebied om vir my geld te leen met my huis as kollaterale sekuriteit, maar as ek vou, sit hy met ’n plek wat hy nie wil hê nie en bitter moeilik verkoop sal kry.”

				“Hy wil help en jy wil hom nie toelaat nie. As alternatief wil hy besnoei, maar jy weier. Verstaan ek reg?”

				Saul knik.

				“Nou wat verwag jy moet hy doen?”

				’n Blos vlek sy nek. “Ek het aangebied dat hy my aandeel kan uitkoop. Aanvanklik wou hy nie byt nie, maar hy dink daaroor.”

				Jo voel die asem uit haar pers. “Jy wil onttrek uit die vennootskap? Jy wil jou hande van die kasarm was? Ons aan ons lot oorlaat?” Sy spring op en kyk hom ontredderd aan. “Of wil jy jou hande van die Calitze was? Weer die guns van Maanschijnbaai wen? Is dit die eintlike rede waarom jy nie met my wil trou nie, Saul Wienand?”

				Saul kom stadig orent, sy gesig ’n studie van ongeloof. “Ek kan nie glo dat jy eens aan so iets kan dink nie, Jo. Wat dink jy van my? Ek het jou lief. Ek sal môre met jou trou as ek kon. As jy dit nie weet nie, is ons verhouding nie wat ek gedink het dit is nie.”

				“En hoe de hel moet ek weet jy sou môre met my getrou het as jy kon? Wat keer jou? Al wat ek nog uit jou mond gehoor het, is dat ons die een of ander tyd gaan trou. Wanneer die kasarm eers klaar is. Wanneer Donnie deur matriek is. Wanneer dinge eers reggekom het. Wanneer jou skeisaak nie meer so vars is nie. Wat van my, Saul? Het jy al ooit daaraan gedink om my te vra hoe ek daaroor voel? Wat ék dink ons moet doen? Hoekom ek, wanneer ook al, wil trou of nie trou nie? En toe hoor ek boonop jy sê vir jou pa dis om my die geleentheid te gee om jou te verlaat sonder wetlike implikasies as jy sou bankrot speel. Asof ek jou soos ’n warm patat sal laat staan net omdat jy nie meer geld het nie! Dink jy my liefde vir jou is so oppervlakkig?”

				“Dis nie net ’n kwessie van nie meer geld hê nie, Jo. Het jy enige idee wat dit sal inhou as ek insolvent verklaar sou word? Nie net in persoonlike hoedanigheid nie, maar my besigheid ook? Ek sal alles verloor. Ek sal vir wie weet hoe lank nie ’n bankrekening mag oopmaak nie, ’n kredietkaart mag hê nie, en wie weet watter komplikasies dit nog behels. Daar sal hofsake wees. Geldeisers. ’n Hele grootskaalse gemors. En Priscilla sal betrek word, want haar bliksemse meenthuis sal deur die bank teruggeneem word. En haar Audi. Kan jy dink wat die gevolge daarvan sal wees? Wie dink jy gaan Donnie se skoolfooie betaal? Hom universiteit toe stuur? Jissis, Jo, besef jy waaragtig nie watse totale gemors dit sal afgee nie? Verstaan jy nie ek wil nie hê jy moet deel wees daarvan nie? Dat ek jou daarteen wil beskerm nie?”

				Jo voel yskoud in haar binneste toe sy woorde tot haar deurdring, werklik deurdring. Nee, sy het nie sover gedink nie. En hoekom nie? Omdat die ellendige kasarm elke greintjie energie dreineer, elke oomblik van haar dag en elke gedagte beset. “Dis alles my skuld,” kry sy dit hees uit. “O, jimmel, Saul, ek is so jammer.”

				Dit lyk asof Saul net nog kwater word. “Jou skuld? Hoe de bliksem kan alles net jou skuld wees? Het jy my in hierdie ding in gedwing? Het jy met ’n geweer teen my kop gestaan en gesê: Nou word jy my vennoot? Een mens kan nie ’n ander dwing om besete te raak met ’n projek nie!” 

				Sy kan sien hoe hy ’n doelbewuste poging aanwend om sy beheer te herwin. Hy maak sy oë lang oomblikke toe voor hy weer na haar kyk. “As daar een ding is waarvoor ek wragtag nie krag het nie, Jo, is dit dat jy boonop jouself staan en blameer. Dit sal ek nie kan verduur nie. Dis erg genoeg dat ek weet ek het jou gefaal.”

				“Dis nie hoe ek dit sien nie.” Sy stap om die tafel en gaan staan voor hom. “Jy het juis alles vir my op die spel geplaas. En miskien het jy dit uit jou eie vrye wil gedoen, maar as ek nie die kasarm geërf en geweier het om dit aan jou te verkoop nie, sou jou boetiekhotel al gestaan en waarskynlik besigheid gedoen het.”

				“En ek sou nie die moeilikste, maar ook wonderlikste en opwindendste jaar van my lewe beleef het nie. Ek sou steeds stiksienige, selfbehepte en vervelige Saul Wienand gewees het wat mooi, maar onuitsonderlike geboue ontwerp en probeer om sover as moontlik nie ’n voet verkeerd te sit nie. Wat nie geweet het hoe diep en innig ’n man kan liefkry nie. Hoe ongelooflik spesiaal ’n verhouding met ’n vrou kan wees nie.” Saul skud sy kop. “Dit, Jo Calitz, verruil ek vir niks nie. As ek weer moes kies, sou ek presies dieselfde gedoen het.” Hy glimlag skewerig. “Behalwe vir een ding.”

				“En dit is?”

				“As ek geweet het hoe witwarm jy kan vry, sou ek jou sommer daardie eerste dag toe ek jou in Wine o’Clock raakgesien het, in die kooi gekry het.”

				Jo hou haar gesig vroom. “Ons Calitz-slette vry maar so witwarm. Ons het dit van Hannetjie oorgeërf.”

				Saul vou sy groot hande om haar middel en lig haar tot sy hom waterpas in die oë kyk. “Hannetjie is my heldin.”

				Jo slaan haar arms om sy nek en druk haar kop teen sy skouer. “Gelukkig kan sy jou nie by my afvry nie.”

				Asof sy niks weeg nie, swaai hy haar in die wieg van sy arms en begin haar kamer toe dra.

				“Ons het nog nie klaar gepraat nie,” probeer sy flou protesteer.

				“Ons kan netnou weer praat. Soms is daar belangriker dinge as praat. Dinge wat mens net kan wys.”

				Flower of Aphrodite se afleweringsingang is in ’n nou stegie, maar helder buiteligte verlig dit genoeg dat Jeannie heeltemal veilig voel toe sy uitklim. Sy het nog skaars die Uno gesluit toe Emile na haar toe aangestap kom.

				“Hallo, prinses,” groet hy en volg dit met ’n ligte soen op haar wang op.

				“Haai.” Jeannie voel effens ongemaklik oor die wangsoen, maar Emile kom dit skynbaar nie agter nie.

				“Welkom in jou slaaf se nederige kombuis.” Hy beduie met ’n buiging na die deur.

				Nederig is die kombuis allermins, sien Jeannie dadelik. Agter haar hoor sy hoe hy die veiligheidshek sluit, maar sy vergaap haar aan die toerusting. So funksioneel as wat alles is, is daar tog ook ’n gesellige atmosfeer. Miskien het dit met die koperpotte en -panne te doen of dalk die goudbruin granietwerkoppervlakke. Alles lyk net soveel warmer as die kil aluminiumkombuise waaraan sy die afgelope maande gewoond geraak het.

				In een hoek, weg van die area waar die meeste verkeer sal wees, is daar ’n eethoek ingerig en teen die muur is dieselfde soort taferele en Egiptiese simbole geskilder as in die restaurant self.

				“Ek en my ma eet saans hier wanneer almal weg is. Maak planne en bespreek dinge wat die restaurant raak,” verduidelik Emile. “Kom sit. Van hier af kan jy my dophou.”

				“Kan ek nie eerder help nie?” Jeannie sit haar handsak neer en stoot haar trui se moue op.

				“Nie vanaand nie. Maar jy mag bevele skree. Dis wat prinsesse met slawe doen.” Hy haal ’n bottel uit die yskas. “Witwyn oukei? Dis chenin, maar nogal ’n besonderse een.” 

				Jeannie knik. “Dankie, dit sal lekker wees, maar ek dink jy moet die prinses-en-slaaf-ding liewer los.” Sy weet nie of dit die kombuisomgewing is nie, maar sy voel besonder tuis by hom. Wat bitter eienaardig is. Daar is min mense by wie sy werklik tuis voel. Omtrent net Nan, Jo en Sue.

				“Jou wens is my bevel, prinses.” Sy donker oë glinster. Hy skink vir hulle elkeen ’n glas in, maar vir hom minder as vir haar. Asof hy haar agterdog aanvoel, hou hy die twee glase teen die lig en meet die inhoud met ’n spytige klik van die tong. “Ai, die nadele van slawerny. Ek kan nie my oordeelsvermoë benadeel terwyl ek kook nie, nè.”

				Daarna ontspan sy heeltemal. Sy kyk hoe hy met ekonomiese bewegings tussen die koelkas, stoof en werkoppervlak beweeg. Sy luister hoe hy verduidelik hy het reeds die voorbereiding van die pampoenblomsop gedoen. 

				Die geur van gebraaide uie vul die lug en toe dié gesoteer is, voeg hy blokkies pampoen by en roerbraai dit vir ’n minuut of twee. Gekapte seldery, suurlemoensap, heuning, seesout en rooipeper volg en daarna flardetjies pampoenblomme wat uitmekaar geskeur is. Net die gekapte pietersielie bly op die snybord oor nadat hy groenteaftreksel uit ’n maatbeker bygevoeg het. 

				“So ja,” sê hy toe hy die deksel op die kastrol sit en die gasplaat se temperatuur verstel het. “Dit sal so twintig minute neem en teen daardie tyd sal die kapokaartappels wat ek met geraniums gaan opkikker gereed wees. Die daglelie-en-zucchini-roerbraai sal ek maak wanneer ons daarna voel. Ek het alles daarvoor al gekap en gereed.”

				“Wat is die bestanddele?”

				Hy rits die lys af terwyl hy die saggekookte aartappels saam met botter fynmaak, melk byvoeg en deurmeng en met sout, swartpeper, kaneel en suurlemoensap geur voor hy ’n handvol ligpers blomme byvoeg en ook deurroer.

				“Rose-scented geranium?” vra sy.

				Hy knik. “Ek dood oor die geur daarvan.”

				“Ek ook.” Sy neem nog ’n slukkie wyn en asem mymerend die kosgeure in. “Dis soveel skoner, varser ... So anders as Franse kookkuns. Ek hou nie van al die souse en room en dinge nie. Dis ... Ek weet nie, te ryk, te pretensieus.”

				Emile lag, sit die kapokaartappels op ’n warmskinkbord en kom sit oorkant haar. “My ma sal sommer baie daarvan hou om dit te hoor.”

				“Is jy en jou ma na aan mekaar?”

				Hy knik en sluk eers van sy wyn. “Jy kan maar sê ek is ’n mommy’s boy. Ek het my pa nooit geken nie. Hy is dood toe die fundamentalistiese Moslems Mubarak se regering wou omverwerp en jag gemaak het op staatsamptenare, Koptiese Christene en toeriste.”

				Jeannie se oë rek.

				“Geskok dat ek ’n Egiptenaar is?” vra hy met ’n glimlag wat net ’n klein bietjie onseker lyk.

				Sy moes seker geraai het. Flower of Aphrodite. Die muurskilderye. “Nee, nie geskok nie, net verras. Ek het nog nooit ’n Egiptenaar ontmoet nie.”

				“My pa was ’n Suid-Afrikaner op ’n sakebesoek aan Egipte toe hy my ma ontmoet het. Sy was ’n kok in ’n restaurant naby die hotel waar hy gebly het. Hy was so mal oor die kos dat hy aangedring het om die kok te ontmoet. Liefde met die eerste oogopslag en al daardie dinge. Ek is nege maande later gebore. My ma het gedink dit was vir hom net ’n vakansieromanse en het hom nie laat weet sy verwag nie. My pa het egter twee jaar later uitgevind, teruggekom en aangedring om met my ma te trou. Hy was selfs bereid om in Egipte te gaan bly as my ma sou weier om hierheen te kom.

				“Hulle is die besluit gespaar. ’n Paar uur voor hulle troue is hy in ’n Moslem-aanval doodgeskiet. Ons het Suid-Afrika toe gekom aangesien my pa sy testament reeds verander het en Iza sy erfgenaam was. My ma het my Afrikaans grootgemaak al kon sy aanvanklik nie kop of stert van die taal uitmaak nie. My pa was Afrikaans, sien.”

				“Dis so verskriklik tragies en tog ook so romanties. Jou ma moet ’n baie merkwaardige vrou wees.”

				Emile glimlag. “Sy is. Ek is seker julle sal van mekaar hou. Maar ek moet jou waarsku, sy is formidabel as sy die dag lus het.” Hy staan op, gaan roer die sop en adem die geur diep in. “Ek dink dis reg.”

				Jo krap die pikswart verbrande aartappels met ’n glimlag in die asblik, bekyk die kastrol en gooi dit ook agterna. 

				“’n Klein prys om te betaal,” hoor sy Saul agter haar sê en voel sy arms om haar middel gaan. 

				Sy leun teen sy bors terug en maak haar oë toe. “’n Baie klein prys.” Sy draai in sy omhelsing in net toe sy selfoon begin lui.

				“Agge nee,” steun Saul, maar antwoord nietemin. Hy frons effens. “Naand, meneer Verhage, nee, dis in die haak.” Sy oë vlieg na Jo terwyl hy ’n rukkie luister, sy vinger vlugtig voor sy mond hou en die luidsprekerknoppie op sy foon druk.

				“... verstaan van u vader dat u wel erg besig is, maar dalk tog nog ’n projek sal kan aanpak.” Die Afrikaans is sterk gegeur met ’n aksent wat soos Nederlands klink. “Ongelukkig is ek redelik haastig. Sal u dit oorweeg om my môre te ontmoet sodat ons die saak kan bespreek?”

				Jo slaan haar hand voor haar mond terwyl sy luister hoe Saul ’n afspraak maak.

				“O, en meneer Wienand, as ons regkom, sal u dalk oorweeg om ook my seun en my dogter se huise te ontwerp? Ek het vir hulle elkeen ook ’n erf gekoop. Dis my geskenk aan hulle omdat hulle al die jare so hard in my saak gewerk het. Ek kan hulle erwe ook môre vir u gaan wys as dit nie te veel van u tyd in beslag sal neem nie.”

				Teen die tyd dat Saul sy foon doof, moet Jo keer of sy begin ’n riel dans.

				Saul skud sy kop in ongeloof. “Wil jy nou meer.” Hy gryp Jo om die lyf en lig haar hoog die lug in. “Ek het werk, Jo. Ek het werk.” Hy laat sak haar, soen haar lank en deeglik en kyk op sy horlosie. “Gee jy om as ek kantoor toe gaan? Ek wil gaan kyk waar die erwe lê.”

				“Natuurlik nie. Ek bring netnou vir jou snackwiches en ’n slaai en ons kan Cup-a-Soup daarby maak. Dis al waarvoor ek nou krag het.” 

				Saul soen haar op die punt van die neus. “Enige snack is welkom, veral as my eie persoonlike witch dit agter my aandra.” Sy oë raak ernstiger. “Lyk my dit het tog voordele om ’n predikant vir ’n pa te hê. Ek het so ’n idee dominee Gideon het hierdie ding afgebid, Jo.”

				Natuurlik sal vuuropale te doen hê met seksualiteit. Nan klap die boek waarin sy opgelees het ergerlik toe. En met heling van die gees. Hopelik is die boek reg dat dit ook beskerming bied.

				Verder sê dit vuuropale wakker visioene en psigiese reise aan, versterk die geheue en laat herinneringe herlewe. Dit beskerm die draer daarvan se eer en bevorder intuïsie. Die steen kan gebruik word om wense te bewaarheid en ’n bydrae maak tot magiese praktyke. 

				Yeah right, soos hulle in die flieks sê. En sy moet dit waaragtig glo? Wat de hel maak sy hier? Wat de hel het Casper besiel om hom in hierdie soort snert te verdiep? En waarom wil sy eintlik weet wat in Casper Calitz se kop aangegaan het in die vyf en veertig jaar nadat hy hulle verlaat het?

				Nan vryf oor die steen. Dis onteenseglik uitsonderlik mooi. Sy weet dis bloot ’n stuk waterhoudende silika, meesal met stukkies yster en aluminium daarin vasgevang, en tog is daar iets betowerends daaraan. Asof dit ’n lewe van sy eie het. ’n Karmosynsiel ook daarin vasgevang is.

				“Ek dink nie ek het al ooit so lekker geëet nie,” bieg Jeannie toe sy die glasbakkie wegskuif waarin Emile die peer-en-bergtee-nagereg bedien het. 

				Emile glimlag van oor tot oor. “Ek is bly.”

				“Maar vanaand se kos smaak anders as nou die aand s’n. Dié was ook baie lekker, maar daar was meer speserye in.”

				“My ma hou van pikante kos. My weergawe is vir haar effens smaakloos.”

				“Maar dit is nie! Dis juis so geurig, so delikaat so ... wonderlik.”

				Emile haal sy skouers op. “So verskil ons maar almal. Maar dis hoekom sy my voorlopig net as kombuishandlanger of kelner hier wil gebruik. Eendag, sê sy, sal ek my beurt kry. Dis nou as ek aan al haar standaarde en voorwaardes voldoen.” Emile gee ’n suggie. “En dis haar goeie reg. Sy het ’n dawerende sukses van hierdie restaurant gemaak al het almal haar uitgelag toe sy gesê het sy wil met blomme kook.”

				“Is dit ’n Egiptiese ding?”

				Emile skud sy kop. “Daar is Egiptiese invloede, maar my ma het haar eie styl ontwikkel.”

				“Dis wat ek ook wil doen. My eie merk maak. Ek het ’n horde kookboeke en ander boeke by my oupa geërf en as ek net sien wat alles gedoen kan word, slaan dit my asem weg. En daar is die medisinale en ander aspekte van blomme en kruie ook. Dink net as mens ’n restaurant kan hê waar jy kos kan kook na gelang van mense se persoonlikhede. As die stoere boer wat vies is omdat sy vrou hom daarheen gesleep het, net ’n bietjie laventel inkry, bedaar hy. Gee vir hom ’n titseltjie anys en ’n paar pansies in sy volgende dis en weg is die sooibrand waarmee hy altyd in restaurante sukkel.”

				Emile begin lag. “En as jy sien daar is ’n vrou wat vaal om die kiewe lyk ná die geboorte van haar babatjie, sit jy vir haar ’n bietjie lusern in haar roerbraai en weg is die post-natal blues.”

				“Ek is ernstig,” wip Jeannie haar.

				“Ek ook. Hoekom dink jy het ek vanaand pampoenblomme gebruik? Jy het nou die aand in een stadium so depressed gelyk en ...?” Hy lig sy wenkbroue.

				“En pampoenblomme het antidepressiewe eienskappe,” voltooi sy die sin.

				Hy klap sy hande. “Tien uit tien.” Hy raak weer ernstig. “Jy weet natuurlik dis nie heeltemal so maklik nie?”

				“Natuurlik nie, dis net die idee daaragter. Dis waaroor ek nou al maande droom.”

				“En waar wil jy jou restaurant oopmaak terwyl ons nou droom?”

				“Maanschijnbaai. In my oupa se plek wat my ma restoureer. Dit sal perfek wees. Dis op die see. En Sue, die blonde een van nou die aand, weet alles van kruietuine en dinge af. Haar kruietuin agter die kasarm kom al reeds wonderbaarlik aan. Sy is skoon begeester. En my ma het restaurantinterieurs gedoen voor sy die kasarm begin verbou het.”

				“En ek kan jou vennoot word,” droom Emile lustig saam.

				Jeannie lag. “Net as jy geld het om jou te kan inkoop. Want dis waar die knoop lê. Buitendien, hoekom sou jy wou? Jy sit hier met jou stêre in die botter.”

				Hy kyk haar ’n oomblik stil aan. “My ma wil my nie eintlik nou al hier hê nie; sy is te jonk vir aftree. Maar sy wil ook nie hê ek moet intussen by ’n ander restaurant gaan werk en ons geheime verklap nie. En al vertrou sy my so min of meer as sjef, vertrou sy my besigheidsin glad nie, dus is my eie restaurant ook uit. En ek moet erken, admin is nie my sterk punt nie en ek stel ook nie daarin belang nie.”

				“Ek ook nie. Maar Nan, dis nou my ouma, is ’n rekenmeester en belastingkundige. Ek het nog altyd gehoop sy sal my restaurant se admin vir my doen. Dis eintlik asof ons familie aanmekaargesit is met die spesifieke doel dat ek my restaurant oopmaak. Al wat ons kortkom, is geld. Baaaaie geld.”

				“Ek het nie geld nie.” Emile leun vooroor asof hy ’n geheim wil verklap. Die kuiltjies speel in sy wange. “Maar my ma het geld. Baaaaaie geld.” Hy versomber weer. “Maar sy is moeilik. En sy het baie vaste oortuigings oor baie dinge.”

				Emile kyk vlugtig na die muurhorlosie. “En daarvan gepraat. Sy het aangedring om jou te ontmoet.”

				“Maar dis al amper tienuur,” keer Jeannie. “En ons moet nog opruim.”

				“My ma gaan slaap nooit voor twaalf nie. En ek sal môreoggend vroeg kom opruim. Ons bedien nie ontbyt nie.”

				“Bly sy ver hiervandaan?” probeer Jeannie verskonings soek. 

				“’n Stel trappe ver. Ons woonstel is bokant die restaurant.”

				Penthouse is nader aan die waarheid, dink Jeannie toe hulle aan die bopunt van die trap kom en deur ’n traliehek ’n dofverligte daktuin met ’n lieflike uitsig op Tafelberg binnestap.

				“My ma noem onse berg haar platkoppiramide,” grinnik Emile. Hy stoot ’n deur, ryklik met houtsneewerk versier, oop. 

				Al was Jeannie nog nooit in Egipte nie, voel dit asof sy pas daar beland het. Die ingangsportaal is ruim en word oorheers deur ’n beeld wat in ’n borrelende fontein staan.

				“Aphrodite,” verduidelik Emile, “die godin van liefde en vrugbaarheid wat ook met die maan en see geassosieer word. Maar Aphrodito is ook die dorpie in Bo-Egipte waar my ma se mense vandaan kom.”

				“Emile?” Die vrouestem is ryk en melodieus.

				“Dis ek, Mamá, en Jeannie.” Hy wink met sy kop en Jeannie volg hom tot in ’n ornate sitkamer waar omtrent elke ding verguld is. En daar is baie dinge.

				Om die een of ander rede het Jeannie gedink Emile se ma sal ’n groot, statige vrou wees. Toe sy uit die dieprooi troonagtige stoel opstaan, is sy egter korter as Jeannie en net ’n bietjie voller van lyf. Haar amandelvormige oë, die kleur van antieke goud en met kohl geaksentueer, val Jeannie eerste op; toe haar aristokratiese hawiksneus. Haar hare is pikswart, baie steil en in ’n bob met ’n reguit kuif gesny. In haar swart langbroek en tuniek wat sag om haar lyf gedrapeer is, en met haar silwer toonsandale, lyk sy asof sy uit ’n Egiptiese muurskildery gestap het.

				“Jeannie.” Sy hou haar hand uit. Haar vingernaels is kort, en nes haar toonnaels, is dit ’n donker pruimkleur geverf. “Jy noem my Iza.” Haar handdruk is besonder ferm.

				“Aangename kennis, Iza,” prewel Jeannie.

				“Emile, espresso.” Iza gaan sit weer en beduie na ’n kleiner maar ewe ornate stoel. “Sit, Jeannie.”

				Jeannie gehoorsaam, maar voel baie ongemaklik toe Emile deur ’n turkoois kralegordyn verdwyn.

				“Emile hou van jou.” Jeannie moet mooi luister al gebruik Iza kort sinne. Haar uitspraak val vreemd op die oor.

				“Ons ken mekaar nog nie eintlik nie.” Jeannie weet nie hoekom sy voel asof sy op verdediging is nie.

				“Ek weet. Jy leer vir sjef. By Moira Moreau.”

				Jeannie knik.

				“Kom jy van goeie familie?”

				Hoe op aarde antwoord sy dit? Natuurlik dink sy haar familie is die beste in die wêreld, maar wat sal Iza se opinie wees as sy hoor hulle word die Calitz-slette genoem? “Ek is baie lief vir my familie. Vir my is hulle wonderlik. Ons is baie geheg aan mekaar.”

				Iza se wenkbroue lig baie effentjies, asof sy aangenaam verras is. “Dinsdag. By die restaurant. Jou ma en tante?”

				Jeannie knik.

				“Jou pa?”

				“My ma is geskei.” Jeannie onderdruk haar irritasie. Sy is regtig nie lus vir ’n inkwisisie van hierdie wildvreemde vrou nie.

				“Jou pa?” dring Iza ietwat ongeduldig aan.

				Hy ook, is Jeannie lus om te sê, maar haal net haar skouers op. “Ek onthou nie veel van hom nie.” Behalwe dat hy my ma belieg en bedrieg het, gemaak het asof hy siek is en haar emosioneel afgepers het. En dat hy nie al sy varkies op hok het nie.

				“Emile se pa was wonderlike man.” Sy sug effens. “Emile nie so sterk soos hy. Maar Emile goeie kind. Hoe sê julle? Punt van my hart. Jy maak hom nie seer.”

				Jeannie sug stilweg van verligting toe Emile met ’n skinkbord binnekom.

				Dit keer Iza nie om nog ’n vraag af te vuur nie: “Julle Christene?”

				“Hulle is gewis nie Moslems nie, Mamá, en dis al wat belangrik is,” red Emile haar van ’n antwoord en sit die skinkbord met die koffiekoppietjies en ’n bordjie soetgoed neer op die koffietafel wat met goudblad en perlemoen ingelê is. 

				“Ons behoort aan die Ortodokse Koptiese Kerk en my ma voel baie sterk oor haar Christenskap,” verduidelik hy terwyl hy sy ma bedien.

				Jeannie het geen benul wat Kopties beteken nie, maar knik.

				“Emile se pa vermoor deur Moslems,” vul Iza aan. “Fanaties.”

				“Ek het Jeannie vertel, Mamá.”

				“Julle lekker geëet?” verander Iza gelukkig die onderwerp.

				Daarna is dit makliker om met haar te gesels, soos dit altyd vir Jeannie is wanneer kos die onderwerp is.

				“Jy moet jou nie te veel aan my ma steur nie,” sê Emile toe hy haar ’n rukkie later by die Uno afsien. “Sy het baie sterk opinies en vaste idees, maar sy is ’n goeie mens.”

				“Ek is seker haar byt is erger as haar blaf,” probeer sy haar skeptisisme agter humor versluier. 

				Emile lag net en druk die deur agter haar toe.

				Jeannie draai die ruit af. “Dankie vir die heerlike ete, Emile. Dit was ’n ... interessante aand.”

				“Ek hoop ons kan weer so maak?”

				Die eerste deel van die aand sal sy graag wil herhaal, maar Jeannie is nie so seker van die laaste deel nie. Die vrou wat daar bo in haar Egiptiese paleisie sit, gee haar die bewerasie. “Ons raak nou baie besig by die sjefskool. Die eksamen is op hande.”

				Emile se lippe is sag toe hy binnetoe leun en haar liggies soen. “Jy besef dit dalk nie, maar Mamá hou van jou. Sommer baie. Ek bel jou binnekort.”

				Teen die tyd dat sy by die anneks stilhou, het Jeannie besluit sy is te moeg om verder te pieker oor dié nuwe wending in haar lewe. Al wat sy weet, is dat Emile se kookkuns en hulle gesprek oor kruie haar op die regte pad gesit het. Sy weet presies wat sy met haar restaurant beoog. Wanneer dié ook al oor haar pad gaan kom.

				Donderdag 20 Oktober, ’n maand later 

				Oktober mag dalk die mooiste maand in die noordelike provinsies wees, maar vanjaar behandel die lente die Kaap sleg. Dis asof Augustus en Oktober rolle omgeruil het, dink Jeannie terwyl sy teen die ysige wind inbeur, haar oë op skrefies getrek teen die fyn reën.

				Sy draf by die buitetrap na Iza se dakwoonstel toe op. Die sekuriteitsdeur klik oop oomblikke nadat Jeannie die knoppie gedruk het en sy drafstap deur die daktuin.

				Iza se boodskap was kort en kripties. Kom spreek my, en toe net die tyd en datum. Jeannie hoop nie dit gaan oor Emile nie. Maar waaroor anders? Hulle SMS mekaar en nou en dan bel Emile haar, maar sy was die afgelope klompie weke nog te besig om een van sy uitnodigings te aanvaar. 

				Toe Iza die deur vir Jeannie oopmaak, lyk sy net so eksoties soos die eerste keer.

				“Kom in, kind. Jy seker verkluim,” nooi sy.

				Jeannie vee haar deurweekte tekkies goed af en trek haar sopnat reënbaadjie uit toe sy agterkom die druppels rol daarvan af. Iza neem die baadjie by haar, hang dit aan ’n kapstok en stap voor Jeannie uit.

				“Kom sit.” Iza beduie na een van die ornate stoele. In die kaggel met sy koperbeslag knetter ’n vuur, en die behaaglike hitte laat Jeannie van voor af ril.

				“Emile sê jy werk baie hard.”

				Jeannie knik. “Die sjefkursus is nogal erg intensief.”

				“Ek weet Moira baie streng. Maar jy kelner ook by restaurante?”

				Jeannie druk haar hande onder haar bobene in vir warmte. “Ek moet my eie sakgeld verdien.” Hoekom voel sy al weer op die verdediging?

				“Kelners by Flower kry goeie fooitjies.”

				Sy is nie verbaas nie. Flower of Aphrodite is gewis nie ’n goedkoop eetplek nie. Sue het omtrent gekraam toe sy sien hoeveel net die borrelpype haar gekos het.

				“Volgende Donderdagaand verjaardagpartytjie. Die hele Flower uitgeboek. Vyftigste verjaardag van ryk vrou. Jy kom werk. Ek betaal goed.” Die bedrag wat Iza noem, laat Jeannie se oë rek. “Dis behalwe fooitjies.”

				“Dit sal wonderlik wees, Iza.” En dit sal, maar Jeannie kry al die idee dat daar meer agter skuil.

				“Goed. Maar Emile moet wys hoe Flower-kelners werk. Maandagaand. Hy gee jou klere ook.” Iza staan op. Dis duidelik die gesprek is verby en weier is nie ’n opsie nie.

				Ná die hitte van Iza se sitkamer voel dit nog kouer buite toe Jeannie weer koers kry na die Uno toe. Dis egter nie die oorsaak van die ongemak in haar binneste nie. Sy kan haar kop op ’n blok sit Iza se aanbod het minder met die verjaardagpartytjie te doen as met haar voorwaarde dat Jeannie Maandagaand saam met Emile moet deurbring. Die vraag is net, hoekom? 

				Nan is nie seker of sy die regte ding doen nie, maar gee haar kredietkaart vir Padraic O’Flaherty, die man wat hulle sopas toegespreek het. Die werkswinkel wat hy aanbied in die maak van juweliersware met stene en kristalle klink interessant. Maar nog ’n kursus?

				Nog ses weke in Ierland? Eintlik het sy oorweeg om huis toe te gaan voor die Kersseisoen vlugpryse die hoogte in laat skiet. Sy het nou wel gesê sy gaan ’n jaar wegbly, maar sy verlang en sy weet nie of sy kans sien vir ’n Kersfees sonder haar meisiekinders nie. En aangesien die nuwe kursus die vyftiende Desember eindig, sal sy nie meer teen ’n redelike prys by die huis kan kom nie.

				Tog klink dit na net die regte kursus vir haar. Die stene word glo op verskillende maniere aan standaardmonterings geheg. Dis dus nie ’n volwaardige juwelierskursus nie. Dit klink lekker maklik en sy sal goed vir die Hiërofant kan maak.

				Daar is dus darem ’n praktiese oorweging vir hierdie besluit van haar. Nie die vreemde gedrongenheid – wat sy nou nog nie kon verklaar nie – waarmee sy toe tog Margaret se kursus voltooi het nie.

				Nan weet tot nou toe nie wat haar laat besluit het om met daardie kursus vol te hou nie. Miskien het die vuuropaal kragte op haar uitgeoefen, miskien was dit net haar nuuskierigheid wat die oorhand gekry het, of dalk was dit die snaakse aantrekkingskrag wat Amethyst vir haar het. Margaret se dogtertjie het diep in haar hart gekruip en sy weet die gevoel is wederkerig. 

				Daar het omtrent nie ’n dag verbygegaan dat Amethyst haar nie ná klas ingewag en met haar daaglikse dingetjies vermaak het nie. Dit het hulle gewoonte geword om by die koffiewinkel naby die lesingsaal iets te gaan drink terwyl hulle wag tot Margaret opgepak het en gereed was om terug te gaan na die kothuis waar sy vir die duur van die kursus gebly het. Selfs nou, nadat Margaret en Amethyst terug is na hulle tuisdorp waar Margaret se praktyk ook is, kry sy gereeld boodskappies wat Amethyst van haar ma se foon af vir haar Nan-Gran stuur.

				Dis ook hoe sy weet Seamus het klaarblyklik sy demone besweer en ná sy “silent retreat” weer by Margaret aangesluit. Gelukkig was dit toe Margaret se kursus afgehandel was en het Nan hom dus nie weer gesien nie.

				Sy is nie spyt sy het enduit gebly nie en ook nie oor die kursus wat daarop gevolg het en wat môre klaarmaak nie. Die afgelope amper drie maande het sy ’n magdom goed ingeneem. Hoeveel sy daarvan sal onthou, weet nugter. Maar dis waarvoor haar aantekeninge en die spul boeke wat sy aangeskaf het daar is. Die feit bly staan, daar het nuwe wêrelde vir haar oopgegaan. Sy voel nog nie op haar gemak met alles nie, maar sy het geleer kompartementaliseer. Die goed wat sin maak aan die een kant, die goed wat in haar oë belaglik is aan die ander kant. En daar is ook ’n kompartement waarin sy die goed stoor waaroor sy nie seker is nie en waarvoor sy haar gemoed oophou voor sy dit een of ander kant toe kan stuur.

				“Die juweliersware is maklik om te maak en so mooi as wat jy besluit dit moet wees,” glimlag Padraic toe hy haar kaart teruggee. “Die lekkerste is dat jy boonop jou Kersgeskenke self kan maak. Afhangende van hoe vinnig jy werk, kan jy heelwat artikels in die ses weke voltooi.”

				En afhangende van hoe vet jou beursie is, dink Nan. Die kristalle en stene is nie goedkoop nie, dis vir seker. Sy glimlag egter net en teken die strokie. 

				“Sien jou Dinsdag die eerste November.”

				Nan knik. “Ek sal hier wees.” Nou hoop sy net sy kan die kothuis langer huur, maar gelukkig is die eienaars êrens op ’n kontrak en glo uitstedig tot volgende jaar. Dit behoort nie ’n probleem te wees nie; nie eens as sy tot die eerste week in Januarie aanbly nie. Miskien sal ’n Kersfees weg van die huis af haar goed doen. En ook as sy ’n rukkie sonder kursusse en dinge hier deurbring. Miskien sal al die nuwe kennis en konsepte uiteindelik behoorlik insink.

				En miskien sal sy Amethyst weer te siene kry. Maar hoe sy dit gaan regkry sonder om Margaret en Seamus te betrek, is nog duister. Sy weet net sy moet die kind sien voor sy teruggaan Suid-Afrika toe. Hoekom, weet sy nie so mooi nie, want dit moet haar verbeelding wees dat Amethyst haar so baie aan Gretha as kind laat dink.

				Maar dis besluite en dinge wat kan wag tot later. Sy wil veral nie pieker oor die moontlike redes agter haar uitstellery om huis toe te gaan nie. 

				Alle hel breek los toe Rochelle, Moira se witbroodjie, Vrydagoggend op die nippertjie laat weet sy het voedselvergiftiging opgedoen. En dit juis op die dag wat hulle in ’n kompetisie teen ’n ander sjefskool moet kook. Dis veral ’n ramp omdat Rochelle boonop die leier van die span sou wees.

				Moira staan soos ’n wraakengel voor hulle. 

				“En raai wat het die arme Rochelle geëet?” sis sy. 

				’n Doodse stilte heers in die toetskombuis.

				“’n Stuk Mediterreense vispastei wat een van julle haar gister laat proe het.”

				’n Klip tref Jeannie se maag. Moira se blik pen haar vas. “Waarom, m’mselle Calitz? Kon jy nie verduur dat sy ’n bekwamer kok as jy is nie? Of was dit omdat jy weer nie gekies is as die spanleier nie?”

				Die klip word ’n rots. Jeannie kan Moira net sprakeloos aanstaar. Rochelle het van die vispastei geproe en toe ’n stuk in haar bord geskep al het sy die res afgeraai om daarvan te neem omdat dit glo soutloos en oninteressant was. Maar Jeannie het self ook daarvan geëet en niks oorgekom nie.

				“Antwoord my!” weergalm Moira se stem deur die kombuis. 

				Jeannie kan nie ’n woord uitkry nie, skud net haar kop aanhoudend.

				Die bussie van die ander sjefskool wat buite stilhou, red Jeannie tydelik.

				“Jy kom spreek my ná die tyd. Gordon, jy sal die span lei. En julle sal my nié in die skande steek nie, verstaan julle my baie mooi?” Moira gee elkeen om die beurt ’n waarskuwende kyk voor sy haar hare agtertoe skud en met ’n glimlag so vals soos ’n politikus se beloftes die bussie tegemoetstap.

				“Oukei. Kom ons vergeet nou daarvan,” gee Gordon opdrag en vervolg met ’n string aanpassings oor hoe hulle met een spanlid minder te werk moet gaan om ’n vyfgangmaaltyd binne vyf uur voor te sit en die ander span boonop te klop.

				Dis vieruur voor die kombuise weer opgeruim is. Ná al die drama het hulle natuurlik nie ’n kat se kans gestaan teen die ander groep nie. Al het hulle darem nie te sleg gevaar nie, bestaan daar net twee woorde in Moira se woordeskat. Wen en verloor. En verloor is ’n vloekwoord.

				“Ek was onder die indruk ek het jou opdrag gegee om my te kom spreek direk ná die kompetisie, as mens julle power poging so iets kan noem,” sny Moira se stem deur Jeannie.

				“Jammer, madame Moreau, ek was nou net op pad. Ons het opgeruim en ...”

				“Jy mors my tyd. En my tyd is vir my kosbaar. Kom jy kantoor toe of handel ons die saak sommer hier af?”

				Jeannie kyk vlugtig oor haar skouer. Die res van die span het versteen waar hulle ook vir oulaas seker maak alles is reg en skoon. “Ek kom kantoor toe.” Jeannie kan haar net indink hoe dit sal voel om voor die res ingelig te word dat sy uitgeskop is.

				“Madame Moreau?” Gordon se adamsappel speel klimtol in sy keel. Sy blik vlieg tussen Jeannie en Moira rond soos ’n voël wat sitplek soek in ’n storm, voor hy vlugtig na die res van die span kyk.

				“Ja, Gordon?”

				Gordon kyk weer na Jeannie. Iets van dieselfde paniek wat hom halfpad deur die kompetisie beetgepak het, skemer weer deur. Dié keer kan Jeannie nie die werk ’n rukkie uit sy hande neem en dit vir hom makliker maak soos toe nie. Sy het geen idee wat hom nou so beangs maak nie. 

				“Rochelle het nie voedselvergiftiging nie, sy’t ’n hangover.” Hy rammel die woorde af asof hy nie gou genoeg daarvan ontslae kan raak nie. Asof dit êrens ’n proppie laat uitskiet het, vervolg hy: “Ek ook, en as dit nie vir Jeannie was nie, het ons nie net verloor nie, ek sou ’n totale gemors gemaak het van die frikassee. Sy het dit gered.”

				Moira word eers bleek voor daar vlamme in haar wange opslaan. Sy kyk die res van die span een-een deur. Een na die ander laat sak hulle hul oë. Haar blik steek op Jeannie vas. “Ek neem aan jy het nie saam met die spul gaan fuif nie en dis hoekom jy nie besef het wat aangaan nie?”

				Jeannie sluk net. Gordon kon hom die moeite gespaar het. Die enigste verskil wat sy biegsessie gaan maak, is dat hulle nou almal in die moeilikheid is pleks van net sy. En dit beteken dat sy nog meer van ’n randeier gaan word as wat sy was. Dis te sê as sy nie in elk geval geskors word nie. Die vraag is waarom Rochelle die vispastei wat almal weet Jeannie voorberei het, die skuld gegee het. Die antwoord is egter voor die hand liggend. Dis juis omdat sy die outsider is. 

				“En ek neem aan julle sou almal hieroor stilgebly het as Gordon se gewete hom nie gepla het nie?” Moira se stem is sag maar plofbaar.

				Die stilte druis in die kombuis.

				“Julle sal almal Maandagoggend stiptelik negeuur in my kantoor wees. Enigeen wat nie opdaag nie of laat is, hoef nie die moeite doen om my te groet nie. Jy kan maar net stilweg vertrek.” Daarmee draai sy op haar hakke om en marsjeer uit.

				“Moes jy nou waaragtig jou groot bek gaan staan en rek het?” kom die eerste aanval op Gordon en die volgende oomblik spring almal aanmekaar.

				Jeannie gryp net haar goed en verkas. 

				“Dis in elk geval net ’n kwessie van tyd voor Moira daai stupid freak uitgooi!” hoor sy een van die meisies uitroep voor sy buite hoorafstand kom. 

				Sy is reg, dink Jeannie, ek ís ’n freak. 

				Sy pas nêrens in nie. Behalwe by haar ma, ouma en tante, en dit waarskynlik ook maar net omdat hulle ook bleddie freaks is.

				Die naweek gaan vir Jeannie in ’n waas verby. Sy doen ’n paar skofte by restaurante, maar sy is op autopilot. 

				Sondagmiddag toe Emile bel om te bevestig dat sy Maandagaand Flower toe kom, is haar senuwees so gaar dat sy die hele petalje aan hom uitblaker. Toe sy aflui, voel dit vir die eerste keer asof sy weer deel is van die werklikheid.

				Maandagoggend wag die res van die kookspan reeds in die gang voor Moira se toe deur, wat skielik besonder onverbiddelik lyk. Hulle gesigsuitdrukkings wissel van broeiend tot angsbevange en dis net Gordon wat sy kop in ’n stilswyende groet knik. Rochelle is nêrens te sien nie. 

				Dit voel soos ’n ewigheid voor die deur presies om negeuur oopgaan. Moira se gesig verklap minder as ’n sfinks s’n.

				“Gordon,” is al wat sy sê. Die deur klap harder as wat nodig is agter hom toe.

				“O, shit,” fluister een van die ander meisies.

				Jeannie sekondeer heimlik. Dit sou erg genoeg gewees het as hulle Moira as groep moes aandurf. Om haar alleen in die oë te moet kyk, is ’n nagmerriegedagte.

				Gordon is bleek toe hy ’n eeue lange kwartier later uitkom. Toe een van die meisies vra wat gebeur het, skud hy net sy kop voor hy buitetoe stap.

				Die res gaan vinniger, maar dis amper tienuur toe die laaste een in trane uitkom. Jeannie bly alleen in die gang agter en trek haar asem diep in toe Moira haar inroep.

				“Sit,” is al antwoord wat Jeannie op haar groet kry.

				Jeannie gehoorsaam en druk haar hande tussen haar knieë vas.

				“M’mselle Calitz.” Moira skud haar kop en kyk haar stil aan.

				“Ek is jammer, Madame,” kry Jeannie dit uiteindelik uit toe die spanning vir haar te veel raak.

				Moira se wenkbroue maak sarkastiese koepeltjies bokant haar donker oë. “En waaroor is jy jammer?”

				“Madame was reg. Ek is nie goed met spanwerk nie. Ek probeer, maar ek kry dit nie reg nie.”

				Moira knik nadenkend terwyl sy eentonig met haar pen se punt op die lessenaar tik. “Ek is bly jy sien dit in. Die vraag is of jy besef hoe dit jou loopbaan as sjef benadeel.” Moira staan op, draai haar rug op Jeannie en gaan staan voor die venster. 

				Die stilte is ondraaglik. Ek gaan waaragtig geskors word, sink dit vir die eerste keer werklik by Jeannie in. Al Jo se geld is in die water gegooi. Geld wat in Jo se droom kon ingegaan het, maar wat sy afgestaan het sodat Jeannie haar droom kan vervul.

				Jeannie ruk van die skrik toe Moira omdraai en haar arms oor haar gul boesem vou. “Daar is net een oplossing hiervoor. Ek vermoed jy is beter met opdragte uitdeel as ontvang en jy dink ten minste op jou voete. Dis nou as ek Gordon kan glo oor wat Vrydag gebeur het. Daarom sal jy die spanleier wees tot die einde van die jaar. Maar as jy een voetjie verkeerd sit, Jeannie, net een, is dit die einde en volg jy Rochelle se paadjie. Reguit huis toe.”

				Jeannie kan haar ’n ruk lank net ongelowig aankyk. Eerstens omdat Moira waaragtig een van haar witbroodjies geskors het en tweedens omdat sy nie nou al dieselfde paadjie hoef te volg nie. Om boonop tot spanleier bevorder te word ... Dis ondenkbaar. Dit beteken ook sy gaan nou nog ongewilder wees as voorheen. As dit enigsins moontlik is. “En Gordon?” vra sy met ’n stem wat soos ’n spookhuisdeur kraak.

				“Dit sal afhang van hoe hy hom die res van die jaar gedra.”

				Jeannie staan met ’n onderdrukte sug op, maar Moira beduie vir haar om weer te sit. “Daar is een voorwaarde waarop ek jou die leier maak pleks van skors, Jeannie. Jy sorg dat ons tot en met die einde van die jaar nie ’n enkele kookkompetisie verloor nie. En ek bedoel letterlik nie een nie. As jy dit nie regkry nie, sal dit nie eens help as Iza Pasha vir jou in die bres tree nie.” 

				Haar ore begin sing. “Iza?”

				“Sy het my gisteraand gebel. My aangeraai om jou eerder te laat lei. Gesê sy vermoed jou probleem is ’n te sterk gevoel van individualisme. En ons almal weet dit kan mens of maak of breek. Vir Iza het dit die uitsonderlike kok gemaak wat sy is. Ons sal maar moet sien wat jy daarmee gaan aanvang.” Moira gaan sit agter haar lessenaar. “Trek die deur agter jou toe.” En daarmee begin sy doodluiters op haar rekenaar werk asof Jeannie nie bestaan nie.

				“Ek is so diep in die skuld by jou ma,” sê Jeannie toe Emile vir hulle ’n glas wyn inskink nadat hy haar touwys gemaak het met Iza se bedieningsprosedure en vereistes, en hulle vir haar ’n stel gekry het van die Egiptiese klere wat die kelnerinne dra. Sy het hom tussendeur net vlugtig ingelig oor die sessie met Moira, maar dit was duidelik dat hy reeds op die hoogte van sake was.

				Emile grinnik. “Mamá sou Moira nie gebel het as sy nié wou gehad het jy moet diep in die skuld voel nie.” 

				Die gedagte maak Jeannie benoud. “Maar hoekom? Wat kan ek doen om te vergoed daarvoor? Wat baat dit Iza dat ek in die skuld is by haar?”

				Daar is iets ontwykends in Emile se oë. “Iza Pasha se weë is duister.” Hy glimlag, maar Jeannie kan sien dis ’n doelbewuste poging. “Kom ons vergeet nou van my ma.”

				“Oukei, maar sê net eers vir my hoe hulle mekaar ken? Jou ma en Moira.”

				“Hulle behoort aan dieselfde organisasies en goed. Die twee verskil soms hewig oor dinge, maar hulle het respek vir mekaar se werk en opinies.”

				“Ek waardeer dit baie dat Iza vir my in die bres getree het, maar miskien sou dit beter gewees het as Moira eerder haar eie kop gevolg het.” Jeannie kyk Emile vertwyfeld aan.

				“Dan was jy uitgeskop, Jeannie. Vergeet nou daarvan. Raai wat het ek in die hande gekry?”

				“Sê?”

				“Dis nou wel gepreserveer, maar ...” Hy staan op en gaan haal ’n kleinerige bottel wat regstaan op sy werkbank. “Tra-la-la-la!” Hy hou die flessie na haar toe uit om te kan sien.

				Jeannie trek haar asem in. “Swart truffels?” Sover sy weet, is die goed duurder as goud.

				“’n Vriend van my ma het dit hier aangebring en Iza het gesê ons kan dit vanaand gebruik. Ek het die hele spyskaart rondom dit uitgewerk. Soos jy seker weet, is truffels die koning in enige gereg en moet die res van die bestanddele daarvoor buig. Dis wat ek beplan ...”

				Terwyl Jeannie na Emile se opgewonde verduideliking luister, begin sy effens ontspan. Sy gaan staan later by hom, kyk hoe hy bedrewe te werk gaan, vra vrae en maak voorstelle. Kort voor lank voel dit asof die gesprek met Moira eeue gelede plaasgevind het. Maar ver op die agtergrond bly een gedagte haar tog pla. Wat voer Iza in die mou? Want ’n blote vriendskapsgebaar of random act of kindness was dit nie. Dit kan sy aanvoel asof dit uit klip gekap is.

				Dinsdag 1 November

				Al Nan se vertwyfeling oor die juwelierskursus is daarmee heen toe sy die aand ná die eerste dag by die kothuis aankom. Waar die ander drie kursusse haar intellektueel gestimuleer het, en dikwels haar kop suf gemaak of haar vertwyfeld gelaat het, is hierdie een suiwer pret. Haar hande is nog maar dom met die knypertjies en tangetjies, maar dit sal wel met oefening regkom. Padraic se lekker sin vir humor gee aan die kursus ’n gesellige atmosfeer en sy vrou se geduld met hulle, is van Job-gehalte.

				Sy tel die pos wat deur die gleuf geskuif is op en sluit die deur agter haar. Terwyl sy vir die ketel wag om te kook, blaai sy vlugtig deur die posstukke. Dis gewoonlik prulpos of pos vir die eienaars en hierdie keer is geen uitsondering nie. Een koevert het egter haar naam op, met die hand geskryf en sonder posseël of -stempel. Wat net kan beteken dis persoonlik afgelewer.

				Sy skink haar koffie in en maak die elektriese kaggel brand voor sy die koevert oopskeur. Bo-aan die brief is ’n gedrukte adres in Kildare. Nan frons. Kildare? Sy verbeel haar dis ’n dorpie so twee honderd kilometer van hierdie gehuggie af. 

				Die brief is in dieselfde bewerige handskrif as haar naam op die koevert, maar is redelik maklik leesbaar.

				October, 31st

				Dear Ms Calitz

				This letter will find you thanks to a kind friend who undertook to deliver it to you as he was on his way to the Connemara region.

				A conversation with Margaret O’Reilly refers. 

				If your father was Casper Calitz from South Africa and you would like to know more about him, you might wish to meet with me. 

				In 1989, shortly after his wife died, Casper became a neophyte in my chapter of The Order of Brigit. He was a remarkable man. 

				Should you wish so, you may meet me on December 22nd for the celebration of the winter solstice. You do not need to confirm as I will not be communicating or receive communication as from tonight at midnight when Samhain commences till daybreak on the solstice. You can just arrive at the Kildare address as per the letterhead and follow the directions from there (sketch below). Preferably try and be at the spot marked with X at least half an hour before midday.

				As I will soon be joining the Delightful Plain, I hope you will choose to do so.

				May Brigit’s favour be with you.

				Finn MacCool

				Nan lees die brief ’n paar keer deur voor sy terugsit en haar oë toemaak. Sy het nog nooit gehoor van The Order of Brigit nie, maar sy weet darem uit haar opleeswerk oor Ierland daar is ’n Brigit en ’n Brigid. Die eerste verwys gewoonlik na ’n paganistiese godin of ’n ding uit Keltiese tye, en die tweede was ’n non en ’n heilige ongeveer in die jaar 500. 

				Samhain, weet sy, is die einde van die noordelike halfrond se somer en ’n heksesabbat, die dag wat in Amerika en elders bekend staan as Halloween. En Seamus het in hulle gesprekke ’n paar keer na die Delightful Plain verwys. Toe sy hom daarna uitgevra het, het hy verduidelik dis die Kelte se weergawe van die hemel, waarvandaan hulle geglo het hulle kan transmigreer. Wat weer iets soos reïnkarnasie is. 

				Uit sy skrif en ook die verwysing na sy dood wat naderkom, lei sy af Finn MacCool is ’n ou man. Sou hy dalk kens wees?

				Hoe ook al, sy sal moet besluit of sy met die wintersonstilstand hierdie ouman wil gaan ontmoet om uit te vind wat op aarde haar pa in vermoedelik ’n druïdeorde maar feitlik vir seker ’n paganistiese orde gemaak het.

				Dis byna te veel om in te neem. Gelukkig het sy amper twee maande om te besluit. 

				

			

		

	
		
			
				Tien

				TIEN

				Vrydag 16 Desember

				Die kasarm staan nog steeds tussen steiers toe Jeannie op Versoeningsdag vir die eerste keer sedert Augustus daar aankom, maar sy kan sien daar is met rasse skrede gevorder. Die torings het elkeen, aan sowel die see- as die binnelandkant, twee ietwat koddige balkonnetjies ryker geword en Riekie het al begin met die trencadiswerk aan die buitemure. 

				Die bouers het gister hulle laaste dag vir die jaar gewerk en dis snaaks om nie op ’n gewoel af te kom nie.

				Binne slaan die gange waar die mosaïekwerk op die vloere nou voltooi is, haar asem weg. Dit lyk asof mens deur ’n kaleidoskoop kyk. Sy kan haar net indink hoe dit gaan lyk wanneer die seile voor die erkers af is en die lig daardeur op die mosaïek gaan val.

				“Hallo?” roep sy en sit haar sleutels en handsak op die reuse- ronde tafel neer.

				“Jeannie!” Jo kom met ’n gilletjie teen die wenteltrap afgestorm. “Ek het vir jou gaan blomme neersit,” verduidelik sy en slaan haar arms om Jeannie se lyf. “Ag, ek het so na jou verlang. Ons het jou nie so vroeg verwag nie. Het jy darem jou hele pakkaas in die Uno gekry?”

				“Hallo, Ma.” Jeannie trek die geur wat so eie aan Jo is diep in. “Ek het net so verlang.” Die laaste keer wat sy Jo en Sue gesien het, was middel November toe Sue ’n vergadering in die Kaap bygewoon en Jo saamgekom het. Sue moes hoor die meenthuisontwikkelings waarvan sy die tuine sou gedoen het, is van die baan, maar snaaks genoeg het dit nie gelyk asof dit haar ontstel nie. Seker lekker om ’n ryk lover te hê, het Jeannie nog gedink, maar toe besef dis waarskynlik omdat Sue nou nie vir ’n lang ruk in die Kaap sal hoef te bly, weg van Zach af nie.

				“Hoor ek die girl wat haar eerste jaar met vlieënde vaandels geslaag het se stem?” kom Sue ook aangedwarrel. “Die een wat gesorg het dat die kookspan onder haar leiding elke liewe kompetisie gewen het?”

				“En daardeur tien jaar van haar lewensduur ingeboet het,” lag Jeannie, draai uit Jo se omhelsing in Sue s’n, en toe is Riekie en Saul ook by.

				Net nie Nan nie, dink Jeannie effens hartseer toe hulle na die groetery en geskerts kombuis toe stap waar die tafel kreun onder ’n feesmaal van kouevleis, ’n verskeidenheid kaas, slaaie en vrugte.

				“Die gemeste kalf kom Sondag aan die beurt,” laat Riekie op haar effens asemrige manier hoor. “Dominee Gideon en Donnie kom ook hier eet.”

				“As dit nie vir Riekie was nie, sou ons moes oorleef op gebrande aartappels en snackwiches,” terg Saul, en Jeannie onderskep ’n veelseggende blik tussen hom en Jo. Volgens Jo is Saul ’n ander mens sedert hy aan die huisplanne vir Paul Verhage en dié se kinders werk. Jeannie kan dit sien.

				“Ons het maar elkeen ons eie talente. En kook, soos Jeannie alte goed weet, is definitief nie myne nie,” lag Jo ongeërg. Sy lyk ook meer ontspanne as wat Jeannie haar in jare gesien het. 

				“Hier is Zach ook nou,” sê Sue toe ’n motordeur buite klap.

				Jeannie verstyf. Sy het nie ’n benul wat om van Zach te verwag nie. Sy het hom nog nie weer gesien vandat sy met Ieg uitgemaak het nie.

				Hy lyk sy gewone aantreklike self toe hy glimlaggend binnekom. “Lyk my die verlore dogter het my voorgespring. Hallo, Jeannie, welkom terug.” Hy soengroet haar en gee haar ’n drukkie. En tog is daar iets stywerigs aan sy houding. Hy neem haar wel kwalik dat Ieg weg is, besef sy. 

				“Zachie-baby,” pruil Sue, “kry ek nie ook ’n soen nie?”

				Zach lag en hou sy arms oop. Sue laat haar nie twee maal nooi nie. 

				Jeannie slaak ’n sug van verligting. Ten minste lyk dit nie asof haar en Ieg se dinge enige uitwerking op Sue en Zach se verhouding gehad het nie.

				Nan is al heeldag tranerig. Jeannie se boodskap dat sy veilig in M-Baai aangekom het en op ’n feesmaal getrakteer word, het dit niks beter gemaak nie. Sy moes self daar gewees het. Saam met haar mense spanspek geëet het onder die Afrika-son. Nie colcannon hier in die grou nat en koue Ierland met sy kort dae nie. Nie dat sy iets het teen die boerkool-en-aartappel-dis wat Padraic se vrou vir hulle afskeidsmaal gemaak het nie, maar spanspek ...

				As dit nie was vir daardie brief wat sy vroeg in November ontvang het nie, sou sy die verhoogde onkoste van vlugte dié tyd van die jaar ontsien en môre op pad huis toe gewees het. 

				Sy haal weer die brief uit haar handsak en gaan sit voor die kaggel. Die bewoording ken sy uit haar kop, maar sy lees tog weer die bewerige skrif.

				Vir meer as ’n maand lank ry sy al wipplank hieroor, maar diep in haar hart weet sy dat sy vroeg die oggend van die twee en twintigste Kildare toe gaan ry.

				Ongeduldig druk sy die brief weer terug. Sy gaan staan by die tafel waarop die halssnoer, armbande en oorbelletjies wat sy die afgelope ses weke gemaak het, uitgestal is. Nou nie meesterstukke nie, maar tog mooi. Daar is ’n stelletjie vir elkeen van haar meisiekinders en vir Riekie ook, maar selfs al pos sy dit vandag, sal dit nie betyds vir Kersfees daar wees nie.

				Haar besluit om ’n jaar lank weg te gaan, was ’n onbesonne een. Sy is uitgekuier hier in die vreemde. Sy is nie spyt sy het gekom nie, maar dis nou tyd om huis toe te gaan. En tog kan sy nie Finn MacCool se brief net ignoreer nie. Maar die dag nadat sy by Kildare was, neem sy haar voor, gaan sy haar plek terug bespreek en basta. 

				Toe Jeannie ná die uitgerekte middagete buite kom, trek sy die lug diep in haar longe. Die seelug ruik anders hier as in die Kaap. Meer na mossels. Souter. Meer bevrydend.

				Sy stap hoër op na die waenhuis waarin Sue se pienk Cadillac woon. Klimop begin aan die geel mure lek. Agter die waenhuis het die kruietuin ’n transformasie ondergaan, sien sy verras. Die langwerpige beddings het plek gemaak vir ’n spiraalvormige tuin met ’n verskeidenheid kruie wat Jeannie haar hande letterlik laat saamslaan. In ’n beskutte gedeelte waar die skadu van die waenhuis dit toelaat, is daar ’n vywer met bronkors, en viooltjies wat rondom groei. Selfs Emile sal beïndruk wees.

				Emile-hulle se daktuin, wat sy later gesien het werklik yslik is, is nou wel die grootste voorsiener van die blomme en kruie vir hulle restaurant, maar alles is in potte. Hier ruik mens die aarde, die malsheid, en die klammigheid slaan op uit die grond.

				Sy voel halfskuldig dat sy Iza verdink het van ’n verskuilde agenda. Ná Jeannie haar bedank het dat sy Moira gebel het, het sy nooit eens weer daarna verwys nie. En nadat daardie eerste verjaardagpartytjie goed afgeloop het, het sy Jeannie weer ’n hele paar keer gebel om kelner te speel by groter funksies. 

				Moira se aankondiging dat sy spanleier sou wees, is met minder teenkanting aanvaar as wat Jeannie gedink het. En dit het goed gegaan met hulle span, wat dit algaande makliker gemaak het. Kameraderie is daar nou nie juis tussen haar en haar spangenote nie, maar sy kon agterkom hulle het respek vir haar ontwikkel, al was dit dalk aanvanklik teensinnig. Sy is steeds nie minder van ’n outsider nie, maar dis tog asof sy aanvaar word. Miskien raak mense maar selfs freaks gewoond.

				“Haai, jou ma het gesê ek sal jou dalk hier kry.” 

				“Donnie!” Jeannie swaai om. “Hallo.” Sy soengroet Saul se seun spontaan, maar is spyt toe hy verleë lyk. “Geluk, ek hoor jy’s op die leerlingraad vir die matriekjaar.”

				Hy haal sy skouers op. “My pa was al van graad elf af daarop en hy was onderhoofseun in matriek. Dis maar goed my ouma Esther leef nie meer nie. As my pa haar al teleurgestel het deur nie hoofseun te haal nie, wil ek nie weet wat sy van my sou gedink het nie.”

				“Ag, bog, jy het baie om op trots te wees. Jo sê jy het onderskeidings in rekeningkunde en wiskunde.”

				Hy druk sy hande in sy sakke, baie soos sy pa soms doen en skop na ’n los klip. “Ek moet vir julle ’n bankie maak, sodat jy hier tussen jou kruie kan kom sit.”

				“Dit sal great wees.” Sy bedoel dit, maar tog voel sy effens onwennig by Donnie. Hulle was goeie vriende voor Ieg op die toneel verskyn het, en sy het dikwels by hom en Gideon gaan sit en gesels terwyl hulle die kaste vir die kasarm maak. Daarna het sy hom begin afskeep, besef sy nou. “Donnie, ek is jammer ek antwoord nie altyd jou SMS’e nie. Dit gaan net regtig dol in die Kaap.”

				Nog ’n skouerophaling. “Dis nie ’n big deal nie. Vir wat sal jy nou jou tyd op ’n skoolkind mors.”

				“Haai, dis nie hoe dit is nie. Moira Moreau tap bloed uit ’n klip en intussen moet ek ook werk vir sakgeld. Daar is nie veel tyd oor tussen die twee nie.” Maar daar is, weet sy. Hoe lank neem dit nou om ’n SMS te antwoord?

				“Sê mos is oukei.” Hy kyk op in die wolkgestreepte lug. “Ek hoor jy het ’n nuwe boyfriend?”

				“As jy van Emile praat, hy’s nie my boyfriend nie. Ons is net goeie vriende.” En dis die heilige waarheid. Benewens ’n soengroet wanneer hulle mekaar sien, is daar nie veel fisieke aanraking tussen hulle nie. Die paar keer wat hulle iewers heen was, het hulle hand aan hand geloop, maar dis die verste wat Emile gekom het. En dit pas haar.

				“Ek hoor julle werk saam in sy ma se restaurant.”

				Jy hoor besonder baie, wil sy sê, maar knik net. “Ek waitress af en toe daar as hulle te min personeel of besonder groot tafels het. Maar dis maar net een van die restaurante waar ek werk. Ek kan nie meer vaste skofte doen nie omdat my klasse so baie tyd in beslag neem en my praktiese goed soms ook oor naweke is. Ek vat dus wat ek kan kry wanneer ek dit kry.” 

				Donnie kyk haar effens smalend aan. “Ek hoor hy is ’n kleurling.”

				Jeannie voel haar mond oopval. 

				“Een van my ma se vriendinne het by daardie restaurant gaan eet. Sy sê sy ma is ’n Indiër of ’n ding en hy is ook baie blas.”

				“Eerstens, Donnie, is dit ongeskik om van ‘kleurlinge’ te praat,” kry sy dit tussen geklemde kake uit. “Tweedens sou dit regtig nie aan my saak gemaak het as Emile bruin was nie, maar hy is toevallig nie. Derdens is sy ma nie ’n Indiër nie; Iza is van Egipte afkomstig en dit sou jou ma se vriendin kon afgelei het van die restaurant se tema as sy net haar stupid oë oopgemaak het.”

				“Egipte? Dis nog erger as bruin. Hoe kan jy met ’n stink Arabier vry?”

				Jeannie beteuel haar humeur met die grootste moeite. “Ek dink jy moet liewer jou loop kry. Ek weet nie wat met jou aangaan nie, maar van hierdie sy van jou hou ek glad mooi niks nie. En laat ek jou dit vertel, jy en jou ma en haar skynheilige veroordelende faksie vriendinne kan in ’n leeftyd nie genoeg leer om mee te ding met wie en wat Iza en Emile is nie. Hulle is van die skoonste, intelligentste, interessantste en beskaafste mense wat ek ken.”

				“My ma sê dis oor hulle ryk is dat jy by hulle gatkruip. Dat jy hoop om die kasarm te red as jy met hom trou.”

				“Hoekom sal ek die kasarm hoef te probeer red?” vra sy amper asemloos van ontsteltenis.

				“Oor my pa feitlik bankrot is. Danksy jou ma. As dit nie vir my oupa was wat ’n Hollander gaan smeek het om vir my pa werk te gee nie, sou hy reeds bankrot gewees het. My ma sê dis net ’n kwessie van tyd voor ons op straat sit.”

				“Donnie, ek dink jou ma is siek om hierdie soort goed vir jou te sê. En dit kan boonop nie waar wees nie.”

				“Wel, dit moet wees. Ek weet sy oordryf partykeer en verdraai dinge soms ’n bietjie, maar sy sal nie lieg nie.”

				“Oordryf en verdraai is net ’n ander soort lieg.” Jeannie voel woedetrane agter haar ooglede brand. Sy het al vergeet hoe venynig die spul hier is.

				“Haai, moenie huil nie.” Hy slaan sy arm lomperig om haar skouers. “Sorry, man. Ek het nie bedoel om jou kwaad te maak nie. Dis net, ek hoor al hierdie dinge en jy antwoord nie my SMS’e nie en ek het gedink ons is pelle en als.”

				Sy het vergeet hoe jonk hy is, hoe kwesbaar hy moet wees voor die aanslag van ’n bitterbek soos Priscilla. Jeannie sluk swaar. “Kyk, Donnie, ek is op hierdie oomblik woedend vir jou ma en vir jou ook, maar ons is pelle, daarom sal ek jou vergewe. Maar as jy ooit weer so lelik praat oor mense wat vir my belangrik is en waarvan ek hou, sal dit vir my baie moeilik wees om jou pel te bly, oukei? Gaan praat met Gideon oor die goed wat jou hinder.”

				Donnie se arm gly van haar skouers af en hy snork. “My ma wil nie meer hê ek moet my oupa help nie en hy is buitendien te besig met daai huis wat hy bou. Ons kry nooit meer tyd om te praat nie.”

				Jo het genoem dat Gideon sy huis verkoop het en in aller yl bou, maar dit het nie tot haar deurgedring nie.

				“My ma sê ...”

				Jeannie kyk hom stil.

				Hy haal sy skouers op. “Wel, partykeer dink ek ook hy is besete.” 

				Sy is verlig toe hy omdraai en wegstap en tog kry sy hom jammer. Met soveel gif in jou ore moet mens noodgedwonge vergiftig word.

				Die oggend van die twee en twintigste lê Nan die bietjie meer as twee honderd kilometer na Kildare toe in ’n soort beswyming af. 

				Dit lyk asof dit ’n redelike helder dag gaan word en die Emerald Isle doen sy naam gestand. Ierland se temperature kan gematig wees in vergelyking met ander noordelike lande, en vandag is nie die koudste wat sy al gekry het nie, maar vir Nan is agt grade Celsius steeds vrek koud. 

				Sy kry die adres op die briefhoof redelik maklik. Dis net ’n entjie van die klooster af wat, volgens die bietjie navorsing wat sy oor Kildare gedoen het, die bekendste non in Ierland in die vyfde of sesde eeu laat bou het. St. Brigid is natuurlik nie die Brigit van Finn se orde nie. Dié Brigit, het sy gelees, is die dogter van die Keltiese oppergodin Danu.

				Sy parkeer haar motor en haal die aanwysings uit haar handsak. Op die kop halftwaalf staan sy voor ’n klipruïne. Dit lyk asof die gebou reeds inmekaargeval het lank voor die St. Brigid-klooster gebou is.

				“Jy mag binnekom, my kind.” Die krakerige stem kom van agter ’n geronde muur wat ’n hele ent bokant kophoogte staan. Dit moes in vervloë tye ’n toring gewees het.

				Nan gehoorsaam. ’n Baie ou man met ’n lang wit baard kom moeisaam orent uit ’n stoel aan die koppenent van ’n ruwe houttafel. Selfs in sy effens verslete bruin jas lyk hy soos Merlin in een van die King Arthur-flieks toe hy met skuifelende treë naderstap en haar in sy tenger greep toevou.

				“Jy’s pragtig. Jou pa sou so trots op jou gewees het,” sê hy toe hy haar laat gaan. “Kom sit, my kind.” Hy beduie na die mankolieke stoel wat haaks met syne staan. 

				My kind. Wanneer laas het iemand haar “my kind” genoem? Maar die man is inderdaad oud genoeg om haar as “kind” aan te spreek. 

				Op die tafel is ’n broodplank met ’n ronde brood en ’n bruin erdekraffie met twee erdebekers.

				“Toe my orde nog sterk was, sou hier ’n feesmaal gewees het. Nou is nog net ek oor. Ek en Brigit.” Hy loer in die lug op asof hy iets meet, vou sy geaarde hande en kyk aandagtig na haar met sy verbleikte oë. “Jy trek op jou pa. Die mond. Die ken.”

				“Hy was presies so oud soos ek toe hy hier was,” kry Nan uiteindelik iets uit.

				Die ou man knik nadenkend. “Dis nie vir my vreemd nie.” 

				“Wat het hy hier kom maak?” vra sy ná ’n rukkie se stilte.

				“Oor jou ma kom treur. Oor Hannah. Hy het verneem sy is oorlede.”

				“Hannetjie was drie en vyftig. Jonger as ek. Borskanker.”

				Finn skud sy kop. “Nee, my kind. Dit was net die manifestasie en Casper het toe al genoeg insig gehad om dit te weet. Al het sy dit nie besef nie, het Hannah of Hannetjie, soos jy haar noem, se siel net moeg geraak. Haar hart wat gepyn het van verlange na haar sielsgenoot; dis waaraan sy dood is. So tragies dat mens jou sielsgenoot vind en dit nie besef nie, omdat dit te vroeg in jou lewe gebeur.”

				Hy is ’n kens ouman, betig Nan haarself toe sy haar wil vererg. Sy het genoeg gehad van sieleverbondenheid, sielsgenote en alles wat daarmee saamgaan. En of Hannetjie oor ’n siel beskik het, is ’n ope vraag. ’n Gewete het sy beslis nie gehad nie.

				“Casper het hierheen gekom om ’n ooreenkoms met Brigit aan te gaan. Hy wou hom aan haar toewy in ruil daarvoor dat hy en Hannah saam na ’n volgende lewe kan transmigreer. Hy het nog nie verstaan dat Brigit haar eie weë het nie. Dat sy nie ooreenkomste aangaan nie. Hy het selfs eenkeer op die punt gestaan om sy hand aan sy lewe te slaan, maar Brigit gee nie sommer maklik uitkomkans nie. Jou vader het dit op die moeilike manier geleer.”

				“Finn ... Mag ek jou so noem?”

				Hy knik.

				“Finn, die laaste keer wat ek my ma gesien het, was twaalf jaar voor haar dood. Sy het nie belanggestel in kontak met my of my dogter of my susters nie. Sy het my, my een suster en my dogter uit die huis gegooi toe ek twee en twintig was. Voor dit het sy my ander suster feitlik in ’n huwelik gedwing. Ek moes self sien kom klaar met ’n sussie op hoërskool en ’n kind van vyf. Ek haat nie my ma nie, maar glo my, nie ek of my susters of, glo ek, my pa, kon haar harteloosheid verstaan nie. Dat sy ’n slet was, is een ding, dat sy haar kinders weggegooi het, is iets heel anders.”

				“Sy het jou pa se hart gebreek, dis waar, maar sieleverbondenheid het nie grense nie. Dit kan nie uitgewis word nie. Ten minste nie tot een se siklus tot ’n finale einde kom nie, en dit kan baie transmigrasies insluit. Só sal jy en die mans wat in hierdie lewe bekend staan as Gideon en Seamus, in ’n driehoek verbind bly tot een se siel die wenpaal bereik.”

				“Margaret het jou waarlik te veel vertel. Uit haar beurt gepraat.” Nan kan haar ergerlikheid nie langer onderdruk nie.

				Finn glimlag net en kyk weer vlugtig in die lug op. “Jy voel jou pa het jou weggegooi? Julle al drie en later jou dogter en kleindogter ook?” vra hy uiteindelik. 

				“Hy het my en my twee sussies agtergelaat by ’n onverantwoordelike vrou van losse sedes wat die naam moeder nie werd was nie, en ons nooit weer daarna gekontak nie. Ek dink weggegooi stel dit eufemisties. En toe hy uiteindelik wel probeer om meer van ons deur middel van ’n susterskind uit te vind, het hy steeds nie aangedring om ons te sien nie.” 

				Finn skud sy kop. “Soveel opgekropte woede, kind. Soveel verwyt. Moenie dat dit binnetoe slaan nie. Dis die soort ding wat siektes veroorsaak en jy is te jonk om te sterf.” Finn laat rus sy hand op hare. “Casper het na julle gesoek. As jy reg onthou, het julle van ’n plek in die binneland na ’n plek by die plat berg getrek.”

				“Van Transvaal af Kaap toe, ja, kort voor Hannetjie weer getrou het.”

				“Hy het nie geweet nie. Hy het vir jare daarna na julle gesoek.”

				“Dit was drie jaar na hy ons verlaat het. Wat verwag hy?”

				“In daardie drie jaar het hy Hannah gedurig probeer oortuig sy moet hom toelaat om julle te sien, maar sy het geweier. Destyds was dinge nog anders. Om Hannah die verleentheid te spaar, het Casper die skuld vir die egskeiding op hom geneem. Gesê dis hy wat egbreuk gepleeg het. Dit het geboemerang toe hy nie besoekreg kry nie.”

				“Hannetjie die verleentheid te bespaar? Sy het geen skaamte gehad nie. As ek vir jou moet sê hoeveel minnaars daar in daardie huis oorgeslaap het voor sy weer getrou het, moet ek lieg. En ná sy getroud is, het dit ook nie te lank geduur voordat sy weer met haar streke begin het nie. Sy kon dit dalk vir haar man wegsteek, maar nie vir ons nie.”

				“Jy is hier oor Casper, maar jy praat hoofsaaklik oor Hannah?”

				Nan laat sak haar oë. Dis nie die arme Finn se skuld dat sy ouers uit die hel gehad het nie.

				“Casper soek vergifnis, Johanna. Hy bly rusteloos. Dis al meer as ’n jaar. Hy het gedink sy nalatenskap sal help. Desjare het hy daardie huis vir julle gekoop. Vir julle aangebou. Sodat daar vir julle elkeen ’n blyplek sal wees. Maar al het hy hoe na julle gesoek, hy kon julle nie opspoor nie. Tot daardie man wat Casper geglo het sy kleinseun is, by hom opgedaag het.”

				Finn grawe aan die binnekant van sy baadjie en hou ’n pakkie briewe na Nan toe uit. “Ons het bevriend gebly nadat hy besef het hy het ’n ander lewe om te lei en toe hier weg is. Hierdie paar briewe wat ek nog kon opspoor, is van hom af.”

				Toe Nan die pakkie huiwerig by hom neem, trek ’n wolk verby en ineens is die tafel in goud gebaai.

				Finn glimlag, staan op en lig sy hande skouerhoogte, palms na bo. “Kyk, kind, die son staan vir jou stil.”

				Nan kyk op en moet dadelik haar oë skreef. Die son is dalk eina wat hitte betref, maar die lig is steeds skerp. Wat die gebou ook al voorheen was, dis só ontwerp dat die wintersonstilstand om presies twaalfuur in die middag hier gevier kan word.

				“Dit was ’n tyd voor kloosters. ’n Tyd toe Brigit regeer het,” sê Finn asof hy weet wat sy dink. “Toe die vroulike kragte nog sterk op die aarde was en mans aanvaar het hulle staan in diens van moeder Danu en haar dogter Brigit.” Hy gaan sit en breek die brood in twee. “Kom ons eet en drink. Dis ’n lang pad terug vir jou.” Hy skink vloeistof uit die kraffie in die erdebekers.

				Nan neem aan dis wyn, maar toe sy proe, kom sy agter dis ’n soort selfgebroude bier. Die brood is aan die droë kant en die bier proe ’n bietjie na suur appels, maar sy eet en drink saam met Finn terwyl hy haar van Casper vertel, en die son vir ’n volle uur bokant hulle koppe stilstaan.

				“’n Vroeë Kersgeskenk,” kondig Gideon met ’n glimlag aan nadat hy en Donnie die bankie uit die kombi gelaai het. “Vir die kruietuin.”

				“Dis perfek!” roep Sue uit en Jeannie moet met haar saamstem. Dis kunstig uit natuurlike takke en stompe gemaak met net die sitplek wat afgewerk is.

				Jeannie weet sommer die kruiename wat in sierlike skrif en verskillende skakerings van groen op die sitplek geverf en daarna verseël is, is Donnie se handewerk. “Dis pragtig, Gideon, Donnie.”

				Sy en Sue help Gideon en Donnie om die bankie tot by die vywer te dra. Toe hulle dit in die paadjie neersit, kyk Sue rond, skuif ’n paar klippe uit die pad en pluk een van die bosse salie uit om plek te maak. “Die salie was in elk geval nie baie gelukkig hier nie. Ek sal later keistene onder die bankie lê.”

				Hulle maneuvreer die bankie tot in sy nuwe staanplek met ’n uitsig op die vywer en die grootste deel van die kruietuin en dit lyk dadelik asof dit al wie weet hoe lank daar staan.

				“Koffie?” vra Sue vir Gideon. 

				“Graag,” knik Gideon en volg haar toe sy omdraai.

				“Ek kom later,” sê Jeannie agter hulle aan en gaan sit met ’n behaaglike sug.

				Donnie sak langs haar neer. “Ons het gesukkel met die rugleuning, maar dis darem nie meer te ongemaklik nie.”

				“Dis ’n kunswerkie, Donnie. Baie dankie.”

				“Ons het saans gewerk omdat my oupa deur die dag by sy erf is, al het die bouers vir die jaar opgepak. Sue het die tuin uitgelê, maar hy wil self plant.”

				“Ek hoor so.” Sy draai skuins. “Wat sê jou ma daarvan dat julle weer saamwerk?”

				“Sy het ’n gasket geblaas, maar darem weer daaroor gekom.” Hy sug diep. “Ek is so jammer oor alles wat ek nou die dag gesê het, Jeannie. Ek was sommer spiteful. Ek het jou gemis. Al vandat jy en Ieg begin uitgaan het.” Hy kyk vir haar. “Sê asseblief jy vergewe my?”

				“Ek vergewe jou. En ek is ook jammer. Ek het jou afgeskeep.”

				“Dis oukei. Ek verstaan. Oupa het verduidelik hoe besig jy is. En ek kan net dink hoe die ding van Ieg en Monique aan jou moes gevat het.”

				Jeannie voel hoe haar hart ’n slag oorslaan. “Ieg en Monique?”

				Hy kyk verskrik na haar. “Jy weet nie?”

				“Ek weet nie wat nie?”

				“Dat hulle weer begin uitgaan het so ’n ruk voor hy weg is.”

				Sy kan amper hoor hoe haar hart pynlik inmekaar trek. “Dis seker sy goeie reg. Ek het immers met hom uitgemaak,” probeer sy eerder haarself as vir Donnie oortuig.

				“Ek dink dit was om haar te kalmeer. Sodat sy nie weer simpel goed aanvang nie.”

				“Simpel goed soos wat?”

				“Ag, sommer simpel goed.” Hy kom vinnig regop. “Ek moet gaan. Ek en my oupa wil begin sketse maak vir die kaste in sy huis.” Sonder om vir haar te wag trek hy weg, sy hande in sy broeksakke, sy kop geboë asof hy nie wil sien wat voor hom lê nie.

				Ieg het na haar geluister. Teruggegaan na Monique toe. En tog is hy Amerika toe. Was dit met ’n belofte dat Monique hom later kan volg? Jeannie voel meer verlate as ooit. Verlate en verwerp. Al weet sy dit is haar eie skuld.

				Teen Kersdag is Nan vir die soveelste keer deur Casper se briewe. Nie alles maak sin nie omdat daar briewe ontbreek, maar een boodskap is duidelik. Casper het nooit sy kinders vergeet nie. Dis ook duidelik dat Quintin meer kwaad gestook het as wat hulle gedink het.

				Ek is oorstelp, skryf Casper in een brief met die laaste woord drie maal onderstreep, Caitlin se goue topaas het hulle na my teruggebring. Dit was toe Quintin by hom kom berig het dat hy nie net ’n kleindogter het nie, maar ook ’n agterkleindogter. 

				En in ’n volgende brief: 

				Ek is platgeslaan. Ek moes dit seker verwag het, maar dat my eie bloed weier om met my in aanraking te kom is ’n slag wat ek moeilik verwerk. Volgens Quintin het Johanna hom met skeltaal weggejaag en gesê sy het nie ’n pa nie. Dat ek vir haar dood is. 

				Nan kners van nuuts af op haar tande. Die ellendige liegbek!

				In ’n brief wat maande later geskryf is, lyk sy handskrif bewerig in vergelyking met die eerstes: 

				Ek weet ek het nie meer lank om te leef nie. Gelukkig kon die prokureur wat ek genader het, danksy die geboortedatums en die feit dat hulle almal se van nog Calitz is, vir my hulle ID-nommers en adresse bekom. Ongelukkig is dit te laat. Ek het my heup sleg gebreek en sal nie, soos my plan was, na hulle kan gaan en probeer om hulle van sienswyse te laat verander nie. Maar ten minste kan ek hulle nou laat erf. Ek hoop hulle begryp wat ek daardeur vir hulle wil sê. 

				Ek begryp nou ook waarom Brigit my nie toegelaat het om destyds oor te gaan na die Land van Ewige Jeug nie. Sy het my geseën met aardse middele sodat ek kon probeer vergoed wat ek en Hannah aan hulle gedoen het. Brigit is nie net in Ierland nie, my vriend, sy of haar eweknie werk hier op Maanschijnbaai ook.

				Die laaste brief is kort voor sy dood geskryf: 

				Brigit se lig kom nou vinnig nader. Tot my spyt moes ek uitvind dat die man wat hom as my kleinseun voorgedoen het, ’n deurtrapte skelm is. Ek moes my testament aanpas sodat hy nie sy slinksheid op my meisiekinders kan uithaal nie. Ek hoop die klousules wat die prokureur voorgestel het, gee die meisiekinders genoeg tyd om agter te kom hulle kan Quintin nie vertrou nie en dat dit Quintin sal afskrik. Hy is nie ’n man met geduld nie. Hy sal nie vir drie jaar wil wag nie.

				Dit was ’n skok om uit te vind Margaretha is nie my bloeddogter nie, maar ek vergewe Hannah en as sy nog geleef het, sou ek Margaretha in my nalatenskap ingesluit het, maar nie haar misgewas van ’n seun nie. Hy ontken dat hy my by die wenteltrap afgestamp het, hou vol ek het gestruikel en hy het my juis probeer vang maar toe sy ewewig verloor, maar ek weet wat ek weet. Hy is boos, Finn, boos. Ek vra daagliks dat Brigit my meisiekinders teen sy lis en argwaan sal beskerm.

				Nan bêre die briewe met ’n sug. Of Brigit hulle daar aan die suidpunt van Afrika beskerm het, is te betwyfel. Maar sy hoop Casper weet, waar hy ook al is, dat hulle Quintin se slinksheid oorleef het. Al was dit net-net.

				Dis Seamus wat Nan dieselfde aand bel met die nuus dat Finn na sy Delightful Plain verhuis het. En Margaret wat haar die volgende dag bel om te sê die viering van sy oorgang sal op Oujaar geskied. Sy verwag nie dat Nan die wake sal bywoon nie, maar hoop Nan sal haar weg oopsien om weer Kildare toe te gaan vir die viering.

				Natuurlik kan Nan nie weier nie. Finn het haar pa vir haar teruggegee.

				’n Snerpend koue misreën val en die wind sny deur murg en been toe Nan Oujaarsaand by die toringruïne aankom. Daar is egter ’n seil oor die toring gespan om ’n dak te vorm en in gietysterhouers wat in ’n sirkel al langs die mure neergesit is, brand vure hoog. ’n Kleiner sirkel fakkels wat om die ronde tafel in die middel staangemaak is, gee ook hitte af. 

				As Seamus nog enige sieleverbondenheid met haar voel, wys hy dit nie. Hy verwelkom haar net en nooi haar om by die tafel te gaan sit. By Nan is daar geen gevoel teenoor hom nie. Net ’n neutrale afstand, asof dit Seamus se broer is met wie sy een onbesonne aand liefde gemaak het.

				Daar is nie veel mense nie. Margaret, ’n vrou wat aan haar bekendgestel word as Margaret se vennoot, Sinéad, en ’n paar mans wie se name Nan omtrent onmiddellik vergeet.

				“Ons wag nog net vir Caitlin,” sê Margaret.

				“Caitlin?” frons Nan. “My pa het na ’n Caitlin in een van sy briewe verwys.”

				“As dit in verband met kristalle is, is dit dieselfde Caitlin.”

				“Hy het gepraat van Caitlin se goue topaas.”

				Margaret knik. “Dit moet dieselfde Caitlin wees. Het hy iets gesoek?”

				“Hoe so?”

				Margaret skink eers vir Nan warm speserywyn in voor sy weer na haar kyk. “Die goue topaas is daarvoor bekend dat mens dit kan inspan om verlore dinge op te spoor.”

				Nan probeer onthou wat in sy brief gestaan het en toe slaan dit haar. “Hy het na ons gesoek. Sy dogters.”

				“En hy het julle danksy Caitlin se besondere talent opgespoor.” Margaret se glimlag is sag. 

				Nan kyk haar vraend aan.

				“Caitlin se ouma het ’n besondere vermoë gehad om kristalle te bekrag. Caitlin se ma, en daarna Caitlin, het hierdie talent geërf. Die ouma was ’n afstammeling van feetjie.” 

				Nan is seker sy hoor verkeerd. “Caitlin se ouma was ’n feetjie?” En Casper was seker ’n leprechaun. Nan wens sy kan opspring en weghardloop.

				“Nee, nie f.a.i.r.y. nie, van f.a.e.r.i.e,” spel Margaret die woorde uit. 

				Margaret bedoel seker die feëriek, snap Nan.

				“Feëriek is die versamelnaam vir wat ons ook Little People noem, dit sluit feetjies in, maar ook ’n magdom ander magiese wesens soos verskillende soorte kabouters, waternimfe en dies meer.”

				Sy is doodernstig, besef Nan terwyl Margaret uitbrei. Sy kan haar ore nie glo nie. Margaret glo skynbaar werklik dié Caitlin is “enchanted” en dat daar goed soos pookas, sprites, goblins, banshees en wie weet wat nog is, wat in sidhs of ander magiese plekke bly.

				“In elk geval, kristalle wat onder Caitlin se hande deurloop, is bekend daarvoor dat dit benewens die energie wat enige gewone mens in kristalle kan opwek, ook oor magiese kragte beskik,” som Margaret op. “Praat met haar ná die seremonie. Sy is ’n fassinerende vrou. Sy het die Old Oak Community by haar ma oorgeneem en suksesvol gemaak.”

				“En die Old Oak Community is seker ’n bymekaarkomplek vir die feëriek?” kan Nan nie help om sarkasties te vra nie.

				Margaret skud haar kop. “Nee, ’n toevlugsoord vir vroue wat nêrens anders het om heen te gaan nie. Hulle bewerk haar plasie in ruil vir kos en verblyf. Dis amper soos ’n soort kibboets. Maar ek sal jou dit sê, daar is meer elwekringetjies daar as enige plek wat ek al gesien het. En niemand kan die drie grafheuweltjies op haar stuk grond vir enigiets anders as feëriekverblyfplekke aansien nie.”

				Daar daal ’n stilte oor die groep toe voetstappe op die ruïnevloer opklink. Die nuwe aankomeling bly ’n oomblik in die ingang staan en knipper haar oë teen die vure en kaggels se gloed. Nan het iets soos ’n feeprinses uit ’n sprokieboek verwag, maar die vrou wat net Caitlin kan wees, is nie net redelik onaantreklik, kort en effens plomp nie, sy word ook vooroorgetrek deur die boggel op haar skof.

				Haar oë gaan van een persoon na die volgende en sy groet elkeen by die naam voor sy uiteindelik na Nan kyk.

				“Ontmoet Nan Calitz, Caitlin,” stel Seamus haar voor.

				Iets gebeur in die skrefiesoë. “Jy het sy aanleg geërf.”

				“Ekskuus?’

				“Casper. Sy instinktiewe aanvoeling vir kristalle.”

				Nan skud haar kop. “Ek is bevrees dis nie die geval nie.”

				“Dit is. Jy sluit jou net daarvan af. Januarie die vyfde. Sorg dat jy by Old Oak is. Jy sal werk vir kos en verblyf. En as ek jou waardig vind, sal ek jou krane help oopmaak. Op voorwaarde dat jy tot die einde van die somer bly.”

				Nan gaap haar aan.

				“Kom ons vier Finn,” sê sy en ignoreer Nan verder vir die res van die lang nag.

				30 April – Vier maande later

				Dis nog vroeg en baie koel toe Jeannie met haar beker groentee buitetoe stap. 

				Die eerste drie van die vyf vakansiedae wat hierdie jaar in ’n ry val, moes Jeannie bontstaan by Zach se Wine o’Clock. Vandag het sy af gevat om Riekie te help regmaak vir vanaand se ding by Gideon, maar hulle het afgespreek om eers negeuur met die ellelange lys take wat vandag vir hulle wag, te begin. Daar is dus nog genoeg tyd om behoorlik bestek op te neem van alles wat verander het sedert sy laas in Desember hier was.

				Die kasarm staan sowaar nog steeds tussen ’n magdom steiers wat soms lyk asof dit al is wat die golwende mure regop hou. Riekie is nog steeds besig met die mosaïekwerk aan die buitekant, en die huis se volledige effek sal seker eers sigbaar wees wanneer die steiers weg is, maar die resultaat tot dusver is asembenemend. Letterlik. 

				Sommige mense sal hulle asem wegskrik vir die oordaad. Ander sal snak na asem oor die waagmoed wat Saul as argitek aan die dag gelê het. Ander sal hulle asem intrek omdat dit vir hulle mooi is. Sommiges dalk van afkeer.

				“Kommin”, is Hendrien se oordeel glo volgens Donnie, en Priscilla hou by “walglik kitsch”. Hoeveel dit daarmee te doen het dat Hendrien haar oog op Gideon gehad het om haar weduweeskap op te hef voor hy hom by die Calitze geskaar het, en dat Priscilla se eksman nou Jo se bed warm hou, sal mens nie weet nie. 

				Vir Jeannie is die nuwe kasarm ’n byna onwerklike kunswerk. ’n Beeldhouwerk amper. Sy kan nie ophou kyk daarna nie. Dis asof die dimensies elke keer wissel. As die lig só val, sien mens die helder kleure. As dit anders val, lyk dit oortrek met blinkertjies. As dit bewolk is, lyk dit soms bedreigend. In sonskyn weer uitbundig, selfs verspot. Maar wat mens ook al van die huis dink, of jy van die uitsonderlikheid hou of nie, onaangeraak kan jy nie wees nie. Êrens sal dit by ’n ieder en elk ’n emosie veroorsaak. Of dit nou verontwaardiging, bewondering, afguns of afsku is.

				Gideon se nuwe huis, daarenteen, is die ene interessante eenvoud, het sy Donderdagmiddag gesien toe sy hier aangekom en Donnie aangedring het om haar te gaan wys. Dis nog nie klaar nie, maar Gideon moes uit sy ou huis wees sodat die nuwe eienaars kan intrek, en Riekie het namens hom besluit dit moet gevier word.

				Jeannie wens so Nan was hier om te sien hoe Gideon verander het. Hy is ’n nuwe mens. Hy lyk soveel jonger, lewenskragtiger. Dis asof hy die een of ander juk van sy skouers afgegooi het. En daardie juk, vermoed sy, het baie te doen met die verkoop van huis en haard.

				Sy het nog nooit gesien dat mens jou huis net so met alles in verkoop nie. Maar dis presies wat Gideon gedoen het. As hy ’n budgie gehad het, het Zach al gespot, sou dié seker ook hok en al agtergebly het. Al wat hy saamgeneem het, was sy klere en boeke en heel persoonlikste goed. 

				In die nuwe huis staan die meubels nog maar yl. Voor die groot kaggel in die leefvertrek staan ’n paar verdwaalde stoele wat hy en Donnie gerestoureer het. Die eetgedeelte spog met ’n lang geelhouttafel, maar daar is nog net twee eetkamerstoele. “Rome is nie in een dag gebou nie,” is al wat Gideon daaroor te sê het. 

				Dis asof min behalwe sy panoramiese uitsig oor die see vir hom saak maak. Daaroor kan hy nie uitgepraat raak nie. Die enigste keer wat Jeannie ’n skadu in sy oë gesien het, was toe hy gesê het dis jammer Nan het besluit om langer in Ierland te bly.

				Jammer? Toe sy Nan se SMS gekry het, was sy woedend. Wat op aarde maak Nan op daardie plek wat meer soos ’n hippiekolonie as enigiets anders klink? En hoe lank gaan sy nog daar wil bly? Sy hoop Nan verstik môre in haar simpel Beltane. Hoe kan ’n lentedagviering belangriker wees as om terug te kom na haar familie toe? Sy het gesê sy gaan net vir ’n jaar en ’n jaar is verby.

				Jeannie haal diep asem. Dit help nie sy raak kwaad vir Nan nie. Dit sal haar nie vroeër terugbring nie, besluit sy en drentel na die kruietuin toe. Dis hoog tyd dat sy ’n bietjie behoorlik kyk wat Sue intussen hier aangevang het. Sy kon Vrydag sien die tuin het aansienlik uitgebrei, maar tyd vir ondersoek instel, was daar nie.

				Die waenhuis se geel mure is nou feitlik oortrek van die klimop. Die spiraalvormige tuin is uitgebrei na ’n oase van kleur en geur wat nou eerder soos ’n labirint lyk. Waar Sue aanvanklik ’n doodgewone kruietuin langs die waenhuis aangelê het, het dit nou gegroei tot iets baie besonders. Dis asof Sue wil seker maak daar is nie ’n enkele kruiesoort wat nie in die regte seisoen beskikbaar is nie.

				Dit het begin met die broodnoodsaaklikste. Basilie, tiemie, salie, pietersielie, origanum, kruisement, vinkel en kappertjies. Sy het ook dadelik ’n paar soorte laventel en natuurlik roosmaryn geplant. Dié is nou al sterk struike. Maar in Desember het Jeannie agtergekom die tuin spog selfs met die moeiliker bekombare kruie soos kaneelgegeurde basilie met sy welriekende blare en pienk en persrooi blommetjies. Tussen die laventel het Sue Russiese salie geplant wat nie net ’n paar keer per jaar lieflike hemelsblou pluime met ligpers vlekkies dra nie, maar ook die laventelblomme se kleure komplementeer en aksentueer.

				’n Meyersuurlemoenboom, wat sy van wie weet waar af gekry het, asook ’n lemmetjieboom staan in gelid met ’n vlierboom, en ’n entjie weg kom die moringa mooi aan. Van die struikagtige moringaboom het Jeannie nog nooit voorheen gehoor nie. Sue glo dit is een van die belangrikste bome in die wêreld omdat dit stikstof in die grond vrystel. Jeannie was meer geïnteresseerd toe Sue haar laas vertel het die blomme en blare is eetbaar, die peule ook. Op die oomblik floreer die spinasiebeet wat om die moringa geplant is. Volgens Sue is dit uitstekende pasmaats. Wat dit ook al beteken.

				Wat sedert Desember verander het, sien Jeannie, noudat sy fyner kyk, is dat daar tussen die valer kruie alle denkbare soorte plante wat eetbare blomme dra, geplant is. 

				Jeannie gaan sit op die bankie en asem die mengsel van kruie-, blomme- en seegeure in. Die spuitfonteintjie se fyn sproei waai mistig teen haar aan. Soveel teksture; dit bedwelm haar. 

				As sy maar elke oggend hier kan sit en deur Casper se boeke werk, of haar eie spyskaart vir die dag vir haar eie restaurant opstel pleks van ’n buierige vrou soos Moira Moreau te probeer gelukkig hou. En dit net om ’n sertifikaat te kry. Want kook soos Moira haar leer om te kook, gaan sy nooit nie. Die basiese goed het sy in elk geval reeds onder die knie. Sy is sat vir souse en simpel versierinkies. Kos moet mooi lyk op ’n bord, maar is dit regtig nodig om ’n soort ikebana-rangskikking van elke dis te probeer maak?

				En dis nie net Franse cuisine waarteen sy dit het nie. Hoe meer sy van Emile se kos proe, hoe meer kom sy agter daar skort iets. Dis heerlik. Dis vars en oorspronklik. Maar dis asof die disse, of dalk die kombinasies, nie ’n siel het nie. Iza se spyskaart steun weer te veel op speserye. En haar nageregte is heeltemal te swaar en te soet.

				Maar sy wil nie te veel aan Iza dink nie. Jeannie het bewondering vir haar ontwikkel, maar sy is ook versigtig vir haar. Dis vir haar al asof Iza haar, nie heeltemal subtiel nie, in ’n rigting probeer dwing. In Emile se rigting. 

				Emile laat hom dit welgeval, soos met omtrent alles wat Iza sê, vra of doen, maar sy twyfel of sy ooit vir Emile meer as vriendskap sal kan voel. Emile is heeltemal te stewig aan Iza se rokspante geknoop. En dis nie al nie. Emile se aanraking het nog nie een keer eers die vaagste beduidenis van ’n plesierige rillinkie by haar ontlok nie. Nie as hy haar soengroet, haar hand vat of met haar hand om die lyf loop nie. Nie eens die een keer toe sy as eksperiment die gebruiklike soengroet probeer verdiep het nie. En dis nie net sy wat onaangeraak was nie, want Emile het omtrent in ’n pilaar verander toe hy agterkom wat sy doen.

				Jeannie skiet die laaste van die koue tee tussen die kruie in. Miskien is sy tog lesbies. Of miskien is dit net Ieg wat haar sensuele knoppies kan druk. En dit, veral, sal ’n ramp wees, want dit beteken sy het die enigste man wat haar soos ’n vrou kan laat voel uit haar lewe en in Monique se arms gestuur.

				Gideon kyk met ’n gevoel van behaaglikheid om hom rond. Die meisiekinders het hulle oortref. En nie net Riekie en Jeannie wat die vingerhappies voorberei het nie. Jo het van die tafel ’n kunswerk gemaak en die halfleë vertrek lyk nie naastenby so yl gemeubileer in die sagte kerslig nie. Sy het ook die meubels anders geskuif sodat dit geselliger lyk. Sue weer, het met fakkels, potte en hangplante die agterste patio, ’n paar trappe van die woonkamer af ondertoe, omskep in ’n droomplek. 

				Hy kan ook nie glo wie almal hier opgedaag het nie. Mense wat nooit hulle voete in die kerk sit nie, skuur skouers met van sy ou gemeentelede wat hulle klaarblyklik nie aan skinderstories steur nie. Wat die afwesigheid van Priscilla en Hendrien, maar veral sy eie dogter, soveel opvallender maak. Monique het prontuit geweier om eens te kom kyk waarvoor haar ouerhuis verruil is.

				Omtrent al die mense wat betrokke is of was by die bou van sowel die kasarm as sy nuwe huis is egter hier. En hy is so bly Paul Verhage en sy kinders en hulle gades kon ook kom. Hy en die Vlaming het goeie vriende geword, veral nadat Paul hom uitgehelp het toe die loodgieter drooggemaak het.

				Dis net jammer Ieg is nie hier nie. Hy het so ’n groot aandeel in die kasarm gehad en Gideon wens hy kon ook vir hierdie huis ’n paar goed gemaak het soos die handvatsels vir die kaste en die gordynstokke wat nog kortkom.

				Maar sy hart is die seerste oor Nan. Hoe graag sou hy haar nie hier tussen die mense wou sien nie, vir haar elke detail in die huis wou wys nie. En die manjifieke uitsig. Dis nou wel ’n heel ander soort uitsig as die dramatiese een van die kasarm af, maar hy het so ’n vermoede sy sal dit nietemin geniet. Veral wanneer die walvisse terugkeer. Hy kan nie wag om die eerste een van die seisoen te sien nie, maar dit sal moet wag tot Junie wanneer hulle soos elke jaar die oseane deurkruis om hier te kom kalf.

				Sal Nan teen daardie tyd al terug wees? Hy hoop en bid so, want as sy nie is nie, kan dit net een ding beteken. Sy het iemand anders daar anderkant ontmoet. Dis ’n vrees wat hy dagin en daguit moet besweer. En hy het nie die moed om haar te vra nie. Hy is te bang vir die antwoord.

				Hy stuur gereeld vir haar boodskappe en sy antwoord elke keer, maar hulle hou dit neutraal. Hy vertel haar wat op Maanschijnbaai aangaan en hoe die huis vorder, en sy van die kursusse wat sy bywoon en die soort kibboets waar sy in Januarie ingetrek het. Maar haar boodskappe is sonder detail of emosie. Sommige klink amper asof sy net ordentlikheidshalwe antwoord.

				Gideon sug stilweg. Daar is niks wat hy kan doen nie. Net wag en hoop sy kom terug. En sorg dat sy huis teen daardie tyd lyk soos ’n plek wat sy dalk eendag met hom sal wil deel. Die gedagte, nee, die hoop wat daarin opgesluit is, verskrik hom. Hy durf nie so ver vooruit droom nie.

				“Ek reken ons kan dit nou maar amptelik as ’n sukses verklaar, Raponsie.” Sue beduie na die mense wat om hulle maal. Party help hulle aan die kos en ander staan nog net met wynglase in die hand en gesels.

				Jeannie knik. “Dit lyk so. En ek moet sê, ek sou nie kon droom soveel mense sal kom nie. Miskien is daar tog nie soveel M-Baaiers wat ons haat soos wat ons gedink het nie.”

				“Mooi gedagte, Rooikappie, maar hulle is hier vir Gideon se onthalwe, onthou.” Sue kyk haar ’n oomblik peinsend aan. “Jeannie, ek wil nou nie my groot bek te veel rek nie, maar jy besef Donnie het ’n crush op jou, nè?”

				Jeannie kyk haar onthuts aan. “Ag, maar jy is lekker laf?”

				Sue skud haar kop. “Hy kan sy oë nie van jou afhou nie. En dit kan net ’n lelike ding afgee as hy nie tot sy sinne kom nie. Hy is ’n intense mannetjie.”

				“Ek dink jy praat twak, Sue, maar as dit so is, wat kan ék daaraan doen?”

				Sue sug. “Nie veel nie; sorg maar net dat jy hom nie onbewustelik aanleiding gee nie. Hy is so jonk. Nie net in jare nie, maar ook op emosionele vlak. En hy is verskeurd tussen sy ma en Monique aan die een kant en sy pa en oupa aan die ander. Ek sê maar net vir jou, versigtig trap. Daar is ’n brose hart op die spel.”

				“En as julle so ernstig lyk?” Zach kom staan langs Sue en trek haar onder sy blad in. 

				“Praat sommer net.” Sue kantel haar kop teen sy skouer. “Girl-goed, jy weet.”

				“Behoede my. Kom ons gaan vat ’n smoke break op die balkon?”

				Jeannie kyk die twee met ’n klein bietjie hartseer agterna. Sal sy ooit eendag so eie met iemand kan wees? So opsigtelik liefhê en liefgehê word soos hulle? En soos Jo en Saul? Sy sug swaar en sien dat Donnie haar dophou. Toe hulle oë ontmoet, glimlag hy, beduie na die gevulde tamatie in sy hand en hou sy duim in die lug.

				Sy glimlag terug. Sue is laf. Sy en Donnie is net pelle. Hemel, hy is nog op skool. En tog bly sy die res van die aand daarvan bewus dat Donnie nooit te ver van haar af is nie. Dat sy oë haar feitlik oral heen volg.

				Die Beltane-vieringe wat van sonop tot sononder op die eerste dag van Mei gevier is, was ’n belewenis. Dit was ook vir Nan uitputtend. 

				Eers die hout aandra vir die vreugdevure wat heeldag lank moes brand. Tussendeur moes daar blomme en groen takke gesny word. Daarna is die koeie tussen twee yslike vreugdevure deur gejaag om hulle teen siektes te beskerm voor hulle na die somerweiding gelei is. Daarop het daar ’n ontbyt saam met ’n besoekende groep gevolg voor die meipaaldanse ’n aanvang geneem het. Laatmiddag was daar nog ’n ete vir die familie van die inwoners van die Old Oak Community.

				En nou is almal gereed vir die somer waarin die werk sekerlik gaan verdriedubbel. 

				Nan draai om in die smal bed met sy hobbelrige matras. In Januarie het sy koeie gemelk, koeistalle skoongemaak, roomafskeier gedraai en botter gekarring tot sy gevoel het sy kan nie meer ’n koei of ’n druppel melk in die gesig staar nie. In Februarie het sy hoenders kos gegee, eiers bymekaar gemaak, hoenderhokke skoongemaak tot “hoender” ’n vloekwoord geraak het. In Maart was dit die tonnels waar sy onkruid uitgetrek, groente versorg en geoes het vir twintig volwasse vroue en ’n swetterjoel kinders wat nog nooit lank genoeg stilstaan om hulle te kan tel nie. In April het sy in die kombuis gewerk, aartappels geskil, uie gekerf tot haar hande gepyn het. Dis eers ’n week gelede dat Caitlin agtergekom het sy kan Nan veel beter inspan deur haar hulle boekhouding te laat doen. As Nan gelukkig is, sal sy vir die res van die somer die hardste werk gespaar word. As sy báie gelukkig is, sal Caitlin uiteindelik besluit Nan mag met die kristalle werk.

				Veral in die begin het sy die dag vervloek toe haar nuuskierigheid haar verlei het om tot die einde van die somer hierheen te kom. Sy is nou wel gewaarsku dat sy haar kos en verblyf sal moet verdien, maar sy het nooit besef soveel harde werk wag op haar nie. 

				Sy het haarself oortuig dit sal ’n gawe ondervinding wees om saam met vroue te werk wat die kort lootjie in die lewe getrek het en geen ander heenkome het nie. Maar natuurlik is dit Caitlin se sogenaamde talent met kristalle wat haar eintlik hierheen gelok het. En daarvan het sy baie gehoor, maar min gesien.

				Die naaste wat sy hier daaraan gekom het, was gisteraand toe Caitlin haar gevra het om stukke rou kristalle en stene in ’n sirkel om ’n kliptafel in ’n boomryke deel van die terrein te help pak. Jade, jaspis, kornalyn, granaatsteen, ’n verskeidenheid sterstene en wie weet wat nog. Die gemene deler was dat almal bekend staan as stene wat beskerming bied.

				Caitlin het haar na die kommunegeboue teruggestuur. Maar Nan weet sy het op die vooraand van die somer, op die oorgangsnag tussen seisoene wanneer die grense tussen die menslike en die bonatuurlike wêreld opgehef word, nagwaak gehou sodat die feëriek nie hulle streke kan uithaal op die mense wat hulle onder Caitlin se vlerk bevind nie.

				Êrens begin ’n kind huil. Toe nog een. Daar is ’n geskuifel, dowwe stemme en ’n rukkie later stilte. As dit nie vir Caitlin was nie, was daardie kinders waarskynlik in weeshuise waar hulle nie met gesonde kos in hulle magies sou gaan slaap het nie, nie in die nag getroos sou word as hulle nare drome droom nie.

				Op haar eienaardige manier, dink Nan op die punt om in te dommel, is Caitlin tog iets soos ’n goeie fee.

				Haar laaste gedagte is aan Gideon wat vandag sy nuwe huis ingewy het. Sy wonder wat hy daarvan sou gedink het as sy vanaand vir hom lepidolietstene om ’n pienk kers gepak het om te verseker dat daar vrede in sy huis sal heers.

				

			

		

	
		
			
				Twaalf

				TWAALF

				Maandag 11 Julie

				Jeannie sug toe sy sien dis Jo wat bel. Sy gaan weer vra of Jeannie nie ten minste net ’n paar dae huis toe wil kom gedurende die wintervakansie nie. En Jeannie sal van voor af moet verduidelik dat Iza onwrikbaar was. Of sy werk die hele vakansie by Flower of Aphrodite, of sy los dit. Hoe verduidelik sy aan Jo hoe Iza is? Hoe mens nie vir haar kan nee sê nie, omdat jy altyd by haar in die skuld is. Nie geld nie, maar ’n gunsie hier en ’n nice ding daar. Random acts of kindness wat, vermoed Jeannie, nie altyd heeltemal so random is nie. Acts wat Iza afmaak as niks, maar wat sy vermoedelik êrens in haar kop liasseer en tred hou met wat as gedelg beskou kan word en wat nog nie verreken is nie. Krediet en debiet is twee konsepte waarmee Iza goed is.

				Die geld is egter bitter welkom. Sy wil nie eens vir Jo sê van die uitgawes wat sy die laaste ruk gehad het vir toerusting nie. Jo het genoeg om haar oor te bekommer – of Donnie nou gelieg het oor Saul se finansiële probleme of nie.

				“Hi, Jo,” suggroet sy en antwoord eers die gewone vrae oor hoe dit gaan en wat sy alles aanvang en luister daarna na alles wat by die kasarm aangaan. Jo klink egter nie haarself nie.

				“Wat skort, Jo?” vra Jeannie toe daar ’n gaping is.

				“Ek weet nie juis waar om te begin nie. Daar het drie goed die afgelope paar dae gebeur en ek weet eintlik nie of ek jou eens daarvan wil sê nie, maar dit sal ter sprake kom en dalk verwyt jy my na die tyd as ek dit stilhou.”

				“Is almal oukei?” wurg Jeannie dit uit. Nan moes net nie iets oorgekom het nie. Of Sue.

				“Almal is gesond as dit is wat jy vra, maar Sue ... wel, Sue het met Zach uitgemaak.”

				“Sy’t wát? Hoekom?” Sy moes verkeerd verstaan het. Dis net nie moontlik nie.

				“Sy praat nie daaroor nie. Ek het haar gister gesien toe sy op pad was om by die Vliegende Hollander in te val en gevra waar is haar ring en toe sê sy net sy het dit vir Zach teruggegee en hulle het uitgemaak.”

				Jeannie kan aan niks dink om te sê nie. Dit kan nie waar wees nie. Sy kan nou nog Sue se gesig voor haar sien toe sy met haar verjaardag in Mei Zach se geskenk oopgemaak het. Die verrassing toe sy na daardie lieflike diamantring in die boksie staar, die verwondering waarmee sy Zach aangekyk het net voor sy, so heeltemal teen haar geaardheid in, in trane uitgebars het. Sy het eers ophou huil toe Zach haar uiteindelik kon oortuig dis nie ’n verloofring nie. As Sue hom regtig geglo het, is sy die enigste een, veral toe die enigste vinger waaraan die ring gepas het, haar ringvinger was.

				“Jy kan nie ernstig wees nie,” kry sy dit uit.

				“Al wat sy sê, is dat hulle nou al ’n hele ruk lank kort-kort vassit en sy het nie die krag daarvoor nie. Dat sy, en ek haal aan, obviously nie vir vaste verhoudings aanmekaargesit is nie. Dat Zach haar benoud laat voel.”

				“Sy moet haar kop laat lees!” Jeannie is nie seker of sy vir Sue jammer kry of vir haar kwaad is nie.

				“Nietemin, ek glo hulle sal dit nog uitwerk. Hulle is net te reg vir mekaar.” Jo klink nie so oortuig as wat Jeannie haar graag sal wil hoor klink nie. “Die ander brokkie is egter nie tydelik van aard nie.”

				Jeannie het al skoon vergeet daar is nog slegte nuus wat wag. “Ja?”

				“Ek het vanoggend ’n oproep van Helderstroom se kapelaan gekry, dis nou die gevangenis waarin Quintin is. Hy het gevra die kapelaan moet my in kennis stel dat sy pa oor die naweek oorlede is en aankomende Vrydag begrawe word. Ek glo nie die kapelaan besef dis waarskynlik Quintin se manier om te sê hy verwyt my daaroor ook nie.”

				Dit neem ’n sekonde voor dit insink dat Quintin se pa ook die susters s’n is. Oom Hendrik. Die man met die fobies in die kamer met die groen gordyne. Die man van die krakende katel.

				“Waaraan is hy dood?” vra Jeannie hees.

				Jo bly te lank stil.

				“Jo?”

				Daar is ’n snaakse kraak in Jo se stem toe sy uiteindelik antwoord. “Die susters se dood saam met die res van die Maidens en Quintin se skuldigbevinding was klaarblyklik te veel vir hom.”

				“Hy het nie ...?” Jeannie kan nie die woord oor haar lippe kry nie. “Waaraan is hy dood?” herhaal sy net.

				“Ek wens dit was nie so nie, Jeannie, maar hy het hom glo twee aande gelede in die een of ander buitekamer opgehang.” 

				Dit voel asof die aarde onder haar voete kantel. “Maar hy het nooit sy voet uit die huis gesit nie? Vir jare al.”

				“Ek ken nie die detail nie. Die man wat my gebel het, het net gesê Hendrik se vrou het hom ná tien die aand daar gekry.”

				Net nadat hulle bed vir oulaas gekraak het, besef Jeannie.

				“Jeannie, ek hoop nie jy trek jou dit te veel aan nie. Jy het hulle net ’n paar maande lank geken. Eintlik het dit niks met ons te doen nie, maar daar was ook ’n beriggie in vanoggend se koerant en die verband is getrek tussen Quintin se hofsaak, die Maidens en Hendrik se selfmoord. Maanschijnbaai sal weer daaroor gons. Ek wou dat jy dit ten minste by my hoor.”

				“Dis oukei.” Jeannie weet dit is nie. En sy weet ook Jo gaan agterkom dit is nie. Maar dis al wat daar is om te sê. “Wat is die derde ding wat gebeur het?”

				“Dis darem nie so dramaties nie, maar dis weer eens iets wat jy eerder by my moet hoor. Monique is laas week Amerika toe. Vermoedelik agter Ieg aan.”

				“O. Wel, ek hoop dit werk vir hulle uit,” sê Jeannie en wonder of dit is hoe dit voel as mens hoor iemand na aan jou is dood. So leeg. Amper gevoelloos.

				“Wil jy nie maar huis toe kom nie? Al is dit net vir ’n paar dae?”

				“Ek kan nie, Jo. Ek is jammer. Moet hardloop. Dankie vir die bel en sê vir Sue sy moet haar nonsens laat staan.” 

				Wat sy en Jo daarna in afsluiting vir mekaar gesê het, kan Jeannie nie onthou toe sy die foon in die sysakkie van haar handsak druk nie. Sy weet net sy moet skiet vir die badkamer.

				Donderdag bel Jeannie die kerkkantoor van die gemeente waaraan sy weet tannie Santie behoort het en hulle bevestig dat Hendrik de Vos môre om drieuur vanuit daardie kerk begrawe word. 

				Net sodat sy darem weet, troos sy haarself. Dis nie asof sy wil gaan nie. Sy haat begrafnisse, veral sedert die susters s’n. Voor dié was sy omtrent nog net by Gretha se gedenkdiens. Haar oupa en ouma se begrafnisse ’n kort rukkie ná mekaar onthou sy skaars. Sy was nog te klein. Sy het skaars besef hulle was haar pa se ouers. Maar, snaaks genoeg, onthou sy dat Wikus nie ’n enkele traan gestort het nie terwyl Jo haar omtrent morsdood wou huil.

				Sonder dat sy dit werklik beplan het, ry Jeannie Parow toe nadat die sjefskool Vrydag gesluit het vir die week se vakansie wat Moira hulle gun. 

				Op ’n manier, besluit sy toe sy daar aankom en in die Uno bly sit, is dit beter om op Hendrik de Vos se dood te konsentreer as om te dink aan Sue wat die onnoselste ding van haar lewe aangevang het. Dit moet ook makliker wees om begrafnis te hou oor iemand wat sy nie regtig geken het nie as oor alles wat in haar doodgegaan het toe die besef tot haar deurgedring het dat Monique en Ieg nou saam is.

				En op ’n manier voel dit asof sy hier is namens die susters. Asof sy hulle hier verteenwoordig. In haar onderbewussyn moes sy reeds vanoggend geweet het sy gaan hierheen kom. Dis seker hoekom sy ’n swart langbroek en eenvoudige wit bloesie onder haar jas aangetrek en haar hare gevleg het. Dis die naaste wat sy in haar nuwe lewe aan eenvoud kon kom. Ter wille van die susters, eerder as hulle ouers.

				Sy glip ongesiens by die yskoue kerk in en gaan sit in die agterste hoek. Die hele diens deur hou sy haar blik afgewend, haar hande tussen haar knieë vasgeknyp. Sy luister nie veel na die woorde nie, herleef eerder die tye saam met die susters in en buite hulle morbiede huis.

				Eers toe die kisdraers met hulle somber vrag op pad uit is, kyk sy op, vas in die voorste draer se oë. Hy het maer geword, en oud, is haar eerste gedagte asof haar verstand onwillig is om die res te verwerk. Die nyd in Con se oë is egter onmiskenbaar toe hy vassteek en die ander draers se pas versteur. 

				Santie probeer om hom loer om uit te vind waarom die stoet tot stilstand gekom het en volg Con se blik. Haar gesig verskrompel toe sy Jeannie sien. “Hoe durf jy?” styg haar stem bo die sagte orrelspel uit. “Hoe durf jy jou gesig hier wys?”

				Jeannie kom struikelend orent en staar Santie onbegrypend aan. 

				“Hoe durf ’n hoer, ’n leuenaar en ’n moordenaar soos jy hierdie heilige grond betree?”

				Die orrel het tot stilte gehik. Die mense se gefluister word ’n gedruis. Iemand sit ’n kalmerende hand op Santie se arm, maar sy skud dit af. Sy wys met haar vinger na Jeannie asof sy haar selfs oor hierdie afstand in die oog wil steek. “Dis sy wat my dogters die afgrond ingelei het. Hulle dood rus op haar gewete. Dis sy en haar familie wat my stiefseun valslik beskuldig het sodat hy nou in die tronk sit. Dis haar familie wat van Hendrik ’n gebroke man gemaak het. Hulle dra die volle skuld van Hendrik se dood. Vervloek is die Calitze!”

				Jeannie kyk verstok hoe die dominee Santie uiteindelik deur die gemaal bereik, sy arm om haar slaan en haar wegdraai van Jeannie af, troostend met haar praat. Con se oë brand steeds op haar asof hy haar wil dood kyk. Om Jeannie het die mense padgegee asof hulle pas gehoor het sy ly aan builepes.

				Iemand maak die sydeur oop en Jeannie gebruik die geleentheid om met knakkende knieë te ontsnap.

				Nan het gehoop Caitlin sal haar dalk die drie en twintigste Junie inroep om te sê sy sal haar uiteindelik by die kristalle betrek. Dit gebeur egter nie op ’n spesiale dag soos sonstilstand of nagewening nie. Dis ’n gewone somersdag as mens sestien grade somer kan noem. Caitlin lei haar ’n uur voor sononder na die kliptafel in ’n uithoek van die akker mosbegroeide silwerberke- en beukebome wat hulle die woud noem. 

				Dis gewis nie toevallig dat Nan gister uiteindelik die Community se deurmekaar boekhouding klaar uitgesorteer, gerekenariseer en een van die meisies klaar opgelei het om dit verder te beheer nie.

				Met verloop van tyd het Nan agtergekom Caitlin mag enchanted wees, maar sy is ook ’n baie praktiese vrou. As sy nie was nie, sou die Community dit nooit gemaak het nie.

				Caitlin gaan staan by die kliptafel en kyk op na die boomtoppe wat lyk asof dit met die bleek sonstrale speel. “Lady of the Woods.” Sy kyk na Nan. “Dis hoe silwerberkebome bekend staan. Silwerberke is vroulike bome, vriendelik ook, en hulle keer boosheid af van dié wat by hulle skuil. Hulle is bekend daarvoor dat hulle toorkrag het.”

				Al weer die woord “enchanted”, dink Nan skepties.

				“In die dae van konings en godinne het Diarmuid en Gráinne skuilplekke van berketakke gemaak toe hulle van Finn MacCool af gevlug het. Volgens oorlewering het hulle in hierdie woud ook oornag, om die waarheid te sê, presies hier waar die tafel staan.” Caitlin glimlag skeef. “Silwerberke is ook die eerste bome om blaar te maak in die lente. In my ouma se dae het hulle nog hier in die woud die somer op Meidag met fertiliteitsrites ingelei.”

				“Finn MacCool?”

				“Hy was die leier van die Fianna, die koninklike wag. Amper iets soos Arthur en die ridders van die rondetafel. Maar genoeg folklore. Ek het vir jou sewe klippe uitgesonder.” Caitlin haal die kristalklippe een vir een uit die rugsak wat Nan moes dra. “Kan jy dit eien?”

				“Ametis, rooskwarts, jade, maansteen, blouagaat.” Sy huiwer by die een. “Kornalyn?” raai sy en Caitlin knik. “En hierdie lyk soos tieroog, maar dis blou.”

				“Hawk’s eye,” sê Caitlin, “bloutieroog.”

				Caitlin haal ook sewe kerse uit, ’n ligpers een, ’n pienke, ’n blougroene, ’n witte, ’n ligbloue, ’n heldergeel een en ’n donkerbloue. Sonder haas brand sy die onderkante, laat die was op die klipoppervlak drup en maak ses kerse in ’n sirkel staan en toe die ligbloue in die middel. Sy sit die ametis by die wit kers neer, jade by die ligperse, rooskwarts by die middelste blou een, maansteen by die pienke, die blou agaat by die turkoois kers, die hawk’s eye by die heldergele en die kornalyn by die donkerblou kers.

				“Hou nou jou stene vas in enige volgorde en so lank as wat dit neem tot jy reaksie voel, hetsy dit fisiek of andersins is.” 

				Nan maak soos Seamus hulle geleer het, staar van een na die ander totdat sy voel een roep haar. Sy tel eerste die maansteen op, vou albei haar hande daaroor en maak haar oë toe. 

				Vaagweg is sy daarvan bewus dat Caitlin al om die tafel begin beweeg het. Sy hoor die skuifelstappie en hoe Caitlin saggies begin neurie. Dit neem ’n paar keer se diep asemhaling voor sy die geluide in die agtergrond kan plaas, haar gedagtes leeg is en sy op die steen kan konsentreer.

				Die beelde begin as dwarrelende mis, maar algaande herken sy die figuur wat voor haar geestesoog opdoem. Dis asof ’n kamera inzoem op die gesig. Jeannie s’n.

				Tyd raak betekenisloos terwyl sy die gesigte uit elkeen van die stene oproep. Sue uit die rooskwarts, Jo uit die jade, haar eie uit die ametis. Toe sy die hawk’s eye vashou, kom ’n jong Casper na haar toe aangestap. Die son is feitlik onder toe Nan die voorlaaste steen, die kornalyn optel. Sy weet teen hierdie tyd wat om te verwag: Hannetjie in haar fleur. Die agaat weer, dra binne-in die ses van hulle wat in ’n sirkel dans.

				“Steek jou kerse aan, Nan,” sê Caitlin sag toe Nan uiteindelik die agaat neersit terwyl trane oor haar wange biggel.

				Sy begin by die wit kers wat sy nou weet Jeannie vergestalt, voltooi die sirkel met Hannetjie se geel kers en steek die ligbloue wat hulle as groep verteenwoordig laaste aan.

				Caitlin neem haar by die hand en lei haar om die kliptafel terwyl sy in ’n vreemde taal sing. Vermoedelik Gaelies. Nadat hulle drie keer om die tafel is, gaan staan Caitlin en Nan volg haar voorbeeld. Caitlin neem albei Nan se hande in hare. 

				“Môre met dagbreek moet jy alleen hierheen kom. Bring die ametis en ’n pers kers. Kom soek die kind wat jy was voor Casper julle verlaat het. Leer haar ken, laat haar toe om met jou vrede te maak, geniet haar, speel met haar. Maak haar groot soos jy die ander grootgemaak het, maar háár nooit gegun het nie. Kom ontmoet haar elke oggend tot julle een is, tot jy weer heel is. En daarna kan jy met die ander stene begin werk. Maak dinge skoon tussen jou en die ander. Elkeen van hulle om die beurt. Vir so lank as wat dit neem tot jy vrede gemaak het met elkeen van hulle. En saans met sononder kom jy na my kothuis toe. Daar sal ek jou leer om stene by mense te pas en mense by stene, en hoe om mense te help om hulleself heel te maak. Jy het die gawe.”

				Caitlin laat haar hande gaan. “Maak hier klaar. Bly tot die kerse uitgebrand is. Daar is ’n lantern onder die tafel. Dit sal jou pad huis toe verlig.” Sy lig haar op haar tone en vee Nan se trane met haar trui se mou af. “Tap die krag van die beukebome, hulle is die bome van wysheid en oerkennis.”

				“Caitlin?” vra Nan toe die boggelrugvrou wegdraai. 

				Caitlin kyk om. 

				“Het jou ouma van die feëriek afgestam?”

				Vir die eerste keer hoor Nan haar lag. “My ouma was net ’n kind wat met ’n boggel gebore is, deur haar biologiese ma voor ’n sagsinniger vrou se deur neergesit is en deur swaarkry ’n wyse ou vrou geword het.” Haar oë blink soos weerkaatsers in die kerslig. “Ons het almal ’n boggel, Nan. Sommiges s’n wys net.”

				Eers toe die donkerte van die klein stukkie woud om hulle Caitlin insluk, wonder Nan hoe sy so sekuur haar weg sonder lig kan vind. Soos enchanted mense glo kan.

				Jeannie doen haar bes, maar dis asof al die gaste in Flower of Aphrodite daarop uit is om die aand vir haar nog moeiliker te maak. Teen negeuur moet sy vir die tweede keer na die personeel se ruskamer toe hardloop. Dié keer is daar niks meer om van ontslae te raak nie, maar sy hou aan kokhals. 

				Jeannie se eerste reaksie ná die episode in die kerk was om Nan te bel, maar die onkoste het haar daarteen laat besluit, en ’n getikte boodskap sou nie werk nie. Vir Jo wou sy nie verder opsaal nie, sy het genoeg probleme. En Sue ... Hoe kon sy met Sue hieroor praat terwyl dié in sak in as moet wees oor Zach? 

				Emile wag haar die ene bekommernis buite die deur in. “Wat gaan aan, Jeannie?”

				Sy skud haar kop. “Lang storie. Ek sal nou oukei wees.”

				“Nee, jy sal nie. Jy lyk soos die dood. Een van die ander kelners het gaan kla omdat hy jou tafels ook moet bedien. My ma sê jy moet huis toe gaan, jy rig meer skade as goed aan.”

				Jeannie knik. “Ek verstaan.” Dit beteken geen fooitjies nie en waarskynlik ook nie betaling nie. En dis Vrydag. Vakansie. Dis wanneer dit pap reën. En papskepdae is minder in die winter. Maar dis tot daarnatoe. In hierdie stadium kan sy net aan ’n koppie troostee en ’n bed dink.

				“Sal jy oukei wees om te bestuur?” bly hy bekommerd.

				Nee, wil sy sê, ek kan skaars uit my oë sien van die moegheid en ontsteltenis, maar sy knik net weer. Terug in die kleedkamer stroop sy die Egiptiese klere van haar af, trek haar jeans aan en kyk in die spieël. Sy lyk waarlik soos ’n lyk. Hoe gepas.

				Toe die laaste kers op die punt is om sy laaste sputter te gee, steek Nan die lantern aan en pak die stene met ’n ongekende gevoel van vrede in die rugsak. Dit pla haar nie eens toe sy agterkom sy loop ’n paar keer in sirkels voor sy by die woud uit is en die kommunegebou se ligte in die verte sien flikker nie.

				Die swaar rugsak rem aan haar skouers, maar ook dit pla haar nie. Dis ’n kosbare boggel wat sy graag saam met haar dra tot sy gereed is om dit af te haal.

				DERTIEN

				Saterdag 14 Julie

				Jeannie word eers ná agt, en met ’n eindelose hartseer in haar, wakker. Sy het van Nan gedroom. Haar in ’n bos sien speel met ’n dogtertjie van agt of nege. Hulle hoor lag en sing, sien dans. 

				Eers het sy gedink dis met haar wat Nan speel, maar later agtergekom sy ken nie die dogtertjie nie. Sy wou saamspeel, maar hulle het haar nie raakgesien nie. Nan is myne! het sy geskree, maar hulle het haar nie gehoor nie. Daarna kon sy net aan die rand van hulle intieme vreugdekring bly staan en toekyk.

				Jeannie voel-voel op haar bedkassie na haar BlackBerry. Nanna, kom huis toe asb. Ek mis jou verskriklik, tik sy met haastige vingers en druk die stuurknoppie. Anders as gewoonlik kom daar nie dadelik ’n antwoord nie.

				Sy het al klaar gestort en aangetrek voor Nan se SMS kom. Nie nou al nie, Jeannie. Eers wanneer ek reg is. Lief vir jou.

				Vir die eerste keer in haar lewe voel Jeannie regtig alleen. Selfs toe Jo haar afgeskeep het terwyl sy aan die Abalone-projek gewerk en sy met die susters deurmekaar geraak het, het Jeannie altyd geweet iemand is nog daar vir haar. As Jo besig was, was daar Nan of Sue, en later het Gideon bygekom. Toe Donnie. En nog later Ieg. Nou is daar net mooi niemand nie. Elkeen het sy eie probleme en dinge. Ieg het vir Monique en sy moet sien kom klaar.

				Jeannie klim sonder plan in die Uno. Eers toe sy verby Paardeneiland trek, besef sy sy is op pad Bloubergstrand toe.

				Sy ry tot vervelens toe rond in die omgewing waarheen die susters haar daardie onheilsnag gebring het, maar sy herken niks nie. Sy eien nie eens Anna van Aswegen, die vrou by wie sy aangeklop en wat Sue-hulle gebel het, se huis nie. Ook nie die oop stuk veld waaroor sy gehardloop het toe sy agtergekom het iemand agtervolg haar nie. Daar waar haar ou selfoon seker nou nog lê nadat sy dit verloor het.

				Dis asof die plek waar sy die verskriklikste nag van haar lewe beleef het, in die niet verdwyn het.

				Uiteindelik ry sy na die strand waarvandaan Tafelberg al seker ’n miljoen of meer keer afgeneem is. Van die berg is daar vandag niks te sien nie. Ook nie Robbeneiland nie. Dis te dynserig en mis rol steeds in uit die see. Jeannie rits haar parka tot by haar nek toe, druk haar hande diep in die sakke en stap die wasigheid binne.

				Sy het êrens gelees Robbeneiland was miljoene jare gelede by Bloubergstrand aan die kontinent vas. Jeannie kan nie onthou of sy ook gelees het hoe dit gebeur het dat die eiland van die vasteland losgebreek het nie, maar dis hoe sy nou voel. Soos ’n losgebreekte eiland wat sy eie vastrapplek in die onstuimige oseaan moet kry. 

				Hoe ver sy gestap het, weet sy nie. Toe haar bene moeg is, gaan sit sy net op die klam sand en voel hoe die koue van haar sitvlak af in haar begin opslaan en deur haar hele lyf trek.

				Nan skrop die rou kristalle wat Caitlin vir haar gegee het om skoon te maak met ’n oorgawe wat niks met ywer te doen het nie. Jeannie se boodskap het haar ontstel. Die antwoord wat sy gestuur het, laat haar skuldig voel op ’n vlak so diep dat haar lyf daarvan pyn. Selfsugtig. Selfgesentreerd. Egoïsties. Selfbehep. Die woorde storm op haar af en kry kleintjies.

				Sy is op die punt om die skropborsel neer te smyt en haar foon uit te haal toe ’n nuwe woord opdaag. Selfbehoud. 

				Sy draai die kraan oop en hou die lapis lazuli onder die lopende water. Die klip glim in dieselfde kleur as Jo se oë. Ligter are loop deur die donker blou en hier en daar flonker piriet asof dit engelehare is wat in die silikaat vasgevang is.

				Selfbehoud? Is dit al waarmee hierdie stuk klip wat veronderstel is om innerlike visie en wysheid te versterk vorendag kan kom? ’n Steen wat veronderstel is om mens te help om jouself, jou essensie beter te begryp? 

				’n Klomp twak, dis wat dit is. Soos ’n bleddie fool het sy vanoggend na haar kastige inner child gaan soek. En wat het sy gekry? Niks. Sy was so verdomp moeg ná gisteraand se min slaap dat sy net daar op die klipbankie langs die tafel gaan sit en met haar kop op haar arms aan die slaap geraak en eers weer agtuur wakker geword het.

				Sy het gedroom, weet sy, maar kan nie eens onthou wat nie.

				Uiteindelik bel sy Jeannie nie. Nie omdat sy nie wil nie, nie omdat haar hart nie vir haar kleinkind pyn nie, maar omdat sy weet dat sy inderdaad nog nie gereed is om terug te gaan nie. Selfbehoud is ’n te sterk instink om te ignoreer.

				Jeannie laat die herinneringe oor haar spoel terwyl sy die eb en vloed van die branding dophou. Sy onthou die eerste kennismaking met die susters by YWC. Hoe sy die gevoel gekry het dat hulle doelbewus op haar inzoem. Dat sy aanvanklik ongemaklik was omdat hulle haar so uitsonder, nie seker was of sy van hulle gehou het nie. Skuldig gevoel het daaroor en hulle toe tog toegelaat het om haar by hulle geïsoleerde tweemanskap en hulle wrok teen die lewe te betrek.

				Agterna beskou, kan sy insien hulle het haar skanse met verdrag afgebreek. Haar empatie met hulle as die verworpelinge uitgebuit het. Hulle het haar nie net in hulle siek kringetjie ingetrek nie, hulle het haar ingesluk.

				Sy pak die herinneringe soos klippe in ’n ry tot by daardie aand toe hulle haar gevra het om hulle na ’n plek naby Bloubergstrand te neem. Toe sy haar laat manipuleer het om vir Jo-hulle te lieg en hulle haar gemaneuvreer het tot sy ingestem het om saam met hulle by die huis in te gaan sodat sy self kan sien die Maidens of Sappho is nie so weird as wat sy die vorige Sondag gedink het nie.

				Die huis wat diep in die erf gestaan het, het soos ’n ou plaasopstal gelyk. Sonder enige tierlantyntjies. Doodgewoon. Daar was stemme in die agterplaas.

				Omtrent tien ander vroue het om ’n tafel met klippote in die tuin agter die huis gestaan en gesels. Dit was ’n laerige tafel met ’n dieprooi fluweellap daaroor gedrapeer. Fakkels het die enigste beligting verskaf.

				“Ek wil nie hier wees nie,” het sy vir Cassandra gesê.

				“Groet ten minste net vir Sappho voor jy ry. Ons sal seker ’n lift terugkry. Soos laas,” het Cassandra halfverwytend, halfbeskuldigend gesê.

				“Ek sien haar nie.” 

				“Sy sal nou hier wees.” 

				Een van die vroue het met ’n skinkbord glase verbygekom. Cassandra het twee geneem en een in Jeannie se hand gedruk al het sy haar kop geskud. “Moenie so ongeskik wees nie.”

				Jeannie onthou weer vir die eerste keer sedertdien hoe Cassandra die volgende oomblik teen haar aangestruikel het en die sap uit haar glas dieprooi en taai oor Jeannie se gesig, hals en bolyf gespat het. 

				Cassandra het haar na ’n badkamer toe geneem sodat Jeannie die taai goed kon afwas en toe aangedring om die vlek uit te was, nie net van haar rok nie, maar ook van haar bra waar die goed deurgesyfer het. “Ek sal my nooit vergewe as die vlek nie uitkom nie. Dis ’n splinternuwe bra,” het Cassandra vasberade gesê toe Jeannie dit self wou doen. 

				Toe Cassandra met die rok en bra klaar was, was beide inderdaad skoon, maar waar die vlekke was, sopnat. Imogen het vir haar een van die wit rokke wat die Maidens almal gedra het, gebring om aan te trek. Een wat voor van bo tot onder toeknoop. Haar nat klere het Cassandra agter die badkamerdeur aan ’n hanger opgehang. “Dis ’n warm aand. Dit sal nou-nou droog genoeg wees om aan te trek.” 

				Haar herinneringe aan wat daarna gebeur het, was so sterk dat sy hierdie dinge wat dit voorafgegaan het tot nou toe grotendeels vergeet het. Maar uit die mis kom die gebeure van daardie nag helder na haar toe aan. Een vir ontstellende een. En sy laat elkeen toe om voor haar geestesoog uit te speel.

				Sy het haar selfoon in haar nat rok se sak gedruk, maar haar karsleutels was soek. Weer het sy uitgestap na die agtertuin, waar nog ’n glas sap in haar hande gedruk is. Sy het haar sap net halfpad gedrink en die res skelm uitgegooi. Dit was te soet en klewerig. Ná ’n rukkie het sy snaaks begin voel. 

				Sappho het haar kom groet, bekommerd gevra waarom sy so bleek is. Jeannie was so duiselig dat sy Sappho toegelaat het om haar na die lae tafel te lei en haar laat neerlê het. 

				Sappho het aan die koppenent, waar Jeannie haar nie kon sien nie, gaan staan en oor haar gebuig. “Is jy naar?”

				Jeannie wou haar kop skud, maar het te moeg gevoel om selfs dit te doen. Sy wou sê sy voel net eienaardig. Swewend, amper dromerig. Maar sy was ook te moeg om te praat. 

				Sappho het die boonste knopies van die wit rok losgemaak, gesê dis sodat Jeannie kan lug kry, en haar koel hand op Jeannie se voorkop laat rus. “Jy voel effens koorsig.” Met haar duime het sy Jeannie se slape begin masseer, toe haar nek, daarna nog ’n paar knope losgemaak en die rok van Jeannie se skouers afgestoot om by haar stywe skouerspiere uit te kom. 

				“Dis wat spanning uiteindelik aan mens doen,” het sy simpatiek gesê. “Jy is soos ’n stywe snaar wat op die punt is om te breek.”

				Die massering het geleidelik uitgebrei om haar sleutelbene in te sluit terwyl Sappho saggies met haar praat. “Maak toe jou oë. Laat Sappho jou help om te ontspan. Jy is tussen vriende. Tussen geliefdes,” en aan en aan in daardie hipnotiese stem van haar totdat dit reg en goed gevoel het dat Sappho ook oor haar linkerbors streel terwyl sy sê: “Ek verlos hierdie hart van haar pyn. Laat die bloed suiwer en helder deur hierdie hart stu,” en aan en aan.

				Dis toe dat die sensasies begin oorneem het. Sappho het presies geweet wanneer sy oor die ander bors ook kon begin streel, daarna in ’n sirkelbeweging oor albei, tot Jeannie nie meer die onderskeid kon tref tussen ontspanning en sensuele plesier nie. 

				En terwyl Sappho haar borste liefkoos, het Cassandra en Imogen weerskant van haar kom staan, hulle vingers liggies in fladderende, wyer wordende sirkels om haar naeltjie laat speel.

				Jeannie weet nie wanneer die res van die rok se knope oopgeknoop is of wanneer nog twee van die Maidens weerskante aan die voetenent van die altaar kom staan en haar bene begin streel het nie. Sy onthou net hoe liggies hulle aan haar geraak het, hulle hande soos vlinders langs haar kuite af, langs die waai van haar knieë, oor haar dye, soos donsige veertjies oor haar binnedye. Sy onthou vaagweg iemand anders het aan haar G-string begin vroetel.

				Sappho moes gevoel het hoe Jeannie verstyf. “Nog nie,” het sy sag gesê. 

				En skielik het gevaarseine deur haar beswyming gebreek. Sy het opgevlieg en na die badkamer gestrompel, die wit rok uitgepluk, maar Sappho was by voor sy haar eie klere kon aankry.

				“Stadig nou, Jeannie. Vergewe hulle. Jy is so beeldskoon. Hulle kon dit nie help nie. Trek gerus aan.” Sy het Jeannie se klere waarop die nat vlekke nog donker gelê het vir haar aangegee en bly staan, haar oë stip op Jeannie se liggaam terwyl sy inderhaas haar nat bra aangetrek en toe die vormlose rok oor haar kop gegooi het. 

				Jeannie was gedisoriënteerd, maar kon vaagweg onthou waar hulle ingekom het. Al waaraan sy kon dink, was dat sy daar moet wegkom. Sy het Sappho verras toe sy haar hardhandig uit die pad gestamp, die deur toegepluk en toe net koers gekry het. 

				Die voordeur was nie gesluit nie en die hekke ook nie. Jeannie het in die grondpaadjie af gehardloop. Gehoor hoe iemand agter haar aanroep, maar sy het net aanhou hardloop tot sy besef het sy het nie die vaagste benul waarheen sy op pad is nie. Sy het agter ’n struik langs die pad gaan staan, haar asem probeer terugkry. Sy het voetstappe op die gruiserige pad gehoor, maar dit was ’n hele ent agter haar. 

				Op haar selfoon het sy gesien Nan het haar gebel, maar sy het Sue se snelbelknoppie gedruk. Teen die tyd dat sy onsamehangend aan Sue probeer verduidelik het sy het moeilikheid en waar sy haar bevind, kon sy iemand se asem naby haar hoor jaag.

				Sy het blindelings die veld in gehardloop, haar agtervolger op die een of ander manier afgeskud, maar êrens moes sy die selfoon in haar dolle vlug laat val het. Hoe lank sy rondgedwaal het voor sy by ’n straat uitgekom het, weet sy nie. Net dat Anna van Aswegen, soos ’n engel uit die hemel, by die eerste huis waar sy aangeklop het die deur vir haar oopgemaak het.

				Jeannie bly sit tot die koue van buite, aan die rande van die skreiende emosies wat deur haar woed, begin raak. Dit geleidelik blus tot daar net een vlammetjie oorbly. Dieselfde vlam wat daardie aand in haar bly brand het. Die drang na oorlewing.

				Toe eers staan sy stram-stram op en begin teen die wind in terugstap. 

				Met elke tree raak haar voorneme sterker. Sy sal haar nie laat onderkry nie. Nie die susters of Sappho het dit reggekry nie. Con, Quintin en Santie sal dit beslis ook nie regkry nie. Sy weet wat die waarheid is. En uiteindelik kan sy haarself vergewe vir daardie aand se gebeure. Sy was verdomp gedrug, besef sy nou. Of dit nou daardie date rape drug of iets anders was, maak nie saak nie. 

				As sy dit geweet het, sou sy so anders opgetree het toe die susters haar weke daarna by YWC om vergifnis vir hulle aandeel kom vra het. En haar kort daarna omgepraat het om hulle na die sogenaamde tempel naby Houtbaai te neem.

				“As jy dit doen, Jeannie, hoef jy ons nooit weer te sien nie. Ons sal jou nooit weer pla nie,” het Cassandra gesê. “Dit sal ook ’n teken wees dat jy ons werklik vergewe het, soos die Christen wat jy sê jy is.”

				Oplaas het sy ingestem. Sy wou nog haar handsak gaan haal, maar Imogen het reeds die Uno se sleutels by haar gehad. “Dit sal jou nie eens ’n uur neem nie, dan is jy terug en kan jy verder hier kuier.”

				Halfpad na die tempel toe het sy tot haar sinne gekom en gemaak asof die Uno sonder petrol gaan staan, soos al een keer vantevore gebeur het omdat die brandstofmeter stukkend was.

				Nan sal hulle kom haal en na die tempel toe neem, het sy Cassandra en Imogen probeer oortuig, hulle moet haar net bel aangesien haar foon in haar handsak by YWC was. Hulle het geweier en hulle Boetie Tienie gebel, onbewus daarvan dat hy op daardie oomblik vir Jo gevange gehou en sy selfoon afgeskakel het.

				Jeannie het net begin hoop kry dat die susters wel vir Nan sal bel, toe ’n minibustaxi agter hulle stilhou. ’n Man het uitgeklim en slingerend nadergestap. Jeannie moes teen wil en dank die Uno aanskakel en wegjaag.

				Sy weet nie of Cassandra se woede of verligting die grootste was nie, maar Jeannie het haar doof gehou vir die stroom verwyte. 

				By die onderpunt van die straat waar die tempel geleë was, het sy van die pad af getrek en gesê hulle kan nou verder stap. Cassandra het op Jeannie begin skel. Gesê hulle sal seker maak Jo en almal wat wil luister, hoor presies wat daardie aand in Blouberg gebeur het. Dit was erg genoeg, maar toe sy gedreig het haar Boetie Tienie sal Jo “regsien” as Jeannie nie saam met hulle na die tempel toe gaan nie, was Jeannie verlam van vrees. 

				“Maar hy ken haar nie eens nie,” was haar enigste lamlendig verweer.

				“Dis wat jy dink. Jy ken hom dalk as Quintin? Ja, jou ma se neef. Hy sal sorg dat sy die kasarm verloor en met niks anderkant uitstap nie en die hele wêreld sal weet dat jy Sappho se hoer is. Jou ouma ook.”

				Jeannie weet nie wat sou gebeur het as Nan en AO Sardyn hulle nie buite die hekke ingewag nie. Hulle kon egter nie keer toe Sappho vir Cassandra en Imogen kom haal het nie. En daardie nag het almal in die tempel in die massaselfmoord gesterf.

				Tot nou toe het sy daaroor skuldig gevoel, was sy oortuig sy het ’n aandeel gehad. Gevoel sy kon verhoed het dat hulle saam met Sappho die ewigheid in is. Maar nie meer nie. Hulle het hulle keuse gemaak en sy moet ook.

				En sy kies om niemand ooit weer toe te laat om haar te misbruik nie. Sy kies om haar eie paadjie te stap. As Jo en Sue en Nan vir haar daar is, wonderlik. As hulle te besig is om hulle eie lewe te lei, soos hulle goeie reg is, ook goed.

				Niemand sal haar onderkry nie. Ook nie Ieg nie.

				“Jy moet laat gaan, Nan. Nie omdat jy nie vir hulle omgee nie, maar omdat jy jouself innerlik en geestelik moet voed. Die eerste stap bly steeds dat jy vrede moet maak met jou kinderself. En as jy eers werklik heel en geïntegreer is, sal jy net soveel meer hê om te gee sonder dat dit jou hoef te tap.” Caitlin neem die volgende glasbottel, hou dit onder die tuit van die handpomp langs die put tot dit amper vol water is en gooi ’n kleinerige kristal daarin. “Dis soos hierdie kristal in die water. Daarsonder sal die water jou dors les, maar die kristal bekrag die molekules sodat dit meer doen as net dors les.”

				Nan neem die vol bottel, druk ’n kurkprop daarin en pak dit by die ander in die krat agterop die houtsleepwaentjie voor sy weer die handpomp werk. Sy is nie seker of ’n kristal werklik water kan “energise” nie, maar die water wat hulle hier drink, is verrassend soet en verkwikkend. 

				“My kleinkind het my nodig, Caitlin, terwyl my verdomde kinderself niks van my wil weet nie.” Caitlin se gekarring oor haar kastige inner child begin aan haar nerwe skaaf. Die klein merrie is weg. So what? 

				“Neem jy haar kwalik? Jy het haar op elfjarige ouderdom weggestuur en gesê ek kan nie nou aan jou aandag gee nie want ek het twee susters om groot te maak. En toe kom jou dogter. En toe jou kleinkind. Vyf en veertig jaar lank sit die arme bloedjie in haar hoekie terwyl jy die ander kinders elke greintjie van jou aandag gee. Maar weet jy wat? Sy is so vergewensgesind as wat jy is. Sy sal na jou toe kom, as sy nie al het nie.” Caitlin grawe in haar roksak en hou ’n kristal na Nan toe uit.

				“Wat is dit?”

				“Luvulite. Dit aktiveer die derde oog. En dit help kinders hulle onskuld, kinderlike wysheid en die toorkrag van die kinderwêreld behou terwyl hulle grootword. Dit wakker ook daardie kwaliteite aan in volwassenes.” Sy takseer Nan. “Dis nou as hulle gehelp wil word.”

				Nan neem die steentjie met ’n sug en laat glip dit in haar hempsak. “Dankie, Caitlin. Dis nie dat ek nie gehelp wil word nie, maar ...” Sy lig haar hande in ’n magtelose gebaar.

				“Jy is so gewoond daaraan om te help dat dit vir jou moeilik is om hulp te aanvaar. Maar kyk wat doen instink?” Caitlin druk haar krom vinger op die bultjie wat die steen in die hempsak maak. 

				Nan kyk onwillekeurig af. 

				“Jy bêre dit net mooi waar jou hart sit.”

				Yeah right, asof sy enige ander bêreplek gehad het.

				“Jy bedoel benewens jou broeksakke?” 

				Nan kyk verras na Caitlin toe sy haar gedagtes so raak raai, maar die boggel staan reeds weer punt in die wind terwyl sy die laaste waterbottel self volpomp.

				Eers toe sy Emile se sportmotortjie voor die anneks sien staan, onthou Jeannie van die middagskof wat sy veronderstel was om by Flower of Aphrodite te doen.

				Sy het skaars klaar parkeer toe Emile die Uno se deur vir haar oopmaak.

				“Jeannie, waar wás jy?” Kommer spreek uit elke gelaatstrek.

				Haar bene voel effens wankelrig toe sy uitklim en Emile slaan sy arm om haar skouers om haar te stabiliseer. “Ek is jammer, Emile. Iza moet woedend wees.”

				“Sy was, maar sy is meer bekommerd as woedend. Sy weet mos jy is altyd op jou pos, come hell or high water. Dis hoekom sy my agter jou aangestuur het.”

				Die beskerming wat sy arm bied, die hitte van sy lyf, maak haar week en toe sy effens teen hom ontspan, trek hy haar stywer teen hom aan. “Hemel, Jeannie, jy is nat en yskoud. Kom saam met my.” 

				Sy laat haar gewillig na die sportmotortjie lei en klim met ’n gevoel van oorgawe in. Sy sien in elk geval nie kans vir haar eie gedagtes in die anneks nie. “Net nie Iza nie, asseblief, Emile?” prewel sy, laat haar kop teen die stut rus en maak haar moeg gehuilde oë toe.

				Hy skakel die enjin aan en vroetel met die knoppies tot warm lug deur die klein ruimte begin trek. Sy loer na hom deur haar wimpers toe hy nie dadelik wegtrek nie en sien hoe hy die selfoon teen sy oor druk.

				“Jeannie is veilig, Mamá, maar dit lyk asof sy enige oomblik gaan omkap.” Hy knipoog vir Jeannie terwyl hy luister na Iza se klaarblyklik uitgebreide antwoord. “Ek het ook so gedink. Kry vir Pierre in my plek en Sunette in Jeannie s’n. Hulle werk goed saam.”

				Jeannie frons. “En nou?” vra sy toe hy sy foon bêre en die motor in rat sit.

				“Nou rus jy en laat alles aan my oor. Maak toe jou oë en slaap as jy so voel. Dis so ’n halfuur se ry.” Sonder ’n verdere woord trek hy weg.

				Jeannie gehoorsaam met graagte en word eers wakker toe die motor weer tot stilstand kom.

				Sy vryf oor haar oë, en kyk rond. “Waar is ons?” Hulle staan in die oprit van ’n imposante huis wat, as sy dit nie mis het nie, nie onvanpas in die Engelse platteland sal lyk nie. In die motor se syspieël sien sy see en rotse agter hulle.

				“Little Manor. My pa se vakansiehuis in St. James. Dis stapafstand van Kalkbaai.” Hy vou sy een hand oor hare en vee met die ander haar hare uit haar oë. “Nou gaan ek jou in ’n bad sit, vir ons ’n bietjie voorraad koop terwyl jy ontspan en daarna maak ek vir ons kos terwyl jy my vertel wat jou so verskriklik ontstel het.”

				“Behalwe vir die laaste gedeelte, klink dit hemels.”

				“Jy hoef ook nie te vertel as jy nie wil nie. Kom ons gee eers aandag aan deel een.” Sy glimlag is sag, sy oë warm. Jeannie voel hoe die troos en toevlug wat hy bied soos ’n tjalie om haar vou. Knus, maar liggies. Soos sy dink ’n pashmina moet voel.

				Van buite lyk die huis statig, maar binne is dit die ene ouwêreldse sjarme en straal dit ’n gevoel van ingeleefdheid uit. Die badkamer waarheen hy haar lei, pas by die styl van die huis. Die vloer, uitgelê met vierkantige swart en wit marmerteëls, lyk outentiek, maar die pootjiesbad met sy koperkrane en handstort is nuut of onlangs gerestoureer. Verder is die afwerking duursaam, maar niks is flashy of te modern nie. Ook nie verguld of oordadig of Egipties nie.

				“My ma het dit gehou nes dit was,” verduidelik hy asof hy haar gedagtes lees. “Sy het net hier en daar laat opknap. Dis asof ek my pa hier kan voel.” Hy haal ’n stapeltjie spierwit en donssagte handdoeke uit ’n outydse kas en hang dit vir haar op die losstaande handdoekreling voor hy buk, die badprop inpas en die warmwaterkraan oopdraai.

				Hy beduie na ’n rakkie teen die muur. “Daar is badskuim en sjampoe en dinge. Help jouself. Jy kan die japon agter die deur gebruik. Dis bedoel vir gaste. Los jou klere voor die deur. Ek sal dit in die tuimeldroër sit.”

				Jeannie kies ’n ylang-ylang-gegeurde badskuim en probeer nie eens suinig wees daarmee nie. Sy is op pad om die deur toe te trek toe Emile aankom met ’n wasemrige glas witwyn in sy hand. “Nou toe. Ek behoort oor so ’n halfuur terug te wees, maar bad so lank as wat jy wil.”

				“Jy bederf my,” glimlag sy effens aangedaan toe sy die wyn by hom neem.

				“Nog nie.” Hy tel ’n liggroen kers van ’n siertafeltjie af op en lees hardop van die etiket af: “Flavour: Sage. I hold the magical energy of wisdom, hope, self-esteem and strength. My gift to you is confidence. Imagine that my energy surrounds you, and trust you are safe.” Hy sit dit op die houtrakkie wat dwars oor die bad rus en steek dit aan. “Nou eers is jy bederf. En dis hoog tyd dat iemand dit doen.” Hy soen haar liggies op die voorkop, glip by die deur uit en trek dit agter hom toe.

				Eers nadat sy uitgetrek en in die skuimende water ingesak het, kom sy agter sy huil. Dis nie ’n snikkende huil nie. Net trane wat stil oor haar wange gly. Trane van dankbaarheid oor hierdie engel in die gestalte van Emile wat na haar toe gestuur is.

				

			

		

	
		
			
				Veertien

				VEERTIEN

				Teen die tyd dat Jeannie uit die bad kom, is Emile terug en al besig met die kos. Dit ruik sy toe sy in die gang op die geure afstap tot sy die kombuis opspoor. Dis ’n gesellige vertrek met ’n haard waarin daar waarskynlik vroeër jare nog kos gemaak is, maar wat nou dien as kaggel. ’n Vuur brand reeds lustig en die geelhouttafel is met plekmatjies gedek.

				“Die eetkamer is te formeel.” Emile vee sy hande aan ’n bont handdoekie af en kom gee haar ’n drukkie. Hy kyk af na haar. “H’m, jy ruik lekker. Voel jy beter?”

				“Soos ’n nuwe mens. Dankie, Emile. Vir alles. Ek weet nie wat ek sou aangevang het as jy my nie ingewag het nie.” Sy vou die japon stywer om haar.

				“Wil jy daaroor praat?”

				Sy skud haar kop.

				“Dan is dit reg so.”

				Jeannie laat rus haar hand teen sy wang. “Jy is ’n wonderlike vriend.”

				Hy soen haar liggies op die mond. “En jy verdien een. Ek is net bly ek kan vir jou daar wees.” Met sy arm lossies om haar skouers stuur hy haar na ’n leunstoel met effens verweerde bekleedsel voor die kaggel. “Kom sit hier naby die vuur sodat jou hare kan droog word.” Hy skink vir haar nog ’n glas wyn in en raak weer doenig op die outydse elektriese stoof.

				Hulle gesels in die algemeen. Iza, die Flower, die kasarm, haar kursus. Hy vertel haar Little Manor word syne wanneer hy trou. Hulle eet die delikate disse en drink nog van die delikate wyn. 

				“Ek dink dis slaaptyd,” stel Emile voor ná ’n ligte nagereg van flambé-pere.

				Jeannie voel effens bedwelmd, net soveel van wyn as van die atmosfeer en die wonder van ware vriendskap, die genoeglikheid van die aand en ’n oneindige moegheid. Sy knik en volg Emile na een van ’n hele paar gastekamers.

				Hy vou die duvet vir haar terug en draai na haar. ’n Effense blos verkleur sy soel wange. “Jeannie ...”

				Iets in sy stem dring deur die waas wat haar al heelaand omgewe. Sy kyk vraend na hom, sien hoe sy kop oor haar buig en voel sy lippe fluweelsag teen hare. Dringender as voorheen. Dis aangenaam, dink sy effens onsamehangend en wonder of hy weer in ’n pilaar gaan verander toe sy hom toegang tot haar mond gee. Hy verras haar toe sy soepel tong hare soek. Ook dit is aangenaam. Baie aangenaam.

				Uiteindelik lig hy sy kop en vou sy hande om haar wange. “Ek wil graag met jou liefde maak.” Hy sluk opsigtelik. “Maar net as jy wil.”

				Hy klink so onbehendig. Sou hy ook nog ’n maagd wees? Maar nee, hy is darem ’n hele paar jaar ouer as sy. En ’n man. “Ek weet nie, Emile. Ek wil jou vergoed vir wat jy vandag vir my gedoen het, maar ...” 

				“Nee, nie vergoeding nie. Ek wil jou met my lyf troos. Ek weet jy het êrens diep seergekry. Ek wil dit vir jou beter maak. Al is dit net ’n pleister plak op dit wat jou so ontstel het.”

				Sy wil getroos word. Sy wil ook voel hoe sy reageer wanneer ’n man aan haar raak. Sy wil uitsluitsel hê oor die gevoelens wat sy ervaar het toe Sappho ... En tog ... Ieg ... Maar Monique ... En Emile is so wonderlik.

				Jeannie knak haar nek agteroor. “Soen my, Emile. Maak met my liefde,” fluister sy. Die een of ander tyd moet dit seker in elk geval gebeur.

				Nan word in die middel van die nag wakker. In haar ore hoor sy nog die murmelende lag van die kind met die hartseer oë. ’n Hartseer wat net tydelik gelig het terwyl hulle ring-a-ring-a-rosie gespeel het. Nie in Caitlin se woud nie, maar in ’n verbeeldinglose, ietwat verwaarloosde agterplaas in ’n middelklaswoonbuurt in Pretoria. Die grasperk was geel geryp, maar lente was ’n belofte in die lug, ’n belofte wat die pienk oortrekte perskeboom in die hoek bevestig het.

				Dis waar, onthou sy. Casper is einde Augustus daar weg. Die perskeboom het al geblom.

				Jeannie se eerste gedagte toe sy vroeg Sondagoggend wakker word, is aan Nan se CD van Peter Sarstedt. Die snit wat Sue altyd so verspot en uit volle bors laat saamsing: “And how do you feel now that you are no longer a maiden?” 

				Sy hoor in haar gedagtes hoe Sue se hees stem ’n falsetto word wanneer sy saam met Sarstedt kraai: “What do you mean you want more and you want it right now?” En daarna die verontwaardige daling: “My father is a priest, you know, and I am not a beast, you know. I just want to sleep.”

				Sy draai haar kop en kyk na Emile se fynbesnede profiel. Die lang wimpers, die effense hawiksneus. Sy mooi mond is ’n entjie oop en hy haal baie diep en baie egalig asem.

				Soos Sarstedt se meisie is sy nie meer ’n maagd nie. Wil sy nog hê? Dalk, maar as dit nie gebeur nie, ook goed. Wat op aarde is die helse bohaai oor seks? Wat op aarde het Santie laat kreun en steun? Dis nie onaardig nie. Nogal lekker selfs, maar dis wraggies nie die ophef werd nie. En sy het dalk geen ondervinding nie, maar sy vermoed Emile voel dieselfde daaroor. Hy maak liefde soos hy kook. Met toewyding, maar sonder drif – sy liefkosings delikaat en sagkens soos sy kruiekeuse, en ook so ’n bietjie sonder swaartekrag. Asof sy kop deurgaans in beheer is.

				Gelukkig laat dit nie katels kraak nie. Of ’n mens kreun of steun nie. 

				Jeannie sug diep. Miskien kolf sy tog vir albei spanne.

				Nan besef sy het lanklaas van Gideon gehoor toe die BlackBerry ’n SMS aankondig en sy naam op die skerm wys.

				Danksy al haar gesukkel met boggels en innerkinnertjies uit die verre verlede, het hy ietwat op die agtergrond geraak. Wat ’n goeie teken is.

				Dis ’n lang SMS, sien Nan, en wonder hoe lank dit hom geneem het om dit te tik. 

				Liewe Nan. Ons is nog nie oud nie, al dink ons kinders dalk so, lees sy en frons dadelik. Maar dit is so dat die tyd wat ons oorhet in die ondermaanse, menslik gesproke, veel korter is as hulle s’n.

				Waar val hy nou uit? Sou hy siek wees? ’n Benoudheid laat haar na haar keel voel. Sy sluk moeilik voor sy verder lees. 

				Nan, geen vrou het my al ooit geraak soos jy nie. Vir die eerste keer in my lewe voel dit asof ek ’n sielsmaat gevind het. En boonop ’n pragtige een. Vanoggend het ek opgestaan met die behoefte om dit vir jou te sê. En meer.

				Ek besef ons sal mekaar eers baie beter moet leer ken as deur middel van BB-boodskappe, al kon ons ten minste op dié manier in kontak bly. Ek hoop ons kan ons daarop toespits wanneer jy terugkom. 

				En dan wil ek jou graag my vrou maak, Nan. Ons kan nog heelwat goeie jare saam hê. Met verlange en liefde, Gideon.

				Nie ’n enkele spelfout nie. Hoekom dit haar eerste gedagte is nadat die skok haar lyf beetgekry en aan die rittel gesit het, weet Nan nie.

				Sy weet net sy wens sy het die boodskap uitgevee voor sy dit gelees het. Nee, dat Gideon dit nooit gestuur het nie. Of gedink het nie. Sit die man dié tyd van ’n Sondagoggend en suip?

				Hoe kan sy ooit na dese huis toe gaan?

				Hulle is vreemd vir mekaar toe hulle in Kalkbaai sit en by die bekende Olympia Deli ontbyt eet. Emile was al op en alles was reg vir ry toe Jeannie die tweede keer wakker geword het. Sy kon net gaan stort en aantrek. Dit het dit maklik gemaak om net die nodigste vir mekaar te sê.

				Jeannie kan nie mooi besluit hoe sy voel nie. Dit voel nie regtig asof daar iets verskriklik belangriks met haar gebeur het nie. Die enigste verskil eintlik, is die ongemak en effense seerderigheid in haar onderlyf. En die verleentheid oor die bloedmerke op die laken maar dié, het Emile gesê, sal hy by die wassery afgee en later terugbring.

				Emile lyk enersyds verleë, en andersyds amper selfvoldaan. Sy hande bewe effens terwyl hy ’n stukkie van die ciabattabroodjie afbreek voor hy haar die eerste keer vol in die oë kyk. “Is jy spyt, Jeannie?” 

				Jeannie kyk af, speel met haar mespunt in ’n klontjie aarbeikonfyt op haar bord en haal haar skouers op. “Ek weet nie.” Sy kyk op. “Ek dink nie so nie.” Sy kan tog nie vir hom sê dit was nou nie juis ’n big deal nie. Mans is veronderstel om sensitiewe ego’s te hê wat sulke goed betref. Dis ten minste wat Sue sê.

				“Ek is nie. Spyt nie, bedoel ek. En dis vir my baie spesiaal dat dit jou eerste keer was. Dat dit ek kon wees wat ...”

				Jeannie hou haar hand op. “Dit was troos, Emile. Jy het self so gesê. Moenie dat ons dit verder kompliseer nie. En ek dink regtig ons moet liewer daarvan vergeet en eerder net weer vriende wees.” Sy hoop tog net nie sy maak hom seer nie, maar dis regtig wat sy dink.

				Snaaks genoeg lyk hy eerder verlig as gekrenk toe hy saamstem. Wat haar nou weer laat wonder oor hoe begeerlik sy nou eintlik kan wees as hy so maklik instem. Miskien voel hy aan sy is nie normaal nie. 

				Jeannie neem ’n groot sluk cappuccino. Basta derms uitryg, hoor sy Nan in haar kop en luister vir ’n verandering na haar.

				Maandag 16 Julie

				Jeannie het die hele Maandag om te herstel van die skokke in die afgelope paar dae. Dis nou so tussen die verkniesery deur. Sy skryf uiteindelik haar gevolgtrekkings neer:

				

				Sue en Zach is grootmense, hulle moet self besluit wat die beste is vir hulle. Ek kan nie namens hulle besluit nie en kan niks aan die saak doen nie.

				Con het seker toestemming gekry om die begrafnis by te woon om Quintin se plek in te neem as kisdraer. Hy het my miskien hatig aangekyk, maar nie bedreig nie. Ons was net toevallig op dieselfde plek op dieselfde tyd. 

				Con haat ons, en hy is uit op parool, maar hy sal niks aan ons doen nie, anders moet hy teruggaan tronk toe. Dit help nie om nou al bekommerd te wees oor wat sal gebeur as sy vonnis uitgedien is nie. En daar is die interdik.

				Tannie Santie is waarskynlik opgestook deur Quintin en Con. Daar is niks wat ek daaraan kan doen nie.

				Sappho lê in die verlede. Hulle het my gedrug. Leer daaruit en los dit nou.

				Ek is nie meer ’n maagd nie. Die seks was nie wat ek verwag het nie, maar ook nie traumaties nie. Heeltemal skeef kan ek nie wees nie. Miskien het ek maar net nie Hannetjie se gene geërf nie.

				Emile het my nog nie weer gekontak nie omdat die hele ding vir hom ’n bietjie weird is. Nes vir my.

				Ek hoef nie skuldig te voel teenoor Ieg nie. Hy is niks van my nie. Buitendien, hy het Monique.

				Jeannie lees dit ’n paar maal deur en voel toe tog beter. Al glo sy nie haar eie woorde heeltemal nie.

				Dinsdag gedurende die middagskof kan Jeannie agterkom iets hinder Emile, maar daar is nie tyd om haar te veel te bekommer nie, die restaurant sit vol toeriste.

				Toe hy haar egter inwag nadat sy haar Flower-klere uitgetrek het, weet sy die oomblik van waarheid het aangebreek en ook dat sy nie seker is of dit die soort waarheid is wat sy wil hoor nie.

				“My ma vra of jy haar nie net gou kan kom sien voor jy waai nie?”

				Haar ingewande ruk toe sy die verleë uitdrukking in sy oë sien en dadelik weet wat dit beteken. “Emile, jy het tog nie vir haar vertel nie?” vra sy nietemin.

				Hy druk sy hande in sy sakke asof hy nie weet wat om daarmee te doen nie. “Jy weet tog ek en Mamá het nie geheime vir mekaar nie.”

				Jeannie bekyk die gewelfde plafon bo haar, sien in haar verbeelding die skrif aan die muur. Kan amper die woorde uitmaak: Jy is gefire.

				Was hy heeltemal besimpeld? Gideon skop ’n perlemoenskulp dat hy daar trek. Dis eintlik te koud om langs die see te stap, maar miskien kan die koue sy angs en vrese verjaag. En ook die wete dat hy ’n volslae aap van homself gemaak het.

				Dis die verdomde erotiese drome wat hy nou gereeld oor Nan het wat hom Sondag so oorhoops gemaak het. Hy het die oggend sit en koffie drink op sy balkon en na haar verlang met ’n verlange so diep, dit het gevoel dit trek hom inmekaar.

				Hy verstaan dit nie. Hy ken haar nie eens besonder goed nie en tog is dit asof hy en Nan, op ’n vlak wat hy nie begryp nie, verknoop was nog voor hy van haar bestaan bewus was. 

				Hy onthou die presiese oomblik toe sy vir hom geword het wat die polisie in TV-flieks “a person of interest” noem. Dit was toe Hendrien met haar gifmond hom kom waarsku het teen die oudste van die Calitz-flerries. 

				“Kan jy glo, Gideon?” hoor hy haar weer sê. “Staan daar in die restaurant nadat Petronel hulle heel ordentlik gevra het om liewer elders te gaan eet en sê sonder ’n greintjie skaamte: ‘Kom, slette, ons het mans om te vang. Ek deps die dominee.’ En dit nogal op haar gevorderde ouderdom. Ek maan jou, Gideon, wees versigtig vir die strikke van daardie Delila.”

				Hendrien se waarskuwing het presies die teenoorgestelde uitwerking gehad as wat sy beoog het. Sy belangstelling was onmiddellik geprikkel deur die vrou wat haar nie net uit ’n restaurant laat jaag sonder om ’n laaste woord in te kry nie. Later daardie dag het hy die storie weer gehoor toe hy met een van sy oudgemeentelede wat in die restaurant was, gaan praat en dié hom met kleur en geur en ’n onnutsige vonkeling in die oog vertel wat gebeur het. Nie net was sy weergawe veel vermaakliker nie, dit was ook ontdaan van venyn.

				“Mooi vroue, dominee Gideon, algar van hulle,” het hy afgesluit, “maar daardie een met die silwer vlegsel? ’n Vrou der vroue, of sy nou ’n slet is of nie.” Hy het geknipoog. “Nou ja, as ek nie getroud was nie, nè.”

				En toe ontmoet hy haar. Sy het met haar rug na hom toe gestaan, omgedraai toe hy groet en hom met iets soos skrik in haar glasblou oë aangekyk. En dit was die einde van die ou Gideon Wienand. Op daardie einste oomblik is ’n ander Gideon gebore. En nes hy kort daarna ’n enorme faux pas gemaak het wat later gelei het tot sy besonderse vriendskap met Jeannie, het hy nou van pure verlange die faux pas van alle faux pas’s gemaak met die boodskap wat hy gestuur het.

				Sot, dis wat hy is. 

				Jeannie gaan sit op die vergulde stoel en wonder of Iza nooit moeg raak vir oordaad nie. Dis beter as om te wonder oor hoe Iza haar gaan vra om liefs nie vanaand by die Flower te kom inval nie.

				Sy vleg haar hande inmekaar en waag vir die eerste keer om Iza in die oë te kyk.

				’n Fyn glimlaggie speel om die fynbesnede mond.

				“My seun goeie minnaar, Jeannie?” Sy maak ’n gebaartjie deur die lug. “Ag, natuurlik. Dit jou eerste keer. Hoe jy nou kan oordeel.” Sy leun effens vorentoe. “Maar hy jou eerbaar behandel? Plesier gee?”

				Vlamme skroei teen Jeannie se wange, selfs haar nek gloei en haar hande bars uit in ’n sweet.

				“Geen rede om te skaam, Jeannie. Weë tussen man en vrou. Ek net seker maak dit goed afgeloop en wil jy moet weet dra my goedkeuring. Julle oulike paartjie.”

				“Maar ...”

				Iza keer haar met ’n kopskud. “Ek klaar praat. Ek nie besware, maar as julle kelner, geen vryery, reg? Elke ding sy tyd. Sy plek. Hier by my nie regte plek. Daarvoor is Little Manor. Maar nie inmeng met kelner.”

				“Iza, ons het besluit om liewer net vriende te bly.”

				Die swart koepeltjies soek haar haarlyn op. “Hoekom?”

				“Dis beter so.” 

				“Jy bang vir swanger? Moenie. Ek graag kleinkind oppas.”

				Jeannie val byna van die stoel af. Liewe hemel, daaraan het sy waaragtig nog nie eens gedink nie. Hoe is dit moontlik? En dit met Jo en Nan en ook Sue se geskiedenis? Dis seker maar te wyte aan alles wat dit voorafgegaan het. Seks met Emile was immers die geringste van alles wat oor die naweek gebeur het. Sy probeer vlugtig uitwerk wanneer laas sy gemenstrueer het, kan in haar paniek nie onthou nie. Sy is in elk geval so ongereeld. 

				“Hoop nie jy dink aan pil? My kerk teen dit.”

				Jeannie kom soos ’n zombie orent. “Iza, ek dink dis oukei. Ek behoort nie swanger te wees nie. En ek gaan nie op die Pil nie. Nie omdat jou kerk daarteen is nie, maar omdat ek nie weer by Emile gaan slaap nie en nie van plan is om by enigiemand anders te slaap nie. Dit het per ongeluk gebeur. In ’n oomblik van swakheid. Dankie vir jou begrip en alles, maar ek hou van Emile as vriend. Ek wil graag ons vriendskap behou en ek dink ’n saamslapery sal dit eerder kompliseer as bevoordeel.”

				Iza bly sit, knik nadenkend. “Maar as jy swanger, jy kom sê my dadelik. Sal groot vreugde wees.”

				“Dankie, Iza.” Jeannie kry dit nouliks reg om die sarkasme te verbloem.

				“Gaaf, sien jou aandskof.”

				Emile wag haar by die onderpunt van die trap in. “En?”

				“Kom ons sê maar net ek is toe nie gefire nie.” Jeannie stap buitetoe met treë wat sewemyllaarse-Sue haar sal beny.

				“Gefire?” Hy haal haar vinnig in en hou haar aan die arm terug. “Jy het gedink sy gaan jou fire?” Hy lag. “Liewe hemel, Jeannie, het jy nou nog nie uitgewerk Iza het besluit jy is die ideale vrou vir haar mommy’s boy nie?”

				’n Drang om die lag van sy gesig af te klap, verras Jeannie so dat sy niks kan sê nie.

				“Moenie kwaad wees nie, Jeannie, asseblief. Ek het gedink jy het dit lankal agtergekom. Sy maak vir niemand soveel toegewings soos vir jou nie.”

				“Hoekom ek?” is al wat sy uitkry.

				“Jy’s mooi, intelligent, passievol oor kook. Jy het ambisie. Jy is jonk maar toon belofte om ’n sterk, standvastige vrou te word. Jy het sterk gesinswaardes en jou familie ook. Ek het haar alles vertel van die aand toe jou ma en tante hier was. Hoe julle met mekaar korswil, soveel vir mekaar omgee dat ’n blinde dit met ’n stok kan aanvoel. En jy is die eerste meisie van wie ek regtig baie hou.”

				“Bedoel jy nie die eerste een wat aan Iza se vereistes voldoen nie?”

				“Dit ook.” Hy glimlag skewerig. “Nie ek of Iza is blind vir my foute nie, Jeannie. Sy het my baie beskermd grootgemaak. Dis miskien waarom ek nie macho is nie. Ek stel nie belang in goed soos jag en visvang, of eens rugby nie. Dis nie dinge wat mens by jou ma leer nie, veral nie as sy Iza Pasha is nie. Ek is nie ’n rokjagter nie, want sy het my geleer hoe wonderlik vroue is, hoe om hulle te respekteer. Ek het grootgeword met die besef dat vroue misterieuse wesens is wat eintlik op die hande gedra moet word. Ek is miskien nie een van ‘die manne’ nie, ek is miskien nie uitgeknip om die rots in ’n vrou se lewe te wees nie, maar ek het ander kwaliteite.”

				Dis asof ’n baie stywe snaar in Jeannie begin ontspan terwyl sy na Emile luister. Uiteindelik kan sy net glimlag, haar hand teen sy wang laat rus en saggies oor die laatmiddagse harde baard van die man met die sagtebaardsiel streel. “Ai, Emile.”

				Hy trek haar teen hom aan, soen haar diep en dralend. Aanvanklik laat Jeannie dit bloot toe omdat sy hom nie wil wegwys ná soveel eerlikheid nie, maar hoe dieper hy in haar mond delf na haar goedkeuring, hoe eienaardiger begin haar lyf reageer. Met vreemde kriewelinge waar sy gehoop het dit gisteraand sou gekriewel het. Miskien vat dit net tyd, oefening en baie vryery. Hoop sy.

				

			

		

	
		
			
				Vyftien

				VYFTIEN

				Woensdag 5 September

				“Ek is jammer, Jeannie. So verskriklik jammer, maar dis net onmoontlik om saam te gaan. Die hele DA gaan hier by die Flower wees. Helen Zille en Patricia de Lille inkluis. My ma kan nie sonder my ook nog klaarkom nie. Sy gaan reeds sukkel sonder jou.”

				“Maar dis nie net ’n verjaardag nie, Emile, ek word mondig. En ons dreig nou al wie weet hoe lank om die een of ander tyd saam te gaan kuier op Maanschijnbaai sodat jy Jo en Sue beter kan leer ken. En die res. Vrydagaand is die ideale geleentheid. Selfs Riekie se nuwe liefde gaan daar wees. En Gideon en Donnie en Saul en selfs Zach ook. En jy het belowe. Jo en Sue sien baie daarna uit om jou weer te sien. En nou dit.”

				“Ek sal hulle wel beter leer ken, Jeans. En binnekort, maar ek moet hier wees vir Iza.”

				Ja, en dit sal waarskynlik die storie van ons lewe wees, murmureer Jeannie stilweg. As hy moet kies tussen haar en Mamá sal dit altyd Iza wees wat wen. En sy haat dit as hy haar Jeans noem. Sy is nie van bleddie denim gemaak nie.

				“Om te vergoed, het Mamá ons vanaand afgegee om jou groot dag te vier.” Hy kyk na haar asof sy aan die juig behoort te gaan. “Ek neem jou uit vir ete en Moët et Chandon is deel van die wynlys.”

				“Ek het môre klas,” laat hoor sy dikbek. Moët se dinges. “Ek kan nie met ’n hangover daar aankom nie.”

				“Mens kry nie hangovers van Moët nie. En Donderdae het julle tweedejaars eers tienuur klas. Jy kan later slaap as gewoonlik. Dit werk perfek uit.”

				“Ek is bly jy dink so, Emile. Want dit was vir my belangriker om jou by my mondigwording te hê, saam met my familie. Al verskeep jy die hele bleddie Epernay se bergkelder hierheen, sal dit nie daarvoor vergoed dat jy op die nippertjie kop uittrek nie.” Sy klink dalk kinderagtig, maar dis nie wat dit is nie. Sy het werklik daarna uitgesien om Emile aan almal voor te stel, en veral om die res se mening oor hom te hoor. By Sue te hoor wat sy regtig van hom dink. Haar “hy’s baie nice” was nou nie juis oorentoesiasties toe Jeannie haar vertel het sy en Emile sien mekaar gereeld nie.

				“Ek is jammer, Jeans,” klink Emile se stem weer in haar oor op, “maar ek is bevrees dis die beste wat ek in die omstandighede kan doen. Ek kom tel jou sesuur op en ek hoop ons sal die aand geniet. Soos Iza altyd sê: ‘If you can’t change your circumstance, change your attitude’.”

				Sy kry amper respek vir hom toe hy daarmee aflui sonder om op ’n antwoord te wag. Sy sak op haar bed neer en gee haar kussing ’n paar houe voor sy effens bedaar.

				Dit was Jo wat haar gevra het of sy op die Pil is. Iets wat sy eerder van Sue verwag het. 

				“Ons slaap nie bymekaar nie, Jo,” kon sy in alle eerlikheid sê, en het net nie bygevoeg dat daar sewe weke gelede wel ’n eerste keer was of dat sy doodverlig was toe haar maandstonde wel sy ongereelde opwagting drie weke later gemaak het nie, en toe net meer as twee weke daarna weer nie. Ook nie dat Iza navraag gedoen en teleurgesteld gelyk het toe sy haar teen wil en dank moes vertel wat eintlik met haar net mooi niks uit te waai het nie.

				Jo het die verpligte prekie afgesteek oor gevoelens wat met mens weghardloop, maar Jeannie kon sweer sy het verligting in Jo se stem gehoor toe Jeannie herhaal het dis nie die aard van hulle verhouding nie, dat sy besef sy is te jonk om te ernstig te raak.

				Dit was nie leuens nie. Iza se klaarblyklike honger na ’n kleinkind het Jeannie baie deeglik laat nadink. En hoewel sy verlig is dat Emile soms wel reaksie uit haar lyf ontlok, is hulle eintlik albei te besig vir ’n uitgebreide vryery. En dit, het sy agtergekom, is wat dit verg om haar lyf aan die praat te sit. Hannetjie se gene het haar inderdaad verbygegaan. En sy is dankbaar daaroor. Dink sy.

				Oukei, sy sal haar bleddie attitude change, besluit Jeannie wrewelrig, trek die jeans wat sy van pure moedswilligheid aangetrek het uit en glip in die naaste ding wat sy aan ’n swart nommertjie het. Al is dit wit. ’n Sexy nommertjie wat Sue vir haar gekoop het. Spaghettibandjies, halslyn gemik op cleavage, skop uit van onder die borste, die skuimende soom ’n goeie ses sentimeter bokant haar knie – die works.

				September behandel die Kaap hierdie jaar effens beter as die vorige een. Dis ’n soel en amper windstil aand. Sy behoort darem in die restaurant te kan inkom sonder dat die wye rokkie oor haar kop vlieg. Daarby kies sy mediumhoogte silwer sandale met diamantédetail wat sy by Sue geërf het omdat dit, juis vanweë die hakhoogte, nie vir haar genoeg fuck-me-waarde gehad het nie. Dis effens groot, maar Jeannie kan die bandjies intrek danksy die spul glinsterende gespetjies.

				Sy skrik half toe sy in die spieël kyk. Miskien het sy dit oordoen. Veral die effens swaarder grimering wat veronderstel was om haar gefrustreerde tranebui van vroeër te verdoesel. Of dalk omdat sy haar hare op haar kop vasgesteek het en haar halslyn nou behoorlik uitgestal word. Sy pluk haastig ’n paar krullerige slierte los sodat dit oor haar skouers val. Beter, maar miskien moet sy haar hare eerder losmaak?

				“Jeannie Calitz, voordeur,” knip die eerstejaar se stem oor die interkom haar opsies kort.

				Emile lyk elegant in ’n swart broek en wit langmouhemp wat eksklusiwiteit en dollartekens teen feitlik hoorbare desibels uitskree. Sy wens hy wil die bleddie moue oprol. Sy hou van voorarms. Jeannie sluk omtrent haar tong in toe die gedagte deur haar vliet. Waar kom dít vandaan? Van Ieg se voorarms af, onthou sy. Sterk, sonbruin voorarms, die donker haartjies tot brons verkleur.

				Emile klap sy hande toe hy van die ontvangstoonbank wegdraai en haar sien. “Jy lyk wonderlik.” Sy lippe rus sag teen hare en agter hom sien Jeannie die eerstejaar swymel. Dis duidelik dat sy ook dink Emile se agterstewe laat niks te wense oor nie. Ieg s’n het ook nie, inteendeel. Jeannie slinger haar arms om Emile se nek en verleng die soen net toe hy haar wil laat gaan. Hy gehoorsaam geduldig.

				Dis eers toe hulle in sy sportmotor sit dat sy vra waarheen hy haar neem.

				“Geheim.” Sy hand rus vlugtig op haar knie. “Jy lyk regtig baie mooi, Jeannie.”

				Daar is geen twyfel dat hy dit bedoel nie en buitendien, sy weet sy lyk mooi, maar moet hy dit sê asof hy net van haar klere praat? En mooi? Ja, die rok is mooi, maar wat sy wil hoor, is dat sy verdomp sexy lyk. Al wil sy nie by hom slaap nie. Al weet sy nie hoekom sy so graag wil hê hy moet dink sy is begeerlik nie. Of hoekom sy so graag begeerlik wil voel nie.

				Frustrasie wen Jo soos ’n tol op. Maak nie saak wat Jeannie sê nie, sy is bekommerd oor hierdie ding met Emile. Hy het na ’n oulike knaap gelyk toe hulle hom laas jaar met Jeannie se verjaardag ontmoet het, maar presies. Dis ’n jaar later en hulle het hom nog nie weer met ’n oog gesien nie. 

				Jo stap van die kombuisvenster na die tafel waar Sue sit en lees. “Dis onnatuurlik, Sue.”

				“H’m.”

				“Sue, ek sê dis onnatuurlik dat die twee heel rustig kan besluit hulle slaap nie saam nie. Sy word mondig, hy is seker diep in sy twintigs ...”

				“Agt en twintig,” val Sue haar in die rede sonder om op te kyk.

				“Daar het jy dit. Om saam te slaap of nie, is nie iets waaroor mens op hulle ouderdom ewe kalm en rasioneel besluit nie. Nie deesdae nie. Veral nie ’n man op die vooraand van dertig nie.” Jo is lus en ruk Sue aan die skouers. Dit lyk asof sy myle weg is.

				“Bedaar, Jo. Jeannie is maar net ’n wyse klein maagd. Sy hou die lampie en die lampolie gereed vir die bruidegom.”

				“Jimmel, Sue! Maar as ek my nou ook moet ophou met beeldspraak om jou aandag te kry: hallo? Die bruidegom het opgedaag. ’n Jaar gelede al. Is dit nie tyd dat sy die lampie opsteek nie?”

				Sue kyk uiteindelik op van die tuinboutydskrif wat ooplê op die kombuistafel. “Jo, wil jy my sê jy wil hê jou kind moet seksueel aktief wees, haar so te sê daarin dwing, wanneer sy self reken sy is nog nie gereed daarvoor nie? Watse soort ma is jy?”

				Jo gaan sit oorkant Sue. “’n Bekommerde een.”

				“Nou eers?”

				“Nou veral. Ek het nog nie gehoor van ’n verliefde man wat so na sy ma se pype sal dans dat hy eerder sy girl se twenty-first sal mis as om sy ma in die steek te laat nie. Buitendien, hy is mos nie die enigste kelner daar nie? Die spulletjie is goed opgelei.”

				Sue sit terug in die stoel en steek ’n sigaret aan. “Let it be. Ek is persoonlik baie verlig dat hy nie kom nie.”

				“Ja? En verder?” Jo tokkel met haar vingers op die tafel. “Redes, Sue, redes.”

				Sue blaas die rook stadig die lug in, volg die grys walm met ’n veraf trek in haar oë voor sy met ’n lakonieke glimlag na Jo kyk. “My lips are zipped.”

				Die ongemak wat geleidelik by Jeannie ontstaan het toe sy agterkom watter roete hulle volg, word bewaarheid toe Emile by Little Manor se ysterhekke stilhou, die afstandbeheer druk en wag dat dit oopskuif.

				“Ek dag ons gaan uiteet?” verbreek sy die stilte waarin hulle grotendeels gery het.

				Emile glimlag. “Ons gaan. In Kalkbaai. Ek wil net die sjampanje kry.”

				Jeannie slaak ’n sug van verligting. Die aand wat hulle hier deurgebring het ná daardie keerpunt in haar lewe by Bloubergstrand, is iets wat nie herhaal kan word nie. Sy dink nie hulle sal ooit weer die innigheid van die grootste deel van daardie aand kan herwin nie. En dit sal vir haar ’n bietjie tacky voel as Emile haar doelbewus hierheen gebring het in die hoop dat hulle die ander drade sal kan optel. Dit moet immers nie ’n voorafbesluit wees nie. 

				Aan die ander kant verstaan sy haarself ook nie aldag nie. Sy wil hê Emile moet dink sy is begeerlik, maar nie dat hy planne beraam om haar in die bed te kry nie. Dit voel net vir haar dit behoort natuurlik te gebeur. Soos laas. Wat beteken sy moet maar regtig liewer ’n dokter gaan sien vir ’n voorskrif en klaarkry. Miskien ’n sielkundige op die koop toe. Want eintlik wil sy nie hê dit moet gebeur nie. Net dat h’y wil hê dit moet gebeur. Wat beteken sy is nie meer net ’n neuroot nie, sy is deesdae ’n volskaalse nutcase.

				Emile stap om die motor en maak die deur vir haar oop. “Kom saam binnetoe,” nooi hy. “Ek wil jou geskenkie hier vir jou gee, nie voor ’n klomp vreemdelinge nie.”

				Hy help haar uit die lae motor en sy hoop hy sien haar bobeen toe die bries haar rok met die uitklimslag laat opskuif. Hy laat blyk egter niks, vat net haar hand en stap aan voordeur toe.

				Die huis ruik effens muf, maar het steeds die sjarme wat sy onthou. Sou Emile permanent hier in sy trougeskenk wou kom bly? Sy probeer haar voorstel hoe dit sal voel om hier saam met hom te woon, hulle kinders hier te sien rondhardloop. Die prentjie kom nie verder as ’n wasige beeld van gesiggies wat glad nie op die Calitze trek nie. Stil kindertjies wat bedees rondbeweeg en elke sin begin met “Ouma Iza sê ...”

				In die kombuis staan twee kristalvonkelwynglase reeds gereed en ’n bottel Moët lê skuins in ’n wasemrige silwer ysbak met ’n gestyfde servet daaroor gedrapeer. Langsaan is tuinrose in ’n kristalvaas staangemaak. Dit moet beteken hy het die moeite gedoen om vooraf deur te ry om haar aand spesiaal te maak.

				Emile glimlag toe sy haar wenkbroue in sy rigting lig. “Ons kan darem eers ’n glasie klink, of hoe?” Hy draai die draadjie om die prop los. “Pop of boring?”

				“Dis Moët. Dit sal seker nie ...” sê sy huiwerig, lag. “Nee, pop.”

				Die prop het egter reeds stilweg onder sy bekwame hand uitgeplof. “Jammer. Die volgende een pop ons.”

				“Ons kan nie twee drink nie.”

				“Seker nie. Dan los ons hierdie een hier en vat ’n nuwe een saam.”

				Hy kyk in haar oë toe hulle elkeen met ’n glas in die hand staan. In Sue se sandale is sy feitlik net so lank soos hy. Natuurlik pla dit haar nie. Hy is aantreklik, galant, ’n wonderlike vriend.

				“My liefste Jeannie.” Sy stem is heserig, asof hy aangedaan is. “Ek hoop die jaar wat voorlê ... nee, jou hele lewe bring vir jou net vreugde en goeie dinge. En ek hoop dat ek daartoe kan bydra. Op jou en op ons.” Hulle klink glasies. 

				“Dankie, Emile.” Die delikate smaak met die ondertone van geheime prosesse in kelders van Franse klip, prik verfrissend op haar tong. En tog voel sy tranerig toe sy haar eerste slukkie ooit van regte egte Franse sjampanje neem.

				Emile trek die outydse kombuistafel se laai oop en kom met ’n langwerpige pakkie, keurig toegedraai, te voorskyn. 

				Hy hou die pakkie na haar toe uit. “Vir die sexyste vrou op aarde.”

				Sy kyk hom verras aan. “Dink jy regtig ek is sexy?”

				Emile lag. “Dink jy ek is blind?”

				En skielik voel alles reg. Emile dink sy is sexy. Hy bederf haar. Hy wil deel van haar toekoms wees. Wat meer kan ’n meisie op die drumpel van een en twintig vra?

				Sy maak die organzastrikkie versigtig los, haal die gebosseleerde papier af en knip die juweliersboksie oop. Haar hand gaan na haar mond. “Emile!”

				Hy haal die armband waarin diamante flits en flonker uit en maak dit om haar pols vas. Dit hang ietwat los en is effens te swaar, maar dit is sonder twyfel ’n kosbaarheid. En regtig pragtig. Hy soen haar lank en deeglik voor hy diep in haar oë kyk. “Die ring, Jeannie, volg binnekort.”

				Vir Jeannie ontaard die aand in ’n droom. Emile neem haar na ’n restaurant teenaan die see wat lyk asof Ripley van Believe it or not-faam die binnehuise versiering gedoen het. Spieëls in vergulde rame weerkaats oordadige kristalkandelare en ’n magdom ander glimmende snuisterye. Vreemde beelde, dramatiese drapeersels en muurbehangsels dra by tot die eksotiese santekraam.

				Die eienaar kom groet Emile hartlik, vra uit na Iza, sit die nuwe bottel Moët persoonlik op ys, besing die oesjaar en wens Jeannie geluk. Emile laat die prop pop, lag en soen haar oor die breedte van die ronde tafel. Hy verskuif sy stoel sodat hy nader sit en laat rus sy hand kort-kort op haar knie.

				Die flikkering van die diamante aan haar pols wanneer die kerslig daarmee speel, kuier teen die muur van die private alkoof waar hulle geplaas is. 

				Sy voel soos ’n prinses wat in Ali Baba se grot beland het.

				Die voorgereg vra vir ’n roséwyn, beveel die eienaar aan en verskaf ’n glasie elk van die regte soort. Die visgereg verg weer ’n spesiale effesoet witwyn. Die hoofgereg ’n pikante pinot noir. Teen die tyd dat hulle nagereg saam met ’n spesiale dessertwyn bedien is, draai haar kop behoorlik en het die liggies en blinkighede verdubbel. En Emile se hand is heelwat hoër as haar knie.

				Dit bedwelm haar meer as die wyn.

				Sy is nie heeltemal vas op haar voete toe hulle hand om die lyf motor toe stap nie. Emile ook nie. Hy skakel die enjin aan en bly toe net so sit. “Jeannie, ek dink nie dit sal slim wees om nou te ver te bestuur nie.”

				“Sal jy Little Manor haal?’ vra sy dromerig en loer deur haar wimpers na hom.

				“Dit behoort ek te kan doen. Is jy oukei daarmee?”

				Sy knik, maak haar oë toe en laat haar kop teen die stut rus. Die motor kom steeds nie in beweging nie. Emile se hand gly teen haar been op, en kom warm tot rus waar daar nie meer been is nie. Sy mond sluit oor hare. Hy soen haar diep.

				“Home, James,” prewellag sy toe hy sy kop lig. Haar lyf gloei.

				Uiteindelik.

				In die gastekamer trek hy haar rokkie oor haar kop, raak ontslae van haar bra en G-string, en lê haar op die bed neer voor hy ook sy klere uittrek.

				Dis asof sy hande les geneem het sedert laas. Jeannie voel haar lyf se heerlike reaksie, verlustig haar daarin. Sy streel oor sy bors, hark sy rug.

				“Emile ... nou asseblief,” fluister sy.

				Daar is ’n klein stilte waarin sy hande verder praat. “Jeannie,” sy stem kraak. “Help my, asseblief. Die wyn ... te veel.” Hy laat rus haar hand op sy onderlyf waar bitter min aan die gebeur is. 

				Hy leer haar om hom te help. Haar hande toor geleidelik nuwe lewe in die verleptheid en toe is dit binne ’n oogwink verby.

				Die behoefte van haar eie lyf wat op die keerwal van finale passie vasgesteek het, wil haar mal maak, maar Emile se asemhaling langs haar het reeds rustig geraak. Dit duur ’n rukkie voor sy agterkom haar wange is nat en haar verstand verstommend helder. 

				

			

		

	
		
			
				Sestien

				SESTIEN

				Donderdag 6 September

				Die wisselende emosies op haar ma se gesig wek opvolgreaksies in Jeannie. Jo se skok ontlok skuldgevoelens, haar onbegrip skep vertwyfeling, die onmiddellike verwyt laat opstand deur Jeannie druis. Dis haar lewe, demmit.

				“Hoe bedoel jy, jy gaan nie volgende jaar terug sjefskool toe vir jou finale jaar nie?” vra Jo uiteindelik.

				“Nes dit klink, Jo. Ek sal hierdie jaar klaarmaak, eksamen doen en alles, maar ek gaan nie volgende jaar terug nie. Ek sal hier rond waitress of in kombuise werk wanneer daar ’n geleentheid is, maar ek is gatvol vir die soort goed wat ek daar leer. Of liewers nie leer nie. 

				“Daar is seker niks fout met die kursus nie, maar ek weet nou alles van Franse cuisine wat ek wil weet. En ek haat die kompeterende atmosfeer. En ek kry nie die spanding reg nie. As Moira nog een keer vir my sê ‘There is no I in the word team’, kraam ek. Dit was oukei toe ek nog die span gelei het, maar Moira het my laas jaar net ingespan om die kompetisies te wen. Dié jaar het sy my nog nie een keer gekies nie. Maar dis nie net dit nie. Ek wil ...” 

				Sy huiwer. Sy weet hoe stupid dit klink. “Ek wil Casper se boeke ordentlik bestudeer. My eie ding doen. Die sjefskool is te klinies en voorskriftelik. Ek wil die magic van kosmaak ervaar. My eie magic maak.” 

				En sy wil wegkom uit die Kaap. Weg van die sjefskool. Weg van Emile. En van alles wat daarmee saamhang. Sy het ’n totale krater van haarself gemaak, maar dis nie net dit nie. Die wipplankryery tussen emosies is vir haar te veel. Dis asof Emile een ding sê, ’n ander ding bedoel. Een ding doen, maar eintlik belangstel in ’n ander. En sy weet nie waar sy aan of af is met hom of met haarself en haar gevoelens nie. 

				“En dit kan nie net een enkele jaar wag nie? Liewe hemel, Jeannie, dit maak gewoon nie sin nie. Jy doen so goed? Kan jy nie net kwalifiseer en daarna Casper se boeke bestudeer nie?”

				Miskien moes sy maar gewag het tot vanaand wanneer alles rustiger is, maar sy wou dit verbykry. Sy broei al so lank hieroor. En nou is sy skaars ’n uur lank op Maanschijnbaai en Jo is nog meer ontsteld as wat Jeannie vermoed het sy gaan wees. En dit nadat sy so aangenaam verras was dat Jeannie ’n dag vroeër gekom het.

				Maar gisteraand het vir haar alles in perspektief geplaas. Emile het sy bes probeer, alles reg gedoen, maar dis baie duidelik dat sy nie die regte vrou vir hom is nie, al dink Iza so. Sy doen baie duidelik net nie die ding vir hom nie. Wat die ding ook al is.

				En in die vroeë oggendure, terwyl ’n nadors en skaamte en woede en frustrasie haar met ewe veel geweld geteister het, het sy besef hy doen ook nie die ding vir haar nie. Ja, hy het dit uiteindelik reggekry om haar lyf op te werk, maar as sy Sue kan glo, doen vibrators dit ook. Met minder frustrerende gevolge.

				“Dit sal die mors van ’n jaar wees, Jo. ’n Jaar langer voordat ek my eie restaurant kan oopmaak, want dis wat ek wil doen. En by the way, ek wil een hier oopmaak. Op Maanschijnbaai. Moonbream en Wine o’Clock is nice, maar nie spesiaal genoeg nie. En Kaapkombuis is gaaf vir tradisionele kos, maar behalwe dat ons persona non grata daar is, is dit maar net eintlik ’n oumenseetplek.” Sy weet sy kan nie nou al vir Jo sê waar op Maanschijnbaai sy haar restaurant wil oopmaak nie. Een ding op ’n slag. 

				Noudat sy haar besluit oor Emile geneem het, kan sy konsentreer op dinge wat werklik saak maak. Só sal sy dit ook aan hom verduidelik. Wanneer hy oor sy hangover is en ook oor die verleentheid wat so duidelik vanoggend uit sy oë gespreek het.

				In die motor was dinge nog te rou tussen hulle en daarna moes sy wikkel om gestort te kom voor sy haar tienuurklas moes bywoon, en boonop besluit sy toe om sommer te pak sodat sy direk ná klas M-baai toe kon ry pleks van die volgende middag. Moira se moer, het sy in ’n roekelose oomblik gebore uit frustrasie en iets na aan desperaatheid besluit.

				“’n Restaurant. Op jou ouderdom? Met jou ondervinding van besigheid? Met geld wat jy waar kry? Nog erger, op Maanschijnbaai?” Jo kyk in die bewolkte hemel op voor sy weer na Jeannie kyk. Haar gesig is bloedrooi van ontsteltenis. 

				“Jeannie, ly jy aan geheueverlies? Het jy vergeet ’n groot deel van die mense van Maanschijnbaai verag ‘die Calitz-slette’ vanweë ons sogenaamde skarlaken verlede, en nog ’n groter groep neem ons kwalik oor die kasarm se nuwe voorkoms? Het jy vergeet van daardie koerantberig wat dit laat klink het asof ons grafskenders is? Het jy nie die petisies gesien wat teen my en Zach en Saul opgetrek is nie? En ek het jou nie eens vertel dat iemand weer ‘voertsek’ op my kamerruit kom skryf het nie. Daar was naamlose briewe in die koerant en sommige wat privaat aan ons gestuur is ook. Het jy in hierdie afgelope twee jaar van hel nie een keer agtergekom nie ek of Saul of Zach sou met ’n tang aan die kasarm geraak het as ons geweet het wat op ons wag nie?”

				Jo skep vinnig asem. “Besef jy nie die verpestelike plek het Saul finansieel feitlik geruïneer nie? Vir my en Nan ook. Selfs Zach raak nou katvoet? Kon jy nie aflei ons het ’n monumentale flater begaan toe ons besluit het om die kasarm te restoureer nie? Ons kan nie een wag om uiteindelik die plek te verkoop en ons hande daarvan te was nie. En ek en Saul kan nie wag om Maanschijnbaai se stof van ons voete af te skud nie. Ons het genoeg gehad van die benepenheid en vyandigheid. En nou wil jy ’n restaurant hier in hierdie vyandiggesinde omgewing oopmaak?” 

				As Jo al wil kraam oor die omgewing, wil Jeannie nie weet hoe sy gaan voel as sy haar voorstel oor die kasarm maak nie. Maar dit maak net so baie sin. Die restourasie is feitlik voltooi, en waar kan jy ’n beter plek vir ’n restaurant kry as die kasarm met sy lieflike uitsig oor die see, die berge en die hawetjie? Met sy wye stoep en balkon. Sy torings met hulle nuwe koddige balkonnetjies. 

				Sy weet sy sal eers behoorlik moet besin oor die hoe, wat en waar, seker maak dit kan werklik werk, beplanning doen, maar dis presies hoekom sy hier moet kom bly. Sy vermoed die aanpassings aan die kombuis sal minimaal wees. Die ander ... wel, kom tyd, kom raad. En – as dit regtig na ’n moontlikheid lyk – het sy ook tyd nodig om hulle te oortuig voor Jo die plek in die mark sit. Nou moet sy egter eers op die struikelblok op hande konsentreer.

				“Natuurlik weet ek hoe julle voel en ek weet van die finansiële probleme, Jo. Maar dink só daaraan: As ek einde van die jaar opskop, spaar jy ’n hele jaar se fooie. Dis ’n klomp geld. En jy hoef my nie te onderhou nie. Ek sal genoeg aan fooitjies en dinge kan maak vir my eie gebruik. Al wat ek vra, is om in die kasarm te kan bly en dat ek die kombuis kan gebruik om te eksperimenteer.”

				“Jou sjefkursus is die een ding waarvoor ek geld opsy gesit het, Jeannie. Met groot moeite. En wat van die geld wat reeds daarin gegaan het? Ek hoef nie vir jou te vertel hoeveel hierdie twee jaar my reeds gekos het nie. En nou wil jy opskop?”

				“Ek het alles geleer wat Moira my kan leer.” Sy weet sy klink dwars, maar dis die waarheid. As sy nog een tamatietjie in ’n roos moet omskep, kom sy iets oor. 

				“En dit sal aangeteken word op ’n diploma wat kombuisdeure enige plek ter wêreld vir jou sal oopmaak?”

				Jeannie kyk weg. Sy wil nie enige plek ter wêreld werk nie. Maar sy weet ook presies hoe diep sy haar ma teleurstel. Sy weet dis so goed soos verraad. 

				Ontsteltenis lê soos ’n membraan oor Jo se retinas. “Jeannie, kan jy nie maar net die kursus voltooi nie? ’n Jaar vlieg verby. En ek waarborg jou jy sal ná die tyd vir my dankie sê dat jy klaargemaak het. En dis verdomp arrogant om te dink jy het niks meer om te leer nie. Natuurlik is daar nog baie wat jy kan leer, anders sou daar tog nie ’n derde jaar gewees het nie. En dan praat ek nie eens van die praktiese ondervinding wat jy in die kursus opdoen nie.”

				“Natuurlik het ek baie om te leer. Al wat ek sê, is dat ek nie die soort kos waarin ek belangstel, by Moira Moreau leer maak nie. Dis wonderlike Franse cuisine, maar dis afgesaag.” Jeannie staar ’n oomblik lank stip na die ronde punte van haar balletskoene. “Ma? Gaan dink net daaroor, asseblief?” Dis so min dat sy Jo “ma” noem, maar sy weet dit dring altyd beter tot Jo deur. “As ek teruggaan, is die kasarm waarskynlik verkoop teen die tyd dat ek klaar is by die sjefskool en het ek nooit die geleentheid gehad om hier te bly nie.” Jeannie voel ’n bietjie skuldig om dinge so te verdraai, maar dis nie asof dit leuens is nie. Net nie die volle waarheid nie. “En die restourasie is hoeka feitlik klaar.”

				“Uiteindelik,” sug Jo. “En dank die gode.”

				“En hopelik kom Nan ook die een of ander tyd uiteindelik terug van oorsee af. Ek mis haar verskriklik. En ek mis jou en Sue net soveel.” En Ieg en Monique is nie meer hier nie, sou sy kon byvoeg. Sy hoef nie meer bang te wees om een van hulle raak te loop nie. 

				Jo laat rus haar hand op Jeannie se skouer. “Maar ons het die hele Desembervakansie om op te vang, Jeannie. En noudat die kasarm byna klaar is, sal ons veel meer tyd oor naweke by mekaar kan deurbring as die afgelope twee jaar.”

				“Ek werk meesal naweke. En die Desembervakansie is net vier weke lank en ek waitress ook die meeste van die tyd. Jy weet self hoe gaan dit hier oor vakansies. Ons het mekaar laas jaar skaars gesien, selfs ná die bouers gesluit het.” 

				Jo laat sak haar hand en sug diep en lank. “Op die oomblik is ek oortuig dit sal ’n dwase ding wees om te doen, maar ek sal daaroor dink. Dis al wat ek kan belowe.”

				En met Saul daaroor praat, weet Jeannie toe Jo kopskuddend wegstap. Maar nie met Sue nie. Want Sue is al een wat dalk sal verstaan. Sue weet mens kan nie altyd doen wat sin maak of reg klink nie. Sue wat nog net so vloek en drink en rook soos altyd, maar lyk asof sy in haar eie wêreld vasgevang is. ’n Wêreld waar net plante en kompos sin maak.

				Jeannie dwaal buitetoe, stap ’n draai deur die kruietuin wat nog verder uitgebrei het, maar selfs hierdie oase kan nie haar ongedurigheid getem kry nie. 

				Miskien moet sy vir Gideon gaan hallo sê. Sy het hom in die Julievakansie laas gesien en dit sal haar kop met ander dinge as die Emile-fiasko en die twisgesprek met Jo besig hou. Of sy kan juis, soos soveel kere vantevore, die dinge by hom gaan uitpraat.

				Hoe Gideon gaan reageer as hy hoor van haar planne, weet sy nie. Hy het die vermoë om mens te laat voel asof hy altyd aan jou kant is, maar dit keer hom nie om jou op sy sagte maar besliste manier tereg te wys nie.

				Jeannie kyk op haar selfoon om te sien hoe laat dit is. Daar is nog genoeg tyd. Sy kan maar vanaand uitpak. Dis in elk geval skaars die moeite werd. Sy sal laat Saterdagmiddag al weer moet terugry om te kyk of sy ten minste ’n paar goed kan inhaal. Sy gaan klaar in groot moeilikheid wees omdat sy Vrydag afgevat het. Maar dis asof Jeannie nie meer omgee nie. Laat Moira haar maar skors en klaarkry. Dan hoef sy nie die res van die jaar te swoeg nie en kan sy selfs vroeër gereed wees om die groot stryd aan te pak.

				Gideon antwoord nie sy deurklokkie nie. Hy moet in die werkswinkel wees. Jeannie stap om die huis daarheen en sien dat Sue hier ook al in die tuin gewoeker het. Dit lyk asof hulle fynbos wil hervestig.

				Die werkswinkeldeur staan oop, maar dis nie Gideon wat sy daar aantref nie.

				“Van waar, Gehasi?” vra Donnie. Hy kyk skaars op van die stoelpoot wat hy afskuur. Natuurlik dikbek oor sy nie altyd op sy SMS’e reageer nie. Wel, feitlik nooit nie.

				“Hi, waar is Gideon?” Sy kyk om haar rond. Dis die eerste keer dat sy in Gideon se nuwe werkplek kom. Alles ruik nog na verf en die rakke is besonder netjies.

				“Hermanus toe om hout en vernis te gaan haal.” Hy loer onder sy wenkbroue deur na haar. “Wat lyk jy so huffy-puffy?”

				“Vir my ma gesê ek wil einde van die jaar opskop.”

				“Wow! Dit moes guts gevat het.”

				Jeannie gaan sit op ’n omgekeerde krat. “Dis voorlopig no go, maar ek vermoed dit sal Jo binnekort slaan dat ek môre een en twintig word en verdomp kan doen wat ek wil.”

				Donnie se hand verstil. “Sal jy doen wat jy wil al is dit teen haar wense?”

				Jeannie suig haar wange in en laat ’n sug oor haar lippe plof. “Hierdie keer, ja.”

				“Ek wil dit nog sien.” Hy skuur verder.

				“Net omdat jy nie die guts het om vir jou ma te sê jy wil nie volgende jaar universiteit toe gaan nie, is dit nie te sê ek is ook ’n lafaard nie.” Jeannie kan haar tong afbyt, maar Donnie lyk onverstoord.

				“Dan kry jy tog my SMS’e. Jy antwoord net nie. Anyway. Jou ma en my ma is twee heeltemal verskillende gevalle. En my twenty-first lê nog drie jaar ver. Buitendien, my ma is reg. Daar is geen manier dat ek ’n lewe kan maak uit meubels restoureer en titivate nie.”

				“Jy titivate g’n. Jy beoefen kuns. Die meubels wat jy onder hande neem, kom as meesterstukke anderkant uit en jy weet dit.” Sy voel ineens regtig sleg oor sy hom so afgeskeep het. Voor Ieg in haar lewe gekom het, was Donnie altyd daar vir haar as sy wou stoom afblaas oor iets.

				“As ek nie varsity toe gaan nie, sal my oupa die skuld kry en daar is genoeg bad blood tussen my ma en oupa Gideon soos dit is. Soos jy baie goed weet.” Dis eerder die beskuldigende kyk as sy woorde wat onverwags verwyt uitspel.

				“En ons albei weet dis omdat Gideon die Calitz-slette se kant gevat het en hulle gehelp het om die kasarm te restoureer.” Jeannie probeer haar ergerlikheid onderdruk, maar kry dit nie heeltemal reg nie. “Sê dit ten minste reguit, moenie so agterbaks wees nie.”

				Donnie smyt die skuurpapier neer en plak die stoel waaraan hy werk op al vier pote neer. “Soms wens ek julle het nooit Maanschijnbaai toe gekom nie. Oukei? Daar het jy dit. Julle het alles kom omvergooi. As dit nie vir julle was nie, het my pa die kasarm gesloop en sy boetiekhotel opgesit. In sy gewone styl – soos voor jou ma hom getoor het. Dan het hy nie soos ’n verliefde swaap rondgeloop en stupid besluite geneem nie en het hy geld gemaak pleks dat hy nou amper bankrot is.”

				Jeannie kyk hom oorbluf aan. Wat het skielik oor sy lewer geloop? “Ek dag hy is weer goed op koers nadat die Verhages hom aangestel het?”

				Donnie snork minagtend. “Dis peanuts. En as dit nie vir julle was nie, het my oupa ’n rustige aftrede binnegegaan en steeds die respek van sy gewese gemeente gehad.”

				Soms klink hy nes sy ma, let sy op, en onthou weer dit het haar destyds al opgeval hoe hy soms regte prim-en-proper-frases wat net Priscilla sou kon formuleer, gebruik. 

				“Dan het my ma nie nog suurder geword as wat sy reeds was nie. Dan was Zach nog Zach en het hy nie miljoene verloor nie. Dan het daar nie die breuk tussen tannie Hendrien en Riekie gekom nie. Dan het Riekie nie met daardie glaskunstenaar wat die erkers gemaak het deurmekaar geraak en by hom ingetrek nie. Tannie Hendrien maak my ma gek met haar onophoudelike huilbuie en jeremiades oor Riekie wat hel toe gaan. Wat my ma nog beneukter met my maak.”

				“Nog iets?” vra Jeannie sarkasties. Sy was self verras toe sy hoor van Riekie se nuwe liefde, maar om dit ook voor hulle deur te lê is verregaande.

				“En dan het my maats my nie gespot dat ek jou toy boy is nie.”

				“My toy boy?” vra sy met ’n ongelowige laggie en skud haar kop. “En dis net mooi alles óns skuld?”

				“Sou dit gebeur het as julle nie hierheen gekom het nie? Nee. En Ieg sou ook nie laas jaar oorsee gegaan het as jy hom nie afgesê het nie.”

				Net die noem van Ieg se naam roep sy beeld voor haar op. Ieg met sy mooi lang lyf. Met sy growwerige hande en sagte mond. Ieg wat doodtevrede is om vir sy ryk neef Zach te doen wat ook al van hom gevra word. Of dit is om kroegman te speel, dakplate te slaan of gordynstokke en handvatsels vir die kasarm te maak. Wat so hard probeer regmaak het wat tussen hulle verkeerd is, maar vir wie sy nie die kans gegun het nie. Haar hart pyn asof daar ’n breinaald deurgesteek word. “Dit was sy eie besluit om weg te gaan.”

				Donnie rol sy oë. “Liewe donner, Jeannie. Die man was devastated. As jy nou nog nie weet hy het oor jou gevrek nie, weet ek nie wanneer jy dit eendag gaan agterkom nie. En hy vrek steeds oor jou.”

				Jeannie se hart gaan staan botstil, breinaald en al. “Maar hy en Monique ...”

				“Hy voel vere vir Monique. Dis jy wat haar aan hom probeer afsmeer het.”

				“Jy praat twak. Monique is in Julie ook Amerika toe. Ek neem aan op sy uitnodiging en onkoste. Nou is sy uiteindelik by hom en almal leef vir ewig en altyd gelukkig saam.” Die woorde proe bitter in haar mond.

				“Nie heeltemal nie. Probeer eerder: Sy gebruik die geld wat my oupa opsy gesit het vir haar studies, loop agter hom aan Amerika toe, kom twee maande later terug en lyk soos ’n hond wat ’n onverdiende skop gekry het.”

				Dit neem ’n rukkie om die stukkie nuus te verteer. “Monique is terug?” vra sy uiteindelik.

				“Sy is terug. Twee weke gelede al gekom. Dit wat van haar oor is. Sy dwaal soos ’n gees rond. Maar jy sal nie weet nie, want jy kom mos net huis toe wanneer dit jou pas. En ek was nie lus om jou daaroor te SMS nie. Jy antwoord in elk geval byna nooit nie.” Hy plant sy vuiste in sy sye. “Hoekom het jy Ieg die koue skouer gegee, Jeannie? Dit was geen geheim dat julle laas jaar op pad was om ’n item te word nie. Tot jy besluit het hy is met melaatsheid geslaan.”

				“Dis sekerlik ’n vrou se reg om bevriend te wees met wie sy wil? En bevriend te bly met wie sy wil ook.” Sy krimp heimlik ineen. Daardie ongelooflike paar maande. Tot daardie gesprek met Monique. Vrouedag. Wat ’n makabere grap. Dit was die dag wat alles wat vrou is in haar doodgegaan het. 

				Nou is sy net ’n aspirantsjef. ’n Geslaglose, emosielose een. Een wat nie eens op ’n nice man soos Emile kan verlief raak nie. Of hom op haar verlief kan maak nie. Al hou hy van haar. Al is sy Iza se keuse vir hom. Want verlief is nie een van hulle nie. Dit weet sy nou. Of verwag sy dalk net te veel ná die gevoelens wat Ieg in haar losgemaak het? En wat sy weet sy ook in hom losgemaak het. 

				“En hoe verklaar jy,” ruk Donnie se stem haar terug na die werklikheid, “dat selfs nadat jy met Ieg uitgemaak het, elke keer wanneer sy naam genoem word, dit lyk asof jy die beloofde land gesien het maar dat dit wreed van jou weggeneem is? En dit terwyl jy weet jy hoef net jou vingers te klap en Ieg is op sy knieë voor jou?”

				“Ag, twak. Buitendien, Monique het my baie duidelik laat verstaan hulle is vir mekaar bestem en dat Ieg my net jammer gekry het.” As dit maar al was wat sy gesê het. Jeannie spring van die krat af op. “Jy is van lotjie getik.”

				Donnie gryp haar aan die arm toe sy wil wegstap. “En jy is verdomp stiksienig. Laat ek vir jou sê hoekom jy na haar geluister het. Ek dink jy het ’n misplaaste skuldgevoel of eergevoel of watse gevoel ook al, omdat Monique jou ma en Sue sogenaamd gered het. Con was dalk met kwade bedoelings agter hulle aan, maar hulle sou hom reggesien het. Of hy sou besef het die hele Moonbream se stoep sit vol mense wat hom kan sien. Nie dat dit saak maak hoeveel keer enigiemand vir jou sê hulle sou anyway oukei gewees het nie. Dit help net so min as om aan jou te probeer verduidelik dat jy nie die verdomde reg het om namens ander te besluit wat die beste uiteinde van ’n saak is nie.

				“Het jy regtig gedink as jy Ieg ignoreer, hy weer vir Monique sal terugvat? Kry dit in jou kop, Jeannie. Ieg was nooit lief vir Monique nie en sal dit nooit wees nie. Monique sal wel oor haar verliefdheid op Ieg kom en dit sal soveel gouer en makliker gebeur het as jy nie jou simpel speletjie probeer speel het asof jy beheer oor ander se gevoelens het nie. Ten beste is dit blessitwil verwaand.”

				Jeannie ruk haar los uit sy greep. Donnie is soos blits by die sydeur van die werkswinkel, druk dit toe en versper haar weg met gevoude arms. “Nee, Jeannie, kom ons praat klaar. Solank as wat sy hoop het, sal Monique suffer. Ek wil net hê jy moet met haar gaan praat en met haar eerlik wees oor hoe jy oor Ieg voel. Sy weet waarskynlik teen hierdie tyd hoe hy oor jou voel.” Hy sug asof hy die wêreld se sorge dra. Partykeer klink hy nog so jonk, al kom hy ander kere so volwasse voor. 

				“Monique is dalk my pa se laatlamsussie, maar vir my is sy soos ’n ouer suster. Een met haar foute en haar geite, maar een vir wie ek lief is. En daar is min genoeg mense van wie ek dit kan sê.”

				“Dit klink asof jy ’n oudisie doen vir ’n sepie.” Jeannie gooi haar hande in die lug. “Jy’s simpel as jy dink ek gaan Monique trompop loop en met haar oor Ieg praat. Sy het geen ooghare vir my nie en ons het alles vir mekaar gesê wat daar te sê was. Meer as ’n jaar gelede al. Gee pad voor die deur.”

				“Nee. Wanneer ek my oë uitvee, is jy weer terug Kaap toe vir wie weet hoe lank en praat ons dit nooit uit nie. Jy is soos daardie blessitse Sue. Doen net wat julle wil en steur julle aan niemand nie.”

				“Hou vir Sue hier uit! Bekrompe idiote soos jy en jou ma sal Sue nooit verstaan nie. As dit nie vir Sue was nie ...” Sy swaai weg en stry ineens teen die trane. Alles is skielik van voor af deurmekaar. Soos ’n kind wat wegkruipertjie speel, leun sy met haar arms teen die muur en laat haar voorkop daarop rus. Haar persoonlike klaagmuur van Jerusalem, dink sy, en stry teen die trane.

				Donnie swaai haar aan haar skouers om. “Ek weet Sue het jou gered van daardie spul mal vroumense, maar dit maak nie van haar ’n heilige nie. Buitendien, Nan was die een wat jou die tweede keer gered het. Jou bewondering vir Sue grens aan blessitse afgodediens. En net omdat Monique jou ma-hulle dálk gehelp het, beteken dit nie dat jy jouself op die altaar hoef te plaas nie. Dis stupid verby.”

				Jeannie ril onwillekeurig by die aanhoor van die woord “altaar” en skud haar kop verwilderd. “Wat het in jou gevaar, Donnie? Ek dag ons is pelle en nou ...”

				Donnie maak sy oë toe, ’n magtelose uitdrukking op sy gesig wat skerper geëts word deur die helder ligte in die werkswinkel. Toe hy sy wimpers weer lig, is die woede weg, maar iets anders broei in sy blik, iets veel onheilspellender as woede. “Ek wil nie jou pel wees nie, Jeannie, ek wil jou lover wees. Ek word kwaad vir my skoolpels, nie omdat hulle sê ek is jou toy boy nie, maar omdat ek nie jou toy boy ís nie.”

				Jeannie se mond val oop.

				“Ek weet ek is nog op skool en jy word môre mondig. Ek weet jy sien my nie in daardie lig nie, maar dit verander niks aan die saak nie. Ek is dalk jonk, maar ek het jou lief soos ’n man ’n vrou liefkry.”

				“Donnie ...” Sy weet nie wat om verder te sê nie.

				“Verstaan jy nou hoekom ek wens julle het nooit hierheen gekom nie? Julle maak ons almal se lewe hel hier. En jy maak myne dubbele hel.” Trane wel in sy oë op. “Verstaan jy?” Hy trek haar nader en vou haar in sy arms toe. Hy is korter as sy pa en skraler, maar steeds veel groter as sy. Sy voel die krag in sy arms al wieg hy haar net sag heen en weer. Vir die eerste keer besef sy dat hy feitlik man is. Sy voel ineens jonger as hy. Onnoseler. 

				“Sê my jy gee regtig nie om vir Ieg nie.” Sy lippe is sag teen haar slaap, sy asemhaling hortend. “Asseblief, sê dit vir my,” roer sy lippe teen hare. “Ek is so alleen, Jeannie. Jy is die enigste een wat my verstaan.”

				Jeannie staan asof sy in ’n wasbeeld verander het. Los my, wil sy sê, ek verstaan jou op hierdie oomblik glad nie. 

				Sy wil haar uit die omhelsing draai, maar dis Donnie. Donnie wat haar al vasgehou het toe sy gehuil het ook. Donnie wat vir haar daar was voor sy sjefskool toe is. Deurmekaar Donnie, wat verskeur word tussen sy ma se haatdraendheid en sy teensinnige bewondering vir sy pa. Onseker Donnie, wat eerder onttrek as om hom te verdedig. En nou dit. Hierdie uitbarsting. Hierdie omhelsing en liefkosing. Hoe hanteer sy dit sonder om hom seer te maak?

				Sy retireer maar dit neem net een tree voor sy met haar rug teen die muur staan. Sy draai haar kop weg en probeer hom wegdruk toe hy ’n klam soen op haar mond druk. “Donnie, hou nou op laf wees, oukei?” 

				Hy gryp haar polse vas en soen haar nek. 

				“Donnie, nee,” roep sy hees uit, maar sy het te lank gewag, besef sy toe hy van die holte van haar rug gebruik maak om sy hand onder haar T-hemp in te kry en haar haar bra se hakies met verbasend bekwame vingers losmaak voor hy sy hand koorsig oor haar borste stuur.

				“Donnie!” skree sy weer en probeer losdraai, maar hy hou albei haar polse met een hand bokant haar kop en druk haar heupe met syne vas. Sy probeer haar knie lig maar het te min beweegruimte en voel verstom hoe hy haar pogings om haar los te ruk, gebruik om die knopie en rits van haar jeans behendig oop te maak voor hy met syne ook vroetel.

				Jeannie se oë sper wyd oop toe sy verby Donnie se skouer sien hoe die werkskamer se deur oopgestamp word en ’n vervaarde Monique op die drumpel vassteek. Dit neem haar ’n breukdeel van ’n sekonde om op te som wat aangaan. 

				“Hoer!” gil sy en pluk Donnie weg van Jeannie af. “Ek dág ek het jou hierheen sien stap!”

				Jeannie pluk haar T-hemp weer af, maar kan verder net na Monique staar.

				“Hoe lank gaan dit nou al aan? Hoe lank al verlei jy die arme, onskuldige kind?”

				Donnie staan uitasem eenkant. Dit lyk asof hy van ’n ver plek af terugkom. Begrip breek langsaam in sy oë deur. Sy oë vlieg verwilderd van Jeannie na Monique en terug.

				“Dis nie ...” begin Jeannie, maar Monique gee haar nie kans om klaar te maak nie.

				“Hou jou sondige mond, jou flerrie. En as ek jou ooit weer naby Donnie sien, sê ek vir Priscilla om jou te vervolg vir seksuele teistering.” Sy kry Donnie aan die arm beet, maar hy is heelwat groter en sterker as sy en staan sy staan, sy oë steeds op Jeannie vasgenael.

				“O, liewe Here,” prewel hy. “Ek is jammer, Jeannie. Ek weet nie wat oor my gekom het nie. Ek is so verskriklik jammer.”

				

			

		

	
		
			
				Sewentien

				SEWENTIEN

				Vrydag 7 September

				Dis bewolk. Dit kan Jeannie sien aan die grouheid wat haar kamer vol lê toe sy wakker word. Dis so gepas.

				Wat gistermiddag tussen haar en Donnie gebeur het, voel so onwerklik. Het sy dit dalk gedroom? Maar nee. Die gevoeligheid van die kneusplekke aan haar polse en een heup vertel hulle eie storie. Gelukkig het dit nie blou geword nie.

				Sy het eers gaan stort en toe omtrent ’n uur in die bad gelê voor sy in die bed geklim het met hoofpyn as verskoning. Naarheid kook in haar op. Nie net spanningsnaarheid nie. Die soort naar wat sy gevoel het wanneer sy en Jo aan tafel gesit het en moes luister hoe Wikus opgooi. Dieselfde gevoel wat haar soveel jare kompulsief badkamer toe gejaag het om haar vinger in haar keel te druk. Omdat Wikus haar laat naar voel het. Hoe kan ’n mens se bloedeie pa jou laat naar voel? Maar hy het.

				En tog is vanoggend se naarheid ook anders. Dis asof sy naar is vir haarself. 

				Daar is bewegings in die sitkamer reg onder haar kamer. Deur die plankvloere hoor sy die gevroetel en weet wat gaan kom. Die openingsklanke van New Kids on the Block se “Happy birthday”. Soos feitlik elke jaar sedert Nan die vervloekte CD vir Jo gegee het. Wat amper twintig jaar gelede is. 

				Binne die volgende paar minute sal Jo boontoe kom met groentee en heuning en iets lekkers op ’n skinkbord. Daar sal ’n blom by wees en die kleinste van haar verjaardaggeskenke.

				Een en twintig. Sy is mondig. Amptelik volwasse. Vir ’n oomblik wil sy opspring en weghardloop. En nooit weer terugkom nie. 

				“On this day for you, we’re gonna love you in every way ...” 

				Jeannie trek haar kop toe onder die duvet. Sy sien nie kans hiervoor nie. Nie vir die musiek nie. Nie vir die gelukwense nie. Nie om Jo in die oë te kyk nie. Nie om volwasse te wees nie. Of ’n vrou nie. Een wat ’n volwasse man koud laat, maar ’n skoolseun laat kop verloor.

				Versigtige voetstappe op die wenteltrap. 

				“Happy birthday to you, you’re so young.” 

				Voetstappe deur die biblioteek. 

				“Age is just a number, don’t you stop having fun.”

				’n Onderdrukte laggie klink op. Jeannie frons. Dis nie net Jo nie. Sue? Maar Sue slaap deesdae laterig. Moet net nie sê Saul is by nie. O hel, nee! Sy sien waaragtig nie kans vir Donnie se pa nie. Sy druk haar hande oor haar oë.

				’n Kloppie aan die deur. 

				“This day is only for you. Cause you’re so special in every way.”

				Die deur kraak oop. “Happy birthday to you,” sing drie stemme saam met die Kids die slot van die liedjie. Een hees gerook, die ander ’n suiwer sopraan en ’n alt.

				’n Alt? Jeannie gooi die duvet van haar af en sit in dieselfde beweging regop.

				“Nan?” fluister sy ongelowig. 

				Sy het gewig verloor. Haar dik vlegsel is nou amper heeltemal silwer. Sy lyk effens moeg, maar wonderlik. Jeannie dink nie verder nie. Sy mis Jo en die skinkbord se punt met ’n haarbreedte toe sy in Nan se verwelkomende arms in hardloop.

				Nan ruik na Nan. Voel na Nan. Klink na Nan toe sy in Jeannie se hare fluister: “My meisiekind.” Maar Jeannie kan dit amper nie glo nie.

				“Wanneer het jy aangekom?” prewel sy teen Nan se ferm boesem wat glad nie soos ’n ouma s’n lyk nie, maar nog altyd vertroosting gebied het.

				“Sue het my in die middernagtelike ure by die lughawe opgetel. Dit was die vroegste direkte vlug wat ek kon kry toe Jo laat weet het Riekie het uit my plekkie getrek. Toe besluit ons om jou in die duister te hou en te verras.”

				Dofweg hoor Jeannie glase rinkel. Maar sy druk Nan net stywer vas.

				“Hei, kry ons nie ’n beurt nie, Sneeuwitjie?” Sue.

				“Ja, liewe maggies. Een en twintig jaar gelede het ek op hierdie oomblik nog bitter swaar gedra aan jou.” Jo.

				“Basta, ek het die kind meer as ’n jaar lank nie gesien nie.” Nan.

				“Een jaar, vier maande en sewe dae, om presies te wees.” Jeannie loer op na Nan. “Hoe durf jy so lank weggebly het?”

				“Places to see, things to do, inner child to find.”

				“Fok, Nan, ek hoop nie jy het verengels nie,” sê Sue met aangeplakte afgryse.

				“Nooit nie! Dis juis so lekker om weer Afrikaans te hoor.” Nan verslap haar greep en kyk af na Jeannie. “Jy word net al hoe mooier. Nou toe, gee jou ma en Sue ook ’n beurt om jou geluk te wens.”

				Nan moet swaar sluk terwyl sy toekyk hoe Jeannie eers deur Jo omhels word voor sy na Sue toe fladder. Haar meisiekinders. Hoe het sy hulle nie gemis nie. En hoe bevrydend was dit ook om van hulle af weg te kom. Maar Jeannie is reg. Dit was te lank. Natuurlik was Riekie se verblyf in haar suite nie die rede nie. Riekie het haar hoeveel maal verseker sy kan terugtrek na een van Zach se chalets as Nan wil terugkom. 

				Op hierdie oomblik kan Nan amper nie glo dat sy op ’n sekere vlak te bang was om terug te kom nie. Selfs nadat sy haar verpligting teenoor Caitlin nagekom en tot die einde van die somer gebly het. En so amper het sy ingestem om te bly tot Samhain, maar sy het besef haar tyd in die vreemde is uitgedien en net haar vrese hou haar hier weg. 

				Sy is bang vir die veranderde dinamika vandat Jo en Saul mekaar finaal gevind het en seker binnekort gaan trou noudat die kasarm klaar is. En Zach en Sue wat bymekaar was en nou nie meer is nie. Jeannie wat grootmens word. En natuurlik bang vir die gevoelens wat sy vir Gideon het. Ja, veral Gideon en sy laaste boodskap het haar hier weggehou, moes sy uiteindelik aan haarself erken. Omdat sy so graag sou wou hê daar moet iets van kom, en tog ook so seker is dis onmoontlik.

				Maar sy is bly sy is terug. Bly sy het net oë toegeknyp ná sy Riekie se boodskap gekry het en inderhaas ’n vlug bespreek. Sonder om te veel na te dink. 

				En nou is sy amper spyt sy het ooit weggegaan. Daar het soveel dinge verander. Dit het sy reeds agtergekom toe Sue haar op die lughawe ingewag het. Sue was ongeduldig soos sy altyd is wanneer sy nie kan rook nie, maar dit was een van die min dinge wat nie verander het nie. Sue het nooit ’n onsie vet aan haar gehad nie, maar sy is nou amper kraaimaer. Sy het fyn plooitjies bygekry. Veral om die mond. Die sonstrepies in haar hare verdoesel nie meer die grys heeltemal nie. En die grootste skok van alles, haar naels was nie versorg nie. Dis iets wat Sue nooit nagelaat het nie. Haar hande was haar trots al grawe sy gedurig in tuine rond. Al moes sy haar naels so gereeld laat jel en versorg. 

				Sy hou daardie einste hande dop terwyl Sue die prop van die bottel vonkelwyn af wikkel. Ten minste twee gebreekte naels. In die oggendlig kan sy ook sien Sue moes minstens drie weke gelede al weer by ’n haarkapper gewees het.

				“Vonkelwyn hierdie tyd van die oggend?” vra Jeannie grootoog.

				“Jy is nou amptelik ’n grootmens. En vonkelwyn kan enige tyd van die dag of nag gedrink word, my liewe Ganswagtertjie. Marie Antoinette het dit desjare in die wetboeke ingeskryf en ’n edik uitgevaardig dat alle vroue so vroeg as moontlik op die oggend van hulle mondigwording verplig is om vonkelwyn te drink.” Sy klink darem nog soos Sue, maar selfs dit is bietjie geforseerd, vermoed Nan.

				“Jimmel, jy kan darem tjol praat,” lag Jo en gee ’n gilletjie toe die prop teen die plafon vasskiet.

				Maar dis nie net Sue nie. Jo lyk ook anders. Dis nie net die korter hare in ’n praktieser snit en die fyn grys draadjies tussen die goudbruin nie. Ook sy het gewig verloor. Dis egter haar lapis lazuli-oë wat die meeste verklap. Dis asof daar permanent ’n vae paniek in vasgevang is. 

				Jeannie ruik diep aan die roosknop wat dwars oor die drie geskenkies gelê het terwyl Sue vir hulle inskink en die glase uitdeel. Jeannie was nog altyd so bewus van geure. En van teksture.

				Jeannie kyk op van die roos en neem haar glas by Sue. Vir ’n oomblik is alles stil behalwe die branders wat buite teen die rotse klap.

				Jo se oë begin blink. “Jeannie ...” Haar stem tril. Sy maak keel skoon en skud haar kop.

				“Moet net nie begin tjank nie,” lag Sue onoortuigend, haar stem ook nog heser as gewoonlik.

				“Op my kleinkind,” dwing Nan die woorde verby die knop wat ook in haar keel kom sit het. “Mag jy vreugde vind in alles wat jy doen. Mag jy vrede in jou hart hê. Mag die lewe as grootmens vir jou goed wees.”

				“Op my lieflike kind wat op die drempel van hierdie nuwe lewensfase staan ...” Jo se stem begewe haar weer. 

				“Ek hoop die powers that be behandel jou goed, Gouelokkies, en amen op alles wat Nan en Jo gesê het.” Sue lig haar glas.

				“En ek drink op die drie wyse vroue wat my grootgekry het.” Jeannie lyk heeltemal te ernstig.

				“Ek is donners bly jy sê nie drie wyse maagde nie.” Sue klingel haar glas teen die res van hulle s’n en neem ’n diep teug terwyl Jo en Jeannie lag.

				“Presentjietyd,” kondig Jo aan. 

				Nan hou Jeannie se vlindervingers dop terwyl sy die eerste van die drie pakkies oopmaak. Van almal het Jeannie die meeste verander. Sy is nog fyntjies, maar nie meer so pynlik skraal nie. Haar hare is heelwat langer en ’n amper uitbundiger rooibruin as wat Nan onthou. Maar daardie twee akwamarynblou oë van haar verraai dat daar in hierdie bietjie meer as ’n jaar ’n vrou pleks van ’n meisiekind huisvesting in die delikate beenstruktuur van gesig en lyf gekry het.

				Die parfuum wat Nan vir Jeannie op Heathrow gekoop het, stuif kruierig in die lug toe sy daarvan aan haar polse sprei. “O, dit ruik hemels, Nan!”

				Nan ontvang die omhelsing en soen en skielik voel haar hart te groot vir haar lyf.

				Sue se CD word met net soveel vreugde ontvang en ook die bengelende maansteenoorbelletjies wat Jo op Jeannie se aandrang sommer dadelik deur die gaatjies in haar ore steek.

				Jeannie maak al die regte geluide, lag op die regte plekke, deel soene en drukkies uit en tog ... Iets, weet Nan, is nie lekker aan haar kleinkind nie. En ook nie aan die ander twee nie.

				Jeannie druk haar slaapkamerdeur agter hulle toe. Hoor die leë glase teen mekaar rinkel en Sue wat iets uitroep, Jo wat lag en hulle voetstappe teen die wenteltrap af. 

				Nan is terug. Jeannie asem die parfuum aan haar polse diep in. Dit ruik na blommerige gras. Effens mosserig. Dit ruik soos water oor klippe klink. So ’n bietjie soos die kruietuin na ’n reënbui.

				Sy gaan staan voor die spieël, druk haar hare weg en skud haar kop effentjies sodat die melkerige blou maanstene heen en weer swaai. In die agtergrond speel die nuutste Emma Shapplin nog op haar CD-spelertjie. 

				Marie Antoinette, oftewel Sue, was dalk nie so ver verkeerd nie. Die vonkelwyn het ten minste verligting gebring vir die naarheid. Of dalk is dit omdat Nan terug is.

				Vandat Nan weg is, het dit gevoel asof hulle ’n organisme was waar ’n ledemaat of ’n orgaan kortgekom het. 

				“Die ding is, Jeannie,” onthou Jeannie Nan se woorde van voorverlede jaar toe die spanning tussen hulle almal besonder hoog geloop het, “ons is soos ’n bloublasie.”

				Nan het verduidelik ’n bloublasie is nie ’n diertjie nie, maar eintlik ’n kolonie afsonderlike organismes wat saam die bloublasie vorm. Dat daar benewens die blasie drie poliepe is. Een wat sorg vir verdediging, een vir voortplanting, een vir voeding, en die blasie hou die drie aan die dryf.

				“Dink aan ons as so ’n kolonietjie,” het sy gesê. “Ons take is nie heeltemal so spesifiek nie en soms ruil ons rolle, maar die prinsiep is dieselfde.”

				Nan is die blasie, het Jeannie destyds al besef. Die een wat hulle aan die dryf hou. 

				Noudat sy terug is, kan dit net beter met die drie poliepe gaan.

				“Jeannie!” hoor sy Sue van onder af roep net toe sy ’n laaste vegie maskara aan haar wimpers rol. “Jy’t ’n besoeker.”

				Jeannie se hart slaan ’n slag oor. Net nie Donnie nie! En sy sien net so min kans vir Saul en Gideon as vir Donnie. En Monique sal tog sekerlik nie ... Daaraan wil sy nie eens dink nie.

				Zach dalk? Maar nee, as dit hy was, sou dit nie Sue gewees het wat haar roep nie. Sedert Sue Zach se ring vir hom teruggegee het, vermy hulle mekaar glo soos die pes. Iets wat seker bitter moeilik is omdat Zach dikwels hier by die kasarm moet wees. Jeannie vermoed dis hoekom die kruietuin met rasse skrede groei. Dis daar waar Sue al haar frustrasies wegwerk. En wegkruip. Vir Zach en waarskynlik vir haarself ook.

				Kan ook nie Riekie wees nie. Dié het al vroeër ingewaai gekom en geluk kom sê voor sy soos elke dag die afgelope maande teen die steiers op is om die laaste van die trencadismosaïekwerk aan die kasarm se buitekant te probeer klaarkry. Sy het met ’n asemlose laggie en blink oë belowe om Jeannie te vertel hoe dit gekom het dat sy by Mike, die glaskunstenaar, ingetrek het, maar eers wanneer daar meer tyd is.

				Wie dit ook al is, daar is nie wegkomkans nie. Alle paaie van haar heiligdom hier bo lei steeds met die wenteltrap af tot in die sitkamer waar die besoeker haar sal inwag.

				“Ek kom!” roep Jeannie en spuit weer van haar parfuum aan. Die eerste lot het onder die stort afgekom. ’n Lang, warm stort wat haar nog nie heeltemal skoon laat voel het nie. Selfs al het sy haar hare gewas.

				Jeannie druk haar selfoon in haar jeggings se boudsak en skuif die loshangende rokkietop se moue op tot by die elmboë voor sy diep asemhaal en dit stadig uitlaat. 

				Nou toe. Jy’s ’n Calitz. Ons survive. Hoekom moet die stem van haar gedagtes nou, van alle tye, soos Sue s’n klink? Sue vir wie sy so lank verwyt het oor haar losse sedes. Sue wat nou al twee jaar lank nie meer los van sedes is nie. Wat, volgens Jo, haar deesdae aan geen ander man steur nie.

				En nou is Jeannie Calitz, wat so maklik geoordeel en veroordeel het, ook ’n vrou van losse sedes. Een wat ’n skoolseun se koerasie opjaag en hom nie betyds keer nie. Boonop twee keer by ’n man slaap om redes wat sy nie wil ontleed nie. Dit kan net beteken dat sy is soos Sue was. Soos haar ma was gedurende die tydperk wat Nan “Jo se Rebellie” noem. En uiteindelik tog soos haar oumagrootjie Hannetjie ook. Dis hierdie gedagte wat Jeannie finaal uit die kamer jaag.

				Sy stap stadig met die wenteltrap af asof sy die onvermydelike só kan uitstel, trap versigtig met die blinkertjiegetooide balletskoene sodat haar voetstappe nie haar aankoms te vroeg verklap nie. 

				As dit Saul of Gideon is, sal Donnie soos ’n spook tussen hulle staan. As dit Zach is, sal Sue se onbegryplike besluit aanvoelbaar tussen hulle hang. As dit Donnie is, hol sy waaragtig weg.

				Aan die eindpunt van die trap steek sy onthuts vas. Hy staan voor die Franse deure met sy rug na haar toe, sy hande in sy sakke. Agter die ruitjies woel die grou see onrustig teen die nog grouer lug aan. 

				As mens vinnig kyk, lyk hy soos Zach. As mens nie weet dat sy skouers hoekiger as sy neef s’n is nie. Sy heupe ’n fraksie smaller. Dat hy ’n sentimeter korter is, sy hare donkerder en sonder grys. Dat sy oë heelwat groener is.

				Die trapreling ratel effens toe sy stilletjies wil teruggaan.

				Hy swaai om. Sy oë is nog groener as wat sy onthou. Of miskien lyk dit net so omdat sy gesig bruingebrand is. Sue het eenkeer genoem hy doen konstruksiewerk in Seattle, seker dié. Sy hare is hier en daar deur die son verbleik. Hy lyk anders. Frisser. Ouer.

				Hy het man geword. ’n Groot man, ’n sterk en baie aantreklike man.

				“Jeannie.” Sy stem is dieper en ’n bietjie meer rasperig as voorheen.

				“Hallo, Ieg.” Wat maak hy hier? Nie net terug in Suid-Afrika nie. Hier. In die kasarm.

				“Jy is nog mooier as wat ek jou onthou.”

				Jeannie knip haar oë ’n paar keer, maar hy staan nog steeds daar. “Dankie,” kry sy dit met moeite uit.

				Hy stap nader en kom vlak voor haar tot stilstand, neem albei haar hande in sy warm greep. Selfs al staan sy op die trappie, is hy steeds heelwat langer as sy. Hy moet sy kop buig om haar te soen. ’n Ligte soen, maar nie vlugtig nie. Die reaksie op sy lippe wat hare so sag koester, vind weerklank diep in haar lyf. Maak dit brand waar Emile skaars met ’n uitgerekte erotiese soen ’n vonk kon laat ontstaan.

				“Geluk met jou verjaardag.” 

				“Dankie.” Die woord kom geluidloos.

				’n Glimlag speel wegkruipertjie om sy mondhoeke. 

				“Jy’s ook terug,” is al waaraan sy kan dink om te sê.

				Hy knik. “’n Week gelede al, maar ek was in Johannesburg om ’n paar sake af te handel. Gisteraand in die Kaap aangekom.”

				“Nan ook.” 

				“Ek hoor so. Miskien het sy agtergekom dit help nie om te probeer vlug van iets waarvoor jy nie kán vlug nie. Dat daar goed is wat jou oor die eindes van die aarde en tot in lengte van dae sal agtervolg, maak nie saak wat jy doen of waar jy is nie. Soos ek ook agtergekom het.”

				“Moenie, Ieg,” fluister sy. Waar is Sue? Jo? Nan? Enigiemand?

				“Ek moet. Ek kan nie anders nie. Ek het jou so gemis.” Hy streel oor haar hare en glimlag skeef. “Elke herinnering aan jou het ek oor en oor in my gedagtes herleef.”

				“Hou op, Ieg. Asseblief.” 

				“Selfs die tyd toe jy my nie eens raakgesien het nie,” ignoreer hy haar hees versoek, “was ’n kosbare herinnering. Jy’t my skaars gegroet wanneer ons mekaar raakloop. Tot daardie Paasmaandag. Dis een stukkie onthou waarvoor ek nooit moeg sal raak nie, pierewiet. Ons daar op die kiosk se stoep. En die terugstap. Daardie eerste soen net voor jy terug is Kaap toe.”

				Jeannie sluk swaar. Dis ook een van haar soetste herinneringe.

				“Ek het snags lê en onthou hoe die wag tot die Julievakansie hel was, en die vakansie ’n vermenging van hemel en hel. Ons het so min tyd gehad tussen jou skofte by die restaurante en my werkery aan die kasarm. En toe kom Augustus en jy jaag my weg. Ignoreer my van voor af. Skree vir my ‘voertsek’ toe ek jou gaan opsoek het. En tog ...”

				En tog. Ja, sy weet wat die ‘en tog’ beteken. Monique het vir haar gesê sy en Ieg is ’n item, en tog ... En toe kom Monique met haar troefkaart. En tog ... 

				“Ek en Donnie het kontak behou terwyl ek weg was,” ruk Ieg haar na die hede toe.

				Donnie. Die naam knetter deur haar. 

				“Hy het my vertel van sy teorie oor jou en jou skuldgevoelens oor Monique. Oor sy kastig vir Sue-hulle gered het. Aanvanklik het ek gedink dis belaglik, maar hoe meer ek daaraan gedink het, hoe meer het ek begin hoop dit is al wat tussen ons staan.” 

				Dit het bitter min daarmee te doen gehad, maar hoe vertel sy hom dit? Hoe vertel sy hom wat werklik tussen hulle staan? Monique ook ja, maar veral Sappho. Want Sappho sal tussen hulle bly staan tot sy hom alles vertel het. En selfs al sou sy sover kom, sal hy haar verag en in elk geval afskryf. Miskien moes sy hom toe al alles vertel het en klaar gekry het. Hom die geleentheid gegun het om ’n ingeligte besluit te neem oor of hy nog iets met haar te doen wil hê of nie.

				“En toe kom Monique by my aangewals. In Amerika.”

				Gesonde verstand dring uiteindelik deur die droomagtige waas waarin sy beland het toe sy Ieg sien staan het. Die waas waarin sy rondgedryf het terwyl hy praat. “Ieg ... Dis baie gaaf dat jy my kom gelukwens het met my verjaardag. Ek waardeer dit regtig baie. Maar daar het baie water in die see geloop en ek het jou destyds al gesê ek sien nie kans vir ’n verhouding met jou nie. Dit geld steeds. Kan ons dit asseblief daar laat?”

				“En sy sê vir my sy kan nie verstaan dat ek wegkwyn net omdat ’n, ek haal aan, ‘satanistiese dyke’ my nie wil hê nie,” ignoreer hy haar weer.

				Dit voel asof iemand haar op die borsbeen slaan. Al haar asem en vermoë tot spraak is daarmee heen. Sy voel weer die Augustus-son op haar skyn, sien weer Monique voor haar staan. Hoor weer die woorde.

				“Jeannie? Is jy oukei?”

				Jeannie kom terug tot die werklikheid, sien die kommer in Ieg se oë. Sy knik.

				“Jou oë het so glaserig geraak?”

				“Ons satanistiese dykes se oë maak maar so. Bye, Ieg.” Sy draai weg, maar Ieg hou haar aan haar arm terug. Sy struikel effens oor die traprand en hy kry haar aan die ander arm ook beet om haar te stabiliseer.

				“Sy het my alles vertel, pierewiet. Haar weergawe daarvan. En sy het een aand, ná een Margarita te veel, erken sy het jou afgedreig. Al wat ek wil weet, is of dit die rede was dat jy kastig nie meer kans gesien het vir ’n verhouding met my nie?”

				Alles? Nee, Monique sou hom nie alles kon vertel het nie, want Monique kan nie alles weet nie. Nie naastenby nie. Maar Monique sal hom wel ’n verdraaide storie oor Donnie kan gee. “Kom ons laat dit daar, Ieg. ’n Satanistiese dyke klink vir my na dubbeldoorprobleme.” Die valse bravade klink selfs in haar eie ore flou. 

				“Ek weet jy is nie lesbies nie. En ek weet jy was nie ’n satanis nie. En ek weet jy was betrokke by daardie Maidens-groep, maar jy het hulle laat staan al het Quintin se halfsussies jou weer probeer betrek. Ek weet al daardie dinge, pierewiet. Ek dink ook daar is dinge wat jy vir niemand vertel het nie. Waarskynlik dinge wat ek in elk geval nie wil weet nie. Jy kan besluit of jy my wil vertel of nie, maar ek stel op hierdie oomblik net daarin belang of jy ons verhouding weer ’n kans sal gee.”

				Is dit moontlik dat al die gewroeg verniet was? Dat dit tog kan werk? “En Monique?” 

				“Ons het meer as ’n jaar gelede dieselfde gesprek gehad, Jeannie. Niks het in daardie opsig verander nie. Haar besoek het net bevestig wat ek toe al geweet het en wat ek laas jaar aan haar probeer verduidelik het voor ek hier weg is.”

				Is dit waarna Donnie verwys het toe hy gesê het Ieg het Monique weer begin uitneem? Haar hart word ligter as ’n veertjie. ’n Breukdeel van ’n oomblik lank oorweeg sy om haar arms om Ieg se nek te slaan. En sy sou dalk, as sy net eergisteraand en gistermiddag uit die annale van haar miserabele geskiedenis kon uitgewis het. Dis sy wat Emile en Donnie in situasies laat beland het waar hulle nie moes wees nie.

				Jeannie skud haar kop stadig heen en weer. “Daar het te veel intussen gebeur, Ieg,” sê sy maar dink: My kop is te deurmekaar, Ieg. Net heeltemal te deurmekaar. Vir die eerste keer in my lewe voel ek soos ’n slet. En ek vermoed ek is een. Iets wat Monique aan ’n klok gaan hang.

				Sy hande val langs sy sye. Sy strottehoof wip toe hy swaar sluk. “Oukei, ek aanvaar dit voorlopig. Ek kan my indink dat alles te skielik op jou afgekom het. Met Nan wat terug is en ek ook. Maar jy moet weet ek gaan nie moed opgee nie. Ek gaan jou kans gee om oor alles na te dink. My selfoonnommer is nog dieselfde en ek bly by Zach terwyl ek hier is. Jy weet waar om my te kontak as jy van plan verander.”

				Sy wag tot sy stywe rug in die gang verdwyn voor sy op die trap neersyg en haar hande in haar hare druk. Kon hy nie eergister gekom het nie? Haar kom opsoek het voor sy en Emile ... Voor Donnie. Net ’n skrale ses en dertig uur vroeër. Dan was alles anders. Want reperkussies sal daar wees. Sy en Emile sal hulle sake moet uitsorteer. Monique sal ook nie die Donnie-saak daar laat nie en daar is by Jeannie geen twyfel dat sy as die vark in die verhaal uitgemaak sal word nie. En aan Sappho wil sy nie eens dink nie.

				Sy kry dit reg om uit almal se pad te bly. Gelukkig is hulle maar elkeen redelik besig met allerhande dinge. Maar aan vanaand se ete kan sy uiteraard nie ontsnap nie. Dis haar verjaardag. Haar een en twintigste boonop. Riekie gaan vir hulle kos maak en haar glaskunstenaar kom saam met hulle eet. En Zach. En natuurlik ook Saul. En Donnie. Haar maag maak ’n draai.

				Sy stap eers laatmiddag traag kombuis toe. 

				“Kan ek met iets help?” vra sy vir Riekie wat met rooi wange agter die kospotte staan.

				“Skoert! Uit die kombuis uit. Jy sal my senuagtig maak.” Riekie se laggie versag die woorde. “Nee, regtig. Alles is onder beheer. Dankie.”

				“Jy kan m’y help.” Sue se stem wat agter haar opklink, is effens onheilspellend.

				Jeannie loer oor haar skouer. Sue beduie met haar kop na haar suite toe. 

				Hier kom moeilikheid, dit weet Jeannie sommer, maar sy volg Sue skoorvoetend. 

				“Sit,” beveel Sue toe Jeannie onwennig in die suite bly staan.

				Jeannie gaan sit op die leunstoel met sy uitsig op die Franse deure, die rotse en see daaragter. Sy kan nou nog nie glo hoe mooi Sue die suite ingerig het nie. Toe Sue alleen in haar woonstel in die Kaap gebly het, het sy haar nie veel aan binnehuise versiering gesteur nie. Seker maar Jo se invloed wat die verandering teweeggebring het. Of dalk ter wille van Zach wat gereeld kom kuier het tot twee maande gelede toe?

				Jeannie frons. Sou dit toeval wees dat Sue en Zach uitgemaak het om en by dieselfde tyd wat Monique Amerika toe is? Maar wat het Monique ...? Nee, nie Monique nie. Ieg. Dit kan iets met Ieg te make hê. Maar wat?

				“Nou toe. Wat het jy vir jouself te sê?”

				“Dankie vir die CD, ek dink dis een van haar bestes ooit. Emma Shapplin ...”

				“Jeannie, moet jou nie onnosel hou nie. Waarom het jy Ieg weer weggestuur? Ek dag alles is nou uitgepraat en opgeklaar?”

				“Ek kan nie sien hoekom ek jou moet vertel van my besluite as jy nie eens vir mens wil sê waarom jy met Zach uitgemaak het nie.” Jeannie weet dis ’n power poging om verdediging in aanval om te skakel, maar dis al waaraan sy kan dink.

				Sue lig haar oë na die spaansrietplafon en tel woordeloos maar eksplisiet op haar vingers tot tien voor sy weer na Jeannie kyk. “Raponsie, dis anders. Trust my. Ek weet wat Ieg hier kom maak het. Ek weet ook van Monique wat terug is. Ieg het my laas week uit Johannesburg gebel en gevra wanneer jy op M-baai sal wees. En toe met die hele sak patats vorendag gekom.”

				“Jy het dus agter my rug met hom geheul. En jy waarsku my nie eens nie.”

				“Waarsku jou teen wat? Dat ’n donnerse sexy man wat jou ondanks jou stront so liefhet dat hy oor die aardbol kom om jou geluk te wens met jou twenty-first? Net sodat jy soos ’n groot speld kan verdwyn? Hallo-ho?” Dis toe Sue haar hande in die lug gooi dat Jeannie sien sy het intussen ’n manikuur gehad. En sy was by die haarkapper ook. Sy moes Bloumond toe gegaan het sedert vanoggend. Miskien omdat Zach vanaand kom?

				“Jy moes ingestem het dat Jo Zach ook vir vanaand kan nooi,” besef Jeannie skielik. “Gaan dinge tussen julle regkom?”

				“Ek twyfel. Maar ons het besluit om nie kinderagtig te wees en jou verjaardag te bederf nie. Veral omdat ons gedink het Ieg sal ook by wees.” 

				“Ek kan nie, Sue. Ek is jammer, maar ek kan nie vir Ieg vanaand face nie. Moenie my verder uitvra nie. Asseblief?” Dis sy wat alles bederf het. Vir almal. Die besef kom sit soos koue lood op Jeannie se maag.

				Sue sug en kyk op haar polshorlosie. Een wat Zach haar laas jaar vir Kersfees gegee het en presies by Sue pas. Nie te fyntjies nie. Nie vol tierlantyntjies nie. Net reg. ’n Rolex met ’n perlemoenskulpagtergrond en ’n eenvoudige wit leerband. “Jy sal moet wikkel as jy wil stort en in jou fancies wil inkom voor die gaste opdaag. Maar moenie dink ek gaan jou ontsien as jou glory day eers verby is nie. Ek wil weet wat aangaan.”

				Nan stap op en af in haar kamer. Alles is so mooi, so nuut. Die lig is so helder. Die see so dáár. In klank en geur, in die klammigheid op haar vel, die onrustige beeld voor haar oë, selfs die smaak op haar tong.

				Haar liggaam is hier, haar sintuie ook, maar êrens het haar gees op pad oor die oseane verdwaal. Sy voel skoon ontheem.

				En vanaand lê ook nog voor. Sy moes seker kon dink Jo sou Gideon ook nooi. Hy en Jeannie is immers na aan mekaar. Miskien nie nou so erg soos voorheen nie, maar hy sal altyd vir Jeannie spesiaal wees. 

				Maar sy is nie gereed om hom te sien nie. En sy weet sy het geen keuse nie.

				En dan wil ek jou graag my vrou maak, Nan. Ons kan nog heelwat goeie jare saam hê. Met verlange en liefde, Gideon.

				Die woorde weergalm in haar kop. Hoekom het sy nie geantwoord nie? Kon sy waaragtig in al die maande nie aan ’n enkele gepaste antwoord dink nie? Nee, sy kon nie. En daarna het Gideon haar nie weer gekontak nie.

				Kon die boodskap nie maar in die kuberruim verdwyn het nie? Kon ’n virus dit nie maar êrens langs die pad verorber het nie? Maar dit het nie. Dis ingegrif in haar geheue vir solank daar asem in haar lyf is. 

				Hoe gaan sy hom vanaand in die oë kyk? En hoe gaan sy uiteindelik aan hom verduidelik dat die Nan wat hier weg is, nie naastenby die een is wat teruggekom het nie?

				“Jammer, Jeannie, maar Donnie kan dit nie maak nie,” maak Saul verskoning nadat hy haar gelukgewens het. Hy sit twee geskenke op die tafeltjie by die ander s’n neer. “Hy sê hy voel grieperig en wil nie almal aansteek nie.”

				Jeannie hoop nie haar intense verligting wys nie. “Dis in die haak. Hy het gister al vir my nie lekker gelyk nie.” Understatement of the year en dit het niks met griep te doen gehad nie, maar dis ten minste nie onwaar nie. 

				Saul druk Jo teen hom aan en soengroet haar asof hulle mekaar nog nie vandag gesien het nie. “Julle twee lyk lieflik.”

				Jeannie glimlag verskonend toe haar selfoon lui. 

				Zach se stem klink stram toe hy groet en haar gelukwens voor hy vervolg: “Jammer, Jeannie, maar ek kom nie vanaand oor nie. Sal jy asseblief by die ander ook verskoning maak?”

				Jeannie se hart sink in haar skoene. Sy gee nie om haar eie onthalwe om nie, dit sou vir haar ongemaklik gewees het ná die episode met Ieg, maar noudat sy weet hoeveel moeite Sue met haar voorkoms gedoen het, voel sy soos ’n luis.

				“Wil jy nie maar ...”

				“Nee, Jeannie. Soos jy weet, het ek ’n gas.” Hy bly stil asof hy haar die geleentheid wil gee om die “gas” saam te nooi. 

				Sy het nie die moed nie.

				“Geniet die aand, ek hoop dis ’n baie mooi jaar vir jou.” En daarmee groet Zach sonder verdere verduideliking of verontskuldiging.

				Die maantema waarmee Riekie die King Arthur-tafel gedek het, is onmiskenbaar. Damasservette in servetringe wat spog met halfmane daarop. Genoeg kerse om ’n katedraal mee te verlig staan in kandelare wat met verskillende maanfases versier is. Die middernagblou tafeldoek is ook met silwer maanmotiewe versier.

				Dit word selfs na haar geskenke deurgevoer, kom sy agter nadat Nan ’n heildronk op haar ingestel het en Jo die geskenke voor haar neersit. ’n Maansteenring van Sue. ’n Sue wat vir die eerste keer in baie weke weer soos haar ou sexy self lyk, maar wie se glimlag nie heeltemal haar oë bereik nie.

				By Nan kry sy ’n halssnoer met twee silwer sekelmane weerskant van ’n maansteen. ’n Armband van Jo voltooi die stel. Van Riekie en Gideon kry sy hulle gesamentlike projek, ’n juwelierskissie versier met fyn mosaïekwerk van mane en sterre. Van Mike ’n windharpie met halfmane van herwonne glas wat suiwer teen mekaar klingel. Van Saul die boek Eating in the light of the moon met die onderskrif: How women can transform their relationship with food through myths, metaphors, and storytelling. Saul het ook Donnie se geskenk saamgebring. ’n CD-rakkie gemaak uit wrakhout en beskilder met die uitspansel en Nianell se Who painted the moon daarin.

				“Spiets!” roep Riekie met blink oë uit nadat Jeannie al die geskenke oopgemaak en bewonder het.

				Jo knik toe Jeannie haar ’n desperate kyk gee. Haar bene voel bewerig toe sy opstaan. Naarheid kolk deur haar. “Julle is so wonderlik,” kry sy dit uit. Haar oë gaan na Saul wie se hand om Jo s’n vou. “Ek verdien dit nie. Ek is jammer ek is ...” die trane kom van nêrens, “so ’n misoes.” Sy sien Nan frons, Jo se oë rek en Sue wat haar oë ten hemele slaan voor Jeannie omvlieg en met die wenteltrap op hardloop.

				Dis Sue wat haar volg en by haar op die bed gaan sit. “Watse stront is dit nou met jou, Aspoestertjie?”

				Jeannie skud net haar kop en bly op haar maag lê.

				“Het jy enige idee hoeveel moeite die mense daar onder gedoen het om die meeste van jou verjaarsdag te maak?”

				Snikke ruk opnuut deur Jeannie. “Ek weet!”

				“Nou maar sluk jou huil, was jou gesig en kom ondertoe.”

				Jeannie draai haar kop na Sue toe. “Jy het jou so mooi gemaak vir Zach en toe befoeter ek alles.”

				“His loss. Ek sal dit oorleef. En Zach, by the way, is ’n poephol. Kom nou.” Jeannie laat toe dat Sue haar regop trek. “Kyk hoe lyk daardie mooi oë van jou. Ene nagapie van die maskara. Gaan herstel wat te herstelle is, maar as jy nie binne sewe en ’n half minute onder is nie, stuur ek Saul om jou te kom haal. Capiche?”

				Jeannie glimlag flouerig. “Capiche.”

				Almal sit reeds om die tafel toe sy weer binnekom. Hulle stemme word stil. 

				“Ek is jammer.” Jeannie glimlag bewerig en gaan staan langs Nan. “Die oomblik het vir my net te groot geword. Al die moeite wat julle gedoen het. As ek weer kan begin? Julle is wonderlik en ek is baie bevoorreg om julle almal in my lewe te hê. Met julle as my familie en vriende, behoort ek darem nie te veel droog te maak noudat ek glo volwasse is nie.”

				“So ’n bek moet vonkelwyn kry,” verklaar Sue en skink vir Jeannie in die glas wat by haar bord staan.

				Riekie kom orent. “Ek kry gou die voorgereg.”

				Gideon trek haar stoel langs hom uit. “Kom sit, Jeannie.” Hy wend sy blik na die oorkant van die tafel. “Teen hoeveel grade sê jy smelt die glas, Mike?” vra hy asof niks uitsonderliks gebeur het nie.

				“Afhangende van die composition van die spesifieke soort glas, so tussen veertienhonderd en sestienhonderd degrees Celsius,” antwoord Mike luiters in sy gebroke Afrikaans. “Maar glas smelt nie soos ys wat water word nie. Dit gaan deur ’n glass phase transition. Dit raak net al hoe sagter tot dit kan sort of flow en mens dit kan mould in enige shape.”

				Nan, wat aan die ander kant langs haar sit, gee haar hand ’n drukkie. Saul knipoog vir haar en Jo stuur vir haar ’n lugsoen. En skielik is alles weer reg. So reg as wat dit kan wees ná die glas vloeibaar geraak maar nou weer gestol het.

				AGTIEN

				Saterdag 8 September

				Die laaste klompie dae voel vir Jeannie onwerklik terwyl sy brunch maak in die kombuis. Die aand saam met Emile. Die ding met Donnie. Nan wat terug is. Ieg wat uit die bloute weer sy verskyning gemaak het. 

				Gister moes die hoogtepunt van haar lewe tot nou toe gewees het, die simboliese sleutel tot volwassenheid, maar dis asof dit ’n droom was. Ook gisteraand se ete. Maar daar is dinge wat nou tot haar deurdring.

				Sue wat die een glas na die ander gevul en hervul het asof daar nie ’n môre is nie. Riekie en Mike wat nie hulle hande van mekaar kan afhou nie, al het hulle opsigtelik probeer. Jo en Saul wat vir die eerste keer lyk asof hulle darem effens ontspan. Gideon wat sy oë nie van Nan kon wegskeur nie terwyl Nan haar skaars aan hom gesteur het. Hom behandel het soos haar kleindogter se pastorale berader, ’n blote kennis, niks meer of minder nie. 

				Haar gedagtes word onderbreek toe ’n beneukte Sue, wat sonder twyfel ’n moeder van alle hangovers moet hê, ingeskuifel kom, ’n groet brom en vir haar koffie begin maak. Noudat sy daaraan dink, kan Jeannie nie onthou wanneer laas sy Sue met ’n hangover gesien het nie. In elk geval nie vandat sy en Zach saam is nie. Was nie. 

				“Goeiemôre.” Nan lyk fris en vars asof sy geen aandeel daarin gehad het om ’n wavrag wyn en vonkelwyn in die niet te laat verdwyn nie. 

				“Speak for yourself,” brom Sue.

				“Nie ’n goeie môre nie?” glimlag Nan onverstoord. “Lekker geslaap?” vra sy vir Jeannie wat knik net voor Jo nog slaapbeneweld binnekom met Saul, heelwat wakkerder, op haar hakke.

				Vir die eerste keer in wie weet hoe lank, is hulle almal weer onder dieselfde dak. Sou dit nie wonderlik gewees het as Zach ook nou aangesuiker sou kom uit Sue se suite nie? En as Ieg ... Jeannie snuit die gedagte summier.

				Hulle is net mooi halfpad deur die benedictine-eiers toe Saul se selfoon langs sy glas lemoensap ’n kort lui gee. Hy loer daarna en frons.

				Jo kyk vraend na hom. 

				“Priscilla.”

				Sue begin haar oë dramaties rol voor haar hoofpyn klaarblyklik inskop en sy uiteindelik net vir Nan ’n betekenisvolle kyk gee. Nan skud haar kop in betigting.

				Jeannie se ingewande knoop en sy kry met die grootste moeite die hap wat sy pas geneem het, afgesluk. Sou Monique Priscilla vertel het? En wat is vertel?

				“Hoor maar eers, Saul. Dalk is Donnie grieperiger as wat ons dink,” stel Jo paaiend voor. 

				“Jissis, Jo.” Jeannie sien behoorlik hoe Sue letterlik rooi word van ergerlikheid. “As die kind siek is, kan missis prim bel of SMS. Dis fokken cheap om jou eksman ’n missed call te gee. Veral as hy ’n donnerse fortuin aan onderhoud betaal.” 

				“Sue!”

				“Shut up, Nan. Jy weet nie wat in hierdie huis aangaan nie.”

				“Miskien nie, maar ek weet wanneer ’n saak niks met jou te doen het nie.” Nan bly doodkalm.

				“Speak for yourself,” sê Sue vir die tweede maal vanoggend asof sy met niks oorspronkliker vorendag kan kom nie. “Verskoon my.” Sue stamp haar stoel agteruit en dawer in die gang af. 

				Saul sê niks. Hy eet sy kos klaar voor hy Jeannie bedank, verskoning maak en met sy selfoon buitetoe stap. Die man moet senuwees van staal en die geduld van Job hê, of regtig baie lief wees vir Jo, kan Jeannie nie help om te dink nie. Sue was regtig out of line. Maar niks daarvan maak regtig saak nie. Al waaraan sy kan dink, is wat sal gebeur as Monique of Donnie vir Priscilla vertel het wat gistermiddag gebeur het. 

				Hoe sy sal kan verduidelik dat sy nie weet waarom sy Donnie nie vroegtydig gekeer het nie? Waarom sy nie besef het hy is op die punt om beheer te verloor nie? En sy kan ook nie help om bang te wees oor wat gaan uitkom nie. Want alles hang af van wat daar gesê word, hoe dit verdraai word en nie noodwendig van wat werklik gebeur het nie. Maar dis ook al erg genoeg. Wat hét oor Donnie gekom?

				Saul is binne oomblikke terug, kommer in sy gelaatstrekke ingeëts. “Jo, ek moet gaan. Priscilla het Donnie betrap net voor hy ’n spul pille wou sluk. Hy het gedink sy is al weg werk toe.”

				Jeannie spring onwillekeurig op en Jo volg ’n breukdeel van ’n oomblik later. 

				Saul skud sy kop. “Niks wat jy kan doen nie, Jo. Jy ook nie, Jeannie. Dis ’n saak wat ek alleen met Donnie moet uitsorteer.”

				Jeannie ruim meganies op nadat sy Nan se aanbod van hulp van die hand gewys het en Jo s’n ook. Toe die laaste vadoek uitgeskud is, stap sy kruietuin toe en gaan sit op die bankie wat Donnie help maak het.

				Sy moet eintlik teruggaan Rondebosch toe. Die teoretiese klasse wat sy Vrydag misgeloop het, gaan inhaal. Maar hoe kan sy ry voor sy weet wat Donnie besiel het, of wat nou gaan uitbroei?

				Scenario’s maal deur haar kop, maar sy kan haar nie regtig indink wat wag nie. Al wat sy weet, is dat dit iets met Donderdagmiddag te doen moet hê. 

				Wat haar die meeste bekommer, is dat Donnie in die eerste plek so ’n drastiese stap oorweeg het. Sou hy werklik die pille gedrink het as Priscilla nie op hom afgekom het nie? En sê nou net hy het?

				Saul kry haar ’n halfuur later steeds in die kruietuin. Sy maak plek vir hom op die bankie, maar hy bly oorkant haar staan terwyl hy met sy selfoon teen sy ken tik.

				“Is hy oukei?” vra sy.

				“Ek dink so.” Asof sy een of ander spel verbreek het deur te praat, kom sit hy tog langs haar en draai só dat hulle mekaar in die oë kan kyk. Jeannie doen dieselfde.

				“Donnie sê hy besef dit was ’n dom ding om te doen. Hy dink in elk geval nie hy sou daarmee deurgegaan het nie. Hy blameer die egskeiding, die spanning tussen my en Priscilla, die breuk tussen Priscilla en Gideon, Monique se manewales en wie weet wat nog alles. Ek weet al die dinge moet baie spanning op hom plaas, maar daar moet meer wees. Ek vermoed Monique weet iets, maar sy weier om te praat. Sy is in ’n toestand, huil net aanhoudend. En ek praat nie eens van Priscilla nie.”

				Verligting stroom deur haar, maar dis kortstondig. Waarom het Monique Saul nie vertel nie? En wanneer gaan dit uitkom? 

				“Ek wou hê Donnie moet met my pa praat as hy my nie in sy vertroue wil neem nie, maar hy weier. Ek het selfs voorgestel dat hy met jou praat, maar hy sê jy sal nie wil nie. Hy sê jy het nou jou eie lewe en stel nie meer belang in syne nie en dat dit jou goeie reg is. Waarmee ek, terloops, saamstem. Ek het maar net uit desperaatheid na strooihalms gegryp. Jou ma sal jou kan sê, ek is beter met geboue wat inmekaarval as met gemoedere wat hoog loop.” 

				Hy verskuif effens asof hy ongemaklik is. “Kyk, Jeannie, ons almal besef Donnie het wat Sue ’n crush noem op jou. Niemand kan dit miskyk nie. Dis nie jou skuld nie en jy is niks aan hom verskuldig nie. Seuns van sy ouderdom sukkel maar met die oorgang van seun wees na man word. 

				“Niemand gaan jou kwalik neem as jy nie by hierdie onnosel ding wat hy wou aanvang, betrokke raak nie. Jy sou egter nie hier in sak en as gesit en my met daardie groot oë van jou aangekyk het soos nou die geval is, as jy nie vir hom omgee nie. Daarom wil ek tog vra of jy dit nie sal oorweeg om die ding met hom uit te praat nie. Te hoor wat eintlik aangaan nie.”

				Jeannie onderdruk met moeite die drang om op te spring en weg te hardloop. Vertel sy vir Saul en verraai Donnie? Bieg sy dat sy die situasie verkeerd hanteer het en dit daarom amper buite beheer geraak het? Bly sy saam met Donnie stil tot Monique uiteindelik haar eie verdraaide weergawe gee? En sê nou Donnie probeer regtig selfmoord pleeg? Sê nou hy probeer haar weer vasdruk? Die een moontlikheid na die ander flits deur haar kop tot net een opsie oorbly.

				“Ek sal met hom praat as hy wil,” sug sy uiteindelik. “Maar hier. In die kruietuin. En ek wil hê jy moet naby wees. Binne sig, maar buite hoorafstand.”

				Saul kyk haar takserend aan, maar gee net haar hand ’n drukkie. “Dankie, Jeannie. Baie dankie. Ek gaan haal hom gou.”

				Jeannie kyk hom met ’n magtelose gevoel agterna. Sal hy haar nog bedank as hy weet wat gebeur het? Sal hy haar nie kwalik neem nie? Sy is immers die een wat veronderstel is om ouer en wyser te wees. As sy net anders opgetree het, het niks gebeur nie. En het Monique nie ’n bykomende houvas op haar gehad nie.

				Saul bly aan die rand van die kruietuin staan terwyl Donnie skoorvoetend naderkom. Hy gaan staan onwennig voor haar asof sy ’n skooljuffrou is wat hom gaan uitdinges.

				“Dit was ’n bleddie stupid ding om te doen.” Jeannie probeer haar stem neutraal hou. Met hom praat soos hulle altyd praat. 

				Hy druk sy hande in sy sakke, sy oë op sy voete. “Wat? Om jou te soen of om pille te wou drink?”

				As dit maar net soen was. “Albei, maar ek praat van die pille.”

				“Ek was net bang jy gaan my nou haat en dit sal ek nie kan vat nie. Ek weet dit was stupid.”

				“Jy sal nie weer nie?”

				Hy skud sy kop.

				“En my ook nie weer vasdruk nie?”

				Hy draai weg en skop na ’n klip op die paadjie. Sy gaan staan voor hom met gevoude arms. “Donnie, jy’s my pel. Pelle soen en grope mekaar nie. Ek voel nie só vir jou nie.”

				“Dink jy ek is dof? Ek weet dit mos. Nou meer as ooit.” Vir die eerste keer kyk hy na haar. “Ek weet wragtig nie wat oor my gekom het nie. Daar was net ... Dit was skielik ... Ek weet nie, ek wou jou net hê. Alles het net vir my te veel geraak en ek het gedink as ons net ... Dat ek daarna sal beter voel. Ek is regtig verskriklik jammer. Dis asof iets net uitgehaak het. Asof dit nie ek was nie.”

				Vir die eerste keer dring dit werklik tot haar deur wat kon gebeur het as Monique nie daar ingekom het nie. Want so ongelukkig as wat dit is dat dit juis Monique moes wees, net so gelukkig is dit dat sy ’n einde gemaak het aan Donnie se bevlieging of wat mens dit ook al kan noem. Sy het dalk skuld daaraan gehad, maar Donnie was regtig in alle opsigte buite beheer.

				“Donnie, as ’n girl nee sê, moet jy aanvaar sy bedoel dit. Ek dink jy moet met jou pa praat. Nie noodwendig oor wat tussen ons gebeur het nie, maar oor hoe jy op daardie tydstip gevoel het. Dat jy buite beheer raak. Hy sal dalk kan verduidelik. Raad kan gee. Dis mannedinge wat ons girls nie verstaan nie.”

				“Jy gaan hom nie vertel nie?”

				Jeannie skud haar kop.

				“Belowe?” 

				“Ek belowe, maar asseblief praat met hom. Ek was genuine bang vir jou en ek sal nie graag wil sien dat ’n ander meisie in dieselfde situasie beland nie.”

				“Ek het ’n girl. Ons het gereeld seks. En ek het al met ander ook gehad. Dit was nog nooit só nie.”

				Jeannie se oë val omtrent uit haar kop uit. Dis niks snaaks vir skoolkinders van Donnie se ouderdom om seksueel aktief te wees nie, maar Donnie? Uit die huis wat hy kom? Met Priscilla as ma? En so aktief?

				“Ek dink dis omdat ek jou liefhet dat dit gebeur het.” 

				Jeannie onderdruk die ongeduld wat in haar opwel. “Donnie, mens doen nie so iets aan iemand wat jy liefhet nie. Buitendien, jy het hoogstens ’n crush op my. Dis al. Dit sal oorwaai wanneer jy die regte girl ontmoet.” Hemel, waar kom sy aan hierdie prekerige goed? “Maar be that as it may. Al wat ek wil sê, is dat ek dink ons kan Donderdag agter ons sit. Solank dit nooit weer gebeur nie en jy met jou pa praat. Maar ek is genuine kwaad oor vanoggend. Dit was regtig stupid. As jy ooit weer so iets aanvang, praat ek nooit weer met jou nie, oukei?”

				“Maar dit het jou ten minste sover gekry om nou met my te praat.” Hy lyk amper selfvoldaan.

				“Is dit hoekom jy dit gedoen het? Om my te spite of my aandag te trek?” vra sy omgekrap. Van alle kinderagtige dinge.

				“Miskien ’n bietjie daarvan, maar eintlik om jou te beskerm. Om Monique te laat shut up. Ek het Donderdag al vir haar gesê as sy ’n woord vir my ma of enigiemand anders sê oor jou of wat sy gesien het, blaas ek my breins uit. Nou dink sy ek sal dit dalk regtig doen.”

				’n Rilling hardloop teen haar ruggraat op en laat die hare in haar nek roer. Dit lyk asof hy behae kry uit sy vermoë om te manipuleer. Af te pers. “Dis nie ’n speletjie nie, Donnie.” 

				Hy kyk haar berekenend aan. “Soms wonder ek, Jeannie, of die hele lewe nie ’n speletjie is nie. En die soort speletjie hang net af van wie die reëls bepaal, wie in beheer is van die deelnemers.” Hy begin wegdraai, loer weer oor sy skouer. “Onthou net, jy het belowe om nie my pa te vertel nie.”

				Jeannie staar hom agterna, sien hoe Saul omkyk toe hy Donnie se voetstappe hoor, hoe Saul sy arm om Donnie se skouer sit, iets vra en hom toe op die rug klop soos mans doen wanneer vroue in dieselfde omstandighede mekaar ’n drukkie sou gee. Troostend. Begrypend. Ondersteunend. Bemoedigend. Maar op ’n afstand.

				Sy moes Saul vertel het, weet sy nou, want eintlik het sy Donnie nou net in sy kwaad gesterk.

				Nan staar na die boek op haar skoot wat sy al probeer lees vandat hulle Jeannie afgesien het op haar pad terug Rondebosch toe, maar sy sien nie die letters nie. Sy sien die seergemaakte uitdrukking in Gideon se oë toe sy hom met die hand gegroet het asof hulle vreemdelinge is. Die verleentheid wat daarna uit sy lyftaal gespreek het.

				Dit het mettertyd beter geraak. In die loop van die aand het hy sy ou self geword, behalwe dat hy haar oë sover moontlik vermy het. Asof hy sy emosies ter wille van Jeannie op ys gesit het en net die aand vir haar so lekker as moontlik probeer maak het.

				Maar dis nie net Gideon wat haar sonder konsentrasievermoë laat nie. Sy bekommer haar verskriklik oor Sue. As sy aangaan soos sy nou aangaan, is sy binnekort ’n wrak. Sue drink meer as die res van hulle, maar sy kon dit nog altyd hanteer en het hulle nog nooit in die verleentheid gestel nie. Ook nie gisteraand regtig nie, maar sy het selfs haar eie baie wye perke oorskry en enigiemand wat haar dopgehou het, sou dit kon sien.

				En toe nog daardie ongevraagde uitbarstinkie vanoggend. En die manier waarop sy Nan laat voel het asof sy nou ’n buitestander is en nooit weer een van hulle sal kan word nie. Dit het haar die seerste van alles gemaak. Miskien omdat sy bang is dit is inderdaad die geval.

				Almal was bly om haar te sien, haar terug te hê, daaroor het sy geen twyfel nie, maar daar is ’n hap uit hulle lewe wat sy nie meegemaak het nie en sy weet nie of dit oorbrugbaar is nie. 

				Jo en Saul was in ’n ontspanne bui, maar dis baie duidelik dat hulle in die tyd wat Nan weg was baie deurgemaak het. Jo het mooi gelyk, maar kon nie ’n basiese afgeremdheid wegsteek agter haar grimering of fleurige klere nie. Saul se gesig het vore bygekry wat nie daar was nie. En vanoggend toe hy van Donnie hoor, was dit asof dit finaal in sy vel ingeploeg is om nooit weer te verdwyn nie.

				Maar haar grootste bekommernis is oor Jeannie. Haar meisiekind het ’n vrou geword, wat te wagte is. Dis egter baie duidelik dat dit nie ’n maklike transformasie was en steeds is nie. Daar is ’n uitdrukking in haar oë wat nie hoort by iemand van haar ouderdom nie. ’n Wysheid wat aan die ryp word is en dis baie duidelik ’n pynlike rypwording. Daar is ook iets meer direk wat haar pla, maar toe Nan haar vra of iets skort, het Jeannie net haar kop geskud en Nan vir die soveelste keer styf vasgedruk voor sy uiteindelik in die Uno geklim het.

				Nee, sy moes nooit weggegaan het nie. Dan het sy nie met al die vernuwing in haar denke en lewensuitkyk gesit en worstel nie. Dan kon die dinge tussen haar en Gideon sy natuurlike loop geloop het. Dan was sy hier vir haar meisiekinders toe hulle haar nodig gehad het. 

				Maar nou het sy. En nou sal sy die beste van die saak moet maak. In alle opsigte. Sy sal by Sue begin.

				“Ek weet ek was out of line,” sê Sue dadelik toe sy haar suitedeur vir Nan oopmaak.

				“Way out of line,” betig Nan en gaan sit in die mooi leunstoel wat Sue moes aangeskaf het terwyl Nan weg was.

				Sue krul haar op die tweesitplekbankie op – ook nuut. “Oukei, way out of line, maar nie verkeerd nie. Daardie Priscilla is ’n manipulerende bitch met wit verf soos putty oor haar graf gepleister. Sy misbruik Saul, en sy gaan Donnie se ondergang wees, mark my words. Hy begin in ’n creep verander. Ek sal nie verbaas wees as hy die hele pille-ding gestage het nie. As mens regtig nie betrap wil word nie, maak jy seker jou donnerse ma is nie in die huis nie.”

				“As jy so sterk daaroor voel, praat met Saul daaroor. Op ’n beskaafde manier. Privaat.”

				“Ja, oukei, ek weet. Wat’s jou case met Giddie-baby?”

				“So maklik is dit nie, Sue. Wat gaan aan met jou? Met jou en Zach?”

				“Ons stem net oor sekere dinge nie saam nie. Belangrike dinge. Dit werk nie. Sela. Nou Gideon.”

				“Ons lewensuitkyk is nie versoenbaar nie. In Sue-taal: Ons is nie compatible nie. Sela.”

				“En dis hoekom hy lyk soos ’n hond wat op sy rug gaan lê het sodat sy pens gekrap kan word en vir sy moeite ’n skop in die lies gekry het?”

				“Vertel my van Zach, dan vertel ek jou van Gideon.”

				Sue steek ’n sigaret aan, doen haar rook-blaas-en-agterna-staar-ritueel voor sy na Nan kyk. “Jo het jou seker laat weet van die ringding met my verjaardag.”

				“En?”

				Sue kyk weg. “Hy het erken dit was bedoel as ’n bleddie verloofring.”

				“Nooit. Die gemene vark.” Jo het haar inderdaad laat weet en ook dat net Sue hom dálk geglo het toe hy gesê het dis sommer net ’n ring.

				“Skei uit, Nan. Ek is nie gebou vir trou nie en verloofringe beteken dis waarheen dit op pad is. Buitendien, dit was nie al nie, maar dis wat my finaal die heebie-jeebies gegee het. Nou Gideon.”

				“Jy gaan nie oorvertel nie?’

				“Cross my heart and hope to die. My lips are zipped.”

				Nan sug. “Hy het my in ’n SMS laat weet hy sal my graag, as ons mekaar eers beter leer ken, sy vrou wil maak.”

				Sue skiet orent in haar sitplek, kyk Nan ’n oomblik ongelowig aan en glimlag breed. “Nooit! Die gemene vark!”

				“Hy is ’n predikant, Sue.”

				Sue se oë dans. “Hoe durf hy?” 

				“Ons is nie compatible nie,” herhaal Nan en staan op. “Sela.”

				“Wat het jy vir hom gesê?” roep Sue agterna terwyl Nan deur toe stap.

				“Niks. Ek weet nie wat om vir hom te sê nie.” Nan kyk nie om nie, trek net die deur agter haar toe. Dit was nou nie juis wat sy ’n suksesvolle sessie met haar suster sal noem nie.

				Maandag 10 September

				Moira Moreau keer Jeannie voor toe sy by die groot toetskombuis wil ingaan en lei haar met ’n stewige greep aan die arm ’n entjie weg van die ander se nuuskierige oë.

				“Is daar enige ekskuus hoegenaamd wat jy kan aanbied dat jy Vrydag nie hier was nie? En boonop nie verskoning gemaak het nie?” Die donker oë blits en die Franse aksent is swaarder as gewoonlik. En tog lyk sy nie heeltemal so kwaad soos Jeannie verwag het nie.

				“Nee, Madame. Ek is baie jammer. Dit was onvergeeflik.” Jeannie verwag ’n vulkaniese uitbarsting, maar dit kom nie met die krag wat sy verwag het nie.

				“Jy het al een waarskuwing weg en nou dit. Wil jy hê ek moet jou skors? Probeer jy my dwing om jou weg te jaag?” beskuldig Moira haar deur stywe lippe. 

				Jeannie laat sak net haar oë en skud haar kop. 

				“Jy kan jou sterre dank dit was net teoretiese klasse wat jy misgeloop het en dat jy nie in hierdie geval jou span in die steek gelaat het nie. Dan was jy gewis vort.”

				Jeannie vermoed haar enigste redding is haar hoë punte en die pryse en kompetisies wat sy al gewen het. En miskien Moira se agterdog dat Jeannie eintlik geskors wíl word. Dis nie ver van die waarheid af nie en, tipies van Moira, sal sy Jeannie natuurlik nie haar sin gee nie. Maar sy kan ook nie Moira se dreigement sommer net van haar afskud nie. Dit sal ’n baie stewige swart kol agter haar naam sit as sy wel geskors word. Dit kan sy in die koswêreld nie bekostig nie. Selfs al is sy van plan om op te skop, wil sy darem krediet kry vir haar tweede jaar. En Moira kan sake vir haar moeilik maak as sy wil. Selfs al maak sy haar eie restaurant oop, het sy welwillendheid binne die kosbedryf nodig. 

				“Ek is werklik jammer, Madame. Ek het darem reeds die teorie ingehaal.”

				“Iza Pasha sê dit was Vrydag jou mondigwording.”

				Jeannie sug heimlik. Nie al weer Iza nie. Nie nog ’n guns wat sy haar skuld nie.

				“Sy sê ook jy verkeer onder baie spanning oor ’n verskeidenheid dinge in jou lewe. Dinge waarvan sy nie kennis dra nie, maar wat duidelik ’n impak op jou het.”

				“Ek is nou oukei, Madame. Dit sal nie weer gebeur nie.”

				“Kokke moet ysere dissipline handhaaf, dis nie ’n maklike beroep nie, Jeannie, maar kokke is ook mense. As jy probleme het en tyd nodig het om dit uit te sorteer, kom praat met my. Moenie net wegbly nie.”

				Jeannie kyk op in die onverbiddelike vrou se oë en sien geen spoor van onverbiddelikheid daarin nie. Sy sluk swaar. “Dankie, Madame. Ek waardeer dit baie.”

				“Iza het gevra dat jy haar vanmiddag ná klas gaan spreek. Ek stel voor jy bedank haar dat sy voorbrand by my gemaak het.”

				Jeannie knik, haar moed heel onder in haar skoenpunte. “Dankie vir die boodskap, Madame, en ek sal so maak.”

				Hulle is alleen in Iza se Egiptiese troonkamertjie nadat die huishulp Jeannie binnegelaat het.

				Iza se gesigsuitdrukking is strak toe sy Jeannie groet.

				Wat sou Emile dié keer vir sy ma vertel het? Alles? “Baie dankie dat jy weer eens vir my by madame Moreau in die bresse getree het, Iza. Ek hoop dit sal nie weer nodig wees nie.”

				Iza maak ’n geïrriteerde handgebaartjie. “Ek verstaan jy en Emile romantiese verbintenis nie werk.”

				Jeannie knik en laat sak haar oë. “Ek is jammer, Iza. Ons moes nooit meer as vriende geword het nie.”

				“Jy die regte vrou vir hom. Hoekom julle dit nie sien?”

				“Ek is nie, Iza. Ek en Emile het probeer. Dit werk regtig nie. Ek is jammer om jou teleur te stel. Ek sal verstaan as jy verkies dat ek nie meer by die Flower werk nie.”

				“Jy kan werk. Maar gee terug armband. Baie duur.”

				“Natuurlik sal ek dit teruggee.” Sy het skoon van die ding vergeet. Sy moes dit saamgebring het, besef sy. “En dankie dat ek kan aanhou werk.” Nie dat sy wil nie, maar die geld is te goed om nee te sê. En Iza weet dit.

				“Nie meer gunste. Jy op jou eie nou.”

				Jeannie knik, heimlik dankbaar, en staan op. Sy ruk soos sy skrik toe Iza skielik ’n koperklokkie verwoed lui.

				Toe Emile binnekom, verlaat Iza die vertrek sonder om te groet.

				“Haai, Emile.”

				“Haai, jy.” Hy kom staan voor haar. “Ek vra om verskoning vir Iza. Sy is baie teleurgesteld. Sy is gewoond daaraan om haar sin te kry.”

				“Dis nie nodig om verskoning te vra nie. Op haar manier was sy baie goed vir my. Ek sal dit altyd onthou.”

				“En ek sal jou altyd onthou.” Hy vee ’n haarsliert van haar wang af. “Jy is ’n baie spesiale mens, Jeannie. Jy sal altyd ’n plekkie in my hart hê.”

				Sy kyk vraend op na hom. “Dit klink asof jy groet?”

				Hy knik. “Ek gaan Egipte toe. My ma se neef het ’n hotel in Alexandrië. Ek gaan vir ’n paar maande in een van die restaurante daar werk. Daarna sal ek maar sien wat gebeur.”

				“Jaag ek jou nou hier weg, Emile? Uit jou ma se restaurant? Uit die land uit? Wat sê Iza daarvan?”

				Hy skud sy kop. “Ek het ander dinge wat my jaag. My ma verstaan dit nou uiteindelik. Dit was haar voorstel. Sy hoop dit sal my help om my kop reg te kry.” Dis duidelik dat hy nie wil uitbrei oor die “ander dinge” nie.

				“Wanneer vertrek jy?”

				“Ek vlieg vanaand Johannesburg toe om ’n paar dinge daar af te handel en oor ’n week begin ek in Alexandrië werk. Dit help dat ek daar gebore is.”

				“Ek sal vir Iza die armband bring.”

				“As dit myne was, het ek gesê hou dit, maar Iza het dit gekoop.”

				“Dit was in elk geval te duur.”

				“En te groot. En te swaar. En sooo nie jy nie.” Sy glimlag is skeef terwyl hy in sy hempsak vroetel voor hy op sy een knie neersak en iets om haar enkel vasmaak. Sy loer af. Die fyn silwer kettinkie pas perfek. Die miniatuurklokkies daaraan rinkel fyntjies toe sy haar voet roer.

				Emile kom regop, soen haar lig op die mond. “Sodat jy kan hoor waarheen jy op pad is. Ek glo dis groot hoogtes.”

				Sy kan hom net woordeloos agternakyk toe hy deur die turkoois kralegordyn verdwyn. 

				

			

		

	
		
			
				Negentien

				NEGENTIEN

				Vrydag 14 September

				Jeannie maak die toilet net betyds. Toe sy uitkom, wag Iza haar in. Hande op die heupe. Jeannie weet wat kom nog voor sy haar handsak op die granietblad sien lê. Sy drink eers water voor sy Iza in die oë kyk.

				“Ek is jammer.”

				Iza se blik het effens versag. “Vat aand af. Nee, vat naweek af. Ek iemand in jou plek kry. En moenie kom terug voor jy weer reg. Ek weet jy nodig die werk, maar ek kan nie dat kelners gaste ontstel. Wat gebeur jy in die restaurant opgooi? En nie eerste keer. Twee maande terug dieselfde ding.”

				Iza wag nie vir ’n reaksie nie, swaai net om en stap uit die ruskamer.

				Jeannie sak in die stoel langs die tafel met ’n vaas vars daglelies daarop neer. Die blomgeur laat haar aan die kruietuin dink. As sy net ’n dag lank daar kan gaan sit, sal al die spanning verdwyn.

				Sy is nie sterk soos Sue wat haar deur niemand van stryk laat bring nie. Of soos Jo wat net meer verbete raak hoe moeiliker dinge raak nie. Of soos Nan wat net aan nog ’n plan sal dink nie. Alle spanning slaan haar op haar maag. 

				Jeannie vryf oor haar maag asof sy die gevoel van ongemak wat daar kleef, kan wegvryf. Miskien moet sy iets te ete kry. Sy is nogal honger. En sy het nie vandag tyd gekry vir meer as ’n geroosterde toebroodjie nie.

				Sy maak haar oë toe en gooi haar kop terug. ’n Hele naweek sonder werk. Wat op aarde gaan sy met haarself aanvang? Hulle kamers in die anneks is oukei, maar sy sal haar polse sny as sy die hele naweek daar moet ronddool. Sy kan seker môreoggend deurry Maanschijnbaai toe. Maar daarvoor sien sy nie kans nie. Op Maanschijnbaai is Donnie. En Monique. En Ieg. En almal. En alles wat gelei het tot hierdie permanente naar gevoel in haar ingewande.

				Haar hele lewe het in die bestek van een naweek verander. Onomkeerbaar verander. Donnie sal nooit weer net Donnie wees nie. Monique is ’n bom wat wag om te bars. Aan Ieg wil sy nie eens dink nie. Geen wonder al die spanning het vanaand ’n uitlaatklep gekry nie.

				Boonop mis sy Emile meer as wat sy gedink het moontlik is. 

				Jeannie kom met ’n sug orent. Sy spoel haar mond weer uit, grawe ’n peperment uit haar handsak en skakel haar selfoon se luitoon oor van geluidloos na gewone volume. Ingedagte staar sy na die skermpie. Daar is baie dinge waaraan sy niks kan doen nie. Daar is baie dinge wat sy nie kan of wil uitvind nie. Maar daar is een ding wat haar nou al hinder vandat Zach nie vir haar verjaardag opgedaag het nie. En sy het mos nou tyd. Maar sy sal moet gou speel, voor Sue gaan slaap.

				Sy glip by die restaurant se afleweringsdeur uit. Gelukkig is haar Uno nie te ver geparkeer nie. Sy klim eers in en sluit haar deur voor sy die snelbelnommer druk.

				“En as jy my dié tyd van die aand bel, Gouelokkies? Werk jy nie?” begroet Sue haar.

				“Ek het vroeg klaar gemaak. Sue ...” Sy weet skielik nie hoe om verder te gaan nie.

				“Ja, Doringrosie?”

				“Die ding met jou en Zach. Jy wat die ring vir hom teruggegee het.” Sy hoor Sue se sug asof sy langs haar staan. “Het dit enigiets te doen gehad met die ding tussen my en Ieg?”

				Sue bly lank stil. Te lank. Dis al antwoord genoeg.

				“Jy het vir my opgekom, nè?” Jeannie kan nie glo dat sy dit nie voorheen besef het nie. Trane brand vlak in haar oë. Hemel, dis ook haar skuld.

				“Ons het ’n rip-roaring fight gehad. Dit was toe ons gehoor het Monique is agter Ieg aan. Zach het omtrent ’n aorta gebars. Hy het gesê dis jou skuld dat Monique op die gekkesending gaan wat vir haar net pyn en vir Ieg net verleentheid in die sak sal bring. Dis ook jou skuld dat Ieg in die eerste plek hier weg is met sy stert tussen die bene en net helfte van die mens is wat hy kan wees. Hy het gesê jy mors met Ieg en as ek my nie verbeel het jy is my eie dogter nie, sou ek dit ingesien het.” Dit klink amper asof Sue verlig is om dit van haar hart af te kry.

				“Dit kan nie al wees nie?” Sy probeer die tjankerigheid uit haar stem hou.

				“Hy wou hê ek moet, soos hy dit gestel het, verstand in jou kop in praat. Ek het geweier, gesê as jy my raad of mening nodig het, sal jy na my toe kom. Ons Calitze meng nie onnodig in met mekaar se liefdeslewe nie. Toe sê hy dis miskien hoekom ons liefdeslewe so ’n fokkop is. En toe sê ek ons het ten minste respek vir mekaar en toe sê hy ons het nie ’n ander keuse nie omdat niemand anders vir ons respek het nie.” Dit klink asof Sue se neus toegetrek het. “Kom ons sê maar net dit het nie daarna beter gegaan nie.”

				“Ek weet Zach was kwaad omdat Ieg weg is. En ek verstaan dat hy my daarvoor verkwalik, maar hy was die afgelope tyd weer gaaf teenoor my. Tot nou die aand. Kan julle nie maar opmaak nie? Veral noudat Ieg terug is nie?”

				“Ieg is devastated dat jy hom weer weggestuur het. En Zach is devastated omdat Ieg devastated is.” 

				“En dis oor Ieg dat Zach nie na my verjaardagete gekom het nie.” 

				“Jip,” bevestig Sue, al was dit ’n stelling eerder as ’n vraag.

				Iets kliek. “Met ander woorde julle het onlangs gepraat, jy en Zach.”

				“Hy het my kom uitkak ná jy weg is, ja.”

				Dis nie net haar maag wat op spanning reageer nie, dis haar traankliere ook, besef Jeannie toe sy magteloos aan die huil gaan. 

				“Sneeuwitjie?” 

				“Dan is alles regtig my skuld. Nes Donnie gesê het,” kry sy tussen die snikke uit.

				“Donnie se gat. As jy daardie klein luis glo, sal jy die man in die maan ook glo. Sy kastige grieperigheid was net ’n verskoning omdat hy gedink het Ieg gaan daar wees. En daai stint met die pille – aandag soek, dis al. Joune veral. En jy kan net so min verantwoordelikheid daarvoor aanvaar as vir ’n fight tussen my en Zach. Dit sal verskriklik verwaand wees. Moenie so huil nie, asseblief, Blommetjie. Jy breek jou tante se hart. Wat is dit regtig? Ek ken jou nie so nie?”

				“Alles is verkeerd, Sue. Alles. En nou gaan ek dalk tog nog my werk hier by die Flower ook verloor. En ek is alleen hier. En ek mis julle. En ek dink ek is lief vir Ieg. Baie lief. En ek haat die sjefskool en Jo gaan kraam as ek opskop en ...”

				“Hokaai nou. Begin by die werk wat jy dalk kwyt is.”

				“Dis die spanning. Ek het amper oor ’n klant opgegooi. Ek dink Iza se geduld is uiteindelik op met my.” ’n Verdoemende stem lig haar in dat sy net drie minute lugtyd oor het. “Sue, my lugtyd is op. Moenie oor my worry nie, ek het seker maar net PMS. Vergeet wat ek gesê het. Ek bel jou môre as ek weer ...” Die simpel vrou het gelieg, besef Jeannie toe die foon ’n abrupte dood sterwe. Dit was nie naastenby drie minute nie.

				Met haar arms om die stuurwiel geslaan en haar voorkop teen haar kneukels, huil sy tot daar nie meer ’n enkele traan of snik in haar lyf oor is nie. Uiteindelik blaas sy haar neus en haal ’n paar keer diep asem voor sy die Uno aanskakel. 

				“Jy’s ’n Calitz. Ons survive,” sê sy hardop voor sy die rathefboom in eerste skuif. Vir die eerste keer klink dit na haar eie stem en nie Sue of Jo of Nan s’n nie.

				Saterdag 15 September 

				Die gepiep van ’n SMS wat deurkom, maak Jeannie wakker. Haar ooglede voel soos aalwynblare, ’n huilhoofpyn dawer agter haar oë en haar neus is bottoe. 

				Traag tel sy die foon op, sien dis nog nie eens halfagt nie en kyk na die boodskap. Sy bly lykstil lê voor sy dit nog ’n maal lees. Die woorde is onveranderd.

				Ek tel jou negeuur op. Bring ’n tandeborsel en wat jy ook al nodig het vir oorslaap. No strings attached. Weier is nie ’n opsie nie. Ieg.

				Sy gaan Sue vermoor. Haar ’n lang uitgerekte en baie pynlike dood laat sterwe.

				Met haar lugtyd wat gedaan is, kan sy hom nie laat weet hy mors sy tyd nie. Miskien is dit goed. As hy nie wil hoor nie, moet hy voel. Want Ieg droom as hy dink sy gaan saam met hom. Hy kan haar nie dwing nie. 

				Maar dis nie te sê dat sy soos Sannie-gaan-weeshuis-toe hoef te lyk wanneer hy hier aankom nie.

				Sy stort, was hare, trek jeans aan wat nie te nuut is nie, maar ook nie flenterig nie. Sy pas twee toppies aan voor sy op ’n derde besluit en maak seker daar wys nie te veel van haar borste nie, maar ook nie heeltemal niks nie. 

				Sy tref voorsorg vir ingeval sy regtig PMS het. Was sy maar soos haar ma. Klokslag, elke maand, presies agt en twintig dae uitmekaar. Die ginekoloog waarheen Jo haar destyds geneem het vir ’n afgryslike ondersoek, het gesê Jeannie se ongereeldheid het dalk iets te doen met haar eetversteuring en haar hoogs gespanne persoonlikheid. Selfs noudat sy die eetversteuring grotendeels te bowe gekom het, is dit nie beter nie. Soms gaan daar twee maande verby sonder enigiets. Soms hou dit vir dae aan en soms is dit binne ’n dag verby. Hoe kan mens enigiets beplan as dit so gaan?

				Gelukkig beplan sy niks. Sy gaan immers definitief nie saam met Ieg nie.

				Mens raak gewoond aan die klank van branders en seemeeue, weet Nan, maar tot nog toe bly sy voortdurend bewus daarvan. Dis nie ’n onaangename geluid nie. Net so naby. So permanent dáár. 

				Soos haar bewustheid van Gideon wanneer hy af en toe by die kasarm kom om nog ’n meubelstuk wat hy gerestoureer het af te laai, of ’n laai reg te skaaf wat effens steeks is. En die vrae in sy oë. Wanneer praat ons? vra hy woordeloos. Maar sy kan nog nie. 

				Sy draai op haar sy en kyk bergkant toe. Vir haar bly dit steeds ’n mooier uitsig as die see. Dit lyk asof daar ’n muflagie oor die berg lê. 

				Dierbare Gideon. Wat nou nog niks daaroor gesê het dat sy hom met Jeannie se verjaardagete grotendeels ignoreer het nie. 

				Dierbare Gideon. Is dit waar die knoop lê? Terwyl dit vir haar altyd opwindende Adriaan was? Sien sy kans vir dierbare, voorspelbare Gideon ná die nag met Seamus? Ná al haar omwandelinge die afgelope jaar of wat? 

				Al die gewroeg en gewik en geweeg oor Gideon ten spyt, is sy nie veel nader aan ’n antwoord nie. 

				Sy weet egter sy en Gideon sal binnekort daardie gesprek moet hê waarteen sy so opsien. Sy sal hom moet sê sy hou van hom, maar dat sy dink sy predikantskap is ’n probleem. Nie net omdat sy geen voorliefde vir predikante het nie, maar ook omdat die dinge wat sy die afgelope jaar beleef en geleer het, noodwendig moet bots met wie en wat Gideon is. En dan praat sy nie eens van sy eksskoondogter en eksgemeentelede se gevoelens teenoor haar nie. 

				Maar sy sal nie vir hom kan sê dat sy bang is hulle sal op fisieke vlak nie versoenbaar wees nie. Dat sy vermoed hy sal nie opgewasse wees teen haar passie wanneer dit eers losgelaat word uit die kettings waaraan sy dit vasgesluit hou nie. Dan sal sy moet verduidelik hoe sy weet van daardie passie, terwyl almal dink sy was die kuisheid vanself nadat sy verkrag is. 

				Hoe vertel sy immers ’n predikant dat sy agt jaar lank ’n buite-egtelike verhouding met ’n getroude man gehad het? Hoe erken sy dat dit die beste agt jaar van haar lewe was? Dat sy nie vir ’n oomblik daaroor spyt is nie. Dat sy net jammer is dit was net agt jaar. 

				Aan die ding met Seamus wil sy nie eens dink nie. Hoe vertel sy dít vir ’n predikant?

				Nan gooi die duvet van haar af. Sy het lank genoeg gepieker en ook lank genoeg op haar louere gerus. Vandag pak sy die Hiërofant. En as Gideon eers agterkom hoe sy uiteindelik besluit het sy haar winkel wil bedryf, sal hy dalk self tot besinning kom en besef hy wil eintlik niks met haar te doen hê nie.

				Jeannie wag Ieg by ontvangs in, hou hom dop toe hy een minuut voor nege met die paadjie aangestap kom. In die deur steek hy vas. Sy oë gaan aandagtig oor haar voor hy wegkyk en die junior aan diens agter die toonbank eers groet.

				Die junior se mond hang behoorlik oop. Jeannie kan haar nie kwalik neem nie. Ieg is maklik die sexyste man op wie sy al haar oë gelê het. Al het hy doodgewone jeans en ’n T-hemp aan. Al is sy hare deurmekaar gewaai. Of dalk is dit juis daarom. Vandat hy teruggekom het, lyk hy so tuis in sy lyf, asof sy siel lekker daarin woon.

				Hy moet ver afbuig om haar te soen. Dit duur net ’n sekonde langer as ’n groetpikkie.

				“Hallo, Jeannie? Waar’s jou oornagtas?”

				“Jy het jou tyd en petrol gemors, Ieg. Ek gaan nêrens heen saam met jou nie.”

				Hy laat sak sy kop en skud dit stadig voor hy na die junior kyk. “Ek gaan haar net gou help pak, oukei?”

				Junior se oë rek. “Daar mag nie mans ...”

				Ieg hou sy hand op, sy vingers gesper. “Vyf minute, ek belowe. Jy kan ons time. Wat is haar kamernommer nou weer?”

				“Moenie ...” probeer Jeannie keer.

				“Sewe.”

				Hy sien waarskynlik nie eens die junior se skaapagtige glimlaggie raak nie, stap net luiters verby Jeannie.

				“Ieg!” roep sy magteloos uit.

				“Ons het net vyf minute, Jeannie, ons kan nie die meisiekind in die moeilikheid laat kom net omdat jy jou gat gelek wil hê nie.”

				Hierdie keer is dit Jeannie se mond wat oophang. Sy het gaan staan sonder dat sy so besluit het. Ieg trek al by haar kamer se deur voor sy tot verhaal kom. Sy hol agterna.

				“Wat bedoel jy ...”

				“Kom jy help of staan jy buite?” Ieg druk die deur oop en sy volg hom binnetoe waar sy om hom hardloop en voor hom gaan staan. 

				“Read my lips. Ek. Gaan. Nie. Saam. Met. Jou. Nié.”

				Hy druk haar eenkant toe en pluk haar kasdeure oop. Hy hou twee G-strings in die lug. “Hoeveel van dié? Een vir vanaand en een vir môre genoeg?”

				“Nee!” Sy gryp die stukkies lap uit sy hand.

				“Drie?” hy haal nog een uit.

				“Ieg!” 

				Hy vou sy arms en wieg op sy Nikes se hakke. “Ja, Jeannie?”

				Haar mond gaap ’n paar keer oop en toe. “Ek kan nie ...”

				“Ek weet, jy kan nie daai meisiekind in die moeilikheid laat kom nie. Dus, pak en pak vinnig, anders pak ek namens jou, oukei?”

				Dis ’n ander Ieg as die een wat amper ’n jaar gelede hier weg is. Een wat haar verwar, maar ook een wat haar hart in haar keel laat klop. En dis nie van vrees nie.

				“Wag ten minste buite.”

				“Sodat jy my kan uitsluit? Dink jy ’n makou het my uitgebroei?” 

				“Ek is gesteld op my privaatheid,” probeer sy vir oulaas en klink so preuts dat haar wange daarvan warm word.

				Ieg knik en draai sy rug op haar en die kas. “Ek belowe ek sal nie loer nie.”

				Uit pure moedeloosheid gooi Jeannie ’n paar goed in ’n drasak. Eintlik hoef sy nie te dink nie. Sy het klaar gedink wat sy sou saamneem ás sy sou saamgaan. Nie dat sy ... Sy grom onderlangs. Wat help dit? Sy sal haar bleddie voortande gee om saam met hierdie nuwe Ieg te gaan waarheen hy haar ook al vir hoe lank ook al wil neem.

				

			

		

	
		
			
				Twintig

				TWINTIG

				Nan maak die lemmetjiegroen deur van die knalpers winkel oop. Sy het haar les die eerste keer geleer en sit nie dadelik die ligte aan nie. Eers haal sy die lappe voor die vensters af sodat haar oë geleidelik kan gewoond raak aan die skittering van die kristalle en die weerkaatsing daarvan in die spieëls.

				Jo het laat skoonmaak, sien sy dadelik. Die plekke wat leeg gelaat is deur Jeannie se geskenkies, is met IOU-notatjies gemerk. Nan frommel die notas op en maak die spasies toe deur die ander juweliersware effens rond te skuif.

				Die winkel lyk vir haar anders. Nie omdat enigiets daarin verander het nie, maar omdat sy verander het. Omdat sy nou weet waarvoor meeste van hierdie kristalle en stene ingespan kan word. 

				As die krat kristalle en stene wat sy in haar omwandelinge bymekaargemaak het eers hier is, asook ’n spul navorsingsboeke wat sy aangekoop en natuurlik die juweliersware wat sy gemaak het, sal die winkel vir die eerste keer soos haar eie voel. Die goed sal seker eers oor ’n maand of wat per skip aankom, maar sodra dit land, jaag sy Casper se spook hier uit.

				Sy tel ’n stuk onverwerkte maansteen op en vou haar hande daaroor. Die steen wat mens dra as jy balans in jou lewe te weeg wil bring. Wat energie verskaf deur groeifases, en kreatiwiteit prikkel. Die steen wat swangerskap en geboorte vergemaklik, PMS verlig en vrugbaarheid aanwakker. Wat emosies veredel. En mens glo gedurende die fase van die afnemende maan help om in die toekoms te kan sien.

				Hierdie stuk opaalagtige veldspaat met sy reënboogkleure sal egter op die aarde niks anders kan doen as mooi lyk indien die potensiële energie nie vrygelaat en gerig word nie, en dit kan net gebeur deur diep innerlike oortuiging. Die ontvanger sowel as die skenker s’n. 

				Wat dit nie veel meer as iets soos ’n placebo maak nie. As jy glo iets werk, sal dit waarskynlik. Of so het sy gedink voor sy by Caitlin was.

				Sy sit die maansteen neer en tel ’n stuk turkoois malagiet op. Die steen van transformasie en spirituele evolusie. Die steen wat liefde suiwer en balanseer. Dis ook die steen wat veronderstel is om mens teen selfvernietigende romantiese neigings te beskerm en emosionele ewewig mee te bring. 

				As dit maar so eenvoudig was. As die hele kasarm maar van malagiet gebou was.

				Haar hande verstyf om die steen toe ’n ligte kloppie aan die deur opklink. Sy druk die steen teen haar bors toe die deur oopgaan en Gideon om die groen geverfde hout inloer.

				“Mag ek binnekom?” vra hy, maar hy is reeds binne voor sy kan antwoord. “Jo het gesê ek sal jou hier kry.” Hy plant sy hande in sy sye en kyk om hom heen. “Nog net soos toe Casper hier was. Net aansienlik skoner.”

				Hy stap nader aan die rak met die kristalle en stene in hulle natuurlike vorm en steek sy hand uit na ’n ametisblom. Hy loer na Nan. “Mag ek?” Dié keer wag hy vir ’n antwoord. 

				Nan knik. Moet dit nou juis die ametis wees? Ja, hoor sy Caitlin se stem, natuurlik moet dit.

				Hy tel die baie skaars kristalvorm op en koester dit in albei hande, draai dit hierdie kant toe en daardie kant toe. In die hart van die blom gloei die kristalle blou en groen in konsentriese sirkels. Die pers rondom flonker.

				“Dit groei in basalt en dit neem omtrent ’n hele dag om net een daarvan met ’n piepklein pik daaruit te kap. Kom van Brasilië.” Sy verswyg dat die steen met sy Diereriem ooreenstem en ook dat dit die steen van spirituele suiwering en groei is.

				Gideon sit die ametisblom versigtig terug en draai na haar. “Nan ...”

				“Nie nou nie, Gideon. Ek is nog nie reg om te praat nie. Kan ons nie maar net ...”

				“Ek het mooi gaan nadink oor die spulletjie,” val hy haar in die rede. “Dis ’n hele deurmekaarspul. As Jo en Saul trou, is Jo my skoondogter. As ek en jy boonop trou, is sy my stiefdogter ook. Dis heeltemal te ingewikkeld. En ek is nie seker of ek Sue as my skoonsuster wil hê nie.”

				Die wind is uit Nan se seile. Sy sit die malagiet terug op die rak. “Wat stel jy voor?”

				“Kom ons gaan eet vanaand in Hermanus, weg van al die ingewikkeldhede en dan vertel jy my wat jy alles daar oor die water aangevang het. Soos twee goeie vriende wat mekaar lanklaas gesien het.” Hy druk sy hande in sy broeksakke. “Wat sê jy?”

				“Maar jou laaste SMS ...”

				“Gedelete. Ek dink jy moet ook maar, as jy nie alreeds het nie. Ek het na my vriendin verlang en effens verspot geraak. Vergewe my?”

				Verligting en verontwaardiging stry in Nan. Hemel, is dit so maklik om haar net uit sy lewe uit te skuif? Te demoveer van potensiële aanstaande vrou na blote vriendin? 

				“Hoe klink die Tapas-restaurant vir jou? Ek hou nogal van bietjies-bietjie kos kort-kort. En ek mag my pyp daar rook. Uitsig op die see ook. Daar behoort nog walvisse te siene te wees. Ons kan vroeërig gaan. As ek jou halfses optel, is ons so skuins ná ses daar.”

				As sy reg onthou, is die Tapas-restaurant baie informeel. Geen gevaar van intieme gesprekke by flonkerende kerslig nie. 

				Dis baie duidelik dat iets verander het sedert sy SMS. Sou hy skielik besef het sy is oor haar fleur? Noudat hy haar weer gesien het? Demmit, sewe en vyftig is nie so oud nie. En sy het gewig verloor van al die harde werk by Caitlin. Sy behoort beter te lyk. Of het dit meer plooie veroorsaak?

				“Gaaf. Ek sal jou by die kasarm kom haal.” Hy wuif net ’n groet deur die lug en glip by die groen deur uit.

				Nan staar na die toe deur. Te ingewikkeld? Dis al waarmee hy vorendag kan kom? Verdomp. Sy sal die sedige blikslaer ’n ding of twee wys. 

				Jeannie is verras toe Ieg die N1 Paarl toe neem. Om die een of ander rede het sy gedink hulle gaan Maanschijnbaai toe. 

				Teen die tyd dat hulle verby die Paarl-afritte is, het Jeannie nog nie ’n woord met Ieg gepraat nie. Sy sit net arms gevou en kyk by die venster uit. Dis effens bewolk, maar die son loer kort-kort uit en bestuif die Bolandse berge met goudstof.

				Hulle draai uiteindelik af op die R42, maar ry verby Worcester nadat Ieg gevra het of sy by ’n ruskamer wil stilhou en sy net haar kop geskud het. Daarna neem hy die R60 Robertson toe. 

				“McGregor?’ kan sy nie help om verras te vra toe hulle net anderkant Robertson by die padwyser afdraai nie.

				“Was jy al daar?’ vra hy skuinskop.

				“Nee.” Daar was selde tyd of geld om so ver van die Kaap af rond te ry. Nie dat dit regtig so ver is nie. Nie eens twee honderd kilometer nie. Maar vakansies en naweke weg is nie iets wat die Calitze ken nie. Behalwe Sue wat op skelm naweke saam met haar getroude lovers heelwat van die Weskaap gesien het.

				“Dan is ek bly ek is die eerste een om die dorpie vir jou te wys. Daar is wonderlike verhale hier rond. Onder meer een oor ’n baie eiesinnige vrou. Die dorp is aanvanklik na haar vernoem. Lady Eliza Lucy Grey, vrou van die Kaapse goewerneur sir George Grey. Sy het die sir aan boord van die HMS Forte met admiraal Henry Keppel verneuk en is toe terstond in Rio afgelaai. Sy het die Kaap nooit weer gesien nie. Maar McGregor is veral bekend vir sy holistiese healers.”

				Jeannie kyk vir die eerste keer direk na hom. “En hoekom reken jy McGregor is net mooi die regte plek vir my om te sien? Omdat dit na ’n slet vernoem was of omdat ek ’n healer nodig het?” 

				Hy gee haar ’n vlugtige kyk voor hy weer op die pad konsentreer. “Nee, omdat ek jou weg wou neem van waar al jou probleme lê. Omdat ek tyd saam met jou wil deurbring. Omdat McGregor ’n ongelooflik mooi dorpie is en omdat ek jou Temenos wil wys.”

				“Tem ... wat?”

				“Temenos. Moenie vra nie, jy sal sien.” En as nagedagte: “Die woord beteken toevlugsoord of skuilplek. ’n Sanctuary.”

				Ironies. Dis presies wat sy nodig het. ’n Plek waarheen sy kan gaan om van Ieg af weg te kom.

				“Hei, Suzi.”

				Sue kyk op van die koljanderbedding waar sy onkruid uithaal. Sy waai na ’n by wat om haar kop zoem, maar is skaars daarvan bewus. Zach staan met sy voet op ’n ornamentele klip, sy arms gevou.

				“Hei, jouself.” Sy kyk weer af en val behoorlik die wortels van ’n rankbossie met die onkruidvurkie aan.

				“Ek kan vir jou ’n handlanger reël.”

				Sue snork. “Die laaste een het die koljander ook uitgetrek.” Hy hoef nie te weet dis vir haar terapie nie. Dat elke bossie wat sy uittrek, simbool word van alles wat sy uit haar hart wil ruk nie. Soos haar gevoelens vir die nimlike Zach de Graaff. 

				“Smoke break?”

				Sy skud haar kop sonder om op te kyk, hoor die aansteker klik en kry die aroma van sy sigaret. Vir die meeste mense stink dit glo, vir haar maak dit vrek lus vir een van haar eie sigarette. Dis so hittete of sy deurboor haar toon met haar volgende aanslag op die pes wat tussen haar koljander durf groei.

				“Dit was nice van jou. Om Ieg die gap te gee, bedoel ek.”

				Sue kners op haar tande en kom regop. “Verstaan my mooi, Zacharia, ek het dit om net een baie eenvoudige rede gedoen. Omdat ek dink dis vir Jeannie se eie beswil dat sy die ding met Ieg in die oë staar, pleks van weghardloop daarvan. Ek het dit nie gedoen om jou of Ieg te impress nie en ek weet Jeannie gaan sekerlik nie impressed wees nie.” Sy staar hom ’n oomblik lank nog stip in die oë voor sy haar hempsak se knopie losmaak en haar pakkie sigarette uithaal.

				Zach staan gereed met sy aansteker, maar sy gebruik haar eie.

				“Natuurlik sal dit net ter wille van Jeannie wees, Sue. Daar bestaan mos vir die vier Calitze geen ander mens op hierdie aarde as die vier Calitze nie. One for all en all for one.” Hy sê dit nie met nyd nie. Inteendeel, hy glimlag daardie bliksems verskriklike sexy glimlag van hom.

				“You’ve got it.” Sy stuur die vaalblou rook die helder blou lug in.

				“Julle sal enigiets en enigiemand vir mekaar opoffer.” Dis ’n neutrale stelling wat hy maak sonder die beskuldiging wat dik in sy stem gelê het toe hulle die laaste keer so verskriklik baklei het. Eers oor Jeannie en Ieg en toe oor daardie verdomp beeldskone ring.

				“Dis al hoe ons al die jare kon oorleef en dis al hoe ons nou nog oorleef.” Die eerste deel is waar, maar nie die tweede deel nie. Die afgelope twee jaar sou hulle nie sonder Zach en Saul, en in ’n groot mate Gideon, kon oorleef nie. Prakties gesproke en andersins.

				“’n Man voel bedreig wanneer hy besef die liefde van sy lewe vertrou haar suster, susterskind en kleinniggie meer as vir hom. Gee meer vir hulle om. Is bereid om hom op die altaar te plaas as sy moet kies. Wanneer hy agterkom niemand kan tussen julle vier kom nie. Nie eens iemand wat alles feil vir julle het nie.” Nog steeds geen verwyt nie, net verduideliking.

				“Niemand kan tussen ons kom nie, maar as iemand alles feil vir ons het, kan hy deel van ons word.”

				“Solank hy net altyd ja en amen sê? Net tog asseblief nie kritiek lewer nie?” ’n Bietjie meer emosie.

				Sue skud haar kop. Kalm bly, vermaan sy haarself. “Nee. Jy kan met ons fight. Jy kan kritiek lewer. Van ons verskil. Maar jy mag nooit teen een van ons draai nie.”

				“Dit was nie die geval nie.”

				“Dis hoe dit gevoel het.” Sy kyk hom uiteindelik weer in die oë. “Jy kan vir my kwaad wees. Jy kan my uitkak. Maar Jeannie? Jo? Nan? Dis vir my moeilik. Ons beskerm mekaar al so lank. Teen mekaar ook, maar veral teen dit wat van buite kom. Of dit gebeure of mense is. My eerste reaksie sal altyd wees om die ander drie te beskerm. Teen wie ook al.”

				“En dis ’n kwessie van take it or leave it.” Hy vra nie, maar sy knik.

				Hy druk sy sigaretstompie met duim en wysvinger dood en laat val dit op die hopie onkruid in die emmer.

				Sue se hart sink in haar tuinskoene. Is sy heeltemal besete? Sy is mal oor die man. En tog kan sy nie sover kom om toegewings te maak op hierdie gebied nie. Nie eens al kyk hy haar aan met daardie bontgroen oë van hom asof hy haar net hier wil gryp en met haar liefde maak nie. Al vrek sy oor daardie glimlaggie wat die waaiers langs sy oë beheer.

				“Ek voel oor Ieg, Sue, soos jy oor Jeannie. Die pot verwyt die ketel dat hy swart is.”

				Sy knik. “Ek weet.”

				“Ek kan nie altyd stilbly nie. Ek kan nie Jeannie se kant vat as ek glo Ieg is reg nie. Maar as ek dink Jeannie is reg, sal ek nie skroom om dit vir Ieg te sê nie. Kan jy dieselfde sê?”

				“Hoekom dink jy het ek my lewe in my hande geneem en Ieg gisteraand gebel om hom te sê wat Jeannie kwytgeraak het?”

				“Dis wat vir my die verskil gemaak het, Sue.” Hy kom staan voor haar en vee een van die haarslierte terug wat uit die klampie wat haar hare bo hou, ontsnap het. “As die take it or leave it hierdie verstandhouding insluit, I’ll take it.” Hy kyk diep in haar oë voor hy sy kop o, so stadig buig, haar geduld so beproef dat sy geen ander keuse het as om hom om die nek beet te kry en nader te ruk nie.

				“Fokkit, Sue,” prewel hy teen haar lippe voor hy haar in sy arms toevou en hongerig soen.

				Sue smelt en brand tegelyk. Fokkit, is reg. Dit was te lank. Twee ewighede, nie twee en ’n halwe maande nie. 

				En fok die koljander, sy sal weer plant, dink sy toe hy haar behendig pootjie, sagkens op haar rug laat lê en die sterk geur om hulle ontplof.

				McGregor is behoorlik ’n oase. Jeannie verkyk haar aan die gesellige restaurantjies wat sy in die verbygaan weerskant van die pad sien. Deli Girls aan die linkerkant lyk besonder gesellig en aan die oorkant is The Villagers waar mens klaarblyklik olywe en olyfprodukte kan proe. Daarna volg Frangipani, klaarblyklik nog ’n restaurant-winkeltjie. Hulle ry verby ’n statige wit kerk met ’n sierlike toring wat ’n vermanende vinger in die lug opsteek.

				’n Entjie verder parkeer Ieg die Prado voor ’n helder geel beskilderde bord wat aankondig hulle is by Tebaldi’s-restaurant. Die outydse rietdakgeboutjie spog met liggroen vensterruitjies.

				Sy doen haar bes om haar dikbekhouding te behou toe Ieg vir haar die motordeur oopmaak en sy uitklim, maar dis asof die vars lug ’n sprankel bevat. Spesiaal gefabriseer om ’n gevoel van welbehaaglikheid te ontlok.

				Die oordadige Icebergrose aan beide kante van die paadjie stuur subtiele geure die lug in. Kappertjies rank welig tussen ander blommende plante deur. Tafels met blou-en-wit geruite tafeldoeke lyk vrolik en uitnodigend onder bont sambrele. Êrens hoor sy water loop. 

				“’n Bietjie laat vir ontbyt en ’n bietjie vroeg vir lunch, maar my maag dink my keel is afgesny.” Hy wys sy moet voor stap en druk die afstandbeheer om die motor te sluit.

				“Ek dag jy sê Temenos? Hierdie plek is Tebaldi’s,” brom sy oor haar skouer. 

				“Eers Tebaldi’s. Dis vernoem na die Italiaanse operasangeres Renata Tebaldi. Zach het van haar CD’s.”

				Jeannie kom tot stilstand in die koel ontvangsvertrek. Dit ruik na rietdak en kruie en rose, maar die botoon is varsgemaalde koffie wat meeding met subtiele kosgeure wat van êrens af naderdryf.

				“Zach en Sue is die enigste mense wat ek ken wat van opera en klassieke musiek hou,” sê Ieg reg agter haar.

				“As dit so is, het jy maar ’n ongekultiveerde vriendekring.” Hy hoef nie te weet sy het nie eens ’n bleddie vriendekring nie.

				’n Aantreklike man kom nader met spyskaarte in die hand voor Ieg kan antwoord. “Dis so ’n lieflike dag, julle wil seker buite sit?” vra hy op Engels.

				“Graag,” beaam Ieg.

				Hulle volg die man deur die restaurant na ’n ruim agterstoep met ’n bont tuin sigbaar in die verte. Hulle kry ’n tafeltjie langs ’n druppende vywertjie. Duiwe koer en toe sy gaan sit, sien sy die duiwetoring waar spierwit sierduiwe in- en uitdartel.

				Ieg gaan sit oorkant haar.

				“Iets om te drink?” vra die man met die wyse oë.

				Ieg kyk op sy horlosie. “Is halftwaalf te vroeg vir witwyn?” vra hy vir Jeannie.

				“Net ’n glas water vir my.” Sy kyk nie na hom nie, neem net die wit geboue en die lieflike atmosfeer in. Vaagweg hoor sy hy bestel mineraalwater en ’n bottel sauvignon blanc.

				“Is dit nou nie beter as om in jou kamer te sit en krepeer nie?”

				Jeannie is traag om na hom te kyk en sy weet hoekom toe sy dit wel doen. Hy is so bleddie aantreklik. Daar is ’n sagtheid in sy oë. Die stywe snaar in haar binneste verslap onwillekeurig.

				“Dit is,” gee sy bes. “Dis wonderlik. Ek hou net nie daarvan om ontvoer te word nie.”

				Hy grinnik. “Ek het nie juis ’n keuse gehad nie.” Hy leun vorentoe en steek sy hand na haar toe uit. Jeannie ruk haar arm van die tafel af. Hy bly net so sit. “Ek sê jou wat. As jy wil teruggaan, neem ek jou terug. Al wat ek vra, is dat jy nou so ’n bietjie ontspan. Dat ons iets eet, ’n glasie wyn drink en daarna in die Temenos-tuin gaan rondstap. Daarna kan ons die pad vat. Hoe klink dit?”

				“Aansienlik beter as ‘pak of ek pak namens jou’.”

				Sy glimlag trek die fyn plooitjies langs sy oë saam. “Dan is dit ’n deal?”

				Jeannie knik en maak die spyskaart oop. Sy is wraggies honger. Die naar kol wat nou al vir meer as ’n week haar maag en menswaardigheid bedreig, is skoonveld. As die kos so lekker is as wat dit beskryf word, wag daar ’n feesmaal.

				“Hou genoeg plek vir die nagereg,” waarsku Ieg met sy oë ook op die spyskaart, “die kaaskoek is uit die hemel self.”

				“Kan nie beter wees as myne nie.”

				Ieg loer oor die spyskaart na haar. “Moenie te seker wees daarvan nie, pierewiet.” Sy knipoog laat haar hart bollemakiesie slaan.

				“Ons sal sien,” is al wat sy uitkry. Pierewiet. Sy bynaam vir haar. Nie soos Sue se sprokiesnaampies wat sy aan dese en gene uitdeel nie. Sy eie benaming vir haar. Sy het al vergeet hoe spesiaal dit haar altyd laat voel het. Hoe dit haar laat voel het dat sy by hom nie die neuroot is nie. By hom ’n sy van haarself ontdek wat niks te doen het met hoe Jo-hulle haar sien nie. Want Ieg sien haar anders. Ieg kyk verby haar neuroses, verby haar verlede, na dit wat diep in haar siel vasgevang is. Hoe kon sy dit vergeet het?

				“Wat maak ons as hulle mekaar nie vind nie?” vra Sue met toe oë. Zach sit agter haar in die bad en vryf ’n seperige gaassponsie met dralende bewegings oor haar rug terwyl sy halfgehipnotiseer sy voet masseer. 

				Hulle het nie daarmee rekening gehou dat sy kort vantevore die kruietuin natgelei het nie en moes soos twee stout kinders haar suite binnesluip voor iemand hulle modderbesmeerde klere sien en dalk net kon aflei dat hulle lywe daaronder ook beblerts was. Gelukkig was die Franse deure aan die seekant nie gesluit nie, anders moes hulle nog deur die huis ook gegaan het. Nie dat sy eintlik ’n hel sou omgegee het nie. Sy verruil daardie sessie tussen die koljander nie vir ’n eergevoel van ’n dag oud nie.

				“En hoekom sou hulle nie? Ieg is dilly oor Jeannie en jy sê sy het erken sy is lief vir hom.”

				Sue gee ’n suglaggie. “Jy het ’n manier om dinge te vereenvoudig.”

				“En jy het ’n manier om dinge ingewikkeld te maak.” Sy seperige hande glip van agter af oor haar nat borste.

				Sue snak geluidloos na haar asem.

				“Dis hoekom ons ’n goeie span is. Tussen eenvoudig en ingewikkeld werk dinge steeds uit. Ieg en Jeannie is gemaak vir mekaar.” 

				“Maar sê nou?” Sy leun terug teen hom en voel met genoegdoening dat hy weer gereed is vir haar.

				“Dan hanteer ons dit beter as laas keer.” Hy soen haar in haar nek. “Ons gaan nie weer toelaat dat hulle tussen ons kom nie. Capiche?”

				Sue rol om, soen hom diep en uitdagend, en steur haar nie in die minste aan die water wat oor die bad se rand brander nie. “Capiche.” 

				Sy pupille lyk asof hy ’n dwelm inhet. En sy is sy dwelm, besef Sue met diep genoegdoening, nes hy hare is. Haar hande gly oor sy gladde lyf.

				“Suzi?”

				“H’m?” Sy speel met haar tong oor ’n harde tepeltjie.

				“Kom ons wees dapper. Kom ons vergeet van ringe wat kastig nie verloofringe is nie en cut to the chase. Kom ons trou.”

				Haar oë vlieg oop, interpreteer sy gesigsuitdrukking in millisekondes. Hy is doodernstig. En, lyk dit vir haar, doodsbenoud oor wat uit sy mond gekom het.

				“Ek was nog nooit getroud nie.” Van alle stupid goed om te sê.

				“Dan is dit hoog tyd.” 

				Sue kyk diep in sy oë. Sien die afwagting agter die onverbloemde hartstog.

				Sy leun met haar nat kop teen sy nat bors, luister na sy wilde hartklop terwyl sy na die wollerige handdoek wat sopnat gespat is, staar. Seker toe sy omgedraai het. Uiteindelik loer sy op na hom. “Miskien is dit nie ’n slegte plan nie.”

				

			

		

	
		
			
				Een en Twintig

				EEN EN TWINTIG

				Die kaaskoek is toe inderdaad die lekkerste wat Jeannie al ooit geëet het. En die roerbraaigroente en hoenderstukkies toegedraai in ’n tortilla was minstens net so lekker soos haar lekkerste wrap.

				Maar dis Ieg wat haar in vervoering het toe sy hand warm om hare vou en hulle die aanwysings na die Temenos-tuin volg.

				“Tuin” is nie regtig die woord nie, besef sy sommer uit die staanspoor. Dis ’n onbeskryflike belewenis van vredigheid en sielerus. Kronkelpaadjies lei hulle verby dammetjies met eende, verby murmelende vywers, tussen massas blommende plante deur. Die geure en kleure is bedwelmend.

				Oral is daar geboutjies weggesteek agter die welige plantegroei, elkeen toegewy aan ’n ander geloof. ’n Hindoetempeltjie, ’n miniatuur-moskee, die Joodse menora in ’n klipmuur staangemaak, ’n nis met ’n mosaïekkruis en vredesduif, is maar ’n paar wat sy kan eien. 

				Gelukkig het sy plakkies aan, want kort-kort moet hulle skoene uittrek voor hulle ingaan. Ná die tweede keer loop Ieg kaalvoet. Selfs sy voete is vir haar mooi.

				“En hier is die selfsorgkothuise.” Ieg beduie na tipies Kaapse rietdakhuisies, elkeen privaat en met plantegroei omring. “Ek het verblyf bespreek, maar ons kan kanselleer. Jy kan besluit wanneer ons deur die tuine is.”

				“Daar is nog?”

				“Kom.” Hy trek haar onder sy blad in en skielik is alles net reg en goed en wonderlik. Hand om die lyf wys hy hier na ’n bankie van gekrulde takke en daar na ’n voël of ’n vlinder. 

				By ’n spiraallabirint uitgelê met klippe gaan staan hy. Hy lei haar tot in die middel. Om hulle is dit ineens stil al kom daar sagte geluide van oral af. Jeannie volg sy voorbeeld en kyk op na die blaredak bokant hulle; tussendeur blou kolle lug.

				“Dis soos ’n kerk met onsigbare mure,” fluister sy.

				Hy draai haar sodat sy reg voor hom staan. “Jeannie ...” Hy maak keel skoon. “Ek glo ons het nou die ding van Monique uitgeklaar. Ek weet jy moet nog klaar swot en alles, maar ek wil hê jy moet weet ek is lief vir jou. Ek weet nie presies hoekom jy my nou al twee keer weggestuur het nie, maar asseblief, wil jy ons nie maar ’n kans gee nie?”

				Veraf hoor Jeannie die murmeling van water, die voëls in die bome, die gezoem van ’n by. Donnie se gesig verskyn vlietend voor haar, toe Monique en Emile s’n, maar dis asof sy dwarsdeur die beelde kyk. Asof die deursigtige hersenskimme weggevreet word deur die emosies wat aanvoelbaar tussen haar en Ieg pols.

				Sy lippe rus vlugtig teen haar slaap, amper asof ’n naaldekoker gaan sit en weer opgevlieg het. Hy vat albei haar hande in syne vas. “Jeannie, ek sal jou altyd liefhê.” Dis asof hy ’n belofte maak, hier in hierdie heilige sirkel.

				Alles klink en lyk skielik so logies vir haar. Asof sy van bo af na hulle kyk en nie kan glo dat die simpel meisiekind die liefde van haar lewe weggestuur het nie. En as Ieg van Donnie uitvind? fluister die duiwel van waar hy op haar skouer sit en bene swaai. Van Emile? Van Sappho? 

				Sjarrap, antwoord sy woordeloos, maar weet hy het ’n punt beet. Tensy sy eerlik is met Ieg. Sy haal diep asem en kyk op na hom. “Die liefde vergewe alles, Ieg. Is dit die soort liefde wat jy vir my het?”

				Sy oë lyk ineens mistig. “Dit is, Jeannie.” Sy stem is skor.

				“En as ek vir jou sê ek is nie meer ’n maagd nie?” Die naarheid roer weer in haar.

				Sy oë rek effentjies, maar ontspan weer. “Jy is een en twintig, Jeannie. Die meeste meisies wat ek ken, is op agtien lankal nie meer maagde nie.” Hy maak weer keel skoon. “Ek neem aan dit het gebeur terwyl ek weg was?”

				Sy knik en skep diep asem. “En as ek vir jou sê daar het dinge gebeur daardie aand by Sappho se privaat byeenkoms toe Sue-hulle my kom red het? Dinge waaroor ek nie wil praat nie?” Asseblief, moenie dat hy my vra wat gebeur het nie, bid sy stilletjies. As jy wil eerlik wees, moet jy heeltemal eerlik wees, grinnik die duiwel vermakerig.

				Hy byt sy onderlip vas en sy blik dobber weg. Die greep op haar hande verslap effens, maar verstewig toe hy weer na haar kyk. “Ek dink in elk geval nie ek wil weet nie. Jy was onder hulle invloed. En ek kan sien dit was vir jou traumaties, maar ek kan my nie indink dat dit so verskriklik kon gewees het nie. Ek dink dit voel maar net so vir jou omdat jy so onskuldig was. Maar die man wat ... met wie jy ...”

				“Ek wil ook nie daaroor praat nie.”

				“Al wat ek wil weet, is of ...” Hy huiwer. 

				Jeannie sien ’n voëltjie van een tak na die volgende wip, maar neem niks werklik in nie. “Dit het half per ongeluk gebeur.” Sy trotseer weer sy blik. “Ek wil regtig nie daaroor praat nie. Dis net eenvoudig nie belangrik genoeg nie.” En dit is nie, besef sy. Dit moes nie gebeur het nie, maar nou het dit. En sy sal oor die herinneringe van die aand by Sappho kom. Nie vergeet nie, maar dit mettertyd wegbêre waar dit hoort. Dis net ondenkbaar dat enigiemand uitvind. 

				En van Donnie ook. Dit sal chaos veroorsaak. Vir haar, maar veral vir Donnie. Sy voel paniek in haar opstoot.

				“Elke mens is geregtig op ’n paar geheime.” Ieg glimlag skewerig. 

				Die paniek verslap sy greep op haar maag.

				“Ek wens net ek het ook darem een gehad. Maar dis oukei, pierewiet, dis regtig oukei. Dis nie asof ek ’n engel was nie.”

				Iets knyp in haar binneste. “Terwyl jy weg was?” Net nie Monique nie, wil sy uitroep maar weet sy het nie die reg om te vra nie.

				“Ek het my bes gedoen om jou te vergeet. Maar voor ek jou leer ken het, was ek ook een keer amper verloof en daarna ...” Hy gee haar hande ’n drukkie. “Ek is ses jaar ouer as jy, onthou.”

				“En jy sê jy het nie geheime nie?” Die kaaskoek wil-wil amok maak in haar ingewande.

				“Niks wat ek nie vir jou sal vertel as jy regtig wil weet nie.”

				Sy glimlag flouerig. “Ek dink daar is genoeg gebieg vir een dag.”

				Hy druk haar teen hom vas, soen haar sag en langsaam voor hy haar laat gaan. “Kan ek jou gaan wys waar ons eendag gaan trou?”

				“Nè? Sommer so?”

				“Kom kyk.” Sy oë blink toe hy haar hand gryp en in ’n ander koers begin aanstap.

				Sy volg hom na The Little Way, ’n kapel wat nie veel groter as ’n enkelmotorhuis is nie. Die vertrek word oorheers deur ’n houtsneekruis met ’n venster daaragter. Weerskante hang helder, ikoniese skilderye. Links is Jesus en ’n man wat Oosters lyk. Regs is Maria met Jesus as baba in haar arms. Die baba hou ’n blougroen aardbol vas. Op die tafel voor die kruisvenster staan rose in ’n koperpot en kerse in koperkandelare aan weerskant. Enkele kerkbanke staan met hulle rugkante teen die twee lang mure.

				“Jy beplan nie juis ’n groot troue nie, of hoe?’ probeer sy fluisterend skerts. Jeannie kan haar en Ieg al voor die eenvoudige tafel sien staan met die houtkruis agter Gideon. Hoor hom sê: Jeannine Calitz, neem jy Ignatius de Graaff ... 

				“Ek het getel,” onderbreek hy die seremonie wat in haar kop afspeel, “daar is genoeg vir ons agt en Donnie met enkele sitplekke te spaar. As jy dalk vriendinne het of iets. Of jou vriend Emile, van wie Sue my vertel het.”

				Donnie en Emile se name weergalm deur die kerkie. Snaaks genoeg lyk dit nie asof Ieg vermoed Emile is meer as ’n vriend nie.

				Jeannie wens sy was Katoliek. Dis darem seker soveel makliker om te bid met ’n vrou aan die ontvangkant. Vir ’n vrou te vra: Vergewe my, ek het nie geweet wat ek doen nie. Jy verstaan mos. Jy is ook ’n vrou. En jy het jou Josef gehad. Gun my my Ieg. Asseblief?

				Toe hulle buite kom, het die son agter die wolke verdwyn. Dis ineens koeler en ’n klamheid slaan uit die warm aarde op.

				“Kan ons maar vanaand oorbly, pierewiet?” Die woorde kom grinterig.

				Sy weet waartoe sy instem toe sy knik.

				“Jirre, Nan, jy gaan die arme priester ’n hartaanval gee.” Sue loop nog ’n keer reg rondom haar.

				Nan pluk-pluk aan die halslyn van die wasige tuniek wat sy oor swart leggings aanhet.

				“Jou boesem is maar net een van die dinge wat hom na sy asem gaan laat snak. En dis nie iets spesifieks wat sexy is nie, jy lyk net ongelooflik goed all over.”

				Nan gee Sue ’n kyk. “Jy bedoel vir my ouderdom.”

				Sue skud haar kop. “Vir enige ouderdom. Jy gee my moed. Ek dag my graf is gegrawe die bose dag as ek vyftig slaat. En soos jy weet, het ek minder as drie jaar oor voor ek daardie afskuwekkende mylpaal bereik.”

				“Jy dink nie ek moet iets anders aantrek nie?”

				“Nee, hel, slaan die priester se voete onder hom uit. Maar jy moet weet, jy gaan vir jou wickets moet keer.”

				Nan snorklag. “Met Gideon?”

				Sue kyk haar skewekop aan. “Gideon is ’n man. En hy is boonop ’n sexy man. Selfs ek kan dit sien, al is hy heelwat ouer as ek.”

				“Sexy?” Nan roep Gideon se beeld voor haar op. Hy is ’n aantreklike man. Op sy manier. Mooi oë. En hy het vir haar mooi skouers. En sy hande lyk asof hy sag sal kan vat. Maar sexy? Sy weet darem nie.

				“Ek dink daar draai sewe duiwels in daardie stille waters rond.” Sue grinnik moedswillig. “Ek hoop jy is op die Pil.”

				“Moenie stuitig wees nie, Sue. Jy weet presies hoe oud ek is. Buitendien, ons gaan net uiteet. ’n Afgetrede predikant en ’n ou vrou op pensioen wat bloot platoniese vriende is.”

				“Wat Plato ook al van vriendskap af geweet het.” Sue gaan sit kruisbeen op Nan se bed. “Was hy nie ’n pederas nie?” 

				“Al die Antieke Grieke was. Dit was sosiaal aanvaarde gebruik dat mans seuns ... e ... inisieer.” Dis ’n ander Sue voor haar as die een wat haar op die lughawe ingewag het. Haar oë blink en dit lyk asof sy enige oomblik aan die spin kan gaan.

				“Soveel vir platoniese vriendskap.” Sue tel die boek wat op Nan se bedkassie lê op en bekyk die voorblad. “Healing with stones and crystals,” lees sy die titel en kyk op. “Dat jy nou waaragtig by Jeannie, noudat sy tot haar sinne gekom het, oorgeneem het met hierdie New Age-stront.”

				“Laat staan, Sue. Sê jy my eerder wie het kietsiekat ’n piering room gegee.” Sue is die allerlaaste een vir wie sy van haar vertwyfelinge wil vertel.

				“Nee, ek weet nie? Het ons ’n kat ryker geword?” vra Sue die ene onskuld, maar haar wange verkleur.

				“A!” Sy moes dadelik geweet het. “Zachie-babe is terug in Suzi-doll se lewe.”

				Sue gooi haar kop agteroor en lag. “Full force, Nannie. Full force.”

				Die deurklokkie lui net lank genoeg dat dit behoorlik gehoor kan word. Gideon.

				Nan spring weer voor die spieël in. Haar vingers bewe toe sy seker maak die vlegsel hang reg en haar lipstiffie of maskara is nie gesmeer nie.

				“Vat jou tyd, Nan. Ek sal gaan oopmaak.” Sue gly so soepel soos ’n mak luiperd van die bed af en bekyk Nan weer op en af. “Hier kom moeilikheid, mark my words.”

				Nan knyp haar oë toe nadat Sue uit is. Sy moes nooit vir Sue gevra het om haar te help besluit wat om aan te trek nie. Veral nie in haar hormoonbedingesde staat nie. Jo sou baie beter raad gegee het.

				’n Laaste paar diep asemteue later trek sy haar skouers agteroor. Dis nou te laat. Sy tel haar handsak van die laaikassie af op, lig haar ken en marsjeer by die deur uit.

				Die laatmiddaglig gooi juweelkleure deur die gekleurde gedeeltes van die erkervensters waar die seile buite effens gaap, vlek die mosaïekvloer met eienaardige, vloeibare skakerings. Dit voel asof sy deur ’n kaleidoskoop loop. Nie net van kleur nie, maar ook van emosies. 

				Gideon kom orent uit die leunstoel toe sy die sitkamer binnestap. Hy lyk goed. Sue was reg. Hy is sexy vir sy ouderdom. Sy gesig doen ’n eienaardige ding terwyl sy oë oor haar gaan.

				Eat your heart out, dude, giggel ’n verspotte stemmetjie in haar kop.

				“Naand, Gideon,” groet sy wonder bo wonder in ’n egalige stemtoon. “Lieflike aand, is dit nie?”

				“Lieflik,” prewel hy, maak keel skoon en glimlag effens verbouereerd voor hy herhaal. “Lieflik, ja.”

				Ieg dra haar reissak in die huisie met die naam Athena in en sit dit op die kofferstaander neer. 

				“Athena, nogal,” glimlag Ieg en kyk om na haar. “Godin van wysheid en oorlog en beskermvrou van spinners en wewers, as ek reg onthou.”

				Jeannie bly in die deur huiwer en staar na die dubbelbed met sy spierwit duvet. Sy was getoor daar in die kerk. Sy kan nie hiermee deurgaan nie.

				“Ieg ...”

				“Pak solank jou goedjies uit. Ek bêre net myne in Beulah,” val hy haar in die rede.

				“Beulah?” Verligting ruis deur haar asof daar stikstof in haar bloed gekom het.

				Ieg glimlag. “Die eenheid langsaan. Ek het geen idee of sy ’n godin of ’n ding was nie.” Hy streel oor haar wang. “Ek het mos gesê no strings attached. Ek het vir ons ’n tafel vir seweuur bespreek, dus kan jy op jou tyd regmaak en alles.”

				Toe die deur agter hom toeklik, kyk Jeannie weer na die dubbelbed. Het sy Ieg nou heeltemal verkeerd gelees? Of is sy vir hom ook nie begeerlik genoeg nie? 

				Gideon sit oorkant Nan met sy rug na die see. ’n Bottel witwyn het reeds sy verskyning gemaak en hulle wynglase sweet effens in die soel aandlug. 

				“Jy was nog altyd vir my ’n mooi vrou, Nan, maar vandat jy teruggekom het, is jy mooier as ooit. En vanaand lyk jy besonder lieflik.” 

				Dis die eerste persoonlike opmerking wat hy maak. Hulle het nie veel gepraat op pad Hermanus toe nie. Oor die weer, oor Jeannie se prestasies, Sue se kruietuin wat so aangewas het vandat Nan weg is, sy nuwe huis waarvan hy net gesê het hy wil dit eerder later vir haar wys.

				“Dankie, Gideon. Jy lyk ook goed. Gesond, fiks en bruingebrand. Lyk my huisbou akkordeer met jou.”

				“Moet sê ek het nie geweet waarvoor ek my ingelaat het nie, maar dit was uiteindelik baie bevredigend en Saul het baie dinge vir my help uitstryk. Ek sukkel net nog met die tuin. Dankie tog vir Sue.” Hy haal sy pyp en twaksak uit en kyk vraend na haar.

				Sy knik. “Ek het nog altyd van pyptabak se geur gehou. Ek verbeel my Casper het ook pyp gerook. Destyds voor hy weg is.”

				Gideon maak eers sy pyp brand, knik. “Ja, hy was ’n pyproker, maar hy het ook sigarette gerook. Ek dink die kombinasie het sy gesondheid geknou. Veral omdat hy ’n strawwe roker was.”

				Nan neem ’n slukkie wyn en toe ’n besluit. “Gideon, dit help nie ons sit en praat oor Casper se rookgewoontes of al die ander ditjies en datjies in ons lewe nie. Daar is ’n olifant in die vertrek. En hy moet uit.”

				Gideon sit sy pyp neer en leun met sy elmboë op die tafel, vleg sy vingers inmekaar en kyk haar reg in die oë. “Hoe kry ons hom uit, Nan?”

				“Eerlikheid. Olifante is allergies daarvoor.”

				Hy knik nadenkend. “Dit werk vir my. Wil jy begin of moet ek?”

				“J’y het daardie SMS gestuur.”

				“Goed.” Hy neem ’n diep teug aan die wyn asof hy versterking soek. “Ek het nie gelieg toe ek vanoggend gesê het dinge is ingewikkeld nie. Ons weet dit is. Ek het ook nie gelieg dat ek dit in ’n oomblik van intense verlange gestuur het nie. Dit het my egter ’n ewigheid geneem om die ding sonder spelfoute getik te kry, dus was daar genoeg tyd om te besin. Die ding is, ek het elke woord daarvan bedoel. En ek bedoel dit steeds.”

				“Ons ken mekaar skaars, Gideon.”

				“Ons hoef nie haastig te wees nie.” Hy vou sy hand oor Nan s’n. Die hitte van sy palm is droog en bemoedigend, amper pleitend, teen haar kneukels. “Asseblief, Nan. Kan ons dit nie net ’n kans gee nie?”

				Oor sy skouer sien Nan ’n walvis sy stert in die lug steek. Sy maat se rug boggel uit die branding voor albei wegsak. Sy kyk weer vir Gideon. “Is jy bewus daarvan dat ek en jy ’n dogter gehad het?”

				Sy kaak sak effens, maar hy herstel gou. “Ek luister.”

				“Een duisend drie honderd jaar gelede in die land van die Maya.” 

				Gideon reageer nie, wag net aandagtig dat sy voortgaan. Dis nie hoe dit veronderstel is om te wees nie. Hy behoort meer geskok wees. Besef wat sy kwytraak is kranksinnig. Maar toe onthou sy weer hy was ’n pastorale berader. Hy weet hoe om ’n pokergesig te hou. 

				“Jy het die aand van ons huweliksbevestiging ’n offerdood gesterf omdat Kukulcan jou uitverkies het. Dit het glo gebeur by Tikal, in die hedendaagse Guatemala.”

				“Maar jy het reeds my kind gedra? ’n Dogter?”

				Nan knik.

				’n Skewe glimlag speel om sy mond. “Het ek darem my dood dapper tegemoetgegaan?”

				“Klaarblyklik. Ek was glo trots op jou.”

				“En ons dogter? Wat het van haar geword?”

				“Aanvanklik wou ek nie uitvind nie, maar dis half op my afgedwing.” Sy haal haar selfoon uit en roep Amethyst se SMS oor die onderwerp op. “Ek vertaal sommer: Mammie sê ek was dertien eeue gelede ’n Maya-prinses. Sy sê jy was toe my mammie. Toe ek groot was, het ek met ’n slegte prins getrou en omdat jy vir my te veel goeie raad gegee het, het hy jou geoffer. Ek moes ’n dolk in jou hart druk. Ek is so jammer Nan-Gran. Ek is baie lief vir jou en ek sal nie weer nie. Amethyst.”

				“Sjoe, dit het haar darem lank gevat om jou om verskoning te vra?” Hy steek weer sy pyp aan, sy oë vonkelend van humor.

				Nan kyk hom effens sardonies aan. “Sy het ongelukkig die kans laat verbygaan toe sy in 1957 as my suster Gretha geïnkarneer het.”

				Gideon versober effens. “Nan, glo jy al hierdie dinge?”

				“Die Maya-deel? Nee, maar Amethyst is Gretha uitgeknip. Of liewer die Gretha aan wie ek verknog was voor my pa ons gelos en haar persoonlikheid geleidelik heeltemal verander het. My verstand weier om dit te glo, maar in my hart herken ek Gretha in Amethyst.” Nan sit terug in haar stoel. “Dit, dominee Gideon, is die soort ding waarmee jy jou gaan opsaal as jy my beter wil leer ken.”

				“Amethyst was dus eers ons dogter en toe jou suster. En hoe het sy as Amethyst jou lewe binnegekom?” Hy trek aan sy pyp, kom agter dis dood en sit dit neer.

				“Om dit te verstaan moet ek jou van die derde party by ons Maya-huweliksbevestiging vertel. Hy was ’n heilige en het ons in die geheim getrou. Hy is nou Amethyst se pa.”

				“En wat is hy van jou?”

				“Ek het ’n fling met hom gehad toe ek daar oorkant was. Klaarblyklik met sy vrou Margaret se toestemming. Dis nou Amethyst se ma.” Nan wag vir die skok, die afkeer, die weersin.

				Gideon skud sy kop. “Fassinerend. Werklik fassinerend. Sal ons bestel of is daar nog?”

				Nan kyk hom ongelowig aan. “Gideon, jy weet wat ’n fling beteken?”

				“Het dit iets met losbandigheid te doen?” 

				Sy is verras toe sy besef hy terg. “Vir die rekord, ek het nie geweet hy is getroud nie.”

				“Vir die rekord, Nan, ek het vrede met wat jy in die vreemde aangevang het terwyl jy klaarheid probeer kry het, maar jy moet weet wanneer ons trou, is alle flings uit. Of ten minste, dan is ek die enigste een met wie jy fling, oukei?”

				In hierdie oomblik weet Nan sy sal die wêreld en sy inwoners waaragtig nooit verstaan nie. En ook dat dit nou tyd is vir ’n voorlopige wapenstilstand.

				Laat dominee Gideon eers mooi gaan nadink oor alles wat sy gesê het. Laat dit insink. Daarna kan hulle weer praat.

				

			

		

	
		
			
				Twee en Twintig

				TWEE EN TWINTIG

				Vir iemand wat veronderstel is om ’n kok te wees, dink Jeannie terwyl hulle van die restaurant af terugstap, onthou sy verbasend min van wat hulle geëet het. Net die helder sterre bokant hulle waar hulle in die voortuin gesit het, onthou sy asof sy elkeen haar eie gemaak het. Ook dat die kerslig wat in Ieg se oë weerkaats het, nie die enigste vlamme was wat sy daar gesien het nie. Maar dit was getemperde kaggelvlamme, nie ’n wegholbrand nie. 

				Sy weet hulle het gesels oor Sue en Zach, oor Jo en Saul en Nan en selfs Gideon, maar niks kon werklik vatplek aan haar kry nie, behalwe die wete dat sy hier is saam met Ieg. Saam met die man wat haar hele kop en hart en lyf so lank al vol lê. Die wonder daarvan wil maar net nie finaal tot haar deurdring nie.

				Temenos se dofverligte tuine lyk heel anders in die aand. Die paadjies geheimsinniger, die aanbiddingsplekke meer misterieus. Insekte gons om die versteekte tuinligte, hier en daar is ’n skarreling, maar sy voel veilig en geborge met Ieg se arm om haar skouer. Opwinding en afwagting roer in haar met elke tree wat hulle nader aan die kothuise kom. Sy sien al die ligte op die twee stoepies brand toe Ieg op ’n paadjie na links afdraai en by ’n witgekalkte ingang ingaan. Hulle kom tot stilstand voor ’n ou houtdeur dof belig deur ’n lantern wat ook die woorde op die houtsneebord leesbaar maak. The Well.

				“En nou?” vra sy, ’n bietjie teleurgesteld dat hy hierdie ompaadjie neem.

				“Jy sal sien.”

				Daar staan geen skoene voor die deur nie. Hulle trek hulle s’n uit. Ieg druk die deur oop. Die ingangsportaaltjie is donker maar agter ’n gordynafskorting sien sy die flikkering van kerse. Ieg trek die gordyn weg en laat haar eerste instap.

				In die middel van die vertrek blink ’n ronde poel water met drywende kerse daarop. Reg rondom die rand brand nog kerse. ’n Fonteintjie borrel baie effentjies aan die een kant. Namate haar oë aan die swaar skemer gewoond raak, eien sy Oosterse matjies wat om die poel gerangskik is.

				“Kom sit,” fluister Ieg en skuif ’n matjie vir haar reg. Hy sak kruisbeen langs haar neer toe sy haar sit gekry het. “Lotusposisie vir meditasie. Regop rug.” 

				Sy volg sy voorbeeld. Ook toe hy sy hande bakkies maak, op sy knieë laat rus en sy wysvinger liggies teen sy duim hou.

				“Ontspan. Maak jou oë toe en jou gedagtes heeltemal leeg. Konsentreer net op jou asemhaling. Stadig en diep in, en stadig en diep uit.”

				Jeannie gehoorsaam. Al wat sy hoor, is die sagte borreling van die water. ’n Mot se ligte vlerkgeklap. Die hitte van die kerse maak die atmosfeer soel. Sy ruik ’n vae herinnering aan wierook.

				Stadig asem sy in en uit. Voel hoe ’n diep kalmte geleidelik oor haar kom, oorneem waar die oorblyfsels van ontsteltenis nog in holtes en hoekies van haar verstand weggekruip het, die aanbrandsels van hartseer en verwarring nog ingewroet was.

				Ná die massaselfmoord het sy haar van alle formele godsdiens onttrek. Haar nuuskierigheid in hierdie verband het oornag verdwyn. En tog mis sy spiritualiteit in haar lewe. 

				Vandag het sy vir die eerste keer weer bewustelik daaraan gedink. En hier kan sy skielik vrede maak daarmee. Sy dink nie dis haar beskore om haar spiritualiteit op net een plek te vind nie. Miskien is sy deur hoër kragte juis hierheen gestuur om dit te besef en ook dat dit oukei is. Dat sy haar nie hoef te knoop aan net een manier om die lewe te probeer verstaan nie, of om saligheid te beërwe nie.

				Hoe lank hulle só in absolute stilte gesit het, weet sy nie, maar toe sy Ieg se hand oor hare voel gaan, voel sy uitgevars. 

				Hy trek haar orent en hou haar ’n ruk styf teen hom vas. Nog iets wat hy van haar verstaan en klaarblyklik met haar deel, besef Jeannie. Haar behoefte aan die geestelike. Sonder ’n woord gaan hulle uit, trek hulle skoene aan en stap die kort entjie na die kothuis.

				Ieg sluit Athena se deur oop en kyk af na haar. Sy lig haar mond in antwoord op die onuitgesproke vraag in sy oë. Hy soen haar. Lig en tergend asof hy haar gerus wil stel en tog ontvlam elke erotiese sone in haar lyf.

				Hy tel haar op, dra haar oor die drumpel voor hy haar op die bed neersit. 

				Hy gaan maak die deur toe, sluit dit en draai terug na haar.

				Met net die straatlig wat deur die ligte gordyne skemer, is sy figuur groot en donker.

				“Jeannie, as jy enige twyfel het, moet jy dit nou vir my sê.” Sy stem is onherkenbaar skor.

				“Daar is ’n kers op die tafeltjie langs jou. En vuurhoutjies. Steek dit vir ons aan.” Ook haar stem is veel laer as wat sy dit ken.

				Hy gehoorsaam, kyk weer vir haar.

				Sy hou haar arms vir hom oop.

				“Jy moet dit in die dag sien, Nan,” sê Gideon toe hy op die balkon uitgestap kom en vir haar ’n glasie likeur aangee. “Ek het gedink ek gaan net ’n klein stukkie see sien, maar dis regtig panoramies. Ek dink nie enigiemand het besef hierdie erf is so perfek geleë vir ’n seeuitsig as mens net die regte argitek in die hande kry nie.”

				“Dis werklik ’n pragtige plek, Gideon.” Sy bedoel dit. Saul het homself oortref met hierdie huis. Dis presies reg vir Gideon. Aan meubels en huislikheid is dit nog skraps, het sy gesien toe Gideon haar op ’n toer deur die vertrekke geneem het, maar die moontlikhede om dit gesellig te maak, is legio.

				“Dis nou nie die kasarm nie en het ook nie die dramatiese uitsig nie, maar vir my is dit die paradys self.”

				“Sonder slang, hoop ek,” glimlag sy. Sy hou daarvan dat hy so entoesiasties kan raak.

				“En ongelukkig sonder Eva. Voorlopig.”

				Nan weet nie wat om daarop te sê nie. Ná haar moedswillige uitlokkery met die gesprek oor Amethyst en Seamus, het hulle net oor neutrale onderwerpe gesels. Oor die lekker kos. Oor Hermanus wat so uitgebrei het. Oor dinge wat hulle nie persoonlik raak nie, behalwe ’n bietjie oor Saul en Jo. Dis waarskynlik waarom sy ingestem het om ’n likeur op sy balkon te kom geniet voor hy haar huis toe neem. En nou hierdie innuendo.

				“Dink jy jy sal die kasarm hiervoor kan verruil, Nan?” vra hy ná ’n langerige stilte.

				Nan sug heimlik. “Dít is nie die probleem nie. Ek is nie so erg oor die kasarm soos die res nie. Dis te besig en die see te in your face. Die probleem, Gideon, is dat ek nie kan insien dat dinge tussen ons kan werk nie.”

				“En ek kan nie insien hoekom nie. Daar was van die begin af ’n vonk tussen ons. As jy dit ontken, is jy nie eerlik nie, maar dis baie meer as dit en jy weet dit.” Sy oë is in skadu gehul, maar sy kan die intensiteit van sy blik amper voel.

				“Ek weet ook dat jy in murg en been ’n predikant is. En dat ek die Hiërofant weer gaan oopmaak en bedryf as ’n holistiese winkel waar ek mense wat ontvanklik is daarvoor, wil leer van die krag van kristalle.” Heimlik hoop sy dat hy dit, soos haar fling, as niks sal afmaak, maar nog ’n stilte rek onrusbarend.

				“Jy bedoel dieselfde soort ding wat Casper gedoen het? Jy gaan nie net kristalle en dinge verkoop nie?” vra hy uiteindelik.

				Gotcha, dink sy, maar sonder enige genoegdoening. “Ek weet nie hoe Casper sy winkel bedryf het nie, net dat hy nie ’n goeie skoonmaker gehad het nie en sy boekhouding veel te wense oorgelaat het. Ek weet net hoe ek dit wil bedryf.”

				“Vertel my?” Hy steek weer sy pyp op.

				“Sy versameling kristalle is uitsonderlik, maar daar is ook ’n klomp junk waarvan ek op ’n openingsuitverkoping ontslae wil raak.” Sy vertel hom van die kristalle en stene wat sy aangekoop het en ’n bietjie van Caitlin. “Ek weet nie hoe dit werk nie, en ek wou dit ook aanvanklik nie glo nie, Gideon, maar dit werk. Ek het dit met my eie oë gesien. Om maar net een voorbeeld te noem, Caitlin het ’n topaas bekrag en Casper het ons inderdaad opgespoor.”

				“Bekrag? Soos in ’n magiese toorspreuk daaroor uit te spreek?”

				“Nee, maar dit kan dalk so lyk. Vir mense wat nie van beter weet nie.” 

				“En jy wil nou dieselfde doen as wat hierdie ... enchanted vrou doen?”

				Nan weet sy het die argument van hulle onversoenbaarheid gewen. En in die proses alles verloor. “Op my manier.”

				Gideon skud sy kop. “Nan, jy lol met dinge wat enige mens sal mal maak.” Hy sug. “Dis amper soos déjà-vu. Dis dieselfde soort ding waaroor ek en Casper ure lank geredeneer het. Ek ontken nie dat ek heelparty insigte by hom verwerf het nie, maar hierdie hokus-pokus ... Glo jy werklik al hierdie dinge?”

				Nan skud haar kop. “Nie alles nie. Om die waarheid te sê, baie dinge nie, maar in ander steek daar definitief iets. Orals is daar korrels waarheid.”

				“En jy kan die kaf van die koring skei?” Hy klink skielik die ene predikant.

				“Moenie Bybeltaal met my praat nie, Gideon,” vererg sy haar.

				“Gideon-taal is Bybeltaal. Dis hoe ek grootgeword het. Dis wie ek is.” Hy maak nie verskoning nie, net ’n stelling.

				Nan kom ongedurig orent en gaan staan met haar heup teen die balustrade van die balkon. “Dis die punt, Gideon. Of ten minste een van vele. Dis nie hoe ék grootgeword het nie. Ek moes myself grootmaak omdat my ma nie belanggestel het in moederlike pligte nie. En dit het weer van my gemaak wie en wat ek is. En ek en jy? Dis wat ek nog heeltyd probeer sê. Never the twain shall meet.” 

				“Jy het jouself mooi grootgemaak, Nan. En jy het nie grootgeword met die oortuiging dat kristalle bekrag kan word nie.” Gideon staan ook op. “Hoekom nou? Hoekom foeter met dinge wat ons nie begryp nie?”

				“Net omdat ek my grense wil uitbrei, is ek verkeerd?”

				“Watter grense? Jeannie het my vertel van julle agtergrond, Nan. Joune ook. Het julle ooit grense geken? Is dit nie dalk die probleem nie?”

				Sy beheer haar emosies met moeite. “Ons het ons grense leer ken deur toets en tref. Ons eie perke leer stel. Perke wat nie op ons afgedwing is nie, omdat niemand genoeg omgegee het om perimeters aan te dui nie. En ons het drooggemaak, maar moenie vir my kom sê jy het nie ook drooggemaak nie. Grense en al.” Sy skep vinnig asem. “Wie van ons leef met meer vrede in ons harte, Gideon? Jo of Saul? Jeannie of Donnie of Monique? Priscilla of Sue? Riekie of Hendrien? Dié wat begrens geleef het? Of dié wat risiko’s geloop het? Gelééf het?”

				“Hokaai nou, Nan ...”

				“Hokaai nou se dinges. Wie het die meeste lesse geleer, die meeste daarvan gemaak? Moenie jou bekrompenheid, jou vrese, myne maak nie. Moenie jou grensdrade om my probeer span nie. Toets eerder jou vlerke en kyk of jy kan vlieg. Ek vermoed jy sal val soos ’n klip.” Sy is skoon uitasem.

				“En jy dink nie iemand soos Jeannie het haar vlerke verskroei deur te na aan die son te vlieg nie? Glo my Nan, daardie meisiekind was op die rand van ’n ineenstorting toe ek die eerste keer met haar gesels het. En dis omdat ek sekere grense ken dat ek kon help.” In teenstelling met hare, lig sy stem nie ’n aks nie. Daar is geen verwyt of selfgenoegsaamheid in nie. Net rasionaliteit.

				Sy wens sy kan die rustigheid in daardie stem uit sy keel krap. “Jeannie het haarself uiteindelik gehelp omdat ons haar geleer het ’n mens kan. Sonder jou sou dit dalk langer geduur het, maar wen sou sy gewen het. Daar is vlieërs en daar is arende, Gideon. Jy stuur vlieërs op, hou dit aan toutjies vas. Jeannie is ’n arend, al is sy dalk nog te jonk om dit te besef, en óns is die wind onder haar vlerke.”

				Gideon kyk haar net peinsend aan.

				“Die reëls waarby ons probeer hou, is redelik wyd in vergelyking met jou sondegerigte grense, maar dit werk vir ons,” vervolg Nan effens rustiger. 

				“En julle reëls is?”

				“Jy maak niemand moedswillig seer nie. Jy kom niemand doelbewus te na nie. Jy gun mense om te wees wat en wie hulle is solank hulle jou nie moedswillig seermaak of te na kom nie. Jy vergewe hulle as hulle dit wel gedoen het en insien dat hulle drooggemaak het. As hulle dit nie insien nie, sny jy hulle gewoon uit jou lewe. Meet ’n bietjie jouself, jou familie, jou gemeente daaraan en kyk hoe vaar jou bende.”

				“Dit klink wonderlik, Nan. Maar glo jy werklik dat Sue nie haar lovers of hulle vrouens en kinders te na gekom het nie? Dat Jo nie die Wikus-situasie beter kon hanteer het nie? Dat Jeannie meer oordeel aan die dag kon gelê het wat Ieg en Monique, maar ook die sogenaamde susters betref? Dat jy nie vir Margaret seergemaak het met jou fling nie?”

				Veral sy laaste woorde sny deur haar. En hy weet nog nie eens van Adriaan nie. “Haal die oorklappe af, Gideon, en gaan soek die woorde ‘moedswillig’ en ‘doelbewus’ in die HAT op. Nie een van ons het iemand moedswillig benadeel nie. En terwyl jy besig is, blaai sommer na V vir verdraagsaamheid, M vir mededoë, D vir deernis en O vir ootmoed. Maar soos ek jou ken, sal jy vassteek by S vir sonde. Tog jammer jy het verby S vir skynheiligheid geblaai. Dit gaan jou goed. Ek stap sommer huis toe, dis naby genoeg.” Sy pyl op die balkondeur af.

				“Nan?” Sy gaan staan, maar draai nie om nie. “Ek verstaan miskien nie, maar Casper sou trots gewees het op jou.”

				Nan swaai om. “Gideon? Casper se gat. Hannetjie s’n ook. En joune.”

				Sy het werklik nie iemand soos Gideon in haar lewe nodig nie, besluit sy toe sy in die straat afstap. Nog altyd het sy reggekom, buig of bars. Sy het oor Adriaan gekom, die Seamus-ding verwerk. Sy sal ook oor Gideon kom. Al het hy haar vanaand verras. Al weet sy dat sy nou nog selfs meer van hom hou as voorheen. Hy stem miskien nie met haar saam oor dinge nie, maar die manier waarop hy hulle verskille hanteer het, dwing agting by haar af. Dis miskien wat haar die kwaadste maak.

				Die feit bly staan, sy het dit teen haar beterwete ’n kans gegee en haarself reg bewys. Dit kan nooit werk nie. Sela.

				Agter haar volg die gedompte ligte van Gideon se motor haar tot by die Hiërofant, drie blokke van sy nuwe huis af. Toe sy die voetpaadjie kasarm toe neem, is sy heeltyd bewus van hom terwyl hy haar vir ’n entjie op ’n afstand volg en toe van die hoogste punt af dophou tot sy die voordeur veilig bereik.

				Dis dan waaroor die bohaai gaan, dink Jeannie verwonderd terwyl sy uitasem in Ieg se arms lê, sy hart ’n galoppende perd onder haar oor, hulle lywe natgesweet en ineengevleg. In die donker hang die nadraai van haar spontane uitroep nog soos ’n verlangse eggo.

				Ieg streel sagkens oor haar rug asof hy haar koudlei. Troostend, beskermend, wonderlik. Steeds eroties.

				“Jeannie,” fluister hy in haar hare, sy asemhaling ook nog nie normaal nie. “Ek wil net hê jy moet weet, dit was nog nooit só vir my nie.”

				Sy kyk op na hom. Die kerslig is te dof om sy gesig behoorlik te sien, maar haar hand vind die kontoere van sy wang. “En ek het nog nooit ... Dit was my eerste ... Jy weet.”

				Hy trek haar met ’n kreun nog stywer teen hom vas. “Dis te veel, dis net te veel, Jeannie, hierdie liefde wat ek vir jou voel. Dit voel asof die nate van wie ek is, lostrek. Dit maak my bang om so verskriklik lief te wees.”

				Jeannie weet wat hy bedoel. Sy het geen ander antwoord daarop as om haar gesig na hom te lig en haar mond aan te bied nie. Hy aanvaar die uitnodiging gretig en Jeannie voel hoe hulle weer vorentoe tuimel, in ’n wêreld in wat net uit hulle en hulle lywe en die oorweldigende gevoelens vir mekaar bestaan. En waar een wete bo alles uitstaan: dat sy vir die eerste keer in haar lewe heel voel.

				Die eerste ding wat Nan Sondagoggend opval toe Sue met ’n skinkbord by haar suite instap, is dat Sue weer haar ring dra.

				“En toe? Pray, do tell,” sê Sue nog voor sy Nan se beker koffie vir haar aangee waar sy al sedert vroegoggend voor die venster sit en na die see staar.

				“Ek sou dink jy lê nog knussies in Zachie-baby se arms?” Nan proe aan die koffie. Sue het onthou sy drink nie suiker of versoeter in gewone koffie nie.

				Sue plak ’n bakkie Romany Creams voor Nan neer en neem self een. Sy knibbel eers daaraan voor sy toelaat dat ’n grinnik haar hele gesig oorneem. “Ek sou, maar Ieg is uitstedig en Zach moes by die Vliegende Hollander gaan regmaak. Ek het gedeps ek sal die middagskof vat.”

				Nan knik in die rigting van die ring. “Enigiets waarop ek my moet voorberei? Soos ’n nuwe rok vir ’n belangrike geleentheid?”

				“Eers Gideon,” pers Sue haar af.

				“Hy’s great. Ek is great. En, soos ek ook vir hom gesê en aan hom bewys het, never the twain shall meet.” En wat ’n leë oorwinning was dit nie, het sy vanoggend terdeë besef.

				“Ag nee, liewe bliksem, Nan. Moenie vir my sê julle neuk op julle ouderdom nog met onbelangrike goed nie. Fok die twain. Seize the day! And the night. En carpe diem sommer alles tussenin ook.”

				“Maklik vir jou om te praat. Zach is nie ’n predikant nie en jy nie ’n kristalbekragter nie.”

				“’n Wát?”

				“Ek het glo die talent van Casper geërf,” sê Nan suur en som op wat Caitlin en al die kursusse haar geleer het.

				“Verstaan ek jou reg?” vra Sue. Haar bedenkinge spreek uit haar hele liggaamshouding.

				“Dit hang af wat jy verstaan.”

				Sue tik nadenkend met haar wysvinger teen haar ken. “Dis wat ek verstaan: Jy vat ’n steen of ’n kristal en jy maak ’n soort geleier daarvan. Die verskillende kristalle gelei verskillende dinge en kan mense help met verskillende dinge. Overgeset synde, jy kan toor en kristalle is die magic wand?”

				Nan gee ’n magtelose laggie.

				“Nou maar vir wat toor jy ou Gideon nie net nie?”

				“Van ’n prins tot ’n padda?” Nan sug. “Selfs al kon ek toor, Sue, ek hou van hom nes hy is. En hy is nie soos ek gedink het hy is nie.”

				“Hoe het jy gedink is hy?’

				“Voorspelbaar. Effens vervelig. Bietjie van ’n gatkruiper. Vals selfs, as dit nodig is om die vrede te bewaar.”

				“En desondanks het jy van hom gehou? Voor gisteraand?”

				“Wel, ek dink ek het in my onderbewussyn geweet ek dig die eienskappe aan hom toe omdat dit is hoe ek predikante sien. Maar ek het van die begin af geweet hy is ten minste nie so veroordelend soos baie van hulle of so skynheilig soos sommiges nie. Hy het immers ons kant teen die spul behoudendes geneem. Ten koste van homself. En ek het darem geweet hy het ander eienskappe waarvoor ek groot waardering het.”

				“En toe is hy nie voorspelbaar en vervelig nie? En hy weier om by jou gat te kruip? Of die vrede te bewaar?”

				Nan bly stil.

				“En die toordery? Het hy dit veroordeel?”

				Nan skud haar kop. “Ek dink nie eens hy ontken dat daar waarheid in steek nie, hy voel net daar is grense wat die mens in sy onkunde liefs nie moet oorskry nie. Dat dit net veiliger is om jou afstand te handhaaf. Miskien omdat daar te veel implikasies is wat mens nie verstaan nie. Soos ek ook tot ’n groot mate dink, maar ek dink steeds heelwat vryer as hy.”

				“’n Graadverskil dus. En jy respekteer sy siening. Waardeer eintlik dat hy nie sommer net maak asof alles oukei is net om jou in die kooi te kry en hoop om jou van sienswyse te laat verander nie.”

				“So iets, behalwe dat dit niks met kooi te doen het nie,” erken Nan.

				“Maar alles met die kansel?”

				Nan antwoord nie. Dis nie nodig nie.

				“Ek sien.” Sue knik haar kop stadig. “Ja, nou is dit vir my so helder soos daglig. Hy is alles waarvan jy in ’n man hou en meer, en dis hoekom dit op Gods aarde nooit tussen julle kan werk nie. Soos enige regdenkende mens kan begryp.”

				“Basta, Sue. Dis nie so eenvoudig nie.”

				“Dit is, Nan. Zach het my geleer dat alles nie noodwendig hoef ingewikkeld te wees nie.”

				“En dis hoekom julle die knoop gaan deurhak?” raai Nan, bly sy kan die fokus verskuif.

				“Die res sal my nooit vergewe as ek jou antwoord waar hulle nie by is nie,” lag Sue en staan op. Die antwoord is baie maklik afleibaar uit die geluk wat sy uitstraal.

				“Dan wag ek maar vir die amptelike aankondiging.”

				Sue knipoog net en wip by die deur uit.

				Na ontbyt by die Deli Girls, waar hulle ’n salm-en-roereier-gereg om oor huis toe te skryf geniet het, drentel hulle weer deur die tuine op pad terug na die kothuise. 

				Ieg wys Jeannie van die bidplekkies wat hulle gister misgeloop het. Hulle staan lank stil by ’n pronkende pou wat ritselend sy manjifieke stert oopwaaier en om die valer wyfie dans voor hulle verder stap. 

				By ’n alkofie wat oos kyk, leun hy nader aan die muur en begin lees wat daarop staan: “Glorious is the moment we sit in the palace, you and I.” Hy kyk om en knipoog vir haar voor hy weer terugdraai en verder lees. “Two forms, two faces, but a single soul, you and I.”

				Jeannie slaan haar arms van agter af om hom en laat rus haar wang teen sy rug.

				“The flowers wil blaze and bird cries shower us with immortality, the moment we enter the garden.”

				Hy maak haar arms los en draai om, kyk af na haar. “A single soul, you and I,” fluister hy voor hy haar met onbeskryflike teerheid soen.

				“Wie het dit geskryf?” vra sy toe hy uiteindelik sy kop lig.

				“Rumi. En ek glo hy het dit spesiaal vir ons geskryf, pierewiet.”

				By die beeldjie van St. Teresa van Avila wat eerder soos ’n dansende sigeunerin lyk, soen hy haar weer, dié keer speels en tergerig. In Temore, inner temple of the heart met sy blou glaspanele waardeur lig stroom, is sy soen minder speels, kom die honger weer na vore.

				Laggend en hand aan hand draf hulle kothuis toe, val uitasem op die bed neer en begin mekaar van hulle klere verlos.

				Ieg is stil terwyl hulle terugry. 

				“Wat pla jou?” vra sy toe hulle anderkant Robertson trek.

				Hy glimlag skewerig en vryf oor haar knie. “Ek sal jou by die anneks moet aflaai en sonder jou terugry Maanschijnbaai toe en jy vra my wat my pla?”

				Vir die eerste keer wonder Jeannie wat nou vorentoe gaan gebeur. Sy moet haar jaar klaarmaak. Dis nog drie maande voor sy M-baai toe kan trek. En dit ook net as sy en Jo tot ’n vergelyk kan kom dat sy wel einde van die jaar klaarmaak. Sy mag mondig wees, maar sy weet nie of sy regtig die guts het om teen Jo op te staan as dié aandring sy moet die derde jaar voltooi nie. Buitendien, sy kan haarself nie heeltemal onafhanklik van Jo onderhou nie. Nie wat woonplek en sulke dinge betref nie. 

				“Ek sal naweke kan kom kuier as Zach my kan gebruik,” mymer sy. “En wanneer ek in die Kaap moet wees om prakties te doen kan jy vir my kom kuier?” 

				Hy kyk vlugtig na haar. “Jeannie, ek het net twee weke verlof. Ek vlieg Dinsdag terug Seattle toe. Ek dag Sue het jou gesê?”

				“Nee, ek het nie besef ...” Trane wel onwillekeurig in haar oë op. Vaagweg onthou sy Sue het gesê hy het halfpad om die aardbol gevlieg net om haar met haar twenty-first geluk te wens. Niemand het gesê hy is permanent terug nie. Sy het dit net half en half aanvaar.

				Jeannie se skouers begin ruk. Ieg sit dadelik die flikkerlig aan en trek van die pad af. Toe die motor tot stilstand kom, is sy in sy arms. 

				“Ag, hemel, Jeannie. Het jy enige idee watse hel dit vir my ook gaan wees?”

				“Maar wat nou?” vra sy tussen haar snikke deur.

				“My kontrak eindig 30 November. Daar sal ’n paar goed wees om af te handel, maar ek sal lank voor Kersfees terug wees. Permanent.” 

				“Maar dis nog steeds so lank!”

				“Ek weet, pierewiet, maar miskien is dit beter. Jy kan ten minste konsentreer op jou studies sonder dat ek inmeng. Ek sal darem seker oorleef. Al is ek nie op die oomblik baie seker daarvan nie. Al haat ek die konstruksiewerk. Die vaste ure, die eentonigheid van dieselfde ding elke dag. Wat ons volgende jaar gaan doen, weet ek nie. Ek kan my nie indink dat ek nog ’n hele jaar sal moet wag voor ons bymekaar kan wees nie. Maar ek belowe ek sal nie druk op jou plaas nie. Ek weet hoe belangrik jou kursus vir jou is.”

				“Ek gaan anyway opskop. Dit het ek al lankal besluit. Ek moet nog net vir Jo die lig laat sien.”

				Hy kyk haar fronsend aan. “Maar ek dag ...?”

				“Ek wil ’n restaurant oopmaak. In die kasarm. Moenie vir enigiemand sê nie, maar dis wat my plan is.”

				“Maar jy’s seker dis nie oor my dat jy wil opskop nie? Want ek wil nooit hê jy moet my verwyt omdat jy nie jou kursus klaargemaak het nie.”

				“Dis nie oor jou nie. Ek is moeg vir Franse kos. Lankal.”

				Dit lyk asof ’n lig êrens agter sy oë oopbreek. Hy druk haar styf teen hom vas. “Dis wonderlik. Dan kan ons ’n hele jaar vroeër trou.”

				Jeannie gee ’n laggie wat eerder soos ’n snik voel. “As jy by die Calitze kan verbykom. En as jy my behoorlik vra, natuurlik.”

				“Moenie my oortuigingsvermoë onderskat nie, pierewiet. Ek lyk miskien vir party mense soos ’n slapgat, maar ek weet wanneer ek ’n ding wil hê en ek weet hoe om te sorg dat ek dit kry. En vra sal ek jou behoorlik vra.”

				’n Slapgat. Die woord brand deur haar. Maak nie saak nie, besluit sy. Met haar restaurant sal sy genoeg geld vir hulle albei maak. Sy sal Ieg net mooi moet laat verstaan hulle gaan nie van Zach se aalmoese leef nie. Maar dis dinge vir later. En soveel te meer rede dat sy Jo moet oortuig om die kasarm in ’n restaurant te omskep.

				

			

		

	
		
			
				Drie en Twintig

				DRIE EN TWINTIG

				Saterdag 29 September

				Van die hoogtetjie in die agtertuin waar hulle die beste uitsig het, hou hulle Zach en Saul dop terwyl hulle met behulp van ’n paar handlangers die laaste steier aftakel.

				Jo staan met haar hand voor haar mond. Nan met haar hande in die sye. Sue met gevoude arms, ’n sigaret vergete tussen haar vingers. Gideon suig verwoed aan sy pyp. Die afwagting is amper tasbaar. Jeannie voel sy kan op en af spring van opwinding. 

				Toe die steier gebêre is, klim Mike op ’n leer en laat sak die seil voor die eerste erker. Riekie vang dit behendig en help Zach om dit op te vou. Mike skuif die leer na die linkerkantse vleuel en herhaal die proses voor die laaste erker. Hy spring van die leer af, laat dit plat lê en hardloop hand aan hand met Riekie op na waar Jeannie-hulle staan. Zach en Saul volg teen ’n effens besadigder pas.

				Jeannie het haar al hoeveel keer probeer indink hoe die voltooide produk gaan lyk, maar haar verbeelding het ver te kort geskiet. Uit die hoek van haar oog sien sy hoe Saul sy arm om Jo slaan en toe eers die volle omvang van sy droom inneem.

				“Dis ongefokkenlooflik,” hoor sy Sue sê net voor sy Zach om die hals val.

				Gideon begin hande klap, gevolg deur die res. Almal lag en praat tegelyk terwyl Jo trane uit haar oë vee.

				Selfs toe Zach die vonkelwyn uit die koelboks haal wat gereed staan, proppe skiet en glase klingel, kan Jeannie nie haar oë wegskeur van die visioen voor haar nie. 

				Die hele kasarm glinster in die sonlig. Die golwende trencadis-patrone blink en blits en die balkonnetjies teen die torings maak eienaardige skadu’s. In sy geheel lyk dit soos ’n dansende mirage wat opgetower is deur hittegolwe in die woestyn. Behalwe dat dié beeld ook nie werk nie omdat die diepblou see wat daaragter woel en dein, feitlik een word met die huis. Nader aan die strandlyn eggo die water se ligter skakerings die gebou se oorheersende turkoois agtergrond. Die wit skuim wat telkens teen die rotse die lug in stoot, lyk asof dit aan die buitelyne van die torings wil vaskleef, die buitelyne wil uitwis.

				In haar hele lewe het Jeannie nog nie iets so uitsonderliks, so betowerend gesien nie. 

				Ag hemel, as Ieg net ook hier was. Vir haar onthalwe, maar ook vir syne. Voor hy weg is, het hy immers ook sy dinges afgewerk aan die kasarm. 

				Oormôre sal dit presies twee weke wees sedert sy hom laas gesien het. Sy wou hom op die lughawe gaan afsien maar hy het geweier.

				“Ek wil nie hê jy moet alleen terugry terwyl jy dalk tranerig sal wees nie,” was sy verweer. 

				Tranerig? Liewe hemel, sy het die hele Dinsdagnag omgehuil. 

				Hy het haar egter Maandagaand verras, uitgeneem vir ete by ’n Marokkaanse restaurant en haar toe by die anneks afgelaai en haar met ’n laaste wuif in sak en as agtergelaat.

				Die Calitze se reaksie op die nuus dat sy en Ieg ’n item is, was verbasend rustig. Asof almal verwag het dit sal wel die een of ander tyd gebeur. Of miskien was dit omdat almal se aandag toegespits was op die kasarm wat voltooiing nader. Sue het haar wel gebel en gelukgewens, maar selfs sy het afgetrokke geklink, asof haar gedagtes nie heeltemal by die oproep was nie. 

				“Check die naam,” jil Sue haar terug in die werklikheid in.

				Toe sien Jeannie dit ook. Bokant die voordeur spel ’n boog mosaïekletters in veelkleurige spieëltjies dit uit dat Casper se kasarm Casarma geword het.

				Hierheen, weet Jeannie, gaan gaste stroom. Na haar restaurant Casarma toe. As Jo haar net die geleentheid gee. As Zach en Saul en Nan instem. As ... 

				Maar sy wil nie nou aan die asse dink nie. Voor haar geestesoog sien sy hoe mense van heinde en verre kom en, soos hulle almal hier vanoggend, na hulle asem snak.

				Asof haar droom skielik gemanifesteer het, hoor sy die gedruis van stemme naderkom. Sy kyk in die rigting van die klank en sien ’n goeie dosyn mense in die voetpaadjie van Hawestraat se kant af aangedraf kom en toe net-net hulle privaatheid respekteer en al langs die tuingrens staan en kyk en beduie. Sy kyk om na Moonbream se stoep toe daar skril fluite opgaan. Die houtdek is gepak van mense wat langs die relings staan. Dit lyk asof hulle handgebare oorwegend van entoesiasme en verwondering spreek.

				Jeannie loer na Nan wat langs haar kom staan en kom eers agter haar wange is nat toe Nan daaroor vee. “Ek dink Casper se kasarm het so pas juigend en oortuigend haar buiging gemaak.” 

				Jeannie gryp haar om die nek. “O, Nanna, dis die mooiste plek op die hele aarde.”

				Nan slaan haar arms om Jeannie. Met haar ken op die rooibruin kruintjie, kyk sy weer na die handewerk van soveel begeesterde mense. Sy onthou hoe hulle net meer as twee jaar gelede hier op hierdie einste hoogtetjie gestaan het, met afsku en ontsetting afgekyk het op Casper se liederlike plek, en sy kan nie glo wat hier agter die beskerming van steiers en seile uitgebroei het nie.

				Sy het Jo-hulle onderskat. Een en elkeen van hulle. Wat hier verrys het, is niks minder as ’n mirakel nie. Magic, dis wat dit is.

				Die woord laat haar oë onwillekeurig na Gideon soek. Asof hy haar blik onmiddellik aanvoel, kyk hy om. Hy lig ’n glasie vonkelwyn in ’n stil heildronk voor hy hom weer bepaal by Mike met wie hy in gesprek was.

				Sedert die fiasko van daardie aand toe hulle Tapas toe was, het hulle mekaar gegroet wanneer hulle mekaar sien, beleefd uitgevra na mekaar se welstand. Beleefd geantwoord. Maar hulle het nog nooit weer gesels nie.

				Hulle is albei vreeslik besig. Sy om die Hiërofant gereed te kry vir wanneer die krat aankom. Hy glo in sy tuin en in sy werkkamer. Asof hulle nie tyd vir mekaar sou gemaak het as dinge anders was nie.

				Maar dis beter so. Skreiend pynlik, maar beter.

				Sondag 30 September 

				Jeannie pak die leë koffiebekers en beskuitbak op die skinkbord. “Jo, was jy ernstig toe jy gesê het jy en Saul wil weggaan van Maanschijnbaai af?” vra sy, en hoop dit klink onskuldig genoeg.

				Jo kyk weg na die branders wat wit teen die rotse aanskuim. 

				As dit nie vir die wind en gure weer was nie, het hulle seker nou al weer buite gestaan en almal se handewerk bewonder. “Seker nie heeltemal nie, maar die gedagte was verleidelik. Natuurlik net totdat ek die kasarm in haar volle glorie gesien het.” Jo lag effens verleë. “Ek dink ek is verlief. Op ’n gebou!”

				“Wat is julle planne? Noudat die kasarm klaar is, bedoel ek.” Jeannie gaan sit langs Jo op die rusbank.

				“Voorlopig nie veel nie. Maar sodra die driejaarklousule verstryk, sal ek dit dadelik in die mark kan sit.” Sy sug diep. “Nie dat ek dink dit sal sommer net so verkoop nie. Die prys wat ons sal moet vra om almal se moeite en ellende te regverdig sal hemelhoog wees. Hoër as wat ons gehoop het. Selfs al probeer ons net almal se finansiële uitgawe verhaal, val dit in ’n prysklas wat baie min mense sal kan bekostig. En daar is nog die kwessie dat dit ook nie in almal se smaak sal val nie. Vir koopdoeleindes in elk geval, want as mens na die reaksie gister kyk, lyk dit tog asof dit byval vind.”

				“En as julle dit as ’n besigheid bedryf? Sal dit nie makliker verkoop nie? Dit moet tog seker besigheidsregte hê as Saul ’n boetiekhotel hier wou opsit?”

				“Besigheidsregte is nie die probleem nie. Dié het Casper glo lankal verkry. En natuurlik sal dit beter wees om ’n besigheid te probeer verkoop as ’n residensiële woning. Maar wat maak mens met ’n plek soos die kasarm? Ons het al gedink aan ’n gastehuis, maar daar is net vier slaapkamers. Dit kan nooit genoeg geld genereer om vir homself te betaal nie, al is drie daarvan volledige suites. Buitendien, waar bly ons tot die plek verkoop? Ek en Saul sal regkom in sy huis en ons sal daar vir jou ook ’n plan kan maak vir naweke en vakansies.”

				Jeannie onderdruk ’n rilling. Saul se plek is mooi en alles, maar sy wil regtig nie saam met hulle daar intrek nie. Nie eens vir naweke en vakansies nie, laat staan permanent as sy opskop. 

				“En Sue kan seker by Zach intrek noudat hulle dinge weer reggekom het, maar waarheen gaan Nan? Die wins wat ons uit die gastehuis maak, sal waarskynlik minder wees as wat dit Nan sal kos om ’n plek te huur. En dit sal baie beplanning en dinge verg en nie een van ons het die tyd of die lus om dit behoorlik te doen nie. Saul het nog ’n kliënt bygekry en ek het twee kwotasies vir restaurante in Hermanus ingedien. Sue kry ook al hoe meer tuine. En Nan wil die Hiërofant bedryf.”

				“Jo, moet asseblief nou nie my kop afbyt voor jy geluister en daaroor gedink het nie, maar kan mens nie ...” Jeannie sluk om haar droë keel te probeer nat kry. “Kan mens nie die kasarm ... Ek bedoel ... Wat van ’n restaurant?”

				Sy kan aan die wisseling van emosies op Jo se gesig sien Jo het onmiddellik ’n magdom besware wat sy dadelik wil opper, maar sy hou haar opsigtelik in. “Ek kan nie sien dat dit eens naastenby kan werk nie, Jeannie, maar ek luister.”

				“Dankie. Sien, ek het só gedink, Sue en Nan kan nog steeds in die vleuelsuites woon en ek bo. Ek kan die woonvertrek as die hoofrestaurant gebruik met die stoep as opsie as die weer dit toelaat.” Sy staan op en beduie in die rondte. “Hier kan tien tafels met groot gemak binne staan en net soveel buite. Die biblioteek kan iets soos konferensiegeriewe word. 

				“Die torings kan ’n soort gimmick wees vir romantiese couples. In die grondverdiepingvertrek van elke toring sit ons ’n tafel en hot tray en goed wat die toringkamers bedien. Dit beteken daar is vier privaat plekkies wat mense teen ’n ekstra fooi kan bespreek, onder meer ook omdat elke toring sy eie persoonlike en redelik fikse kelner sal moet hê. As dit mooiweer is, kan nog twee couples heel bo op die torings buite ook sit. Daar waar Casper se teleskope staan. Die nuwe ringmuur met die glasinsetsels bied redelik beskerming teen die wind en die uitsig van daar af is asemrowend. Dit behoort ’n groot aantrekkingskrag te hê. 

				“En daar is ook die kruietuin waar mens dalk vir klein groepe teepartytjies of ’n sjampanjeontbyt kan aanbied. Ons kan later selfs daaraan dink om ’n somershuisie of gazebo in Casarma-styl daar op te sit. 

				“Die grootste probleem wat ek op die oomblik voorsien – dis nou op praktiese vlak – is dat daar te min toilette onder is. Daar is net die een gastetoilet. En selfs al trek jy by Saul in, is jou badkamer ook nie genoeg om almal, ook dié in die torings, te bedien nie. Ek haak daar vas, maar miskien kan Saul ’n plan bedink.” Jeannie is skoon uitasem toe sy behoedsaam na Jo kyk.

				Dié staan met ’n yslike frons op haar gesig. “En die kombuis? Benewens noodwendige aanpassings, sal dit soveel tafels kan bedien? Ons praat van hoeveel?” 

				Jeannie kyk Jo ’n oomblik lank verstom aan. Dis nie haar ma wat frons omdat sy haar dogter se planne wil afskiet nie. Dis Jo’s Restaurant Interiors, Dine Divine se eienaar wat frons omdat sy opsies oorweeg.

				Jo skud haar kop nadat sy klaarblyklik haar berekening gemaak het. “Nee, Jeannie, skrap die biblioteekding. Dit gaan ’n nagmerrie wees om daar ook te bedien. Jy sal in elk geval jou eie nessie bitter nodig hê ná ’n dag se werk, nie net ’n slaapkamer nie. Veral wanneer Ieg terug is. Julle het darem julle eie kuierplek nodig.” Sy beduie buitetoe. “En los die kruietuin vir later. Die stoep sal werk, gelukkig kom die prieel weerskant van die balkon al mooi aan. In die somer sal dit skadu bied. Die woonvertrek maak jy jou hoofrestaurant en ons kan selfs oopbreek na my kamer toe.” 

				Sy stap deur daarheen en Jeannie volg haar verwonderd. “Al gebruik ons ’n derde daarvan vir ekstra toilette sal jy tog nog ’n paar tafels wen. Ek dink ons sal heel gerieflik twaalf viersitplektafels in die woonkamer inpas en nog ’n paar hier in my kamer. Onder meer dalk ’n lang kuiertafel voor die venster?” Sy kyk vraend na Jeannie, haar gedagtes opsigtelik steeds by wat sy voor haar geestesoog sien. 

				Dan is dit asof sy uit daardie ander wêreld terugkom. “E, dis nou ... Jeannie ... Daar is baie dinge wat uitgestryk sal moet word. Dit gaan nog geld kos. En ek moet steeds verkoop.”

				“Ek weet jy moet nog steeds verkoop, maar dink jy nie die geld wat ons spaar as ek opskop, sal vir die meeste van die aanpassings betaal nie? Oor die vyftig duisend rand, as ek dit nie mis het nie?”

				Jo kyk see toe.

				“Jo, sê net vir my of jy dink dit kan werk. Nie oor jy my ma is nie. Dink soos jy sou gedink het as iemand anders jou gevra het vir ’n opinie en kwotasie. As Jo van Dine Divine.”

				Jo laat sak haar voorkop in haar hand, staan lank só voor sy sug. “Oukei. Dine Divine dink dit kan ’n sukses wees as dit omsigtig en met ’n sterk sakeplan aangepak word. En as die pad hierheen geskraap word. Jo Calitz sê egter vir jou die plek moet verkoop word. Dit beteken ons sal weer moet begin breek en bou en dit net om die restaurant vir minder as ’n jaar te bedryf.”

				“Maar dis minimale bouwerk en aanpassing en dit sal nog steeds jou kanse vergroot om te verkoop?”

				“Dalk, maar dis nie net my plek nie, Jeannie. Ons sal by Saul en Zach moet verbykom. En Nan ook. En soos ek gesê het, jy gaan ’n baie sterk sakeplan moet hê. En dis nie net die aanpassings wat gaan geld kos nie. Jy het bedryfskapitaal nodig. Geld vir salarisse, goed soos restaurantmeublement, linne, eetgerei en vaderweet wat nog alles.”

				“Nie linne nie. Hoogstens plekmatjies op ou tafels wat Gideon kan restoureer en Donnie dalk kan verf. Dis minder wasgoed ook. Buitetafels kry mosaïekblaaie. Riekie. Die eetgerei, glase en breekware moet alles verskillend wees, ek het al begin opkoop by vlooimarkstalletjies, kattebak- en garage sales, en snuisterywinkels. Mens kry die goed spotgoedkoop as jy onderhandel. Die kruietuin voorsien baie van die vars goed. Dalk net ’n ekstra bedding of twee vir ’n groter verskeidenheid groente. Een vir slaai. Sue. Salarisse, dis waar my probleem lê, maar ek hoef ten minste nie vir ’n kok te betaal nie. Twee kombuishandlangers vir voorbereiding en een vir opwas en skoonmaak sal genoeg wees as ons mooi werk. Dis net die kelners ...” Jeannie bly stil toe sy Jo se gesigsuitdrukking sien. “En nou?”

				Jo se oë glinster verdag. “Ek is so trots op jou. En so verskriklik jammer ek kan nie net sê go for it, die kasarm is joune en ek sal verder help nie.”

				Jeannie glimlag skewerig. “Maar dit sal mos te maklik wees, Jo? Ons Calitze floreer juis op fights teen die odds.”

				Vir ’n oomblik kyk hulle net na mekaar. Buite skree die seemeeue en tobies. Die see dreun. Die bries gooi ’n polkadraai en stuur ’n mosselreuk by die Franse deure in.

				“Wat weet jy van sakeplanne opstel?” vra Jo met ’n skewe glimlag.

				“Niks, maar daar is ...?” Sy wip haar wenkbroue op en af.

				Jo lag. “Nan. En Zach. En Saul is ook nie ’n fool daarmee nie.”

				“Eers net Nan. Die res kan hulle insette lewer sodra ek en Nan ’n basiese plan aanmekaargeslaan het. Sal jy my tot dan kans gee voor jy vir Saul of die ander vertel? En daarna vir ons ’n vergadering belê met almal wat betrokke is?”

				“Natuurlik.” Jo druk ’n soen op haar kroontjie. “Kom, ons moet gaan regmaak en ons ry kry. Gaan hoor wat Sue besiel het om ons almal vir middagete na die Vliegende Hollander te nooi. En dit op ’n Sondag. Gelukkig is dit nie motorfietsweer nie, maar dit sal nog altyd bedrywig wees.”

				As Ieg net hier was, dink Jeannie vir die soveelste keer terwyl sy haar hare borsel. Hy was baie bly oor die foto’s van die voltooide kasarm wat sy met haar BlackBerry geneem en vir hom gestuur het. Sy het ’n lang SMS teruggekry, maar die gemis aan hom is ’n fisieke pyn. 

				Dit help ook niks dat sy deesdae meer tyd as gewoonlik op hande het aangesien Iza haar nie weer gevra het om by die Flower in te val nie. En tog is sy nou aan die een kant verlig, al is dit ’n finansiële slag. 

				Duime draai gaan haar nie help nie, het sy laas Woensdag besluit. Dis toe dat sy besef het dis die ideale geleentheid om te werk aan haar planne vir die restaurant. 

				“Toe, toe, Jeannie, is jy reg? Saul wil ry. Sue het gesê op die kop twaalfuur en dis kwart voor,” hoor sy Nan se stem ietwat ongeduldig van die onderpunt van die trap af opklink.

				“Ek kom!” Jeannie gryp haar sak en draf ondertoe. 

				Jo en Saul sit reeds toe sy en Nan die paar tree na Saul se motor toe teen die wind baklei.

				“Hier kom ’n ding,” verwoord Nan haar voorgevoel toe hulle voor die Vliegende Hollander parkeer. Daar is net enkele motors. Onder meer Sue se Cadillac en Gideon se kombi.

				“En dit?” Jo beduie na die bord langs die trappe. “Closed for private function,” lees sy hardop, asof hulle analfabete is.

				“Ek dink hier is ’n aankondiging op pad. Of dalk ’n verlowing.” Nan wens net dit het Gideon nie ingesluit nie, maar sy is te bly vir Sue se onthalwe om haar te veel daaraan te steur.

				“Wel, ons kan nie net in die kar bly sit en raai nie, kom ons gaan kyk wat aangaan.” Saul sluit die enjin af en stoot sy deur teen die wind in oop.

				Hulle beland ietwat holderstebolder in die restaurant en Nan moet haar klere regtrek waar die suidooster dit beetgekry het. Alle gedagtes aan windskade vlieg egter uit haar kop uit toe sy die lang tafel voor die venster wat op die hawetjie uitkyk, sien staan.

				Bosse oupienk rose in kristalvase en kandelare met donkerpienk kerse pronk op wit damas. Die tafel is gedek met blink silwer eetgerei en fyn porselein.

				Nog ’n klomp kleiner tafels is ook op dieselfde manier gedek.

				Zach, Mike en Gideon staan by die punt van die kroeg waar sjampanjebottels ook op wit damas gereedstaan met ’n oupienk roos in elke silwer yshouer.

				Nan wonder of die res besef wat die implikasie van die pienk is. Sue wat pienk gehaat het, totdat Casper haar met haar pienk sy gekonfronteer het. Simbolies is dit die kleur van liefde en sukses wat die bewustheid van ’n rein lewe en eerbaarheid opwek, suiwerheid van bedoelings stimuleer. Wat aggressie laat bedaar en ook gevoelens van verwerping versag.

				“Hallo,” kom Riekie hulle op haar asemrige manier tegemoet. “Kom kry eers ’n glasie sjampanje. Regte sjampanje, hoor. Zach het behoorlik gesplash.”

				“Hulle gaan verloof raak!” roep Jeannie uit. “Regtig verloof. O, Nan is dit nie great nie?”

				“Sjt. Kom ons hoor maar eers wat aangaan.” Nan stap nader en lig haar wenkbroue vir Zach. 

				“Kry eers elkeen ’n glasie.” Hy glimlag sy verwoestende glimlag, maar Nan kan sweer hy lyk senuagtig.

				Nan kyk rond. “Waar is Sue?”

				“Sy kom nou.” Hy beduie na die ingang van die ruskamers wat ook met oupienk rose versier is. Asof Zach se woorde haar opgetower het, kom sy by die deur uitgestap. Haar treë is so lank soos altyd en haar jeans sit so styf soos gewoonlik, maar Sue straal soos Nan haar nog nooit gesien het nie.

				Zach klingel met ’n vurk teen ’n glas, maak seker dat almal sjampanje het en maak keel skoon.

				“Op ’n paar dae na – tien, as ek dit nie mis het nie – is dit presies twee jaar gelede wat die Calitze in Sue se pienk Cadillac Maanschijnbaai binnegery en die plek sonder om twee keer te dink, op sy kop gekeer het.”

				Riekie giggel en kruip dieper onder Mike se arm in.

				“Dis ook die dag toe daar ’n langbeenamasone die Vliegende Hollander binnegestoom het, ’n whisky bestel het soos net sy kan en sito-sito my hart vir haar kom vat het.” Zach slaan sy arm om Sue se skouers en soen haar op die wang. “Die res, soos hulle sê, is geskiedenis. Julle weet waardeur ek en Suzi gegaan het, al ons ups and downs. Maar uiteindelik, en op voorwaarde dat ek behoorlik ouers vra, het Sue ingestem om amptelik verloof te raak.”

				Gideon begin handeklap en die res val in. Mike gee ’n skril fluit en Jo se laggie klink op toe Saul haar vlugtig teen hom vasdruk.

				Zach hou sy hand op. “Nan, as haar suster en die vrou wat Sue grootgemaak het, wil ek jou amptelik om die hand vra van hierdie wildewragtig wat my lewe kom omverwerp het. Ek wil vra of ek en Sue mag verloof raak en met jou seën mag trou. As jy instem, belowe ek dat ek haar vir die res van my lewe uit die ergste moeilikheid sal probeer hou. En ek belowe ek sal haar vir die res van my lewe liefhê, al maak sy dit vir my hoe moeilik.”

				Nan se oë skiet vol trane. Sy kyk na Sue wat klaarblyklik vergeet het sy het nog nie in die laaste tien minute ’n sigaret opgesteek nie. Die sjampanjeglas in haar hande bewe effentjies. Die ring is nie aan haar vinger nie. “Sue?” vra Nan aangedaan.

				“Jy weet ek is mal oor die vent, Nan. En ja, ek wil baie graag aan hom verloof raak en met hom trou.”

				“In daardie geval dink ek moet jy maar weer daardie ring aan haar vinger probeer kry, Zach.”

				Zach se oë blink toe hy die ring uit sy broeksak haal. Sue kou haar lip senuagtig toe hy haar hand neem.

				“Sue Calitz, hiermee belowe ek en jy om met mekaar te trou, raait?”

				Sue knik en trippel effens rond.

				“Raait?” dring Zach aan.

				Sue rol haar oë soos net sy kan doen. “Oukei, raait.” 

				Zach vat haar perfek gemanikuurde hand en druk die ring versigtig oor die kneukel van haar ringvinger.

				Sue staar ’n oomblik daarna en kyk op na Zach. “O fok, dis nou regtig.”

				Zach se glimlag is teer. “Dis regtig, Suzi.” En toe is hulle in mekaar se arms.

				Jo en Jeannie val mekaar om die hals en huil onbeskaamd. Saul kom gee Nan ’n drukkie voor gelukwense oor en weer uitgedeel word.

				“Nan,” dring Gideon se bedaarde stem oomblikke later deur die roesemoes. 

				Sy kyk om na hom toe. Hy hou sy hand na haar toe uit. “Baie geluk met jou suster se verlowing.” Die formele woorde en gebaar pas glad nie by die uitdrukking in sy oë nie.

				Nan neem sy hand, onvoorbereid op die skok wat die aanraking deur haar stuur en nog minder voorbereid op Gideon wat haar nadertrek en vol op die mond soen. Dis alles behalwe ’n klapsoen. Dis ’n man wat ’n vrou soen. ’n Man wat kán soen. Talmend, betekenisvol, al duur dit kort.

				“Ek sal seker by hulle al drie moet ouers vra wanneer dit my beurt is, of hoe, Nan?” fluister hy in haar oor voor hy haar laat gaan en luiters wegdraai.

				Haar bene voel soos jellie en sy sak op die naaste kroegstoel neer. Om haar is die gelukkigste klomp mense wat sy in ’n lang ruk gesien het. Mense wat alles in die wêreld vir haar beteken. En tog voel dit vir haar asof sy in ’n vakuum beland het. Asof sy van die periferie af kyk.

				“Nan, kyk daar,” beduie Jo toe sy langs Nan kom staan. 

				Nan volg die rigting van haar handgebaar na waar Jeannie aan die ander punt van die kroegtoonbank staan, haar hande inmekaar gewring, haar gesig stralend ondanks die tekens van vreugdetrane wat agtergebly het terwyl sy met ’n groot rekenaarskerm praat. “Ieg. Op skype. Ook net Zach wat daaraan sal dink.”

				Zach klingel weer met sy vurk en dit raak stil. “Ek wou die pas afgelope seremonietjie privaat hou. Net vir ons klompie. Eenuur daag daar egter nog ’n paar gaste op om die geleentheid saam met ons te vier. Julle sit almal by ons aan die lang tafel, die res by die ander tafels. ’n Voorgereg word so net ná een bedien en daarna is daar nog een formaliteit wat afgehandel moet word voor ons kan eet en die res van die dag ompaartie. Geniet dit.”

				Asof hulle op ’n teken gewag het, begin die res van die gaste inkom. Vriende van Zach en hier en daar ’n paar goeie klante van Sue. Die Vliegende Hollander druis en murmel van ’n gelag en gesels. Sjampanje vloei.

				Zach en Sue beweeg tussen almal deur. Sue wys kort-kort haar ring vir iemand, haar gesig ’n studie van geluk, haar oë kort-kort klam wanneer sy na Zach kyk. Jeannie is in diep gesprek by die rekenaarskerm, haar hande om die rande geklem asof dit Ieg is wat sy vashou.

				Dis toe die leë voorgeregborde weggeneem is, dat Nan agterkom Sue het verdwyn en besef sy het haar al ’n hele rukkie nie gesien nie.

				Om te gaan rook? wonder Nan. Maar nee, kan nie wees nie. Daar is verskeie rokers aan die tafels. O hemel, Sue moet nou net nie staan en ...

				’n Luide “ta-da-da-da” laat ’n skielike stilte toesak. Nan se oë vlieg na Zach wat nou ’n baadjie aanhet en aan die bopunt van die tafel by Gideon staan, hulle rûe na die venster, hulle oë vasgenael op die binnedeur.

				Die troumars bars los oor die luidsprekersisteem. Sue staan ineens geraam in die roosversierde kosyn. 

				Nan trek haar asem in. In ’n oesterpienk rok met ’n lae halslyn, en glinsterende fuck-me-sandale, lyk haar suster soos ’n prinses in ’n Sue-geïnspireerde sprokie. Sy hou net ’n enkele pienk roos in haar hand. Geen sluier of fieterjasies nie, maar daar is geen twyfel dat Sue ’n bruid is wat haar bruidegom met ’n stralende glimlag tegemoetstap nie.

				Zach hou sy hand na haar uit toe sy by hom kom en hulle gaan staan hand aan hand voor Gideon wat ’n Bybel vashou. Die stil krag wat uit hom straal, is aanvoelbaar en so ook die deernis wat uit sy oë spreek terwyl hy iets vir hulle fluister.

				Toe die troumars klaar gespeel het, kyk Gideon na die res van die gaste wat in doodse stilte en afwagting sit.

				“Zach en Sue het my gevra om hulle vandag hier voor julle almal in die huwelik te bevestig. Zach wou nie die risiko loop dat Sue weer die ring vir hom sal teruggee nie, vandaar sekerlik die kortste verlowing in menseheugenis.” Gideon glimlag toe ’n murmeling deur die gaste gaan.

				“Ons gaan nie kerk hou nie, soos Sue my baie deeglik op die hart gedruk het.” Hy bly ’n oomblik lank stil en word ernstig. “Sue en Zach, julle het die grootste van alle gawes beërwe. Die liefde. Mag geloof en hoop deel uitmaak daarvan. Mag julle samesyn geseën wees so lank as wat julle vir mekaar gespaar word en mag julle geluk smaak tot in lengte van dae.” Hy glimlag. “Julle mag nou julle beloftes aan mekaar aflê. Sue?”

				Sue draai sodat sy voor Zach staan, vat albei sy hande en kyk op na hom. “Zach, ek, Susannah Maria Calitz, belowe ek sal die beste vrou vir jou wees wat ek kan wees. Ek sal jou altyd uit die diepte van my hart liefhê. Vir altyd en ewig. En ek sal jou nooit verneuk nie.”

				Zach kantel sy kop toe Sue stilbly. “Dis dit?”

				Sue knik plegtig. “Dis alles.”

				Zach soen haar op die neus. “Suz, ek, Zacharia de Graaff, het jou liewer as die lewe self. Ek wil die res van my lewe met jou deel. Ek belowe ek sal alles vir jou wees wat ek kan wees, na die beste van my vermoë. Ek ...”

				“Dis genoeg,” fluister Sue hoorbaar en kyk na Gideon. “Is ons klaar?”

				Nan kan sien Gideon het moeite om sy lag te onderdruk. Hy skud sy kop. “Die trouringe.”

				“O ja.” Sy kyk weer op na Zach. “Het jy dit?”

				Zach haal twee troupande uit sy baadjiesak en gee een vir Sue voor hy hare tussen sy vingerpunte in die lug hou. “With this ring, Sue Calitz, I thee wed. All my love I thee give.” Hy haal haar verloofring af en skuif die trouring oor haar vinger voor die diamant weer teruggesit word. Hy soen haar kneukels en hou sy hand na haar toe uit.

				“Hierdie ring, Zach de Graaff, beteken jy is myne en ek is joune.” Sy druk die ring aan sy vinger. “Ek is mal oor jou.”

				“Susannah Maria Calitz en Zacharia de Graaff, hiermee verklaar ek julle man en vrou. Zach, jy mag jou bruid soen.”

				Sue slaan haar arms om Zach se nek en sy hande kruip om haar middel. Die soen duur effens langer as wat behoorlik is, voor Sue terugstaan en ietwat verbouereerd na Gideon kyk. “Fokkit, ek het ’n sigaret nodig.”

				

			

		

	
		
			
				Vier en Twintig

				VIER EN TWINTIG

				Sondag 7 Oktober

				Nan kyk op van die papiere wat haar omring toe Jeannie weer by die King Arthur-tafel kom sit, en loer oor haar bril. “Jy lyk bleek, Jeannie?” 

				“Die nagereg met middagete was ’n bietjie ryk en my senuwees is gaar oor hierdie sakeplan.” Nan hoef nie te weet haar maag keil haar die afgelope tyd behoorlik op nie. Dis erger as ooit.

				Nan sit haar pen neer en haal haar bril af. “Jeannie, as die besigheidplan jou al so op hol het, hoe gaan jy ’n restaurant laat werk?”

				“Ek sal oukei wees. Die restaurant kan ek handle. Wat ek nie kan handle nie, is die bekommernis oor wat Saul en Zach gaan sê van ons planne.”

				“Jóú plan. Ek sit dit net op papier. Soos ek vir jou gesê het, ek sal stem vir die restaurant as dit doenbaar lyk, maar ek is nie oortuig dis die beste ding vir jou op jou ouderdom nie. Jy is baie jonk om soveel verantwoordelikheid te hanteer.”

				“En al die verantwoordelikhede wat jy hanteer het vandat jy helfte van my ouderdom was?” Jeannie se maag maak weer ’n draai. 

				“Dit het sy tol geëis. Ek wil juis nie hê jy moet ook te veel te vinnig aanpak nie. Jy behoort nog eers die lewe te geniet. Veral wanneer Ieg weer terug is.”

				“Daar is nie tyd nie. Ek het minder as ’n jaar om myself hier te bewys.”

				Nan kyk haar kopskuddend aan, druk weer haar bril op haar neus en tel een van Jeannie se lyste op. “Is jy seker jy sal met so min kelners kan klaarkom?”

				“Ek sal hulle goed oplei. Moenie daaroor worry nie. Kan ons soveel bekostig? Dis wat ek wil weet.” 

				“Ons sal moet, jy kan nie met ’n enkele een minder klaarkom nie.” Nan tik-tik met haar penpunt op die tafel. “Die geheim gaan wees dat ons 7 Desember moet oopmaak sodat ons die volle Kersseisoen kan benut. Hoe gaan jy by Moira verbykom? Ek weet julle sluit die sewende, maar jy kan nie net van die sjefskool af hierheen ry en skielik oopmaak nie?”

				“Moira gaan my die laaste week afgee. Sy het ingestem om my voor die ander te toets.” Dit het baie pleit en verduidelikings geverg, maar Moira het uiteindelik gekapituleer. “En net omdat ek nie wil sien dat een van my gewese studente my naam in die skande steek nie,” het sy streng gesê. Sy het nie veel daaroor te sê gehad toe Jeannie haar ingelig het dat sy nie gaan inskryf vir die derde jaar nie. Stamp maar jou eie kop, was omtrent die omvang daarvan.

				“Dit beteken steeds jy het net ’n week om ’n magdom goed uit te rig, maar nietemin.” Nan kou aan die agterkant van haar pen voor sy die punt op een van die items op die lys druk. “Waar gaan jy die tafels kry?”

				“Gideon gaan op vendusies vir my soek. En hy het al drie vir my gekry tussen die goed wat hy reeds in sy stoor gehad het. Twee bal-en-klou. Dit gaan stunning lyk as dit eers geverf is. Een blou en een turkoois, het ons klaar besluit. Die derde een se blad is goor, maar dit sal vir buite werk as Riekie dit fieks met mosaïek.” Gelukkig het Gideon uit sy eie voorgestel om Donnie te kry om hom te help sodat dit nie vir Jeannie nodig was om met Donnie self te onderhandel nie. Hulle gaan ook met Riekie konfereer oor die motiewe wat op die blaaie moet kom.

				“Jy het Gideon van jou planne vertel?”

				Jeannie knik. “Ek moes. Riekie weet ook al. Ons het al klaar oor die foon gepraat oor moontlike ontwerpe vir die buitetafels. Ons gaan by ’n seetema hou. Sy werk al daaraan en begin hierdie week met daardie eerste buitetafel.”

				“Span julle nie die kar voor die perde in nie?”

				Jeannie skud haar kop. “As die restaurant nie deurgaan nie, kan hulle die tafels nog steeds aan een van die winkels verkoop. Nan, daai soort goed is onder beheer. Dis die salarisse wat my pla.” 

				Nan sug. Dis duidelik dat sy haar bedenkinge het, maar sy buig net weer oor haar sakrekenaar.

				Jeannie sluk aan haar narigheid. Sodra Sue en Zach terug is van hulle wittebrood in Bali, sal Jo die vergadering belê. En as dit eers verby is, sal sy weer beter voel, probeer sy haarself troos. Dan sal sy nie meer so benoud wees oor alles wat moet klaarkom voor hulle oopmaak nie. Dan sal sy kan begin uitsien daarna, soos sy uitsien na Ieg se terugkeer, wat hy belowe het voor die sewende sal wees.

				Dankie tog vir Zach se ou skootrekenaar wat hy aan haar bewillig het. As sy en Ieg nie gereeld kon skype nie, sou sy mal geword het van verlange.

				Gideon staan en trek en skiet aan die maatband toe Nan Maandagoggend die voordeur vir hom oopmaak.

				Gelukkig het Jo vir haar gesê hy kom mates neem om te bepaal hoe groot die tafels moet wees wat hy hoop om môre op ’n vendusie in Villiersdorp te kry. En sy is seker ook maar net ingelig omdat sy alleen by die kasarm is. Jo en Saul is Hermanus toe waar Jo ’n voorlegging maak en Jeannie is al douvoordag terug Kaap toe.

				“Dag, Nan.”

				“Môre, Gideon. Kom in.” Sy stap voor hom uit woonkamer toe. “Verskoon die deurmekaarspul. Ek werk aan Jeannie se sakeplan.”

				“Gaan gerus voort. Ek meet net gou. Dis die lang tafel wat my bekommer. Ek is bang die een waarvan die afslaer my vertel het, is te groot.”

				Nan knik net en gaan sit weer by haar tydelike werkstasie.

				“Hierdie ronde tafel, wat gaan julle daarmee maak?”

				Nan kyk weer op toe Gideon uit Jo se kamer kom.

				Nan haal haar skouers op. “Seker verkoop. Dit neem te veel plek op en is te groot vir Jeannie se doeleindes.” 

				Gideon vryf met sy kneukel teen sy slaap. “Skuus, kan ek net gou die deursnee meet?”

				Nan sit met ’n geïrriteerde sug terug om hom ruimte te gee aangesien die stoele in sy pad is van ander hoeke af.

				Hy ruik vars, na seep en sjampoe, toe hy verby haar leun om die maatband aan die oorkantste deel vas te haak. Uiteindelik staan hy terug en laat die maatband weer terugglip. “Ek sal moet seker maak, maar ek dink dit sal net mooi op my patio agter pas. Dit sal ’n lekker kuierplek by die braai maak. Miskien kan ons ’n ruiltransaksie doen.”

				“Jy moet maar met Jo praat.”

				Hy knik, maar bly nog staan asof hy iets wil sê maar nie weet hoe om te begin nie.

				“Wat is dit, Gideon?” Sy plak haar pen neer en vou haar arms.

				“Op Sue-hulle se troue ... Daardie soen. Dit bly my by, Nan.”

				“Jy was vrypostig en het die geleentheid misbruik.” Sy hoop nie haar wange is so rooi as wat dit warm is nie.

				“Ek is vir geen oomblik spyt nie. Waaroor ek wel spyt is, is dat ek meegehelp het om hierdie skanse tussen ons op te rig. Ek het gaan dink, Nan. En dis toe ek Sue-hulle getrou het dat iets my te binne geskiet het.”

				Sy lig net haar wenkbroue.

				“Sue het my die dood voor die oë gesweer as ek ’n preek maak of kerkerig raak. Ek het alles dus probeer kondenseer.” Hy grinnik. “En vir my moeite moes ek ná die tyd hoor Hendrien en haar trawante verkondig wyd en syd dat dit die oneerbiedigste seremonie in menseheugenis was.”

				“Dit was g’n. Ek het nog selde twee mense gesien wat met soveel diepe opregtheid hulle eenvoudige beloftes aan mekaar gemaak het. In die trant van wie hulle is, nie omdat daar aan hulle voorgeskryf is wat om te belowe nie.”

				“Ek weet, Nan. Ek het al baie paartjies getrou. En ek weet voor my heilige siel daar was van hulle vir wie dit meer oor die troue as die huwelik gegaan het. Soms kon ek sien die arme meisiekind het nie geweet waarvoor sy haar inlaat nie, dat die man net ’n huishoudster en ’n ma vir sy kinders soek. In een of twee gevalle het ek geweet hierdie arme man gaan net uitgeroei en daarna laat staan word. Sue en Zach se huwelik is een van die min waarin ek een honderd persent vertroue het. Maar wat ek eintlik wou sê ...” Hy trek die stoel langs haar uit en gaan sit.

				“Omdat dit so gekondenseer was, het ek van iets bewus geraak. Daardie seënwens wat ek uitgespreek het: Mag julle samesyn geseën wees so lank as wat julle vir mekaar gespaar word en mag julle geluk smaak tot in lengte van dae.”

				“Wat daarvan?” Sy het nogal gedink dis mooi al was dit ’n bietjie predikanterig gestel.

				“Hoe verskil dit van die wense wat die goeie fee oor Doringrosie uitgespreek het net voor die bose fee daar ingestorm gekom en die spul aan die slaap gesit het?”

				“Gideon?” Sy kyk hom onthuts aan.

				“En dis toe dat ek besef het daar is een ding wat my wens onderskei van die feë s’n. Ek het nie net ’n mooi wens oor Sue-hulle uitgespreek nie, dit was ’n soort afbid van die Here. Wat ek bedoel het, is: Here, mag Sue-hulle se samesyn ... ensovoorts. My intensie was dus anders as hoe dit waarskynlik geklink het.”

				“Kom tot die punt, Gideon.”

				“Jy het gesê dit klink dalk asof jy ’n towerspreuk oor die stene uitspreek, maar dit is nie wat dit is nie. Jou intensie met die stene is nie om – soos Sue dit noem – te toor nie. Jy wil nie enigiets op mense afdwing nie. Jy wil mense wat ontvanklik is, help. Hoe kan enigiemand daarmee foutvind?”

				“Ek is seker dit maak vir jou sin, maar ek is bevrees jou redenasie is my een oor.”

				“Ek bedoel, ek het my woorde bekrag op min of meer dieselfde manier as wat jy dit met jou kristalle doen. Met die krag van die heelal wat ek God noem, en jy dalk iets anders. Maar dis dieselfde krag en ons het albei die volste respek daarvoor. ”

				Nan kyk net na hom.

				“Hoe durf ek my teen iets uitspreek wat eintlik die kern van my geloof is; die kern is van die woord ‘geloof’? ’n Diepe oortuiging sonder tasbare bewyse?”

				“Ek neem aan jy gee my nou die groen lig om my kristalle te bekrag?” Die sarkasme drup uit haar stem.

				“Ek probeer net sê ek begin groter begrip ontwikkel.”

				“En jy reken dit maak alles tussen ons reg?”

				Hy sug diep. “Ek neem aan dis nie hoe jy dit sien nie.”

				“Dis ’n mooi gedagte en ek waardeer dat jy so diep gaan rondkrap het in jou oordele en vooroordele, maar ek wonder tog wat jy daarmee gaan maak as jy uitvind dat ek vir agt jaar ’n liefdesverhouding – in my oë ’n nieamptelike huwelik – met ’n getroude man gehad het. Ek sal graag wil hoor hoe jy dit regverdig en dinge só plooi dat dit vir jou aanvaarbaar is vanuit jou sonde- en strafoortuigings.”

				Gideon is stil, maar sy oë skree skok uit.

				“Dag, Gideon,” sê sy en tel weer haar pen op.

				“Het jy berou, Nan?” vra hy sag.

				Sy skud haar kop. “Nee, Gideon. Nie ’n druppel nie. Dit was die beste agt jaar van my lewe. En ek sê dit met die volle wete dat vergifnis in jou oë aan berou gekoppel is. Die ding is, ek vra nie jou vergifnis nie. Ek deel jou net ’n feit mee.”

				Gideon staan op en gaan staan voor die Franse deure wat op die see uitkyk. Sy hande diep in sy sakke. Nes Nan sy seun al sien doen het wanneer hy ontsteld is. 

				Uiteindelik draai hy om. “Ek wil probeer verstaan, Nan.”

				“Ek het Adriaan liefgehad. Ek was bereid om met die krummels van sy tafel saam te leef sodat ek sy liefde kan smaak.”

				“En sy vrou?”

				“Sy vrou het hom gehad en alles wat daarmee saamgaan. Kinders ook. As sy enigiets vermoed het, het sy dit nie gewys nie. Op sy begrafnis het sy my bedank omdat ek altyd by hom gestaan het. Dat ek vir hom die ondersteuning kon bied op vlakke waar sy nie daartoe in staat was nie. Ek weet tot vandag toe nie of haar woorde op meer as die werkvlak gemik was nie.”

				Hy staar na sy voete voor hy weer na haar kyk. “Jou Adriaan, Nan, was ’n gelukkige derduiwel.” En daarmee draai hy op sy hakke om en stap uit.

				Sondag 21 Oktober

				Jeannie was bang Sue, en veral Zach, sal nog vlugvoos wees aangesien hulle eers Vrydagaand laat geland het. Maar toe hulle Sondagoggend ná ontbyt die laastes is om by die res van hulle om die King Arthur-tafel aan te sluit, lyk hulle net nog stralender as op hulle onverwagse troudag twee weke gelede.

				Sy wens sy kan stralend voel. Sy kan sweer sy het ’n maagseer ontwikkel. Benewens die naarheid, kook die kos gereeld in haar slukderm op. En haar maag voel geswel. Ná vandag behoort dit egter beter te gaan. Al keur Zach-hulle die restaurant nie goed nie, sal sy ten minste weet waar sy staan. 

				Zach lyk ernstig toe hy na Jeannie kyk. “Ek het na julle dokumente en sketse gekyk. Dis groot planne wat jy het, meisiekind.”

				Jeannie verwens vir die soveelste keer haar senumaag wat weer truuks uithaal.

				“In prinsiep stem ek saam dat die kasarm makliker sal verkoop as dit ’n going concern is. ’n Restaurant is ’n goeie idee. Daar is egter baie haakplekke.” Hy kyk na Jo. “Sien jy kans, Jo? Dis nog ’n gebreek en gebou. En dis jou huis. Baie spesifiek, jou slaapkamer wat in die slag gaan bly.”

				“Ek kan in Sue se suite intrek. Die ekstra werk sal ’n gemors afgee, maar nie te erg nie. Wat dit betref, het ek geen besware nie. Ook nie dat die kombuis aangepas word nie, veral omdat Jeannie dit nie wil vervang met ’n vlekvryestaalgedrog nie.”

				Sue waai met haar hand deur die lug om aandag te trek. “Vir die rekord. Behoede julle as julle nie ’n rookarea het nie. Uit wind en weer.”

				“Ons kan die boog wat ons wil deurbreek na die area waar Jo se slaapkamer tans is, met glaskonsertinadeure afskort. Mike sê hy sien kans daarvoor.” Saul kyk in Mike se rigting en dié knik. “As daar rokers bespreek en die weer is sleg, kan dit as rookarea gebruik word. Andersins staan die deure oop en is die tafels deel van die nierookarea.”

				Zach kyk na Jo. “En julle is oukei daarmee om in ’n restaurant pleks van ’n huis te woon?” 

				“Die restaurant sal net naweke bedryf word en moontlik gedurende vakansies op Woensdae. Soos ons almal weet, is Maanschijnbaai ’n spookdorp van Maandag tot Donderdag. Ek en Jeannie en Nan sal dus nog steeds die kasarm vir onsself hê deur die week. Ons offer eintlik min op.”

				“Oukei. Die toilette. Ek dink veral aan die toringgaste.”

				Saul skud sy kop. “Ons kan in die grondverdiepingvertrek van elke toring ’n klein gastetoilet en -wasbak onder die trap inbou.”

				Zach knik. “Dis wat ek gehoop het om te hoor. Sue? Die ekstra groentetuine?”

				“Doenbaar, maar ons sal wel sekere goed moet inkoop. Veral vrugte en goed soos aartappels. Ek reken egter ons kan uiteindelik aan ’n goeie vyf en sewentig persent van Jeannie se varsproduktebehoeftes voldoen, afhangende van die seisoen. Ek sal net my gat moet roer en mooi beplan om die beddings reg te kan roteer.”

				Saul lig sy hand effens. “Ek het met die skuiteienaars gepraat; hulle sal vis lewer wanneer daar beskikbaar is.” 

				Zach knik, vou sy arms en kyk na Jeannie. “Dranklisensie.”

				Jeannie sluk. “Dis duur en neem lank. Ek het gedink mense kan hulle eie wyn bring. Dit sal ook so geadverteer word.”

				Zach skud sy kop. “Drank is waar jou grootste wins lê.”

				“Maar daar is restaurante wat ...”

				Zach maak Jeannie met ’n kopskud stil. “Casarma is spesiaal, Jeannie. En terloops, jou voorgestelde pryse vir die disse is belaglik laag. Ons lok nie mense hiernatoe met goedkoop kos nie. Ons lok hulle hierheen vir ’n ervaring van ’n leeftyd. Casarma leen hom tot eksklusiwiteit en, soos ek verstaan, jou kos ook. Billik is een ding, cheap iets anders. Daarom moet ons ook ’n ordentlike wynlys hê.”

				Jeannie se oë begin verraderlik brand. Sy weet nie wat dit met haar is nie, alles laat haar deesdae huil. Dis nie asof Zach haar planne tot dusver heeltemal afgeskiet het nie, maar alles is so ingewikkeld.

				“Dit voorlopig daar gelaat. Die bedryfskapitaal waarmee julle wil probeer wegkom, is baie riskant. Een flop en julle sit met ’n enorme probleem. Ons sal nie die kasarm verkoop kry as die restaurant binne minder as ’n jaar bankrot gespeel het nie. Ons kan egter twee vlieë met een klap slaan. Omdat ek reeds twee gelisensieerde restaurante het, kan ek Casarma affilieer en dit so ’n bietjie makliker maak. Vir Desember sal ons desnoods ’n tydelike dranklisensie moet kry. Ek sal egter moet kan bewys ek het ’n vinger in die paai. Ek stel voor die BK waarbinne ek my restaurante bedryf, las ’n bedrag waaroor ons kan ooreenkom by die bedryfskapitaal, in ruil vir ’n tienpersentaandeel in Casarma se restaurant.”

				Jeannie kyk hom met wyd gerekte oë aan toe sy die implikasie snap. Zach sal nie sommer ’n aandeel wil hê in iets waaruit hy nie glo hy kan dividende kry nie. Dit gaan nie oor hoeveel hy maak nie, maar dit moet finansiële sin maak. Dis hoe hy is. “Dus dink jy dit kan werk?”

				“As dit haarfyn beplan en oordeelkundig bedryf word.”

				Dis asof almal om die tafel ’n kollektiewe sug van verligting slaak. En dit laat Jeannie weer eens besef hoe belangrik Zach se opinie vir almal is. 

				“Goed, ons deadline is 1 Desember om 7 Desember met trompetgeskal te kan open. Saul, jy veral sal moet spark,” sit Zach die seël op die saak.

				Daarna is die besprekings aan die gang. Riekie stel voor sy versier ook ’n rand om die boog wat deurgebreek gaan word, as daar genoeg tyd is. Gideon doen verslag van aanpassings wat hy in die kombuis kan maak en die tafels en stoele wat hy reeds bekom het en nog hoop om te bekom. Saul sit sy modus operandi uiteen en Nan verklaar sekere berekeninge. 

				Jeannie voel asof sy in ’n dwaal is. Dit gebeur regtig. Dis miskien nie meer net haar restaurant nie, maar sy gaan haar eie magic kos maak. Op haar manier. In Casarma.

				Vrydag 26 Oktober 

				Jeannie lig haar arms voor die badkamerspieël om te sien wat so seer is. Aan albei kante van haar borste lê daar rooi skaafmerke. Dis asof haar bra’s oornag te klein geword het. Word sy vet?

				Die afgelope tyd was ’n malhuis. Tussen Moira die slawedrywer en al die beplanning rondom Casarma, was daar nie tyd vir gedagtes aan enigiets anders nie, maar noudat sy daaraan dink, besef sy dis asof sy die afgelope tyd hongeriger is as gewoonlik. Sy het waarskynlik meer geëet. En sy het ’n belustigheid vir Liquorice Allsorts ontwikkel wat sekerlik ook nie help nie.

				Sy smeer versigtig salf aan die skaafplekke. Haar borste is deesdae so bleddie sensitief. Toe sy weer in die spieël kyk, verstar sy. ’n Netwerk blou are lê oor die bleek heuwels. En haar borste is definitief geswel.

				In ’n dwaal gooi sy haar nagrok oor haar kop en gaan sit op haar bed. Geswelde, sensitiewe borste. Die opgooiery. Die sooibrand. Die tranerigheid en haar blaas wat haar kort-kort toilet toe stuur. Die droplekkers waarvoor sy aanhoudend lus is. Haar maandstonde wat nog nie sedert einde Augustus sy ongereelde opwagting gemaak het nie. 

				Maar sy het voorheen al twee maande oorgeslaan, probeer sy wegskram. Langer ook al. En die res? vra ’n gemene stemmetjie.

				Jeannie laat sak haar gesig in haar hande. O hemel. O hemel, nee. Sy probeer terugdink. Ieg het voorsorg getref, maar daardie Sondagoggend by Temenos ... Sy dink nie so nie. Dit moes hom in die hitte van die oomblik ontgaan het.

				Sy spring op en gaan staan voor die vollengtespieël aan die binnekant van haar kasdeur. Sy draai skuins en lig haar nagrok op. Verbeel sy haar of ... Nee, haar plat magie is beslis nie meer heeltemal so plat nie. Sy vou haar hande oor die baie effense ronding. Lê daar ’n fetussie opgekrul agter die beskerming van vel en spiere? Haar en Ieg se kind?

				Sy klap die kasdeur toe en val op die bed neer, krul haar in ’n fetusposisie op. Dis nie dat sy nie Ieg se kind wil hê nie, maar waaragtig nie nou nie. Sy is nie gereed nie. Die restaurant ... Nee dit kan nie wees nie. Dit mag nie.

				Maar êrens in ’n oerdeel van haar wese weet sy: In die geil water van haar baarmoeder groei daar op hierdie oomblik selletjies teen ’n voorafbepaalde en onafwendbare spoed. En teen einde Mei, begin Junie, sal die groeiproses voltooi wees.

				

			

		

	
		
			
				Vyf en Twintig

				VYF EN TWINTIG

				Saterdag 27 Oktober

				Gelukkig is Nan op en aangetrek toe sy die kombi se kenmerkende dreuning hoor. Sy staal haar toe die deurklokkie lui. Sy is al weer alleen in die kasarm. Jo-hulle het in Hermanus oorgeslaap nadat hulle by Mike gaan kyk het hoe hy met die konsertinadeure vorder. Wat klaarblyklik in ’n kuiery ontaard het. Jeannie sal seker eers so tienuur se kant aankom. Hulle het gister tot laat prakties gehad. Te laat om nog deur te ry.

				Vir Gideon het sy laas met die vergadering gesien. As mens dit sien kan noem, want sy het hom doelbewus sover as moontlik vermy. Sy oë ook.

				Hy lyk fris en vars, sy blik helder.

				“Hallo, Nan. Jammer om so vroeg te pla, maar ek wou graag die eerste lotjie tafels hier hê wanneer Jeannie aankom. As ’n verrassing. Eers op pad hierheen het ek besef ek moes darem seker eers gebel het.”

				“Dis oukei. Kan ek help dra?”

				“Nee wat, gaan jou gang. Dis van die kleiner tafels. Ek dra dit maklik alleen.”

				Nan stap deur na die woonkamer toe. Zach het reeds met sy trok die King Arthur-tafel vir Gideon geneem en die ander meubels is op ’n hoop geskuif toe ’n groot stuk muur van Jo se gewese slaapkamer uitgeslaan is. Daar is dus plek vir die nuwe tafels, en gelukkig het hulle darem al skoongemaak.

				Gideon steun effens toe hy die laaste tafel neersit. Hy staan terug. “Hoe lyk dit vir jou?”

				“Pragtig.” Nan vee oor die blou tafelblad waarop bont skulpe geverf is. “Dis regtig baie kunstig.”

				“Donnie het ’n wonderlike aanvoeling vir die werk. Ek hoop hy kan Priscilla nog oortuig kry dat hy eerder met meubels as met siele wil werk.”

				“Sy wil hê hy moet ’n predikant word?”

				Gideon knik.

				“En hy? Voel hy die roeping?” Sy het nie bedoel om so skepties te klink nie. 

				“As hy ’n roeping voel, is daar geen bewys daarvan nie. Om die waarheid te sê ek is bietjie bekommerd oor die knaap. Lyk my hy het meisies ontdek. Sy selfoon lui aanhoudend.”

				“Dis normaal op sy ouderdom. Nog nie weer probleme van ’n ander aard nie?” probeer sy diskreet bly. Sue, het sy inmiddels besef, was reg. Donnie het werklik baie verander. Die keer of twee wat sy hom intussen weer gesien het, was hy stuurs en nukkerig.

				Gideon skud sy kop. “Nee, ek dink die pille-episode was net aandag soek. ’n Baie destruktiewe manier om dit te doen, soos ek ook vir hom gesê het. Ek dink hy het sy les geleer, maar daar is ’n roekeloosheid in hom wat my pla. Dis eintlik goed dat hy nou in sy vrye tyd sy aandag op sy verfwerk moet toespits. Dit hou hom uit die kwaad.”

				“Op die smalle weg, soos die heilige reëls en regulasies vir aspirantpredikante bepaal.” Nan weet sy is moedswillig, maar dis haar enigste verweer teen hierdie ding wat in haar binneste gebeur elke keer wat sy Gideon sien. Boonop raak hy vir haar elke keer net verdomp aantrekliker.

				Gideon gee ’n moedelose suggie. “Enige georganiseerde godsdiens het reëls, Nan.”

				“Dit hoef jy nie vir my te sê nie, Gideon. Dit het ek en later ook Sue en Jo aan eie bas gevoel. Ek kry net al die idee dis predikante se reëls en nie die Skepper s’n nie.”

				“Wat het jy teen predikante, Nan?” 

				“Ons predikant het geweier dat ek katkiseer omdat ek Jo verwag het. Seker nie nodig om te sê ek is toe nooit aangeneem nie. En daarom kon ek Jo nie laat doop nie.”

				“As jy berou getoon het, sou jy ná ’n tydperk kon katkiseer en aangeneem word en Jo daarna laat doop het.” Weer daardie verdomde rustige stem.

				“Berou toon waaroor, Gideon? Oor ’n vark van ’n man in my kamer ingesluip en my verkrag het terwyl ek deur die slaap was?”

				Die simpatie wat in sy oë opspring, is amper soos ’n tweede oogkleur. “Was jou predikant daarvan bewus?”

				“As my ma my nie eens wou glo nie, hoe de hel kon ek verwag enigiemand anders gaan my glo? Ek was sestien, verdomp.” 

				“Sonder daardie inligting het die predikant geen ander uitweg gehad nie, Nan.”

				“En waar kom liefde, mededoë, vergifnis in? Begrip? Hy het my nie eens gevra wat gebeur het nie. Net aangeneem met my slet vir ’n ma moet ek noodwendig ook een wees. Net gesê hy kan my nie in die omstandighede aanneem nie.” Die bitterheid slaan soos salpeter deur haar stem. “Maar dis nie al nie. Jo wou haar laat doop om saam met die res van haar klasmaats te kan katkiseer. Dit sou vroeg in haar matriekjaar gebeur het. Sy is geweier omdat sy teen daardie tyd vir Jeannie verwag het. Die gevolge was natuurlik voorspelbaar. Hoekom dink jy het Jeannie haar heil by ander kerke gaan soek?”

				“Ek het nie antwoorde of verskonings nie, Nan. Ek wil graag glo ek sou anders in die omstandighede opgetree het as ek jou predikant was, maar ek weet nie. Ek weet nie of ek nie ook dalk die oorsaak is dat mense van my eie gemeente die kerk verwerp het omdat ek onoordeelkundig opgetree het nie. Wat ek wel weet, is dat New Age en okkultistiese bewegings ook hulle reëls en taboes het. En die okkulte, as ek jou daaraan mag herinner, het in die nie te verre verlede nie nog menslike offerandes gebring. Baie onlangser as jou Maya-storietjie van een duisend drie honderd jaar gelede. Dis dus nie net predikante wat reëls neerlê nie, en ten minste bepaal predikante nie dat oortreders geoffer moet word nie.”

				“Daar is verskillende maniere van offer, Gideon. Buitendien, raai wie was daarvoor verantwoordelik dat derduisende ‘hekse’ op brandstapels verbrand is? Maar ons praat in sirkels.”

				Gideon skud sy kop. “Nee, Nan, ons kom êrens, dit pas jou net nie waar die êrens is nie. Jy het dit so dikwels oor vergifnis, mededoë, begrip. Kan jy nie die predikant wat jy voel jou te na gekom het, vergewe nie? Mededoë hê vir die moeilike besluite wat predikante soms moet neem nie? Begryp dat hulle net so feilbaar soos enigiemand anders is nie?”

				Nan staar nikssiende see toe. “Hemel, Gideon weet jy hoe jonk was sestien in die vroeë sewentigerjare?” Sy kyk weer na hom. “Ek as grootmens, amper oumens, kan dalk begrip vir feilbaarheid hê, maar die kind wat ek was ... Sy was stukkend, Gideon. Elke liewe grootmens in haar lewe het op haar getrap, en toe boonop die herder wat veronderstel was om nie net na sy kudde te kyk nie, maar ook die afgedwaalde skape te soek.”

				“En daarom kan jy dit nie oor jou hart kry om een spesifieke predikant te vergewe dat hy een is nie? Een wat werklik probeer om sy grense te verbreed ondanks reëls en regulasies, ondanks feilbaarheid? Wat selfs begrip het vir opregte liefde wat oor grense van die eg gaan, al kan hy dit nie goedkeur nie?”

				Nan se oë begin brand toe sy besef hy praat van Adriaan. Hy moes agtergekom het hy het ’n diep snaar geroer, want hy vat albei haar hande in syne. “Asseblief, Nan? Gee daardie spesifieke predikant ’n kans? Hy leer moeilik, maar hy leer.”

				Sy sluk swaar. “Sal hy my kan vergewe dat ek skepties staan teenoor alles? Sal bly wonder oor onbegryplike dinge? Ook oor waarom godsdiens altyd so bloeddorstig moet wees? Die kruisiging, die kruistogte, die inkwisisie. Twin towers. Die Yom Kippur-oorlog. Die Maidens of Sappho. Die lys is so lank.”

				“Mens vergewe maklik iets waaraan jyself skuldig is. Ek wonder my hele lewe lank al self oor sulke dinge, maar veral ná my gesprekke met Casper.”

				Nan gee ’n suglaggie. “Ek wens jy het ’n houtwerkonderwyser geword.”

				Gideon knik doodernstig. “Ek ook. Maar ek het nie.”

				“En ek wens ek het my nie so gaan staan en verdiep in die kristaldinge nie,” erken sy.

				“Ek wens ook so. Maar jy het. En jy het aanklank daarby gevind.”

				Die aanvaarding van alles wat sy is, wie sy in haar diepste wese is, lê naak in sy oë. “Wat wens jy nog?” vra sy omdat sy nie weet wat anders om te sê nie.

				“Ek wens ons kan ophou stry en doen wat ons albei weet ons eintlik wil doen.” Die vonkeling in sy oë bewys sy verstaan hom nie verkeerd nie.

				Nan rek haar oë teatraal. “Dominee! Ons is nie getroud nie!”

				“Dis ten minste iets waaraan ons iets kan doen. Dis beslis waaraan ek iets wil doen.”

				“En niks anders kan gedoen word as dit nie eers gebeur het nie?” Sy terg, maar sy is nie doodseker dis net terg nie.

				“Dis teen die reëls.” Die skorheid van sy stem verklap dat die dominee sonder twyfel net ’n gewone man ook is en ’n fel stryd teen homself voer.

				Nan besef die tyd vir terg is verby, maar sy kan ook nie net sommer kapituleer nie. “Wie se reëls, Gideon? Wie het hulle gemaak? Abraham wat ’n kind verwek het by Hagar, ’n Egiptiese slaaf? Terwyl hy, let wel, met sy halfsuster getroud was? Lot wat sy eie dogters, maagde nogal, aan die manne van Sodom aangebied het solank hulle net ’n gas in sy huis uitlos? Dawid wat Batseba se man na sy dood gestuur het omdat hy haar begeer het ...”

				“Nan, dis Ou-Testamentiese geskiedenis. Jy weet beter as dit.” Sy ekwilibrium het skynbaar effens herstel.

				“Oukei. Los dan die Ou Testament as dit jou pas. Kerkleiers beter? Ek verbeel my dit was Augustinus, onder wie Calvyn studeer het, wat tussen die ouderdom van vyftien en dertig saam met ’n onbekende Kartaagse vrou gewoon en by haar ’n kind gehad het? Het hy die reëls help maak?”

				Gideon gaan magteloos aan die lag. “Op jou eie manier, Nan, is jy ’n Bible puncher. En jou punches maak seer. Maar net ter wille van duidelikheid, Augustinus het eers begin reëls maak nadat hy bekeer is.” Sy lag verstil. “Kan ons die kerkgeskiedenis ook los en eerder oor die huweliksformulier praat?”

				Nan lig haar wysvinger. “A! Die huweliksformulier. Daardie dokument waarvolgens ’n vrou voor God en mens moet belowe dat sy in alle opsigte, vir altyd en ewig, aan haar man onderdanig sal wees? En jy dink regtig ek sal herhaal wat daarin vir my voorgesê word?”

				“Behoede my dat jy so sal moet lieg. Ons kan die alternatiewe formulier gebruik.”

				“Nee, dankie, ek sal my eie beloftes uitskryf. Dit waarvoor ek kans sien en waarby ek dink ek sal kan hou. Soos Sue, miskien net nie heeltemal so gekondenseerd nie.”

				Gideon trek haar nader tot sy onder sy ken staan en haar kop agteroor moet buig om na hom op te kyk. “Nan, jy weet natuurlik dat jy so pas ja gesê het?”

				Sy het. Sy het waaragtig, en sy bedoel dit waaragtig. Sy wil met hierdie man trou en die res van haar lewe met hom slyt. Sy is moeg baklei teen hierdie wete wat al in haar lê sedert sy SMS soveel maande gelede. “Lyk ek vir jou soos iemand wat nie weet wat sy sê nie?” 

				“Nee. Jy lyk vir my begeerlik. Verskriklik begeerlik. As ek Salomo mag aanhaal: ‘Jy is so mooi, so bekoorlik, liefste, met soveel wat geniet kan word. Jou slanke gestalte is soos ’n palmboom, jou borste soos druiwetrosse.’ Ek dink ek gaan teen die palmboom opklim en sy trosse ...”

				Nan druk haar vinger teen sy lippe. “G’n wonder Salomo het in sy later jare Astarte aanbid nie. Die man was wat Sue sou noem ’n regte perv.”

				Die geluid van die voordeur wat oopvlieg, meng met sy lag. Nan kyk om na Jeannie wat so bleek soos ’n lyk ingestrompel kom. “Jo? Nanna?” roep sy voor sy Nan en Gideon raaksien.

				Sy begin retireer. “Jammer, ek ...”

				“Moenie laf wees nie.” Nan draai weg van Gideon af en kry Jeannie aan die gewrig beet net voor sy teen die wenteltrap kan opvlug. “Wat op aarde het jou so ontstel? Was jy in ’n ongeluk?”

				Jeannie se rooigehuilde oë vlieg na Gideon, toe weer terug na Nan. Sy sien hoe iets in haar kleinkind knak en hoe sy voor haar oë verskrompel. “Ek verwag, Nanna.”

				Nan voel haar kaak slap raak, maar vir lang sekondes kan sy net na Jeannie staar voor sy haar doelbewus regruk. “Weet Ieg al?”

				Jeannie skud haar kop en toe Gideon sy arms om hulle albei kom slaan, druk sy haar gesig teen sy skouer terwyl snikke deur haar ruk. “Ek is nie seker of dit syne is nie, Nanna.”

				Nan kyk oor die rooibruin hare op na Gideon. Die deernis in sy oë meng met ’n uitdrukking van magteloosheid.

				“Dis oukei, Jeannie,” sê hy en druk sy wang op haar kroontjie terwyl hy Nan se blik hou. 

				Maar dit is nie oukei nie, weet Nan. ’n Wilde opstand ruk deur haar. Sy sien nie kans om nog ’n kind groot te maak nie. Genoeg is verdomp genoeg. Maar sy weet, al sou dit nie van haar verwag word nie, is dit waarop dit gaan neerkom as Ieg nie die pa is nie. En die verantwoordelikheid daarvan sal beteken dat sy Gideon sal moet wegstuur. Kind grootmaak op sy ouderdom is iets wat sy nie aan hom kan doen nie.

				“Gideon, ek dink jy moet ons nou eers alleen los,” sê sy in ’n doodse stem. En in sy blik sien sy dat hy ’n vermoede kry dat hulle kanse op ’n lewe saam ineens nie goed lyk nie. “Asseblief,” sê sy ferm en lei Jeannie met die trap op na haar kamer. Weg van Gideon af en die kommer wat in sy gelaat uitgestip is.

				Jeannie kyk verwese na Nan nadat sy die hele aaklige storie uitgeblaker het. Soos sy geweet het sy sal moet doen toe sy vanoggend wakker word met die skokbesef wat terwyl sy geslaap het, geformuleer is: Die kind kan ook Emile s’n wees. 

				“Jy sal vir Ieg moet sê, Jeannie.”

				Jeannie skud haar kop verwoed. “Ek kan nie, Nan! Hoe sê ek vir hom dat ek skaars meer as ’n week voor ek by hom geslaap het ook by iemand anders geslaap het? Sonder beskerming.”

				“Ek gaan my nie uitlaat oor die imbesiliteit daarvan nie. Maar wat die res betref, jy het nie geweet hy kom terug nie. En jy het darem vir hom gesê hy is nie die eerste nie.” Nan lyk nog minder oortuigend as wat sy klink.

				“Maar tien dae, Nan. Hoe verduidelik ek dit?” Ieg sal nie verstaan nie. Sy weet hy sal nie.

				“Nou wat wil jy doen?” vra Nan moedeloos.

				“Net eers stilbly. Vir niemand enigiets sê nie. Asseblief, Nan, net dat ek tot verhaal kan kom.” Dis so ver as wat sy kan dink.

				“Gideon weet.”

				“Gideon sal vir niemand sê nie. En jy kan aan hom verduidelik dat ek net oorstuur was. Dat ons somme gemaak het en ek was verkeerd en dit kan net Ieg se kind wees en hom vra hy moet niks vir Ieg sê nie en ...”

				“Hokaai!” Nan staan op van waar sy op die rand van die bed gesit het. “Laat ons mekaar mooi verstaan, Jeannie. Ek sal baie dinge vir jou doen, maar ek gaan nie vir Gideon lieg nie.”

				Jeannie sit regop en besef toe eers regtig wat sy in die woonkamer gesien het. Nan en Gideon so naby mekaar. Nan met haar gesig na hom gelig. Sy het nie die krag om bly te word daaroor nie.

				“En jy gaan ook nie vir Ieg lieg nie. Dit sal ek nie toelaat nie. Maar dit sal miskien beter wees om nie oorhaastig te wees nie. Hoe seker is jy dat jy verwag? Het jy ’n swangerskaptoets gedoen?”

				Jeannie skud haar kop. “Ek weet net. Al die tekens is daar.” Sy noem dit op.

				“Nietemin. Ons moet jou by ’n ginekoloog kry. Daar sal een in Hermanus wees.”

				“Hy sal nie op ’n Saterdag oop wees nie.” Jeannie voel die huil weer opstoot. “Jo gaan so teleurgesteld wees in my. En almal. En die restaurant ...” Dis vir haar amper die ergste. Hoe kan sy ’n bleddie restaurant oopmaak en bedryf met ’n pens wat doer staan? En as sy net dink aan alles wat die M-baaiers te sê gaan hê. Sy laat sak haar gesig in haar hande en begin weer snik.

				“Basta, Jeannie,” laat hoor Nan streng. 

				Jeannie kyk seergemaak op.

				“Daar is ’n tyd om te huil en ’n tyd om besluite te neem. Die tyd vir huil is vir die oomblik verby. Buitendien, jy ontstel net die baba.”

				“Ek wil nie die bleddie baba hê nie!”

				Die kyk wat Nan haar gee, kon net so wel ’n klap deur die gesig gewees het. “Dit, Jeannie Calitz, sê jy nooit weer nie, verstaan jy my? Jy dínk dit nie eens nie. As jy jou met grootmensspeletjies wil ophou, moet jy soos ’n verantwoordelike grootmens kan optree ook.”

				Jeannie sluk swaar. “Ek is jammer, Nanna, maar ek wil regtig nie.”

				“Bad luck. Tensy jy regtig seker is jy wil ’n aborsie hê. Iets wat jou vir die res van jou lewe gaan ry. Iets wat Ieg jou waarskynlik nooit gaan vergewe as hy die pa is en uitvind nie. En heel moontlik selfs al is hy nie die pa nie.”

				“Ek glo nie in aborsie nie, maar ek wil nie verwag nie en ek wil nie nou al ’n kind hê nie. En ek wil Ieg nie verloor nie. En hoe gaan ons anyway ’n baba bekostig? Hy kan onmoontlik nie genoeg geld maak uit los werkies vir Zach nie. En hoe gaan ek werk? En waar? En wat van die restaurant? En ...”

				“Jeannie, ek gaan nou ’n wrede ding sê,” val Nan haar in die rede. “Maar soms is die waarheid wreed. Aan al daardie dinge wat jy opgenoem het, moes jy gedink het. Vóór die tyd.” Nan laat die woorde deeglik insink. “Maar daar is nog ’n waarheid en dis dat jy jou sterre kan dank jy het familie wat jou bitter liefhet en alles in hulle vermoë sal doen om jou te help om deur hierdie ding te kom en anderkant uit. Ons kan jou egter net help as jy jouself wil help. En daarvoor sal jy moet sterk wees. Dit gaan nog steeds nie maklik wees nie. Jy sal byvoorbeeld self alles vir Jo moet vertel soos vir my. Sy is jou ma en het die reg om te weet.”

				Jeannie knyp haar oë styf toe. Sy sien nie kans nie. Vir niks hiervan nie.

				Gideon absorbeer die rukke van haar lyf met syne. Hou Nan net styf vas en wieg haar saggies asof sy ’n kind is.

				“Ek moes so wreed wees met haar, Gideon,” snuif Nan en probeer tot bedaring kom, maar kry dit nie reg nie.

				“Waar is sy nou?” Hy vee haar wange met sy sakdoek af en hou dit teen haar neus om te blaas asof sy vyf jaar oud is. As sy nie so verwoes gevoel het nie, sou sy kon lag, maar sy blaas net en neem daarna die sakdoek by hom. 

				“Dankie. Jo is by haar. Ek het net gebly tot die ergste tussen hulle oor was en toe hier na jou toe gekom.” Sy kan nie onthou dat sy ’n besluit geneem het nie, haar voete het haar net vanself hierheen gedra.

				“Ek is bly jy het, Nan.” Hy vryf sliertjies hare wat uit haar vlegsel ontsnap het van haar voorkop af.

				“Ek moes net vir jou kom sê jy was reg. Ek het my meisiekinders te veel vryheid toegelaat. As die grense strenger was ...” Haar lyf begin weer ruk.

				“Nonsens, Nan. Saul se ma was die strengste onder die son en hy en Priscilla moes nog steeds trou. Hulle was net so oud soos Jeannie nou is.”

				“Maar hulle het ten minste net met mekaar ... Wat noem julle predikante dit? Oor die tou getrap?”

				“Wie sal weet of dit net met mekaar was, Nan? Dink jy werklik Saul sou vir my gesê het as daar ander vroue was? Of Priscilla dat daar dalk ’n ander man was?” Hy skud sy kop. “Ek wil dit skaars aan myself erken, maar ek het al gewonder of Donnie Saul se kind is.”

				Nan kyk hom verras aan. So iets het nooit eens by haar opgekom nie.

				“Mag die Vader my vergewe as ek nou ’n boosheid hier kwytraak, maar Donnie trek nie op die Wienands of my oorlede vrou se familie nie. Ek weet dit sê niks, maar in my sondiger oomblikke wonder ek nou nog soms. Veral wanneer ek so duidelik sien dat die band tussen Saul en Donnie nooit ’n sterk een was nie, al het Saul probeer. Maar dan dink ek weer hoe ek nooit werklik ’n verbintenis met Monique kon sluit nie terwyl daar by my geen twyfel bestaan dat sy my kind is nie. Dit was dalk omdat my vrou my verwyt het toe sy diep in haar dertigs weer verwagtend geraak het. En omdat ek te besig was met my beroep, met ander mense en hulle kinders, om na my eie om te sien. Miskien probeer ek ook verskonings vir my seun uitdink, omdat hy moontlik net van nature nie uitgeknip is om ’n pa vir sy seun te wees nie, soos ek nie ’n goeie pa was nie.”

				“Weet Saul jy wonder oor Donnie?” Sy wil liewer nie van Gideon se vrou weet nie.

				Hy skud sy kop. “Hy het nooit Priscilla se woord in twyfel getrek nie, waarom sal ek hom die wroeging aandoen? Buitendien, teen die tyd dat ek begin wonder het, was die koeël lankal deur die kerk.” Hy vou sy hand om haar wang. “Maar genoeg daarvan, ek wou net vir jou sê, moenie jouself kwalik neem nie. Dis in elk geval futiel. Kom ek gaan maak vir ons tee.”

				Nan volg hom na die kombuisgedeelte van sy oopplanwoonkamer toe en gaan sit op een van die hoë stoeltjies by die toonbank.

				“Ek dink Jeannie is reg, Nan. Laat sy eers weer haar emosionele ewewig kry voor sy vir Ieg vertel,” sê hy terwyl hy water in die ketel tap. “En ek weet nou nie veel van hierdie dinge af nie, maar miskien kan die ginekoloog uitsluitsel gee. Met sonar of wat hulle ook al deesdae gebruik. Dokter Cronjé in Hermanus het ’n baie goeie reputasie sover ek weet.”

				“’n Tiendaegleuf?” Nan blaas weer haar neus. “Ek weet darem nie of ’n sonar daaroor uitsluitsel sal kan gee nie, maar miskien.”

				“As Jeannie Maandag kan af kry by die sjefskool, kan ek hom vroegoggend bel en verduidelik dis dringend. Ek ken Corné Cronjé van ’n komitee af en soms help dit om dominee en berader te wees. Hopelik kan hy haar inpas sodat ons weet waar ons staan.”

				“Dit sal gaaf wees, Gideon. Dankie. Ek sal Moira Moreau bel en sê Jeannie is olik en kan nie Maandag daar wees nie. Dis ten minste nie ’n leuen nie. Intussen sal Jo ’n swangerskaptoets by die apteek kan kry. Net om seker te maak. Dis ’n beginpunt.” Nie dat Nan twyfel Jeannie is reg nie. Soos Jeannie, weet sy ook intuïtief dat haar agterkleinkind op pad is.

				Nan kyk op na Gideon toe hy die beker tee voor haar neersit en die suiker naderskuif. “Besef jy dat jy die eerste man is wat al ooit vir my tee gemaak het?” vra sy met ’n flou glimlag.

				“Wel, dan is dit hoog tyd, en ek is van plan om vir jou nog baie koppies tee te maak.”

				“Gideon ...”

				“Nee, Nan. Ons gaan nie toelaat dat hierdie ding tussen ons kom nie. Jy gaan dit nie gebruik om jou weer van my te onttrek nie. Ek weet wat jy dink. Jy dink verkeerd. Jy is onder geen verpligting om hierdie kind ook groot te maak nie. Ek sal jou tyd gun om hierdie krisis deur te sien, maar die Vader hoor my, trou gaan ons trou. So gou ons kan.”

				Die woorde sing in haar ore, maar sy weet hy is verkeerd oor haar verantwoordelikheid. Sy wonder of Gideon besef waarvoor hy hom inlaat. Of hy besef dat as hy met haar trou, hy vir alle praktiese doeleindes ook met Jo, Sue en Jeannie asook haar kleinding trou. Net die tyd sal leer of sy geduld en liefde werklik so ver strek.

				

			

		

	
		
			
				Ses en Twintig

				SES EN TWINTIG

				Jeannie staar na die toetsapparaat, kyk op na Jo en sug diep. “Bad luck. Jy gaan ouma word.”

				“Dis nie bad luck nie, Jeannie. Dis net vrot timing.” 

				Jeannie laat Jo toe om haar ’n rukkie vas te hou voor sy haar loswriemel. “Nan is seker op hete kole.”

				Nan wag hulle inderdaad in toe hulle uit haar badkamer kom. Sy moes aan hulle gesigsuitdrukkings kon aflei wat die antwoord is. “Nou goed, dan is dit so. Van hier af kry die trane end en werk ons dinge uit.”

				“Bye-bye, restaurant.” Jeannie sak in een van die leunstoele neer. Sy het in elk geval nie meer ’n enkele traan in haar traankliere oor nie.

				“Hoekom?” wil Nan fronsend weet. “Jy is swanger, nie terminaal siek nie. Jy sal nog heeltemal kapabel wees om te werk. Jy sal net versigtiger moet wees, maar ons sal help. In Desember sal jy moontlik al wys, maar los somerrokke steek baie weg – as dit is wat jou pla.”

				“En daarna?”

				“As alles goed gaan, kan ek nie insien waarom jy nie tot net ná die Paasnaweek kan hou nie. Daarna maak jy die restaurant vir ’n maand of twee toe. Baie restaurante hier rond doen dit in die stil seisoen. En as die kleinding eers daar is en jy oor die ergste is, maak jy weer oop, waarskynlik lank voor die Julievakansie. Of jy kry iemand om vir jou in te staan. Die restaurant is nie die grootste van jou probleme nie.”

				Nan is reg, besef Jeannie met ’n verligting so groot dat sy amper weer begin kans sien vir die lewe. As dinge met Ieg maar net so maklik oplosbaar kan wees.

				“Wat Ieg betref,” volg Nan skynbaar haar gedagtegang, “kom ons wag tot jy by die ginekoloog was en hoor of hy kan uitsluitsel gee oor hoe oud die fetus is en of hy die tiendaeverskil kan bepaal. Ek het geen idee of dit moontlik is nie, maar tot tyd en wyl ons uitvind, help dit nie om daaroor te pieker nie.”

				“Waar maak ons die babakamer?” raak Jo dadelik prakties.

				“Dink jy nie ons moet eerder eers besluit oor of ons Sue nou of later moet vertel nie?” vra Nan die vraag wat Jeannie haarself ook afgevra het. “Ek weet sy sal kan stilbly, maar Zach sal haar baie kwalik neem as hy uitvind sy het geweet en dit vir hom stilgehou. En sodra hy hoor wat aangaan, is die kanse uitstekend dat hy sal aandring om Ieg in te lig en al die drama daar rondom. Aan die ander kant gaan Sue woedend wees as ons haar nie vertel nie.”

				“Ons wag tot Maandag,” sê Jo maar Jeannie kan sien sy het ook ernstige bedenkinge. Sue gaan onmiddellik weet daar skort iets as sy Jeannie sien en sy sal, soos dit haar gewoonte is wanneer Jeannie die naweek huis toe kom, wel die een of ander tyd hier inwaai terwyl Zach by die Vliegende Hollander besig is.

				“As ek nie hier is nie, sal sy dalk nie hierheen kom nie.” Jeannie staan op, haar besluit geneem. “Ek gaan McGregor toe. Ek sal Maandagoggend terug wees.”

				“McGregor?” frons Nan.

				“Ek sal my antwoorde daar kry. In Temenos se tuine. Dis waar ek en Ieg saam was. Dis waar ek vas glo my baba gemaak is.”

				Nan kyk haar takserend aan. “Sal jy oukei wees op jou eie?”

				Jeannie knik. “Ek dink ek het dit nodig.”

				“Dis dalk nie ’n slegte plan nie. Dan is jy sommer ook nie op skype beskikbaar nie. SMS hom net dat hy weet jy is nie. Maar jy vat my kar. Die tenk is vol en daardie Uno raak nou baie oud. En jy kan my kredietkaart gebruik vir die twee aande se verblyf en etes.”

				Jeannie omhels Nan. “Dankie, jy is dierbaar, maar hou nou op stres, toe? Ek dink ek is oor die ergste skok.”

				Toe Jeannie ’n rukkie later wegry, weet sy Nan glo haar net so min as wat sy haarself glo. Maar hulle gun haar ten minste haar eie besluite. Dis seker een voordeel van mondig wees, al voel sy bang en verskrik soos selde vantevore.

				“Gideon sê die Cronjé-man is glo goed, hy sal mooi na Jeannie omsien en diskreet wees,” troos Nan terwyl Jo haar ontsteltenis uitsnik. 

				Jo het verstommend sterk gebly terwyl Jeannie hier was, maar die oomblik toe dié wegry, geknak. Sy kyk met rooi sopnat oë na haar. “Cronjé?” snuif sy.

				“Ja, die ginekoloog.” 

				“Nie dalk Corné Cronjé nie?”

				Nan frons. “Ja, ek verbeel my so.”

				“O, hemel, dit ook nog.” Jo se gesig begin van voor af vertrek.

				“Ag nee, Jo kry nou end. Wat is dit nou met hierdie Corné Cronjé?”

				Jo wend ’n daadwerklike poging aan om haar emosies onder beheer te kry, gee ’n laaste snik en snuit haar neus. “Dit kan net Sonja se broer wees. Onthou? Dis saam met die Cronjés dat ek destyds Hermanus toe is vir daardie Desembervakansie. Toe ek en Wikus ... Toe Jeannie ... Toe ek swanger geraak het.”

				“Maar as jy hom ken, is dit mos nog beter.” Nan bring ineens die kloutjie by die oor. “Dit was op hom wat jy eintlik verlief was? Dis oor hom dat jy troos by Wikus gesoek het? Toe Corné jou eers opgevry en toe laat staan het vir sy vakansiemeisie?”

				Jo knik. 

				“Hemel, Jo, dis wie weet hoe lank gelede. Dit sal sekerlik nie nou meer ’n invloed hê nie?”

				Jo glimlag waterig. “Seker nie, maar hy was my eerste groot liefde. My enigste groot liefde voor Saul. Die een man wat waarlik my hart gebreek het. Dit gaan so weird wees.”

				“Dis nou tot daarnatoe. Buitendien, ek wed jou hy het ’n boep en ’n bles en jy gaan jou hande saamslaan uit dankbaarheid dat jy nie met hom getrou het nie.”

				Jo se glimlag word sterker. “Hy het nie ’n boep en ’n bles daarvoor nodig nie. As ek met hom getrou het, het ek Saul nooit ontmoet nie en sou Jeannie nie Jeannie gewees het nie.”

				“Daar het jy dit. Gaan was nou jou gesig voor Saul jou so sien.”

				Jo kom regop uit die stoel en kies koers badkamer toe. Voor sy ingaan, draai sy om. “Ek sal Saul moet vertel, Nan. Vandag nog. Al sê Jeannie wat.”

				Nan knik. “Ek is seker sy sal verstaan. Jy sal in elk geval nie vir hom kan wegsteek daar is fout nie. Maar Jo, ons moet dit regtig voorlopig weghou van Zach en daarom van Sue af. Tot Jeannie by Cronjé was.”

				Jo knik. “Kom ons bid net Sue kom nie hierheen nie.”

				Athena is beskikbaar, hoor Jeannie by Temenos se ontvangs. Toe sy die sleutels neem en omry na die naaste ingang daarheen, voel dit soos déjà-vu. En tog ook nie. 

				Sy dra haar naweektassie in en gaan lê op haar rug op die bed. ’n Ruk lank staar sy net die niet in voor sy haar hande oor haar naeltjie vou. 

				Haar maag voel warm onder haar palms. Asof die selletjies wat mens word hitte afgee. ’n Mens. Sy dra die begin van ’n mens in haar. Iemand wat ’n lewe van haar eie gaan hê. Wat na gelang haar gene en opvoeding, en dalk die sterreteken waaronder sy gebore gaan word, ’n persoonlikheid van haar eie gaan ontwikkel.

				“Oukei, patatrankie, dis nou net mooi hier waar jy gemaak is,” sê sy hardop. “As ons dit nie aanhou glo nie, gaan jou ma van haar verstand af raak.”

				Jeannie gee ’n sniksug en maak haar oë toe, laat toe dat sy versink in die moegheid wat oor haar gekom het sedert sy daardie blou are oor haar borste sien lê het.

				Sy dra ’n splinternuwe Calitz onder haar hart, is haar laaste gedagte voor die slaap oorneem.

				Jeannie gaan stort toe sy laatmiddag wakker word en voel vir die eerste keer weer asof sy ’n bietjie van haar ewewig herwin het. Op pad na die restaurant herleef sy hoe sy saam met Ieg dieselfde roete afgelê het. Sy onthou presies waar hy haar gesoen het, waar hulle gelag het, waar hulle ernstig geraak het.

				Sy eet onder die sterre soos sy laas saam met Ieg gedoen het, stap terug soos hulle teruggestap het en gaan sit kruisbeen by The Well en maak haar gedagtes leeg.

				Toe sy daar opstaan, is daar ’n vreemde vredigheid in haar gemoed. Daar is ’n kind wat in haar groei. Sy hoop dit is Ieg s’n, maar uiteindelik maak dit nie saak wie die pa is nie. Dis hare. Dis wat haar onsterflik maak. Deur hierdie kind sal sy voortleef.

				Die menslike bestaan sien vir haar ineens heeltemal anders daar uit. Steeds skrikwekkend, maar ook soveel betekenisvoller.

				Nan onderdruk ’n sug toe Sue Sondagoggend ingewaai kom terwyl hulle nog aan die ontbyttafel sit. Gelukkig is Saul na sy pa toe om met hom oor die verwikkelinge te gaan praat. Verwikkelinge. So ’n eufemistiese woord in die omstandighede.

				Sue plak haar neer, breek ’n stuk van ’n croissant af en kyk agterdogtig van die een na die ander. “What’s up?” Sy kyk rond. “Waar’s Jeannie?”

				Jo kyk hulpsoekend na Nan.

				“Jeannie het na Ieg verlang en besluit om McGregor toe te gaan. Dis glo waarheen hy haar geneem het voor hy terug is.” Nan doen haar bes om nie Sue se oë te vermy nie.

				“Terwyl sy in aller yl vir die restaurant moet regmaak?”

				“Sy het ’n ruskans nodig,” waag Jo uiteindelik om ook iets te sê.

				“Oukei, gestel ek glo julle ... One question down, one to go. What’s up?”

				“Zach het ’n slegte invloed op jou taalgebruik. Jy praat al meer Engels as Afrikaans,” brom Nan en hoop Sue vat die aas.

				“What. Is. Up?” Sue kyk dwingend van Nan na Jo en terug.

				“Oukei, Jeannie het ’n probleem, maar sy sal jou self vertel wanneer sy terugkom. En moenie dit uit ons probeer trek nie, ons gaan nie daarvoor val nie.” Nan staan op en sit die ketel aan. “Wil jy koffie hê?’

				“Asseblief.” Haar oë bly ’n rukkie op Jo wat na die ontbytreste in haar bord staar voor sy Nan weer bestudeer. Sy suig ineens haar wange in. “O fok, moenie vir my sê Ieg het haar in die annertyd gesit nie.”

				Die vinnige, magtelose blik wat Nan met Jo wissel, moes hulle verraai het.

				“I knew it.” Sue spring op. “Fok, dis presies waarvoor ek bang was. Hoe gaan die slapgat vir haar én ’n kind sorg?” Sy gooi haar arms in die lug. “Fok weet, Zach het genoeg geld om vir almal te sorg, maar wat sê dit van Ieg? Watse soort pa leef op die aalmoese van sy neef?” 

				“Stadig nou, Sue,” sug Nan sonder oortuiging. 

				“En dis my donnerse skuld! Ek moes die bliksem nooit gesê het sy vrek oor hom nie.”

				“Jimmel, Sue, alles is nie altyd jou skuld nie,” trek Jo los. “Dit was nie jou skuld dat ek destyds by Wikus geslaap het of by Con of dat ek my laat verneuk het nie. Net so min as wat jy die oorsaak is dat Jeannie en Ieg hulle nie kon inhou nie. Dis bleddie verwaand om altyd die skuld op jou te wil neem.”

				“Maar ek het hulle in mekaar se arms gejaag.” Sue gaan sit weer en druk haar hande in haar hare. “Is sy oukei?”

				“Ons dink so. Ons hoop so.”

				Sue sit terug in haar stoel en vou haar arms. “En hoekom, as ek mag vra, het julle my nie dadelik laat weet nie?”

				Nan hou haar besig met koffie maak. Jo antwoord ook nie.

				“Oor Zach? Oor julle bang was ek sê vir Zach en Zach laat weet Ieg voor Jeannie reg is om hom te sê? Liewe hel, net omdat ek getroud is, maak dit my nie minder van ’n Calitz nie. Shit! Is ek nou skielik ’n buitestander? Nie meer een van ons nie? Vertrou julle my nie meer nie?”

				“Dis nie dit nie, Sue. Dit sou jou net in ’n baie moeilike situasie geplaas het.” Veral as sy boonop weet van die twyfel oor die vaderskap, maar daaraan wil Nan nie eens dink nie. As Maandag tog net wil kom en verbygaan. Haar senuwees hou dit ook nie meer nie.

				“En wanneer wás julle van plan om julle te verwerdig om my te vertel?”

				“Môre. Nadat sy by die ginekoloog was. En kry nou end. Jy weet mos nou. Ons senuwees is gaar en jy maak dit net erger.” Nan sit die beker koffie onnodig hard voor Sue neer en gee nie eens om toe die koffie oor die rand spat nie. “Dink jy dit was vir ons maklik om nie vir jou te sê nie? Dink jy Jeannie het nie haar geliefde tante ook bitter nodig nie?”

				“Dis wat so bleddie seermaak. Jeannie is die naaste wat ek ooit aan ’n dogter sal kom. Ons het ’n baie spesiale verstandhouding. Fok, deur hoeveel goed is ons nie saam nie? En sy wil nie dadelik vir my sê nie?” Sue se oë is ineens baie blou en onnatuurlik blink.

				“Oukei, daar is iets anders wat dit net nog moeiliker gemaak het,” sug Jo.

				Nan gee haar ’n vuil kyk.

				“Moenie my so kyk nie, Nan,” vererg Jo haar. “Sue is reg. Ons moes haar die keuse gegee het, nie namens haar besluit het sy gaan die situasie moeilik hanteer nie.”

				“Wat? Moet net nie vir my sê daar is fout met die baba nie?” Trane pers uit haar oë. “Nee, fok, net nie dit nie.”

				“Nee!” roep Nan en Jo gelyktydig uit. Vir die soveelste keer besef Nan net weer hoe diep dit Sue moes getref het toe haar eie gebreklike baba doodgebore is toe sy nog veel jonger as Jeannie was.

				“Nou wat dan?”

				Dié keer bly Jo stil. Nan sug. “Jeannie ...”

				“O fok,” kry Sue klaarblyklik die raaisel self uitgewerk. “Sy is nie seker of Ieg die pa is nie?” bevestig sy Nan se vermoede.

				Hulle hoef nie te antwoord nie.

				“Wel, wel, wel. En dit nogal die meisiekind wat my van hoerery beskuldig het.” Sy sit skielik regop. “Moet net nie vir my sê dit kan dalk daardie klein stront van ’n Donnie wees nie.”

				“Sue! Moenie belaglik wees nie. Dis Emile,” gee Nan boedel oor.

				Sue kyk hulle verdwaas aan. “Maar die vent is so skeef soos môre heeldag?”

				Dié keer is dit hulle beurt om haar aan te staar.

				“Jissis, het julle nie oë in julle koppe nie? Moet die blonde altyd die slim een in hierdie huis wees?”

				Toe Jeannie Maandagoggend vroeg-vroeg in Nan se motor klim, voel sy sterker. Asof sy êrens vandaan gevoed is. Êrens vandaan weer krag gekry het om aan te gaan. Sy en haar baba.

				Of dalk is dit juis die baba wat haar sterker maak.

				Sy is in Riviersonderend toe sy Jo se SMS kry wat aanwysings na die ginekoloog se spreekkamer gee en sê sy moet direk Hermanus toe ry, hulle sal haar elfuur daar kry.

				Sy SMS terug om te sê sy het vroeg weggetrek en sal dit maklik maak. Vroeg genoeg, besef sy toe sy Stanford se Evergrine-padstal sien, om nog vinnig iets daar te drink en hopelik om van die hol kol op haar maag ontslae te raak. 

				Sy gaan sit op die stoep en absorbeer die rustigheid van die dorpie met sy sterk Victoriaanse karakter terwyl sy vir haar tee en roosterbrood wag en haar gedagtes weer vrye teuels gee. 

				Gister het soos ’n droom verbygeglip. Sy het vir die grootste deel van die dag van een aanbiddingsplekkie na die volgende gedrentel, telkens vertoef en vir die patatrankie vertel van die verskillende gelowe. Hoe geloof kan vertroos en versterk, maar ook kan vernietig. Sy het haar vertel van haar eie soeke en hoe dit byna op ’n ramp uitgeloop het. 

				En terwyl sy voor die beeldjie van die Engel van Verlore Kinders staan, het sy haar vertel van Gideon en die geestelike vrede wat hy uitstraal. En haar plegtig belowe sy sal nooit ’n verlore kind wees nie. Daarvoor is daar te veel mense in hulle lewe wat vir hulle omgee.

				Die middag het sy geslaap en toe sy wakker word, vir haar baba van die Calitze vertel. Die kind kan darem nie onvoorbereid tussen die spul losgelaat word nie, het sy gedink en haar herinneringe soos kleinode uitgestal. Herinneringe aan Nan en Jo en Sue en ook wat sy weet van Casper en Hannetjie.

				Hulle moes nie vir Sue uitgesluit het nie, besef sy terwyl sy aan haar roosterbrood knibbel. Sy verstaan Nan en Jo se redenasie, maar dit voel net nie reg nie. 

				Sy betaal die rekening, huiwer nog ’n oomblik en bel vir Sue.

				“En toe, Repelsteeltjie?” begroet Sue haar ná die eerste lui.

				“O.” 

				“O, wat?”

				“O, jy weet reeds.” Dit voel asof ’n berg van haar skouers afrol. Sy besef nou eers hoe bang sy was Sue gaan vir haar kwaad wees.

				“En hoe weet jy dit?”

				Jeannie gee ’n laggie. “Anders sou jy gesê het waar de fok is jy en wat maak jy daar.”

				“Hei, moenie so lelik praat nie. Jy kan nie nou staan en slegte maniere aanleer nie. Dis nie goed vir Miss Muffet nie.”

				“Sien ek jou ook daar?” Dit maak nie saak hoe sy uitgevind het nie, solank Sue ook net deel is van die hele storie.

				“Is the pope a Catholic? Ons is feitlik in Hermanus. Roer jou g... blaker.”

				“Sien jou, Sue. Love you.”

				Toe sy in Nan se kar klim vir die laaste skof na die onmiddellike toekoms, weet Jeannie sy is so gereed vir hierdie nuwe fase van haar lewe as wat sy ooit sal wees. Al is dit nie baie gereed nie.

				Sue wag haar in voor die ou huis wat as spreekkamers dien, trap haar sigaret dood en maak haar arms wyd oop toe Jeannie nader hardloop.

				“Toemaar, Rooikappie, alles gaan oukei wees,” fluister sy hees gerook terwyl haar arms om Jeannie toevou. “Tante sal elke wolf wat naby jou kom in sy knaters skop, opgeskorte vonnis ofte not.”

				Nan en Jo sit reeds in die wagkamer toe hulle hand om die lyf binnestap.

				Jeannie sit skaars nadat sy haar besonderhede op ’n vorm ingevul en ingegee het, toe ’n lang, aantreklike man in sy vroeë veertigs aangestap kom met sy oë op die lêer in sy hand. “Juffrou Calitz?” vra hy, kyk op en steek baie vinnig vas. “Jo?”

				Jeannie kyk verras na Jo wat regop kom.

				“Hallo, Corné.” Jo steek haar hand na hom toe uit. “Lanklaas gesien.” 

				“En hoe. Amper twee en twintig jaar, as ek dit nie mis het nie?” Dis duidelik dat hy die res van hulle nie eens raaksien nie. “Hemel, maar ek was ’n fool.” Die bewondering in sy blik toe dit vlugtig oor Jo gaan, is amper tasbaar.

				“Ontmoet my dogter Jeannie. Sy is die pasiënt. En dis Nan, my ma. En Sue, my tante,” stel sy voor met verhoogde kleur in haar wange.

				Hy groet hulle om die beurt en vir Jeannie laaste voor hy sy professionele mantel weer omhang. “Nou toe, ounooi. Kom ons kyk wat ek vir jou kan doen.”

				Hy hou sy hand op toe Jo wil volg. “Liefs nie. Hierdie eerste keer is dit tussen my en Jeannie.”

				“Kom sit,” nooi hy toe hulle in die spreekkamer instap en beduie na die stoel voor sy lessenaar terwyl hy sy plek aan die ander kant inneem. 

				Jeannie gehoorsaam ongemaklik en druk haar senuagtige hande onder haar bobene in.

				“Dominee Gideon sê vir my die apteek se swangerskaptoets was positief, dus weet ons darem waar ons staan. Die goed is betroubaar wanneer dit positief wys.”

				Jeannie knik net.

				“Hoe voel jy?”

				Jeannie vertel hom. Ook van haar senuweemaag, die eetversteuring waaraan sy gely het en haar ongereeldheid. Dis maklik om met hom te praat, kom sy agter. Hy is simpatiek sonder dat hy soetlik raak.

				“Ons sal ’n paar bloedtoetse laat doen om te sien of jy nie aan vitamien- of ystertekorte ly nie en sommer ’n paar ander goedjies ook uitklaar. Solank die eetversteuring iets van die verlede is, kan ons vorentoe boer. Op die oog af lyk jy gesond en alles klink verder heel normaal. As alles eers verby is, sal ons kyk wat ons aan daardie ongereelde maandstondes kan doen, maar dis nie nou van belang nie. Op watter dag het jy die laaste keer begin menstrueer; die eerste dag van jou laaste maandstonde?” 

				“Laat in Augustus. Ek dink die drie en twintigste.” 

				Hy skryf dit neer en tik-tik met sy pen op die inskrywings wat hy in die lêer gemaak het asof hy iets oorweeg. “Dominee Gideon het my ook vertel van die tiendaeprobleem,” sê hy uiteindelik.

				Jeannie voel haar wange aan die brand slaan en laat sak haar oë.

				“Ounooi, ek is hier om jou en jou baba so goed as moontlik by te staan, nie om oordele te vel nie. Gelukkig is dit nog vroeg genoeg om ’n kruin-tot-romp-meting te kan doen wat kan bepaal hoe oud die fetus is. Dit kan hoogstens vier dae na albei kante toe uit wees en dit sal dus vir ons uitsluitsel gee oor wie die pa is.”

				Jeannie staar na haar skoot, dink ’n rukkie na en kyk na hom. “Ek wil nie die meting laat doen nie.”

				Hy frons. “Ekskuus?”

				“Dis Ieg se kind. Die man met wie ek wil trou. Dis sy kind.”

				Hy laat rus sy elmboë op die lessenaar en klik die pen se punt in en uit. “Ek kan jou nie dwing nie, Jeannie, maar jy moet weet, oor ’n paar weke is die meting om verskeie redes nie meer ’n goeie maatstaf nie.”

				Jeannie skud net haar kop en probeer die trane wegsluk.

				Die ginekoloog laat sak sy oë na sy aantekeninge. “Wanneer het julle gemeenskap gehad? Jy en die man van jou hart.”

				Gemeenskap. Die woord klink amper obseen. “Vyftien en sestien September,” fluister sy.

				“En die ander keer dus om en by die vyfde?”

				Sy knik.

				Hy dink ’n oomblik na. “As mens ovulasiepatrone in ag neem, is die kanse baie beter dat jy die vyftiende as die vyfde bevrug is, maar die meting sal steeds ware uitsluitsel gee.”

				Verligting stroom deur haar. “Dis goed genoeg vir my, Dokter. Ek wil nie die meting laat doen nie.”

				Dokter Cronjé sug diep. “Kan ek jou ’n geheim vertel?” Hy wag nie vir ’n antwoord nie, kry net ’n ver trek in sy oë. “Jou ma was vir my die mooiste en oulikste girl in die skool gewees, maar sy was nie ... hoe noem julle dit? Cool?”

				Sy roer net haar skouers. Waar val hy nou uit?

				“Sy was nie cool nie, want sy was nie een van die kliek nie. Dit was beskore vir die kinders van dokters, prokureurs, rykes en ander besluitnemers op verskillende vlakke. Kinders van mense wat in dieselfde sosiale kringe beweeg het. En as ek Jo sou date, sou ek minder cool gewees het en sou ek nie meer deel van die kliek gewees het nie. Omdat Jo se ma nie deel van die grootmenskliek was nie.” 

				Sy oë is sag, maar lyk ineens moeg asof die lewe hom ook al een les te veel geleer het. “Wat ek probeer sê, Jeannie, is dat as ek nie ’n bedorwe brok en ’n onnosele, kliekbewuste swaap was nie, jy my kind kon gewees het. By wyse van spreke, in elk geval.”

				TMI, wil sy vir hom sê, too much information. Maar sy bly stil en wag dat hy voortgaan.

				“Miskien daarom dat ek, alhoewel al my pasiënte vir my belangrik is, ’n sterker verantwoordelikheid teenoor jou voel om jou te help om die regte besluite te neem. Daarom raai ek jou aan, as dokter maar ook as ’n bietjie meer as dit, om uitsluitsel te kry. Om te aanvaar wat ook al die uitslag is en die beste daarvan te probeer maak.”

				“Dokter Cronjé, dis Ieg se kind.”

				“As jy so seker is, hoekom nie die meting doen en bewys kry nie?”

				“Jy het gesê van die ovulasie. Soos ek gesê het, dis goed genoeg vir my.”

				“En hoe dink jy sal Ieg voel as hy eendag besef dis dalk nie sy kind nie? Of as die kind op die ander man trek? En hoe sal die ander man voel as hy ...”

				Jeannie hou haar hand op. “Ek het aan al hierdie dinge gedink. Dis my kind. Ek is lief vir haar, maak nie saak wie die pa is nie. As Ieg my liefhet, behoort dit nie saak te maak as die kind nie syne is nie. Behoort hy die kind lief te hê omdat dit myne is. Ek spaar hom net ’n sielestryd. En om regverdig te wees, sal ek, as hy my vra, nie met hom trou voor ek seker is die kind trek nie op die ander man nie.”

				“En wat van die ander man?”

				“Ek sal onder geen omstandighede met hom trou nie en ek wil ook nie hê hy moet deel van my en my kind se lewe word nie. En veral ook nie sy ma nie.” Dis oor al hierdie dinge dat sy so in die tuine van Temenos gewroeg het. Antwoorde by verskillende geloofsfigure afgebid en toe agtergekom het die antwoorde lê eintlik in haar eie diepste binnekant.

				“Dink jy nie hy het die reg om te weet as dit sy kind is nie?”

				“Dalk, maar dit sal nie in die beste belang van my kind wees nie.” 

				“Jy neem dus ’n hele klomp besluite namens ’n hele klomp mense.” Sy kan sien hy is dit glad nie eens met haar nie.

				“Ter wille van my baba,” hou sy voet by stuk.

				Dokter Cronjé kyk haar lank stil aan. “En jy is seker dis ’n dogter?”

				“Daar bestaan by my geen twyfel nie.”

				Hy glimlag effens. “Ek moet nog steeds die ondersoek doen.”

				“Geen meting nie.”

				“Jeannie, ek gaan jou wense respekteer, maar ek doen dit net omdat ek hoop jy sal later self insien dat volstruis speel nie die antwoord is nie. Jy het nog ’n rukkie om te heroorweeg.” Hy beduie na die deur van die ondersoekkamer. “Toe, kleertjies uit, laat ons ten minste sien of alles wel is met die Calitzie.”

				Jeannie voel duiselig toe sy na die wagkamer stap nadat die suster bloed getrek het. Vir ’n oomblik dink sy dis te wyte daaraan dat sy nie een van die ander drie raaksien nie. Maar nee, hulle is nie daar nie. Haar blik vee oor die paar mense wat hulle beurt afwag, steek vas op ’n hoogswanger vrou met ’n dogtertjie van so tien, elf wat langs haar sit.

				Die kind spring op toe sy Jeannie sien en kom staan voor haar. “Hallo, Jeannie.” Die ogies trek vermakerig. “Ek gaan tog ’n sussie kry.”

				Inge, herken Jeannie haar. Con Coetzee se brat wat sy ’n paar keer moes oppas. Sy kyk na die vrou wat langs Inge gesit het. Dit moet Ingrid, Con se gewese vrou wees.

				“Haar naam gaan Constance wees.” Die brat vlieg weer om en plak haar langs haar ma neer.

				Op daardie oomblik kom Con reg langs Jeannie uit die toilet gestap. Sy oë flits oor haar.

				“Net so ’n slet soos die res van jou familie, of hoe,” sê hy sag genoeg dat net sy hom kan hoor.

				Nan is ineens langs haar, kry haar aan die elmboog beet en stuur haar buitetoe.

				“Ry solank saam met Jo-hulle. Hulle wag al in Saul se kar. Ek sal gou gaan betaal. Gee net my motorsleutels. Ek kry julle by Milkwood in Onrus vir lunch.”

				Jeannie gee vir haar die sleutels en voor sy nog enigiets kan vra, skiet Nan weer terug in die gebou in.

				“Wat maak die Coetzees hier?” vra sy toe sy haar sit in die middel van die agterste sitplek gekry het.

				Jo draai skuins om haar te kan sien, skud haar kop, ’n geïrriteerde trek om haar mond. “Hierheen getrek, glo.”

				Jeannie leun nader. “Maar wat van die paroolvoorwaardes en interdik?”

				“Hy het glo toestemming verkry om hier te woon, ek neem aan met dieselfde paroolvoorwaardes as voorheen. Hy het vandag ook toestemming gehad om saam met die ma van sy ongebore kind die ginekoloog te besoek. Ingrid het glo ’n bietjie probleme met die swangerskap. Dis nie sy skuld as hy ons raakloop waar hy nie kon geweet het ons is nie. Hy bedreig ons nie. Dis hoekom ons maar eerder padgegee het.”

				Sue draai ook skuins in haar sitplek en kyk om. “As hy nog kinders kan maak, het ek die vark nie hard genoeg geskop nie. Maar never mind Con Coetzee. Wat sê Jo se old flame?”

				“Hy het die hots vir haar gehad en is nou spyt hy het nie iets daaraan gedoen nie.”

				Jo klik haar tong ergerlik.

				Sue lag. “Nee, man, oor jou.”

				“O, dit. Alles is wel met baba Calitz.”

				“Great, maar jy weet wat ek eintlik vra.”

				Jeannie weet nie of die afwagting by Sue of Jo die grootste is nie. “Nan moet by wees.”

				Sue gee haar ’n moordende kyk. “Jeannie, as jy jou Heiland voortydig wil leer ken, moet jy nou moeilik wees. Nan sal binne die volgende tien minute hoor. Ek wil nou weet.”

				“Asseblief, Jeannie,” pleit Jo ook.

				“Hy het volgens die ovulasiepatroon bepaal ... Ta-da-da-da ... Dis Ieg s’n.” Dis nie ’n leuen nie, onderdruk sy ’n draaiknyp van haar gewete.

				“Hoe-ha!” Sue gooi haar vuis in die lug en kap haar kneukels teen die dak se bekleedsel.

				Jo gee ’n gilletjie en gryp Jeannie se hand deur die gaping tussen die voorste sitplekke deur. “Dis wonderlike nuus, Jeannie.”

				“Dit is, nè?” Jeannie hoop haar Sally Sunshine-glimlag werk. “Kom ons hoop Ieg dink ook so.”

				

			

		

	
		
			
				Sewe en Twintig

				SEWE EN TWINTIG

				“Hei, ek het jou gemis!” Die beeld op die rekenaarskerm is nie heeltemal stabiel nie en die klank ook nie, maar die vreugde spreek uit Ieg se gesig.

				“Ek was verras om te sien jy is aanlyn.” 

				“Jy het my net mooi in my lunch break gevang en ek haal ’n bietjie admin in hier in ons kantoor.” 

				“Dis steeds vir my weird. Die tydverskil. Dis al agtuur in die aand hier.” 

				“Ek is dit al gewoond. Maar ek dra deesdae twee horlosies sodat ek altyd weet hoe laat dit by jou is. En dan wonder ek wat jy doen.” Hy soen sy wysvinger en druk dit teen die skerm. 

				Jeannie doen dieselfde.

				“Jy was die naweek McGregor toe?”

				Sy knik. “Ek het jou daar gaan soek, maar darem vrede gekry.” Sy sluk swaar. Hoe op aarde vertel mens ’n man oor skype hy gaan pa word? Gedurende sy lunch break. Daar behoort ’n For Dummies-handleiding daarvoor te wees. How to change people’s lives in one foul sweep via skype. Of so iets.

				“Pierewiet, hoe lyk jy so ernstig?”

				Jeannie knoop haar vingers inmekaar. “Ieg, daardie Sondagoggend op McGregor. In Athena ...”

				Sy oë word sag en blink. “Ja, pierewiet?”

				Jeannie haal diep asem. “Ons het nie voorsorg getref nie.”

				Hy frons effens.

				“En ek is nie op die Pil nie.”

				Sy adamsappel wip op en af. “Is jy bekommerd?” 

				“Dis reeds bevestig.”

				Skok kolk in sy oë. “Jy bedoel tog nie ...”

				“Ek is bevrees dis presies wat ek bedoel.”

				“Maar ... Is jy seker?”

				Jeannie knik. “Ek was vandag by die ginekoloog.”

				Ieg maak sy oë toe met sy hand, sit ’n ruk só en vryf oor sy gesig. “Jissis, Jeannie, ek is jammer.”

				Jeannie bly stokstil sit en kyk hom net ontsteld aan. Dis nie wat sy wou hoor nie.

				“Ek bedoel oor die kond... Ek bedoel die voorsorg. Oor ... Jissis, ek weet nie wat om te sê nie. Alles wat ek sê, klink verkeerd.”

				“Miskien moet jy net eers ’n bietjie daaroor gaan dink. Sodat jy nie die verkeerde dinge sê nie. En as jy besluit dis te veel vir jou, no hard feelings.” 

				“Jean ...” probeer hy nog keer, maar sy kliek op die rooi ikoon om die verbinding te verbreek. 

				Jeannie weet sy is onregverdig. Wat het sy verwag? Dat hy onmiddellik gaan op en af spring van vreugde? Terwyl sy tot in haar siel in geskok was toe sy besef wat aangaan?

				Sy verwag half dat hy dadelik sal terug skype, maar geen deuntjie klink op nie. Sy wag ’n halfuur voor sy haar rekenaar afskakel. Die annekskamer voel leeg en amper vyandig toe sy in die bed klim. Dis baie vroeër as haar gewone slaaptyd, maar sy voel gedreineer.

				Jo-hulle wou gehad het sy moet vanaand ook by hulle oorbly, maar sy het nie kans gesien vir die vroeg opstaan om betyds terug in Rondebosch te wees nie. Die lewe moet aangaan en sy kan Moira se geduld ook net so ver beproef.

				En tog is sy nou spyt dat sy nie by hulle is nie. Die beskerming van hulle liefde het om haar seer hart beter te maak nie.

				“Dank die gode dis nie die moffie se kind nie.” Sue laat rinkel die ys in haar halfvol glas whisky.

				“Amen,” asem Jo uit. 

				Nan pak die laaste van die aandete se skottelgoed in die masjien en gaan sit weer by die kombuistafel. “Ek weet nie waar jy daaraan kom dat Emile gay is nie, Sue.”

				“Glo my, dis dalk subtiel, maar al die tekens is daar. Ek kan nie help as julle dit nie kan raaksien nie.” 

				“Maar hoekom sou hy ... Jy weet, met Jeannie ...?” vra Jo terwyl haar vingers met die steeltjie van die wynglas speel.

				“Hoe dink jy sal formidabele Iza voel as sy uitvind haar seun is met die handsak geklap? Hy probeer dit sweerlik vir haar wegsteek. Hence ... Jeannie. As sy nie so ’n verdomde innocent was nie, sou sy dit lankal agtergekom het. Ek het eintlik gedink sy gebruik hom ook maar net as ’n soort skans teen Ieg.”

				“Wel, dis alles akademies. Emile is nie die pa nie en daar is hoegenaamd geen rede om vir Jeannie van jou vermoede te vertel nie, Sue.” Nan rol haar servet ingedagte op. “Wat gaan ons oor die Con-ding doen?” 

				Sy weet nie of sy of Jo of Sue die meeste geskok was toe Con en Ingrid en hulle dogtertjie by die spreekkamer ingestap kom nie. Con het self geskrik, maar gou weer sy teenwoordigheid van gees herwin toe hy die situasie opgesom het. Hy het nie geweet hulle is daar nie, was sy eerste woorde. Hulle kan hom van niks aankla nie, hy woon nou in Hermanus en is net toevallig by dieselfde ginekoloog as hulle vir Ingrid se geskeduleerde ondersoek. En hy was seker reg. Hy kon onmoontlik geweet het hulle sal daar wees.

				“Ons kan die lasbrief gebruik, maar ek dink nie die situasie regverdig dit nie,” eggo Jo Nan se gevoelens. 

				Sue lyk nie oortuig nie. “Wat ek graag sal wil weet, is waarom hy nou juis Hermanus toe moes trek.”

				“Con het destyds vir my gesê Ingrid het ’n strandhuis daar,” antwoord Jo. “Sy het dit glo by haar ouers geërf. En toe ek haar laas in die Mall raakgeloop het, het sy mos vir my gesê haar meenthuis in Gordonsbaai is in die mark omdat sy dit nie meer kan bekostig nie. Dis dus seker logies dat sy in haar strandhuis ingetrek het.” Jo skud haar kop. “Waarom sy Con teruggevat het, is egter vir my ’n raaisel. En nou is daar nog boonop die kind wat op pad is.”

				Sue snork. “Jy weet wat ’n gladde bek Con het. Natuurlik op haar gevoelens gespeel, haar uit haar panties gecharm omdat dit hom gepas het en nou sit sy met die gebakte pere en Con op die koop toe.”

				“Hoe dit ook al sy, ek dink nie ons moet ’n issue daarvan maak nie. Ons maak net seker Jeannie se besoeke val nie saam met Ingrid Coetzee s’n nie,” beslis Jo.

				Sue haal haar skouers op en steek ’n sigaret aan. Hulle het lankal aanvaar sy kan nie elke keer buitetoe of na haar suite toe gaan om te rook nie. Sy sal die helfte van die tyd nie by hulle gesprekke wees nie.

				Nan kyk na Jo. “En wat dink jy van die meer beleë Corné Cronjé?”

				“Hy’s ’n bleddie dish,” tjip Sue in nog voor Jo kan antwoord. “As ek darem nie ’n getroude vrou was nie ...” 

				“Grootbek,” lag Jo. “Ja, hy is nogal aantreklik. Maar Jeannie hou van hom en dis al wat belangrik is. Dit, en dat hy klaarblyklik ’n goeie ginekoloog is.”

				“Geen pangs of regret nie? Veral nadat Jeannie vertel het wat hy gesê het?” vra Sue.

				“Nie ’n druppel nie. Maar ek moet sê dit was nogal nice om te hoor, al verstaan ek nie waarom hy dit aan Jeannie uitgeblaker het nie.”

				“Gaan jy vir Saul vertel?” Sue skink vir haar nog sodawater in toe haar glas leeg is.

				Jo skud haar kop. “Nee wat, hoekom sou ek?”

				“Dit por hom dalk aan om ’n troudatum vas te stel?”

				“Net omdat jy nou mevrou De Graaff is, is dit nie te sê dat ek paniekerig raak oor ’n troudatum nie. Buitendien, die dinge met Jeannie het nou weer alles omvergegooi.”

				“Een.” Sue buig haar wysvinger agteroor. “Soos jy baie goed weet, Jo, het ek my van behou. Twee.” Die middelvinger se beurt. “Hoeveel verskonings gaan julle nog uitdink? Omtrent nog net sunspot activity en maansverduisteringe het nie die skuld gekry dat julle nie tot trou kom nie.”

				“Dit moet jy vir Saul vra.” Jo se onderlip begin effens bewe.

				“Basta, Sue. Dis Jo en Saul se saak,” kom Nan tussenbeide. 

				“Oukei, oukei, oukei.” Sue kom regop. “Nou toe, laat ek my gat by die huis kry. Hopelik het Ieg al vir Zach die goeie nuus vertel en dan hoef ek nie te lieg oor waar ek heeldag rondgeloop het nie. En dit moet nou verbykom. Zach het gister die hele goddelike dag aan my gekarring oor ek kastig nie myself was nie.”

				Nan frons toe sy op haar horlosie kyk. “Jeannie het gesê sy sal SMS as sy klaar met hom gepraat het. Dis al negeuur. Maar kry huis, Sue, jy’s nog vir alle praktiese doeleindes op wittebrood.”

				“Miskien kon Jeannie hom nog nie in die hande kry nie. Met die tydverskil en so.” Jo lyk ook bekommerd toe Sue uiteindelik by die deur uit is.

				“Wel, ons kan nou net wag en sien wat broei uit,” sug Nan ineens doodmoeg.

				Jeannie skrik wakker toe ’n SMS deurkom. Sy weet nie wat om te dink toe sy Zach se naam op die skerm sien nie en maak haastig oop. Skype Ieg asb dringend.

				Dis tienuur, sien sy. Tweeuur die middag in Seattle. En amper twee uur sedert Ieg die nuus gekry het.

				Jeannie stap na haar lessenaartjie, skakel die rekenaar aan en gaan loop ’n draai terwyl Windows laai.

				Sy is skaars uit die toilet uit toe die skypedeuntjie begin sing.

				Haar hart wil omtrent gaan staan terwyl Ieg se beeld laai. En toe is hy daar. Sy oë blink onnatuurlik.

				“Jeannie, ek wens ek was by jou. Ek wil jou so graag styf vashou,” is sy eerste woorde. Hy vee ’n nattigheid op sy wang met die palm van sy hand af. “Dis dalk ’n bietjie vinnig op ons, maar ek is bly. Regtig bly. Dis wonderlike nuus.”

				Jeannie laat sak haar kop in haar arms en bars in trane uit. Sy hoor hom uit die verre Seattle troos en paai, haar vertel hoe lief hy haar het. 

				“Ek gaan vanmiddag nog vir my ’n vlug terug bespreek. Die eerste die beste een,” hoor sy hom sê. “Ons kan dadelik trou as jy wil en ...”

				Sy maak hom stil met die woeste skud van haar kop, ruk ’n snesie uit die boksie langs haar, vee die trane af en snuit haar neus. “Nee, Ieg. Wat van jou kontrak?”

				“Ek sal vra vir compassionate leave. Of sommer net bedank. Ek wil by jou wees.”

				“Jimmel, Ieg, dis nie nou die tyd om onverantwoordelik te wees nie. Ek is nou eers in my tiende week. Daar is nog minstens dertig oor. En dis nog net ses weke voor jy in elk geval kom. Teen daardie tyd sal ek jou nodiger hê as nou. En bevallings is duur. Ons gaan elke sent geld wat jy daar oorkant kan maak, nodig hê.”

				“Maar, Jeannie ...”

				“Ieg, asseblief. Ek is baie bly jy is bly en dankie dat jy by my wil wees en wil trou, maar ek gaan by Moira klaarmaak en dit gaan jou regtig niks help om nou inderhaas hierheen te kom nie. Maak jy op jou beurt jou projek en kontrak klaar en beraam solank planne oor hoe ons vir ons kind gaan sorg. Die restaurant sal in die begin eerder geld insluk as genereer. En ek gaan nie met ’n vet lyf voor die kansel staan nie. As jy nog teen daardie tyd met my wil trou, kan ons dit doen nadat die patatrankie haar opwagting gemaak het.”

				Ieg kyk haar verslae aan. “Jeannie? Wat gaan aan? Dink jy regtig ...”

				“Ek verwag, Ieg. Blameer dus maar die hormone, maar as jy mooi dink, sal jy insien dat ek reg is. Onthou, ek het meer tyd as jy gehad om aan al die konsekwensies te dink.” Sy onderdruk ’n nuwe huilbui wat haar wil oorval.

				“Oukei, Jeannie, ek is jammer. Dis net ... Ek wil uit my vel spring en al wat jy opper, is probleme.”

				Jennie gee ’n sniklaggie. “Dit was nie ’n maklike paar dae nie, Ieg. Ek is ook jammer.” Sy streel oor die rekenaarskerm waar sy wang is.

				“Ek wens net jy het my dadelik gesê. My heel eerste gekontak. Dan was ons nou op dieselfde golflengte.” Die voor die handliggende vraag staan oor sy gesig geskryf.

				“Ek was so onkant betrap, Ieg. Ek wou myself eers uitsorteer voor ek jou laat weet.” Dis ten minste nie onwaar nie, al is dit nie die volle waarheid nie. Hemel, sê nou Ieg is nie die pa nie? Sy onderdruk die gedagte met mag en mening.

				“Ek probeer verstaan, maar dis moeilik. En ek wil so graag by jou wees.” 

				“Ek is lief vir jou, Ieg. En ek verlang verskriklik na jou, maar ons moet nou verder dink as ons eie behoeftes.” 

				“Jeannie, is jy bang ek kan nie vir jou en die patatjie sorg nie?” Sy kan die seergemaakte uitdrukking in sy oë nie miskyk nie.

				“Kan jy?”

				“Natuurlik kan ek, Jeannie. Ek sal vir Zach vra om solank ...”

				“Nee! Zach is nie die pa nie. Ek gaan nie vir Zach in die oë kyk nie! Nie nou nie, nooit nie.” Trane stroom weer oor haar wange.

				“Dis nie wat ek bedoel nie, pierewiet. Jy verstaan nie van my en Zach se dinge nie. Ek is Zach se ...”

				“J’y is die pa, Ieg! Ek en j’y sal saam vir ons sorg of ons los dit.”

				“Hei, pierewiet, stadig. Jy is ontstig en ek verstaan dit. Jy is seker vrek moeg ook ná al die dinge. Kom ons praat môre daaroor wanneer jy uitgerus is, oukei?”

				“Daar is niks om oor te praat nie. Zach is nie deel van die equation nie, en dis dit.”

				Sy kaak raak styf. “Skype my môre, pierewiet, enige tyd van die dag of nag. En gaan rus nou eers. Jy lyk of jy wil omval. Ek gaan nou aflui voor ons dinge erger maak as wat dit is. Onthou net ek is baie lief vir jou. En vir die patat.”

				“Sy’s nog net ’n rankie,” sê sy tranerig, maar Ieg se beeld het reeds verdwyn.

				Dinsdag 30 Oktober

				Aan die geswelde ooglede kan Nan sien Sue het nie ’n maklike aand agter die rug nie.

				“Zach was nog nooit so die moer in vir my nie, Nan. Nie eens die vorige keer toe ons uitmekaar is nie.” Sy gaan sit met een boud op die kombuistafel.

				“Dis presies waarvoor ons bang was, Sue. Dis hoekom ons jou nie wou vertel wat aangaan nie. Verstaan jy nou?”

				“Verstaan se gat. Ek is ’n Calitz en nie ’n verloof- of ’n trouring verander dit nie. En hy het dit geweet toe ons getroud is. Bose dag wat dit was.”

				“Jy bedoel dit nie.” Nan sit die ketel aan. 

				Sue se lang vingers bewe toe sy ’n sigaret aansteek. “Nee, ek bedoel dit nie. Ek is nog steeds mal oor die skarminkel. Maar kan hy nie verstaan dat ek nie net mooi alles en onmiddellik met hom hoef te deel nie? Hy sê hy speel vierde viool ná julle, maar dis nie wat dit is nie. Hy behoort te verstaan van ons. Ons is al hoeveel keer daardeur. Dit raak nou fokken boring.”

				“Hy het rede om so te voel, Sue.” Nan draai die bottel Jacobs se prop af en bly ’n oomblik net so staan. “Jy het hom nie vertel van die Emile-deel nie, hoop ek?”

				Sue skud haar kop. “As hy dit uitvind, kraam hy in Jeannie se plek.”

				“Watter rede het jy gegee waarom jy hom nie vertel het nie?”

				“Net dat Jeannie darem eers met Ieg moes praat voor ek dit kan staan en verkondig. En toe braak hy gal omdat Jeannie nie onmiddellik vir Ieg laat weet het nie, ensovoorts, ensovoorts. Dit het ook nie juis gehelp dat Ieg hom geskype het net voor ek daar aangekom het nie. Toe ek sien hoe hy my staan en inwag, het ek klaar geweet ’n lorrievol tropical fruit het die fan gestrike. Wraakengel se moses.”

				Nan kan nie help om te lag nie.

				“Dis nie fokken funny nie, Nan. Die man was livid,” protesteer Sue, maar begin ook lag. “Jy moes hom gesien het toe hy daardie SMS vir Jeannie stuur. Dat daar nog emalje van sy witter-as-sneeu-smile oorgebly het, is ’n godswonder.”

				“Het julle darem weer opgemaak?” Nan gee vir Sue haar koffie aan.

				“In die middernagtelike ure, ja, maar toe skype Ieg vanoggend agtuur weer. Middernag Seattle-tyd, let wel.” Sy drink van die koffie, maar Nan wonder of sy iets proe. “Gelukkig was ek in die badkamer en het nie gehoor wat aangaan nie. Maar toe ek all bright-eyed and bushy-tailed daar uitkom, gee hy my hierdie atom-splitting-kyk en sê net: ‘Julle fokken difficult spul Calitze!’ en iets van hardkoppig en daar trek hy. Dis toe dat ek besluit het om ook gat skoon te maak.” Sue neem nog ’n slukkie koffie. “Sal seker vanmiddag of vanaand hoor wat nou weer sy cage gerattle het.” Sy wip van die tafel af en gooi die res van die koffie in die wasbak uit. “Maar wag, the show must go on. Laat ek daardie groentetuine tackle voor die ringmaster my daaroor ook nog uitkak. Oh, the joys of married life.”

				Sue is skaars uit die huis uit toe Nan die kombi hoor. Seker nog tafels en stoele wat Gideon kom aflaai, maar haar hart klop in elk geval vinniger. Sy het Gideon gister net vinnig gesien toe sy by hom aan was ná hulle van Onrus af teruggekom het en toe was Donnie daar. Sy moes Gideon gisteraand per foon vertel wat alles by Corné Cronjé gebeur het.

				“Hallo, Nan,” blaas hy effens toe hy en ’n handlanger die lang tafel binnedra. Sy stap agter hulle aan na die vertrek wat vroeër Jo se slaapkamer was.

				Die tafel pas perfek. Gideon gee dit ’n laaste skuif en stof sy hande af. “Dis Sue se tafel, spesiaal vir die rookarea. Dis hoekom ek dit oupienk gemaak het. En kyk, Donnie het die Cadillac ook ingepas.” Hy beduie na die lang, slap kar wat in die tekening ’n skulp as dak het. 

				“Patrick,” praat hy met die handlanger wat nog rondstaan, “bring maar die res binne, asseblief?”

				Hy wag skaars tot Patrick gehoorsaam het voor hy Nan aan albei hande nadertrek. “Ek het verlang,” sê hy, buig sy kop en soen haar talmend.

				Nan se knieë is jellie teen die tyd dat hy weer sy kop lig.

				“Weet jy dat dit ons eerste amptelike soen was?” sê hy heserig, sy oë bewolk van ’n emosie wat baie na begeerte lyk.

				“Dit was die moeite werd om daarvoor te wag.” Haar stem is ook nie wat dit moet wees nie.

				Hy druk haar teen hom vas. “En hoe.”

				Nan voel vir die eerste keer in wie weet hoe lank gekoester terwyl sy na sy versnelde hartklop luister.

				“Nan, ons gaan nie te lank kan wag met die troue nie,” fluister hy teen haar slaap. “My hart sal dit nie hou nie.”

				“Net tot ná Jeannie se ...”

				“Nee, Nan.” Hy hou haar ’n entjie van hom af weg. “Ek gaan nie so lank wag nie. Januarie op die laatste.”

				“Gideon, ek kan nie vir Jeannie ...”

				“Jammer, Nan, maar Januarie klink al klaar soos ’n ewigheid ver. Jeannie het vir Ieg en al die ander. Nou is dit jou beurt. Ons beurt.” Hy soen haar weer. Dié keer so deeglik dat sy net baie verlangs Patrick se verdwaasde “Doeminie? My se aarde ...” en toe ’n amegtige laggie hoor.

				Ieg skype Jeannie net mooi toe sy ’n nagrok wat te styf oor die buuste span, uitgepluk en ’n groot T-hemp aangetrek het.

				Sy hardloop rekenaar toe.

				“Hei, pierewiet,” groet hy effens waaksaam.

				“Haai, Ieg. Jammer ek was so dwars gisteraand.”

				“Is oukei, ek dink ek verstaan.”

				“Verstaan jy ook dat ek regtig weier dat ons bakhand staan voor Zach?” hou sy nietemin voet by stuk. Vir haar is dit ononderhandelbaar.

				“Gaan jy my toelaat om te verduidelik wat ek gisteraand al vir jou wou sê, sonder om my dood te praat of in die rede te val?”

				“Ek sal probeer.”

				“Oukei, die saak staan só. Ek weet nie waar julle daaraan kom dat ek net los werkies vir Zach doen nie. Ons is vennote. Ek het nou wel net ’n twintigpersentaandeel en ook net in twee winkels behalwe Wine o’Clock en die Vliegende Hollander, maar ek het fair en square ingekoop met geld wat ek met my eie hande in Arizona verdien het nadat Zach desjare terug is Suid-Afrika toe. 

				“Ek het met die kasarm gehelp teen ’n loon, maar ook lekker geld gemaak omdat daar so baie items deur Over the Moon se boeke gegaan het, soos byvoorbeeld die handvatsels vir die kombuiskaste, die gordynstokke en dies meer. Pierewiet, ek gaan nie ryk word daaruit nie, maar ek kan heeltemal goed vir jou en die patat sorg.”

				Jeannie sluk swaar. “Regtig?”

				“Regtig. En ons gaan saam ’n enorme sukses van Casarma ook maak. Ek sal help waar ek kan. Of dit groente skil is of waiter speel of vloere was of wat ook al. En ek bring vir jou ’n behoorlike iPod en station en goed saam vir agtergrondmusiek. Ek het al klaar omtrent elke mooi song wat iets met die see te doen het, vir jou afgelaai.”

				“Ieg, jy is so wonderlik. Ek is verskriklik jammer oor gisteraand.”

				“Moet net nie weer huil nie, Pierewiet, asseblief, ek kan dit nie verduur nie. Veral nie as ek nie daar is om jou te troos nie.”

				“Dis die hormone. En omdat ek so verlang. En omdat ek so lief is vir jou.” Sy stry ’n verlore stryd teen haar emosies. “Dit gaan die langste ses weke van my lewe wees,” sê sy deur die trane.

				“Vir my ook, pierewiet. Maar 5 Desember, my lief, is ek by jou. My kaartjie is lankal bespreek.” Sy sien hoe hy aarsel.

				Sy deurweek eers ’n snesie. “Wat wil jy vra, Ieg?” 

				“Kan ek jou magie sien?”

				Jeannie staan op en lig haar T-hemp effens verleë, draai skuins.

				“Ek wil so graag daaraan vat?” Sy stem is so skor, dis skaars hoorbaar.

				Jeannie leun oor tot sy so naby aan die skerm is as wat sy kan kom, sien hoe Ieg sy hand teen sy skerm druk asof hy oor derduisende myle heen regtig aan haar en die rankie kan raak.

				Sondag 18 November 

				Om drieuur, toe sy agterkom die moontlikheid op klante is skraal, sluit Nan die Hiërofant se groen deur agter haar en kry met die voetpaadjie koers huis toe. 

				Vrydag se openingsfunksie was ’n redelike sukses, maar Saterdag was ’n stralende dag en het wat verkope betref, haar stoutste verwagtings oortref. Die kristalle loop weliswaar stadig soos sy verwag het, maar die res maak op daarvoor. Omtrent alles wat sy afgemerk het, is reeds uitverkoop en die juweliersware wat sy die afgelope tyd so tussendeur al die ander dinge aangevul het, is baie gewild. 

				Zach het haar aangeraai om nie skaam te wees met die pryse nie en hy is reg bewys. Sy maak goeie wins daarop. Dis net nog ’n bietjie lastig dat sy mense wat met kredietkaarte wil betaal na Over the Moon moet stuur, maar teen Desember sal sy gelukkig haar eie kredietkaartfasiliteit hê.

				Sy sal nog moet sien of die pamflette oor bekragde kristalle, wat sy laat druk en in die bruinpapiersakke by elke klant se aankope gedruk het, gaan aftrek kry. Intussen smous sy maar net. Iets wat ook baie groot aftrek kry, is die kerse met etikette waarop die geur en effek uitgestippel word. En dis maklik, want sy kan dit by ’n goeie verskaffer in Kalkbaai aankoop, danksy die wenk wat Jeannie haar gegee het.

				Dis Saul wat haar die idee gegee het om later met werkswinkels te begin oor die verskillende onderwerpe wat sy in Ierland bestudeer het. Sy het reeds navraag gekry oor ’n werkswinkel met kleursimboliek as tema wat sy in haar venster adverteer en beoog om oor ’n paar maande aan te bied.

				Op die keper beskou, verloop dinge dus klopdisselboom. Behalwe dat sy en Gideon mekaar so min sien. Hy werk hom te pletter aan die goed vir Casarma en met haar het dit nie veel beter gegaan vandat haar krat met goed gearriveer en sy begin gereed maak het om die Hiërofant oop te maak nie.

				Maar dis miskien ook maar beter so. Sy het hom darem oortuig om minstens tot Februarie te wag om die knoop deur te hak, maar die spanning tussen hulle loop hoër elke keer wat hulle tog tyd afgeknyp kry om alleen saam te wees.

				Nan sug. Dis nou maar een ding van haar predikant, hy staan vas by sy beginsels. Dominees trap nie oor die tou nie. Die frustrasie maak haar by tye mal.

				

			

		

	
		
			
				Agt en Twintig

				AGT EN TWINTIG

				Vrydag 30 November

				Nan kom uit die huis net toe die paneelwa langs die Uno wat laas naweek agtergebly het, parkeer. Die eerste vrag van Jeannie se goed het Jo intussen al aangery nadat sy haar Rondebosch toe geneem het. Vandag het sy die laaste goed en vir Jeannie gaan haal, maar hulle moes eers Hermanus toe ry vir die vyftienwekeondersoek. 

				Jeannie en Jo lyk ewe geheimsinnig toe hulle uitklim. Die wind wat Jeannie se rokkietop teen haar aandu, aksentueer die effense boepie, maar sy dra tot dusver nog redelik klein.

				“Hallo, Nanna.” Jeannie soengroet haar.

				Uit die hoek van haar oog sien Nan vir Sue uit die nuwe groentetuin se rigting aangehardloop kom.

				“En?” vra sy toe sy uitasem tot stilstand kom.

				“Soos gewoonlik, baba Calitz kom mooi aan. Geen probleme nie. Ek moet net meer vesel inkry vir my hardlywigheid.”

				“Jeannie Calitz, wil jy vir ewig van jou hardlywigheid genees wees?” dreig Sue en lig die tuinvurkie in haar hand.

				“Jy sal niks aan my doen terwyl Patat nog hier binne is nie,” koggel Jeannie haar.

				Sue doen haar oogrol. “Komaan, Ganswagtertjie, jy wil nie jou tante ’n beroerte gee nie, wil jy? Wie gaan vir jou tuinmaak?” 

				“Noudat jy dit so stel ... Ta-da-da-da-da-daaaa ... It’s a girl!” jil Jeannie en gooi haar hande om Sue se nek.

				Sue tol haar in die rondte en gee ’n Tarzan-kreet, maar toe hulle tot stilstand kom, is haar wimpers klam. “Fokkit, Sneeuwitjie, jy weet ook net hoe om bybies aanmekaar te slaan.”

				Nan gee Jo ’n drukkie. “Die hemel alleen weet wat ons met ’n seunskind sou aangevang het,” grinnik Nan en vang Jeannie net betyds toe sy uit Sue se omhelsing in hare dans en amper struikel. “Hokaai, stadig!” keer sy, maar lag saam met Jeannie.

				“Wel, noudat ons weet Jo gaan ’n ouma en nie ’n oupa word nie, kan ons seker ’n ou glasie vonkelwyn drink, of hoe?” stel Sue voor.

				“Boe-hoe, en ek moet seker weer vonkelwáter drink, maar oukei.”

				Sy het Jeannie nog nooit so sien straal nie, dink Nan toe hulle na die huis toe aanstryk en met ’n halwe oor luister na Jeannie se gebabbel oor wat Corné Cronjé alles te sê gehad het. 

				Sy het sekerlik genoeg rede om te straal. Haar studie by Moira Moreau is agter die rug al is dit nie voltooi nie, die restaurant is amper ’n werklikheid en haar hartewens dat haar baba ’n meisiekind moet wees, is bewaarheid. Boonop is sy en Ieg doller as ooit oor mekaar en hy kom oor ’n paar dae aan. Hulle het almal ’n sug van verligting geslaak toe Jeannie hulle vertel het hy is nie so onverantwoordelik en ambisieloos as wat veral Sue vermoed het nie.

				“Ek neem aan jy het Ieg dadelik laat weet?” vra Nan.

				“Dadelik ge-SMS voor hy en Zach weer ’n oorval kry omdat die Calitze altyd alles eerste weet.” Jeannie knipoog vir Sue.

				“Is hy teleurgesteld?” wil Sue weet terwyl sy die draadjie om die sjampanjeprop loswikkel. “Hulle dink mos altyd net aan visstokke, rugbyballe en krieketkolwe.”

				“Hy sê hy gee nie om nie solank ... jy weet, die tientonestorie.”

				“Oeps!” roep Jo uit toe Sue die prop met ’n knal teen die agterdeur laat skiet.

				Nan gaan haal vir hulle van die glase in die restaurantarea uit die nuwe kabinet wat boordensvol staan van die goed wat Jeannie met verdrag aangery het. Hoekom Jeannie wil hê alles moet verskillend lyk, is haar een oor. Maar dis Jeannie se palawa.

				Soos elke keer wanneer sy hier kom, verwonder sy haar aan die bontbeskilderde tafels. Sy kan haar net indink wat die volle effek gaan wees wanneer die kerse in hulle kershouers ook staan kry. Natuurlik moes dié ook almal verskillend wees. 

				Op die stoep staan die tafels met die mosaïekblaaie soos bont vlinders onder die prieel. Die arme Riekie werk eenstryk deur, en is al vaal om die kiewe. Gelukkig help Mike haar baie.

				“Nan! Het jy verdwaal?” hoor sy Sue ongeduldig uit die kombuis roep. Met ’n laaste kyk na die trencadiswerk wat feitlik klaar is om die boog wat reeds met Mike se besonderse voudeur spog, haas sy haar terug voor Sue ’n koronêr skiet.

				Sue skink vir hulle en hou haar glas in die lug. “Op ...” Sy kyk na Jeannie. “Het ons al ’n naam?”

				Jeannie lyk ineens beteuterd. “Ek wil julle al drie vernoem, maar haar nie opsaal met lang name nie. Iets soos Susannah Joanna Catherina is darem net eens te erg. Ek het gedink ...” Sy kyk af. “Hoe voel julle oor Jo-Sue? Nan is mos ook Johanna en die Jo-deel staan dus vir haar ook.”

				Nan hoop nie Jeannie sien sy is teleurgesteld dat sy nie behoorlik vernoem word nie. Sy weet dis simpel, maar dit sou tog vir haar baie beteken het. 

				“Jo-Sue? ’n Dubbeldoornaam? Hel, ek weet darem nie, Doringrosie. Dit klink ’n bietjie asof dit uit Dallas kom,” verwoord Sue wat Nan ook dink.

				Jeannie se gesig val. “Hoe bedoel jy uit Dallas?”

				“TV-sepie. Lank voor jou tyd. Die een girl se naam was Sue-Ellen. Sy was ’n alkoholis, as ek reg onthou.”

				“Agge nee, nou het jy die naam vir ewig vir my bederf!” roep Jeannie uit.

				“Wat sê Ieg?” vra Jo. “Hy het darem sekerlik ook ’n sê in die naam?”

				“Hy sê dit maak nie saak aan hom nie. Vir hom is sy Patat en klaar, wat ek haar ook al noem.”

				Sue bars uit van die lag. “Patat de Graaff. Landbou is sonder twyfel haar voorland.”

				Nan en Jo lag ook, maar Jeannie lyk bekaf.

				“Toe maar, Jeannie, jy het nog ’n hele ruk om te besluit,” probeer Nan troos.

				“Ek weet, maar ek wil haar op die naam begin noem. Dat sy gewoond kan raak. Patat is sooo uit.” Sy kyk na Nan. 

				“Basta nou met die name. Ons drink voorlopig op Patat.”

				“Op Patat!” roep Jo en Sue gelyktydig.

				Jeannie se oë begin weer glinster toe sy haar glasie bruiswater teen hulle s’n klingel. “Op my dogtertjie.”

				Saterdag 1 Desember

				As sy reg was oor die geslag, is sy sekerlik ook reg dat Patat Ieg s’n is, troos Jeannie haarself terwyl sy die nuutste tafels bewonder. 

				Dokter Cronjé het net gesug toe sy weer geweier het dat hy die meting doen, en gewaarsku dat dit die laaste week is waarin dit nog min of meer akkuraat sal wees.

				Maar sy gaan nou daarvan vergeet. Nog net vier naggies slaap vir jou en vyf vir my, het Ieg vanoggend seweuur ge-SMS toe dit in Seattle elfuur die aand was. Vandag en môre moet hy nog ’n paar goed afhandel en daarna haal hy die lang vlug hierheen. Eers New York toe waar hy ure later ’n aansluitingsvlug Kaapstad toe kry. Hy het geweier dat sy hom op die lughawe kom haal, omdat sy te besig sal wees met voorbereidings vir die opening die sewende. Een van die ander sal glo gaan, afhangende van wie in daardie stadium die nodigste is hier. 

				Tot hulle op dreef is, gaan Casarma eers net Vrydag- en Saterdagaande oopmaak. Daarna sal hulle die tye heroorweeg. Hulle het reeds ’n hele klompie besprekings vir Vrydagaand nadat Zach ’n advertensie in die plaaslike koerantjie geplaas het en sedert Maandag ook op Whale Coast Radio adverteer. Vandag is daar glo ’n advertensie in Die Burger ook.

				Wat haar die heel senuagtigste maak, is dat Moira Moreau in haar allerwysheid besluit het om ook vir die openingsaand te bespreek. Daaraan kan Jeannie nie bekostig om te dink nie. Sy moet haar sien as net nog een van die gaste, want elke gas moet spesiaal voel. 

				Gelukkig is die kombuis se aanpassing met relatief min moeite en ongerief vir Nan-hulle gedoen en die nuwe toerusting is geïnstalleer. Die tydelike dranklisensie is toegeken en al die papierwerk afgehandel.

				Haar spyskaart is uitgewerk, maar sy sal dalk ’n bietjie moet aanpas, afhangende van wat die bekwaamste in die tuin is. Sy het teen gedrukte spyskaarte besluit, juis omdat sy uit die tuin wil kook. Gideon het vir haar twee draagbare swartborde gemaak waarop sy die disse van die dag kan neerskryf en Donnie gekry om die liggewigrame te versier. Sy wag nog daarvoor, maar Gideon het belowe dit sal die aand van die sesde reg wees. Hy moet ook nog kleiner swartborde vir die torings maak, maar voorlopig sal die kelners wat dit beman hulle eie aantekeninge moet maak.

				Sy onderdruk haar benoudheid oor alles wat nie vandag se sperdatum gehaal het nie. ’n Paar tafels en ’n hele klompie stoele kort nog. Die trencadis om die boog is ook nog nie heeltemal klaar nie. Maar wat haar die benoudste het, is die kelners wat vanmiddag kom vir opleiding. Daar is ’n hele paar oor wie sy haar bedenkinge het. Veral die twee wat die torings bedien, sal regtig uitstekend moet wees. En die torings, snaaks genoeg, was eerste vol bespreek, al vra sy op aanbeveling van Zach ’n klein fortuintjie ekstra daarvoor.

				Jeannie haal ’n paar keer diep asem om van die paniek wat begin opbou, ontslae te raak. Sy ruk soos sy skrik toe haar selfoon lui. Kom nou van ingedagte wees. Sy herken nie die nommer nie. “Jeannie Calitz?”

				“Is jy van daardie nuwe restaurant in Maanschijnbaai wat Vrydag oopmaak?” vra ’n growwe manstem met ’n sterk noordelike aksent.

				“Dis reg. Casarma.”

				“Ek soek daardie tafel vir tien in die rookarea. Britz is die van. Vandat my vrou die kiekie vanoggend in Die Burger gesien het, het sy nie rus of duurte nie.”

				Jeannie lui af nadat sy die besonderhede geneem en aanwysings gegee het. Sy moet gaan kyk hoe lyk die advertensie wat Zach geplaas het sodat sy weet watse inligting die mense het. Sy het egter skaars ’n paar tree gegee voor haar foon weer lui.

				“Casarma, Jeannie wat praat?” ’n Rilling van ’n heerlike gevoel van besitterskap trek teen haar ruggraat af. 

				“I’d like to make a booking ...”

				Wat Zach ook al met daardie advertensie gedoen het, besef Jeannie ’n paar uur later, dit werk. Haar restaurant is feitlik vol bespreek vir sowel Vrydag- as Saterdagaand. Die gaste vir Vrydagaand is meesal M-baaiers en mense van Bloumond aangesien dit hier vroeër geadverteer is. Van buite is dit eintlik net Moira en haar twee gaste, en die Transvaler se pienk tafel vir tien, asook twee van die vier paartjies wat die toringvertrekke bespreek het. Maar verder bel die mense van heinde en verre.

				Daar is net een ding wat haar opwinding oortref en dis die paniek wat in haar opstoot. Hemel, sê nou Vrydagaand is ’n reuseflop? En dit voor die M-baaiers.

				Woensdag 5 Desember

				“Jeannie, hou nou op stres, netnou begin jou neus weer bloei. Ieg het gesê hy sal self regkom en basta. Hy sal bel as daar regtig probleme is.” 

				Jeannie weet Jo se ongeduld is net ’n simptoom van die spanning wat hoog loop in Casarma, maar dit maak nog steeds seer.

				“Maar hy het twaalfuur se koers al geland! En dis al drieuur. En sy selfoon wat hy in Suid Afrika gebruik het, is by Zach.” 

				“Hy sal wel ’n plan maak. Ontspan tog nou net so ’n bietjie. Gaan maak vir jou groentee.” Daarmee swaai Jo weg om weer vir Riekie te help waar sy die laaste mosaïekwerk aan die boog na die rookafdeling afrond.

				Jeannie druk die snesie teen haar loopneus en bekyk dit vlugtig, gelukkig nie weer bloed nie. Toe sy hom gebel het, het dokter Cronjé gesê dis niks om oor bekommerd te wees nie en verduidelik haar bloedvolume neem veertig tot vyftig persent toe in hierdie stadium van haar swangerskap en dit kan lei tot neusbloeding.

				“En Jeannie,” het hy bygevoeg, “onthou wat ek vir jou gesê het, as jy ’n amniosentese wil laat doen om vaderskap te bepaal, moet ons dit nou skeduleer. Dit moet liefs gedoen word voor jou een en twintigste week aanbreek. Ek is nie noodwendig ten gunste daarvan nie, maar dit kan gedoen word.”

				Sy het hom bedank en opnuut herhaal dat sy nie belangstel in enige vaderskaptoetse nie. Sy weet wat sy weet.

				En nou daag die pa nie op nie.

				Maar wel Gideon, hoor sy aan die kombi se bekende dreun. En met ’n bietjie luck, die laaste van die tafels en stoele.

				Toe sy buite kom, het Zach ook pas parkeer met die Prado se bagasieruimte volgepak van die bokse. Moet die eerste van die wyn wees wat hulle deur Wine o’Clock vir haar aangekoop het.

				Gideon is eerste uit sy kombi. “Ons is feitlik daar, Jeannie. Nog net twee stoele en dié sal môre reg wees. Ek wag net vir die verf om droog te word.”

				“Dankie, tog. Dankie, Gideon, ek weet nie hoe jy dit gedoen het nie.” Sy gee hom ’n klapsoen op die wang.

				“Donnie se bereidwilligheid om feitlik deurnag te werk.” Gideon lyk moeg, maar sy glimlag is so gul soos altyd.

				“En jy het seker ook. Ek sal nooit genoeg dankie kan sê nie.” 

				“Jou entoesiasme oor my handewerk is genoeg. Nou toe, staan eenkant toe dat ek en Patrick kan aflaai.” Hy gee haar wang ’n knypie en skuif die deur oop.

				Jeannie slenter na Zach toe waar hy die bokse op ’n trollie afpak.

				“Hei, sunshine. Ieg is op pad, hoor. Hy het net bietjie vasgehaak met ’n ding wat hy moes gaan haal.” Hy vee die sweet op sy voorkop met die punt van sy T-hemp af.

				Kon jy my nie laat weet het nie? wil Jeannie ergerlik vra, maar bedwing haar. Dit gaan so dol. Zach het sekerlik nie tyd om nog agter haar aan te bel nie.

				“Ek het die witwyn gebring en die volgende vrag is rooi, maar ek wag nog vir die vonkelwyn en rosé. Is jou wynyskas koud?”

				“Behoort te wees. Ek het dit vanoggend al aangeskakel. Dankie dat jy een vir my gereël het. Dit help baie. Ek het dit teen die spensmuur ingepas gekry.”

				“Great.” Zach kantel die volgelaaide trollie en begin dit aanstoot kombuisdeur toe. “Is jou kredietkaartmasjien al geaktiveer?” vra hy toe sy langs hom inval.

				“Môreoggend. Hulle het my hand en mond belowe. Dankie ook dat jy dit vir my gereël het.”

				“Hei, ek doen dit darem vir myself ook, nè,” maak hy dit af. “Patrick! Kom help asseblief, jong?” roep hy na Gideon se handlanger toe dié uit die huis kom. “Jy sal self moet inpak, Jeannie, ons kan net die bokse neersit maar ek moet weer waai om die res te gaan kry.”

				Jeannie wil nog antwoord toe ’n ligte dreuning haar aandag trek. Sy hou haar hand bokant haar oë en probeer die voertuig eien wat in die pas geskraapte pad aangery kom. Sy ken nie die silwer stasiewa nie. “En dié?” vra sy en kyk na Zach wat langs haar kom staan.

				“Toyota Avanza. Billik geprys. Lekker baie pakruimte vir grootmaataankope,” grinnik hy.

				Sy wil nog vra wat hy bedoel toe die motor draai en parkeer. Skuinsweg teen die flank is ’n woord in blinkbont letters geskryf met ’n foonnommer in meer besadigde swart daar onder. “Casarma,” lees sy hardop en kyk uit die veld geslaan na Zach.

				Die deur gaan oop en ’n baie bekende donker kop en skouers kom te voorskyn.

				“Ieg!” gil Jeannie en hardloop om die stasiewa na die bestuurder se kant.

				Hy vang haar in sy arms, swaai haar deur die lug voor hy haar styf teen hom vasdruk en soen dat die aarde tot stilstand kom om sy as.

				Toe is Zach by om te groet. Daarna Sue en die res.

				Jeannie het gedink die groetery en gelukwense kry nooit einde nie, maar uiteindelik kry almal weer koers na hulle poste en is hulle alleen. 

				“Jy lyk absoluut wonderlik. Ek het so verlang.” Ieg soen weer die aarde onder haar voete uit voor hy haar bietjie skuins draai en sy hand oor die effense boepie vou. “Hallo, Patat. Dis jou pa hier.”

				Jeannie voel asof haar hart wil bars.

				“Wat dink jy van jou vroeë Krismisboks?” vra hy en beduie met sy kop na die Avanza.

				“Myne?”

				“Wie s’n dink jy dan? Jy het laas gesê Nan wou nie toelaat dat jy met die Uno McGregor toe ry nie omdat sy dit nie vertrou nie, en toe dag ek ons slaan sommer twee vlieë met een klap. ’n Nuwe, praktiese motor vir jou en sommer ’n advertensie ook.”

				“Dis ideaal. Perfek. En jy is wonderlik. Is dit hoekom jy so gedraai het?”

				Hy knik. “Ek het alles gereël gehad om net ’n taxi in te neem Kaap toe en die Avanza op te tel, maar toe is daar allerhande goed wat tyd vat. Ek het later gevoel ek ontplof.”

				“Kom, nou moet jy die restaurant sien.”

				Ieg skud sy kop. “Later. Nou moet ek eers die binnekant van jou kamer sien, sodat ek jou en Patat behoorlik kan groet.”

				Jeannie voel ’n blos na haar wange skiet. “Met almal hier?”

				“Ek sal ordentlik wees en by Zach-hulle intrek tot ek ’n ander plan kan maak, saans daar slaap, maar Jeannie, as ek nie nou met jou liefde maak nie, is dit ’n geval van spontaneous combustion.”

				Donderdag 6 Desember

				Jeannie pak saam met Ieg die rooiwyn weg toe haar foon lui. Sy staan effens steunend op van haar gehurkte posisie en stap solank na die besprekingsboek toe voor sy antwoord.

				“Ek wil die tafel vir Vrydagaand kanselleer. Dis bespreek onder Lategan.”

				“Kanselleer? Ek is jammer om dit te hoor, Mevrou. Kan ek u op ’n ander dag probeer inpas?” vra Jeannie terwyl sy deur die boek blaai.

				“Nee. Ek het nie besef watse soort plek daardie is nie. Totsiens.”

				Jeannie kan haar ore nie glo toe die verbinding sonder meer verbreek word nie. Sy trek die naam dood. Wat het die vrou bedoel met die “soort plek” wat dit is?

				“Nog ’n bespreking?” vra Ieg en vou sy arms van agter af om haar. Sy hande gaan asof vanself na haar magie.

				“Nee, ’n kansellasie.” Sy draai haar in sy omhelsing om en herhaal wat die vrou gesê het.

				“Dis eienaard ...”

				Haar selfoon se luitoon onderbreek hom. 

				“Casarma, Jeannie wat praat,” antwoord sy met ’n nare voorgevoel.

				Haar voorgevoel word bewaarheid toe ’n man haar inlig hy wil sy tafel vir Vrydagaand kanselleer en hy stel ook nie belang in ’n ander datum nie. Jeannie trek die naam dood en kyk op na Ieg. “Wat gaan aan?”

				Ieg skud sy kop. “Nee, hel, ek weet nie.” Hy keer haar toe haar foon weer lui en sy wil antwoord. Hy neem dit by haar.

				“Casarma, Ieg wat praat.” Sy sien hom frons. “Dis in die haak, Mevrou, maar kan u dalk vir my ’n rede gee?”

				Hy luister ’n oomblik. “Mag ek vra waar u daaraan kom?” Sy oë soek Jeannie s’n op terwyl hy sy kop ongelowig skud. “In watter koerant? Ek sien, maar ek kan u verseker dis van alle waarheid ontbloot. Ja, ons gebruik kruie en blomme. Nee ...” Hy swets onderlangs en gee die foon vir haar. “Afgelui. Waar gaan ek die vinnigste ’n Chronicle kry?”

				“Moonbream. Wat gaan aan?”

				“Daar is glo ’n berig in. Ek hardloop gou.”

				Jeannie kyk hom verdwaas agterna maar moet weer aandag aan haar foon gee.

				Teen die tyd dat Ieg terug is, Zach op sy hakke, het nog vyf tafels gekanselleer en het sy Nan en die res wat oral besig was met hulle laaste dinge, vertel wat aangaan.

				Ieg gooi die koerant op die naaste tafel neer. “Dis bliksemse naamskending!” Hy vou Jeannie in sy arms toe.

				“Wat is?” Jo tel die koerant op en staar na die voorblad.

				“Lees,” gee Sue opdrag. “Hardop.”

				“Die opskrif is: Is Maanschijnbaai oorgeneem deur die okkulte?”

				“Gee vir my.” Nan druk haar bril op haar neus en vat die koerant by Jo. Met ’n diep frons tussen haar wenkbroue begin sy lees:

				

				“Die Chronicle het ’n baie interessante en insiggewende brief van ’n inwoner van Maanschijnbaai ontvang, wat sterk daarop kan dui dat okkulte wel op Maanschijnbaai bedryf word. Ons plaas die brief onveranderd:

				Aangesien ek voorheen streng aangespreek is toe ek bloot my opinie gelug het oor elemente wat Maanschijnbaai binnegedring het, het ek ’n wag voor my mond gesit toe al my vrese bewaarheid is met die onthulling van die afgryslike gebou wat voor restourasie die visfabriekbestuurder se huis was. ’n Huis wat na alle regte ’n historiese monument verklaar moes wees, maar nou ons dorp soos die goedkoop tooisel van ’n straatvrou ontsier.

				Ek het my ook van uitsprake weerhou toe die winkel, die Hiërofant, heropen is om die bose duiwelswerk waarmee sy oorspronklike eienaar begin het, verdriedubbeld voort te sit. Op ’n pamflet wat versprei word, word daar sonder skroom daarop aanspraak gemaak dat die nuwe eienaar kristalle kan bekrag om haar toorspreuke te laat waar word en ook kleursimboliek gebruik om sekere emosies aan te wakker. ’n Mens sidder om te dink watse emosies op hierdie bose manier aangewakker kan word veral in die hedendaagse permissiewe tye.

				Ek het gehoop dat iemand uit ons kerkgeledere beswaar sal aanteken dat daar ’n sentrum vir heksery hier in Maanschijnbaai bedryf word. Tot dusver het niemand egter kapsie gemaak nie. 

				Ek sou nog kon stilbly as dit al was, maar nou het die indringing van Belial selfs groter afmetings aangeneem. Ek het uit ’n betroubare bron verneem dat die kos wat bedien gaan word in die restaurant wat binnekort oopmaak in die gedrogtelike gebou waarna ek hierbo verwys het, ook toorspreuke gaan betrek. Ek kan my nie indink dat enige eerbare mens hom wil ophou met of blootstel aan die effek van heksebrousels nie.

				Ek wil Maanschijnbaaiers en Bloumonders ten sterkste aanraai om hulle gewete te ondersoek voor hulle hul blootstel. Te bepaal of hulle werklik bereid is om hulle te laat betower en bedwelm en verbyster deur hierdie soort bose bedrywighede. 

				Die duiwel loop los rond in ons strate. Is dit net ek wat dit raaksien? Is die res van u reeds betower en bedwelm en verbyster?

				Anoniem.

				Naskrif: Die brief gee nie noodwendig die siening van die Chronicle se redaksie weer nie. Die Chronicle plaas die brief bloot vir nuuswaardigheidsdoeleindes.

				“Maar hulle plaas dit wel op die voorblad.” Nan smyt die koerant dat dit daar trek.

				“Henfokkendrien. Bleddie bitch,” sis Sue.

				“Shit.” Zach laat rus sy voorkop op sy palm.

				“Agge nee,” asem Riekie uit.

				Jeannie sak in die naaste stoel neer. Gideon laat rus sy hand vertroostend op haar skouer. 

				Ieg kom sit langs haar en vou sy hande oor hare. “Moenie jou daaraan steur nie, pierewiet. Die mense wat gekanselleer het, is in elk geval nie die soort gaste wat jy wil bedien nie.”

				“Ek het voorberei vir ’n full house. Tagtig persent van die voorrade is vars en sal nie eens tot Maandag hou nie, laat staan volgende week.”

				“Dis ’n verlies, Jeannie, maar nie ’n onoorkomelike een nie. En die mense van buite sal hopelik nie die Chronicle onder oë kry of hulle aan kleindorpse benepenheid steur nie.” Zach se bultende kake is in sterk teenstelling met sy paaiende stem. “Maar nou het Hendrien te ver gegaan. Hierdie keer gaan ek verdomp hof toe. Of sy jou ma is of nie, Riekie. Ek is jammer.”

				Riekie lyk verpletter. “Ek sou ook as ek jy was. Ek is die een wat jammer is, Zach. As ek nie betrokke was nie, het my ma waarskynlik nie so ver gegaan nie.”

				Gideon streel oor Jeannie sy kop toe sy haar gesig in haar hande laat sak. “Toe nou maar, jong. Ons sal hierdie struikelblok ook oorkom.” 

				“Maar is dit nodig, Gideon? Is dit regtig nodig dat mense só moet wees? So gemeen om dinge so te verdraai? En waar sou sy gehoor het van toorspreuke en al daardie nonsens?”

				Gideon skud net sy kop en soek Nan se oë op.

				“Daar het jy jou antwoord, Gideon,” sê Nan hees. “Sien jy regtig kans daarvoor?” Sy swaai met saamgeperste lippe weg en verdwyn in die gang af.

				“Nan!” roep hy agterna en volg haar haastig toe sy nie reageer nie.

				Jeannie kyk vraend na Jo, maar dis Sue wat sê: “En só kry Hendrien wat sy eintlik wou hê.”

				“Wat?” Jeannie kyk van Sue, wat net haar kop skud, na Jo.

				“Ons was ’n aankondiging te wagte sodra die restaurant aan die gang is.”

				“Gideon en Nan? Daardie soort aankondiging?”

				“Ja, Aspoestertjie. As jy die afgelope weke hier was en nie die laaste paar dae so besig nie, sou jy ook gesien het die twee is skoon oorhoops met mekaar. Ek kon die kerkklokke al hoor beier.” Sue kyk oor haar skouer toe Gideon weer inkom.

				“Sy weier om vir my oop te maak, maar wanneer sy uitkom, sê asseblief vir daardie hardkoppige vroumens ek trou met haar en klaar. Al is sy die heks van Endor in lewende lywe.”

				

			

		

	
		
			
				Nege en Twintig

				NEGE EN TWINTIG

				Vrydag 7 Desember

				Jeannie bekyk die gastelys nadat sy elke bespreking persoonlik per foon bevestig het. Tien by die pienk tafel, ’n paartjie elk in twee van die toringkamers en Moira en haar twee gaste is al wat oorgebly het. Sewentien gaste versprei oor vier vertrekke. Die ergste is Moira-hulle wat stoksielalleen in die hoofvertrek gaan sit, net een van die tien tafels gaan beset.

				“Hoe lyk dit?” vra Ieg toe hy agter haar kom staan en haar skouer masseer.

				“Ons het rent-a-crowd nodig vir die hoofarea. Moira-hulle gaan skoon verdwaal voel.”

				“Hei, dis nie ’n slegte plan nie.”

				“Rent-a-crowd? Moenie laf wees nie, Ieg. Wat gaan ek maak?”

				“Jy wil die vertrek voller hê? Laat Jo en Saul by een tafel sit, Sue en Zach by ’n ander. En ook Nan en Gideon, Riekie en Mike. Dis al vier tafels. Dis nou nie baie produktief nie, maar dit sal beter lyk.”

				“Sue en Zach sal by een van die kleiner tafels in die rookarea sit, maar Gideon sal nie omgee om Goliat vir ’n rukkie agterweë te laat nie,” skep sy effens moed.

				“Goliat?”

				Jeannie knik. “Sy pyp.”

				“En miskien kan Zach aan nog mense dink om te nooi. Al betaal hulle nie. Gideon ken ook baie mense. En Riekie en Mike het dalk vriende wat sal byt.”

				Jeannie vlieg uit haar stoel en slaan haar arms om Ieg se nek. “Jy is sooo slim, weet jy.”

				“Bly jy kom dit agter,” grinnik hy.

				“En jy is nog oukei daarmee om die gaste te ontvang en als?” 

				“Relax, pierewiet. Ek is oukei met alles. En nou gaan ek die crowd rent terwyl jy jou bepaal waarby jy jou ook al moet bepaal.” Hy buk af en soen haar boepie voor hy koers kry.

				Jeannie hervat haar voorbereiding in die kombuis met ’n effens ligter gemoed. Al die tafels is gedek en die tafelversierings is klaar. Die kelners kom sesuur sodat sy hulle weer deur die stappe kan neem voor die eerste gaste seweuur opdaag. Nou moet sy net eers sorg dat alles in die kombuis reg verloop.

				Miskien, net miskien sal sy hierdie eerste aand van die res van haar lewe oorleef.

				Net twee kelners daag sesuur op. Ieg reël inderhaas dat Zach een van Wine o’ Clock af bring en jaag Jeannie kombuis toe. “Ek sal hulle alles wys, pierewiet. En ek sal ook waiter speel as dit nodig is. Moenie vir Patat so ontstel nie, oukei?”

				“Hoeveel rent-a-crowd?” vra sy vir die soveelste keer.

				“Nog niemand weer bygekom sedert last count nie. Benewens die familie is dit nog steeds net vier couples met een maybe-couple afhangende of hulle ’n babysitter kry. Maar dis genoeg. Moira-hulle sal ten minste nie alleen tussen ’n vlakte tafels sit nie.”

				“En Nan?”

				“Dit het mooipraat gekos, maar sy het uiteindelik ingestem om alleen saam met Gideon aan ’n tafel te sit.”

				Toe Jeannie terugkom in die kombuis bewe haar hande so, sy kan nie eens haar mes behoorlik vashou nie. 

				Een van haar kombuismeisies neem dit stilweg uit haar hande en begin die tamaties sny. “Mevroutjie, die nerves is nie goed vir die bybie nie. En die Jirre sal sôre dat die dag môre weer breek. Al gebeure wat.”

				Jeannie haal diep asem en laat die eenvoudige wysheid deur haar spoel. “Jy is reg, Serafien. Dankie dat jy my herinner het,” sê sy en begin versigtig die pampoenblomme uitmekaar skeur.

				Jeannie is besig met die pienk tafel se pangebraaide varkkotelette met leeubekkies toe Ieg inloer. “Moira vra of jy hallo sal kom sê as jy ’n kansie het.”

				“Ek was van plan om dit te doen, maar dit gaan ’n bietjie rof op die oomblik. Sê vir haar ek is nou-nou daar. Wie is haar gaste?” Sy gooi uie by die kotelette wat reeds ligbruin is en roer dit deur voor sy opkyk. 

				“Twee vetties. Beslis smulpape. O, en die maybe’s het opgedaag met nog ’n couple by. Hulle het hulle kinders by die ekstra couple se nanny geparkeer. Hulle sit buite en is in vervoering.”

				“Great, maar voer hulle eers wyn en maak baie grappies terwyl jy die spyskaart verduidelik.” Sy voeg draaipeper en daarna suurlemoensap by die dis. “Ek is ’n bietjie agter met dié dat die pienk tafel amper elkeen ’n ander dis wil hê.” Sy skep die perskeskywe by. Gelukkig het twee die leeubekkiedis bestel.

				“Your wish is my command. En by the way, jy lyk baie sexy agter ’n stoof. Ons het die pregnant reggekry, nou is dit net die bare feet wat kortkom.” Hy glip uit die kombuis en Jeannie kan maar net lag terwyl sy aftreksel in die pan skink. 

				Die leeubekkies word eers oor so tien minute bygevoeg wanneer alles lekker deurgekook is. Sy wonder wat oom pienktafel sal sê wanneer hy dit sien. Hy het glo klaar bedenkinge gehad oor die stokroos-en-groenbone-slaai wat sy vrou as voorgereg bestel het. Dis hoekom sy ook maar liefs nie vir Ieg gesê het om hom in te lig dat stokrose mens glo in staat stel om feetjies te sien nie.

				Sy besluit om die slaaie wat Moira-hulle bestel het self na hulle tafel te neem terwyl die varkdis prut, maar in die ingang na die restaurant steek sy vas. Daar is ’n sagte gemurmel, die kerslig versag die bontheid effens en weerkaats hier en daar in die trencadis om die boog. Dit lyk waarlik soos iets uit ’n sprokie.

				Buite klink ’n gelag op waar die viertal onder die prieel kuier en die kerse in glaskoepeltjies staan om nie uit te waai nie.

				Moira moes Jeannie raakgesien het, want sy druk haar servet teen haar mond en staan op. Dit kry Jeannie weer aan die beweeg. Sy hou haar wange om die beurt toe Moira haar op die Franse manier groet en sit eers die rooislaai met papawersaadvinaigrette voor Moira neer. Die turksvyslaai gaan na die een smulpaap en die geroosterde eiervrug met kappertjieblomme na die ander. Sy verduidelik vlugtig wat die disse behels.

				“Wonderlike plek wat jy hier het,” swymel een van die gesette mans in geaffekteerde Engels. “Die ambiance!” Hy soen sy vingertoppe. “Exquisito.” 

				“En die kos is baie mooi bedien,” voeg die ander smulpaap by en beduie na die kappertjies.

				“Baie dankie. Eet smaaklik.” Jeannie verskoon haar en draf omtrent kombuis toe, net betyds om die leeubekkies by die varkkotelette in te roer. Sy skep dit op saam met bruinrys en versier die slaaiporsies met nog leeubekkies.

				Die duisendblad-en-pampoen-bredie prut al van laatmiddag af en sy hoef dit net op die koeskoes te skep, slaai by te sit en van die fyn pienk en wit blommetjies oor te strooi. Ieg moet hom nou roer voor die kos koud raak. “Lui die klokkie, Serafien,” gee sy opdrag terwyl sy die hisop-en-hoender-dis deurroer en oor polenta skep.

				Ieg kry ’n kyk toe hy oomblikke later inkom, maar hy knipoog net toe hy vier borde heel behendig uitdra. Teen die tyd dat hy terug is vir die volgende vraggie, staan alles gereed en sy het reeds met die volgende tafels se bestelling begin. 

				“Ek is net hier ter wille van Jeannie, Gideon. Ek hoop jy verstaan dit.” Dis hopeloos, het Nan van voor af besef ná daardie ellendige artikel in die Chronicle. ’n Heks en ’n predikant werk net nie saam uit nie. Al sê hy wat.

				“Ieg het jou boodskap reeds aan my oorgedra, Nan.” Sy kalmte rui haar net verder op.

				“Gaaf,” is egter al wat sy sê en neem ’n groter sluk wyn as wat sy bedoel het.

				“Ek moet sê ek het my bedenkinge gehad toe Jeannie die tafels so bont wou maak en alles so verskillend, maar dit pas perfek by die kasarm.” Gideon skud sy kop, duidelik in vervoering terwyl hy rondkyk. “So in die dowwe beligting en kerslig veral, is daar waarlik iets magies aan.”

				Nan gee hom ’n kyk. “En ‘magies’ is presies waar die probleem lê,” brom sy onderlangs.

				“Ek hoor jou, Nan. En ek verstaan dat jy ontsteld is, maar kan ons nie net in hemelsnaam hierdie aand saam geniet nie? Al is dit net ter wille van Jeannie.”

				Nan kyk hom verras aan. Dis die eerste keer dat sy ’n mate van ongeduld by hom bespeur. Sy sug diep. “Ek is jammer, Gideon. Jy verdien nie my kortgebakerdheid nie. Dis immers nie vir jou wat ek kwaad is nie.”

				“Nie?”

				“Natuurlik nie. Dis nie jy wat die wêreld gemaak het wat dit is nie. Die enigste rede hoekom ek dalk vir jou kan kwaad word, is omdat jy nie kan insien hoe futiel hierdie ... hierdie ding tussen ons is nie.”

				“Dis nie ’n ding nie, Nan. Ek is lief vir jou en jy vir my. En dit maak dit baie maklik. Óf ons gryp dit aan óf ons mors met die res van ons lewe ook. Vir my maak dit meer sin om dit aan te gryp. Vir suurpruime soos Hendrien en die res van Maanschijnbaai in hulle maai te stuur en te konsentreer op wat werklik belangrik is. Ons.”

				“En wat dink jy gaan gebeur as ons dit doen? Jy sal ’n uitgeworpene wees, Gideon! Verstaan jy nie wat dit sal behels nie? Ek is gewoond daaraan om nie deel van enige ander groep as my familie te wees nie, maar jy is nie.”

				Gideon leun vorentoe. “En waar kry jy die idee dat ’n predikant deel is van ‘groepe’ – wat jy ook al daarmee bedoel? Besef jy nie dat ons altyd van buite af inkyk nie? Niemand is hulleself voor ’n dominee nie en dominees durf nie hulleself wees voor die grootste gros van hulle gemeente nie. Dis ’n kunsmatige lewe, Nan. En nie ’n maklike een nie.” Hy hou sy glas wyn in die lug. “So iets kon ek nooit voorheen doen nie. Ek en Esther kon nêrens heen gaan sonder dat daar iemand is wat terugrapporteer dat Dominee en Mevrou dit of dat gedoen het nie. Omdat Esther in elk geval nie geneë was vir uitgaan nie, was dit dalk makliker, maar weet jy hoe ek daarna gesmag het om net Gideon Wienand te wees, sonder daardie etiketterende titel wat altyd voor my naam plek gekry en my verbied het om enigiets wat bloot menslik is te doen?”

				“Hoe het jy dit gehou?” vra sy sag.

				“My enigste ware uitlaatklep was seks en daarvan wou Esther ook niks weet nie.” Gideon sit sy glas effens te hard op die tafel neer. “Verskoon my asseblief ’n oomblik.”

				Sy kyk hom agterna terwyl hy na die ruskamers stap. As sy dit nie mis het nie, het dit weinig met die roep van die natuur te doen en alles met die ontsteltenis wat die oorhand begin kry het. Die man is beslis nie so onverstoorbaar as wat hy hom voordoen nie.

				“Mevrou se perdeblom-en-beetslaai en Dominee se pampoenblomsop,” kondig die kelner aan en sit die borde met ’n mate van swier neer.

				“Dankie.” Sy glimlag trots toe sy sien hoe mooi die disse voorgesit is. Sy weet sommer Jeannie het hier ’n wenner beet. Sy kan dit ook aflei uit die ander gaste se sagte uitroepe van verrassing. Dis my kleinkind! wil sy aan almal verkondig. En sy weet dit sal boonop goed smaak. Sy en Jo-hulle is nie verniet al vir jare Jeannie se proefkonyne nie.

				“Ek is jammer, Nan,” sê Gideon toe hy weer in sy stoel inskuif en sy hand oor hare vou. “Gee jy om as ek oë toemaak?”

				Sy skud haar kop en hou haar oë afgewend terwyl hy op ’n onopvallende manier die seën oor sy kos vra. As sy kon bid, sou sy die seën oor Gideon vra. Dat hy die lewe met oorgawe sal kan smaak. In elke opsig. Verkieslik saam met haar.

				Minder disse, besef Jeannie deur die loop van die aand. Kleiner verskeidenheid is essensieel as sy wil byhou. En sy sal Serafien moet leer om ’n paar ekstra goed te doen en eerder nog ’n opwasser kry. Sy kan sien Serafien vat raak. 

				Dis agterna beskou maar ’n genade dat daar soveel minder tafels is. Sy het haar vermoëns oorskat, en dié van die kelners om by te hou. Sy het reeds vir Jo-hulle ’n bietjie afgeskeep omdat sy geweet het hulle sal verstaan. En Sue en Zach wag nou al lank vir hulle katjiepiering-en-lietsjie-slaai. Gelukkig gesels Sue-hulle glo lekker met die pienk tafel se mense.

				Om te vergoed, neem sy die twee se nageregte self deur. Die joviale atmosfeer is amper tasbaar anders as dié in die besadigder groot eetkamer. Dis moontlik ook te wyte aan die hoeveelheid leë wynbottels wat Ieg al van hier af agtertoe gedra het.

				“Moet nooit rokers afskeep nie,” het Zach vir haar gesê toe sy gewonder het of dit regtig nodig is om ’n rookarea binne te hê. “Dis hulle wat die lekkerste kuier. En lekker kuier beteken ekstra geld. Hulle het deesdae ook al hoe minder plekke om van te kies. Maak dit vir hulle spesiaal en jy sal nie kan voorbly nie.”

				“En jy is nou die kok, meisiekind?” vra die man wat net ’n boer kan wees en aan die hoof van die pienk tafel sit.

				“Dis reg,” glimlag sy vlugtig in hulle rigting en sit Sue en Zach se geregte voor hulle neer. “Jammer dit het so lank geneem,” sê sy sagter.

				“Meer drinktyd,” grinnik Sue.

				Jeannie vee haar hande aan haar voorskoot af, groet die boer met die hand en knik glimlaggend na die res. “Alles reg?”

				“Heerlik!” roep ’n jonger man wat die seun moet wees uit, sy neus al effens rooi.

				“Haai, kind, jy lyk nes ’n feetjie,” sê die boervrou met haar bloesende wange en stewige buustemaat.

				Jeannie moet haar verkneukeling onderdruk. Dan is die kenners reg. Stokrose laat mens sowaar feetjies sien.

				Sy luister en reageer toepaslik toe sy bedank en geprys word, maar moet haar gou weer kombuis toe haas.

				Terwyl sy die pannekoeke vir die smulpape bak, kom sy agter sy neurie saam met ’n Katie Melua-liedjie wat in die agtergrond speel en dat Serafien en Tiekie ook ingeval het terwyl hulle hande vlytig besig bly.

				Dan is dit hoe dit in die sewende hemel voel, dink Jeannie terwyl sy somervrugteslaai tussen die pannekoeke verdeel, ’n stokroos op elkeen neersit, dit liggies met versiersuiker bestuif en afrond met ’n skeppie geklopte room. 

				En skielik is alles verby. Een van die kelners het ingestem om Serafien en Tiekie huis toe te neem aangesien hulle woonplekke op sy pad is. Die kombuis is weer ordelik en al die gaste is weg, behalwe Jo en Saul wat by Sue-hulle aangesluit het en nog wyn drink terwyl Ieg by die tafel langsaan geldsake afhandel.

				Hy kyk op toe sy inkom en trek vir haar ’n stoel by hom uit. “Jy lyk flou, maar so gelukkig,” glimlag hy toe sy neersak.

				Sue lig haar glas. “Ná al die dinges en drama was dit ’n reusesukses, Aspoestertjie. Jou kos was verruklik om die minste te sê. Op Jeannie en haar Casarma.”

				Die ander koor agterna.

				“Sonder julle sou ek dit nooit reggekry het nie,” sug Jeannie met genoegdoening. “En dis juis dit wat dit so spesiaal maak.”

				“Praat van spesiaal, pierewiet, die twee paartjies in die toring was in vervoering,” sê Ieg toe die ander hulle gesprek hervat. “En alles in ag geneem, was die inkomste nie te shabby nie,” sê Ieg. “Die tafel van vier op die stoep het aangedring om te betaal, nes Riekie en Mike, en Gideon wou nie nee vir ’n antwoord vat nie. Ek het hulle toe almal gratis likeur gegee, maar ek het volstrek geweier dat Jo- en Sue-hulle betaal. En soos jy sekerlik agtergekom het, het die tafel van tien behoorlik weggelê. Om van Moira-hulle nie te praat nie. En nie een het eens ’n wenkbrou gelig oor die hemelhoë rekeninge nie. Moira het gesê sy sal jou ná die naweek laat weet presies wat sy dink, maar voorlopig kry jy minstens slaagsyfer.”

				“Halleluja,” sê Jeannie en probeer bly word, maar sy is ineens net te doodmoeg.

				“Hei, pierewiet, jy is gedaan. Bed toe met jou en Patat. Ek sal toesluit en klaarmaak, oukei?”

				“Dit sal wonderlik wees.” Sy staan effens wankelrig op. “Bly julle net so sit en maak julle wyn en kuiertjie klaar,” keer sy toe Jo ook opstaan. “Ek gaan skaars die kussing raak voor ek aan die slaap is.”

				“Ek stap gou saam, nou terug,” sê Ieg vir Zach en slaan sy arm om Jeannie se skouers.

				Jeannie voel skoon deur die blare toe hulle met die wenteltrap opstap.

				Sy laat toe dat Ieg haar help uittrek en haar soos ’n kind in die bed sit; voel sy sagte soene op haar mond, ooglede en naeltjie, en toe is sy weg voor. 

				Nan hoor hoe dit stil word. Sy lê en luister al die afgelope uur hoe die motors een-een wegtrek, die gegroet en gelag wat dit voorafgaan. Hieraan sal sy naweke en later dalk ook Woensdae moet gewoond raak. Die kasarm is nou Casarma – for better or for worse.

				Sy is nou spyt sy het Gideon alleen weggestuur. Nie gehoor gegee aan sy skor pleidooi om saam met hom na sy huis toe te gaan nie.

				Sy draai op haar sy, herleef weer sy liefkosings wat al hoe dringender geword het toe hulle ná ete soos stout kinders na haar suite toe gesluip het. Haar bekommernis oor sy vermoë tot passie kan sy kategories as geheel en al onnodig verklaar.

				Vanaand was sy die een wat moes kophou. Vanaand moes sy Gideon teen homself en daardie tou wat deel uitmaak van sy reëls beskerm. Want vanaand het dit vir haar al gelyk asof die dominee se reëls nie meer so streng is wanneer dit by hekse kom nie. Inteendeel.

				Sondag 9 Desember 

				Vir die eerste keer in wie weet hoe lank slaap Jeannie laat en voel soos ’n nuwe mens toe sy by die tafel in die biblioteek gaan sit om post mortem te hou van Vrydag en Saterdag.

				Agterna beskou, het Hendrien haar ’n guns bewys. Veral Vrydagaand sou sy dit nooit gemaak het met ’n vol restaurant nie. Saterdagaand was die restaurant amper vol, maar hulle was ’n bietjie beter georganiseer en het ’n ekstra kelner gehad, danksy Zach wat een van Moonbream ook afgestaan het.

				Maar albei aande was daar tafels wat heeltemal te lank moes wag vir hulle kos. Ieg waarsku die mense dat dit tyd neem omdat die kos vars voorberei word, maar mense se geduld het grense, en hier en daar is dit oorskry. En volgende week wanneer die Gautengers begin aankom, sal dit nog erger wees. Hulle is nie gewoond aan die Kaapse stadiger manier nie.

				’n Uur later is haar beplanning en aanpassing agtermekaar. Sy het net ’n paar dae om dit in werking te stel. Daar is slegs enkele besprekings vir die volgende naweek, maar sy glo dit sal regkom. Zach het glo weer dieselfde advertensie in Die Burger vir Woensdag geskeduleer.

				“Jeannie?” Nan loer deur die balustrade van die wenteltrap. “Ek dag ek hoor jou hier bo.”

				“Hallo, Nan. Kom op.” Jeannie rek haar uit en kyk vraend na Nan toe dié ’n deel van die Sunday Times voor haar neersit.

				“Lees.” Nan druk met haar vinger op ’n beriggie.

				Exquisite venue, ambiance and food in Maanschijnbaai, lees sy. 

				Nan glimlag toe Jeannie haar ongelowig aanstaar. “Moira se een gas is toe Ambrose Sinclair, ’n restaurantkritikus vir die Times. Lees verder.”

				Jeannie se hand gaan na haar hart toe sy haar oë weer na die resensie laat sak. Volgens Sinclair sou die argitektuur en omgewing al klaar genoeg wees om oor liries te raak, maar dis die kos wat Casarma in ’n liga van sy eie plaas. Hy wei uit oor die disse wat aan hulle tafel geniet is, die omvang van die wynlys en die pryse wat hy in die omstandighede billik ag. Hy noem ook dat niks by niks pas nie en só ’n interessante samehang van verskille vorm. Hy reken verder die uitsonderlikheid van die kos het daarmee te doen dat dit met oorgawe en emosie voorberei is. 

				Ambrose Sinclair ken vier en ’n halwe sterre toe aan Casarma en noem die enigste rede waarom dit nie vyf sterre kry nie, die te lang wagperiodes tussen disse is. Iets wat waarskynlik sal verbeter namate “teething problems” uitgesorteer word.

				“Is dit nie wonderlik nie?” vra Nan toe Jeannie uiteindelik opkyk nadat sy die resensie ’n tweede keer deurgelees het.

				Jeannie kan eers nie ’n woord uitkry nie. Toe val sy Nan om die nek en begin babbel asof Nan nie self gelees het wat die smulpaap sê nie.

				“En jy verdien elke lofprysing,” kry Nan uiteindelik kans om iets te sê.

				Jeannie voel hoe sy stadig weer terugkom aarde toe. “Dankie, Nan. Vir alles. En dat jy gisteraand ook daar was. Julle was almal so wonderlik.”

				“Dit was ’n voorreg,” is al wat Nan sê.

				“En jy en Gideon nou?”

				Nan glimlag geheimsinnig. “Ons sal maar moet sien.”

				Dinsdag 25 Desember 

				Jeannie kyk tevrede na die lang tafel wat sy op die stoep laat uitdra en nou aan die dek is. Dis ’n besonder mooi dag. Dis selde dat dit die tyd van die jaar so windstil is hier. 

				Sy is bly sy het besluit om nie die restaurant oop te maak vir ’n Kersete nie, bly sy bring Kersfees net saam met die familie en Riekie-hulle deur. Sy het beslis kans nodig om weer asem te haal. 

				Dat dit harde werk is om ’n restaurant te bedryf, het sy vooraf geweet, maar die realiteit is veel erger as waarop sy voorbereid was. Sy geniet egter elke oomblik daarvan, selfs die krisisse wat soos klokslag opduik, maar wat meesal met vinnig dink opgelos kan word.

				Sy weet nie wat sy sonder Ieg sou gedoen het nie. Hy is net altyd daar wanneer sy hom nodig het en sien ook meesal raak waar hy kan hand bysit nog voor sy hoef te vra. Die gaste is ook mal oor hom, sy gemaklike manier en sy kwinkslae. Wat haar betref, is hy ’n bleddie wonderwerk. En dit terwyl sy hom eintlik afskeep. Hulle het hulle privaat tye waarvan hulle die meeste probeer maak, maar dis maar min.

				En dis nie net Ieg wat sy gewig in goud werd is nie. Toe hulle weer ’n diensprobleem op die lyf geloop het, het Sue ingespring en ontpop as gewilde kelnerin omdat sy presies kan verduidelik watter kruie en blomme gebruik word en ’n klomp ander inligting daaroor kan gee. Maar, het Sue ronduit verklaar, dis net vir die Desembervakansie en dalk ander baie besige tye – if and when.

				Vir Nan sien hulle skaars. As Hendrien se giftige brief in die koerant enige uitwerking gehad het, is dit eerder dat mense nou éérs na die Hiërofant toe stroom. Haar juweliersware is glo veral ’n hit. Nan moes vir Gideon touwys maak en nou maak hulle saans saam oorbelletjies, armbande, enkelkettinkies en halssnoere dat dit klap. En deur die dag maak Gideon windharpies met kristalle en skulpe wat blykbaar net so gewild is. 

				Omdat hulle almal vandag bymekaarkom en ook verlede week Jo se veertigste verjaardag saam gevier het, het hulle teen ’n Oukersaandviering besluit. Gideon het Donnie en Monique mooi gevra om Kersdag saam met hulle deur te bring, maar Monique het volstrek geweier. Wat seker te verstane is met Ieg hier en die baba wat op pad is en alles. Donnie het toe ook kop uitgetrek.

				Jeannie skuif ’n laaste glas reg. Die tafel lyk fleurig met net ’n paar Kersfeesaksente. Sy skuif twee van die mosaïekbladtafels nader aan mekaar om die kos op neer te sit. Vandag maak die res kos en Riekie het gereël wie bring wat. Op ’n ander tafel maak sy ’n miniatuur-Kersboompie staan en pak spoelklippe op en om die voetstuk sodat dit nie omwaai as die wind dalk opkom nie. Die geskenke kan rondom die boompie neergesit word. 

				Jeannie se hande vlieg na haar maag toe Patat haar ’n skop gee. Waar is Ieg nou? Hy is gek daaroor om te voel hoe die baba onder sy hande beweeg. Ná nog ’n ligter skoppie kom sy egter weer tot ruste.

				Volgende jaar is Patat deel van hulle Kersdagviering. Vir ’n oomblik is dit ’n vreemde gedagte, maar toe sy haar die prentjie voorstel, sien sy Patat al in haar stootwaentjie sit en kweel, haar verwonder aan bont papier wat van geskenke afgeskeur word. Nog net so vyf maande, dan is die rankie waarlik ’n patatjie.

				Nan sit heimlik haar hart en vashou terwyl Gideon geskenke uitdeel en almal oor en weer dankie sê, gesels en lag. Doen hulle die regte ding? Doen sy die regte ding? 

				Haar senuwees is gaar toe Gideon weer opstaan nadat Riekie al die papiere in een boks gedruk en kom aansit het.

				“Daar is nog een geskenk wat ek tot laaste gehou het,” sê hy toe almal na hom kyk. “Maar voor ek dit kan uitdeel, moet ek eers toestemming kry.”

				Nan sien hoe Jo en Sue onderlangs na mekaar kyk en Jeannie haar hand om ’n wye glimlag vou. Hulle weet wat kom, besef sy. Maar besef hulle wat ’n stryd sy in haar binneste voer?

				“Sue, Jo, Jeannie, ek wil bitter graag vir Nan ’n ring gee. Een wat sê dat ek graag met haar wil trou. Jo, hoe voel jy daaroor?”

				Jo se oë blink van die trane. “Ek hoop julle is so gelukkig as wat julle verdien om te wees.” 

				“Jeannie?”

				“Niks kan my blyer maak nie, Gideon.”

				Gideon lyk effens benoud toe hy na Sue kyk. “Sue?”

				“Gideon, onthou jy destyds toe jy Jeannie so ontstel het? Nou ja, as jy een haar van Nan se hoof skaad, knip ek daardie knaters wat ek toe gespaar het af. Oukei?” Sue probeer kwaai lyk, maar haar lagplooitjies waaier.

				“Ek neem aan ek het jou ... e ... voorwaardelike toestemming?”

				Sue knik.

				Gideon trek Nan aan die hand orent. Hy haal ’n pers fluweelboksie uit sy broeksak en maak dit oop. “Nan, is jy bereid om my ring te dra?” 

				Teen die agtergrond van roomkleurige fluweel, omring deur diamantjies, skitter ’n ametis dieppers. Alle twyfel oor haar antwoord is uit die weg geruim. Ametis. Hy weet. Hy aanvaar haar presies vir wie sy is. Nan se bene voel effens wankelrig toe sy na Gideon opkyk. 

				“En in Februarie my vrou te word?” vervolg hy toe sy nie dadelik haar stem kan vind nie. Aan die asems wat ingetrek word, is dit duidelik die ander het nie verwag hulle is so haastig nie.

				“Graag, Gideon,” antwoord sy hees. 

				Toe Gideon haar teen hom aantrek en soen, hoor sy pandemonium om die tafel losbreek, maar al wat vir haar in hierdie oomblik belangrik is, is hierdie kalm maar passievolle man aan wie sy vir die eerste keer in haar lewe haar hele hart sonder voorbehoud kan gee.

				

			

		

	
		
			
				Dertig

				DERTIG

				Vrydag 4 Januarie

				Aanvanklik was Jeannie bloot verras en effens ongemaklik toe sy vanmiddag in die boek gesien het Iza Pasha het ’n agtuurtafel vir drie bespreek. Hoe nader dit egter aan agtuur kom, hoe senuweeagtiger raak sy.

				Iza gaan baie krities oor die kos en elke liewe ding wees, maar dit kan net deels die skuld kry vir haar benoudheid. Sê nou dis Emile wat haar vergesel? Nog erger, wat gaan Iza te sê hê oor haar swangerskap wat nou al onmiskenbaar wys?

				Dit distilleer tot haar grootste angs: Sê nou Iza sê iets vir Ieg? Ieg weet sy het in die Flower gewerk en dat Iza ’n soort rolmodel vir haar was. Ook dat sy en Emile vriende was, maar verder weet hy van niks.

				Teen kwart voor agt is Jeannie in so ’n toestand dat Serafien ’n paar minute moet oorneem sodat Jeannie net weer tot verhaal kan kom. 

				Sy gaan staan in die kombuisdeur en trek die seelug diep in, blaas dit stadig uit. Daar is ’n derde persoon by Iza se tafel. Miskien het Emile ’n nuwe meisie. Een wat Iza se goedkeuring wegdra. En sy sal tog nie voor ’n derde persoon iets sê nie? Maar met Iza, weet Jeannie, kan mens nooit seker wees nie.

				“Jeannie?” 

				Sy swaai om toe sy Ieg se stem agter haar hoor. “Net gou asem geskep,” probeer sy glimlag.

				“Iza Pasha en haar gaste is hier. Sy het gevra of jy kan kom groet wanneer jy kans kry. Maar ek moet jou ...” Hy laat rus sy hand teen haar wang. “Hei, pierewiet, is jy oukei? Jy lyk bleek.”

				Sy druk sy hand vas, put krag uit sy palm en soen die binnekant. “Ek is fine.” Sy stap binnetoe en neem weer oor by Serafien. 

				“Sê vir hulle ek kom sodra ek kan.” Sy gaan nie hieruit loskom nie, weet sy. Dis ook etiket om ’n ander kok persoonlik in mens se restaurant te verwelkom. “Ek dink jy moet dat Sue hulle tafel bedien,” voeg sy as nagedagte by. “Sy sal Iza kan uitsorteer as sy moeilik raak.”

				“En jy dink nie ek is mans genoeg nie?” Die vraag kom nie heeltemal so tergend as wat sy sou verkies nie.

				Jeannie probeer glimlag. “Natuurlik is jy, maar waarom Sue die geleentheid misgun? Skoert nou voor ek hierdie roerbraai verbrand.”

				“Oukei, maar soos ek netnou wou sê, ek moet jou waarsku. Sy is vergesel van haar seun en ... Monique.”

				Vet spat uit die wok wat sy aan die skud was en ’n paar druppels beland op haar hand. Serafien red die wok net betyds toe Jeannie dit amper laat val en Ieg druk haar hand in ’n bak yswater waarin seldery week.

				Jeannie is skaars bewus van die brandpyn, dis in elk geval minimaal. “Monique? Maar hoe op aarde?”

				“Monique was ’n ruk lank in die Kaap en het glo by Iza se restaurant werk gekry. Maar dis al wat ek weet. Pierewiet, jy weet mos jy het niks om jou oor te bekommer nie. Jy weet mos alles is verby tussen my en haar.”

				“Ek weet, Ieg. Dis oukei. My hand ook. Ek moet klaarmaak.” Sy druk haar hand droog en neem weer by Serafien oor. “Ek sal so ’n bietjie later gaan groet en nou moet jy regtig weer jou aandag aan die gaste gee. Asseblief?” Sy verstom haar oor hoe kalm sy ineens klink. Dit bluf skynbaar vir Ieg ook, want met ’n laaste bekommerde kyk na haar is hy uit.

				Jeannie werk in outomatiese rat terwyl ’n ander deel van haar brein die raaisel probeer ontknoop. Toeval kan dit nie wees nie. Dis die enigste ding wat sy vir seker weet. 

				Iza-hulle is diep in gesprek toe Jeannie naderstap. Iza beduie met haar vurk na iets in die bord, pik ’n stukkie kos op en sit dit in haar mond, proe nadenkend daaraan. Sy is op pad om iets te sê toe sy Jeannie raaksien. Sy begin glimlag, maar haar mond verstar toe haar oë na Jeannie se magie gaan. 

				Emile kyk om en kom orent uit die stoel, maar steek halfpad vas. 

				Om Monique se mond speel ’n alwetende glimlaggie.

				Jeannie dwing ’n glimlag na haar mond en steek haar hand uit na Iza. “Iza, wat ’n voorreg om jou as gas te hê. Welkom by Casarma.”

				Sy draai na Emile en hou haar wang. Hy soen haar liggies en gaan sit weer. 

				“Terug uit Egipte? Dit moes ’n wonderlike ervaring gewees het.” Haar oë wip na Monique. “Hallo, Monique, gaaf om jou hier te sien.”

				Monique se glimlag is so vals soos môre heeldag. “Ja, mens lees so baie van Casarma. En toe ek hoor Iza sluit die Flower vir die eerste week in Januarie, kon ek nie anders as om haar te vertel van jou nuwe avontuur nie. Sy het natuurlik ook van Casarma gelees, maar nie geweet jy is die kok nie. Toe is sy so gaaf om my saam te nooi.”

				Dis klinkklaar dat Iza weer aan die planne beraam is vir Emile, want dié sit met verhoogde kleur en kyk van Iza na Monique asof hulle die duiwel en die diep blou see verteenwoordig.

				Iza se oë het nog nie Jeannie se boepie verlaat nie. “Jy swanger,” sê sy hees toe Monique stilbly.

				Uit die hoek van haar oog sien sy Ieg staan hulle ’n entjie weg en dophou. Bly net daar, asseblief, probeer sy hom met haar gedagtes dwing, maar asof hy die verkeerde boodskap oor die eter gekry het, kom hy aangestap en vou sy arm om haar skouers. 

				Jeannie sluk swaar. “Iza, ontmoet my aanstaande man en die pa van my baba. Ieg de Graaff.”

				Ieg steek sy hand uit, maar Iza ignoreer hom. Sy waai haar wysvinger verwoed heen en weer. “Jy nie die pa.” Sy wys na Emile. “Hy die pa. Ek weet. Vyf September.”

				Emile word bleek, maar dis Monique se gesigsuitdrukking wat Jeannie laat besef hoe die vurk in die hef steek. Die blik in haar oë is een van suiwer oorwinning.

				Toe Jeannie omkyk na Ieg, staan hy nog steeds met sy hand na Iza uitgestrek, maar sy blik is vasgenael op Emile voor hy uiteindelik na haar afkyk. “Jeannie?”

				“Wel, miskien nie,” hoor Jeannie Monique sê. Haar stem klink asof dit van ver af kom, maar die woorde is duidelik. “Jy sien Iza, dit kan my broer se seun s’n ook wees. Ek het hulle self betrap in wat mens op Engels seker ’n compromising position kan noem. Op ses September.”

				Jeannie kom agter dat die ander gaste hulle begin aanstaar, maar daar is niks wat sy kan doen behalwe na Ieg kyk en haar kop aanhoudend skud nie.

				Iza kom orent. “Vaderskaptoets,” is klaarblyklik al wat haar emosies haar in Afrikaans toelaat om te sê voor sy omdraai en uitstap. Emile spring op en stap agter haar aan. Monique vee eers haar mond af en sit die servet netjies neer voor sy vir Ieg glimlag. “Ek het jou gewaarsku, Ieg, dat jy nie weet waarvoor jy jou inlaat nie.” Daarmee staan sy op en stap ook heupswaaiend uit.

				“Wat de fok gaan hier aan?” sis Sue saggies in Jeannie se oor, slaan haar arms om hulle albei en stuur hulle in die gang af in die rigting van die suite wat hare was. Halfpad kom Jeannie effens tot verhaal en steek vas.

				“Ieg, ons sal sake later moet uitpraat.” Waar die staal in haar stem vandaan kom, weet sy nie. Sy weet net sy kan nie die kombuis goedsmoeds los nie. “Ek het ’n vol restaurant om voor kos te maak.” Nie Sue of Ieg keer haar toe sy by die kombuis inglip nie, asof hulle weet sy sal haar deur niks laat keer om haar gaste vanaand tevrede hier weg te stuur nie.

				Sue wag net tot Serafien-hulle vort is voor sy haar kom neerplak en ’n sigaret uit die pakkie in haar hand ruk. “Jissis, ek kon my oë nie glo toe ek die ventjie daar sien sit nie. En boonop by Queen Cleopatra personified, om van daai donnerse Monique nie te praat nie.”

				“Sue, ek kan hoor daar is nog gaste,” sê Jeannie deur geklemde kake.

				“Hulle het genoeg wyn en het reeds betaal. Moerse tip ook gelos. Hulle is happy, oukei?”

				Jeannie sak op een van die driebeenstoele neer. “Waar is Ieg?”

				“Huis toe. Hy was nie in ’n toestand om enigiets verder hier uit te rig nie. Ek het Jo opgekommandeer om te help, let wel, sonder om haar van die debakel te vertel, en self mâitre’d gespeel. Ek het net vir Jo gesê Ieg voel sleg. Hoe de fok jy nog kon kosmaak, weet g’n mens nie.” Sy trek die rook diep in haar longe in. “Aspoestertjie, jy is in die kak. Diep.”

				“Ek weet.”

				“Wat is die ding met Donnie? Ieg het skaars sin gemaak, maar ek kon darem agterkom jy het glo by hom ook geslaap. ’n Dag ná Emile. Ek het vir Ieg gesê dis stront en ek glo dit is, maar waar kom Monique daaraan?”

				“Dit moet julle maar liewer vir Donnie vra. Al wat ek te sê het, is dat daar hoegenaamd geen kans is dat Patat syne is nie.” Jeannie voel hoe haar onderlip onbeheers aan die bewe gaan. “Sue, wat gaan ek doen?”

				“Is daar ’n vaderskaptoets wat jy kan laat doen voor Patat se geboorte?”

				“Amniosentese, maar net tot die twintigste week.” Alles in Jeannie stry teen die gedagte.

				“In watter week is jy nou?”

				“Twintigste.”

				“Dank die gode. Môre bel ons Cronjé, Saterdag of nie Saterdag nie, hy sal die toets geskeduleer moet kry, Rooikappie.”

				“Dit gaan in elk geval niks help nie. Ieg gaan my nooit vergewe oor Emile nie. En veral nie omdat ek stilgebly en geweier het om die meting te laat doen nie.” Dit voel asof die aarde om haar inplof en tog kan sy net bly sit en na Sue staar.

				“Watse meting?”

				Jeannie verduidelik, ook waarom sy daarteen besluit het.

				“Liewe fok, Jeannie, was jy van jou verstand af? Natuurlik gaan Ieg jou nie vergewe nie. Ek sou ook nie as ek hy was nie.”

				Jeannie kan nie onthou of Sue haar al ooit op die naam genoem het nie. Dit weerspieël die diepte van Sue se ontsteltenis. 

				“Nou moet ons net bid dis regtig Ieg se kind. En ek bedoel bíd.”

				Jeanie knik, maar sy weet selfs al is Patat Ieg s’n, sal Ieg nooit weer op dieselfde manier na haar kyk nie. Met daardie amper aanbiddende liefde in sy oë nie. Sy het die Ieg wat sy hierdie afgelope paar weke leer ken en nog liewer leer kry het as ooit tevore, vanaand vir ewig verloor. En dis haar eie skuld. Sy het presies in Monique se hande gespeel.

				Saterdag 5 Januarie 

				Dis net die drukking op haar blaas wat Jeannie die volgende oggend uit die bed kry. 

				Toe sy by die badkamer uitkom, sit Ieg by die ovaal tafel in die biblioteek met sy kop op sy vuiste gestut.

				Hy kyk met brandende oë na haar, laat sak sy blik na haar maag wat teen die nagrokkie aandruk en skeur sy oë weg met ’n nog meer gepynigde uitdrukking. “Ons moet praat.”

				Sy gaan sit oorkant Ieg. “Ek is jammer,” sê sy sag. Haar nag van worsteling het haar met min energie oorgelaat.

				Hy lig sy gesig uit sy hande. “Waaroor, Jeannie?” Donker vlekke sit soos kneusplekke onder sy oë. “Omdat jy tien dae voor my by Emile geslaap het? ’n Dag later by ’n skoolseun? Omdat jy vir my gelieg het? Vir almal gelieg het toe jy gesê het die kind is myne?”

				Die kind. Nie meer Patat nie. 

				“Ek is oor alles waaraan ek skuldig is jammer, maar ek is nie aan alles skuldig nie. Ek het nie by Donnie geslaap nie.” Sy kyk hom pleitend aan. “Kan ek jou van Emile vertel? Van voor af, sodat jy kan besluit waaroor jy vir my kan kwaad wees en waaroor nie?”

				“Dink jy nie dis ’n bietjie laat nie? Dink jy nie dis wat jy in die eerste plek moes gedoen het nie?” Daar is gruis in sy stem.

				“Ek moes. Maar ek het nie. Daaraan kan ek nou niks doen nie, behalwe probeer verduidelik.”

				Hy sit terug in sy stoel en vou sy arms. “Probeer, Jeannie, maar ek kan nie belowe dit gaan enigiets verander nie.”

				Sy begin by die begin. Hoe sy Emile ontmoet het, wat daarop gevolg het. Van haar innerlike stryd oor die vaderskaptoets. Sy spaar haarself nie, maar probeer verduidelik hoe sy gevoel het. Hoekom sy geweier het om die meting te laat doen. Hoe sy steeds seker is die kind is syne.

				“Ek het van jou probeer vergeet nadat jy weg is Seattle toe, Ieg. Iemand anders probeer liefkry. Emile was daar. En dis waar alles begin skeefloop het,” sluit sy af.

				“Maar kon jy nie net van die begin af eerlik gewees het nie? Vir my gesê het jy het hierdie ding met ’n ander man aangehad ’n skrale paar dae voor ek en jy ...” 

				“Sou dit dinge verander het, Ieg?” Sy is so eindeloos moeg.

				“Ja, dit sou. Ek sou nie ... Ons sou nie ...” Hy gooi sy hande in die lug.

				“Jy sou nie met my liefde gemaak het as jy geweet het ek het tien dae tevore met ’n ander man seks gehad nie?”

				“Nee, ek sou waarskynlik nie. Moenie vir my vra hoekom nie, maar ek vermoed ek sou eers baie water in die see laat loop het.”

				Dit maak seer. Dit laat haar vuil voel. “Wel, tough luck, Ieg. Ek kan ongelukkig niks daaraan verander nie.” 

				“Nee, jy kan nie. En ek kan nie help om te wonder of jy ook vir my gelieg het toe jy gesê het jy het jou eerste orgasme saam met my gekry nie. En ek wonder hoe jy was in sy arms. En ek wonder ...” Hy druk sy hande oor sy oë. “Die prentjies, Jeannie. Ek kan nie help om die prentjies te sien nie.”

				Hy lig sy kop toe sy net stilbly. “Maar daaroor sou ek kon kom. As dit nie was vir die baba nie. Hoe kon jy dit oor jou hart kry om my te laat dink dis my kind as jy nie seker was nie? Steeds nie seker is nie behalwe vir ’n stupid soort intuïsie?”

				“Omdat ek gedink het jy is lief genoeg vir my dat dit nie sou saak maak as dit ’n ander man se kind is nie. Dat jy die kind sou aanvaar omdat dit my baba is. Ek het jou net die stryd probeer spaar om tot die gevolgtrekking te kom waartoe ek geglo het jy sal kom.” Dit voel asof sy resiteer wat sy vir dokter Cronjé vertel het, maar minder oortuigend.

				“Jy het nie die reg gehad om namens my te besluit nie, Jeannie.”

				Sy kyk by die venster uit, na die skuimperdjies op die onstuimige see. “Ek weet dit nou.”

				“For what it’s worth, ek glo jou oor Donnie.”

				Moet dit troos? wonder sy, maar sê niks nie.

				“Ek het tyd nodig om alles te verwerk, Jeannie. Wanneer kan jy die vaderskaptoets laat doen?”

				“Ek sal by die ginekoloog moet hoor of die amniosentese nog gedoen kan word.” Sy haal diep asem. “Wat gebeur as dit tog Emile se kind is, Ieg?” vra sy die doodskootvraag wat tussen hulle hang.

				Hy kyk lank na die tafelblad voor hy sy oë lig. “Ek weet nie wat ek sou besluit het as ek van die begin af geweet het nie. Tyd gehad het om gewoond te raak aan die gedagte. Dinge vir myself kon uitgesorteer het. Maar in hierdie stadium ... Ek sien nie kans nie.”

				“En as dit jou kind is?”

				“Ek sal verantwoordelikheid aanvaar. Vir haar sorg. Daaroor hoef jy nie bekommerd te wees nie.”

				“Dis nie wat ek vra nie en jy weet dit! Dis glad nie waaroor dit gaan nie.”

				Hy skud sy kop. “Ek weet nie of dinge ooit weer tussen ons kan werk nie, Jeannie. Dis waarvoor ek tyd nodig het. Om my kop skoon te kry.”

				“Wat help dit dan ek laat doen die amniosentese, Ieg? Wat help dit om ’n risiko te loop dat sy kan seerkry, selfs kan aborteer net omdat julle almal begaan is oor van wie sy haar verdomde gene gekry het? Ek het haar lief nes sy is. Hoekom kan jy nie? Sy is deel van my.”

				Hy frons. “Hoe groot is die risiko?”

				“Dit wissel van een in vier honderd tot een in twee honderd afhangende van die fasiliteit waar dit gedoen word. Daar kan ’n infeksie in die baarmoeder ontstaan, my water kan breek, ek kan te vroeg in kraam gaan. Dit kan alles lei tot ’n miskraam. Of die naald kan in kontak met die baba kom en haar beseer, al gebeur dit glo selde.”

				“Jy het dit dus oorweeg?”

				“Ja, maar toe ek hoor wat die risiko’s is, het ek onmiddellik daarteen besluit. En noudat ek weer daaraan dink ...” Sy staan op uit die stoel. “Weet jy wat, Ieg? Julle kan almal gaan vlieg. Nie jy of Iza kan my dwing nie. Ek sal dit nie aan my baba doen nie. Ek het genoeg verkeerde besluite geneem, al het ek gedink dis vir die regte redes. Ek sal my nie laat intimideer ten koste van Patat nie. As ek Sue mag aanhaal: Fok julle almal.”

				Sy klap haar slaapkamerdeur agter haar toe, sluit dit en val op haar bed neer. En dis dit. Sy wag vir die trane, maar dit kom nie. Die seer lê net te diep.

				Sy moes aan die slaap geraak het, gedroom het ook, want Jeannie is skoon deurmekaar toe daar ’n klop aan die deur is. Sy swaai haar bene gedisoriënteerd oor die bed se rand, bly duiselig sit.

				“Jeannie, dis Sue.”

				“Is jy alleen?”

				“Ek is.”

				Jeannie steier deur toe en sluit oop voor sy weer op die bed neersink. Alles draai om haar.

				Sue druk die deur agter haar toe en kom sit by haar. “Ek weet jy is nie oukei nie, maar is jy oukei?”

				“Net duiselig.” Jeannie drink die laaste van die water wat nog op haar bedkassie staan. “Hoe laat is dit?” kom sy ’n bietjie by.

				“Lunchtyd. Jy moet iets te ete inkry.”

				“O, hemel!” Jeannie vlieg orent. “Hoe gaan ek ooit klaarkry met my voorbereiding?”

				Die volgende oomblik draai alles op sy kop. Sue vang haar net betyds voor sy neerslaan.

				“Fokkit, meisiekind!” roep Sue uit en help haar om weer te lê. “Jy gaan niks van die donnerse aard doen nie. Kyk hoe lyk jy. Buitendien, ek het vanoggend al vanaand se gaste gebel. Gesê daar is ’n familiekrisis en dié wat ek kon, herskeduleer om op ander dae te kom. Jy het tot Woensdag om jou reg te ruk. Dis nou as Cronjé sê jy kan.”

				“Ek gaan nie die amnio...” Die wêreld draai weer.

				“Fine, maar Cronjé moet na jou kyk. Jy het ’n moerse skok weg.” Sue kom regop. “Maar nou gaan ek eers vir jou ’n smoothie maak sodat jy net weer iets in jou lyf het. Bly net waar jy is, oukei?” 

				Sy moes weer aan die slaap geraak het. Dit voel asof Sue skaars uit is toe sy terugkom met ’n smoothie in ’n glas en ook ’n piesang vir haar op die bedkassie neersit.

				Jeannie drink die konkoksie en eet die piesang onder Sue se wakende oog.

				“Beter?” vra Sue toe sy weer teen die kussings terugsak.

				Jeannie knik, al weet sy nie of dit die waarheid is nie. “Wat gaan daar buite aan?”

				“Ek neem aan jy bedoel wat sê wie oor wat. Wel, Jo en Nan is natuurlik doodbekommerd, maar ek het vir hulle gesê ek het die beste prentjie en hulle moet jou nie nou almal tegelyk oorval nie, jy’s te oorstuur. Ek het hulle vertel wat ek weet. Saul was ook by. Hy het Donnie en Monique gaan haal om hulle onder vier oë te spreek; ons wag nog op die uitslag.”

				“Ek het al weer probleme tussen jou en Zach veroorsaak,” raai Jeannie.

				“Zach ondersteun Ieg soos ek vir jou, maar hy is redelik neutraal. Ons is oukei vir mekaar. Daaroor hoef jy jou nie te bekommer nie. En net om dinge in perspektief te plaas, ons almal ondersteun jou besluit om nie die amniosenteseding te doen nie. Dis mosterd ná die maal en nie die risiko wat dit vir jou en Patat inhou werd nie. Jy kan DNS-toetse laat doen wanneer sy gebore is.”

				“Iza gaan nie so inskiklik wees nie; dit kan ek jou waarborg.”

				“Sy en Emile het vanoggend hier aangekom, maar ons het geweier dat sy jou pla. Gideon was gelukkig ook hier en het Iza oortuig dis onchristelik om ’n baba se lewe in gevaar te stel net omdat sy om selfsugtige redes wil weet of die kind Emile s’n is. Klaarblyklik het sy respek vir ’n dominee se opinie.”

				“Sy is ’n Koptiese Christen.”

				“Whatever that might be. Die punt is, sy is voorlopig van jou nek af, met die klem op voorlopig.”

				“En Emile?”

				“Daardie jellievis? Hy lyk doodbang dat dit wel sy kind kan wees, maar ek sal nou nie eintlik kan sê nie. Hy speel sfinks en laat Iza al die lidwoordlose praatwerk doen.”

				Jeannie kan nie help om te lag nie, al is dit maar ’n verwese laggie.

				“Daar’s hy, Doringrosie, dis beter. Anyway, alles is min of meer onder beheer. Sover dit moontlik is.”

				“En Ieg?” vra sy uiteindelik wat sy nog heeltyd wil weet.

				“Gee hom kans, Sneeuwitjie. Sy kop raas nog, en mens kan dit verstaan.” Sue streel oor haar hare. “Julle is albei nog so jonk.”

				Jeannie dink nie Sue besef sy het die laaste deel hardop gesê nie. Ironies dat Sue dit dink terwyl sy so stokoud voel.

				

			

		

	
		
			
				Een en Dertig

				EEN EN DERTIG

				“Ek kon nie toelaat dat sy daarmee wegkom nie, Saul!”

				Jo kyk met ontsetting na Monique se vertrekte gesig. Saul wou aanvanklik nie hê sy moet by wees wanneer hy met Donnie en Monique praat nie en vaderweet, dis die laaste ding wat sy wou doen, maar sy moet die saak van alle kante probeer verstaan voor sy met Jeannie praat.

				“Sy’s ’n slet en Ieg moet dit weet voor hy met haar trou.” 

				Jo kan sien Saul is aan die einde van sy kragte, maar hy het ’n verbete trek om sy mond. “Monique, ek sal nie toelaat dat jy Jeannie in my huis beledig nie. Ek probeer agter die waarheid kom, nie hoor hoe bitter en twisted jy is nie.”

				Monique spring op. “Ek is jou suster, maar jy kies kant teen my net omdat s’y jou kooi warm hou!” Sy beduie met haar kop na Jo. “Jy is nie agter die waarheid aan nie! Jy wil net verskoning soek omdat jy self met ’n slet deurmekaar is.”

				Saul is spierwit om sy mond. “Ja, jy is my suster, Monique, maar as jy jou nie vandag gedra nie, is jy nie weer welkom in my huis nie, verstaan ons mekaar?”

				Monique kyk hom net met brandende oë aan.

				“Kom sit dat ons kan klaar praat,” sê Saul moeg, en verrassend genoeg gehoorsaam Monique. “Ek vra weer, wat het jou besiel om so ’n scene in Jeannie se restaurant te veroorsaak? Voor haar gaste? As jy wou hê Ieg moet weet van Jeannie en Emile, waarom hom nie net vertel nie?” 

				“Want hy sou my nie geglo het nie.” 

				“En hoe kom jy in elk geval aan al hierdie dinge?”

				“Toe ek teruggekom het van Amerika af het Donnie my vertel Jeannie was met die Arabier deurmekaar. Toe ek hoor sy is pregnant, wou ek gaan uitvind wat aangaan. Dis hoekom ek Kaap toe is. Ek het werk gekry by die Flower en Iza het van my begin hou. Nadat Emile teruggekom het van Egipte, het ek haar gevra waarom hy nog single is. Sy’t gesê hy het ’n liefdesteleurstelling gehad en toe weet ek dit kan net Jeannie wees. Ek het Iza gevra hoe ernstig hulle was en toe sê sy dit was ernstig genoeg dat sy begin hoop het op ’n kleinkind. Ek kon agterkom dis omtrent al waarvoor sy leef – ’n kleinkind. ’n Vraag hier en daar aan Emile het my die prentjie gegee, al kon hy net meesal swymel oor hoe wonderlik Jeannie Calitz is en hoe sy eendag ’n bekende kok gaan wees en met kruie wil toor en alles.”

				Jo se kop ruk op. “Met kruie toor?”

				Dis duidelik dat Monique besef sy het haar mond verbygepraat.

				Saul snap ook dadelik. “Het jy daardie giftige brief in die Chronicle geskryf?”

				Monique skud haar kop.

				“Maar jy het Hendrien vertel.”

				“Ek kan nie help vir wat sy met die inligting gedoen het nie.”

				Jo kan sien Saul sukkel om kalm te bly. “En toe jy nou alles by Emile uitgevind het wat jy wou, begin jy jou planne beraam. En jy plooi dit nie net só dat Iza moet agterkom Jeannie verwag nie, maar ook dat Ieg by is wanneer Iza besef sy verwag.”

				Monique kyk weg.

				Jo weet sy moet nou eerder stilbly en die praatwerk aan Saul oorlaat, anders gaan sy dinge sê wat liewer moet bly. Maar vaderweet, dis nie maklik nie.

				“Wat het jou besiel, Monique?” vra Saul. “Jy moet tog weet dis die laaste manier waarop jy Ieg sou kon terugwen?”

				Monique se oë vernou. “Dink jy vir een oomblik ek wil hom nog hê nadat hy met daardie vroumens deurmekaar was?”

				“Hoekom het jy dit dan gedoen, Monique?”

				“Hemel, Saul! Sy het alles. Haar familie wat dink die son skyn uit haar terwyl die enigste mens wat effens vir my omgee, my eksskoonsuster is. Nou het sy selfs ’n suksesvolle restaurant terwyl ek seker sal waitress tot ek grys is. Sy klap net haar vingers en die enigste man wat ek al ooit liefgehad het, kom aangedraf. En intussen belieg en bedrieg sy almal. Verlei boonop vir Donnie.” 

				“Sy het nie.”

				Jo se blik vlieg na Donnie wat kop onderstebo nog laer in die stoel afgesak het, sy hande in sy sakke gedruk.

				“Moenie jy haar ook nog staan en verdedig nie! Ek weet wat ek gesien het, Donnie. Jou gulp was oop en hare ook. Jy het jou hand by haar top in gehad en haar bra was los. Dink jy ek is stupid?”

				Jo krimp innerlik inmekaar.

				“Sy het my nie probeer verlei nie. En ek dink jy weet dit.” Hy lig uiteindelik sy kop. “Pa, ek dink ek het ’n probleem. Ek het hulp nodig. Ek het mal geraak. Dis hoekom ek die pille wou drink. Ek het Jeannie amper gerape.”

				Jo vlieg op. Sy gaan staan bewend voor Donnie, maar kan nie ’n woord uitkry nie en vlug net uit die huis.

				Jeannie slaap die hele middag om. Dis asof haar lyf Patat wou beskerm teen die emosies wat in haar woed wanneer sy wakker is, besef sy terwyl sy stort. Sy voel gelukkig nie meer so duiselig nie, maar sy is vrek honger.

				Dis al wat haar uiteindelik ondertoe dryf. Nan en Jo sit somber in die kombuis. Hulle staan albei op toe sy instap, verligting duidelik oor hulle gesigte geskryf.

				“Patat is lus vir roereiers,” grinnik Jeannie skeef en haal ’n halfdosynboksie uit die yskas.

				Nan neem dit uit haar hande. “Sit, ek maak vir jou.”

				Jeannie gehoorsaam en Jo gaan sit oorkant haar. “Jeannie, Donnie het ons vertel wat tussen julle gebeur het.”

				Jeannie lig haar wenkbroue verras. “Wat regtig gebeur het?”

				Jo knik. “Dat hy jou probeer verkrag het.”

				Dit klink so kru, maar in essensie is dit seker presies wat dit was, al het sy dit tot dusver probeer ontken.

				“Ek vertel nou net vir Nan dat Saul hom na ’n sielkundige gaan neem. Hy sal moontlik na ’n seksuoloog verwys kan word. En Monique het erken sy het die hele set-up met Iza beplan.”

				Jeannie hou Nan se bewegings onsiende dop terwyl Jo vertel hoe dit ook danksy Monique is dat Hendrien die brief geskryf het.

				“En volgens Donnie is dit ook sy wat die tweede keer ‘voertsek’ op my kamervenster geskryf het.” Jo sug. “Alles gebore uit jaloesie en frustrasie.”

				“Gideon het voorgestel dat sy hier wegkom,” sê Nan oor haar skouer terwyl sy die eiers roer. “Sy wil Londen toe gaan. Sy kan glo au pair-werk kry. Gideon het ingestem om vir haar reis en die eerste maand of wat daar te betaal.”

				Jeannie skink vir haar ’n glas water in en gaan sit weer. “Weet Ieg van alles?” 

				“Saul het vir Ieg net die hooftrekke gegee,” antwoord Jo. 

				Jeannie onderskep ’n kyk tussen Jo en Nan. “Wat?”

				Nan sug. “Kom ons stel dit só: Donnie sal nie Maandag kan skool toe gaan nie. Gelukkig het Zach tussenbeide gekom anders was dit dalk meer as ’n gebreekte neus en toegeswelde oog.”

				“Ag, liewe hemel.” Jeannie laat haar kop in haar hande sak.

				Nan skep die roereier in ’n bord en sit dit voor Jeannie neer. “Zach sê dis ’n goeie ding. Ieg kon ’n bietjie van sy frustrasie ontslae raak en Donnie voel ook beter omdat hy straf gekry het wat hy voel hy verdien. Dis glo hoe mans se koppe werk.”

				“Klink vir my barbaars.” Jeannie weet nie of sy nog lus het vir die eier nie, maar haar maag gor en sy eet tog. Sy proe skaars die kos, haar gedagtes by Ieg. Sal al hierdie dinge iets verander aan sy sienswyse? Maar wat het eintlik verander? Sy het nog steeds by Emile geslaap en het nog steeds geen bewys van wie Patat se pa is nie. Sy het nog steeds nie van die begin af vir hom die waarheid vertel en hom sy stryd en keuse gegun nie.

				“Jeannie?”

				Sy kyk op na Nan.

				“Ek dink jy moet jou daarop voorberei dat Ieg waarskynlik ook sal weggaan.”

				Die eier word dik in haar mond, want sy weet wat dit beteken.

				“Terug Amerika toe,” bevestig Nan haar vermoede.

				Sondag 6 Januarie

				Jeannie kan haar net indink hoe moeilik dit vir Saul moet wees toe hy en Jo op sy versoek saam met haar om die tafel in die biblioteek kom sit.

				“Jeannie, ek is verskriklik jammer oor alles wat my suster en my seun aan jou gedoen het,” kom hy onmiddellik tot die punt.

				Jeannie kry nuwe respek vir die man wat weer sterre in haar ma se oë gesit het, al lyk Jo se oë op die oomblik maar dof. “Dis nie jou skuld nie, Saul.”

				“Miskien is dit. Ek weet nie tot wat ’n mate ek daaraan skuld dra nie, net dat ek veral as pa gefaal het. Maar dit is ’n probleem wat ek self moet uitsorteer. Ek wou eintlik net vir jou kom sê, jy het die volste reg om ’n klag van poging tot verkragting teen Donnie te lê. Donnie sal skuld beken.”

				Sy hoef nie eens na te dink nie. “Wat sal ek daardeur bereik? Dit sal ’n verskriklike klomp drama vir ons almal veroorsaak. Donnie sal met ’n klad teen sy naam deur die lewe gaan. Wie baat daarby? Ek dink hy het regtig spyt en ek dink hy het probeer vergoed met al die werk wat hy saam met Gideon vir Casarma gedoen het. Al wat ek vra, nee, waarop ek aandring, is dat hy iets aan sy probleem doen sodat dit nie met ’n ander meisie ook gebeur nie.”

				“Daarvoor sal ek sorg.” Saul vou sy hand om Jeannie s’n. “En dankie, Jeannie. Ek wil hê jy moet weet dat ek saam met Jo-hulle alles in my vermoë sal doen om jou deur hierdie moeilike tyd te help. Ek weet ek kan nie ’n pa vir jou wees nie, maar ek sal graag die rol van ’n baie goeie vriend in jou lewe wil speel.”

				Jeannie moet aan die knop in haar keel sluk voor sy kan antwoord. “Jy is reeds ’n goeie vriend, Saul. Wees net goed vir my ma.”

				“Ek probeer.”

				Jeannie kyk na Jo wat ’n snesie teen haar oë druk. “Kan julle nie net asseblief trou en klaarkry nie?”

				Jo kyk af na die tafelblad en Jeannie verskuif haar blik na Saul.

				“Ons wou net wag tot ná Nan en my pa se bruilof om verloof te raak en, sodra jy van jou bevalling herstel het, wou ons trou.” 

				“Hoekom moet julle heeltyd wag vir ander mense se dinge? Dink bietjie vir ’n verandering aan julleself. En wat bedoel jy ‘wou’?”

				Saul se gesig vertrek asof hy fisieke pyn verduur. Hy staan op en druk sy hande in sy sakke. “Ek kan nie verwag dat Jo ná al hierdie dinge nog steeds met my trou nie, Jeannie. Hemel, my seun het haar dogter probeer verkrag. My suster het haar dogter se geluk vernietig. En nou praat ek nie eens van die kwaad wat my eks en haar trawante gesaai het nie. Sy sal beter af wees met Corné Cronjé. Ek verstaan hy is geskei.”

				Jo se mond sak oop.

				“Jy het niks aan my of enigeen van ons gedoen nie, Saul,” sê Jeannie haastig voor Jo iets onverantwoordeliks kan kwytraak. “Julle het mekaar nodig. En as Jo instem, het julle ‘haar dogter’ se seën.”

				“Corné Cronjé, inderdaad,” Jo smyt die snesie neer. “Jeannie is reg, Saul. Ons draai nou al wie weet hoe lank. Besluit nou vir eens en vir altyd. Wil jy met my trou of nie?”

				“Natuurlik wil ek.”

				“Nou goed. Ons trou die laaste Saterdag in Januarie en basta.” Jo klink ineens verstommend baie soos Nan.

				“Dis oor minder as drie weke.” Saul lyk effens verslae.

				“En dis hoekom ons blitsvinnig sal moet reëlings tref. Jeannie, ek wil op die strand in een van die baaitjies voor die kasarm trou. Vyfuur die aand. Sal jy vir ons ’n onthaaltjie op die stoep kan reël? Ek sal ’n lys maak van alles en ons sal saam oor kos en goed moet praat. Maar voorlopig: Jy is strooimeisie, Sue is Maid of Honour en Nan gee my af. Gideon trou ons.” Sy staan op en druk haar wysvinger teen Saul se bors. “En as jy jou lewe liefhet, Saul Wienand, sal jy seker maak jy’s daar.”

				Maandag 7 Januarie 

				Die wagkamer sit vol en die enigste sitplek wat Jeannie kry, is op ’n smal stoel wat met sy rugkant teen die hoek van die ontvangstoonbank staan. 

				Ondanks haar protestasies dat sy oukei is, het Sue aangedring dat sy dokter Cronjé kom sien oor die duiseligheid, al het sy ontvangsdame gewaarsku sy sal haar beurt moet afwag om tussen pasiënte ingedruk te word.

				En toe is hy glo boonop na ’n noodgeval uitgeroep en het so pas eers teruggekom. As Sue haar nie net afgelaai het voor sy kwekery toe is nie, sou sy eerder maar teruggegaan het huis toe.

				“Die verslag.” Dis die suster se stem.

				“Haai, foeitog,” hoor sy die ontvangsdame sê, “en mevrou Coetzee was Vrydag nog hier.” 

				“En die vrou trek alreeds so swaar met daardie man van haar,” klik die suster tong terwyl die ontvangsdame hoorbaar iets op die rekenaar intik. “Ek verstaan hy was in die tronk en kan nie werk kry nie. En sy het dit nie breed nie.”

				Dis van Con se vrou wat hulle praat, besef Jeannie dadelik.

				“Sulke goed is nie goed vir ’n baba nie, maar ek dink dis ook haar ouderdom wat teen haar getel het. Ek sê altyd veertig is nie die tyd vir babas kry nie, dis ’n miskraam wat wag om te gebeur en daar is ek nou weer reg bewys.”

				“Foeitog, en sy wou die kindjie so graag gehad het.”

				Jeannie se hande vou om haar maag. Patat, jy doen dit nie aan my nie, gehoor? praat sy binnetoe. Asof Patat haar wil gerusstel, skop vermoedelik ’n hakskeentjie onder haar hand vas, en Jeannie ontspan weer. 

				Sue was al terug en is weer weg na ’n ander kwekery teen die tyd dat Jeannie ingeroep word. Die ondersoek duur nie lank nie.

				Dokter Cronjé glimlag toe sy weer oorkant hom gaan sit nadat sy aangetrek het. “Oor die halfpadmerk, Jeannie, en alles lyk goed. Jou bloeddruk is effens hoog, maar nie gevaarlik nie. Ek dink die duiseligheid kan toegeskryf word aan lae bloedsuikervlakke. Eet gereeld en drink maar baie water vir die enkels en voete wat ’n bietjie geswel is. Jy moet ook daaraan begin dink om in te skryf vir voorgeboorteklasse.”

				Jeannie knik. “Jo het al begin navraag doen.”

				Sy glimlag verflou effens. “Hoe gaan dit met haar?”

				“Sy trou einde van die maand.”

				Hy laat sak sy oë na sy aantekeninge. Sy weet hy lees nie ’n woord wat daar staan nie. “Ja, ek hoor sy en Saul Wienand is al ’n rukkie bymekaar.” Hy kyk op. “Ek hoop sy sal baie gelukkig wees.”

				“Ek sal haar sê. Maar ek dink sy sal wees. Sy en Saul is baie erg oor mekaar.”

				“Wel, as sy halfpad so gelukkig is as wat jy gelyk het toe jy vir jou laaste ondersoek saam met jou Ieg hier was, sal alles met haar goed gaan.”

				Dié keer is dit Jeannie wat haar oë laat sak.

				“Ounooi? Wat makeer?”

				Jeannie sluk en sluk, maar die trane kom vanself. “Hy het uitgevind van die ander man.”

				Sy hoor hom sug. “Ek is so jammer vir jou.”

				Sy skud net haar kop, staan op en vee die trane ongeduldig met haar handpalms weg. “Hy verdien nie om Patat se pa te wees nie.”

				“Dis moeilik vir ’n man, ounooi. Ons is geprogrammeer om seker te maak dis ons saad wat voortplant. Dis hoekom leeus die kleintjies doodmaak van leeuinne in sy trop wat met ander leeumannetjies gepaar het. En dis maar een voorbeeld.”

				“Ons is nie diere nie!”

				“Maar ons instinkte is steeds atavisties. Ieg se behoefte om seker te wees dis sy baba, is net so natuurlik soos jou behoefte om jou baba ten alle koste te beskerm en vir haar die beste moontlike pa te gee. Ons verbeel ons net ons is beskaaf, Jeannie, maar eintlik klop ons oerharte nog baie sterk in ons.”

				Jeannie kom orent en druk haar handsak onder haar arm. “Wel, hy kan sy oerhart hou. Ek en Patat sal heeltemal goed daarsonder klaarkom.” 

				“Jy is baie dapper, ounooi, maar probeer sy kant van die saak ook insien,” sê hy agter haar toe sy aanstap deur toe. 

				Jeannie kyk om. “As ek dapper is, is dit my familie wat my dapper maak. En ek sien tot ’n groot mate sy kant van die saak in, maar dis Patat se kant van die saak wat vir my die belangrikste is. En as dit atavisties is, so be it. Vir my is dit al wat sin maak. Sy het nie hiervoor gevra nie.”

				Woensdag 9 Januarie 

				Serafien en Tiekie is aan die stry oor wie die mooiste is, Angelina Jolie of Catherine Zeta-Jones, toe hulle woorde skielik opdroog en hulle hande wat aan die groente skil was, stil raak.

				Jeannie kyk om waar sy skille van ’n snyplank in Sue se komposdrom afskraap. 

				“Hallo, Jeannie, mag ek inkom?” groet Emile. Hy huiwer op die kombuisdeur se drumpel.

				Sy knik toe sy sien hy is alleen, spoel en droog haar hande af. “Serafien, Tiekie, vat vir my die komposskille na Sue toe, asseblief, en vra haar sommer vir swiss chard, nog basilie, tiemie en radyse. Sit, Emile,” nooi sy toe hulle uit is. “Jy sal my verskoon as ek voortgaan?” 

				Hy knik, tel Serafien se skiller op en haal ’n wortel uit die bak water. Sy hande begin vanself skraap. “Ek is jammer oor alles, Jeannie. Oor Iza, bedoel ek.”

				“Haar reaksie tot dusver is seker te verstane, maar sy moenie verder inmeng nie. Ek sal dit nie toelaat nie. As, en dis ’n groot as, ek uiteindelik die DNS-toets laat doen en jy is die pa, sal ek julle regte in ag neem, maar tot tyd en wyl het ek genoeg hooi op my vurk.” Sy hou haar oë op die mes terwyl sy die ontbeende hoenderborsies in dun skyfies sny, al kan sy dit toe-oë doen.

				“Jy verwag nie dat ek met jou moet trou nie?”

				Die verligting is so klinkklaar in sy stem dat sy tog opkyk. Sy gee ’n laggie. “Natuurlik nie, maar is die gedagte aan my as jou vrou so onaanneemlik?”

				“Jy is die enigste vrou wat ooit iets vir my gedoen het, Jeannie, en dit sê nogal baie. Ek weet nie hoe jy dit kon misgekyk het nie, maar ek is gay.”

				Die mes kletter op die vloer, maar sy kom dit skaars agter. “Jy’s gay?” Natuurlik, nou maak alles sin. Net mooi alles. En niks nie. 

				“Voor jy bekommerd raak, ek was die afgelope twee jaar selibaat en het seker gemaak ek is skoon voor ons ... Jy weet ...”

				Liewe hemel, sy het nog nie eens kans gehad om aan goed soos VIGS te dink nie. “Weet Iza?” vra sy floutjies.

				Emile vat die volgende wortel. Hy skil vinniger as Serafien en Tiekie saam. “Sy weet. Aanvanklik het sy teen die prikkels geskop, maar uiteindelik het sy net ’n ultimatum gestel. Ek sorg dat sy ’n kleinkind kry voor ek dertig is. In ruil daarvoor koop sy vir my ’n restaurant en daarna kan ek maak wat ek wil. As ek dit nie regkry nie, onterf sy my en moet ek sien kom klaar.”

				“En dis hoekom sy my feitlik aan jou afgesmeer het? Al die gunsies vir my gedoen het, al die geleenthede vir ons geskep het?”

				Hy knik en begin die wortels in julienne-repies sny, so behendig dat die meslem sy definisie verloor. “En byvoorbeeld ’n stokkie daarvoor gesteek het dat ek na jou twenty-first toe kom. Sy was bang jou mense sien deur my.”

				“En jy het saamgespeel.”

				Emile kyk op. “Dis al hoe ek my vryheid kon koop, Jeannie.”

				Jeannie tel haar mes op en was dit af terwyl sy probeer verwerk wat die omvang van Iza se toutjietrekkery en Emile se verraad was.

				“Jy moet verstaan, jy het aan al haar vereistes vir die ma van haar kleinkind voldoen. Mooi, intelligent, op pad om ’n kok te word, familievas, ambisieus. Met Monique het sy alle versigtigheid oorboord gegooi. Sy was desperaat. Sy kon nie insien dat ek met Monique nie eens daartoe in staat sou wees om te probeer nie.”

				“En toe vind sy uit ek verwag en nou wil sy haar kleinkind opeis?”

				“Toegang hê tot haar kleinkind. Maar baie daarvan.”

				“As dit jou kind is.” Sy bid harder as ooit dat dit nie die geval is nie. As sy net daaraan dink dat sy haar kind moet blootstel aan ’n manipulerende heks van ’n vrou soos Iza, kry sy die rillings.

				Hy knik.

				“En jy? Hoe sal jy daaroor voel as jy die pa is?”

				Hy skraap die wortelrepies in ’n bak. Die hele vrag wortels het onder sy hande verdwyn. Hy trek ’n sakkie uie nader, girts dit oop en begin die eerste een skil. “Ek het nie erg aan kinders nie, Jeannie. Ek sal uiteraard finansieel bydra, maar dis omtrent sover dit gaan. Ringe, blokkies of skywe?” vra hy en hou die ui in die lug.

				“Skywe. In kwarte.”

				“Iza is bereid om Casarma te koop en op die baba se naam te sit.” 

				Vir die tweede keer tuimel haar mes uit haar hande.

				“Ek het haar vertel jou ma sal dit moet verkoop en alles.”

				Ja, Emile, dink Jeannie grimmig, soos jy net mooi alles vir jou ma vertel. Sy probeer egter kalm bly en tel weer haar mes op. “Dis nou jammer, Emile, want ek glo steeds Patat is Ieg se kind, en teen daardie tyd sal dit bewys wees.”

				“Ek is feitlik seker sy is nie my kind nie.”

				Dié keer behou sy net-net haar greep op die mes. 

				“Ek het ná ons eerste keer, toe jy nie swanger geword het nie, ’n spermtelling laat doen. Glo dit as jy wil, sonder Iza se medewete.” Sy glimlag weerspieël sy selfminagting. “Die telling was buitengewoon laag. Ek dink dis omdat ek dít geweet het, dat ek nie die tweede keer ... jy weet dat ek so gesukkel het. Ek het geweet dis futiel.”

				’n Mislikheid stoot in Jeannie op by die herinnering aan daardie aand.

				“Genoeg?”

				Dit neem Jeannie ’n sekonde of twee om te begryp hy verwys na die sneeuwit hoop wat vroeër ’n goeie porsie van die sakkie uie was.

				“Meer as genoeg, dankie.”

				Hy dop die bak met zucchini in die wasbak om en begin die groente liggies met die naelborsel skrop. Die skones beland weer in die bak wat hy uitgespoel het. 

				Sy het ’n enorme denkfout begaan. As sy die meting laat doen en finaal sekerheid gekry het, kon sy Iza uit haar lewe gestuur het. Maar sy het getwyfel, al het sy haarself van die teendeel probeer oortuig. En dis steeds nie heeltemal onmoontlik dat Emile die pa is nie.

				“Repies, ringe, blokkies?” Emile gooi die water af en sit die zucchini reg vir sny op die snyplank.

				“Julienne.” Sy huiwer. “Sal jy dit oorweeg om Iza te sê van jou spermtelling?”

				Emile skud sy kop. “Jy vergeet, Jeannie, my vryheid is op die spel.”

				“Maar die waarheid sal in elk geval uitkom!”

				“Hopelik nadat sy my restaurant vir my gekoop het. Daar is een waarop ek my oog het en sy hou ook daarvan, maar sy sal moet spring. Daar is reeds ’n aanbod op.” Hy kan haar oë nie ontmoet nie. “Ek het jou net vertel om jou gemoedsrus te gee dat jy waarskynlik reg is. As jy enigiets van die spermtelling noem, sal ek dit ten sterkste ontken.” Dié keer kyk hy wel na haar. “Ek is ’n swakkeling, Jeannie, en ek veg vir my oorlewing, vergewe my.”

				Sy kan hom net verstorwe aanstaar terwyl hy sy hande was en toe so stil verdwyn as wat hy gekom het. Dis asof hy nooit eens hier was nie, behalwe vir die hoop murgpampoentjies, perfek in juliennerepies gesny, wat in die bak langs die snyplank staan.

				Sondag 13 Januarie 

				“Jeannie?”

				Sy ruk soos sy skrik, en die pen waarmee sy haar lysies vir Jo-hulle se troue sit en maak, trek ’n streep dwarsoor die bladsy.

				“Jammer, ek wou jou juis nie laat skrik nie.” Ieg kom met die laaste trappies van die wenteltrap opgestap.

				Aan sy gesig kan sy sien daar is geen rede voor nie, maar hoop fladder tog in haar maag, maak vir Patat wakker sodat dié haar ’n venynige skop gee.

				Ieg is dadelik by toe sy vooroorbuig. “Is jy oukei?”

				Sy weet dit was ’n instinktiewe reaksie, een wat selfs ’n wildvreemde vrou in hom sou ontlok het en tog voel sy vir ’n breukdeel van ’n oomblik gekoester.

				Sy sit regop. “Fine. Net ’n skop gekry.” Sy nooi hom nie om te sit nie, kyk hom net aan.

				“Ek het kom groet.”

				Sy tel haar pen op om die bewing in haar hande stil te kry. “O. Oukei. Bye.” Sy hoef hom nie te vra waarheen hy gaan nie. Sue het klaar kom sê hy het weer ’n kontrak in Seattle gekry. Alles wat sy van Ieg weet sedert hulle laaste pynlike gesprek agt dae gelede, was danksy Sue. 

				“Ek sal terugkom wanneer die DNS-uitslae beskikbaar is. Dis nou as dit my kind is.”

				“Waarvoor, Ieg?” Die kilheid in haar stem verras selfs vir haar.

				“Ek dink dis voor die hand liggend dat ek in daardie geval ook regte het.”

				“Nee, Ieg, dis glad nie voor die hand liggend nie.” Op hierdie oomblik voel sy iets baie naby aan haat vir hom. Die besef skok deur haar.

				“As dit nie anders kan nie, sal die hof dit bepaal.” Iets het in sy oë doodgegaan. “En Jeannie, as jy om een of ander besete rede met Emile Pasha trou, sal ek aansoek om volle toesig doen. Ek sal nie my kind blootstel aan ’n semigay se opvoeding wat boonop iemand soos Iza se invloed insluit nie.”

				“En wat op hierdie aarde laat jou dink ek sal met Emile wil trou?”

				“Ek het hom nou die dag in jou kombuis sien ingaan, baie lank gewag en hom steeds nie sien uitkom nie. Julle het obviously baie gehad om vir mekaar te sê, en let’s face it, hy kan nie so gay wees as hy daarop kan aanspraak maak jou kind is syne nie. Ek was ’n fool om Sue destyds te glo dat daar niks meer as vriendskap tussen julle kan wees nie. Omdat hy skeef is. En immer lojaal aan jou, het sy natuurlik nie vir my gesê toe sy agtergekom het daar bestaan wel die moontlikheid dat daar meer was nie.”

				“En hoe het dit gekom dat jy Emile hier gesien het?” Haar hart klop in haar keel.

				“Ek wou met jou kom praat oor my besluit om terug te gaan Amerika toe. Probeer verduidelik het dat ek voorlopig nie anders kan nie. Dat ek nie kans sien om jou te sien groter word, te weet Patat groei in jou en sy is dalk nie myne nie.”

				Jeannie bly lank stil voor sy sug. “Ek wens jy het met my daaroor kom praat. Miskien sou ek kon probeer verstaan het.”

				“Ek wou. Jy was besig. Waaroor het julle gepraat? Selfs vir Serafien en Tiekie weggestuur terwyl hulle aan die voorberei was? Op ’n tydstip wat jy altyd noem die critical mass, wat die sukses van die aand bepaal.”

				“Onder meer oor die feit dat Iza Casarma wil koop wanneer Jo dit in die mark sit. Vir haar kleinkind. En nou moet jy my verskoon Ieg, ek het ’n troue om te reël.” Sy buig oor haar aantekeninge en hoop hy sien nie hoe die ink vlek terwyl sy iets skryf wat min of meer soos woorde lyk nie.

				“Ek vlieg vanaand,” is sy laaste woorde voor hy omdraai en uitstap.

				

			

		

	
		
			
				Twee en Dertig

				TWEE EN DERTIG

				Saterdag 26 Januarie 

				Toe Serafien die oggend van die troue met oë soos ’n fonteinpadda s’n en ’n roggelende brongitishoes opdaag, gee Jeannie haar net een kyk en jaag haar bed toe. 

				Tiekie staar haar met groot oë aan. 

				“Ek weet nie, Tiekie, ek weet waaragtig nie,” antwoord sy die onuitgesproke vraag.

				Die grootste probleem wat Jeannie moes oorbrug, was om te kan strooimeisie speel en nog steeds die restaurant aan die gang hou. Die oplossing was toe eintlik maklik. Sy maak net eenvoudig die res van die restaurant toe met die verskoning dat ’n privaat funksie plaasvind. ’n Mens se ma trou immers nie elke tweede dag nie.

				Met alle voorbereiding vir die kos reeds gedoen, sou Serafien, voorslag wat sy is, die fort in die kombuis hou tot die seremonie verby is en terwyl die heildronke ingestel word. Daarna sou Jeannie weer haar plek onder haar sjefmus inneem. 

				En nou is daar nie ’n Serafien nie.

				“Wat van daardie man wat so getoor het met die groente nou die dag?” vra Tiekie.

				Jeannie moet ’n oomblik nadink voor sy besef Tiekie praat van Emile. Sy skud haar kop. “Hy werk in ’n ander restaurant,” is die enigste verskoning wat sy bereid is om aan te bied. Sy wil regtig nie hê haar kombuispersoneel moet agterkom hoe ingewikkeld die saak in der waarheid is nie.

				“Maar miskien kan hy nog shifts change?” karring Tiekie verder. “Hoe sal ’n bride nou sonder haar se bridesmaid lyk? En dis mos darem jou se ma se groot dag. Ons kan dit nie staan en bederwe nie?”

				Teen tienuur besef Jeannie sy het ’n keuse. Of sy gaan nie die troue maak nie of hulle het nie kos vir die tafels nie. 

				Met ’n diep sug bel sy Emile, al weet sy dis moeilikheid soek.

				Die branders doof gedeeltes van die troumars uit, maar niks doen afbreuk aan die wonder van die aand nie. Kaalvoet stap hulle oor die sand na die bogie versier met skulpe, dryfhout en organza-linte waar Gideon en Saul hulle inwag. Zach het hom simpel gesukkel om die gietysterboog in die sand geplant te kry om die huweliksbevestiging onderdak en dus wettig te maak, maar dit was die moeite werd. 

				Hulle rokke fladder in die bries, maar dié is nie sterk genoeg om sand teen hulle kuite aan te dryf nie. Daar was nie tyd vir spesiale rokke laat maak nie en ook nie nodigheid daarvoor nie. Elkeen kon net hulle eie keuse maak solank dit turkooiserig is. Daarvoor het hulle eendag saam ingery stad toe en uiteindelik ’n hele pretdag daarvan gemaak.

				Jo het ook teen ’n sluier en fieterjasies besluit. Sue het vir haar ’n ruikertjie van blomme uit die kruietuin gemaak. En sy het niks meer nodig om haar na die bruid van die jaar te laat lyk nie.

				Saul lyk so trots soos die pou wat sy en Ieg in Temenos sien pronk het. Die gedagte maak seer, maar Jeannie laat dit deur haar vloei.

				“Ek gee jou dalk af, maar ek staan jou nie af nie, nè?” hoor Jeannie Nan sê toe sy Jo by Saul besorg. Sy soen Jo en fluister iets wat Jo opsigtelik ontroer. Toe Jo egter na Saul toe opkyk, is dit asof die son agter ’n wolk uitbreek.

				Gideon is aangedaan terwyl hy sy seun trou, maar dis net hier en daar wat sy stem hees raak in die kort maar intieme boodskap wat hy lewer voor hy hulle in die eg bevestig.

				“Halleluja,” prewel Sue toe die bruidegom sy bruid soen. “Ek het nie gedink die twee gaan ooit die knoop deurgehaak kry nie.”

				“Wel, geknoop is hulle nou geknoop,” lag Jeannie en staan nader om hulle geluk te wens. Sy sien hoe Saul se oë oor die dertig stuks mense dwaal, hoe hy vir ’n oomblik ’n ver trek in sy oë kry voor hy weer op Jo konsentreer.

				Dit kan nie lekker wees as jou suster weier om na jou troue te kom en jou seun nie kans gesien het daarvoor nie. 

				Toe almal begin aanstryk stoep toe, draf Jeannie vooruit en kom uitasem in die kombuis tot stilstand.

				Emile kyk met ’n frons van die wok af op. “Wat maak jy hier. Sjoe-sjoe, gaan hou troue.” In die effens verwyfde handgebaar wat hy maak om haar weg te jaag, sien sy vir die eerste keer die tekens waarvoor sy haar so lank blind gehou het. Of miskien laat Emile haar nou eers toe om hom te sien as die gay man wat hy is.

				“Maar ek ...”

				“Too many cooks spoileth the broth. Tiekie leer my mooi hoe jy dinge doen. Fear not, my dear, jou mense sal lekker eet.”

				Jeannie leun oor en gee hom ’n klapsoen op sy wang. “Jy’s dierbaar.”

				Hy knipoog net vlugtig en raas met Tiekie wat hulle staan en aanstaar pleks van uie braai.

				Ná die heildronke word sy sagkens aan die arm gevat. Jeannie kyk verras op.

				“Kan ek jou vir ’n wyle ontvoer?” vra Zach wat sy plig as strooijonker besonder pittig gestand gedoen het.

				Sy knik en stap saam met hom eenkant toe.

				“Jeannie, julle was so besig met die troue en die restaurant tussenin dat daar tyd was vir niks nie. Ek wil egter hê jy moet dit uit my eie mond hoor dat ek miskien nie saamstem met wat jy gedoen het nie, maar dat ek verstaan. En as Ieg oor die ergste is, glo ek hy sal ook kan vrede maak. Ek wil jou vra ... Don’t give up on him. Dis juis omdat hy so bitter lief is vir jou dat hy so swaar geslaan is. Dis nie net ego nie. Dit was werklik net ’n baie groot skok, juis omdat hy jou op so ’n hoë pedestal gesit het.”

				Hy streel die hare wat die bries oor haar oë waai weg. “As hy ouer was en wyser, sou hy besef het dat ’n mens die persoon wat jy op die pedestal plaas, ’n onreg aandoen. Sou hy miskien beter insig aan die dag gelê het. Vir jou klink sewe en twintig nie bloedjonk nie, maar dit is. Vir ’n man veral. Asseblief, gee hom kans en moenie iets aanvang waaroor jy later baie spyt sal wees nie.”

				“Soos?”

				“Met Emile trou nie.”

				Jeannie skud haar kop. “Jy weet nie hoeveel jou woorde vir my beteken nie, Zach. Baie dankie daarvoor. Wat Emile betref, daar is regtig niks om oor bekommerd te wees nie. Hy kan nooit meer wees as ’n kollega en dalk uiteindelik ’n vriend nie. Ek weet nie waar jy of Ieg daaraan kom dat ek dit eens sal oorweeg nie.”

				“En as Iza Casarma by jou wil koop?”

				“Ek kan haar nie keer om Casarma te koop nie. Dis in elk geval julle besluit of julle haar aanbod wil aanvaar as sy een maak. Ek kan haar seker ook nie keer as sy dit op Patat se naam wil sit nie. Maar ek glo nie dit sal ooit ’n kwessie word nie, want, Zach, ek is seker Patat is Ieg s’n. Ek wens net julle wil my glo.” 

				Donderdag 7 Februarie 

				“Ons sal seker ’n ander predikant en ’n ander kerk kan kry?” Nan wens sy kan weghol. Alles raak regtig partykeer net te veel vir haar. Asof dit nie genoeg was dat hulle so gesukkel het om net tot ’n besluit te kom om te trou nie, ontwikkel die trouery nou ook in ’n tandetrekepisode.

				“En hoe lank sal dit neem? En waar?” Gideon hark sy vingers deur sy silwer hare. “En dan sê hy dalk ook vir ons op die nippertjie hy het gewetensbesware en sien nie sy weg oop om die seremonie te voltrek nie. Nes Johan Visser vanoggend gedoen het.” Dit moet vir Gideon ’n bitter pil wees om te sluk dat die kerkraad eenparig was in hulle besluit dat Gideon nie mag trou in die kerk waar hy dekades lank op die kansel gestaan het nie. 

				“Gideon, jy het my geleer van georganiseerde godsdiens wat reëls en regulasies het. Dis wat hulle nou toepas. En kan jy dominee Visser kwalik neem dat hy gewetensbesware het om ’n medepredikant in die eg te verbind met ’n vrou wat nie ’n lidmaat van jou kerk is nie en haar boonop met heksery ophou? Of voel jy reëls moet gebuig word wanneer dit jou pas?” 

				“Ek wil die Here se seën op ons huwelik hê, nie ’n stompsinnige predikant s’n nie. Jy is juis nie ’n lidmaat nie omdat iemand soos hy jou nie wou aangeneem het nie. En wat jy met jou kristalle doen, het niks met heksery te doen nie. Dis dalk esoteries, maar dis nie boos nie. Inteendeel, ek sal graag wil hoor wat die morele verskil is tussen dit en sê nou maar iets soos bestraling.”

				“Die feit bly staan, jou kollegas sien dit nie só nie. Hulle probeer jou red van iets wat hulle beskou as ’n besluit wat jou diep gaan berou.” Sy sug moedeloos. “En miskien is hulle tog reg.”

				“Twak, Nan. Ons weet beter as dit. En die Here ook. En dis al wat saak maak.” Sy hare staan in alle rigtings van al sy gehark daardeur. 

				Nan dink ’n oomblik na. Sy het al aan ’n alternatief gedink, maar sy wou Gideon nie sy kerktroue in sy eie gemeente ontneem nie. Ná die predikant se besoek vanoggend is dit egter duidelik dat hulle aanpassings sal moet maak as hulle getroud wil kom. 

				“Gideon, ek het ’n voorstel, maar dit bly jou besluit. Ek is nog steeds bereid om te wag tot ons ’n predikant kry wat ons in ’n kerk sal trou, al is dit nie meer in die kerk waar jy graag wou trou nie.” 

				“Nie die kantoor van Binnelandse Sake nie, Nan. Dit is ten ene male te onpersoonlik. Te ontdaan van die heiligheid van die huwelik.” 

				“Nee, dis nie my voorstel nie. Onthou jy die interkerklike Young Women for Christ-vereniging waaraan Jeannie behoort het? Die stigter daarvan is ’n reverend Malcolm Douglas. Jy sal dalk onthou, as dit nie vir hom was nie, sou ons Jeannie destyds nie betyds opgespoor het daardie aand toe die Maidens of Sappho haar wou betrek by die massaselfmoord nie.”

				“Ek onthou die naam. Jeannie het ’n paar keer van hom gepraat toe sy nog berading by my gekry het.”

				“Wel, hy is nou nie ’n predikant in jou kerk nie, maar ek is seker die reverend sal ons trou.”

				Die spanning lig effens uit Gideon se gelaatstrekke. “Ek het nie ’n probleem met ’n reverend nie. Maar waar?”

				“Hoekom trou ons nie sommer in Sue se kruietuin nie? Die rustigheid daar is vir my amper meer geheilig as in ’n kerk. Ons kan dieselfde gietysterbogie gebruik as met Jo-hulle se troue. En ons doen steeds ’n oggendtroue. Een met ’n sjampanjeontbyt net daar en dan.” Dit is in haar onbeskeie opinie in elk geval baie beter as die koek en tee in die kerksaal wat die gemeente van hom verlang het en waartoe sy baie langtand ingestem het op voorwaarde dat die familie en ’n paar genooide gaste daarna almal saam in Casarma eet. 

				Gideon vryf oor sy ken. Sy weet waaraan hy dink. Hy wou sy gemeente die geleentheid gun om saam met hom sy bruilof te vier – dié wat bereid was om dit te doen, in elk geval. Dit is egter iets waarvan hy sal moet afsien as hy instem.

				“Dit was net ’n voorstel. Vergeet dit.” Nan kan nie help om ongeduldig te raak toe hy so lank stilbly nie. Sy is sommer lus en los die hele troustorie. Hoekom moet dit so ingewikkeld wees?

				“Nee, ek dink dis ’n goeie plan, Nan. Sal jy die Douglas-man bel of moet ek? Het jy sy nommer?”

				“Nie meer nie. Mens sal dit by gidsinligting kry.” Sy kyk hom vertwyfeld aan. “Gideon, is jy seker? Wat van jou gemeentelede?”

				Sy mond vertrek stroef. “Dis nie ek wat hulle verwerp het nie, Nan.” Toe hy sommer dadelik koers kry buitetoe, weet sy dis tog iets wat baie swaar op hom rus. En wie het hy om daarvoor te bedank? Die Calitze.

				Miskien is dit goed dat Visser kop uitgetrek het. Hulle is op die punt om ’n fatale fout te maak. Hoe sy ooit gedink het hierdie trouery kan deug, weet sy nie. Sy kan dit net aan stiksienigheid toeskryf. En aan die ontstellende diepte van haar liefde vir ’n wonderlike man wie se lewe sy en haar meisiekinders so kom omdolwe het.

				Toe Gideon ’n baie lang uur later terugkom, kan sy sien hy het die saak met homself en ook Boontoe uitgemaak. “Nan, ek hoop nie jy gaan my kwalik neem nie, maar ...”

				“Dis in die haak, Gideon,” val sy hom in die rede en hoop net hy besef nie hoe diep haar ontsteltenis loop nie. “Ek het tot dieselfde gevolgtrekking gekom. Hierdie was ’n vingerwysing wat ons net betyds gered het van die flater van ’n leeftyd.” Sy haal die ring van haar vinger af en sit dit op die balkontafel wat hulle saam uitgesoek het neer. “Ek is net bly ons het hierdie rukkie saam gehad.”

				Sy skrik toe hy haar aan die boarms gryp.

				“Hemel, Nan, waarvan praat jy?”

				Sy kyk hom verward aan.

				“Wat ek wou sê, is ek hoop nie jy gaan my kwalik neem nie, maar ek het nou sommer alles gereël en die datum ook vasgemaak. Jeannie het voorgestel ons doen dit volgende Donderdagoggend, dis nou die dertiende. Só meng dit nie in met die restaurant se ander dinge nie en kan sy saamkuier. En sy reken dis romanties om op Valentynsdag te trou. Sy gaan Emile kry om die ontbyt te maak. Dit pas die reverend ook beter as dit in die week is. Klink na ’n gawe man.”

				“En jou gemeente?”

				“Nan, jy en jou meisiekinders en hulle aanhangsels en vriende is al gemeente wat ek nodig het. Maar gemeente of nie gemeente nie, van watter aard ook al, ek wag nie een dag langer as volgende Donderdag nie. Ons moet nou verdomp getroud kom. ’n Man het net soveel wilskrag.” Hy tel die ametisring op en skuif dit oor haar vinger. “En nou bly dit daar, verstaan?”

				Donderdag 14 Februarie 

				“Gideon, ek kan nie belowe dat ek jou onderdanig sal wees nie, of om een tree agter jou die toekoms binne te stap nie. Ek belowe jou wel ek sal probeer om jou liefde, vertroue en respek waardig te wees, jou lewe in elke moontlike opsig te probeer verryk juis as iemand wat daarna streef om die beste moontlike vrou vir jou te wees pleks van jou mindere. In ons huwelik sien ek jou nie as die hoof van die huis nie, maar as die hoof van my hart. Ek het jou lief uit die diepte van hierdie einste hart, met alles wat in my is, en met alles wat ek graag vir jou wil wees.”

				Die trane loop oor Jeannie se wange terwyl Nan so openlik voor almal haar liefde aan Gideon bely. Die twee straal op ’n ander manier as Sue en Zach en Jo en Saul. Dis ’n beleë soort gloed wat hulle omgewe, ’n dieper een wat seker kom met meer lewenswysheid.

				En dis vir haar so spesiaal dat dit reverend Douglas is wat daar voor hulle staan met ’n glimlag om sy mond wat begrip en diep deernis weerspieël.

				Jeannie moet ’n snik onderdruk toe Gideon in sy mooi stem en Hoogliedtaal sy beloftes aan Nan begin maak. En weer toe hulle hul beloftes met ringe verseël. Sy kry haar emosies effens onder beheer toe die reverend hulle as man en vrou verklaar voor hy op sy formele Afrikaans met die sterk Engelse aksent sê: “Dominee Wienand, u mag nou u bruid kus.”

				Die bye zoem in die blomme, en ’n naaldekoker hang oor hulle koppe toe Gideon gehoorsaam. Vir ’n oomblik hoor mens net die see en die meeue en toe ’n ander geluid.

				Jeannie se kop ruk saam met die res van die gaste s’n om na agter, waar die voetpad van Saul se huis af na die kasarm toe kronkel, toe ’n suiwer sopraanstem begin sing. 

				“Laat Heer, u seën oor hulle daal,” klink dit op voor die res van ’n goeie dertig stuks mense met stemme van wisselende toonvastheid by haar inval. Al singende stap hulle nader tot hulle ’n halfmaan om die kruietuin vorm. Amper soos engele wat ’n beskermende laer trek.

				Gideon se gemeentelede, besef Jeannie. Dié wat hulle seën oor hom wou kom uitsing.

				Toe die tweede lied opklink, staan die bruilofsgaste ook op en sing saam “Juig al wat leef, juig voor die Heer ...”

				En daarna “Ons Vader, wat woon in die hemel ...” 

				Al wat Jeannie deur die waas van trane sien, is Nan en Gideon wat mekaar styf vashou terwyl hulle na die singende groep kyk met nattigheid wat ook onbeskaamd blink strepies oor hulle wange trek.

				Jeannie verloor finaal die stryd teen haar snikke toe almal biddend afsluit. “Vir ewig en ewig, A-ha-men.”

				Sy herken Jo aan haar parfuum toe sy haar arms om Jeannie slaan, net voor ’n paar sterker arms om albei van hulle vou. Saul, weet Jeannie, en drink die gedeelde ontroering wat saam met diep vreugde gaan, behaaglik in.

				

			

		

	
		
			
				Drie en Dertig

				DRIE EN DERTIG

				Dinsdag 7 Mei 

				Jeannie is verlig en ook hartseer toe haar oë oor die verlate kombuis gaan wat gister nog letterlik en figuurlik gekook het. Hartseer omdat sy die bedrywigheid van die restaurant gaan mis en verlig omdat die pas afgelope langnaweek elke greintjie van haar krag geabsorbeer het.

				As Corné se berekeninge reg is, behoort Patat haar opwagting oor so twintig dae te maak. Wat sy sonder sy vriendskap en ondersteuning sou gemaak het, weet sy nie. Dit strek veel verder as ’n dokter-pasiënt-verhouding. Dis amper asof hy wil instaan as pa. Hare en Patat s’n.

				Dis op sy aanbeveling dat sy gister vir oulaas die restaurant oopgemaak het. Eers wou sy niks daarvan weet om nou al toe te maak nie. Dit sou beteken dat Casarma vir twee maande sal toestaan, iets wat die momentum wat hulle opgebou het heeltemal kan breek. En dis ook net as sy ’n maand ná die geboorte sterk genoeg sal voel om haar take weer op te neem.

				Namate Patat egter haar tol begin eis het, het Jeannie die wysheid van Corné se raad ingesien. Al wat nou oorbly, is om te rus en reg te maak vir die groot dag. ’n Dag wat Sue hoop op die vyf en twintigste gaan aanbreek om op haar verjaardag te val. Wat great sal wees, aangesien Jeannie in elk geval vir Sue en Zach gaan vra om peetouers te wees.

				Sonder die restaurantbedrywighede voel die kasarm regtig verlate. Gewoonlik is daar skaars tyd om agter te kom die suites staan nou ná al die troues leeg. Jo het voorgestel dat Jeannie in een intrek sodat sy die trappe vryspring, maar Jeannie wou niks weet nie. Die boonste vlak van die oorspronklike huis was nog altyd haar klein heiligdom. Met Gideon se hulp het hulle ’n deel van die biblioteek afgeskort en dit in die babakamer omskep. Daar is nog meer as genoeg ruimte om die res van die biblioteek as haar kantoor te gebruik.

				Jo het die baba se kamer met Sue en Riekie se hulp ingerig. Dis prentjiemooi, maar daar is ’n paar goed wat Jeannie self ook nog wil doen noudat sy tyd gaan hê. 

				As Patat so bederf word nog voor sy haar eerste asemteug gegee het, wil sy nie weet waar dit gaan eindig nie. Dis asof almal wil kompenseer vir Ieg se afwesigheid. ’n Afwesigheid wat vir haar al amper ’n tasbare ding is. 

				Aanvanklik het Sue nuus oor hom aangedra, maar Jeannie kon dit later nie meer verduur nie en het haar verbied om oor hom te praat. Hy sit in Seattle, doen wat hy ook al doen, en dis dit.

				Iza is soos ’n aasvoël wat sirkel om sy prooi wat nog nie heeltemal dood is nie. ’n Roofvoël wat sy eers finaal sal kan wegjaag wanneer die DNS-uitslae kom. 

				Van Emile kry sy af en toe ’n SMS. Hulle is op goeie voet nadat hy hulle met Jo en Nan se troues gehelp het, maar dis hoe ver dit strek. Sy lei egter af dat Iza nie kanse gaan waag en Emile sy sin gee met ’n restaurant voor sy seker is van Patat nie. Wat nie goeie nuus vir hom is nie.

				Sy sal die Patat-naam moet afleer en die res van hulle ook. Sy het uiteindelik besluit om Nan te vernoem. Johanna Catharina is dalk ’n las om op ’n kind se skouers te lê, maar dis tog vir haar ’n mooi gewoonte, en Nan was skoon bewoë daaroor. Voorlopig het hulle besluit op Cate as noemnaam. Nan het eers gedink dis ’n bietjie Engels, maar Sue het haar gefloor met: “Hoe Afrikaans is Sue en Jo? En luister net: Cate Calitz.” 

				Die naam het Tiekie en Serafien nou weer aan die stry gesit oor wie die mooiste is, Cate Blanchett of Kate Winslet.

				Die selfoon kondig ’n SMS aan net toe sy gaan lê. Dit neem haar ’n rukkie om Sue se boodskap uit te maak. Sue het nie veel geduld met knoppies druk nie, maar dit lyk asof sy sê: Hendrien het geskik. Sal verskoning aanbied in Chronicle, maar haar vreeslik gewip, gaan Spens verkoop en trek. Wellington. Suster daar. Halleluja.

				Jeannie het amper al vergeet van Zach wat Hendrien vir naamskending en ’n paar ander goed gedagvaar het, asook sy onderonsie met die Chronicle wat ook op ’n verskoning uitgeloop het. Sy wonder hoe Riekie daaroor voel dat haar ma wegtrek. Riekie het nou wel deel van die familie geword, maar mens se ma is tog jou ma al is sy wie en al doen sy wat. Gelukkig het sy vir Mike. Hy lyk partykeer vreeslik deur die wind, maar Jeannie weet die twee vul mekaar aan soos ’n yin en ’n yang. Sy hoop net nie hulle wil gou trou nie. Voorlopig het sy genoeg gehad van troues.

				Die vete wat Hendrien met Riekie aangeknoop het, laat Jeannie onwillekeurig aan Monique dink. Volgens Gideon is sy redelik gelukkig in Londen. Of soos Gideon dit gestel het: Monique is so gelukkig soos wat Monique daartoe in staat is om gelukkig te wees.

				Donnie het sleg gedoen in sy eerste toetsreeks, maar werk skynbaar nou hard om in te haal en op te maak.

				Jeannie maak haar oë toe en laat rus haar hande op Patat. “Nou moet jy nog net jou opwagting maak, kabouter, sodat ons kan aangaan met ons lewe.”

				Jeannie word wakker van die deurklokkie wat aanhoudend lui.

				“Jeannie!” hoor sy ’n ontstelde manstem skree. “Is jy oukei?”

				Jeannie sukkel orent. “Ek kom,” skree sy terug en probeer die stem eien, maar is nog te deur die slaap.

				Sy gaan die trap versigtig af en maak die voordeur geïrriteerd oop. 

				Emile slaak ’n teatrale sug van verligting. “Genade, ek het my nou uit my bloedgroep uitgeskrik. Ek lui die dêm klokkie nou al tien minute lank. Ek dag jy het iets oorgekom.”

				“Kom in, ek moet net eers ’n draai loop.” Jeannie loop so vinnig as wat sy kan en is net betyds.

				Emile is in die kombuis bedrywig met die maak van filterkoffie, maar hy is nie alleen nie. Jeannie kyk van Emile na die ander man wat uit sy stoel regop kom en terug na Emile.

				“Jeannie, ontmoet my partner Eugene.”

				“Hallo, Eugene.” Sy hoef nie te vra wat Emile met “partner” bedoel nie. Waar Emile nog sy seksuele oriëntasie kan wegsteek, is dit Eugene nie beskore nie. Of dalk probeer hy net nie. Op sy manier is hy nogal aantreklik en die plooitjies om sy oë verklap dat hy dalk ’n platjie kan wees.

				“Hi, Jeannie. Ek het al so baie van jou gehoor.”

				“Emile, wat gaan aan?” Haar verstand is nog nie heeltemal helder nie, maar iets sê vir haar Emile is nie net hier om Eugene aan haar voor te stel nie.

				“Sit, toe?” Emile skuif ’n beker groentee vir haar nader. “Die saak staan só. Ons kan mekaar help. Dis nou ek en jy.”

				“Ek luister?” Die tee is perfek gemaak, kom sy agter toe sy ’n slukkie neem.

				“Ek en Eugene ... Wel, dit was liefde met die eerste oogopslag. Iza het op ons afgekom toe Eugene skelm vir my kom kuier het en my weggejaag. Sy het haar voorwaardelike aanbod op die restaurant wat sy vir my sou koop – dis nou sodra Patat die lig sien en haar genetjies reg is – gekanselleer en my summier onterf. Tatta, Little Manor ook. Sy het dit onomwonde gestel dat sy my nooit weer hoef te sien nie.”

				Jeannie vermoed dadelik wat kom. “Casarma is toe. Daar is ander restaurante wat jou baie vinnig sal opraap.”

				“Maar nie met blyplek ingesluit nie en Eugene bly in ’n hooltjie so klein, mens moet uitgaan om van plan te verander. Toe dink ek nou só. Ons kan Casarma vir jou oophou tot jy reg is om weer oor te neem. Teen daardie tyd sal ons darem nuwe planne agtermekaar hê. In ruil vir ons werk hier, kan ons in een van die suites intrek en ’n persentasie van die wins kry sodat jy jou nie oor salarisse hoef te bekommer nie. Jy sou in elk geval nie die geld gemaak het as jy toe was nie, dus ...”

				Jeannie hou haar hand op. “Hokaai, wat weet Eugene van restaurante af?”

				“Skattebol, nadat ek klaargemaak het by die hotélskool ...” hy laat die woord insink, “het ek by die Ráddisonnnn ...” hy gee haar ’n kyk, “en ook by die Mount Nélsonnnn gewerk.”

				Jeannie kyk dik van die lag na Emile. Hy knik.

				Sy vou haar arms. “En waarvoor is jy gefire?”

				“Wie sê ek is gefire?” Eugene is eerder verras as verontwaardig.

				Sy lig net haar wenkbroue.

				“As mens deur al die interessante besonderhede cut: oor ek die hoofsjefs ’n paar tips wou gee.” Hy gooi sy kop skuins agteroor asof hy redelik trots op homself is.

				Jeannie drink stadig ’n paar slukke tee terwyl sy wik en weeg.

				“En dan is jy ook sommer nie so alleen nie,” probeer Emile haar verder oorreed. “Ons sal so stil soos muise wees en jou glad nie pla nie, maar as jy dalk in die nag hulp nodig het of iets, is ons darem daar. En ek sal elke oggend vir jou ontbyt in die bed bring.”

				Jeannie maak eers haar tee klaar voor sy finaal besluit. “Kom ons kyk hoe gaan dit hierdie naweek. Maar jy, Eugene, is ’n gewone kelner tot ek jou persoonlik promoveer en jy meng nie met die sjef in nie. Die sjef,” Jeannie kyk na Emile, “sal op my manier kosmaak volgens ’n spyskaart wat ek saamstel, maar as jy so voel, kan jy een ekstra voorgereg, hoofgereg en nagereg per aand op jou manier maak, solank dit aansluit by Casarma se kookstyl en nie met my spyskaart bots nie. Julle sal ten alle tye respekteer dat dit my restaurant is en as julle my personeel of gaste ontstig, is dit vat jou goed en trek, Ferreira. Capiche?”

				“Capiche!” kom dit asof uit een mond.

				“En julle maak op aande wat die restaurant nie oop is nie, vir my ook kos. Gesonde kos.”

				“Reg.”

				“En as ek alleen in die kombuis wil werk, skoert julle.”

				“Raait.”

				“En dis voorlopig net vir hierdie eerste naweek,” herinner sy hulle weer. 

				“Jy het nie besprekings vir die naweek nie,” besef Emile.

				“Ek het tot dusver besprekings weggewys, maar daar bel voortdurend mense. Veral hier van Donderdag af. Ons behoort darem ’n paar gaste te hê, al is dit so kort ná die vakansie en langnaweke.”

				“Oukei. Is dit nou al die voorwaardes?”

				Jeannie steun toe sy opstaan en haar hand soek na haar rug. “Tot ek aan nog kan dink, ja.” 

				“Kan ons maar ons goedjies aflaai?”

				Jeannie frons. “Julle het julle goed saamgebring?”

				“Net ingeval.” Emile het die ordentlikheid om verleë te lyk.

				“Nou toe. Gebruik Nan se suite, die een aan die bergkant. Sue het gesê sy sal nou en dan kom oorslaap hier teen die einde.”

				Eers toe hulle haar om die beurt om die hals val, besef Jeannie hoe desperaat hulle werklik was.

				Saterdag 25 Mei 

				“Agt en fokken veertig,” kla Sue terwyl sy sit en bene swaai op die kombuistoonbank. Emile het in die afgelope paar weke geleer mens kry haar nie daar afgejaag as sy eers haar sit gekry het nie. “Kan enige mens van my jeugdige ouderdom so oud wees?”

				“Gelukkig lyk jy tien jaar jonger, skattebol.”

				“Hei, moenie jou moffiewoordjies hier rondgooi nie, Emile, jy het werk om te doen.” Sue gooi ’n opgefrommelde papierhanddoek in Emile se rigting. “Ek dink ek verkies nog steeds jou slaafrepertoire.”

				Jeannie slaan haar arms om die Patat-heuwel wat sy met al groter moeite met haar saamdra terwyl die lag deur haar ruk. “Stadig, moenie dat ek lag nie, asseblief. Julle weet wat gebeur.”

				“Pieps jy alweer in die panty? Ag nee, allamagtig, en dit waar ’n meestersjef voorbereiding doen vir die grande dame met die attitude se paartie.” Eugene slaan sy hande dramaties saam. “Vergewe haar, o, meestersjef.” Die aanbidding in sy oë is nie heeltemal oneg nie.

				“Maar sie jy die meisiekind so staan en têre? Laat ek sien hoe jy perdalks ’n kleintjie fullterm dra met al jou geite.” Serafien snork verontwaardig. “En van paartie gepraat, as julle nie julle se gatte in ratte kry nie, sit die mense vanaand nog droëbek boonop. En ons het nog ander tafels ook, as ek julle kan remind.”

				Jeannie waggel toilet toe met ’n gevoel van dankbaarheid. Emile en Eugene het haar lewe regtig makliker gemaak al het alles veral in die begin nie so glad verloop nie. Sy moes gewoond raak om terug te staan in haar eie kombuis en nie so vitterig oor alles te wees nie, maar daar was veel meer joligheid as dikbektye en dit raak net al hoe beter.

				“Waar’s Sue?” vra sy toe sy terugkom in die kombuis. Sy druk haar hand teen ’n steekpyn in haar lies.

				“Naels gaan laat doen. Het jy pyn?” Die gelui van haar selfoon waar sy dit aan die ander kant van die tafel laat lê het, spaar haar ’n antwoord. Emile tel dit op en kyk haar vraend aan.

				Sy knik. “As dit ’n bespreking is, ons is vol. Maar daar is nog plek volgende Vrydag.” Sy het wraggies nie eens die krag om met mense te praat nie. Nog ’n kramp skeur daar haar. Sou Patat dalk ongeduldig raak? Dit maak twee van hulle.

				“Casarma, Emile wat praat.” Hy frons, kyk na die skerm en druk dit weer teen sy oor. “Hallo? Casarma. Emile hier?” Hy haal sy skouers op en gee vir Jeannie die foon. “Afgelui. Hoop nie dis ’n heavy breather nie.”

				“Van heavy breathing gepraat, ek gaan skuins lê. Sommer op Sue se bed. Ek sien wraggies nie meer as twee keer per dag kans vir daardie trap nie.” Miskien help dit teen die krampe.

				“Doeks ’n bietjie, poplap. En hou op worry oor Sue se paartie. Alles is onder beheer.” Eugene lyk meer bekommerd as wat sy woorde verraai terwyl hy haar takseer. Sy het lankal agtergekom hy het ’n klein en baie sorgsame hartjie al probeer hy voorgee niks raak hom nie.

				“Ek weet, Eugene. Ek worry nie meer nie. Nie so baie nie. Dankie, julle.”

				Eers toe sy op Sue se bed lê, kyk sy wie gebel het, maar dis ’n onbekende nommer. Sy sal later terugbel, nou is sy net waaragtig te moeg.

				Sy is te ongemaklik om regtig vas te slaap, maar sy dommel tog weg, hoor nou en dan ’n gelag in die kombuis en sluimer weer in.

				Die foon lui haar wakker net toe sy regtig wegraak.

				Sy sukkel om haar bene van die bed af te kry. “Casar ...” Sy laat val amper die foon toe ’n kramp kom en gaan. “Jammer. Casarma, Jeannie wat praat.”

				“Jeannie.”

				Skielik is al haar asem uit haar lyf uit. 

				“Hallo? Jeannie?”

				“Hallo, Ieg,” sug sy dit uit.

				“Is die baba dan al daar? Het Emile klaar sy regte kom opeis?”

				“Nee, Ieg, die baba is nog nie daar nie.” Het Zach hom nie vertel van Emile-hulle nie? Of het Zach dalk gedink dis beter om stil te bly daaroor dat Emile hier ingetrek het al is dit saam met sy partner?

				“Maar Emile is wel daar?”

				Miskien is dit omdat sy so moeg is. Of omdat sy stem elke pleister van haar hart se seerplekke van voor af afgeruk het, maar wat dit ook al is, sy vererg haar bloedig. “Ja, hy is. Wat natuurlik meer is as wat mens van Patat se pa kan sê.” Die foon val uit haar hande toe nog ’n pyn deur haar trek, so skerp dat haar hele lyf daarvan inmekaarkrimp.

				Oomblikke lank kan sy nie dink of asemhaal nie. Sy probeer regop kom en voel hoe ’n warm vloed teen haar binnedye afspoel. En sy weet, dié keer het sy nie net in haar panty gepieps nie. Dis sulke tyd.

				“Emile!” skree sy net voor die volgende pyn deur haar trek. Eers toe dit effens laat los, kan sy weer skree: “Serafie-hien!”

				Verblind deur pyn sien sy die selfoon nog op die vloer lê, maar daar is geen manier dat sy kan buk en dit optel nie. “Emi-hile!” gil sy en hoor voetstappe aangedawer kom.

				“Ag, my kleinmies, ag, my kleinmies, ag, my ou nonnatjie.” Serafien se oë is koeëlrond toe sy besef wat aangaan. 

				Atavisme, dink Jeannie. Terug na die dae van apartheid in hierdie oomblik van skrik. Sy wil lag, maar word weer inmekaar geruk. Dis Emile wat haar selfoon raaksien en optel, frons en teen sy oor druk.

				“Hallo? O. Sjt, moenie so skree nie, ek hoor jou. Ja, ek dink sy het so pas in kraam gegaan. Ek weet nie of sy oukei is nie. Ek weet net jy behoort jou te skaam dat jy nie hier is nie.” Sy sien hoe hy grimmig aflui sonder om op ’n antwoord te wag en ’n nommer op haar adreslys soek.

				“Dokter Cronjé, dis Jeannie. Sy’s in kraam, maar ek dink iets is nie lekker nie.”

				Wat bedoel hy? wonder sy tot die volgende pyn deur haar ruk net voor die ligte vir haar gedoof word.

				Sy kom by terwyl sy in die ambulans gelaai word, hoor die sirene aangaan. Patat, Patat, Patat. Ieg, Ieg, Ieg, kry die ritme van die sirene name by. Sy kry nie asem nie. Iemand hou ’n masker oor haar gesig. Sy kry weer asem, maar sink feitlik dadelik in ’n dwarrelende duisternis weg.

				

			

		

	
		
			
				Vier en Dertig

				VIER EN DERTIG

				Sondag 26 Mei 

				“Hoe het jy geweet iets is verkeerd, Emile?” vra Jeannie en kyk af na die gesiggie wat waaragtig nes ’n varsgeskropte patatjie lyk. Sy verwonder haar van voor af aan die vuisies, die besige mondjie. Die mooiste patatjie in die wêreld. ’n Wêreld wat haar so wreed, maar net betyds met ’n noodkeisersnit verwelkom het.

				“Moederinstink. Ons moffies het dit.”

				Jeannie druk haar vry hand oor haar wond. “Nee, ek kan nie lag nie, die steke!” 

				“Skuus. Maar ek weet eintlik regtig nie. Ek kon net sien. En Serafien het gesê die pyne was te vinnig, te kort op mekaar of iets.”

				Toe sy die eerste keer wakker geword het, was net Corné en ’n suster by haar. Sy was nog dof van die narkose en kan nie eens meer mooi onthou wat hy gesê het skeefgeloop het nie. Iets van die baba wat verkeerd gedraai het en dat dinge nog baie skewer sou geloop het as Emile hom nie dadelik laat weet het hy dink iets skort en hulle onmiddellik die ambulans naaste aan Maanschijnbaai gestuur het nie. Soos dit is, was dit hittete omdat hulle nog eers van daar af in Hermanus moes kom.

				“Eugene stuur baie groete. Hy brand nou al vir jou kerse en wierook vandat jy daar weg is.” 

				“Gee hom ’n drukkie van my af.”

				Emile knik en staan op. “My twee minute is om. Dit was gaaf van Nan-hulle om my eerste in te stuur noudat jy besoek mag kry.” Hy grinnik. “Ek is ’n bietjie van ’n hero, sien.”

				“Jy is,” sê Jeannie doodernstig. “Dankie, Emile.”

				“Is oukei. Ek is nou net halfspyt sy’s nie myne nie. Sy’s nogal cool.”

				“Ek gee julle ook elkeen net twee minute, oukei? Een op ’n slag,” hoor sy die suster kwaai sê toe Emile uit is. Jeannie kan haar net indink hoe Sue staan en trippel, Jo haar hande wring en Nan probeer kalm lyk.

				“Mevrou, jy kan maar ingaan.”

				“Nee, ek is die oumagrootjie, laat die nuwe ouma die eerste beurt kry.”

				Die kort stilte wat volg, spreek boekdele, maar toe kom Jo binne en maak oordele en vooroordele nie meer saak nie.

				“Jo.” Jeannie voel ineens of ’n vrag van haar skouers afrol toe Jo haar versigtig omhels en in trane uitbars. Jo is hier en Nan en Sue. Nou kan alles net beter gaan. “Hei, jy het net twee minute, moenie so huil nie, jy moet nog kyk hoe lyk sy. Selfs Emile dink sy is cool.”

				Jeannie staan die bondeltjie halfteensinnig af en dit voel behoorlik asof die naelstring nog nie geknip is nie, asof dit steeds tussen haar en die patatjie pols terwyl Jo haar kleindogter sus.

				Nan huil nie toe dit haar beurt is nie, maar sy kry omtrent nie ’n woord uit nie. “Ek was so bang, Jeannie,” bieg sy net voor sy moet uitgaan. “So bang ons gaan een van julle verloor, laat staan ...” Haar stem begewe haar.

				“Mevrou, die twee minute is om.” Die suster probeer streng klink, maar Jeannie kan hoor dit is meer blaf as byt.

				Sue is met drie tree langs haar bed. “Ag, jirre, Jeannie, dis sowaar ’n regte, egte bybie. Nee, ek wil nie vat nie, netnou breek sy,” keer sy toe Jeannie die bondeltjie na haar toe uithou.

				“Moenie laf wees nie. Hou haar vas. Dis jou peetkind.”

				“My wat?”

				“Sy is mos op jou verjaardag gebore. En ek wou jou anyway gevra het.”

				“’n Peetma? Fokkit.” Sue buig oor haar en tel die baba op asof dit uit glas geblaas is. 

				“Jammer ek het jou paartie bederf, Sue.”

				“Bederf? Is jy mal. Jy het my die beste geskenk ooit gegee!” Sy trek die komberse effens weg van Patat se ken. “Jirre, girltjie, maar jy is lelik,” grinnik sy. “Maar toemaar, ons Calitze raak net al hoe mooier hoe ouer ons word, nè?” 

				Jeannie maak haar oë moeg toe terwyl Sue kwelend met haar peetkind gesels. Toe sy weer wakker word, is die kamer leeg en sterk skemer, maar haar hart vol. As Ieg net ook hier was.

				Maandag 27 Mei 

				Dis oggend toe Jeannie wakker word van iets om haar arm. Haar oë vlieg oop, maar dis net dokter Cronjé wat haar bloeddruk neem.

				“Jy is piekfyn in die omstandighede, ounooi. Nog so twee, dalk drie daggies hier en jy is reg vir die wye wêreld.”

				Jeannie se borste voel vol en seer. “Waar is Patat?”

				“Suster sal haar nou bring vir haar voeding.” Hy vat haar hand. “Jeannie, ek vermoed ons hoef nie DNS te doen en te wag vir uitslae nie. Ek het op Emile se versoek reeds van sy bloed getrek en eers net sommer sy bloedgroep laat toets omdat DNS soveel langer neem. Ek kan vir jou uitsluitsel gee as jy gereed is daarvoor.”

				Jeannie sukkel hoër teen die kussings op, voel die steke in haar buik trek en die ongemak van haar borste, maar dis niks in vergelyking met die vrees wat in haar opbou nie.

				Die enigste rede waarom sy sal moet uitsluitsel kry, is sodat sy weet wat om met Iza te doen. Dié bel die lyne glo warm en wou al besoek ook aflê. Gelukkig het die suster Jeannie eers gevra en sy het geweier.

				“Jy kan maar sê, maar belowe my net dit sal nie verder as hierdie kamer gaan nie? Ek wil die saak eers mooi bedink.” 

				“Ek weet hoe sensitief die saak vir jou is. Maar ek sal vir Emile ’n antwoord moet gee oor die bloedtoetse as hy navraag doen en ek gaan nie vir hom jok nie. Is jy reg om te hoor?”

				Jeannie vou albei hande oor haar mond asof sy só kan keer dat die verkeerde woorde uit syne kom, maar knik vir hom om voort te gaan.

				“Ek kan nie vir jou sê of Patat Ieg se kind is nie, Jeannie, maar op grond van hulle onderskeie bloedgroepe kan sy definitief nie Emile s’n wees nie.” 

				“Dan was ek reg,” adem sy uit. Daar is min vreugde in haar. Dit gaan Ieg niks nader aan haar bring nie. Op ’n manier, en as Iza nie deel van die berekening was nie, sou dit eintlik makliker gewees het as dit Emile was.

				Dinsdag 28 Mei 

				“Daardie vrou het weer gebel, Jeannie. Ek het werk om te doen, ek kan nie heeltyd ’n besoeker van jou af weghou nie.” Suster skuif die gordyne oop en laat die oggendson binnestroom. “En ek verstaan helfte van die tyd nie wat sy sê nie. Al wat ek hoor, is dat sy die ander ouma is. Sy het glo dokter Cronjé se ontvangsdame net so verpes. Die afgelope week elke dag gebel om te hoor of jy al geboorte geskenk het. Dis hoe sy gehoor het jy is hier.”

				Jeannie weet sy kan nie meer agter haar moegheid wegkruip nie. In die omstandighede voel sy heel goed. Maar Iza Pasha is die laaste mens wat sy nou wil sien.

				Sy het so gehoop Ieg sal uit sy eie na haar toe kom. Om haar ontwil. Voor sy die uitslae van die bloedtoets bekend maak. Omdat hy haar liefhet. Nie net omdat Patat sy gene dra nie. Maar nou het hy nie. Nou sal sy maar vir Iza en die res moet vertel en klaarkry al voel sy nog nie gereed vir alles wat voorlê nie. 

				“Oukei, laat sy tog maar kom,” gee sy bes. Eerder hier waar die suster Iza nog kan beperk as oormôre by die huis met Emile ook nog by. “Maar net nie terwyl my mense hier is vir besoektyd nie, asseblief?”

				Suster se mond trek op ’n ergerlike knop, maar sy knik. “Goed, ek sal haar buite besoektyd hier by jou toelaat. Maar jy moet my belowe sy gaan my nie weer pla nie.”

				“Ek sal my bes doen.” Jeannie wens sy kan wegsink in die matras sodat daar niks van haar uitsteek nie.

				“Waar die baba?” hoor Jeannie Iza ’n uur of wat later in die gang praat.

				“Jammer, Mevrou, jy kan net vir juffrou Calitz sien. Jy het tien minute en dis presies van nou af.”

				Die volgende oomblik swaai die deur oop en Iza kom kop in die lug ingestap.

				“Dag, Jeannie.” Haar lippe raak gelukkig nie aan Jeannie se vel toe sy ’n lugsoen oor haar wang stuur nie.

				Sy gaan sit kiertsregop op die stoel langs die bed, hande om die elegante handsak op haar skoot geklem. Haar oë dwaal ’n oomblik na die yslike ruiker wat van die familie af kom en toe weer terug na Jeannie toe.

				“Emile se goed uit kamer gegooi. Papier van spermtelling. Seker nie Emile se baba nie.” Dit klink nie asof sy veel twyfel nie.

				Jeannie is dankbaar sy kan Iza finaal uit die prentjie kry. “Nee, sy is nie. Bloedtoetse het dit bewys.”

				“Jy sê Emile se kind, ek koop Casarma vir jou. Hy nie probleme maak oor kind. Ek ook nie.”

				Jeannie frons. “Wat bedoel jy?”

				Iza swaai haar hand deur die lug, klaarblyklik gefrustreerd met haar gebrekkige vermoë tot kommunikasie. “As hy kind het, mense darem dink Emile nie heeltemal ... nikswerd.”

				’n Skielike woede trek deur Jeannie. “Nikswerd? Liewe hemel, Iza, Emile is ’n lieflike mens in eie reg! Hy is talentvol en hardwerkend, hy is oneindig spesiaal, en vir ’n beter vriend kan ek nie vra nie. Dis nou wanneer jy nie marionetmeester speel nie. As jy hom net toegelaat het om te wees wie en wat hy is, as jy my nie aan hom probeer afsmeer het nie, sou al die dinge nie gebeur het nie en sou Emile gelukkig gewees het. Sou hy al lankal sy volle potensiaal as mens én as sjef bereik het.”

				“Hy ’n Pasha! Pasha nie gay nie! Teen die Bybel.” Iza se oë skitter kliphard en baie swart. “En sy kos het niks passie.”

				Jeannie hou haar net met die grootste moeite in. “Ek gaan my nie oor die res uitlaat nie, Iza, behalwe om te sê ek is doodseker jou seun het nie gekies om gay te wees nie. Maar wat die kos betref, jy het nog nie Emile se kos geproe vandat hy by Casarma werk nie. Hy kom nou tot sy volle reg as kok. Sy disse het swaartekrag gekry vandat hy hom kan uitleef, kan wees wie hy is.” Jeannie het dit geleidelik agtergekom vandat sy Emile al hoe meer vryheid begin gun het in die kombuis. “Hy is ’n skitterende sjef.”

				“Hy werk Casarma?”

				Sy het haar mond verbygepraat, besef Jeannie, maar hoe moes sy geweet het Iza weet nie?

				Iza pers haar lippe saam. “Ek koop Casarma, hy nie daar werk nie.”

				Jeannie verloor die teuels op haar humeur. “Dink jy vir een oomblik ek sal my laat omkoop? Wie dink jy is jy om my of enigiemand anders se lewe te probeer reël? Jy is niks van my of Patat nie. Jy het jou seun versaak. Jou kind wat nie gevra het om hier te wees nie, wat net vra om aanvaar te word vir wie hy is. Pleks jy dankbaar is hy het in Eugene iemand gevind wat werklik vir hom omgee, vir hom lief is.”

				Iza staan op, haar gesig lyk asof dit uit klip gebeitel is. “Jy jonk. Jy dom. Aanbod staan. Nie net jy voordeel nie. Dink aan jou ma.” Sy draai met presisie om en marsjeer behoorlik uit die kamer.

				Jeannie val terug teen die kussings en blaas haar asem uit asof sy só van die ontsteltenis ontslae kan raak. Een troos. Sy hoef nie nou al vir die res te sê van die toets nie, want Iza sal beslis niks uitblaker nie. 

				Sy kan nog so ’n bietjie hoop dat Ieg uit sy eie na haar toe kom. Ondanks en desnieteenstaande. Verder gaan sy nie dink nie. Ook nie oor daardie uitlating oor Jo nie. Of oor die voordele wat dit vir Jo en die res sal inhou as Casarma ’n koper het nie.

				Dis Zach wat die DNS-saak aanroer toe hy die aand met besoektyd agterbly nadat die ander uit is. “Ek wil jou nie ontstel nie, Jeannie, jy is deur genoeg, maar Ieg het die reg om te weet of hy die pa is.”

				“Dink jy regtig so, Zach? Nadat hy my aan my lot oorgelaat het deur die laaste deel van die swangerskap? Nie hier was toe Patat gebore is nie? Nou nog nie hier is nie, al het julle hom sekerlik vertel dat ek en Patat dit amper nie gemaak het nie?”

				Zach laat sak sy oë ’n oomblik. “Jeannie, op ’n sekere vlak sal ek Ieg nooit daarvoor kan vergewe nie. Op ’n ander vlak weet ek hoe swaar hy ook kry, hoe fel die sielestryd is wat hy stry.”

				“Behalwe vir daardie laaste keer, het hy my nie een keer gekontak nadat hy Seattle toe is nie!”

				“Hy het heeltyd navraag gedoen, Jeannie. Hy het geweet van elke besoek aan die dokter, van alles wat ek hom van die swangerskap kon vertel. Daar het selde ’n aand verbygegaan dat hy nie geskype het nie. Terwyl jy nie een keer gevra het hoe dit met hom gaan nie. Sue verbied het om oor hom te praat.”

				“Julle het hom nie vertel dat Emile my by Casarma help of in watter omstandighede nie. Hy het sommer net sy eie afleidings gemaak.” Sy is skielik net te moeg om nog een woord uit te kry.

				“Ek het hom nie vertel nie, omdat ek gedink het dit sal dinge net nog verder kompliseer.” Zach staan op. “Ek weet Ieg het drooggemaak, Jeannie, maar hy is nie die enigste een nie. Ek weet jy het swaargekry, maar jy is ook nie die enigste een nie. Dink ’n bietjie daaraan hoe hy daar ver gevoel het, met net vir my wat hom op so ’n onpersoonlike wyse kon probeer ondersteun. Jy het ten minste vir ons almal hier gehad. En dink daaraan dat jy eendag aan Patat verantwoording sal moet doen oor waarom sy sonder pa moes grootword. Laat doen die toets en kry klaar. Asseblief. Sodat ek Ieg kan laat weet.”

				Zach is by die deur uit voor sy kan antwoord. Sodra Ieg weet, Zach, sou sy vir hom kon sê, sal ek die volle konsekwensies moet aanvaar. En ek sien nog nie kans daarvoor nie. Dis in elk geval ’n Catch 22. 

				Selfs al gebeur die onmoontlike en Ieg wil nog met haar trou, sal sy altyd vermoed dit gaan oor Patat, nie oor haar nie. Sy sal nooit sekerheid hê oor hoe hy werklik oor haar voel nie. 

				En as alles nie wonderbaarlik regkom nie, wat die waarskynlikste scenario is, sal sy hom gereeld moet sien. Elke keer van voor af besef sy sal vir Ieg nooit meer as die ma van sy kind wees nie. Sy sal van buite af moet toekyk hoe hy pa vir hulle dogter speel sonder dat sy enige aandeel in die verhouding sal hê. 

				Sy sal Ieg moet sien en weet dat hy haar nooit weer gaan vashou nie. Nooit weer na haar gaan kyk met onverbloemde liefde in sy oë nie. En daarvoor sien sy waarlik nie kans nie. 

				Net baie vlugtig wonder sy of sy nie tog maar moet sê Emile is die pa nie. Dan is dit ten minste ’n skoon breuk. Maar so vals, weet sy, kan sy ook nie wees nie. 

				Dis ’n hopelose saak. So hopeloos dat sy nie eens die krag het om te huil nie.

				Donderdag 20 Junie 

				Ma-wees is waaragtig nie vir sissies nie, dink Jeannie toe sy die babakamer vir die derde keer die nag binnestrompel. Sy wil omtrent saam met Patat aan die tjank gaan toe sy haar uit haar wiegie lig. Sy het nie geweet mens kan so moeg word, so magteloos voel nie.

				Patat weier haar bottel, spoeg die fopspeen uit en huil net klaaglik.

				“Asseblief, Patatjie, moenie so huil nie?” pleit sy terwyl sy haar sus. Is dit oor sy van borsvoeding moes afkom omdat haar ma nie meer genoeg kon voorsien nie? Het sy maagpyn? Pyn iets anders? Ag, hemel, as sy net kon praat, kon sê wat makeer.

				“Gee haar vir my, en gaan lê weer.” Emile se oë is rooi toe hy inkom, maar hy lyk nie deur die slaap nie. 

				Jeannie skud haar kop. “Dis môre Vrydag. Jy het ’n lang dag voor. Gaan terug bed toe, Emile.”

				“Ek kan anyway nie slaap nie.” Hy hou sy hande uit om Patat by haar te neem en sy laat dit toe, te moeg om verder te stry. Met sy een hand om die boudjies en die ander om die kop en nek gevou, lyk hy verstommend gemaklik met ’n baba in sy arms.

				“Is dit Patat se huilery wat jou wakker hou?”

				Hy skud sy kop sonder om sy ritmiese gesus te onderbreek. Patat raak geleidelik stiller terwyl die koppie met die fyn donker krulle teen sy skouer aanleun. 

				“Nee,” sê hy uiteindelik toe sy stil is. “Ek het dokter Cronjé vanoggend gebel om te vra of die uitslae daar is. Toe moet ek hoor jy weet al weke lank.”

				“Maar jy was mos in elk geval feitlik seker?” Sy weet dis nie ’n verskoning nie.

				“Ek wou honderd persent versekering gehad het en jy kon dit vir my gegee het. Ek is kwaad vir jou, Jeannie.”

				“Wel, ek het nie die krag om nog te baklei ook nie. En ek kan in elk geval nie insien hoekom jy kwaad is nie. Jy het van die begin af gesê jy het nie erg aan kinders nie.” 

				“Dit was voor ek Catie leer ken het.” Emile, Nan en Gideon is omtrent die enigstes wat haar by die naam noem.

				Jeannie druk haar hand voor haar oë. “Ek is jammer, Emile. Ek is nog so deurmekaar. Ek maak net die een oordeelsfout na die ander. G’n wonder Patat huil so baie snags nie. Ek is ’n vrot ma en ’n vrot vriendin en ’n vrot ...”

				“Hei, jy kan nie nou vou nie. Ek verstaan jou hormone en goed is nog deurmekaar, maar ek moes vir jou sê hoe ek voel.” Hy lê Patat versigtig in die wiegie neer voor hy weer na Jeannie draai. “Jeans, jy sal Ieg moet sê. Dis nie regverdig teenoor hom nie.”

				“Nog net nie nou nie. Ek probeer nog my kop skoon kry.”

				“Jy ontneem Catie en haar pa die voorreg om mekaar te leer ken, Jeannie.”

				Sy loer betraand na hom. “Asseblief, Emile, moenie my in ’n blik druk nie. Ek sal hom vertel sodra ek die emosionele energie het om die gevolge daarvan te dra.”

				“Maar hoekom het hy nog nie navraag gedoen nie?”

				“Zach het seker vir hom gesê ek het nie die DNS-toets laat doen nie. Of hy aanvaar ek het en jy is die pa of ... Ag, ek weet nie. Dalk stel hy net nie meer belang nie.”

				“Dit kan ek nie glo nie. Anyway, ek dink ek sal nou kan slaap, noudat ek vir jou gesê het. En jy moet ook rus. Nag, Jeannie.” Hy druk ’n soen op haar voorkop en toe is sy weer alleen met Patat wat voorlopig lyk asof sy nie ’n sorg in die wêreld het nie.

				Dinsdag 30 Julie 

				“Ag nee, wat nou weer?”

				Emile kyk om waar hy een van die kaste regpak. “Wat?”

				“SMS van Sue af. Krisis in die kruietuin. Sal jy gou na Patat kyk sodat ek tog kan gaan hoor wat aangaan?”

				Emile kom orent. “Dis so ’n mooi dag ná die storm van gister. Vat haar saam dat sy ’n bietjie kan uitkom en vars lug kry.” Verbeel sy haar of vermy hy haar oë? En hoekom hou Eugene hom skielik so besig met die blinkvryf van glase?

				“Wheee!” kweel Patat asof sy saamstem vanuit haar stootwaentjie, ’n geskenk van haar peetma in presies dieselfde kleur as Sue se Cadillac.

				Jeannie kyk na die wolklose, windlose dag buite die kombuisvenster. “Oukei, ek is nou terug. Bid maar net ons winterslaai is nie weggewaai of deur ’n peloton slakke verorber nie.” 

				Dis regtig ’n lieflike dag, besef Jeannie toe sy met die paadjie wat Sue na die kruietuin toe aangelê het, aanstap. Een van daardie sjampanjedae waarmee die Overberg sy inwoners beloon ná die suidoos sy nukke uitgewoed het.

				Sy maneuvreer die waentjie om die windskerms wat Gideon Sue help prakseer het en kyk rond waar Sue is. Sy steek so vinnig vas toe sy hom met sy rug na hulle sien staan, dat Patat ’n verraste kraai gee. 

				Hy swaai dadelik om. Jeannie is nie gebore in staat om te roer toe hy met lang treë aangestap kom nie. Dis Ieg, maar ook nie Ieg nie. Hy lyk eerder soos Ieg se ouer broer.

				Hy gaan staan toe hy by hulle kom. Kyk haar in die oë, laat toe dat sy die verwyt in syne lees voor hy oor Patat buig wat albei haar armpies rondswaai asof sy hom dadelik herken.

				“Hei, meisiekind?” hoor Jeannie Ieg sê, hoor die verwondering in daardie twee woorde opgesluit. 

				“Wheeee!” jil Patat uitbundig en begin plesierig murmel.

				“Jy’s heeltemal reg. Ja, jy het twee fools vir ouers. En ja, sy is mooier as ooit,” gesels Ieg saam. Hy loer na Jeannie wat aan die waentjie se handvatsel klem asof dit haar laaste greep op die werklikheid is. Sy oë is ineens sagter.

				Hy kom stadig orent. “Jeannie ... Ek is so jammer ek was nie hier vir jou nie.”

				Jeannie skud net haar kop verwoed. Sy weet self nie wat sy probeer ontken nie. Al wat belangrik is, is dat hy hier is. Nie omdat bloedtoetse bewys het Patat is sy kind nie. Hy het na haar toe gekom omdat hy haar liefhet, haar vergewe het. Bereid is om Patat te aanvaar en lief te kry, of sy nou sy gene het of nie. Dit waarvoor sy nou al so lank bid, hoop, wens, het wraggies gebeur.

				Jeannie weet nie hoe sy in Ieg se arms beland het nie, net dat dit presies is waar sy hoort.

				“Kom, Patat. Laat jou peetma maar liewers vir ’n rukkie na jou omsien, nou-nou sien jy dinge wat nie vir jou ogies bedoel is nie,” hoor Jeannie Sue se stem agter haar, maar gee haar net oor aan Ieg se honger soene, honger hande, die lafenis van sy nabyheid. 

				Sy oë is toe, maar Jeannie weet Ieg slaap nie. Daarvoor is sy greep om haar middel te ferm. Versadig na vlees en gees, drink sy sy gelaatstrekke in. Voortydige plooitjies om sy oë en mond verraai die prys wat hy moes betaal vir hulle albei se hardkoppigheid.

				Sy wimpers lig effens en hy trek haar stywer teen hom aan. “Hemel, Jeannie, ek het gedink ek onthou hoe dit tussen ons is, maar ek het die helfte vergeet.” Hy soen haar nek, druk sy vingers in haar hare in en verken haar gesig asof hy wil seker maak sy is regtig in sy arms.

				“Alles aan jou is so verskriklik mooi.” Hy streel oor die litteken van haar keisersnit. “Maar dit is vir my die mooiste van alles. Want as dit nie daarvoor was nie ...” Sy stem raak weg. “Hemel, Jeannie, jy weet nie waardeur ek is toe ek jou so hoor roep na Emile en Serafien en ek is nie daar om te help nie. In daardie oomblik het ek geweet as jy iets sou oorkom, sal ek myself nooit vergewe nie. En toe Zach my laat weet van die keisersnee ... Die verligting dat julle buite gevaar is. Dit was net onbeskryflik.”

				“En tog het jy gebly waar jy is?”

				“Ek besef nou hoe onnosel ek was, maar ek kon die gedagte nie verduur dat ek hier sal aankom en saam met Emile vir die DNS-uitslae wag nie. Miskien was ek bang ek draai sy nek vir hom om.” 

				Toe hy weer na haar afkyk, is sy oë onnatuurlik blink. “Ek kan nie vir jou sê hoe ek gevoel het toe ek Vrydag die faks kry nie. Eers kwaad. So verskriklik kwaad dat jy my nie vroeër laat weet het nie. En toe so verlig. So uit my vel uit dat ek nie geweet het of ek kom of gaan nie. En om te dink ek en sy is albei bloedgroep B. Dis seker stupid, maar dit laat my nog nader aan haar voel.”

				Dis eers by “bloedgroep B” dat die volle waarheid tot haar deurdring.

				Sy stoot hom weg. “Faks?”

				Hy glimlag en streel oor haar wangbeen. “Dankie dat jy jou trots in jou sak gesteek het. Uiteindelik, in elk geval.”

				“Trots?”

				Ieg se oë versomber toe sy hom met meer mening wegdruk. “Wat is dit, Jeannie?”

				Sy rol van die bed af en kyk hom verstorwe aan. “Jy het ’n faks gekry met die uitslag van die bloedtoetse. Dis hoekom jy hier is.”

				Ieg stut hom op sy elmboog en frons diep. “Jeannie?”

				“Ek het nie daardie faks gestuur nie. Dit kan net Emile wees. O, hy is sooo gefire!” Sy byt haar lip vas, probeer die teleurstelling binnehou. “Ek het gedink jy is hier omdat jy besef het ons hoort bymekaar. Nie oor verdomde atavistiese snert nie!”

				“Watse atavistiese snert?”

				“Nevermind!” Sy pluk ’n T-hemp oor haar kop. “Die punt is, jy sou nie hier gewees het as jy nie uitgevind het Patat is jou kind nie. Is dit korrek?”

				Sy sien die verwarring in sy oë. “Maar alles is mos nou weer reg?”

				“Nee, Ieg, dit is nie. Gene sal nie my of Patat se lewe bepaal nie, net onvoorwaardelike liefde. As jy hier was oor jy vir my lief is, sou alles reg gewees het. Nou is dit nie.” Sy dans in ’n G-string in, sien sy oë haar bewegings indrink en dit maak haar net nog kwater. “Corné was reg. Mans is barbare. Uit my kamer uit!”

				“Jeannie?” Hy swaai sy bene van die bed af. “Wat de bliksem het in jou ingevaar?” begin sy humeur se lont ook ontbrand. “En van wanneer af het dokter Cronjé vir jou Corné geword?”

				Jeannie vou haar hande oor haar gesig, haal ’n paar keer diep asem voor sy na hom durf kyk. “Ons kan ooreenkom oor besoekregte, maar jy hou jou verdomde hande van my af. En jou bleddie oë ook.” Sy swaai om en eers toe sy die badkamer se deur agter haar sluit, gee sy uiting aan die gefrustreerde gil wat sy tot nou toe, net-net onderdruk het.

				

			

		

	
		
			
				Vyf en Dertig

				VYF EN DERTIG

				Vrydag 9 Augustus 

				“Jy is die hardkoppigste, onnoselste mens wat ek ken,” vaar Sue uit.

				Jeannie kap die preilowwe af asof dit adellikes se koppe in die Franse Revolusie is. “Hy het baie van Patat gesien. Om die waarheid te sê, meer as ek die afgelope nege dae.” 

				“En hy is vort sonder om jou weer te sien. Nie omdat hy nie wou nie, maar omdat jy point blank geweier het.” Beskuldiging lê dik in Sue se stem. 

				“Wat sou dit enigeen van ons gebaat het? Dis nie asof hy van plan was om te bly om dinge uit te sorteer nie. Seattle roep mos.” Jeannie se mond proe skoon bitter.

				“En as hy gebly het? As ek nie per ongeluk vir jou gesê het hy het net twaalf dae verlof vandat hy daar weg is nie? Sou jy hom ’n kans gegee het?”

				As Sue maar weet hoe moeilik dit was om sterk te bly. As sy maar weet hoe verslae sy was toe sy hoor dat hy net vir so ’n kort rukkie hier is. Sue het bedoel dat dit haar moet aanspoor om vrede te maak. Die meeste te maak van die tydjie saam, maar dit was net olie op haar vuur. Hoe durf hy net inwaai en uitwaai en verwag sy sal maar net te dankbaar wees?

				“Patat het ’n pa nodig, nie ’n besoeker nie.”

				“En as hy terugkom om te bly? Sal jy jou hardegatgeit laat staan?”

				Jeannie stamp die preie eenkant toe en hou die mes in die lug. “Daar is ’n moerse verskil tussen hardegatgeit en probeer uitvind of ’n man liewer vir sy verdomde gene is as vir jou, oukei?”

				“Jissis, Jeannie, as jy nog een keer daardie deuntjie sing, kraam ek.”

				“Wel, gaan kraam op ’n ander plek. Ek is te besig om jou te help.”

				“En hoekom is jy te besig? Omdat jy ’n bleddie engel in lewende lywe hier wegstuur met sy stert tussen die bene omdat hy durf waag het om jou en Ieg te probeer help. Fokkit. Van alle stupid goed. Hoe dink jy gaan jy kind grootmaak en hierdie restaurant alleen run sonder om in te konk?”

				“Emile het hom ingemeng met iets waarmee hy geen reg gehad het om in te meng nie.” Hemel, sy mis hom en Eugene. Nie net in die restaurant nie. As vriende ook. Hulle sorgsaamheid, hulle kwinkslae en die manier waarop hulle ongemerk die lewe vir haar makliker gemaak het.

				“Ja-nee, hoe durf Emile sy stiksienige vriendin probeer help? Die varkmasel. Sies vir hom.” Sue spring van die toonbank af. “Wel, fok voort, Jeannie, en by the way, ek kan dit nie vanaand maak nie. Kry maar vir jou ’n ander mâitre’d. Anders as jy, het ek actually in fact ’n lewe wat onafhanklik van Casarma moet voortgaan.”

				’n Groot deel van haar woede vloei weg toe sy besef Sue is ernstig. “Jy kan dit nie doen nie. Die restaurant is tjok en blok. Dis Vrouedag.”

				“Haai, nooit?” Die sarkasme drup behoorlik.

				Jeannie bly net so staan toe Sue met swaaiende heupe uitstap. Sy hoor die Cadillac se agtsilinderenjin brul en toe is dit stil. So verskriklik stil, al hoor sy die see en die meeue, en veraf Serafien en Tiekie wat aankom met die tuingroente. Selfs met hulle hier, hulle geklets oor filmsterre en beroemdes, is dit te stil.

				Sy sak op die naaste driebeenstoeltjie neer. Sy was verkeerd om Emile en Eugene weg te stuur. Maak nie saak wat hulle gedoen het nie, mens doen nie wat sy gedoen het aan vriende nie. Sy weet Emile het probeer help. Maar besef hy nie dat hy haar enigste kans ooit bederf het om seker te maak van Ieg se ware gevoelens nie?

				Sue se SMS kom ’n halfuur later, ongeveer vyf minute nadat Jeannie besef het sy veg ’n verlore stryd sonder Sue en Emile-hulle. E&E trug @ 12, dn hlp ek vand. Andrs ni.

				Jeannie sug diep. Sue kon maar laat staan het. Dis nie die dreigement wat haar laat bel nie, dis die wete dat sy nie sonder Emile en Eugene kan of wil klaarkom nie en veral die wete dat sy regtig verskriklik verkeerd was. Nou moet hulle net nie in die Kaap of wie weet waar sit nie. 

				Sy stap buitetoe met die foon. “Emile? Jeannie.”

				“Your Highness. En nee, dis Eugene. Emile is buite.”

				“Eugene, ek is verskriklik jammer. Ek was verkeerd.”

				“Jammer soos in regtig of het jy ons net nodig tot jy weer jou toys uit die cot gooi?”

				“Regtig jammer, maar ek het julle nodig ook. Waar’s julle?”

				“Bettysbaai. By pelle.”

				“Sal julle my vergewe?”

				“Sal daaroor dink.”

				“Julle sal voor twaalfuur moet besluit. Roer julle.” Sy lui af. Sy kan darem ook net so ver gatlek, demmit.

				Maandag 16 September 

				Terwyl sy salie pluk, luister Jeannie met ’n halwe oor na Sue wat omslagtig aan Patat verduidelik hoe die moringaboom stikstof in die grond vrystel. Patat beaam die wetenskaplike relaas met kraailaggies. Jeannie kom orent toe Jo aangestap kom.

				“Ek kan nie glo dis drie jaar sedert ons die eerste keer hier aangekom het nie.” Jo tel Patat uit die waentjie en koer teen haar wang voor sy verder praat. “Ek het so pas ’n faks gekry. Die kasarm is amptelik myne.”

				“Uiteindelik.” Sue klink nie juis entoesiasties nie.

				“Geluk,” kry Jeannie dit net-net uit.

				Jo sit Patat terug. “Kom nou, julle het geweet dit kom.”

				“Wanneer sit julle dit in die mark?” Jeannie vryf die salie tussen haar vingers en trek die geur diep in asof sy daar krag sal kry.

				“Dis nie nodig nie. Die prokureur het saam met die bevestiging ook ’n aanbod deurgefaks.”

				“Wát?” Patat kyk verskrik na Jeannie toe die woord soos ’n sweepklap opklink. Jeannie verstaan ineens waarom Jode hulle klere skeur en as oor hulle koppe gooi. “Net nie Iza nie?” Maar dit kan tog nie wees nie? Emile het erken hy het die bloeduitslae na haar toe ook gefaks. Sy het Jeannie nog nie weer gekontak nie.

				“Nee. Shovel & Spade Incorporated. Wie dit ook al mag wees. Ek gee ook nie om nie. Dis ’n uitstekende aanbod.”

				“Hoeveel?”

				“Toevallig die bedrag waarop ons gehoop het, maar getwyfel het ons sal kry. Kom ons stel dit só, ons kry almal al ons geld terug en maak tussen die lot van ons twee miljoen wins.”

				“Wáát?” kwaak Sue.

				Jeannie is sprakeloos. 

				“Maar daar is natuurlik ’n catch of twee.” 

				Sue stap ’n ent weg van Patat af en steek haar sigaret op. “Soos?”

				“Jeannie moet vir ’n jaar aanbly. Die salaris is onderhandelbaar. Sy kan self besluit of sy haar personeel wil behou of nie, maar S&S wil betrokke wees by haar besluite. Ná ’n jaar het sy die opsie om te bedank.”

				Jeannie staar in die saliebos af. ’n Jaar grasie, maar teen ’n prys.

				“Maar dis mos wonderlike nuus?” roep Sue uit. “Ek deps ek bly nog steeds jou tuinjong, maar kry tog asseblief net ’n ander mâitre’d, Raponsie, ek is gatvol vir die job.”

				Jeannie sluk swaar. Salaris. Sy sal in iemand anders se diens wees. Dit sal nie meer haar restaurant wees nie. Sy sal van alles moet verslag doen. Vir alles toestemming vra. Haar spyskaart moet verander as haar nuwe base daarop aandring. En dan is dit steeds net vir ’n jaar.

				“Die ander catch is, hulle kan eers die deposito in Oktober neersit, maar wil 1 Desember oorneem of die papierwerk nou afgehandel is of nie.” 

				Jeannie kyk stadig op. “Hulle sal nie dalk oorweeg dat ek die perseel by hulle huur nie?”

				Jo skud haar kop. “Hulle wil self by Casarma betrokke wees.”

				Sue kyk Jeannie streng aan. “Jo-hulle gaan nie weer so ’n goeie aanbod kry nie, Sneeuwitjie. Jy besef dit sekerlik. Nie in hierdie ekonomiese klimaat nie.”

				Jo se blik is simpatiek. “Ek weet dis danksy jou en die restaurant dat ons ’n aanbod gekry het, laat staan so ’n goeie een. En ek weet dit gaan vir jou moeilik wees om ’n baas te hê, maar Jeannie, ons wil almal met ons lewe aangaan en die kasarm hou ons terug. 

				Saul en Zach wil ’n nuwe beslote korporasie stig met Riekie en Mike as mindere aandeelhouers. Hulle het hul oog op ’n stuk seefrontgrond wat hulle wil koop om ’n ontwikkeling in Casarma-styl te doen. Veral Saul het die Casarma-geld daarvoor nodig. Ek wil Dine Divine uitbrei en Nan se lewe sal ook makliker wees as sy rente kan trek op haar deel. Sy en Gideon leef oukei, maar hulle wil graag gaan reis en daarvoor maak hulle inkomste tans nie voorsiening nie. En noudat Riekie verwag en sy en Mike seker ook die knoop gaan deurhak, is hulle ook haastig om dinge op koers te kry.”

				Riekie se vreugde het nie perke geken toe sy Jeannie kort nadat Emile-hulle teruggekom het, kom vertel het sy is swanger nie. Mike lyk sedertdien asof die Melkweg in sy skoot beland het. Jeannie sug heimlik. As haar en Ieg se paadjie maar so sonder kronkels verloop het.

				“Kon julle nie ten minste vir my ’n aandeel beding het nie?” vra Jeannie met ’n magtelose woede, aangewakker deur frustrasie. “Sodat ek darem net kon voel asof ek so ’n bietjie vir myself werk? Sodat ek darem net ’n bietjie van ’n sê kon hê?” 

				Jo sug. “Jeannie, ons was net te dankbaar oor die aanbod om verder te dink. En in daardie jaar sal jy dalk iets met hulle kan beding. Ek wil nie die risiko loop dat hulle die aanbod onttrek nie. Dit verval 7 Oktober.”

				Jeannie stry teen die kleinserige gevoel in haar binneste dat sy misbruik word. “Oukei, Jo. Ek sal nie veroorsaak dat die bleddie ding deur die mat val nie. As dit moet, sal ek daardie jaar vir hulle werk.” 

				Jo omhels haar. “Dankie, Jeannie. Baie dankie.”

				Jeannie knik net, draai uit die omhelsing en begin viooltjies bymekaarmaak wat sy wil versuiker en as versiering op haar nageregte gebruik. 

				Sy het teen haar beterwete gehoop ’n wonderwerk gaan plaasvind. Dat daar ’n manier sal wees waarop sy Casarma kan behou as hulle dit nie verkoop kry nie. Die kanse was immers skraal om so ’n goeie aanbod so gou te kry. Maar sy weet sy kan nie in Jo-hulle se pad staan nie. Hulle het alles op die spel geplaas en nou het hulle vertroue in hulle projek vrugte afgewerp. Sy sal eendag weer haar eie restaurant hê. Dit sal nie Casarma wees nie, maar dis nou tot daarnatoe. Dit weet sy met haar verstand, maar haar hart wil niks weet van gepaai word nie.

				“O ja,” sê Jo ná ’n koerende gesprek met Patat. “Priscilla het haar meenthuis verkoop gekry. Sy en Donnie trek ná sy laaste matriekvraestel Pretoria toe. Haar pa en stiefma woon glo daar en Donnie sal Tukkies toe gaan. Dit sal êrens in November wees.”

				“Halleluja,” laat hoor Sue. 

				Jo skud haar kop. “Ek kry Saul jammer. Sy verhouding met Donnie is al klaar nie wat dit moet wees nie. As Donnie nou boonop wegtrek, gaan hulle nog verder uitmekaar groei. En Priscilla het baie van haar venyn verloor vandat Monique Londen toe en Hendrien in Wellington is. Dit het die afgelope tyd regtig beter gegaan. Nan sê sy het selfs nou die dag ’n kers by haar kom koop.”

				“Gaan die ventjie nog vir predikant swot?” vra Sue onbeïndruk.

				“Klaarblyklik, al het Gideon hulle daar probeer uitpraat. En Saul sal natuurlik moet opdok vir die universiteitsfooie, maar nou ja. Die verkoop van Casarma sal alles makliker maak.”

				Vir almal, ja, behalwe vir haar. Jo verkoop dalk ’n huis wat haar bloedsweet gekos het, maar sy verkoop ook Jeannie se droom.

				“Sue, sal jy vir Patat huis toe bring as jy hier klaar is?” Jeannie trek die laphoedjie reg op die krulkop. Nou het sy eers stilte nodig om haar Casarma-wonde te lek.

				Woensdag 2 Oktober 

				Ieg verjaar vandag, val dit Jeannie by terwyl Emile en Eugene redekawel oor wat hulle op Eugene se verjaardag oor twee weke wil doen. 

				Wat sou Ieg doen om sy agt en twintigste verjaardag te vier? Hy sal seker ’n meisie uitneem vir ete en daarna ... Danksy Sue weet sy dat hy nie sy kontrak vir nog ’n jaar hernu het nie, maar Sue het nie gesê wat hy beplan om daarna te doen nie. Sy het net haar skouers opgetrek toe Jeannie gevra het of hy terugkom. “Hoekom sal jy wil weet?”

				Al maak hulle nie ’n issue daarvan nie, weet sy Sue en Zach het haar nog nie vergewe dat sy Ieg weer weggestuur het nie. Sue kom haal net vir Patat so elke derde dag sodat dié saam met hulle Seattle toe kan skype.

				Hulle is ook glad nie in hulle skik dat dokter Cronjé vir Jeannie Corné geword het en haar uitneem nie.

				“Kyk, hy is nice en alles, maar hy is hopeloos te oud vir jou,” het Sue haar ingeklim toe sy hoor Jeannie is saam met Corné Somerset Mall toe vir ’n fliek en ete daarna.

				Jo sê min, maar dis duidelik sy het ook ernstige bedenkinge.

				Gelukkig karring hulle nie te veel nie. Waarskynlik omdat hulle bang is dit maak haar net meer vasbeslote om met die verhouding voort te gaan. Of omdat hulle moed opgegee het met haar en besluit het sy moet maar haar kop stamp. Vir die soveelste keer.

				As hulle maar weet hoe absoluut platonies haar en Corné se vriendskap is. Dat hy net eensaam is en meer oor sy eksvrou en kind praat as enigiets anders.

				As hulle maar weet hoe spyt sy is dat sy so hardkoppig was. As hulle maar weet hoe sy Ieg mis. Hoe graag sy hom wil kontak. Sy verjaardag kon haar seker ’n soort aanknopingspunt gegee het voor sy vir hom sê wat sy so bitter graag vir hom wil sê, maar laat sy maar eers die ding met S&S agter die rug kry. Tot alles geteken en die deposito oorbetaal is, kan sy in elk geval nie die transaksie in die weegskaal plaas nie.

				Saterdag 5 Oktober 

				“Jammer ek moet jou onderbreek, maar jy sal moet teken sodat hulle die deposito Maandag kan oorbetaal.” Jo sit die S&S-dokumente voor haar neer.

				“En jy is regtig seker hulle het niks met Iza te doen nie?” kan Jeannie nie haar ongemak onderdruk nie. Iets aan hierdie hele ding voel nie lekker nie. Dis te maklik. Die tydsberekening te perfek. Alles voldoen te goed aan almal se behoeftes. Selfs die koopbedrag is presies reg.

				“Iza het niks hiermee te doen nie. Zach het doodseker gemaak.”

				Jeannie lees vlugtig deur die dokument. Sy voel haar maag inmekaartrek. O hemel, sy kan nie bekostig om nou badkamer toe te hardloop nie. Ná Patat se geboorte het sy haar senuweemaag ontgroei. Asof Patat haar daarvan genees het. Maar vandat Ieg die laaste keer hier weg is, is die maagprobleme weer in volle swang.

				“Ek verstaan helfte nie,” kla sy en laat haar pen huiwer oor die plek waar sy moet teken. Haar voorwaarde dat al haar personeel aanbly, is ten minste aanvaar. “Gee my die kort weergawe.” 

				“Zach het dit deurgegaan. Hy reken dis heel kosjer.”

				“Dankie tog vir Zach.” Jeannie teken en skryf die datum in.

				Jo neem weer die dokument by haar. “Ek sal Emile en Eugene vra om as getuies te teken. Is jy oukei? Jy lyk deesdae so bleek?”

				“Ek is fine. Wanneer ontmoet ons die mense van S&S?”

				“Eerste Desember. Met oorname.”

				Jeannie knik. “Oukei.”

				“Het Iza jou ooit weer gekontak ná die keer in die hospitaal?” vra Jo toe sy opstaan.

				Jeannie skud haar kop. “Toe Moira laas saam met Die Burger se kosresensent hier was, het sy gesê Iza het amper ’n kluisenaar geword en die Flower het agteruitgegaan. Iza oorweeg dit glo om terug te gaan Egipte toe. Ek kry haar jammer. Sy is haar eie slagoffer.” Nes ek ook my eie slagoffer is, weet Jeannie met insig wat baie swaar verwerf is.

				“Is ons nie maar almal nie.” Jo gee haar ’n betekenisvolle kyk wat Jeannie laat besef haar ma is dalk baie meer bewus van haar selfstryd as wat sy vermoed. “En daarvan gepraat, toe ek en Nan gister vir jou die goed by Pick n Pay gaan kry het, het ek vir Ingrid Coetzee raakgeloop. As ek gedink het sy het gely ná Con se hofsaak, is dit nou dubbel so erg. Lyk my die verlies van die baba het haar baie sleg gevang. Sy het omtrent iets oorgekom toe sy Patat sien. Sy kon nie ophou kyk na haar nie. Seker tien keer vir my gesê hoe pragtig sy is, hoe oulik. En daar was soveel hartseer in haar oë. Sy het ons vertel dat sy ná haar miskraam ’n histerektomie moes ondergaan. 

				“Maar nou toe, dat ek in rat kom en die dokument gaan faks. As hulle Maandag inbetaal, behoort die deposito teen Woensdag op die prokureur se bankstate te wys. Dan gaan vier ons dit behoorlik.” 

				Jeannie luister hoe Jo met die wenteltrap afgaan en gaan loop eers ’n draai voor sy teruggaan kombuis toe. Eers toe sy haar pos daar inneem, voel sy asof sy weer ’n mate van beheer oor haar lewe het. Dis net kosmaak wat dit kan regkry.

				Vrydag 22 November 

				“Oor drie dae is sy ses maande oud,” antwoord Nan trots toe een van haar klante vra hoe oud Catie is. Vandat sy heel voortydig op haar maag begin rondseil het, is Catie ’n handvol, maar dis steeds vir Nan heerlik om haar Vrydae hier in die Hiërofant te hê wanneer Jeannie-hulle op hulle besigste is.

				“Ag, sy is te pragtig.” Die klant se aandag verskuif na die akwamaryn wat haar vriendin opgetel het. “Haar ogies lyk amper nes hierdie steen,” glimlag sy vir Nan.

				“Ja, nes my kleindogter s’n. Catie lyk ook nes Jeannie op daardie ouderdom, net ’n bietjie minder rooi in die hare.” Nan draai ’n windharpie wat Gideon gemaak het versigtig in vloeipapier toe en sit dit by hulle aankope. “Nog iets?”

				“Van daardie gegeurde kerse, asseblief. Vanilla en magnolia.”

				Nan kyk vlugtig waar Catie is. Sy het die wiggie wat veronderstel is om die deur oop te hou in die hande gekry en probeer klaarblyklik besluit of sy dit wil gooi of kou. As sy dit nou by haar afneem, is dit nag. Catie is oorwegend soet, maar sy laat nie met haar lol nie. “Ek kry gou vir julle in die stoorkamer.”

				Toe sy terugkom, sit die twee vroue gehurk voor die rak waarop die kunzite staan, draai dit om en om en bewonder die spel van kleur. “Dis ’n ...” Sy is op die punt om te verduidelik toe sy sien Catie sit nie meer waar sy was nie en die deur het toegewaai. 

				“Net ’n oomblik.” Sy pluk die deur oop en verwag om Catie op die stoep te sien rondseil, maar daar is geen teken van haar nie. Sy hardloop met die stoeptrappies af. “Catie?” Haar oë vlieg oor die sypaadjie, ys toe sy die besige teerpad ook by haar soektog insluit, al weet sy Catie kon nooit so vinnig so ver beweeg het nie.

				“Catie!” roep sy weer, draf weer binnetoe en sak op haar knieë neer om onder die rakke en tafel in te kyk. Catie se lieflingteddiebeer lê onder die tafel, maar die baba in haar bont somerrokkie is nêrens te siene nie. 

				Die twee klante staar haar met groot oë aan. “Sy was nou net nog hier,” sê die een en die ander beaam dit asof Nan nie self weet dis waar nie.

				“Help my soek, asseblief?” Nan kan die histerie wat in haar opbou skaars onderdruk. 

				

			

		

	
		
			
				Ses en Dertig

				SES EN DERTIG

				“Gideon!” roep Jeannie verras uit toe sy hom in die kombuisdeur sien staan met die helder sonlig agter hom. Hy kom dan en wan hier aan en bedel ’n espresso, maar nooit Vrydae wanneer hy weet hulle op hulle besigste is nie. Maar vir hom maak sy tyd. “Kom sit. Eugene, kry vir Gideon ...”

				Sy breek die sin stomp af toe hy nadertree en sy sy gesigsuitdrukking sien. “Gideon?” vra sy terwyl ’n yskoue vuis om haar maag klamp. Uit die hoek van haar oog sien sy Emile van die restaurant af inkom en vassteek.

				“Jeannie, ek het nie goeie nuus nie.”

				“Nan? O hemel, Gideon het Nan iets oorgekom?” Sy pluk haar voorskoot oor haar kop. 

				Eugene se oë is soos pierings toe hy haar handsak haastig gryp en na haar uithou, maar dit registreer skaars by haar.

				Gideon skud sy kop. “Nee. Dis ...” Sy adamsappel spring op en af.

				Jeannie se bene begin padgee onder haar. 

				Eugene vang haar net betyds. “Stadig, sunshine,” prewel hy skor, maar sy kan sien hy snap ook die strekking van Gideon se huiwering. 

				“Patat?” fluister sy. 

				“Dominee?” kom dit skor van Emile toe Gideon nie dadelik antwoord nie.

				Gideon maak keel skoon. “Catie is soek, Jeannie. Ek is so jammer. Nan en die mense in die winkel het haar nog een oomblik gesien en die volgende is sy net weg. Die polisie is daar, hulle het die hele Hawestraat afgesper en deursoek al die winkels en ondervra almal. Ek dink dit sal beter wees as jy saam met my kom.”

				Emile en Gideon help haar in die kombi en Eugene gee haar handsak vir haar deur die ruit aan. 

				“Ons sal die fort hier hou.” Sy kan sien Emile probeer sterk wees, maar sy oë swem in trane. 

				“Laat weet ons dadelik?” Eugene se onderlip gaan aan die bewe.

				“Dankie, ek sal,” prewel sy net voor Gideon wegtrek.

				Op pad Hawestraat toe vertel hy haar wat gebeur het, maar Jeannie kan skaars sin maak. Sy weet hoe skerp Nan se oog is wanneer Patat by is. Dit klink net onmoontlik.

				“Maar waarheen kon sy in so ’n kort rukkie gekruip het? En sy kruip nog nie eens behoorlik nie. Sy seil op haar maag.”

				“Die polisie...” Gideon moet eers keel skoonmaak. “Hulle dink sy is ontvoer.”

				“Maar wie ...?” Haar hart klop so vinnig dat sy nie asem kry nie. “Ieg?” vra sy terwyl haar keel toetrek.

				Gideon kyk vinnig na haar voor hy weer op die pad konsentreer. “Jy weet sekerlik dis laf, Jeannie. Ieg sal nooit so iets doen nie. Hy is net so geskok en ontsteld soos jy en juis op pad hierheen.”

				“Van Seattle af?” Die vraag laat haar besef hoe verspot sy was om eens te dink Ieg was betrokke. 

				“Nee, van die Kaap af. Hy is moontlik al by Nan. Hy het twee dae gelede aangekom en het sake gehad om af te handel voor hy hierheen kon kom. Hy het gevra ons moet jou voorlopig nie sê nie, maar hy is terug om te bly. Hy wou self vir jou kom sê en dinge opklaar. Maar dit daar gelaat. Ons probeer dink wie rede gehad het om Catie te ontvoer. Iza se naam het opgekom en ook Ingrid Coetzee s’n. Is daar enigiemand anders aan wie jy kan dink?”

				Jeannie soek rond in die argief van haar geheue, maar dis asof iemand ’n lig in haar verstand afgeskakel het. “Hoekom Ingrid?” vra sy net verdwaas.

				“Nan sê Ingrid het Catie ’n paar weke gelede in Pick n Pay gesien en ’n vreeslike bohaai oor haar gemaak.”

				Jeannie onthou vaagweg Jo het haar daarvan vertel. 

				“Dis moontlik dat sy ’n bietjie onstabiel is ná die verlies van haar baba en die histerektomie daarna. Daar is reeds speurders met ’n lasbrief op pad na haar huis in Hermanus en speurders in die Kaap is na Iza Pasha se plek toe gestuur. Ons behoort binnekort te hoor of hulle iets wys kon word.”

				“Waar is Jo en Sue?” 

				“Hulle wys foto’s van Catie rond. Saul en Zach help die polisie soek.”

				Gideon hou stil toe die polisie hulle by die ingang na die dorp voorkeer. Hy verduidelik wie hulle is, wys sy ID-boekie en hulle word deurgelaat. 

				“Hoe lank is sy al weg?” fluister Jeannie.

				“Ons het gehoop om haar op te spoor voor ons jou laat weet. Dis al amper drie uur. Van ongeveer tienuur af.”

				Iets gee in Jeannie mee. Die geluid wat uit haar mond kom, is iets tussen ’n kreun en ’n snik. As haar stembande gewerk het, sou dit waarskynlik ’n gil gewees het.

				“Jeannie,” sê Gideon skor toe hy parkeer en die enjin afsluit. “Jy sal moet sterk wees.” Hy draai na haar toe, vou sy hande om haar skouerknoppe en kyk haar vas in die oë. “Jy kan later knak, nie nou nie. Nan is by breekpunt. Histerie gaan nie een van ons iets in die sak bring nie. Haal nou diep asem en vind daardie krag wat ek weet in jou skuil.”

				Jeannie voel asof haar oë stokstyf in haar kop staan en asof sy dit nooit weer gaan kan knip nie.

				“Asem in, Jeannie.”

				Sy gehoorsaam onwillekeurig.

				“Asem uit. Weer in. Uit.”

				Geleidelik kom haar ingewande los van mekaar.

				“Ek’s oukei,” prewel sy en vroetel aan die deurhandvatsel.

				Die deur word egter van buite af oopgepluk. Die ontsetting in Ieg se oë moet hare weerspieël. 

				“Jeannie,” prewel hy. Sy val feitlik uit die kombi en in sy arms.

				“Ek is so jammer, so jammer,” hou sy aan fluister.

				“Dis nie jou skuld nie. Dis niemand se skuld nie. Behalwe die bliksem wat haar gevat het.” Hy vryf aanhoudend oor haar hare met een hand terwyl die ander een haar teen hom vasdruk.

				“Nee, ek bedoel oor ons. Oor ek so hardkoppig was. Oor ek jou weer weggestuur het. Ek was so stupid.”

				“Die oukei, pierewiet, dis oukei. Ons was al twee stupid. Ons kan later praat. Nou moet ons net op Patat konsentreer.”

				“Jeannie. Ieg.” Nan klink asof sy lemmetjies gesluk het. Ieg lig sy arm en trek Nan ook in hulle omhelsing in. En toe is Gideon by en staan sy en Nan toegevou in die beskerming van twee pare arms sonder dat dit beskerming teen hulle vrese kan bied.

				In die Hiërofant sit ’n speurder by Nan se lessenaar en verklarings afneem. Hy kyk op toe Jeannie-hulle inkom.

				“Enige nuus, Kaptein?” vra Gideon nadat hy Ieg en Jeannie voorgestel het.

				“Iza Pasha het haar restaurant verkoop en is laas week al terug Egipte toe, sy het dus niks met Catie se verdwyning te doen nie. Ons moes wag vir die lasbrief vir die Coetzees ...” Hy word deur sy selfoon se lui onderbreek. 

				“Kaptein Ferreira,” antwoord hy en luister met sy oë nikssiende op die lilakleurige plafon. “Maar nie die kind nie?” vra hy uiteindelik. “Ek sien. Konfiskeer alles, alle dokumente in daardie huis ook en die rekenaar. As hy só opgetree het, is daar fout. Ja, neem hom dadelik in hegtenis. Neem die vrou in vir ondervraging. Oukei, hou my op hoogte. Dankie, Luitenant.”

				Hy skakel die selfoon af voor hy na hulle kyk. “Catie is ook nie by die Coetzees nie. My manne het egter wel afgekom op ’n spul perlemoen en ook op ongeslypte diamante en een konstabel het net betyds gekeer toe Coetzee die rekenaar se data probeer skoonmaak het terwyl die ander in die motorhuis was. Dié keer sit sy turf, glo my.”

				“Maar waar is Patat?” Jeannie weet dis ’n retoriese vraag, die een wat almal hulle afvra. ’n Vraag waarop niemand ’n antwoord het nie.

				“Ons doen alles in ons vermoë om uit te vind, Mevroutjie. Kan julle aan enigiemand anders dink? Enigiemand wat julle nie goedgesind is nie?”

				“Daar is baie mense wat die Calitze kwalik neem oor ’n veelheid van dinge, Kaptein,” sê Gideon grimmig terwyl hy vertroostend oor Nan se rug vryf. “Julle kan dalk Wellington kontak. Hendrien Fourie wat onlangs daarheen getrek het, het baie probleme vir die Calitze veroorsaak en is ’n rukkie gelede vir onder meer naamskending gedagvaar.”

				“Santie de Vos,” begin Jeannie se kop uiteindelik ook werk. Sy kyk na Nan. “Dit kan Quintin se werk wees, al sit hy in die tronk. As daar perlemoen betrokke is, is Con waarskynlik nog in kontak met hom.”

				Nan knik en verduidelik baie kortliks aan die kaptein van Quintin en sy stiefma. “Miskien kan u AO Sardyn kontak. Hy weet heelwat van die omstandighede af.”

				Die kaptein maak nog ’n aantekening. “Nog iemand aan wie julle kan dink?”

				Ieg skud sy kop en kyk af na Jeannie wat steeds aan hom klou. “Monique sit in Londen, anders sou ek oor haar bekommerd gewees het.”

				Gideon trek sy asem in. “Ieg, Monique is terug. Sy help Priscilla Pretoria toe trek. Donnie het juis gister sy laaste vak geskryf.” Hy ruk sy selfoon uit sy sak en bel. “Saul, gaan na Priscilla se huis toe. Die polisie sal ’n lasbrief moet kry, maar as jy gaan, sal dit hopelik dinge makliker maak.” Hy lig sy wenkbroue vir die kaptein wat knik. “Die kaptein stem saam.”

				Terwyl die kaptein opdragte oor Hendrien en Santie de Vos oor die foon uitblaf, kom die Spens se nuwe eienares oor met tee en toebroodjies, haar oë vol simpatie en meelewing.

				Jeannie drink die soet tee, maar kan nie waag om eens na die toebroodjies te kyk nie. Sy dink aan daardie belofte aan Patat wat sy by Engel van Verlore Kinders afgelê het. ’n Belofte wat nou so wreed verbreek is. Asseblief, Engel, vind my verlore dogtertjie vir my, hou haar veilig tot ons haar kry, pleit sy stilweg.

				Dit voel asof dit ’n ewigheid duur voor Saul terugrapporteer, maar dis skaars twintig minute later. 

				“Saul sê die huis is ontruim,” lig Gideon hulle in nadat hy afgelui het. “Volgens die eiendomsagent het Priscilla die sleutels vanoggend ingehandig. Die agent het dit vir Saul gebring en hy is dwarsdeur die meenthuis. Daar is geen spoor van enigiets nie. Die bure sê die verhuisingswa is vroeg vanoggend al daar weg. Donnie en Monique is kort daarna saam vort in Monique se motor en ’n rukkie later Priscilla in hare.” Hy skud sy kop. “Ek kan nie glo hulle het nie eens kom groet nie,” prewel hy as nagedagte. 

				Die kaptein gaan deur sy aantekeninge. “Het hy gesê hoe laat hulle vertrek het?” Hy kyk na Gideon wat sy kop skud. “Gee my asseblief u seun se nommer, Dominee?”

				Voor hy Saul kan bel, kom daar ’n oproep deur. “Ja, dis Ferreira.” Hy luister oomblikke lank. “Is jy seker ons kan Santie de Vos skrap? Oukei, dankie, AO.” Hy lui af. “Die De Vos-vrou het vanoggend Bybelstudie saam met haar wyksusters in Parow gehad, ongeveer dieselfde tyd as wat Catie verdwyn het.”

				Hy bel weer.

				Jeannie luister hoe hy Saul opdrag gee om by die bure en eiendomsagent navraag te doen oor die tyd van vertrek van die verskillende voertuie. Die stil bekwaamheid waarmee hy sy werk doen, laat haar effens makliker asemhaal, maar verminder nie haar angs nie. Dié vreet soos ’n roofdier aan haar ingewande. As dit nie vir Ieg was wat haar vashou nie, sou sy nie staande kon bly nie.

				Minute tik verby, elkeen voel langer as ’n uur. Jeannie wip van die skrik toe die kaptein se foon weer lui.

				“Van Wellington?” vra hy en luister met ’n frons. “Oukei. Neem mevrou Fourie in vir amptelike ondervraging.”

				Jeannie se hand gaan na haar hart. Ieg se greep om haar skouers verstyf. Sy leun met haar wang stywer teen sy bors. 

				“Catie is nie daar nie, maar die luitenant sê mens kan met ’n stok aanvoel sy weet iets, al was sy kastig baie verontwaardig. Sy kon nie die daad gepleeg het nie, sy was tienuur by die haarkapper, maar ek ruik ’n doelbewuste alibi en medepligtigheid.”

				Die kaptein gryp weer na sy foon toe daar ’n gelui opklink, maar dis Gideon se foon.

				Gideon frons toe hy na die skermpie kyk. Hy kyk vlugtig na Nan. “Donnie,” sê hy.

				“Speaker phone,” sê die kaptein haastig en hou sy wysvinger voor sy mond om die res van hulle te laat stilbly.

				Gideon gehoorsaam.

				“Oupa?”

				“Hallo, Donnie.”

				“Oupa, ek dink my ma het iets stupids aangevang,” kom dit skaars hoorbaar.

				“Praat ’n bietjie harder, seun? Waar is jy?”

				“Ek is in die toilet by ’n garage in Worcester. Ons het hier vir haar gewag om ons in te haal. Sy en Monique is restaurant toe om vir ons take-aways te kry. Ek wou my Kindle kry wat in Ma se kar beland het, maar die kar was gesluit. Oupa, ek kon sweer ek hoor ’n baba huil. In die kar.”

				“Kon jy die baba sien?”

				“Nee, alles op die agterste sitplek is met lappe toegegooi.”

				Die kaptein krabbel iets op sy notaboek en hou dit regop vir Gideon om te sien: WATTER GARAGE?

				“By watter garage is julle, Donnie?”

				“Sy roep my, Oupa!” Donnie klink doodsbenoud.

				“Watter garage?”

				“’n Shell, dink ek. Ultra City.”

				Die kaptein hou sy hand op in ’n dringende wagteken en skuif sy stoel stilletjies agteruit voor hy op sy tone by die deur uitvlieg.

				“Ek moet gaan, Oupa.”

				“Wag, Donnie. Kan jy net nog ’n klein bietjie langer daar bly?”

				Oor die foon kan Jeannie dofweg ’n geklop en ’n geroep hoor.

				“Kan jy jou in ’n toilet toesluit?” vra Gideon.

				“Ek het die deur gesluit, maar dis net ’n skuifgrendeltjie.”

				“Shell, magtig, op die N1,” hoor sy die kaptein buite uitroep. “Roer jou gat, die kind is ontvoer!”

				“Oupa?” kom Donnie se stem verwese. Hy moes iets gehoor het.

				“Bly net waar jy is, Donnie. Alles gaan oukei wees. Jy was baie dapper om my te bel.”

				“Donnie! Kom uit daar!” hoor Jeannie ’n vrouestem paniekerig gil.

				“Bly net waar jy is, Donnie. Alles sal oukei wees. Bly net daar,” bly Gideon rustig praat en vra hom uit na sy vraestel asof dit ’n heel gewone gesprek is.

				“Ek dink die polisie is hier, Oupa. En Ma is nie meer by die deur nie.”

				Veraf word die skril geluid van sirenes oor die foon hoorbaar.

				“Bly net waar jy is, oukei? Die polisie sal jou kom roep wanneer alles verby is.”

				“Is julle mal om sirenes te gebruik? Keer die fokken kar voor!” skree die kaptein op die stoep.

				Oor Donnie se foon is daar ’n harde klapgeluid en ’n gebreek van glas.

				“O, hemel!” roep Donnie uit. Sy voetstappe klink hard op. 

				“Patat!” gil Jeannie en gryp Ieg vas. Sy voel die bewing deur sy liggaam trek.

				“Wat de fok maak julle?” Deur die venster sien Jeannie die kaptein se gesig is vertrek van ongeduld en irritasie. “Is iemand beseer? Wel, bel die fokken ambulans. Kyk net eers op die agterste sitplek.” Hy staar stip na die stoepvloer. “Ja? Haarkleur? Wat het sy aan? Is sy oukei?” Sy gelaatstrekke ontspan effens toe hy inkom. “Kry dadelik ’n vroueoffisier op die toneel. Een wat iets weet van kinders. Die meisietjie se naam is Catie. Ek sal ’n helikopter reël om haar na Hermanus se Medi-Clinic toe te bring. Die vroueoffisier moet saamkom.”

				Hy blaas ’n sug uit en kyk na Jeannie en Ieg. “Sy skree blou moord, maar die konstabel sê sy lyk oukei. Sy was in ’n drawiegie wat vasgegespe was. Die kanse is goed dat sy net geskrik het.” 

				Deur haar snikke hoor Jeannie hoe die kaptein Gideon inlig dat die bestuurder probeer wegjaag het, maar die polisie het haar afgekeer. Die bestuurder is beseer en tans bewusteloos. 

				“Die ouer of die jonger vrou?” vra Gideon angstig.

				Ferreira bel weer voor hy antwoord: “Die ouer een. Die jonger een is histeries, maar nie beseer nie.”

				“Emile,” prewel Jeannie en loer op na Ieg. “Hulle sal al mal wees van bekommernis.”

				Ieg knik en haal sy selfoon uit. 

				Jeannie druk weer haar kop teen sy bors. “Emile,” hoor sy hom bokant haar kop sê, “ons meisiekind is veilig.”

				

			

		

	
		
			
				Sewe en Dertig

				SEWE EN DERTIG

				Maandag 25 November 

				“Ek sou nie ’n haar aan haar hoof geskaad het nie. Dis juis om my kleinkind te red dat ek dit gedoen het.”

				Die hospitaal waarin Priscilla in aanhouding opgeneem is, glo seker groen is kalmerend. Vir Jeannie herinner die liggroen gordyne aan Hendrik de Vos se groengetinte sitkamer waar hy sy aardse bestaan verwyl het voor dit vir hom te veel geraak het.

				Priscilla, wat altyd deur ’n konserwatiewe ring getrek kon word, het nie vir hulle besoek moeite met haar voorkoms gedoen nie. Haar hare hang vaal en plat teen haar kop en aksentueer haar grou velkleur. Op haar voorkop bedek ’n pleister die sny wat sy opgedoen het toe sy die voorruit getref het, maar nie die blougroen swelling rondom nie. Haar arms en hande is vol kneusings en skrape.

				“Jóú kleinkind?” vra Nan. Jeannie kan agterkom haar kalmte is geforseerd.

				“Dis so duidelik soos daglig dat Donnie die pa is. Ek was darem ook op universiteit. In sielkunde het ek geleer van chromosome. Donker oë en gelaatskleur is dominant. Ek het dus geweet sy is nie die Arabier se kind nie. En sy kon nie Ieg se kind wees nie, want al het hy Monique sleg behandel, weet ek Ieg sou nie Amerika toe gegaan het as hy gedink het dis sy kind nie. Ek het gehoor hy is daarheen omdat daar nie sekerheid was nie. Toe hy terugkom, het ek gedink julle het seker sekerheid gekry en dis wel Ieg se kind, maar toe hy weer weggaan, toe weet ek. Die kind kan net Donnie s’n wees.” Priscilla klink vir Jeannie effens onsamehangend. Sy moet op medikasie wees, want haar oë is dof, amper leweloos.

				“Catie is nie Donnie se kind nie, Priscilla. Sy is Ieg s’n en ons het bewys daarvan.” Nan meet die woorde af asof sy baie seker wil maak Priscilla hoor dit mooi en duidelik. “Buitendien, Donnie het Jeannie ámper verkrag. Dis heeltemal onmoontlik dat dit Donnie se kind kon wees.”

				Dit lyk asof dit ’n rukkie duur voor die woorde insink. Priscilla kyk Jeannie met verlepte oë aan. “Ek het gedink as ek hom goed grootmaak in ’n huis waar die Here gedien word, hy nie soos sy pa sou wees nie. Dat hy nie ook ’n wellusteling sou word nie. Dat hy nie ook geen beheer oor sy dierlike drange sou hê nie. Ek het probeer.”

				Nan het verstrak. “Tel jou woorde, Priscilla, jy praat van my skoonseun.”

				“Ek praat nie van Saul nie.”

				Nan lyk nie so geskok as wat Jeannie voel nie.

				“Ek praat van die man op universiteit wat my dronk gemaak het en agter in sy kar verlei het. En toe ek tot my sinne kom en wou weier om verder te gaan ...” Sy gee ’n bitter laggie en kyk na Jeannie. “As jy die waarheid praat, is jy gelukkig Monique het betyds daar aangekom. Hy sou nie nee vir ’n antwoord gevat het nie. Nie in daardie toestand nie. Nes sy pa.”

				“En toe soek jy ’n goeie pa vir jou kind uit, verlei Saul en kry hom sover om met jou te trou?” vra Nan.

				“Hy is ’n predikant se seun. Ek het gedink dit beteken hy sal ’n goeie pa wees. Gedink hy sal my nooit verwerp nadat hy sy beloftes voor God gemaak het nie. Ek het nie besef ek sal dit nie kan verduur dat hy aan my raak nie. Ek het nie geweet hoe mans is nie. Dat hulle verslaaf is aan seks nie. My skoonma het verstaan hoe ek voel. Sy het my raad gegee en ek het probeer om dit as my dure plig as vrou te sien, soos sy het. Maar sy kon ook nie verklaar hoekom mans is soos hulle is nie. Waarom hulle slagoffers van hulle lywe is nie. Selfs ’n dominee.” 

				Haar gesig vertrek. “Dis omdat daar vroue soos julle is dat mans dink dis hulle reg om ’n vrou se lyf binne te dring selfs al wil hulle nie nog kinders hê nie. Vroue wat net so dierlik is soos mans.”

				“Priscilla, ek stel voor jy praat met jou psigiater oor jou verwronge siening van seks. Ek en Jeannie is hier om te hoor waarom jy Catie ontvoer het en ek wil ook weet hoe jy dit reggekry het in daardie bitter kort rukkie.”

				Priscilla ignoreer Nan, hou haar oë op Jeannie. “Ek het geglo sy is Donnie se kind. Dat jy dieselfde gedoen het as ek, maar dat Ieg uitgevind het jy lieg vir hom. Ek het verstaan waarom jy dit wou doen. Maar ek kon nie toelaat dat vlees van my vlees, bloed van my bloed by julle Calitze, by ’n spul hekse, grootword nie.”

				“As ek vir jou die bewyse bring dat Ieg die pa is, sal jy Catie uitlos?” Jeannie is verras dat sy simpatie vir hierdie verslane vrou voel. Net ’n greintjie, en heeltemal te min om haar eens te probeer vergewe vir die angs waardeur hulle is, maar tog.

				Priscilla knik voor sy haar kop stadig in Nan se rigting draai. “Tannie Hendrien het my vertel die kleintjie is die meeste Vrydae by jou. Sy het my vertel wat jou patrone en roetine is. Nadat sy die Spens verkoop het, het ek jou van die koffiewinkel oorkant af dopgehou. Gesien hoe jy partykeer vir kort rukkies in jou stoor verdwyn. Ek het ’n kers by jou gaan koop om seker te maak hoe lank dit jou neem om weer uit die stoortjie te kom. Ek het geweet ek sal geduldig moet wees. Net wag vir die regte oomblik. Daar was baie kere wat ek geweet het ek kon haar wegvat sonder dat iemand dit opmerk, maar ek het gewag. Geweet ek kan dit eers doen die dag as ek op pad is Pretoria toe.”

				Sy kyk na Jeannie. “Sy is ’n vriendelike kind, vertrou almal. Dis baie onverantwoordelik van jou om haar so groot te maak.”

				Haar oë draai weer na Nan. “Ek het haar in die deuropening sien beweeg. Jou klante het met hulle rûe na die deur gestaan. Ek het haar opgetel en die deur saggies toegetrek. My motor het vlak voor jou winkel gereed gestaan. Die deure was nie gesluit nie. Dit het net sekondes geneem om haar in die wiegie te sit en weg te ry. Dit was so maklik soos dit. Skaars ’n minuut geduur van begin tot einde. In my truspieël het ek jou sien uitkom, maar jy het op die stoep gesoek, nie eens in my rigting gekyk nie.” As daar enige emosie af te lei is uit haar gesig, is dit selfvoldaanheid.

				“Maar hoe het jy gedink om daarmee weg te kom? Met Donnie en Monique by jou, hoe sou jy Catie se teenwoordigheid aan hulle verduidelik het? Aan jou ouers ook? Buitendien, jy moes geweet het jy sal een van die mense wees wat ons sou verdink, al was dit nie dadelik nie.”

				“Ek sou Monique-hulle gesê het tannie Hendrien is siek en dat hulle solank moet deurry Pretoria toe, dat ek Wellington toe moet gaan om haar by te staan en ’n dag of wat later sal volg. 

				“Ons het geweet die polisie sal ook aan haar dink, daarom moes tannie Hendrien seker maak sy kon bewys sy was nie naby Maanschijnbaai toe Catie weggeraak het nie. Daarna sou hulle haar uitlos. Ek sou in die Paarl wag tot sy my laat weet die polisie was by haar en dan kon ek Catie daarheen neem. Ek sou die nag oorgebly het en die volgende dag Pretoria toe gery het met Catie wat by Hendrien agterbly. Sodra Donnie universiteit toe is en Monique terug is Londen toe, sou ek Catie gaan haal het. My pa en stiefma stel nie in my doen en late belang nie, maar as dit nodig sou wees, sou ek kon verduidelik dat dit Donnie se kind is en dat die ma haar nie wou hê nie.

				“En wanneer Donnie kom kuier, sou ek vir hom gesê het Jeannie het erken hy is die pa en dat sy nie herinner wou word aan die verkragting nie. Dat sy nie kans sien om die kind van ’n wellusteling groot te maak nie. Dis nou as Donnie ooit vir my sou kom kuier het. Hy neem my oor baie dinge kwalik.”

				Priscilla se redenasie laat Jeannie wonder of sy al haar varkies op hok het. Dis tog waansinnig om te dink Donnie sou saamgespeel het? Hy sal tog sekerlik kontak met Saul behou en agtergekom het Catie is ontvoer? Selfs al het die ontvoering nie die koerante gehaal nie – wat amper ondenkbaar is.

				“Selfs al was dit sy kind, kan ek nie dink Donnie sou daarvoor geval het nie, Priscilla,” eggo Nan die koers van Jeannie se gedagtes. “Hy ken Jeannie te goed. Hy sou geweet het daar is ’n slang in die gras. En hy het dalk ’n paar sielkundige probleme wat dringend uitgestryk moet word, maar ek glo sy sin vir reg en verkeerd, wat hy skynbaar by Gideon en Saul moes aangeleer het, sou geseëvier het. Maar die kruks van die saak is, hy weet dit kan onmoontlik sy kind wees.”

				“Ek was seker dit is. En ek is sy ma. Ek sou hom kon oortuig dit sal die beste vir die kind wees as sy by ons grootword.”

				“En Hendrien was heeltemal bereid om jou te help met hierdie wrede ding wat jy aangevang het?” vra Nan deur geklemde kake.

				“Julle het háár kind gesteel, sy het gevoel dis haar reg om my te help om Catie by julle weg te vat. Ek het tannie Hendrien belowe om die kind se naam te verander en haar Drienie te noem.” Iets vlam in Priscilla se oë op. “Ek sou haar goed grootgemaak het, nie vir die verderf soos julle nie. As my seun net nie teen my gedraai het nie. Nou het julle my kind ook gesteel. Donnie wil niks met my te doen hê nie. En Monique wat vir my soos ’n dogter was, verwyt my ook. Danksy julle. Julle is boos.”

				Nan staan op uit die formikastoel. “Óns is boos? Nee, Priscilla. Daardie ‘voorreg’ is joune.” Sy hou haar hand uit na Jeannie. “Kom, voor ek nie meer verantwoordelik is vir my dade nie.”

				Die psigiater wag hulle in die ontvangsportaal in.

				“Het julle geluister?” vra Nan nadat sy hom bedank het dat hy hulle by Priscilla toegelaat het.

				Hy knik. “Ek is bly jy het kalm gebly, mevrou Wienand. Ek weet nie of ek dit sou reggekry het as dit my kleinkind was nie. Maar soos ek gehoop het, was sy baie openliker met julle as met my.”

				“Dokter, my man erken ruiterlik hy is nie ’n sielkundige nie, maar hy is ’n pastorale berader en het ’n sterk belangstelling in sielkunde.” Dis vir Jeannie snaaks om te hoor dat Nan só na Gideon verwys. 

				“Hy was vir sestien jaar Priscilla se skoonpa en selfs voor die ontvoering het hy gesê hy vermoed Priscilla het ’n sterk narcistiese streep. Teenoor my het hy die vermoede uitgespreek dat sy moontlik ’n persoonlikheidsafwyking het.”

				Die psigiater lyk ongemaklik. “Ek is jammer, Mevrou, maar ...” 

				“My ma ...” vervolg Nan vinnig. “Priscilla het my vandag aan my ma laat dink. Ek weet nie of my ma net geleer het om alles wat sy doen te regverdig en of sy sonder gewete was nie. My ma het net eenvoudig nie die vermoë gehad om haar in iemand anders se skoene te plaas nie. Sy het geglo sy is die slagoffer van ander wat haar te na wil kom. Sy was nie daartoe in staat om verantwoordelikheid vir haar dade te aanvaar nie, want sy het geglo niks is haar skuld nie.” 

				Jeannie wonder of Nan regtig net van Hannetjie praat. Dit klink vir haar darem baie soos Priscilla ook.

				“Mevrou Wienand, ek wil dit baie duidelik maak dat ek nie met jou oor Priscilla Wienand kan praat nie. Ek kan wel vir jou ’n bietjie meer inligting gee oor die narcistiese persoonlikheidsafwyking, as jy dink dit kan jou moontlik help om jou moeder se optrede beter te verstaan.”

				“Dit sal gaaf wees.”

				“Soos die geval is met enige soort persoonlikheidsafwyking, is daar natuurlik verskillende grade. In die geval van die narcis, kan dit wissel van lig – waar die persoon as buitengewoon selfsugtig, maar nie as destruktief beskou kan word nie – tot by gevalle waar die toestand sterk patologiese afmetings aanneem. In leketaal is iemand met ’n narcistiese persoonlikheidsafwyking in sekere opsigte die teenoorgestelde van ’n neuroot. Waar die neuroot dink alles is sy of haar skuld, dink narciste niks kan voor hulle deur gelê word nie. 

				“Terwyl ’n neuroot ’n gebrekkige selfbeeld het, glo persone met ’n narcistiese persoonlikheidsafwyking hulle is superieur. Hulle glo veral hulle is op morele vlak verhewe bo ander, iets wat versterk word deur strafgerigte godsdiensoortuigings. Tipies van hierdie patologiese narcisme is wat ons ‘splitting’ noem. Alles word in terme van swart en wit gesien. Vir hulle bestaan daar net uiterstes, niks tussenin nie. Jaloesie en gebrek aan empatie is ook tekenend.”

				“Wat is die prognose?” vra Nan.

				“Dit hang af van die graad. Met medikasie en volgehoue terapie kan ’n narcis wat oorhel na die ernstige kant toe dalk empatie aanleer en hulle aggressie leer verwerk.” 

				Hy lyk nie baie oortuig van sy saak nie en Jeannie weet nie een van hulle glo meer hy praat oor ’n hipotetiese geval en nie van Priscilla nie.

				Nan knik nadenkend. “Dankie, Dokter.”

				“Wat gaan van Priscilla word?” Jeannie dink aan Donnie, wonder hoe hy deur alles geaffekteer gaan word.

				“Van hier af word sy oorgeplaas na Valkenburg, die psigiatriese hospitaal waar ek diens doen. Menseroof is ’n baie ernstige aanklag en twee psigiaters word aangestel om te bepaal of die aangeklaagde toerekeningsvatbaar is voor die wet. Ons moet haar oor ’n tydperk van dertig dae evalueer terwyl sy daar in aanhouding is.”

				“En as sy wel toerekeningsvatbaar is?” vra Jeannie.

				“Soos ek gesê het, menseroof is ’n ernstige misdaad, maar die hof sal die vonnis bepaal. Dit hang ook af of sy besef wat sy gedoen het, was verkeerd en indien wel, of sy berou het daaroor.”

				Hulle is albei stil toe hulle in Nan se motor klim. Jeannie weet die gesprek draai ook in Nan se kop soos in hare.

				“Ek is bly ons het dit gedoen, hoe aaklig dit ook al was,” sê Jeannie uiteindelik. “En ek is bly Ieg en Gideon was nie by nie. Ek dink nie sy sou so openlik gewees het as hulle daar was nie. Nou voel ek ten minste daar was afsluiting. Sover dit moontlik is, in elk geval.”

				Nan knik, maar lyk nog baie ingedagte.

				“Gaan jy vir Gideon sê Donnie is nie Saul se kind nie?”

				Nan sug. “Gideon het dit al die jare vermoed. Ja, ek gaan hom sê, maar ek gaan dit aan hom oorlaat om te besluit of dit in Saul en Donnie se belang is om die waarheid te weet. En ek wil vra dat jy sy oordeel respekteer as hy daarteen besluit.”

				“Natuurlik. Dit het eintlik niks met my te doen nie.”

				“Dis ironies,” mymer Nan toe hulle die Bloumond-afrit vat. “Ek dink Priscilla het regtig geglo sy doen die beste vir haar kind. Sy het net nie besef wat ’n enorme onreg sy Saul aangedoen het nie. Of as sy dit wel besef het, was dit in haar oë net nie belangrik genoeg nie. Net haar kind was belangrik.” Sy loer vlugtig na Jeannie. “Ek hoop jy leer ’n paar lesse daaruit, Jeannie.”

				“Mens mag nie namens ander mense besluite neem omdat jy dink jy weet beter nie. Mens moet die breër prentjie probeer sien, nie net jou eie, dikwels selfsugtige, standpunt nie. Dis lesse waaraan ek swaar geleer het, Nan.”

				“Dan, my liewe kind, is dit hoog tyd dat jy Ieg inlig oor jy weet wat.” Die streng kyk wat Nan haar gee, word versag deur die hand wat sy vlugtig op Jeannie se knie laat rus.

				Jeannie sug. “Ek moes geweet het ek kan niks vir jou wegsteek nie.”

				“Hoekom het jy probeer?”

				“Oor Casarma. Ek was bang dit stel die verkoop daarvan in gevaar as S&S uitvind.”

				“H’m, verbeel ek my of het jy besluit jy sal jouself maar opoffer ter wille van ons sonder om ons ’n kans te gun om ’n beter oplossing te soek?”

				Jeannie gee ’n magtelose laggie. “Ek het juis probeer om dié keer nie selfsugtig te wees nie.”

				“Om stil te bly, is net ’n ander soort lieg. Met eerlikheid, Jeannie, kom ’n mens baie verder as met opoffering. Met eerlikheid gee jy almal ’n regverdige kans. Opoffering beteken bloot jy doen iets teen jou sin omdat jy glo dit sal ander baat. Glo my, dit help niemand as jy jouself ongelukkig maak nie. Ongelukkige mense kan nie ander gelukkig maak nie, net laat skuldig voel.”

				“Nou wat moet ek doen?”

				“Wat Casarma betref, sê vir ons hoe jy werklik voel. As jy nie kans sien om jou steeds te pletter te werk noudat dit nie eens meer joune is nie, sê so. Voor oorname, want daarna gaan dit baie reperkussies hê.”

				“En hoe sê ek vir Ieg dat ek nog steeds nie wil hê hy moet met my trou net oor hy die pa van my kind is nie? Dat ek so bitter graag wil hê hy moet met my net oor myself trou? Oor hy my liefhet met of sonder kind en ongeag wie se kind dit is.”

				“Jy sê dit bloot soos jy dit nou vir my gesê het. Eerlik en reguit. Soos mens doen met die man wat jy liefhet. Wat jy ag en respekteer. En wat sy antwoord ook al is, sal jy hom die voordeel van die twyfel moet gee.”

				Nan laat dit so maklik klink, maar sy ken Nan goed genoeg om te weet sy besef baie goed dit is nie heeltemal so eenvoudig nie. Soos baie min dinge wat die moeite werd is, nie maklik of eenvoudig is nie.

				“Waar staan julle nou vandat hy terug is?” vra Nan. 

				“Ons spandeer hoofsaaklik tyd saam met Catie. Verder het ons alles op ys gesit. Ek het hom gevra om my tyd te gee om eers oor die ontvoering te kom en die Casarma-ding af te handel.”

				Jeannie het nie geweet Nan kan ook haar oë rol nie, en op so ’n sprekende manier dat sy nie enigiets verder hoef te sê nie.

				“En van Casarma gepraat. Kan jy reël dat ek met jou en Jo en Saul en Zach kan praat daaroor? Sodat ek met julle kan eerlik wees. Al gaan dit nie veel aan die situasie verander nie, is dit darem ’n begin.”

				“Ek sal ’n vergadering belê. Sommer vir môre, as dit kan. Hopelik kan die speletjies end kry. Ek vermoed jy is nie al een wat skuldig is daaraan nie,” sê Nan kripties en hou voor Casarma stil.

				“Wat bedoel jy?” vra Jeannie.

				“Dis net ’n vae vermoede. Ek sal jou laat weet waar en hoe laat.”

				Dinsdag 26 November 

				“Ek verstaan julle moet Casarma verkoop.” Jeannie kyk van een na die ander waar hulle in Saul se sitkamer sit. Hoekom Ieg ook hier moet wees, weet sy nie, maar dit maak ook nie saak nie. “Ek verstaan die aanbod is ’n skitterende een wat julle moet aangryp. Maar ek hou nie daarvan om te voel ek word verplig om S&S se voorwaardes te aanvaar sodat julle met julle lewe kan aangaan nie. 

				“Daarmee sê ek nie dat ek nie in elk geval by Casarma sou wou aanhou werk nie. My bloed en sweet is in die restaurant in, nes julle s’n in die restourasie. Maar ek voel julle kon die saak so probeer beding het dat ek ’n aandeel daarin gekry het, al is dit net winsdeling vir die jaar wat ek moet aanbly. Nie om enige ander rede as dat julle dink ek verdien dit nie.” 

				Nie een van hulle ontmoet haar oë nie.

				“En nie eens een van julle kon tot dusver vir my sê wie hierdie danige S&S is of vir wie ek nou eintlik gaan werk nie. Kon julle nie minstens vir my ’n ontmoeting gereël het nie? Sê nou ek kom glad nie met die mense oor die weg nie?”

				“S&S Incorporated is die pas gestigte Suid-Afrikaanse tak van Shovel & Spade Construction Pty Limited,” sê Ieg ná ’n kort stilte. 

				Jeannie frons. Hoekom sou Ieg antwoord?

				“Shovel & Spade is ’n Amerikaanse maatskappy, geregistreer in Seattle. De Graaff & De Graaff sou net eindelose spelprobleme in Amerika veroorsaak het, om van uitspraakprobleme nie eens te praat nie. Zach het desjare die oorspronklike maatskappy gestig toe sy stiefpa oorlede is. Dié het ons albei as sy seuns beskou en aan ons elkeen twee miljoen Amerikaanse dollar bemaak. Zach het my deel bedryf, soos die testament bepaal het, tot ek agt en twintig word. Dis nou tot hierdie jaar toe. En ek moet sê, hy het dit baie goed bedryf.”

				Jeannie weet nie of sy haar spraak kwyt is oor sy geskok is of oor die onmiddellike woede wat deur haar trek nie.

				Ieg draai na Jo-hulle. “Asseblief, ek wil nie vir ’n oomblik hê julle moet dink dat ek Casarma gekoop het om julle uit die moeilikheid te help nie. Ek het Casarma gekoop omdat ek dol is oor die plek. Omdat ek glo onder Jeannie se leiding en met Emile-hulle se bydrae, is dit nie net ’n uitstekende belegging nie, maar ook die plek waar ek graag sal wil werk. Dis nou as Jeannie my toelaat.”

				Hy draai weer na haar toe. “Jeannie, ek wou seker maak ons kan minstens ’n jaar saamwerk. Wat ek op die eerste Desember vir jou sou gesê het, is dat as jy ’n jaar aanbly, ek Casarma op jou naam sal sit, of jy nou besluit jy wil my terughê of nie. Ek vra net dat jy my hierdie jaar gun om saam met jou daar te werk sodat ek jou kan oortuig ek besef deeglik dat ek die vaderskapkwessie soos ’n swaap hanteer het. En sodat ek my liefde vir jou kan bewys.”

				Die sprakeloosheid sypel uit haar uit terwyl sy kopskuddend na hom kyk. “Van alle arrogante, stompsinnige dinge wat ek al in my lewe beleef het, is dit seker die arrogantste en stompsinnigste.” Sy swaai na Nan toe. “Vertel hom hoe doen mens dit as jy iemand liefhet, ag en respekteer, Nan. Vertel hom van eerlikheid en openlikheid en opregtheid pleks van manipulasie en speletjies speel. Ek het genoeg gehoor.”

				Daar heers ’n doodse stilte toe sy by Saul se sitkamer uitmarsjeer en die kombuisdeur agter haar toeklap voor sy in die voetpaadjie wat Casarma toe lei, afhardloop.

				Eugene kyk haar grootoog aan toe sy ingestorm kom, Catie uit haar stootwaentjie optel en met die wenteltrap opstap na haar klein heiligdom waar sy die volle omvang van Ieg se imbesiliteit sal kan oordink.

				Woensdag 27 November 

				Haar hart bons soos ’n speelding met ’n splinternuwe battery toe sy Ieg met die wenteltrap hoor opkom.

				Sy sit regopper agter die ovaal tafel wat haar lessenaar geword het. In die babakamer hoor sy Catie met haarself gesels.

				Ieg neem die formele opset met een oogopslag in en kom sit oorkant haar. “Môre, Jeannie. Ek verstaan van Nan jy is bereid om my te woord te staan.” Die waaksaamheid in sy oë weerspreek sy skewe glimlag. 

				“Het Nan enigiets verder te sê gehad?”

				“Nogal baie.” Hy swaai sy een been oor die ander en stut sy enkel op sy knie. “Om die waarheid te sê, sy het my gisteraand al deeglik die kop gewas en verduidelik hoe mens sake beredder met mense wat jy liefhet.”

				“Gaaf.” Nadat sy Emile kortliks vertel het wat aangaan, moes sy self ’n kopwassessie van hom verduur, maar dit hoef Ieg nie te weet nie.

				“Nan sou ’n fenomeen van enige kansel af gewees het.” Sy grinnik is suurderig.

				Jeannie onderdruk ’n onwillekeurige glimlag. Nan moes behoorlik vir hom gepreek het.

				“Sy het ook vir my gesê om vir jou te sê jy moet onthou die pot kan die ketel nie verwyt dat hy swart is nie.”

				Dit neem die wind ’n bietjie uit haar seile, maar hopelik sien hy dit nie raak nie. “Ek sien.” 

				“Wat sien jy, Jeannie?” Sy oë speel oor haar gesig, sak effens laer af en glip weer vinnig boontoe.

				“Ek sien dat jy goed bedoel het, Ieg.” Sy wenkbroue wip boontoe. “Ek dink nog steeds jy het die hele ding op ’n idiotiese manier aangepak, maar nadat ek daaroor nagedink het, het ek besef jou intensies was redelik goed. Dis hoekom ek besluit het om by Casarma aan te bly vir die jaar soos S&S gestipuleer het, en as S&S daarop aandring om Casarma aan die einde van die tydperk op my naam te sit, sal ek dit aanvaar op een voorwaarde. Ek betaal die koopsom oor ’n vasgestelde tydperk terug.” Honderd jaar behoort dalk lank genoeg te wees, maar nietemin.

				“Ek is seker S&S sal bereid wees om so iets uit te werk.” Hy leun vooroor. “Jeannie, ek is moeg vir speletjies, ek is moeg vir sukkel. Let’s cut to the chase. Ek het jou lief. Asseblief, kan ons nie net tot trou kom en klaarkry nie?”

				“En hoe weet ek jy slaan nie weer op vlug sodra iets skeefloop nie? Jy het mos ’n multimiljoendollarmaatskappy waar jy enige tyd kan gaan werk elke keer as dinge nie na jou sin verloop nie.”

				“Ek het, ja. En daar is ’n huis in Seattle waar ek kan gaan woon net wanneer ek wil. En op ’n verskeidenheid ander plekke ook, onder meer in ’n toeristeparadys met die naam Summer Island. Ja, ek het al die ways and means om te kan vlug. Die verskil is, as jy instem om met my te trou, het ek nie meer ’n enkele rede om dit te wil doen nie. Dan sal niks, Jeannie Calitz, my weer op vlug laat slaan nie. Cross my heart.”

				“Is jy doodseker?”

				“Daar is niks in die hele wêreld waarvan ek sekerder is nie.”

				Jeannie staan op en stap om na hom toe. Sy stryk haar rok plat oor die effense bultjie van haar maag. “Nog steeds seker?”

				Sy oë steek op die swelling vas. Sy oë rek, sy asem suig in. Hy steier orent.

				“Moenie opgewonde raak nie. Ek is nie seker wie s’n dit dié keer is nie,” deel sy hom koel mee.

				Dit neem hom ’n ewigheid om te antwoord. “Seker nie Emile s’n nie?’

				“Daardie verraaier? Jy moet laf wees.”

				“Corné Cronjé?”

				“Wie weet?”

				Ieg trek sy asem weer in, dié keer sidderend en laat plof die lug oor sy lippe. “Maak nie saak nie, jy is myne en daarom is jou kind myne, maak nie saak watse gene sy dra nie.”

				Sy laat die woorde deur haar trek soos tee wat sterk raak. “Wat laat jou dink dis ’n dogtertjie?”

				“Weet sommer net. En ook dat die derde enetjie ’n seun gaan wees. En die Vader hoor my, Jeannie Calitz, daardie swangerskap wil ek van begin tot einde deurmaak, verstaan jy my?”

				“Dit sal van jou afhang, Ieg de Graaff, want ek trou nie met jou voor jy aan my kan bewys dat jy nie weer Amerika toe gaan foeter vir elke bakatel nie.”

				“En wanneer gaan jy dit eendag glo?” vra hy effens moedeloos.

				“Twee jaar van Jolie se geboorte af.”

				“Maar dis ’n bliksemse ewigheid?”

				“Corné reken sy kom so einde April.”

				“Ek praat nie van die ...” Ieg se vingers roer, verklap dat hy tel. Dan was hy wraggies nie seker of sy net sy siel uittrek nie. 

				Toe hy by nege kom, breek ’n glimlag op sy gesig oop. “A, ek sien.”

				“Atavis.”

				“Whatever. Kom hier.” Hy druk haar styf vas. “Op haar tweede verjaardag, oukei? Maar ons raak verloof. En jy kan maar vergeet dat ek nie my premaritale regte in daardie twee jaar gaan opeis nie. En dit, my klein diktator, is ononderhandelbaar.”

				Sy reken sy doen ’n goeie nabootsing van Sue se oogrol. “Wie wil nou dáároor onderhandel, De Graaff?” kry sy in voor hy haar van haar voete af soen.

				

			

		

	
		
			
				Epiloog

				EPILOOG

				20 April, twee jaar later

				Nan sit met Jo en Sue se hande styf in hare toe Jeannie tussen die kruie deur in die paadjie afgestap kom, Catie aan die een hand en Jolie aan die ander. ’n Feëkoningin met twee onnutsige feetjies al huppelend aan weerskant, al drie met katjiepieringblomme in die hare. Catie is Jeannie uitgeknip terwyl die blonde Jolie soos ’n miniatuur-Sue lyk, behalwe dat die yslike oë grasgroen soos haar pa s’n is.

				Ieg se gesig is ’n studie van trots en verwondering terwyl hy hulle inwag. Asof hy nie kan glo dat die drie meisiekinders vandag uiteindelik amptelik syne gaan word nie.

				Gideon, wat langs hom onder die roosbegroeide tuinpoortjie staan, se gesig is ontspanne en vir Nan aantrekliker as ooit. Die liefde wat hulle deel, is steeds vir haar soos ’n wonderwerk. Hoe sy ooit tevrede kon wees met die krummels van Adriaan se tafel, gaan haar verstand nou te bowe. Of hulle hewig argumenteer oor hulle verskillende sienswyses, of volkome saamstem oor ’n ding, die liefde tussen haar en Gideon bly onwrikbaar staan.

				Sy was saam met hom ontsteld toe Donnie halfpad deur sy eerste jaar opgeskop en die pad amper byster geraak het nadat Priscilla hom met een van sy besoeke aan die vrouegevangenis in Worcester vertel het Saul is nie sy pa nie. Sy en Gideon het Saul saam ondersteun toe hy dit ook moes verwerk. Saam het hulle gesien hoe dit uiteindelik ’n helende ervaring was toe Saul met Donnie gaan praat het, vir hom gesê het hy sien hom steeds as sy seun. Vir hom werk as kabinetmaker aangebied het in sy en Zach se konstruksiemaatskappy op voorwaarde dat hy by Mike onderrig kry. Daar is nou selfs sprake dat hy vir ’n jaar onder ’n meester in Duitsland verder gaan studeer.

				En daar sit Donnie nou langs ’n oulike meisiekind van Hermanus wat nie met haar laat mors nie, maar ooglopend tot oor haar ore op hom verlief is. Al weet sy sy ma is ’n agtjaarvonnis vir menseroof opgelê. Al weet sy hulle paadjie vorentoe sal nie altyd ewe rooskleurig wees nie.

				Nan luister bewoë na die mooi beloftes wat Ieg en Jeannie aan mekaar aflê, beloftes wat hulle lankal uitleef. Sy onthou ook weer haar eie ontroerende troue asof dit gister was.

				Soos Gideon so dikwels sê, die meetsnoere het vir hulle op lieflike plekke geval, al is daar dowwer kolle in hulle lewe. 

				Soos Monique. Die laaste wat hulle van haar gehoor het, was toe sy met ’n Spaanse sokkerspeler deurmekaar was, maar soos Gideon ook sê, mens kan kinders net so ver lei en help, daarna moet hulle self begin leer. En vir sommiges is dit moeiliker as ander. Miskien moet Monique net ander roetes neem om uit te kom waar sy rus en vrede kan vind.

				“Ag, moeder,” fluister Jo hier langs haar toe Riekie haar seuntjie wat net ’n paar maande ouer as Jolie is, help om die kussinkie met die ringe vir Ieg te gee. Die kleintjie het Riekie sekerlik gehelp om oor die skok te kom toe Hendrien aan ’n hartaanval beswyk het. Dit het gebeur kort voor sy in die hof moes verskyn om volgens artikel 204 van die een of ander wet teen Priscilla te getuig.

				Sy weet Riekie is oneindig hartseer daaroor dat hulle toe nooit kon vrede maak nie, maar Gideon het haar help insien dat vrede maak van twee kante af moet kom. Dat dit Hendrien was wat Riekie verwerp het, nie andersom soos Hendrien altyd verkondig het nie.

				“Ai, en daar val die laaste van die Calitze,” sug Sue toe Ieg en Jeannie mekaar soen nadat Gideon hulle as getroud verklaar het. 

				“Nie ’n enkele Calitz-slet meer staande nie. Wat gaan nou van Maanschijnbaai word?” hoor Nan Sue weeklaag toe hulle aanstryk Casarma toe vir die onthaal.

				Jeannie weet nie watter toespraak haar die meeste laat lag het nie. Zach s’n oor Ieg of Sue se relatief swetslose een oor haar nie. Toe Jo begin praat en kort-kort moet keel skoonmaak, begin haar oë egter brand en teen die tyd dat Nan haar beurt kry, loop die trane oor.

				Gideon moet vir Nan ook sy sakdoek aanbied toe sy weer langs hom gaan sit. Ieg staan langs haar op en kyk diep in haar oë soos net hy dit kan doen. 

				“Jeannie, jy is die mooiste bruid op die hele aarde. As ek ’n digter was, sou ek ’n gedig vir jou geskryf het. Maar jy weet ek is maar onhandig met woorde en praat my voortdurend vas. Al wat ek vandag regtig wil sê, is: Ek dink nie dit is moontlik vir enige man om ’n vrou liewer te hê as ek vir jou nie. Dankie dat jy ingestem het om my vrou te wees. En dankie vir my twee pragtige dogters.” Hy lig sy glasie. “Ek drink ’n heildronk op jou, liefde van my lewe.” 

				“Op Jeannie,” drink die res saam terwyl hy haar soen.

				Jeannie druk haar trane droog, staan op, klingel teen haar glas en wag dat almal weer sit en stil raak. Toe hulle oë ontmoet, glimlag sy vir Corné Cronjé waar hy sit, sy arm liggies om Ingrid Coetzee se skouers.

				Hopelik broei iets goeds daar ook uit noudat Ingrid finaal oor Con is. En ook maar goed, daar lê baie jare se tronkstraf vir hom voor. Nie net vir diamant- en perlemoensmokkelary nie. Hy is ook skuldig bevind aan ’n reusegeldverduisteringskema wat blootgelê is danksy dokumente en die rekenaar wat in sy huis gevind is toe die speurders Catie gaan soek het. Daar was ook bewyse dat Quintin nog steeds agter die skerms aan die werk was, dat Con eintlik die misdrywe as Quintin se faktotum buite die tronk bedryf het. Wat daartoe gelei het dat Quintin in ’n nuwe hofsaak nog tien jaar gevangenisstraf opgelê en na Pretoria Sentraal verskuif is.

				Jeannie kyk na die mense voor haar – heeltemal te veel om in Temenos se The Little Way te kon ingepas het soos sy en Ieg destyds gedroom het. Die welwillendheid is amper tasbaar. 

				“Ons moes in die afgelope vyf jaar of so baie dikwels hoor die dag toe die Calitze die dorp in ’n pienk Cadillac binnegery het, was die dag toe Maanschijnbaai op sy kop gekeer is. Dit was selde bedoel as ’n kompliment.”

				Sy knipoog vir Sue en wag tot die onderlangse gelag bedaar het. 

				“Dit is so dat ons ’n aandeel daaraan gehad het dat dinge hier verander het; Casarma is sekerlik die beste voorbeeld daarvan. Maar Newton se wet geld ook hier. As dit waar is dat ons M-Baai verander het, is dit ook waar dat M-baai ons verander het. 

				“Ons het hierheen gekom sodat ons in die kasarm kon kom laer trek teen die lewe. Die vier van ons wou saam hier kom wegkruip. Wat uiteindelik gebeur het, is dat ons net vir baie kort periodes almal op een slag hier gebly het. Dis asof die kasarm ons hierheen geroep het; nie om saam te koek nie, maar juis sodat elkeen die liefde van haar lewe hier kon raakloop. Juis sodat ons apart van mekaar kan saam wees.

				“Ek wil ’n heildronk instel op Maanschijnbaai en almal hier wat ons oor die jare leer aanvaar het vir presies wie en wat ons is – ondanks al ons geite en al het ons Hawestraat in ’n pienk Cadillac binnegevaar.” Sy lig haar glas. “Op Maanschijnbaai.”

				Deur ’n waas sien Jeannie hoe die gaste soos een man opstaan en hulle glase lig, ook Emile en Eugene wat netnou sal moet skarrel as hulle betyds wil bedien. Langs hulle staan Serafien en Tiekie, albei met ’n punt van ’n voorskoot teen hulle oë gedruk. 

				Jeannie gaan sit toe die laaste mense ophou handeklap. Ieg se oë blink toe hy haar onder sy blad intrek. “That’s my girl,” fluister hy teen haar slaap. 

				Jeannie kyk verras op toe die prokureur wat die eksekuteur van Casper Calitz se boedel was, ook teen ’n glas klingel. 

				“Jeannie en Ieg, dames en here, veroorloof my vyf minute van die kosbare bruiloftyd?”

				Dit raak weer stil.

				Hy haal ’n koevert uit sy sak. “Hierdie brief het Casper Calitz, Jeannie se oupagrootjie, vir my gegee ’n ruk voor hy oorlede is. Hy het gevra dat ek dit voorlees óf op Jeannie se troue óf op haar vyf en twintigste verjaardag, afhangende van watter een eerste kom.”

				Jeannie voel Ieg se hand na hare soek en sy gryp dit vas.

				Die prokureur trek die twee velletjies uit die koevert en vou dit tydsaam oop.

				“Die brief hou verband met die restant van Casper se boedel wat hy my gevra het om te bedryf tot hierdie brief gelees is.” Hy sit sy bril op.

				Liewe Jeannie

				In my omwandelinge agter kristalle en stene aan, asook in my soektog na waarheid, het ek ’n aardige klompie aardse skatte bymekaargemaak. Julle het reeds ’n paar vrugte daarvan gepluk met die bemakings.

				Aan my oudste dogter Nan het ek die Hiërofant bemaak omdat sy reeds op elfjarige ouderdom so lewenswys was. Ek hoop die Hiërofant lei haar na ’n nog dieper innerlike wysheid en dat sy my eendag kan vergewe.

				Aan my blondekop Sue het ek die Cadillac bemaak. Ek het dit op die dag van haar agtiende verjaardag gekoop omdat dit my aan haar laat dink het. So klein as wat sy was toe ek Hannetjie verlaat het, kon ek al ’n sin vir humor by haar bespeur. 

				Ek het die huis aan Jo bemaak sodat sy haar kreatiwiteit kan uitleef en moontlik die huis opkikker en leefbaar maak. Ek is jammer ek moet dit in so ’n verwaarloosde staat agterlaat, maar dis nou nie waar my talente lê nie. Gelukkig is dit wel waar hare lê.

				Jy, Jeannie, verstaan ek, is geïnteresseerd in kosmaak. Vandat ek dit gehoor het, het ek elke kookboek wat vir my interessant gelyk het, aangekoop. Dis nie veel van ’n erfenis nie, maar daardeur wou ek vir jou sê ek weet van jou voorliefde en ag dit. 

				Aangesien jy ’n bietjie afgeskeep is, voel ek dis regverdig dat jy die restant van die boedel kry, maar eers as jy oud genoeg is om reg daaraan te laat geskied. 

				As jy in die res van die Calitze se voetspore volg, behoort jy teen dié tyd minstens een kind, waarskynlik ’n dogter, te hê. Indien nie, sal daar weldra een opdaag. Jy erf daarom die restant met dien verstande dat jy daarmee jou dogter of dogters se toekoms sal verseker. As jy seuns het, gebruik jou oordeel. My opinie is seuns moet self hulle sukses verseker, dis hoe hulle sterk word. 

				Daar is net een ding waaroor ek spyt is in my lewe en dit is dat ek nie my dogters en hulle nakomelinge leer ken het nie. Dis in julle wat my Hannetjie voortleef. Ek glo dis deur julle wat sy in die gees word wat sy in die lewe nie kon word nie. 

				Moet haar nie te veel verkwalik vir wie en wat sy was nie. Daar is altyd redes vir alles in die lewe. Mens weet net nie altyd wat daardie redes is nie.

				Die dood het al sy sekel vir my begin lig. Ek sien uit na die volgende siklus, een waar ek en my Hannetjie hopelik op die regte tyd, op die regte plek en in die regte omstandighede sal ontmoet. 

				En dalk ook vir julle weer, wanneer die tyd ryp is.

				Met liefde

				Jou oupagrootjie

				Casper Calitz

				Die prokureur vou die brief langsaam toe en kom sit dit voor Jeannie neer. Hy haal nog ’n koevert uit sy sak en voeg dit by die ander een. “Dis net ’n amptelike brief om jou mee te deel wat die restant behels. Daar is heelwat dokumentasie by betrokke, maar dit sal jou die geheelbeeld gee.” Hy steek sy hand uit na Ieg. “Mooi kyk na haar, seun. Ek is seker ou Casper hou ’n streng oog oor sy meisiekinders, waar hy ook al is.”

				’n Gedruis bars los toe die prokureur weer gaan sit, en uit die hoek van haar oog sien Jeannie hoe Emile-hulle kombuis toe skarrel.

				“Gaan jy nie kyk nie?” vra Sue en beduie na die tweede koevert.

				Jeannie skud haar kop. “Later.”

				“Kan ek kyk?”

				“Wat maak dit saak, Sue? Ek wil nie eens weet hoeveel dit is nie. Al wat belangrik is, is dat hy ons probeer verstaan het. Vir ons omgegee het.”

				Sue knik. “Jy’s reg. Hoe de fok hy geweet het ’n pienk Cadillac is presies wat ek in my lewe nodig het, weet die gode alleen. Maar hy het.”

				“Nou toe,” glimlag Nan wat ook geluister het, “kom ons trou nou eers klaar.”

				“En is dit nie hoog tyd nie,” knipoog Jo.

				6 September

				“En môre is jy ’n kwarteeu oud.” Sue skud haar kop. “Waar gaan die tyd heen?”

				“’n Kwarteeu. Dit klink verskriklik,” kreun Jeannie.

				“Sê sy wat op so ’n jeugdige ouderdom genoeg geld geërf het om Casarma terug te koop én nog geld vir die meisiekinders kon belê. Buitendien, Jo, ek en Nan het onderskeidelik ons veertigste, vyftigste en sestigste verjaardae oorleef. Jy sal joune ook. En by the way, jy het baie om na uit te sien. Die seks raak net al hoe beter, vra maar vir Nan.”

				“Sue!” bloos Nan en bevestig só eintlik eerder wat sy probeer wegsteek. 

				“Het julle al besluit waarheen julle vir julle volgende anniversary gaan?” Sue steur haar oudergewoonte nie ’n snars aan die betigtiging nie.

				Jeannie kyk geïnteresseerd na Nan. 

				“Ja. Daar is ’n plek wat my en Gideon nou al ’n geruime tyd fassineer.”

				“En waar de hel is dit?” Sue skop haar skoene uit en plak haar voete op die koffietafel.

				“Tikal. Dis in Guatemala.”

				“Liewe fok, dis die gatkant van die aarde. Al weer. Jy weet seker gewone mense gaan Griekse eilande toe of Toskane of Provence? Hoekom julle vir julle vorige anniversary Jordanië en Israel toe geflenter het, is my gat se deksel.”

				“Predikante gaan Israel toe. En ek wou die Antieke stad Petra graag sien, toe kombineer ons die twee. Maar Tikal is vir ons baie spesiaal. Dis moontlik waar ek en Gideon mekaar die eerste keer ontmoet het.” ’n Geheimsinnige glimlaggie speel om haar mond.

				“Op die aarde waarvan praat jy, Nan?” vra Jo. “Ons was almal by toe julle mekaar die eerste keer in hierdie einste vertrek ontmoet het.”

				“Nee, ek praat van die heel eerste keer. Een duisend drie honderd jaar gelede.”

				“Fok my,” lag Sue. “Pray do tell.”

				“Dis ’n lang storie.”

				“Ons het baie tyd. Soos altyd as die kabeljou byt.”

				Jeannie luister met verwondering na Nan se storie oor Margaret en Seamus en Amethyst.

				“Om die waarheid te sê, op pad terug van Guatemala af doen ons in Ierland aan sodat Gideon vir Amethyst kan ontmoet.” Nan trek haar handsak nader. “Maar daar is iets anders wat ek ook vir julle moet vertel. Iets waarvoor ek voel die tyd nou ryp is.” Nan haal ’n pakkie briewe uit. “Dis Casper s’n, geskryf aan ’n druïdepriester van die Orde van Brigit.”

				Behalwe vir die see se geraas buite, is dit net Nan se stem wat hoorbaar is terwyl sy vertel van Finn MacCool en toe die briewe voorlees terwyl sy tussendeur invul.

				Uiteindelik sit sy die briewe terug. “As mens nou sy brief aan Jeannie in wyer konteks lees, dink ek julle sal insien Casper het geglo hy en Hannetjie het ’n sieleverbondenheid. Ek wou aanvanklik niks van hierdie soort ding weet nie, maar hoe ouer mens word, hoe meer kom jy agter die misterie van die lewe lê veel dieper as wat mens kan vermoed. 

				“Ek weet nie of ek en Gideon dertien eeue gelede getrou en ’n kind gehad het nie. Maar ek weet wel daar is iets onverklaarbaars aan die diepte van ons gevoelens vir mekaar. Dis asof ons mekaar inderdaad herken het met ons ontmoeting hier. En ek het so ’n vae spesmaas elkeen van julle kan getuig dat die mans in julle lewe nie net sommer toevallig ’n goeie catch was wat julle opgeraap het nie.”

				Sue vroetel na haar sigarette asof sy nou eers besef sy het dwarsdeur Nan se vertelling vergeet om te rook. Dalk het sy nou eers onthou dat hierdie soort praatjies haar altyd ongemaklik laat voel.

				“Die punt wat ek wil maak, is ...” Nan staar ’n oomblik lank na die see voor sy weer na hulle kyk. “Ek het Hannetjie en Casper vergewe. Casper omdat hy probeer vergoed het, en Hannetjie omdat Priscilla se dinge my Hannetjie se optrede ook ’n bietjie beter leer verstaan het. Ek vermoed Hannetjie het ook aan ’n persoonlikheidsversteuring van die een of ander aard gely. Dat sy ons behandel het soos sy het, omdat sy net eenvoudig nie toegerus was om ’n ma te wees of om waarlik lief te hê nie. Ek weet nie of hulle dit dalk kan aanvoel nie, maar ek weet wel dit is vir my bevrydend om nie meer vir Casper en Hannetjie kwaad te wees nie.”

				Vir ’n oomblik lank bly hulle almal net so sit. 

				Sue verbreek die stilte toe sy opspring. “So ’n bek kort vonkelwyn.” Haar treë is nog net so lank en haastig soos vyf jaar gelede toe sy na die wynyskas stap.

				“Kyk onder in. Daar is Veuve Cliquot. En ...” Jeannie sug teatraal, “bring maar vir my bleddie vonkelwáter.”

				Die verraste stilte is van korte duur.

				“Gaan ek nou uiteindelik ook vernoem word?” vra Sue toe almal Jeannie klaar gelukgewens het en hulle elkeen met ’n glas in die hand sit.

				“As dit ’n dogtertjie is, sal sy jou name kry, al sê Ieg een Sue op Maanschijnbaai is heeltemal genoeg.” Jeannie lag toe Sue maak asof sy haar ’n oorveeg wil gee. “Ieg glo egter hierdie enetjie gaan hom besig hou met visstokke, rugbyballe en krieketkolwe.”

				“En jy? Wat dink jy?” vra Jo. 

				“Ek dink hy is reg, maar ons sal maar moet wag en sien.” 

				“Wat gaan julle hom noem?” vra Nan asof die geslag ’n uitgemaakte saak is.

				“Ek noem hom alreeds Callie.” Jeannie vou haar hand oor haar naeltjie en die rankie daaragter. “Volle name: Casper Calitz de Graaff. Want as dit nie vir Casper was nie, weet ek wraggies nie wat van ons klomp slette sou geword het nie.”

				Nan snuif aangedaan en druk ’n snesie teen haar neus.

				Jo glimlag ylerig en vee ’n traan van haar wang af.

				“Fokkit, Aspoestertjie, dis great.” Sue lig haar glas, haar oë ook mistig. “Op Casper en Hannetjie. En ... op ons.” 

				

			

		

	
		
			
				Outeursnota

				OUTEURSNOTA

				Die twee dorpies Maanschijnbaai en Bloumond asook die inwoners en ander karakters is suiwer denkbeeldig en die produk van ’n soms te ryke verbeelding. Dieselfde geld die kasarm, winkels en restaurante. Die inspirasie vir Maanschijnbaai was egter Kleinmond se lieflike bont Hawestraat, waarop ek ’n paar jaar gelede verlief geraak het.

				Ook in Ierland is plekke waarna verwys word, gefiksionaliseer en die karakters eweneens denkbeeldig. Daar bestaan byvoorbeeld nie ’n Oak Farm Community nie – tensy daar een is waarvan ek nie weet nie. En ek sou graag vir Caitlin asook Margaret, Seamus en Amethyst in lewende lywe wou ontmoet, maar helaas ... 

				Lesers moet my asseblief vergewe dat my verbeelding altyd die oorhand oor die werklikheid kry en verdigsel voorkeur bo feite.

				Die goeie nuus is egter dat Temenos in McGregor nie deel is van my verbeelding nie. Inteendeel, ek kon nie in woorde weergee hoe wonderlik die tuine daar in werklikheid is nie. Gaan loer gerus by http://www.temenos.org.za/

				Sonder hulp is dit nie moontlik om ’n boek geskryf te kry nie. Mense wat in die skryf van Nan & Jeannie vir my en my storie ontsaglik baie beteken het en vir wie ek uit die diepte van my hart bedank vir hulle aandeel is:

				Mariki Chin wat my weer eens in sowel haar hoedanigheid as leser en as regsgeleerde van menige flater gered het, en ons staatsaanklaer Christa Nortjé wat seker teen hierdie tyd spyt is Mariki het my ooit aan haar voorgestel. 

				Mariki en Christa het my aansienlik wyser gemaak in die weë van Hermanus se streekshof, die strafproses en ’n wavrag ander regsake. Waar regsaangeleenthede geloofwaardig is, is dit aan hierdie twee te danke. Die blapse wat steeds deurgeglip het, kan net voor my eie deur gelê word. 

				Dr. Paul de Flamingh en sy regterhand Rozanne, wat my gehelp het met ginekologiese inligting toe ek hulle uit die bloute uit Suiderstrand gebel het waar ek sonder internet sit en skryf het en nie verder sou kon gaan met die storie as ek nie geweet het hoeveel ’n sonar kan verklap nie. Ginekologies verwante feite wat korrek in die boek weergee word, is aan hulle te danke. Die flaters is myne.

				Billy en Sylvia van Temenos in McGregor en Lorraine van Zyl van Pondokkie in Suiderstrand wat dit vir my met hulle (afgebedelde) billike pryse moontlik gemaak het om te gaan wegskryf.

				Roelof, Pondokkie se buurman, wat vir my voorrade gebring het wanneer ek nie tyd gehad het om Agulhas toe te ry nie en my een aand oorgenooi het vir ’n hoenderbraai toe ek so sat vir my eie halfuurkos was dat ek kon skree.

				Cecilia, wat my in die fetusstadium van die manuskrip daarop gewys het dat een hoofstuk nie werk nie en só die hele storie in ’n ander rigting gestuur het en my en my storie ’n enorme guns bewys het.

				My keurder vir sy sinvolle terugvoer, my redigeerder vir haar geduld met my en die teks, asook die proeflesers. Sonder hulle insig en kundigheid, entoesiasme en harde werk, sou die boek veel armer gewees het.

				En sonder Blom wat bereid was om huis en haard op te pas terwyl ek lang rukke gaan wegskryf het, en selfs my boomvarings gedurende die hittegolf in Januarie aan die lewe gehou het, sou ek nie kon klaarkom nie. Dankie, my lief.

				My wonderlike vriende wat my aanvaar vir wie en wat ek is en my ondersteun wanneer ek hulle nodig het en vergewe wanneer ek hulle afskeep.

				Getroue lesers. Sonder al die e-posbriefies, FB-boodskappe, reaksies op my blog en nuusbrief, en terugvoer op verskeie ander maniere, sou my lewe veel armer gewees het. Ek hoop julle geniet die Calitz-tweeluik net soveel as die Gys Niemand-reeks, al is dit nou weer iets heeltemal anders.

				Besoek gerus my webwerf by www.chanettepaul.co.za en hou my blog dop vir nuwe verwikkelinge by http://chanettepaul.wordpress.com. 

				Om my (min of meer) maandelikse e-nuusbrief te ontvang, kontak my per e-pos by chanette@chanettepaul.co.za.

				Branson-Trent, Gregory. Healing with stones and crystals.

				De Vries, A. Dictionary of symbols and imagery.

				Felice, Jodi. The enchanted garden.

				Johnston, Anita. Eating in the light of the moon.

				Joyce, Peter. Suid-Afrika in die 20ste eeu. 

				Roberts, Margaret. Plantmaats.

				A-Z of Herbs.

				Edible & medicinal flowers.

				Ensiklopedieë

				Britannica

				Encarta 

				

				Webwerwe

				Net ’n paar van vele:

				http://www.americanpregnancy.org/index.htm

				http://www.emma-shapplin.eu/Videos/

				http://www.french-recipes-to-love.com/index.html

				http://www.galway-ireland.ie/

				http://www.pregnancyguideonline.com/

				http://www.rockchic.co.za/

				http://www.storknet.com/

				En wat sou ons sonder Wikipedia gedoen het!

				

				Musiek waarna verwys word

				New Kids on the Block. “Happy birthday” van die albumStep by step.

				Emma Shapplin. Macadam flower.

				Peter Sarstedt. “Take off your clothes” van die album The very best of Peter Sarstedt.

				

				

			

		

	
		
			
				Oor die Skrywer

				OOR DIE SKRYWER

				[image: Image68855.PNG]

				Chanette Paul word rond en bont groot. Sy woon nege skole by, studeer aan vyf universiteite en het al in sewe provinsies gebly. Haar eerste verhaal waarvoor sy betaling ontvang het, is ’n sprokie wat sy op sestienjarige ouderdom geskryf het en dit is op Siembamba voorgelees. Die tweede, ’n kortverhaal, is in haar universiteitsjare in die Huisgenoot gepubliseer.

				 Eers twintig jaar later, in 1995, gee sy weer aandag aan haar skryfwerk. Sedertdien het ’n verskeidenheid verhale en humoristiese artikels in tydskrifte verskyn, asook agtien romanses. Vir haar debuutromanse ontvang sy Perskor se prys vir beste romantiese fiksie. 

				Sy skryf ook drie ernstiger romans, en in 1999 en 2006 is Wip van die droomvanger en Leila word lig onderskeidelik op die kortlys vir die ATKV-Prosaprys. 

				Sy verwerf egter eers eintlik bekendheid met twee reekse, naamlik die sewe historiese liefdesromans genaamd die Davelvroue-reeks, en vyf romantiese spanningsromans wat bekend staan as die Gys Niemand-reeks. Boheem, die derde boek in die Gys Niemand-reeks, was ’n finalis vir ’n ATKV-Veertjie in die spanningskategorie. 

				Nan & Jeannie is die tweede deel van die Maanschijnbaai-tweeluik en volg op Jo & Sue. 

				

				Chanette oor die Maanschijnbaai-tweeluik: 

				Die vier Calitze het my heeltemal onkant betrap. Ná Gys Niemand en sy dinge, wou ek “vinnig” ’n romanse skryf – net om so ’n bietjie asem te skep van al die moorde en intriges – voor ek my volgende spanningsroman aanpak. 

				Soos dit nou maar eenmaal met die skryfproses gaan, het ek egter my karakters en hulle stories heeltemal onderskat. Dis waarom ons nou sit met twee dik boeke, pleks van een dunnetjie. Die genre het ook heeltemal verander. Die tweeluik het, in stede van ’n romanse, ’n familiedrama geword – met ’n knypie spanning en ’n skeutjie humor ingemeng. 

				In Jo & Sue het ek Nan redelik goed leer ken, maar kon nie heeltemal agter die kap van Jeannie se byl kom nie. Ek het dus opgesien na die skryf van hierdie tweede boek waarin Nan & Jeannie se stories vertel en die res s’n afgerond word.

				Wat kon ek nou eintlik oor Nan skryf wat nie in Jo & Sue staan nie? En hoe gaan ek ooit iemand kry om ’n storie te lees oor ’n klein ... e ... kom ons sê maar snip, soos Jeannie? Dis slegs twee van die vrae waarmee ek geworstel het.

				Maar sorg dié twee toe vir ’n verrassing toe ek eers wegtrek! Toe ek weer sien, bevind ek my in Ierland saam met Nan, en ’n hele nuwe wêreld gaan vir my oop. En toe Jeannie aan die beurt kom, neem sy my in haar vertroue en vergun my om geleidelik agter te kom waarom sy so ’n klein snip is en wat eintlik daardie aand in Bloubergstrand gebeur het.

				Die manier waarop Nan en Jeannie se karakters ontvou en die gebeure in hulle lewe voor my oë ontknoop het, was vir my ’n yslike, onverwagte plesier. Ek hoop lesers sal dit ook só ervaar.

				

				Wenk vir en apologie aan lesers: Dit kan baie van die leser se pret bederf as die tweeluik nie in volgorde gelees word nie. Ek is jammer hieroor, maar dit lê by die verweefde aard van die storie. Lees dus asseblief eers Jo & Sue voor jy Nan & Jeannie aanpak.

				

				Chanette woon in ’n skewerige huisie op die oewer van die Kleine Rivier in die Overbergse dorpie Stanford, waar sy met allerlei storiedinge bedrywig is. Sy is ’n onkundige maar ywerige tuinier, ’n leesvraat en musiekliefhebber. 

				Besoek gerus haar webwerf vir meer inligting oor haar en haar boeke by www.chanettepaul.co.za en gesels met haar op haar blog: http://chanettepaul.wordpress.com. 

				Om haar maandelikse e-nuusbrief te ontvang, kontak haar per e-pos by chanette@chanettepaul.co.za

				

				Foto: Annalize Mouton

				

				

			

			
				Ook deur Chanette Paul

				

				MAANSCHIJNBAAI-TWEELUIK

				

				JO & SUE – DEEL 1 

				

				DIE GYS NIEMAND-REEKS

				

				SPRINGGETY

				FORTUIN

				BOHEEM

				MEETSNOER

				DRYFHOUT

				

				DIE DAVEL-REEKS

				

				TAMARA

				WILLEMIEN

				ANNABELLA

				DEBORAH

				ISABELLE

				MARYN

				FLEUR

				

				DUETTE

				

				ONDER SEESPIEËL

				BRANDERS VAN LIEFDE

				

				

			

		

	
		
			
				Kolofonbladsy

				Romanza is ’n onderafdeling van LAPA Uitgewers (Edms.) Bpk.

				Bosmanstraat 380, Pretoria

				Tel: 012 401 0700

				E-pos: lapa@lapa.co.za

				www.lapa.co.za

				© Teks: Chanette Paul

				© Publikasie: LAPA Uitgewers (Edms.) Bpk.

				eBoek geskep deur Full Circle 

				www.fullcircle.co.za

				ISBN 978-0-7993-5838-4 (gedrukte boek)

				ISBN 978-0-7993-5779-0 (ePub)

				© Alle regte voorbehou. Geen gedeelte van hierdie boek mag op enige manier gereproduseer word sonder die skriftelike toestemming van die kopiereghouers nie.

			

		

	OEBPS/images/maanschijnbaaideel2tit_fmt.jpeg
Nan & Jeannie

Maanschijnbaai - Deel 2

Chanette Paul





OEBPS/images/Image68855_fmt.png





OEBPS/images/LAPAUitgewerslogo_fmt.png
uTGEWERS





OEBPS/images/maanschijnbaaideel2extr_fmt.png
Die Calitze

I I
.

~
Nan J Sue J Gretha }

Jo
Jeannie





OEBPS/images/maanschijnbaaideel2cov_fmt.jpeg
Nan Jeannie

Om Hannetjie se nakomeling te wees,

is ook nie vir sissies nie






OEBPS/images/maanschijnbaaideel2cover.jpg
Nan Jeannie

Om Hannetjie se nakomeling te wees,
is ook nie vir sissies nie






